
„Grishamas gali džiūgauti... 

„Bendradarbis“ iškart pritraukia 
skaitytoją ir neleidžia padėti knygos į šalį. 


„Grishamo pasitikintis stilius 
nepasikeitė, ir įtampos knygoje 
nestinga. 


„Grishamas padeda mums lengviau 
versti puslapius... Sukrečiantis 
sėkmingo ir turtingo teisininkų 
pasaulio portretas. 


„Grishamas meistriškai rutulioja 
istoriją, skatindamas skaitytoją 

versti lapą po lapo ir nesustoti... 
„Bendradarbis“ yra dėmesį prikaustantis 
trileris, puiki „Firmos“ tąsa.“ 


„Negali neskaityti... Jūs žvelgiate į 
slaptą valdžios ir pinigų pasaulį. Ko dar 
galite norėti jūs ar bet kuris kitas drąsus 
amerikietis?“ 


„Negali padėti į šoną... Kailas 
Makavojus primena Mičą Makdirą 

iš Grishamo romano „Firma“. Jis 
jaunas, kupinas idealų, šiek tiek per 
daug pasitikintis savimi, tačiau puikus 
teisininkas, kurį gyvenimas pamoko, 
kaip iš tiesų sukasi pasaulis.“ 

1 SKYRIUS 


iu Heiveno Jaunimo lygos taisyklės reikalavo, kad kiekvie- 

N.. vaikas žaistų mažiausiai dešimt minučių per kiekvienas 
rungtynes. Išimtys buvo numatytos žaidėjams, kurie nuvylė savo tre- 
nerius praleidinėdami treniruotes arba pažeidinėdami kitas taisykles. 
Tokiais atvejais treneris prieš rungtynes raštu pranešdavo jų sekreto- 
riui, kad toks ir toks žais trumpiau — jei išvis žais — dėl tam tikrų 
pažeidimų. Lygai tai nelabai patiko; galų gale tai daugiau laisvalaikio 
leidimas, o ne sportinės varžybos. 

Likus keturioms minutėms iki žaidimo pabaigos, treneris Kailas 
nužvelgė atsarginių suolelį ir linktelėjo niauriam rūgščios veido išraiš- 
kos berniukui, vardu Makvisas. 

— Nori Žaisti? 

Makvisas tylėdamas nuėjo prie sekretoriaus stalelio ir ėmė lauk- 
ti švilpuko. Jo nusižengimų sąrašas buvo gana ilgas — praleidinėja 
treniruotes, nelanko mokyklos, blogi pažymiai, pametė uniformą, 
keikiasi. Tiesą sakant, po dešimties savaičių ir penkiolikos rungtynių 
Makvisas buvo pažeidęs visas trenerio nustatytas taisykles. Treneris 
Kailas jau seniai suprato, kad jo žvaigždė nedelsdamas pažeis bet ko- 
kią naują taisyklę, todėl pataisė savo sąrašą ir atsispyrė pagundai įves- 
ti naujų. Jos nepadės. Bandymas švelniais metodais suvaldyti dešimt 
vaikų iš apleistos senosios miesto dalies nustūmė „Raudonųjų riterių“ 
komandą į 12-ą, paskutinę, lentelės vietą ir žemiausią žiemos lygos 
pogrupio poziciją. 

Makvisas buvo tik vienuolikos, tačiau neabejotinai geriausias 
žaidėjas aikštelėje. Jis taikliai mėtė, puikiai gynėsi ir per porą mi- 


nučių nuo išėjimo į aikštę, apėjęs kur kas didesnius varžovus, įmetė 
šešis taškus. Paprastai per rungtynes jis pataikydavo šešiolika ir, jei 
jam būtų leidžiama žaisti daugiau nei pusę rungtynių laiko, tikriau- 
siai surinktų trisdešimt. Jam, jaunatvišku jo supratimu, nė nereikėjo 
treniruotis. 

Nepaisant puikaus jo pasirodymo, rungtynių baigtis buvo nulem- 
ta. Kailas Makavojus ramiai sėdėjo ant suolelio stebėdamas žaidimą ir 
laukdamas švilpuko. Dar vienos rungtynės, ir sezonas baigsis — pas- 
kutinis jam, kaip krepšinio treneriui. Per dvejus metus jis laimėjo tu- 
ziną rungtynių, pralaimėjo du tuzinus ir vis klausinėjo savęs, kaip bet 
kuris sveiko proto žmogus gali savo noru dirbti tokį darbą. Jis daro tai 
dėl vaikų, atsakinėjo sau tūkstančius kartų, vaikų, kurie neturi tėvų, 
vaikų iš blogų namų, vaikų, kuriems reikia teigiamos vyriškos įtakos. 
Ir jis tebetikėjo tuo, tačiau po dvejų metų tupinėjimo aplink juos, gin- 
čų su tėvais, kai jie teikdavosi pasirodyti, kivirčų su kitais treneriais, 
nesibodinčiais sukčiauti, mėginimų nekreipti dėmesio į paauglius 
teisėjus, kurie neskiria bloko nuo pražangos, jautėsi pavargęs. Jis jau 
atliko visuomeninę pareigą, bent jau šiame mieste. 

Kailas stebėjo rungtynes ir laukė, kartkartėmis šūkteldamas, nes 
treneriai taip turi daryti. Nužvelgė pustuštę sporto salę, seną plytinį 
pastatą Niu Heiveno centre, jau penkiasdešimt metų globojantį Jauni- 
mo lygą. Saujelė tėvų, išsibarsčiusių tribūnose, laukė finalinės sirenos. 
Makvisas vėl įmetė. Niekas neplojo. Likus dviem minutėms, „Raudo- 
nieji riteriai atsilikinėjo dvylika taškų. 

Tolimajame aikštės gale, tiesiai po sena švieslente, pro duris įėjo 
vyras tamsiu kostiumu ir atsirėmė į įtraukiamas tribūnas. Jis krito į 
akis, nes buvo baltasis. Nė vienoje komandoje nebuvo baltųjų žaidėjų. 
Išsiskyrė ir tuo, kad vilkėjo kostiumą, juodą arba tamsiai mėlyną, bal- 
tus marškinius su vyšniniu kaklaraiščiu, ir visa tai — po neperšlampa- 
mu apsiaustu, kas bylojo jį esant agentą arba policininką. 

Treneris Kailas pastebėjo tą vyrą vos šiam įėjus ir pamanė sau, 
kad vyrukas čia visiškai nedera. Tikriausiai koks nors detektyvas, gal 
iš kovos su narkotikais skyriaus, ieškantis prekeivio. Šioje salėje tai 
nebūtų pirmas areštas. 


Atsirėmęs į tribūnas agentas/policininkas įtariai nužvelgė 
„Raudonųjų riterių“ suolelį, tada įrėmė žvilgsnį į trenerį Kailą, kuris 
sekundėlę irgi žvelgė į jį, bet sutrikęs nusuko akis. Makvisas metė be- 
veik iš aikštės vidurio, ir teneris Kailas pašokęs plačiai išskėtė rankas, 
papurtė galvą tarsi klausdamas: „Kodėl?“ Nekreipdamas į jį dėmesio 
Makvisas nubėgo į savo aikštės pusę. Kvaila pražanga sustabdė laiką 
ir pratęsė kankynę. Žiūrėdamas į tritaškio metiką, Kailas už jo matė 
teberymantį agentą/policininką, kuris tebespoksojo — ne į vyksmą 
aikštelėje, o į trenerį. 

Dvidešimt penkerių metų teisės studentui, neteistam, neturin- 
čiam jokių žalingų įpročių ar polinkių, žmogaus, kurio visa povyza 
rodė priklausant jį kokiai nors teisėsaugos institucijai, buvimas ir dė- 
mesys neturėjo kelti jokio susirūpinimo. Bet tik ne Kailui Makavojui. 
Ne, gatvės farai ir valstijos policijos pajėgos jam buvo nė motais. Jiems 
mokama už atvirus veiksmus. Bet tipai tamsiais kostiumais, tyrėjai ir 
agentai, išmokyti giliai knistis ir atskleisti paslaptis, — tokie vis dar 
kėlė jam nerimą. 

Liko trisdešimt sekundžių, o Makvisas ginčijasi su teisėju. Prieš 
dvi savaites jis iškeikė teisėją ir buvo pašalintas iš žaidimo. Treneris 
Kailas aprėkė savo žvaigždę, kuris, kaip paprastai, nesiklausė. Jis pa- 
skubomis apsižvalgė po salę — gal agentą/policininką Pirmąjį Numerį 
lydi agentas/policininkas Antrasis Numeris. Ne, jis vienas. 

Dar viena kvaila pražanga, ir Kailas šūktelėjo teisėjui tiesiog ne- 
bekreipti į ją dėmesio. Jis atsisėdo, persibraukė pirštu per kaklą, tada 
nusišluostė prakaitą. Buvo ankstyvas vasaris ir salė kaip visuomet 
buvo gana vėsi. 

Kodėl jis prakaituoja? 

Agentas/policininkas nė nekrustelėjo; tiesą sakant, atrodė, kad 
jam patinka spoksoti į Kailą. 

Pagaliau nuaidėjo nusenusi džeržgianti sirena. Rungtynės bai- 
gėsi. Viena komanda džiūgavo, kitai buvo nusispjaut. Abi išsirikiavo 
privalomam pasveikinimui ir pagyrimui „puikus žaidimas, puikus 
žaidimas“, kuris nieko nereiškė nei dvylikamečiams, nei koledžo žai- 
dėjams. Sveikindamas priešininkų komandą, Kailas apsidairė. Baltasis 
buvo dinges. 


Gal jis laukia lauke? Žinoma, tai paranoja, bet paranoja taip 
seniai įsismelkė į Kailo,gyvenimą, kad dabar jis tiesiog pripažino ją, 
susitaikė ir gyveno toliau. 

„Raudonieji riteriai sugužėjo į svečių persirengimo kambarį, 
ankštą patalpą po įlinkusiomis pastoviomis vietinės komandos tribū- 
nomis. Čia treneris Kailas išsakė savo pagyrimus: puikiai pasistengėt, 
geras tempas, mūsų žaidimas pagerėjo tam tikrose srityse, pasisten- 
kime taip žaisti ir šeštadienį. Berniukai persirenginėjo ir beveik ne- 
siklausė. Jie buvo pavargę nuo krepšinio, pavargę nuo pralaimėjimų, 
ir, žinoma, dėl to buvo kaltas treneris. Jis pernelyg jaunas, pernelyg 
baltas, pernelyg protingas. 

Ta saujelė tėvų, kurie atėjo, laukė už persirengimo kambario 
durų, ir būtent dėl šių įtemptų akimirkų, kai persirengusi komanda 
išeidavo, Kailas labiausiai nekentė savo visuomeninio darbo. Vėl prie- 
kaištaus dėl duoto laiko žaisti. Makvisas turėjo dėdę, dvidešimt dvejų 
buvusį valstijos lygio krepšininką, kuris mėgo garsiai rėkauti ir skųstis 
trenerio Kailo nesąžiningu elgesiu su „geriausiu lygos žaidėju . 

Kitos durys iš persirengimo kambario vedė į tamsų siaurą kori- 
dorių, jis driekėsi už vietinės komandos tribūnų ir pagaliau išvesdavo 
prie lauko durų, atsiveriančių į skersgatvį. Kailas buvo ne pirmas 
treneris, atradęs šį pabėgimo kelią, o šį vakarą jis norėjo išvengti ne 
tik tėvų ir jų skundų, bet taip pat agento/policininko. Paskubomis 
atsisveikino su berniukais ir, kai jie ėmė plūsti pro duris, pasišalino 
per kitą išėjimą. Netrukus Kailas jau buvo lauke, skersgatvyje, ir nieko 
nelaukdamas patraukė apledėjusiu šaligatviu. Storas sniego sluoksnis 
nuvalytas, todėl eiti buvo slidu. Temperatūra nukritusi gerokai žemiau 
nulio. Buvo trečiadienis, pusė devintos vakaro, ir jis skubėjo.į teisės 
žurnalo redakciją Jeilio universiteto Teisės fakultete, kur dirbs ma- 
žiausiai iki vidurnakčio. 

Bet jam nepavyko. 

Agentas stovėjo atsirėmęs į raudoną džipą paralelinėje gatvėje. 
Automobilis priklausė tokiam Džonui Makavojui iš Jorko, Pensilvani- 
jos, tačiau pastaruosius šešerius metus jis patikimai tarnavo jo sūnui 
Kailui, tikrajam savininkui. 

Nors jo kojos staiga pasidarė it medinės, o keliai sulinko, Kailas 
stengėsi eiti taip, lyg nieko nebūtų atsitikę. Jie ne tik rado mane, tarė 
sau, stengdamasis neprarasti blaivaus proto, bet ir atliko „namų dar- 
bus“ — rado mano džipą, nors tam ir nereikėjo didelių pastangų. Aš 
nepadariau nieko bloga, kartojo jis sau. 

— Nesėkmingos rungtynės, treneri, — tarė agentas, kai Kailas, 
likus dešimčiai pėdų, sulėtino žingsnį. 

Kailas sustojo ir nužvelgė kresną jauną vyrą raudonais skruostais 
ir rusvomis garbanomis, kuris stebėjo jį sporto salėje. 

— Kuo galiu padėti? — pasiteiravo jis ir tučtuojau pastebėjo Ant- 
rojo Numerio šešėlį kitoje gatvės pusėje. Jie visuomet dirba poromis. 

Pirmasis Numeris, kišdamas ranką į kišenę, atsiliepė: 

— Būtent jūsų pagalbos mums ir reikia. — Jis išsitraukė odinę 
piniginę ir atvertė ją. — Bobas Plantas, FTB. 

— Labai malonu. — Kailas pajuto, kaip kraujas ištekėjo iš smege- 
nų, ir nesusilaikęs krūptelėjo. 

Šalia išniro Antrasis Numeris. Jis buvo gerokai lieknesnis ir de- 
šimčia metų vyresnis, pabolavusiais smilkiniais. Šis irgi laikė ranką 
kišenėje, paskui gerai išmiklintu judesiu parodė savo ženklelį. 

— Nelsonas Ginjardas, FTB. 

Bobas ir Nelsonas. Abu airiai. Abu iš Šiaurės rytų. 

— Ar yra dar ir trečias? — pasiteiravo Kailas. 

— Ne. Turite minutėlę? 

— Tiesą sakant, ne. 

— Pokalbis galėtų būti jums naudingas, — tarė Ginjardas. 


— Abejoju. 
— Jei nuvažiuosite, mes seksime paskui, — tarė Plantas, at- 
šlydamas nuo džipo ir žengdamas artyn. — Juk nenorite, kad mus 


pamatytų universitete? 

— Jūs man grasinate? — paklausė Kailas. Jis vėl ėmė prakaituo- 
ti, dabar pažastyse, nors šonkaulius glostė ledinis oras. 

— Dar ne, — kreivai šyptelėjo Plantas. 

— Nagi, skirkite mums dešimt minučių, išgersime kavos, — pra- 
kalbo Ginjardas. — Čia už kampo yra kavinukė. Esu tikras, kad joje 
šilčiau. 

— Ar man reikia advokato? 

— Ne. . 

— Jūs taip visuomet sakote. Mano tėvas advokatas, aš užaugau 
jo biure. Žinau jūsų triukus. 


— Jokių triukų, Kailai, prisiekiu, — įtikinėjo Ginjardas, regis, 


gana nuoširdžiai. — Tiesiog skirkite mums dešimt minučių. Pažadu, 
nepasigailėsite. 
— Apie ką kalbėsimės? 


— Dešimt minučių. Tai viskas, ko prašome. 

— Duokit užuominą, antraip atsakymas bus ne. 

Bobas ir Nelsonas susižvalgė. Abu gūžtelėjo pečiais. Kodėl ne? 
Anksčiau ar vėliau teks pasakyti. Ginjardas atsigręžė į gatvę ir pra- 
kalbo į vėją. 

— Diukeino universitetas. Prieš penkerius metus. Girti brolijos 
nariai ir mergina. 

Kailo kūnas ir protas sureagavo skirtingai. Kūnas prisipažino 
pralaimėjęs — pečiai staiga nulinko, iš lūpų išsiveržė aiktelėjimas, pa- 
stebimai suvirpo kojos. Tačiau protas akimirksniu ėmė priešintis. 

— Nesąmonės! — ištarė jis ir nusispjovė ant šaligatvio. — Taijau 
praeitis. Nieko neįvyko, ir jūs tai žinote. 

Stojo ilga tyla. Ginjardas toliau stebeilijosi į gatvę, o Plantas ste- 
bėjo kiekvieną Kailo judesį. Kailo mintys vijo viena kitą. Kodėl FTB 
domisi įtariamu valstijos, o ne federalinio lygmens nusikaltimu? Ant- 
rame kurse jie studijavo baudžiamąjį procesą ir naujus įstatymus dėl 
FTB apklausos. Šioje situacijoje meluoti agentui būtų nusikaltimas, už 
kurį numatyta baudžiamoji atsakomybė. Gal jam derėtų tylėti? Gal pa- 
skambinti tėvui? Ne, tėvui jis neskambins jokiomis aplinkybėmis. 

Ginjardas pasisuko, žengė tris žingsnius artyn, it blogas aktorius 
sukando žandikaulius ir pamėgino griežtai išsunkti žodžius: 

— Grįžkime prie reikalo, pone Makavojau, nes man šalta. Taip, 
iš Pitsbergo atėjo oficialus kaltinimas. Dėl išprievartavimo. Jei nori- 
te vaidinti kietą vyruką, puikų studentą ir kviestis advokatą ar netgi 
skambinti savo seniui, tuomet kaltinimas rytoj bus užregistruotas 


ir gyvenimas, kurį susiplanavote, nueis šuniui ant uodegos. Tačiau 

jei skirsite mums dešimt minučių savo brangaus laiko — dabar, ka- 
vinėje už kampo, tuomet kaltinimas bus uždelstas, o galbūt visiškai 
pamirštas. 

— Gali pasitraukti, — įsiterpė Plantas. — Netaręs nė žodžio. 

— Kodėl turėčiau jumis pasitikėti? — išspaudė Kailas išdžiūvusia 
burna. 

— Dešimt minučių. 

— Turite magnetofoną? 

— Žinoma. 

— Noriu, kad jis būtų ant stalo, suprantat? Noriu, kad būtų įrašy- 
tas kiekvienas žodis, nes aš jumis nepasitikiu. 

— Gerai. 

Jie susikišo rankas į vienodų apsiaustų kišenes ir nužingsniavo 
gatve. Kailas atrakino džipą ir įsėdo. Jis užvedė variklį, iki galo paleido 
šildymą ir pajuto norą sprukti. 


2 SKYRIUS 


uster's“ kavinė buvo ilga ir siaura, su raudonais viniplas- 

29 B: staliukais ir kėdėmis palei dešiniąją sieną. Kairėje 
rikiavosi baras, kepimo krosnelė ir kiniško biliardo aparatai. Sienos 
netvarkingai nukabinėtos įvairiausia Jeilio atributika. Pirmais studijų 
metais, prieš daugelį mėnesių, Kailas čia ne kartą valgė. 

Paskutinieji du staliukai buvo rūpestingai saugomi federalinių 
pareigūnų. Prie paskutinio stovėjo dar vienas agentas su apsiaustu ir 
šnekučiavosi su Plantu ir Ginjardu. Kai Kailas lėtai prisiartino, agen- 
tas dirstelėjo į jį, oficialiai šyptelėjo ir atsisėdo prie gretimo stalo. Ten 
gurkšnodamas kavą jo laukė Ketvirtasis Numeris. Plantas ir Ginjardas 
buvo užsisakę sumuštinių, keptų bulvyčių ir marinuotų daržovių, ta- 
čiau nieko dar nepalietė. Stalas nukrautas maistu ir kavos puodeliais. 
Plantas atsistojo ir persėdo į kitą pusę, kad abu agentai galėtų stebėti 
savo auką. Jie sėdėjo petys į petį, vis dar su apsiaustais. Kailas atsisėdo 
priešais juos. 

Apšvietimas buvo senas ir prastas; ši kertė skendėjo prietemoje. 
Žaidimų aparatų triukšmas maišėsi su sporto varžybų garsais, sklin- 
dančiais iš plokščiaekranio televizoriaus prie baro. 

— Reikia net keturių? — tarė Kailas, linktelėdamas per petį į 
staliuką už jų. 

— Čia tik tiek, kiek matai, — atsiliepė Ginjardas. 

— Gal norėtum sumuštinio? — paklausė Plantas. 

— Ne. — Dar prieš valandą jis jautėsi išbadėjęs. Dabar jo virški- 
nimo, šalinimo ir nervų sistemos buvo ties katastrofos riba. Kailas vos 

pajėgė normaliai kvėpuoti ir despetatiškai stengėsi atrodyti ramus. Išsi- 
traukė vienkartinį tušinuką, lapelį popieriaus ir sutelkęs visą ryžtą tarė: 

— Norėčiau dar kartą pamatyti jūsų ženklelius. 

Jųdviejų reakcija buvo vienoda — nuostaba, įsižeidimas, paskui 
abejingumas lėtai kišant ranką į kišenę ir ištraukiant vertingiausią savo 
turtą. Agentai padėjo ženklelius ant stalo, ir Kailas paėmė Ginjardo. 
Stipriai spausdamas tušinuką, jis kruopščiai užsirašė visą vardą — Nel- 
sonas Edvardas Ginjardas — tada agento numerį. Kailo ranka virpėjo, 
bet jis tikėjosi, jog niekas to nepastebi. Rūpestingai patrynė varinę em- 
blemą, pats nežinodamas ko ieško, tik norėdamas laimėti laiko. 

— Ar galėčiau pamatyti pažymėjimą su nuotrauka? — pasiteira- 
vo jis. 

— Kuriam galui? — suniurzgė Ginjardas. 

— Prašyčiau. 

— Ne. 

— Aš nekalbėsiu, kol nebūsiu pasirengęs. Tiesiog parodykite man 
vairuotojo pažymėjimą. Aš parodysiu jums savąjį. 

— Mes jau turime tavojo kopiją. 

— Nesvarbu. Padarykime tai. 

Ginjardas užvertė akis ir kyštelėjo ranką į užpakalinę kišenę. Tarp 
sulankstytų banknotų surado Konektikute išduotą vairuotojo pažy- 
mėjimą su bjauria nuotrauka. Kailas jį apžiūrėjo ir užsirašė gimimo bei 
pažymėjimo išdavimo datas. 

— Ši nuotrauka dar baisesnė nei paso, — tarė jis. 

— Nori pamatyti mano žmoną ir vaikus? — Ginjardas metė ant 
stalo spalvotą fotografiją. 

— Ne, ačiū. Iš kokio jūs, vyručiai, biuro? 

— Hartfordo, — atsiliepė Ginjardas. Jis linktelėjo į gretimą stalą 
ir pridūrė: — Jie iš Pitsbergo. 

— Kaip miela. 

Paskui Kailas ištyrinėjo Planto ženklelį ir vairuotojo pažymėjimą, 
o kai baigė, išsitraukė mobilųjį telefoną ir ėmė maigyti mygtukus. 

— Ką darai? — paklausė Ginjardas. 


— Patikrinsiu jus internete. 

— Gal manai, kad mes skelbiamės kokiame nors FTB puslapėly- 
je? — pyktelėjo Plantas. 

Abiem tai pasirodė juokinga. Nė vienas neparodė jokio susirūpi- 
nimo. 

— Aš žinau, kokią svetainę tikrinti, — tarė Kailas įvesdamas ma- 
žai žinomą federalinį adresą. 

— Mūsų tu nerasi, — tarė Ginjardas. 

— Užtruksiu tik minutėlę. Kur magnetofonas? 

Plantas ištraukė ploną, elektrinio dantų šepetuko dydžio skait- 
meninį magnetofoną ir įjungė. 

— Prašom paskelbti datą, laiką ir vietą, — su pasitikėjimu, kuris 
nustebino net jį patį, tarė Kailas. — Ir prašau pažymėti, kad apklausa 
dar neprasidėjo ir niekas nebuvo pasakyta. 

— Taip, pone. Kaip aš myliu teisės studentus, — tarė Plantas. 

— Tu žiūri per daug televizijos, — pridūrė Ginjardas. 

— Pradėkit. 

Plantas pastūmė magnetofoną į stalo vidurį, kumpį ir sūrį į vie- 
ną pusę, rūkytą tuną į kitą. Tada prakalbo į jį ir paskelbė apklausos 
pradžią. Kailas stebėjo savo telefoną, o kai jame atsidarė svetainė, 
įvedė Nelsono Edvardo Ginjardo vardą. Po kelių sekundžių agentas 
Ginjardas buvo patvirtintas kaip FTB Hartfordo biuro operatyvinis 
darbuotojas. 

— Norit pamatyti? — pasiteiravo Kailas kilsteldamas mažytį 
ekraną. 

— Sveikinu, — atšovė Ginjardas. — Dabar patenkintas? 

— Ne. Mieliau būčiau kur nors kitur. 

— Gali išeiti kada panorėjęs, — tarė Plantas. 

— Prašėte dešimties minučių. — Kailas žvilgtelėjo į savo laikrodį. 

Abu agentai palinko į priekį, keturios alkūnės išsirikiavo į eilę ir 
stalas staiga tapo mažesnis. 

— Prisimeni tokį Benį Raitą, Lytinių nusikaltimų skyriaus vy- 
riausiąjį tyrėją iš Pitsbergo policijos departamento? — kalbėjo Gin- 
jardas, bet žiūrėjo abu, stebėdami kiekvieną nervingą Kailo akies voko 
trūktelėjimą. | 

— Ne. 

— Nesusidūrei su juo prieš penkerius metus per bylos tyrimą? 

— Neprisimenu jokio Benio Raito. Gal ir susidūrėme, bet ši pa- 
vardė man nieko nesako. Juk praėjo penkeri metai nuo tada, kai nieko 
neatsitiko. 

Jie sugėrė informaciją ir kurį laiką pamažu ją virškino, nenuleis- 
dami nuo jo akių. Kailui atrodė, jog abu nori pasakyti: „Tu meluoji.“ 

— Ką gi, detektyvas Raitas yra mieste ir po valandos norėtų su 
tavimi susitikti, — pagaliau ištarė Ginjardas. 

— Dar vienas susitikimas? 

— Jei tu ne prieš. Ilgai neužtruksi, tačiau gali būti, kad tau pa- 
vyks išsisukti nuo kaltinimo. 

— Nuo kokio būtent kaltinimo? 

— Išžaginimu. 

— Nebuvo jokio žaginimo. Pitsbergo policija taip nusprendė 
prieš penkerius metus. 

— Regis, mergina apsigalvojo, — tarė Ginjardas. — Ji gana ilgai 
gydėsi, grįžo į normalų gyvenimą, o geriausia tai, kad dabar turi advo- 
katą. 

Kadangi Ginjardas nutilo nepateikęs klausimo, nebuvo reikalo 
atsakyti. Kailas nejučiomis susitraukė kėdėje. Jis pažvelgė baro pusėn, 
į tuščias kėdes. Pažiūrėjo į plokščiaekranį televizorių. Šis rodė kole- 
džo varžybas, tribūnose šėlo studentai, ir jis paklausė savęs, kodėl čia 
sėdi. 

Kalbėk, paragino save, bet nieko nepasakyk. 

— Ar galiu paklausti? — pasiteiravo jis. 

— Aišku. 

— Jei kaltinimas jau pateiktas, kaip jį galima sustabdyti? Kodėl 
mes kalbamės? 

— Teismas jo dar neužregistravo, — tarė Ginjardas. — Pasak 
detektyvo Raito, prokuroras tau siūlo sandėrį, kurį paruošė nukentė- 
jusiosios advokatas — tokį, kuris tau padės išlipti iš šios duobės. Jei 
žaisi pagal taisykles, kaltinimas niekados neišvys dienos šviesos. 

— Nežinau. Galbūt turėčiau paskambinti savo tėvui. 


17 


— Tavo valia, bet jei esi protingas, prieš tai pasikalbėsi su detek- 
tyvu Raitu. 

— Jūs neperskaitėt man mano teisių. 

— Tai ne apklausa, — pagaliau prakalbo Plantas. — Ir ne tyri- 
mas. — Jis kyštelėjo ranką į rūkyto tuno lėkštę ir išsitraukė riebaluotą 
bulvytę. 

— Tai kas, po galais? 

— Susitikimas. 

Ginjardas krenkštelėjo, atsilošė ir tesė: 

— Tai valstijos lygmens nusikaltimas, Kailai, visi tai žinome. Pa- 
prastai mes nesikišame, bet kadangi tu esi čia, Konektikute, o kaltini- 
mas pateiktas Pensilvanijoje, Pitsbergo vyrukai paprašė mūsų padėti 
suorganizuoti susitikimą. Po to mes pasitrauksime. 

— Aš vis dar sutrikęs. 

— Nagi. Tu protingas teisės studentas. Netikiu, kad esi toks ne- 
nuovokus. 

Stojo ilga tyla, nes visi trys svarstė kitą ėjimą. Plantas dorojo 
antrą bulvytę, tačiau jo akys nė sekundę nepaliko Kailo. Ginjardas 
gurkštelėjo kavos, susiraukė ir vėl įsmeigė akis. Žaidimų aparatai irgi 
tylėjo. Kavinė buvo tuščia, išskyrus keturis FTB agentus, barmeną, pa- 
sinėrusį į sporto varžybų transliaciją, ir Kailą. 

Galų gale Kailas pasirėmė ant alkūnių arčiau magnetofono ir 
tarė: 

— Nebuvo jokio išžaginimo, jokio nusikaltimo. Aš nepadariau 
nieko bloga. 

— Puiku, pasikalbėk su Raitu. 

— Ir kur jis? 

— Dešimtą valandą jis bus „Holiday Inn“ viešbutyje So Milo kely- 
je, 222-ame kambaryje. 

— Netikusi mintis. Man reikia advokato. 

— Gal reikia, o gal ne, — tarė Ginjardas palinkdamas į jį taip, kad 
jų galvos beveik susilietė. — Žinau, kad nepasitiki mumis, bet pati- 
kėk — tau geriau pasišnekėti su Raitu prieš kalbantis su kuo nors kitu. 


Velniai rautų, galėsi paskambinti advokatui ar savo tėvui vidurnaktį. 

Arba rytoj. Jei dabar pernelyg karštai sureaguosi, pasekmės gali būti 
pražūtingos. 

— Aš išeinu. Pokalbis baigtas. Išjunkit magnetofoną. 

Nė vienas nekrustelėjo. Kailas pažiūrėjo į magnetofoną, tada pa- 
silenkė ir labai aiškiai ištarė: 

— Čia Kailas Makavojus. Dabar 20.50. Daugiau neturiu ką pa- 
sakyti. Nedaviau jokių parodymų, o dabar nedelsdamas išeinu iš „Bus- 
ter's“ kavinės. — Jis jau buvo atsistojęs, kai Plantas išrėžė: 

— Jis turi vaizdo įrašą. 

Arklio spyris į tarpkojį nebūtų buvęs skaudesnis. Kailas susvy- 
ravęs įsikibo į raudono viniplastiko kėdę. Tada lėtai atsisėdo. Taip pat 
lėtai ištiesė ranką į plastikinį puodelį ir nugėrė didelį gurkšnį vandens. 
Jo lūpos ir liežuvis buvo sukepę, ir vanduo beveik nepadėjo. 

Vaizdo įrašas. Kažkuris brolijos narys, vienas iš tų girtuoklių 
per vakarėlį, tariamai kažką nufilmavo savo mobiliuoju telefonu. Gali 
būti, kad nuogą merginą ant sofos, per daug girtą, kad pajudėtų, ir ja 
besižavinčius tris ar keturis Beta brolijos narius, irgi nuogus arba nusi- 
renginėjančius. Kailas miglotai prisiminė tą sceną, ir niekada nematė 
to įrašo. Pasak Beta brolijos, jis buvo sunaikintas. Pitsbergo farai jo 
ieškojo, bet nerado. Jis dingo, buvo pamirštas, giliai palaidotas Beta 
brolijos paslaptyse. 

Plantas ir Ginjardas vėl sėdėjo alkūnė į alkūne, įsmeigę į jį ketu- 
rias nemirksinčias akis. 

— Kokį vaizdo įrašą? — išspaudė Kailas, tačiau taip nevykusiai ir 
neįtikinamai, kad pats savimi nepatikėjo. 

— Tą, kurį jūs, vyručiai, nuslėpėte nuo policijos, — beveik neju- 
dindamas lūpų atsiliepė Plantas. — Tą, kuris įrodo tave buvus nusikal- 
timo vietoje. Tą, kuris sugriaus tavo gyvenimą ir uždarys dvidešimčiai 
metų. 

Ak, tas vaizdo įrašas. 

— Nesuprantu, apie ką kalbate, — tarė Kailas, tada atsigėrė dar 
vandens. Šleikštulio bangos surakino jam skrandį ir galvą, ir jis panoro 
išsivemti. 


— Man regis, supranti, — pasakė Ginjardas. 

— Arjūs matėte tą filmą? — paklausė Kailas. 

Abu linktelėjo. 

— Tada žinote, kad merginos aš neliečiau. 

— Gal taip, o gal ir ne. Bet tu ten buvai, — tarė Ginjardas. — Bu- 
vai nusikaltimo bendrininkas. 

Norėdamas sulaikyti kylantį šleikštulį, Kailas užsimerkė ir ėmė 
trintis smilkinius. Toji mergina buvo mėgėja pašėlti, daugiau laiko 
praleisdavo Beta brolijos patalpose nei savo bendrabučio kambaryje. 
Eidavo iš rankų į rankas, buvo tikra vakarėlių liūtė, nestokojanti tėčio 
duodamų grynųjų. Beta broliai naudojosi ja paeiliui. Kai ji ėmė tvir- 
tinti buvusi išprievartauta, broliai tučtuojau nutilo ir atsitvėrė nepa- 
judinama neigimo ir nekaltumo siena. Kai ji nesugebėjo pateikti tvirtų 
įrodymų, policija pagaliau pasidavė. Jokie kaltinimai nebuvo pateikti. 
Vėliau ji išvyko iš Diukeino ir dingo. Taigi tą mažą bjaurų epizodą pa- 
vyko nuslėpti. Daugiau niekas nenukentėjo. 

— Kaltinime minimas tu ir trejetas kitų, — tarė Ginjardas. 

— Nebuvo jokio išprievartavimo, — pakartojo Kailas, trindama- 
sis smilkinius. — Jei ji ir užsiėmė seksu, galiu prisiekti, kad tai vyko 
jai sutikus. 

— Ne, jei ji buvo be sąmonės, — pasakė Ginjardas. 

— Mes čia susirinkome ne ginčytis, Kailai, — įsiterpė Plantas. — 
Tam yra advokatai. Čia esame tam, kad padėtume sudaryti sandėrį. Jei 
bendradarbiausi, kaltinimas bus panaikintas, bent jau tau. 

— Kokį sandėrį? 

— Apie tai papasakos detektyvas Raitas. 

Kailas lėtai atsilošė ir atrėmė galvą į raudono viniplastiko atlošą. 
Jis norėjo teisintis, maldauti, aiškinti, jog taip nesąžininga, kad jis ne- 
trukus baigs mokslus, laikys egzaminus ir pradės karjerą. Jo ateitis 
tokia daug žadanti. Jo praeitis nepriekaištinga. Beveik. 

Bet jie jau žino tai, ar ne? Jis žvilgtelėjo į magnetofoną ir nu- 
sprendė nieko nesakyti. 

— Gerai, gerai, — tarė jis. — Aš su juo pasikalbėsiu. 

Ginjardas pasilenkė dar arčiau. 


— Turi vieną valandą. Jei kam nors paskambinsi, mes sužinosi- 

me. Jei bandysi bėgti, seksime. Jokių pokštų, Kailai. Tu nusprendei 
teisingai, prisiekiu. Ir toliau taip elkis, tuomet viskas bus gerai. 

— Aš netikiu jumis. 

— Pamatysi. 

Kailas paliko juos prie savo šaltų sumuštinių ir karčios kavos. 
Jis patraukė prie džipo ir nuvažiavo į savo butą už trijų kvartalų nuo 
universiteto. Apieškojo kambario draugo vonios kambarį, surado va- 
liumo, tada užsirakino savo miegamajame, išjungė šviesą ir išsitiesė 

iešbutis buvo senas, statytas septintame dešimtmetyje, kai 

moteliai ir greito maisto užkandinės dygte dygo palei greit- 
kelius ir gatves. Kailas važiavo pro jį šimtus kartų, bet niekada neat- 
kreipė dėmesio. Už viešbučio buvo blyninė, o šalia didžiulė nukainotų 
buitinių prietaisų parduotuvė. 

Stovėjimo aikštelė buvo tamsi, užpildyta tik trečdalis vietų. Kailas 
atbulomis įvairavo savo raudoną džipą į tarpą šalia mikroautobuso iš 
Indianos. Jis išjungė šviesas, bet paliko veikiantį variklį ir šildymą. Kri- 
to lengvas sniegas. Kodėl negalėtų prasidėti pūga, potvynis, žemės dre- 
bėjimas ar kitokia katastrofa — bet kas, kad tik suardytų šį siaubingą 
scenarijų? Kodėl, tiesą sakant, jis lyg lunatikas dalyvauja jų sąmoksle? 

Vaizdo įrašas. 

Per pastarąją valandą jis ne kartą ketino skambinti tėvui, tačiau 
pokalbis būtų per ilgai užtrukęs. Džonas Makavojus būtų davęs pro- 
tingą teisinį patarimą, ir skubiai, tačiau istorija, dėl kurios viskas 
prasidėjo, per daug sudėtinga. Norėjo paskambinti profesoriui Bartui 
Meloriui, savo patarėjui, draugui ir puikiam baudžiamosios teisės 
mokytojui, buvusiam teisėjui, kuris tiksliai žinotų, ką daryti. Bet vėlgi 
pernelyg daug tektų pasakoti, o laiko nėra. Gundėsi paskambinti dvi- 
em Beta broliams iš Diukeino, bet ar verta vargintis? Jų patarimai 
būtų tokie pat nenaudingi, kaip ir strategijos, besisukančios jo galvoje. 
Nėra prasmės gadinti jų gyvenimus. O siaubingiausiomis akimirkomis 
jis svarstė įvairius dingimo būdus. Viską metus lėkti į oro uostą. Slapta 
nuvažiuoti į autobusų stotį. Nušokti nuo aukšto tilto. 

Bet juk jie stebi, ar ne? Ir tikriausiai klausosi, tad visi skambučiai 
būtų išgirsti. Jis neabejojo, jog kas nors jį stebi ir šią akimirką. Gal 
tame mikroautobuse iš Indianos sėdi pora tipų su ausinėmis ir nakti- 
nio matymo įranga, šaipydamiesi stebi jį ir degina mokesčių mokėtojų 
pinigus. 

Regis, valiumas nepadėjo. 

Kai skaitmeninis laikrodis rodė 21.58, jis išjungė variklį ir išlipo 
į sniegą. Drąsiai patraukė per aikštelę, sulig kiekvienu žingsniu palik- 
damas pėdsakus. Gal tai jo paskutinė laisvės akimirka? Jis skaitė ne 
vieną baudžiamąją bylą, kur kaltinamasis savo valia ateina į policijos 
nuovadą, kad atsakytų į keletą skubių klausimų, tačiau yra apkaltina- 
mas, surakinamas, pasodinamas į kalėjimą neteisingai apkaltinus. Jis 
vis dar galėtų pabėgti, kur nors. 

Kai už jo užsitrenkė stiklinės durys, Kailas akimirkai stabtelėjo 
tuščiame vestibiulyje, nes jam pasirodė, tarsi už nugaros būtų klankte- 
lėjusios geležinės kameros durys. Jis girdi, mato ir įsivaizduoja nebū- 
tus dalykus. Akivaizdu, kad valiumas suveikė priešingai ir tik padidino 
jo nervingumą. Kailas linktelėjo nukaršusiam administratoriui prie 
stalo, tačiau atsakymo neišgirdo. Kildamas priplėkusiu liftu į antrąjį 
aukštą jis klausė savęs, koks mulkis savo noru eitų į viešbutį, pilną 
policininkų ir agentų, žūtbūt siekiančių apkaltinti jį tuo, ko niekada 
nepadarė? Kodėljis taip elgiasi? 

Vaizdo įrašas. 

Filmo jis niekada nematė. Nežinojo, ar išvis kas nors matė. 
Slaptame Beta brolijos pasaulyje sklandė gandai, labai prieštaringi, 
bet niekas iš tiesų nežinojo, ar tas „reikalas su Eleina“ iš tikrųjų buvo 
nufilmuotas. Akivaizdu, kad buvo, o dabar šis įkaltis atsidūrė Pits- 
bergo policijos bei FTB rankose ir vertė jį svarstyti šuolio nuo tilto 
scenarijų. 

Minutėlę. Aš nieko nepadariau. Aš neliečiau tos merginos, bent 
jau tą naktį. 

Nė vienas nelietė. Bent jau tokios versijos laikėsi Beta brolija. O 
jei filmuota medžiaga įrodys priešingai? Jis taip ir nesužinos, kol jos 
nepamatys. 

Kai atsidūrė antrojo aukšto koridoriuje, į nosį tvoskė aitrus švie- 
žių dažų kvapas. Kailas sustojo prie 222-o0jo numerio ir dirstelėjo į 
laikrodį norėdamas įsitikinti, kad atėjo ne per anksti. Tada tris kartus 
pasibeldė. Viduje pasigirdo žingsniai ir duslūs balsai. Sužvangėjo durų 
grandinėlė, durys atsivėrė ir specialusis agentas Nelsonas Edvardas 
Ginjardas tarė: 

— Džiaugiuosi, kad atėjai. 

Kailas žengė į vidų palikdamas už savęs senąjį pasaulį. Naujasis. 
staiga pasirodė labai bauginamas. 

Ginjardas buvo be švarko, su perpete ant baltų marškinių, iš ku- 
rios juodo dėklo po kairiąja ranka kyšojo gana didelis juodas pistoletas. 
Agentas Plantas ir kiti du iš „Buster's“ kavinės spoksojo į jį; visi trys 
taip pat buvo be švarkų, kad jaunasis Kailas galėtų įvertinti jų arsenalą. 
Vienodos devynių milimetrų beretos, tokie patys dėklai ir juodos per- 
petės. Rimtai apsiginklavę vyrukai. Ir tokiomis pat grėsmingomis veido 
išraiškomis, tarsi tik ir lauktų, kada galės nušauti prievartautoją. 

— Protingas ėjimas, — linktelėjo Plantas. 

Iš tiesų labai kvailas, trumpam apdujęs pagalvojo Kailas. 

222-asis kambarys buvo paverstas laikinuoju biuru. Didžiulė lova 
nustumta į kampą. Užuolaidos kruopščiai užtrauktos. Du sulanksto- 
mieji stalai ištraukti ir nukrauti įtempto darbo įrodymais — aplankais, 
storais vokais ir užrašų bloknotais. Trys nešiojamieji kompiuteriai 
atlenkti ir įjungti — viename iš jų, arčiausiai durų, Kailas pamatė 
savo nuotrauką, iš gimnazijos albumo. Centrinio Jorko gimnazija, 
2001-ųjų laida. Ant plikos sienos už sulankstomųjų stalų prismeigta 
spalvota trijų Beta brolių fotografija. Tolimajame kampe, beveik prie 
užuolaidų, kabo Eleinos Kynan nuotrauka. 

Kambarys buvo sujungtas su kitu, ir durys tarp jų paliktos at- 
daros. Pro jas įėjo agentas Penktasis Numeris — su tokiu pat ginklu 
tokiame pat dėkle — ir dėbtelėjo į Kailą. Penki agentai? Du kambariai. 
Tonos dokumentų. Šitiek pastangų, šitiek darbo ir žmonių tik tam, 
kad priremtų mane? Kailui svaigo galva žiūrint į šias valdžios pajėgas. 

— Gal malonėtum ištuštinti kišenes? — tarė Ginjardas atkišda- 
mas mažą kartoninę dėžute. 

— Kam? 

— Prašyčiau. 

— Manot, aš ginkluotas? Išsitrauksiu peilį ir užpulsiu jus? 

Agentas Penktasis Numeris suprato humorą ir nusikvatojo pra- 
lauždamas ledą. Kailas ištraukė raktų ryšulį, sužvangino, kad Ginjar- 
das matytų, tada įsikišo atgal į kišenę. 

— Neprieštarausi, jei apieškosiu? — Plantas jau ėjo prie Kailo. 

— Prašom, — atsiliepė Kailas iškeldamas rankas. — Visi Jeilio 
studentai puikiai ginkluoti. 

Plantas labai švelniai ir skubiai apčiupinėjo Kailą. Užtruko vos 
keletą sekundžių, tada dingo kitame kambaryje. 

— Detektyvas Raitas laukia kitame numeryje, — tarė Ginjardas. 

Dar vienas kambarys. 

Kailas išsekė paskui jį į tvankų koridorių, luktelėjo, kol Ginjar- 
das švelniai pabeldė į 225-ojo kambario duris. Kai jos atsidarė, Kailas 
įžengė vienas. 

Detektyvas Raitas nebuvo ginkluotas. Jis paskubomis paspaudė 
Kailui ranką ir tarstelėjo: 

— Detektyvas Raitas, Pitsbergo policijos departamentas. 

Kaip malonu, pagalvojo Kailas, bet nieko nepasakė. Ką aš čia 
veikiu? 

Raitas buvo bebaigiąs ketvirtą dešimtį, neaukštas tvirtas plikis su 
retomis juodų plaukų sruogelėmis virš ausų. Jo akys irgi buvo juodos, 
ir jas beveik slėpė mažučiai skaitomieji akiniai, pakibę ant siauros no- 
sies. Jis uždarė paskui Kailą duris, mostelėjo į numatytą vietą ir tarė: 

— Gal prisėstum? 

— Kas čia vyksta? — nejudėdamas paklausė Kailas. 

Raitas praėjo pro lovą ir stabtelėjo prie dar vieno sulankstomojo 
stalo; prie šio viena priešais kitą stovėjo dvi pigios metalinės kėdės. 

— Pasikalbėkime, Kailai, — maloniai pratarė jis, ir Kailas išgirdo 
nežymų akcentą. Anglų kalba aiškiai nebuvo jam pirmoji, nors gimto- 
sios nesigirdėjo nė pėdsako. Keista. Žmogus iš Pitsbergo, vardu Benis 
Raitas, neturėtų kalbėti užsienietišku akcentu. 

Viename kampe ant trikojo buvo sumontuota nedidelė vaizdo 

kamera. Laidai nuo jos ėjo prie stalo, į nešiojamąjį kompiuterį dvyli- 
kos colių ekranu. 

— Prašom, — Raitas mostelėjo į vieną iš kėdžių, o pats įsitaisė 
ant kitos. 

— Noriu, kad viskas būtų įrašinėjama, — tarė Kailas. 

Raitas žvilgtelėjo per petį į kamerą. 

— Jokių problemų. 

Kailas iš lėto priėjo prie kėdės ir atsisėdo. Raitas raitojosi baltų 
marškinių rankoves. Jo kaklaraištis jau buvo atpalaiduotas. 

Kailui iš dešinės stovėjo kompiuteris tuščiu ekranu. Iš kairės gu- 
lėjo storas neatplėštas vokas. Stalo vidury — naujas baltas bloknotas 
su paruoštu juodu rašikliu. 

— Įjunkite kamerą, — tarė Kailas. 

Raitas spustelėjo kompiuterio klavišą, ir ekrane pasirodė Kailo 
veidas. Jis žiūrėjo į save, tačiau nematė nieko, išskyrus baime. 

Raitas negaišdamas atvertė aplanką ir ėmė rinkti reikiamus 
dokumentus, tarsi jaunasis Kailas būtų paprasčiausiai paprašęs jam 
išduoti studento kredito kortelę. Kai pagaliau rado ieškomus lapus, 
išdėliojo juos stalo vidury ir tarė: 

— Visų pirma mes turime perskaityti tau tavo teises. 

— Ne, — tyliai atsiliepė Kailas. — Visų pirma mums reikia pa- 
matyti jūsų ženklelį ir kokį nors pažymėjimą. 

Tai suerzino detektyvą, bet tik trumpam. Netardamas nė žodžio 
jis išsitraukė iš užpakalinės kišenės rudą odinę piniginę. 

— Jam jau dvidešimt dveji metai. 

Kailas apžiūrėjo bronzinį ženklelį, kuriame išties matėsi amžiaus 
žymės. Bendžaminas Dž. Raitas, Pitsbergo policijos departamentas, 
pareigūnas numeris 6658. 

— Vairuotojo pažymėjimą? 

Raitas piktai prisitraukė piniginę, atvertė kitą skyrelį, pervertė 
korteles ir ištraukė Pensilvanijoje išduotą pažymėjimą su nuotrauka. 

— Dabar patenkintas? — paklausė. 

Kailas grąžino pažymėjimą. 

— Kodėl į tai įtrauktas FTB? — pasidomėjo jis. 

— Gal galėtume baigti dėl tavo teisių? — Raitas vartė doku- 
mentus. 

— Žinoma. Aš žinau savo teises. 

— Neabejoju. Geriausias teisės studentas vienoje iš prestižinių 
teisės mokyklų. Labai protingas jaunuolis. — Raitas kalbėjo, o Kailas 
skaitė. — Turi teisę tylėti. Viskas, ką pasakysi, gali ir bus panaudota 
prieš tave teisme. Turi teisę į advokatą. Jei neišgali jo pasisamdyti, 
valstija paskirs tau gynėją. Turi klausimų? 

— Ne. — Kailas pasirašė ant dviejų formų ir pastūmė jas Rai- 
tui. — Kodėl į tai įtrauktas FTB? — pakartojo savo klausimą. 

— Patikėk manimi, Kailai, FTB yra mažiausia iš tavo proble- 
mų. — Raito rankos buvo plaukuotos, ramios, pirštai suspausti ant 
bloknoto. Jis kalbėjo lėtai, įtaigiai. Nekilo jokių abejonių, kas vadovau- 
ja šiam pokalbiui. — Štai ką siūlyčiau, Kailai. Mes turime tiek daug ką 
aptarti, o laikas bėga. Ar žaidi futbolą? 

— Taip. 

— Tada, tarkim, šis stalas yra futbolo aikštė. Ne pati geriausia 
analogija, bet padės. Tu esi čia, prie šios įvarčio linijos. — Kaire ranka 
jis nubrėžė įsivaizduojamą liniją prie kompiuterio. — Tau reikia nu- 
bėgti šimtą metrų, įmušti įvartį, laimėti ir pasitraukti sveikam ir gy- 
vam. — Dešine ranka jis nubrėžė kitą liniją šalia storo voko. Jo rankas 
skyrė keturių pėdų atstumas. — Šimtas metrų, Kailai, ar supranti? 

— Taip. 

Jis suglaudė rankas ir patapšnojo per bloknotą. 

— Kažkur čia, maždaug ties penkiasdešimtuoju metru, aš paro- 
dysiu tau vaizdo įrašą, kuris yra šio konflikto šaltinis. Tau tai nepatiks, 
Kailai. Pajusi pykinimą. Šleikštulį. Norėsi vemti. Bet jei mums pavyks, 
mes tęsime savo neilgą žygį iki įvarčio linijos, o kai ten nukaksime, tau 
labai palengvės. Tu vėl išvysi save kaip auksinį berniuką, dailų jauną 
vyrą su gražia ateitimi ir nepriekaištinga praeitimi. Lik su manim, Kai- 
lai, leisk man būti vadovu, treneriu, vedliu, ir mudu kartu pasieksime 
pažadėtąją žemę. — Jis dešine ranka patapšnojo per įvarčio liniją. 

— O kaip dėl kaltinimo? 

Raitas palietė voką. 

— Jis čia. 

— Kada jį pamatysiu? 

— Liaukis klausinėjęs, Kailai. Čia klausinėju aš. Ir tikiuosi, kad 
tu atsakysi. 

Akcentas ne ispaniškas. Galbūt rytų europiečio, ir kartais toks 
nežymus, kad beveik išnyksta. 

Raitas kaire ranka palietė įvarčio liniją prie kompiuterio. 

— Dabar, Kailai, turime pradėti nuo pradžių. Šiek tiek apie kilmę, 
gerai? 

— Kaip norit. 

Raitas išsitraukė iš aplanko keletą dokumentų, sekundėlę juos 
tyrinėjo, tada čiupo rašiklį. 

— Tu gimei 1983-iųjų vasario 4-ą Jorke, Pensilvanijoje, esi tre- 
čiasis vaikas ir vienintelis Džono ir Petės Makavojų sūnus. Jie išsiskyrė 
1989-aisiais, kai tau buvo šešeri, ir nė vienas nesukūrė naujos šeimos, 
tiesa? 

— Taip. 

Raitas pažymėjo atsakymą, paskui pažėrė daug skubių klausimų 
apie šeimos narius, jų gimimo datas, išsilavinimą, profesijas, adresus, 
pomėgius, priklausymą Bažnyčiai, netgi politines pažiūras. Klausimų 
sąrašas ilgėjo, Raitas vertė lapus ir vis žymėjosi. Jis turėjo tikslią in- 
formaciją apie juos visus. Žinojo netgi Kailo dvimečio sūnėno Santa 
Monikoje gimimo datą ir vietą. Baigęs klausinėti apie šeimos narius, 
jis išsitraukė dar daugiau dokumentų. Kailas pajuto pirmuosius nuo- 
vargio požymius. O jie dar tik pradėjo. 

— Gal norėtum atsigerti? — pasiteiravo Raitas. 

— Ne. 

— Tavo tėvas yra advokato praktika besiverčiantis teisininkas 
Jorke? — Tai buvo teiginys, bet nuskambėjo kaip klausimas. 

Kailas linktelėjo. Pasipylė klausimai apie tėvą, jo gyvenimą, 
karjerą ir pomėgius. Po kiekvieno ketvirto ar penkto klausimo Kailui 
norėjosi paklausti: „Ar tai susiję?“ Bet susilaikydavo. Raitas turėjo visą 
informaciją. Kailas tiesiog patvirtino tai, ką sužinojo kažkas kitas. 

— Tavo motina kažkokios srities menininkė? — išgirdo Kailas. 

— Taip, ir kur dabar kamuolys? 

— Tu pasistūmėjai maždaug dešimt metrų. Kokios srities meni- 
ninkė? 

— Dailininkė. 

Dešimt minučių jie narstė Petės Makavoj gyvenimą. 

Pagaliau detektyvas baigė klausinėti apie šeimą ir apsistojo ties 
įtariamuoju. Jis pamėtėjo keletą lengvų klausimų apie jo vaikystę, ta- 
čiau į smulkmenas nesigilino. Jis jau viską žino, pagalvojo Kailas. 

— Su pagyrimu baigei Centrinio Jorko gimnaziją, buvai pasi- 
žymėjęs sportininkas, priklausei skautų būreliui. Kodėl pasirinkai 
Diukeino universitetą? 

— Jie pasiūlė man krepšininko stipendiją. 

— Ar buvo kitų pasiūlymų? 

— Keletas, iš mažesnių universitetų. 

— Tačiau Diukeine tu nedaug žaidei. 

— Žaidžiau trylika minučių kaip naujokas, o paskutinę finalinių 
rungtynių minutę plyšo kelio raištis. 

— Teko operuoti? 

— Taip, bet kelis liko niekam tikęs. Mečiau krepšinį ir įstojau į 
broliją. 

— Apie broliją pakalbėsime vėliau. Ar tave kvietė grįžti į ko- 
mandą? 

— Lyg ir. Kas iš to. Kelis buvo pažeistas. 

— Pasirinkai ekonomiką ir baigei kone geriausiais pažymiais. Kas 
nutiko, kad antrame kurse negavai aukščiausio įvertinimo iš ispanų 
kalbos? 

— Tikriausiai reikėjo rinktis vokiečių. 

— Vienas devynetas per ketverius metus yra labai neblogai. — 
Raitas pervertė puslapį, kažką pasižymėjo. 

Kailas žvilgtelėjo į savo veidą kompiuterio ekrane ir liepė sau 
atsipalaiduoti. 

— Aukšti įvertinimai, veikla studentų organizacijose, universi- 
teto mažojo beisbolo čempionatas, brolijos sekretorius, paskui pre- 
zidentas. Tavo akademiniai įvertinimai įspūdingi, tau pavyksta gana 

aktyviai dalyvauti visuomeniniame gyvenime. Papasakok apie savo 
pirmąjį areštą. 

— Neabejoju, kad turite jo protokolą. 

— Tavo pirmasis areštas, Kailai. 

— Vienintelis. Ne pirmasis, ne antrasis. Bent jau iki šiol. 

— Kas atsitiko? 

— Tipiškos brolijos kvailystės. Triukšmingas vakarėlis, kuris 
liovėsi tik atvykus policijai. Mane sugavo su atkimštu alaus buteliu. 
Smulkmenos. Nesunkus nusižengimas. Sumokėjau trijų šimtų žalių 
baudą ir gavau šešis mėnesius lygtinai. Paskui byla buvo pamiršta ir 
Jeilis niekada apie ją nesužinojo. 

— Tau padėjo tėvas? 

— Jis žinojo, bet aš turėjau advokatą Pitsberge. 

— Kasjis? 

— Moteris, vardu Silvija Marks. 

— Esu girdėjęs apie ją. Man regis, jos specializacija — kvailos 
brolijų išdaigos. 

— Taip. Bet ji išmano savo darbą. 

— Maniau, buvai įkliuvęs du kartus. 

— Ne. Kartą universiteto teritorijoje sustabdė farai, bet paleido 
tik įspėję. 

— Ką tu darei? 

— Nieko. 

— Tai kodėl sustabdė? 

— Keli brolijos nariai mėtė vienas į kitą butelius. Proto bokštai. 
Aš tame nedalyvavau. Man nebuvo surašytas protokolas, tad stebiuo- 
si, iš kur apie tai žinote. 

Raitas jo žodžius nuleido negirdomis ir kažką užsirašė į blokno- 
tą. Baigęs rašyti tarė: 

— Kodėl nusprendei pasirinkti teisę? 

— Tokį sprendimą priėmiau būdamas dvylikos. Visuomet no- 
rėjau būti teisininku. Mano pirmas darbas buvo rūpintis dokumentų 
dauginimu tėvo biure. Aš ir užaugau jame. 

— Į kokias teisės mokyklas išsiuntei dokumentus? 

— Peną, Jeilį, Kornelį ir Stenfordą. 

— Į kurias priėmė? 

— Į visas keturias. 

— Kodėl Jeilis? 

— Jis visuomet buvo sąrašo viršuje. 

— Ar Jeilis siūlė stipendiją? 

— Taip, finansinę paskatą. Kaip ir kiti. 

— Ar skolinaisi pinigų? 

— Taip. 

— Kiek? 

— Ar jums tikrai būtina žinoti? 

— Neklausčiau, jei nebūtų būtina. Negi manai, jog klausinėju tik 
todėl, kad girdėčiau savo balsą? 

— Į tai negaliu atsakyti. 

— Grįžkime prie studentiškos paskolos. 

— Gegužę, kai baigsiu, būsiu skolingas apie šešiasdešimt tūks- 
tančių. 

Raitas linktelėjo tarsi pritardamas, kad suma teisinga. Jis atvertė 
kitą puslapį, ir Kailas pamatė, jog ir šis pilnas klausimų. 

— Tu rašai teisės žurnalui? 

— Esu Yale Law Journal vyriausiasis redaktorius. 

— Tai nepaprastai didelė garbė? 

— Kai kas taip mano. 

— Praeitą vasarą darbavaisi Niujorke. Papasakok apie tai. 

— Tai buvo įprastinė vasaros praktika vienoje iš didžiausių Vols- 
trito firmų „Skalis ir Peršingas“. Mus girdė vynu ir valgydino, per daug 
nespaudė — visos didelės firmos taip vilioja. Jos lepina mokinius, o 
paskui žudo, kai šie tampa bendradarbiais. 

— Ar „Skalis ir Peršingas“ pasiūlė tau vietą po baigimo? 

— Taip. 

— Sutikai ar atsisakei? 

— Nei taip, nei ne. Aš dar neapsisprendžiau. Firma leido man 
pagalvoti. 

— Kodėl delsi? 

— Svarstau keletą variantų. Vienas iš jų — federalinio teisėjo 
sekretoriaus vieta, bet jis gali būti paaukštintas. Ten dabar visi gyvena 
nežinomybėje. 

— Ar turi kitų darbo pasiūlymų? 

— Taip. 

— Papasakok apie juos. 

— Ar tai susiję? 

— Viskas, ką sakau, yra susiję, Kailai. 

— Ar turite vandens? 

— Vonioje turėtum rasti. 

Kailas pašoko, prasispraudė pro didžiulę lovą ir komodą, ankš- 
tame vonios kambarėlyje uždegė šviesą ir prisipylė į permatomą plas- 
tikinį puodelį vandens. Užsivertė, išgėrė ir vėl prisipylė. Tada sugrįžo 
prie stalo, pasistatė puodelį savo „aikštės“ pusėje ir žvilgtelėjo į save 
ekrane. 

— Tiesiog smalsu, — tarė jis. — Kur šiuo metu kamuolys? 

— Įveikęs trečdalį aikštės, bet dar toli. Papasakok apie kitus dar- 
bo pasiūlymus, kitas firmas. 

— Kodėl paprasčiausiai neparodote man vaizdajuostės, kad galė- 
tume išvengti visų šitų nesąmonių? Jei ji iš tiesų egzistuoja ir jei aš iš 
tiesų esu įpainiotas, tada eisiu ieškoti advokato. 

Raitas palinko į priekį, pasirėmė į stalą alkūnėmis ir ėmė švelniai 
barbenti pirštų galiukais. Apatinėje veido dalyje pasirodė kažkas pa- 
našaus į šypseną, tačiau viršutinė išliko abejinga. 

— Savitvardos praradimas, Kailai, tau gali kainuoti gyvenimą, — 
labai ramiai ištarė jis. 

Gyvenimą kaip gyvybę? Ar gyvenimą kaip šviesią ateitį? Kailas 
nežinojo, ką galvoti. Jis giliai įkvėpė, atsigėrė vandens. Pykčio blyksnis 
užgeso, jį pakeitė gniuždantis sutrikimas ir baimė. 

Dirbtinė šypsena praplatėjo. 

— Nagi, Kailai, tau puikiai sekasi. Dar keletas klausimų, ir mes 
pereisime į grubesnę teritoriją. Kitos firmos? 


— Man siūlė darbą „Loganas ir Kupecas“ Niujorke, Beikeris Pot- 

sas San Franciske ir Gartonas Londone. Visiems trims atsakiau ne. 
Mane vis dar domina galimybė dirbti visuomeninį darbą. 

— Kokį? Kur? 

— Virdžinijoje, teikčiau teisinę pagalbą migrantams darbinin- 
kams. 

— Ar ilgai? 

— Galbūt porą metų, nežinau. Tai tik viena iš galimybių. 

— Už gerokai mažesnį atlyginimą? 

— O taip, gerokai. 

— Kaip grąžinsi studentišką paskolą? 

— Ką nors sugalvosiu. 

Raitui nepatiko atsakymo šmaikštumas, bet jis nusprendė pa- 
tylėti. Žvilgtelėjo į savo užrašus, nors nebuvo būtina. Žinojo, kad 
jaunasis Kailas turi 61 000 dolerių paskolą, kurią Jeilis dovanos, jei jis 
kitus trejus metus dirbs už minimalų atlyginimą gindamas vargingus, 
engiamus, išnaudojamus žmones arba aplinką. Pasiūlymą Kailui patei- 
kė Pjemonto teisinės pagalbos organizacija, kurią finansavo milžiniška 
teisininkų firma iš Čikagos. Raito duomenimis, Kailas davė žodinį su- 
tikimą; per metus jis uždirbtų 32 000 dolerių. Volstritas palauks. Jis 
niekur nedings. Kailo tėvas skatino jį kelerius metus padirbėti gatvėse, 
pajusti tikrąjį purvo skonį toli nuo korporacinio stiliaus teisingumo, 
kurį jis, Džonas Makavojus, niekino. 

Pasak jo turimų duomenų, „Skalis ir Peršingas“ siūlė bazinį 
200 000 dolerių atlyginimą ir dar įprastas priemokas. Kitų firmų pa- 
siūlymai buvo panašūs. 

— Kada pasirinksi darbą? — paklausė Raitas. 

— Labai greitai. 

— Į kurią pusę linksti? 

— Nėį vieną. 

— Tikrai? 

— Žinoma. 

Raitas siektelėjo aplanką niūriai purtydamas galvą ir raukyda- 
masis, tarsi būtų buvęs įžeistas. Jis ištraukė dar daugiau dokumentų, 
pervertė juos, tada piktai pažiūrėjo į Kailą. 

— Tai tu nedavei žodinio sutikimo pradėti darbą Pjemonto tei- 
sinės pagalbos organizacijoje Vinčesteryje, Virdžinijoje, nuo šių metų 
rugsėjo antros dienos? 

Pro išdžiūvusias Kailo lūpas išsiveržė šilto oro gūsis. Sugerdamas 
informaciją jis instinktyviai žvilgtelėjo į ekraną — taip, jis atrodo toks 
pat silpnas, koks ir jaučiasi. Jis vos susilaikė nepaklausęs: „Iš kur, vel- 
niai rautų, sužinojote?“, tačiau taip elgdamasis tik pripažintų tiesą. 
Bet ir paneigti jos negali. Raitas jau žino. 

Kol ieškojo kokio nors nevykusio pasiteisinimo, jo priešininkas 
žengė triuškinamą žingsnį. 

— Pavadinkime tai Melu Numeris Vienas, gerai, Kailai? — pasi- 
tyčiodamas tarė Raitas. — Jei išgirsime Melą Numeris Du, išjungsime 
kamerą, palinkėsime vienas kitam geros nakties ir susitiksime rytoj 
per suėmimą. Antrankiai, vieša kelionė į skyrių, fotografija, galbūt 
vienas ar kitas žurnalistas. Tau nebereikės galvoti, kaip apsaugoti ne- 
legalius imigrantus, nebereikės galvoti apie Volstritą. Nemeluok man, 
Kailai. Aš per daug žinau. 

Kailas vos nepasakė: „Klausau, pone“, bet vietoje to tik silpnai 
linktelėjo. 

— Vadinasi, tu planuoji porą metų dirbti labdaringą darbą? 

— Taip. 

— O toliau? 

— Nežinau. Tikriausiai susirasiu darbą kokioje nors firmoje, pra- 
dėsiu karjerą. 

— Ką manai apie „Skalį ir Peršingą?“ 

— Didžiulė, įtakinga, turtinga firma. Tikriausiai didžiausia teisi- 
ninkų firma pasaulyje, nelygu su kuo susiliejo ar ką prarijo vakar. Turi 
biurus trisdešimtyje miestų penkiuose žemynuose. Juose dirba labai 
protingi žmonės, dirba labai sunkiai ir velniškai spaudžia vienas kitą, 
ypač jaunuosius bendradarbius. 

— Toks darbas tau patiktų? 

— Sunku pasakyti. Pinigai geri. Darbas žiaurus. Bet visose di- 
džiosiose firmose tas pat. Tikriausiai vis dėlto baigsiu vienoje iš jų. 

— Kokiame skyriuje dirbai praeitą vasarą? 

— Visuose po truputį, bet daugiausia laiko praleidau teisminių 
ginčų. 

— Tau patinka teisminiai ginčai? 

— Nelabai. Ar galiu paklausti, ką šie klausimai turi bendra su tuo, 
kas atsitiko Pitsberge? 

Raitas nukėlė nuo stalo alkūnes ir pamėgino įsitaisyti patogiau 
sulankstomojoje kėdėje. Jis užsimetė koją ant kojos ir pasidėjo ant 
kairiosios šlaunies bloknotą. Kurį laiką kramtė rašiklio galiuką stebei- 
lydamasis į Kailą, tarsi būtų psichiatras, analizuojantis pacientą. 

— Pasikalbėkim apie broliją Diukeine. 

— Kaip norit. 

— Tavo laidoje buvo apie dešimt narių, taip? 

— Devyni. 

— Ar palaikai ryšį su visais? 

— Tam tikru mastu. 

— Kaltinime įvardyti tu ir dar trys, tad pakalbėkime apie tuos 
tris. Kur Alanas Strokas? 

Kaltinimas. Kažkur šiame prakeiktame aplanke, mažiau nei už 
trijų pėdų, guli kaltinimas. Jis nelietė tos merginos. Nebuvo išprievar- 
tavimo liudininku. Nematė, jog išvis kas nors užsiimtų seksu. Jis mig- 
lotai prisiminė buvęs tame kambaryje, bet tą naktį kažkuriuo metu 
buvo išsijungęs. Kaip jis gali būti bendrininkas, jei buvo be sąmonės? 
Tokia bus jo gynyba teisme, tvirta gynyba, bet apie teismo procesą 
baisu net galvoti. Suėmimas, po to teismo procesas, viešumas, jo nuot- 
rauka laikraščiuose. Kailas užsimerkė ir pasitrynė smilkinius. Reikės 
paskambinti į namus, pirmiausia tėvui, paskui motinai. Vėliau bus 
kiti skambučiai: kiekvienam iš jam darbą siūliusių direktorių; abiem 
seserims. Jis tvirtins esąs nekaltas ir visa kita, bet niekada nesugebės 
atsikratyti įtarimo išprievartavimu. 

Tą akimirką Kailas nė trupučio netikėjo detektyvu Raitu ir jo 
siūlomu sandėriu. Jei kaltinimas iš tiesų egzistuoja, joks stebuklas jo 
nepalaidos. 

— Alanas Strokas? — pakartojo Raitas. 

— Studijuoja mediciną Ohajuje. 

— Kada paskutinį kartą bendravote? 

— Prieš porą dienų gavau elektroninį laišką. 

— O Džojus Bernardas? 

— Vis dar Pitsberge, dirba brokerių firmoje. 

— Kada paskutinį kartą bendravote? 

— Prieš keletą dienų, kalbėjomės telefonu. 

— Ar kada nors prisimenate Eleiną Kynan? 

— Ne. 

— Jūs, vyručiai, stengiatės pamiršti Eleiną, ar ne? 

— Taip. 

— Ką gi, ji grįžo. 

— Akivaizdu. 

Raitas pakeitė sėdėseną, atkryžiavo kojas, ištiesino nugarą ir grį- 
žo prie patogiausios padėties — pasidėjo alkūnes ant stalo. 

— Eleina išvyko iš Diukeino po pirmo kurso, — jis prabilo tyles- 
niu balsu, tarsi ketintų pasakoti ilgą istoriją. — Ji jautėsi sutrikusi. Jos 
pažymiai buvo siaubingi. Dabar ji tvirtina, kad išžaginimas sukėlė jai 
stiprų emocinį stresą. Kurį laiką gyveno pas tėvus Iryje, bet vėliau ati- 
tolo nuo jų ir ėmė smukti. Vartojo vaistus, alkoholį, narkotikus. Bandė 
gydytis, bet niekas nepadėjo. Ar žinojote apie tai? 

— Ne. Po to, kai ji išvyko, niekas nieko apie ją negirdėjo. 

— Laimė, Skrentone ji turi vyresnę seserį, kuri Eleiną priėmė, su- 
teikė pagalbą, sumokėjo už reabilitaciją. Paskui surado jai psichiatrą, ir 
jis, akivaizdu, padarė viską, kad grąžintų Eleiną į normalų gyvenimą. 
Dabar ji švari, blaivi, jaučiasi puikiai ir jos atmintis nepaprastai page- 
rėjo. Ji susirado advokatą ir, natūralu, reikalauja teisingumo. 

— Girdžiu skeptišką gaidelę. 

— Esu policininkas, Kailai. Į viską žiūriu skeptiškai, bet šiuo at- 
veju patikima jauna moteris sako, kad buvo išprievartauta, o aš turiu 
vaizdajuostę, kuri pateikia gana tvirtų įrodymų. Be to, jos advokatas 
trokšta kraujo. 

— Tai pinigų išviliojimas, ar ne? Viskas dėl pinigų? 


— Ką nori pasakyti, Kailai? 

— Ketvirtasis kaltinamasis yra Baksteris Teitas; aišku, kad 
mes žinome, dėl ko visa tai. Teitų šeima labai turtinga. Senieji Pits- 
bergo pinigai. Baksteris jau gimė turėdamas patikos fondą. Kiek ji 
nori? 

— Čia klausinėju aš. Ar kada nors turėjai lytinių santykių su... 

— Taip, aš mylėjausi su Eleina Kynan, kaip ir dauguma iš mano 
laidos. Ji buvo velniškai pašėlusi, praleisdavo daugiau laiko brolijos 
namuose nei dauguma Beta narių, išgerdavo daugiau nei kuris nors 
iš mūsų trijų ir visuomet turėdavo pilną piniginę. Jos bėdos prasidėjo 
gerokai anksčiau, nei ji atvyko į Diukeiną. Patikėkit, ji tikrai nenorės 
stoti prieš teismą. 

— Kiek kartų tu mylėjaisi su ja? 

— Kartą, maždaug prieš mėnesį iki to tariamo išprievartavimo. 

— Ar tą naktį Baksteris Teitas turėjo lytinių santykių su Eleina 
Kynan? 

Kailas nutilo, giliai įkvėpė ir tarė: 

— Aš nežinau. Aš išsijungiau. 

— Ar Baksteris Teitas prisipažino tą naktį turėjęs su ja lytinių 
santykius? 

— Man ne. 

Raitas baigė rašyti ilgą sakinį tyloje. Kailas beveik galėjo girdėti 
kameros dūzgimą. Jis pažiūrėjo į ją ir pamatė mažą raudoną lemputę, 
tebenukreiptą į jį. 

— Kur Baksteris dabar? — po ilgos nejaukios pauzės paklausė 
Raitas. 

— Kažkur Los Andžele. Jis šiaip ne taip baigė mokslus ir išvyko į 
Holivudą. Jis nelabai stabilios būklės. 

— Ką turi omeny? 

— Baksteris kilęs iš turtingos šeimos, kuri dar labiau sugedusi 
nei dauguma turtingų šeimų. Jis šėlsta vakarėliuose, daug geria, var- 
toja narkotikus ir keičia merginas. Ir nerodo jokių subrendimo ženklų. 
Jo gyvenimo tikslas — tapti garsiu aktoriumi ir mirtinai nusigerti. Jis 


nori mirti jaunas kaip koks Džeimsas Dinas. 

— Arjis jau nusifilmavo kokiame nors filme? 
— Nė viename. Užtat aplankė daugybę barų. 

Staiga Raitas liovėsi rašęs. Atrodė, jam nusibodo klausinėti. Jo 
įdėmus žvilgsnis ėmė blėsti. Jis sukišo dokumentus į aplanką ir pa- 
baksnojo pirštu į stalo vidurį. 

— Mes padarėme pažangą, Kailai, dėkoju. Kamuolys jau aikštės - 


vidury. Nori pažiūrėti vaizdo įrašą? 


4 SKYRIUS 


aitas pirmą kartą atsistojo, pasirąžė ir nuėjo į kampą, kur 

Ri maža kartoninė dėžutė. Ji buvo balta, o ant jos juodu 
žymikliu buvo dailiai išvedžioti žodžiai „DĖL: KAILAS L. MAKAVOJUS et 
al“ Kailas Makavojus ir kiti. Raitas ištraukė kažką iš dėžutės ir rimtai, 
it mirties nuosprendį pasiryžęs atlikti budelis, išėmė iš dėklo diską, 
įkišo jį į kompiuterį, nuspaudė porą klavišų ir atsisėdo. Kailas vos 
kvėpavo. 

Kai kompiuteris spragtelėjo ir sudūzgė, Raitas pradėjo kalbėti: 

— Telefonas buvo „Nokia 6000“, su daugybe funkcijų, pagamin- 
tas 2003-iaisiais, su įmontuota ETI filmavimo kamera ir vieno gigabito 
atminties kortele, kurioje telpa apie trys šimtai minučių vaizdo; pen- 
kiolikos megapikselių FPS sistema, balso funkcija, balsas aktyvuotas, 
to meto naujovė. Labai geras mobilusis telefonas. 

— Kurį turėjo? 

Raitas metė jam gudrų šypsnį. 

— Deja, Kailai. 

Kažkodėl Raitui šovė į galvą parodyti patį telefoną. Jis spustelėjo 
klavišą, ir ekrane pasirodė „Nokia“ telefono vaizdas. 

— Esi tokį matęs? — pasiteiravo jis. 

— Ne. 

— Taip ir maniau. Štai kaip viskas buvo, Kailai, jei kartais ne- 
prisimeni visų smulkmenų. 2003-iųjų balandžio 25-a, paskutinė pas- 
kaitų diena, po savaitės prasidės baigiamieji egzaminai. Penktadienis, 
Pitsberge neįprastai šilta, tą dieną trisdešimt laipsnių šilumos, beveik 

rekordas, ir Diukeino studentėliai nusprendžia daryti tai, ką daro visi 
geri koledžų studentai. Jie pradeda gerti jau po pietų ir planuoja tą 
daryti iki nakties. Bute, kuriame tu ir kiti trys nuomojatės kambarius, 
susirenka daug žmonių. Vakarėlis persikelia prie baseino. Daugiausiai 
Beta broliai ir keletas merginų. Jūs maudotės, deginatės, geriate alų, 
klausotės „Phish“. Merginos su bikiniais. Gyvenimas puikus. Sutemus 
vakarėlio dalyviai grįžta į vidų, į tavo butą. Užsisakote picos. Tuo metu 
muzika, šį kartą „Widespread Panic“, vis garsėja. Dar daugiau alaus. 
Kažkas pasirodo su dviem buteliais tekilos, ir, žinoma, ji nedelsiant 
suvartojama. Ką nors prisimeni iš šito? 

— Taip. 

— Tau dvidešimt, bebaigiąs antrą kursą... 

— Žinau. 

— Tekila sumaišoma su „Red Bull“, ir jūs pradedate gerti. Esu 
tikras, kad ir tu išgėrei keletą taurelių. 

Kailas linktelėjo neatitraukdamas nuo ekrano akių. 

— Kažkuriuo metu visi pradeda išsirenginėti, ir šio telefono savi- 
ninkas nusprendžia paslapčia viską nufilmuoti. Tikriausiai norėjo tu- 
rėti filmuką su pusnuogėmis merginomis. Ar prisimeni butą, Kailai? 

— Taip, gyvenau jame metus. 

— Mes jį apžiūrėjome. Landynė, kaip ir dauguma koledžui nuo- 
mojamų butų, bet, pasak šeimininko, jame niekas nepasikeitę. Mes 
spėjame, kad tas vaikinas padėjo telefoną ant siauros spintelės, ski- 
riančios mažą virtuvėlę nuo kambario. Regis, spintelėje laikomi vado- 
vėliai, telefonų knygos, tušti buteliai ir kas papuola. 

— Teisingai. 

— Taigi mūsų vyrukas išsitraukia mobilųjį, nuslenka prie spin- 
telės, vakarėliui įsisiautėjus įjungia telefono vaizdo kamerą ir paslepia 
šalia knygų. Pirmieji kadrai gana audringi. Mes atidžiai peržiūrėjome; 
juose šešios merginos ir devyni vaikinai, visi šoka įvairiai apsinuoginę. 
Prisimeni, Kailai? 

— Taip, kai ką. 

— Mes žinome visų vardus. 

— Tai parodysite man ar tik kalbėsite? 

— Tavimi dėtas taip neskubėčiau žiūrėti. — Raitas spustelėjo 
kitą klavišą. — Įrašas prasideda 23.14, — tarė jis, tada paspaudė dar 
vieną klavišą. Ekrane staiga užriaumojo „Widespread Panic“ su daina 
„Teta Eivis“ iš „Bombs and Butterflies“ albumo ir pasirodė besisukan- 
tys kūnai. Kažkur giliai pasąmonėje Kailas tikėjosi pamatyti blankų, 
išskydusį vaizdą, kur krūva Beta idiotų geria patamsyje. Todėl net iš- 
sižiojo pamatęs nepaprastai ryškų vaizdą, nufilmuotą maža telefono 
vaizdo kamera. Kampas, kurį pasirinko nežinomas telefono savinin- 
kas, leido matyti viską, kas vyko Ist Čeiso 4880, 6B bute. 

Visi penkiolika triukšmadarių atrodė labai girti. Visos šešios 
merginos buvo išties pusnuogės, kaip ir dauguma vaikinų. Šokiai pri- 
minė grupinį pasigrabaliojimą, kur du partneriai neišbūna poroje nė 
kelių sekundžių. Visi vienoje rankoje laikė po taurę, kitoje po cigaretę 
arba suktinę. Vaikinai spigino akis į dvylika šokinėjančių krūtų. Tiesą 
sakant, nuogas kūnas — tiek vyriškas, tiek moteriškas — buvo priei- 
namas visiems. Visi skatino vienas kitą liesti ir grabalioti. Kūnai jun- 
gėsi, raitėsi, svyravo, paskui atsiskirdavo ir pereidavo prie kitų. Vieni 
svečiai triukšmavo ir šėlo, o kiti geso nepakėlę alkoholio ir žolės po- 
tvynio. Dauguma, regis, dainavo kartu su grupe. Kai kurių lūpos buvo 
susirakinusios ilgam bučiniui, o rankos slinko intymesnių vietų link. 

— Spėju, kad tas su tamsiais akiniais — tai tu, — linksmai tarė 
Raitas. 

— Ačiū. 

Akiniai nuo saulės, geltona „Pirates“ kepuraitė, balti sportiniai 
šortai, nusmukę iki klubų, lieknas, po žiemos išblyškęs kūnas, reika- 
laujantis saulės. Vienoje rankoje plastikinis puodelis, kitoje — ciga- 
retė. Burna pražiota, tarsi dainuotų. Girtas mulkis. Dvidešimtmetis 
pamišėlis ties eilinio išsijungimo riba. 

Dabar, po penkerių metų, jis nejautė jokios nostalgijos, jokio ilge- 
sio toms pašėlusioms ir nerūpestingoms koledžo dienoms. Jis nepasi- 
gedo triukšmo, pagirių, vėlyvų rytų svetimose lovose. Tačiau nejautė 
ir sąžinės graužaties. Kailui buvo šiek tiek nesmagu, kad jį nufilmavo, 
bet tai buvo labai seniai. Jo studentiškos dienos buvo gana tipiškos, ar 
ne? Jis linksminosi nei daugiau, nei mažiau už kitus savo pažįstamus. 

Akimirką muzika nutilo, ir per pertraukėlę tarp dainų buvo paruoš- 
ta ir išpilstyta dar gėrimų. Viena iš merginų sudribo į kėdę; regis, visai 
nakčiai. Tada prasidėjo kita daina. | 

— Tai tęsis dar aštuonias minutes, — pasakė Raitas dirsteldamas 
į savo užrašus. Kailas neabejojo, kad Raitas ir jo žmonės išanalizavo 
ir įsidėmėjo kiekvieną sekundę, kiekvieną kadrą. — Kaip pats matai, 
Eleina Kynan nedalyvauja. Ji sako buvusi gretimame bute, gėrė su 
draugais. 

— Taiji vėl pakeitė savo versiją. 

Raitas nuleido tai negirdomis ir tarė: 

— Jeigu ne prieš, aš persuksiu į priekį, į tą vietą, kur pasirodo 
policija. Prisimeni farus, Kailai? 

— Taip. 

Vaizdas minutėlę bėgo į priekį, kol Raitas vėl paspaudė klavišą. 

— Dvidešimt penkios minutės po vienuoliktos vakarėlis staiga 
sustabdomas. Klausyk. 

Vidury dainos, šokant, geriant ir rėkaujant beveik visiems pen- 
kiolikai kūnų, kažkas, kas nepateko į kadrą, sušuko: „Farai! Farai!“ Kai- 
las pamatė save, sugriebiantį merginą ir dingstantį iš vaizdo. Muzika 
nutilo. Šviesos užgeso. Ekranas beveik pajuodo. 

Raitas kalbėjo toliau. 

— Mūsų duomenimis, tą pavasarį į jūsų butą policija buvo kvies- 
ta tris kartus. Šis buvo trečiasis. Duris atidarė jaunuolis, vardu Alanas 
Strokas, vienas iš tavo kambario draugų, ir pasikalbėjo su pareigūnais. 
Jis prisiekė, kad vakarėlyje visi pilnamečiai. Viskas gerai. Jis mielai iš- 
jungs muziką ir laikysis tylos. Policininkai jį perspėjo ir paliko ramybė- 
je. Jie numanė, kad visi kiti slepiasi miegamuosiuose. 

— Dauguma paspruko pro užpakalines duris, — tarė Kailas. 

— Ko gero. Telefono vaizdo kamera buvo aktyvinama garsu, tad 
po maždaug minutės tylos ji išsijungė. Telefonas turėjo būti mažiau- 
siai už dvidešimties pėdų nuo priešakinių durų. Jo savininkas, pa- 
miršęs savo aparatą, išsigandęs pabėgo, telefonas pasviro, tad vaizdas 
nebėra toks geras. Mes nebegalime matyti tiek, kiek anksčiau. Praeina 
maždaug dvidešimt minučių, visur tylu. 23.48 vėl pasigirsta balsai ir 

užsižiebia šviesa. — Kailas pasislinko arčiau ekrano. Trečdalį vaizdo 
užstojo kažkas geltono. — Tikriausiai telefonų knyga, geltonieji pus- 
lapiai, — tarė Raitas. 

Vėl užgrojo muzika, bet kur kas tyliau. Po kambarį vaikštinėjo 
keturi kambario draugai — Kailas, Alanas Strokas, Baksteris Teitas ir 
Džojus Bernardas. Jie vilkėjo šortais, marškinėliais, o rankose vėl laikė 
gėrimus. Per kambarį perėjo Eleina Kynan; ji be paliovos kalbėjo, tada 
atsisėdo ant sofos rūkydama suktinę. Buvo matyti tik pusė sofos. Gir- 
dėjosi įjungtas televizorius, bet ekrane jo nesimatė. Baksteris Teitas 
priėjo prie Eleinos, kažką pasakė, tada pastatė gėrimą ir nusitraukė 
marškinėlius. Jiedu su Eleina nugriuvo ant sofos ir ėmė glamonėtis, 
tuo metu kiti trys žiūrėjo televizorių ir sukiojosi aplinkui. Jie kalbė- 
josi, bet muzika ir televizorius užgožė žodžius. Priešais kamerą praėjo 
Alanas Strokas, traukdamas nuo savęs marškinėlius ir kažką sakyda- 
mas Baksteriui, kurio tuo metu nesimatė. Iš Eleinos lūpų nebuvo gir- 
dėti nė garso. Dabar matėsi mažiau nei pusė sofos, tačiau buvo galima 
įžiūrėti susipynusias kojas. 

Tada šviesa užgeso ir akimirką stojo tamsa. Televizoriaus švy- 
tėjimas ir jo atspindys nuo sienų apšvietė kambarį. Ekrane pasirodė 
Džojus Bernardas; jis irgi nusirenginėjo. Vaikinas stabtelėjo ir sužiuro 
į sofą, ant kurios akivaizdžiai vyko siautulingas vyksmas. 

— Paklausyk, — sušnypštė Raitas. 

Džojus kažką pasakė, ko Kailas nesuprato. 

— Ar išgirdai? — paklausė Raitas. 

— Ne. 

Raitas sustabdė vaizdą ir tarė: 

— Mūsų ekspertai ištyrė garsą. Džojus Bernardas sako Baksteriui 
Teitui: „Ar ji gyva?“ Akivaizdu, kad Teitas mylisi su Eleina, išsijungusia 
nuo alkoholio, ir Bernardas, matydamas situaciją, klausia, ar mergina 
sąmoninga. Nori paklausyti dar kartą? 

— Taip. 

Raitas atsuko vaizdą atgal. Kailas palinko į priekį ir beveik įrėmęs 
nosį į ekraną ėmė atidžiai žiūrėti ir dar atidžiau klausytis. Jis išgirdo 
žodį „gyva . Detektyvas niūriai papurtė galvą. 

Veiksmas tęsėsi, girdėjosi muzikos ir televizoriaus garsai, o tam- 
siame kambaryje šmėžavo figūrų šešėliai. Pagaliau Baksteris Teitas 
atsikėlė nuo sofos, atsistojo, regis, visiškai nuogas, ir nuėjo. Baksterio 
vietą skubiai užėmė kita figūra, Džojaus Bernardo. Kai kurie garsai 
buvo sunkiai suprantami. 

Pasigirdo ritmingas traškėjimas. 

— Mes manome, jog tai sofa, — tarė Raitas. — Tikriausiai negali 
mums čia padėti? 

— Ne. 

Netrukus pasigirdo garsus atodūsis ir traškėjimas liovėsi. Džojus 
pakilo nuo sofos ir dingo. 

— Čia kaip ir filmo pabaiga, — tarė Raitas. — Kamera filmuoja 
dar dvylika minučių, bet niekas nevyksta. Jei mergina, Eleina, kada 
nors atsikėlė nuo sofos, tai kamera to neužfiksavo. Mes beveik tikri, 
kad Baksteris Teitas ir Džojus Bernardas užsiiminėjo su ja seksu. Kad 
tai darėte judu su Alanu Stroku, įrodymų nėra. 

— Aš nedariau. Galiu garantuoti. 

— Gal nutuoki, kur buvai išprievartavimų metu, Kailai? — Rai- 
tas uždavė klausimą, tada spustelėjo klavišą, ir ekranas pajuodo. 

— Esu tikras, kad jūs turite versiją. 

— Gerai. — Raitas vėl apsiginklavo rašikliu ir bloknotu. — Eleina 
sako, kad pabudo po keleto valandų, apie trečią ryto, vis dar ant sofos, 
nuoga, ir staiga miglotai prisiminė, jog buvo išprievartauta. Ji puola 
į paniką, nežino kur esanti, nors pripažįsta, kad vis dar tebebuvo ge- 
rokai girta. Pamažu susiranda drabužius, apsirengia ir pamato tave, 
miegantį krėsle priešais televizorių. Išvydusi tave suvokia kur esanti 
ir prisimena daugiau iš to, kas jai atsitiko. Stroko, Teito ir Bernardo 
nematyti. Ji bando tave prižadinti, purto už pečių, bet tu neatsiliepi, 
todėl ji išskuba, grįžta į gretimą butą ir pagaliau vėl užmiega. 

— Ir neužsimena apie išprievartavimą keturias dienas, ar ne, 
detektyve? O galji vėl pakeitė savo versiją? 

— Teisingai, keturias dienas. 

— Ačiū. Niekam nė žodžio keturias dienas. Nei savo kambario 


draugėms, nei draugams, nei tėvams, niekam. Tada staiga nuspren- 

džia, kad buvo išprievartauta. Policijai jos istorija pasirodė labai įtar- 
tina, tiesa? Pagaliau jie atėjo pas ją, apsilankė Beta brolijos namuose, 
uždavė keletą klausimų ir išgirdo labai nedaug atsakymų. Kodėl? Nes 
nebuvo jokio išprievartavimo. Viskas vyko abipusiu sutikimu. Patikė- 
kit, detektyve, toji mergina būtų sutikusi su bet kuo. 

— Kaip ji galėjo sutikti, jei buvo be sąmonės, Kailai? 

— Jei ji buvo be sąmonės, kaip galėjo prisiminti, kad buvo išprie- 
vartauta? Ji nesikreipė į medikus. Nebuvo atliktas joks tyrimas. Išvis 
nebuvo jokių įrodymų. Tik aptemusi labai sutrikusios jaunos moters 
atmintis. Policija metė šią bylą prieš penkerius metus, ir dabar apie ją 
neturėtume kalbėtis. 

— Bet kalbamės. Byla nebaigta. Prisiekusieji tiki, kad vaizdo įra- 
šas įrodo buvus išprievartavimą. 

— Nesąmonė, ir jūs tai žinote. Čia kalbama ne apie išprievartavi- 
mą, o apie pinigus. Baksterio Teito šeima nepadoriai turtinga. Eleina 
susirado godų advokatą. Šis kaltinimas — niekas kitas, kaip tik noras 
pasipelnyti. 

— Vadinasi, nori rizikuoti stoti prieš teismą ir išklausyti nuos- 
prendį? Nori, kad prisiekusieji pamatytų šią filmuotą medžiagą? 
Kurioje tu ir trys tavo draugai mirtinai nusigėrę pasinaudojate jauna 
moterimi? 

— Ašjos neliečiau. 

— Ne, bet buvai ten, visai šalia, vos už dešimties pėdų. Baik jau. 

— Aš nieko neprisimenu. 

— Kaip patogu. 

Kailas lėtai atsistojo, nuėjo į vonios kambarį, įsipylė į puodelį 
vandens iš čiaupo, išgėrė, dar kartą įsipylė ir vėl išgėrė. Tada sugrįžęs 
atsisėdo ant lovos krašto ir suspaudė rankomis galvą. Ne, jis nenori, 
kad prisiekusieji pamatytų tuos vaizdus. Jis ką tik pamatė juos pir- 
mą kartą ir troško, kad tai būtų paskutinis. Įsivaizdavo save ir savo 
draugus, sėdinčius pilnutėlėje teismo salėje. Šviesos prigęsta, teisėjas 
niaukiasi, prisiekusieji spokso, Eleina verkia, jo tėvai stoiškai kenčia 
pirmoje eilėje ir visi kartu dėmesingai žiūri vaizdo įrašą. Jį supykino 


vien apie tai pagalvojus. 

Kailas jautėsi nekaltas, tačiau nebuvo tikras, kad prisiekusieji irgi 
taip pat manys. 

Raitas išėmė diską ir rūpestingai įkišo į plastikinį dėklą. 

Kailas ilgai stebeilijosi į serijinės gamybos kilimą. Iš koridoriaus 
sklido garsai — duslūs balsai, žingsniai — tikriausiai fedai nerimauja. 
Bet kas jam darbo. Jam spengė ausyse, ir jis nežinojo kodėl. 

Vieną mintį vijo kita, ir jis niekaip negalėjo susikaupti, galvoti 
racionaliai, nuspręsti, ką derėtų ir ko nederėtų sakyti. Sprendimai, 
priimti šiuo netinkamu momentu, gali atsiliepti ilgam. Akimirką jis 
prisiminė tris Diuko vartinio teniso žaidėjus, neteisingai apkaltintus 
striptizo šokėjos išprievartavimu. Vėliau jie buvo išteisinti, bet tik po 
kankinančios kelionės į pragarą ir atgal. O jų atveju nebuvo jokio vaiz- 
do įrašo, išvis jokio ryšio su auka. 

„Ar ji gyva? — sako Džojus Baksteriui. Kiek kartų šis klausimas 
aidės teismo salėje? Kadras po kadro. Žodis po žodžio. Prisiekusieji bus 
atmintinai įsiminę vaizdo įrašą, kai ateis laikas priimti sprendimą. 

Raitas kantriai sėdėjo prie stalo; jo plaukuotos rankos nejudėda- 
mos gulėjo ant bloknoto. Laikas nieko nereiškia. Jis palauks. 

— Ar mes jau aikštės vidury? — paklausė Kailas nutraukdamas 
tylą. 

— Jau už vidurio linijos, stumiamės į priekį. 

— Norėčiau pamatyti kaltinimą. 

— Žinoma. 

Kailas atsistojo ir pažiūrėjo į sulankstomąjį stalą. Detektyvas 
ėmėsi veiksmų, kurie akimirksniu jį suglumino. Pirmiausia jis išsitrau- 
kė iš užpakalinės kišenės piniginę, išėmė iš jos vairuotojo pažymėjimą 
ir padėjo ant stalo. Tada išsitraukė Pitsbergo policijos valdybos ženkle- 
lį ir paguldė šalia. Paskui iš dėžės ant grindų ėmė traukti kitas korteles, 
kitus ženklelius ir rikiuoti ant stalo. Galiausiai paėmė aplanką, padavė 
jį Kailui ir tarė: 

— Smagaus skaitymo. 

Ant aplanko buvo užrašyta: INFORMACIJA. Kailas jį atvertė ir 
ištraukė susegtą dokumentų šūsnį. Pirmasis lapas atrodė oficialiai. 
Ant jo stambiomis raidėmis buvo parašyta: PENSILVANIJOS VALSTIJOS 
ALIGEINIO APYGARDOS BENDRŲJŲ IEŠKINIŲ TEISMAS. Smulkesnėmis 

raidėmis antraštė skelbė: „Valstija prieš Baksterį E. Teitą, Džozefą N. 
Bernardą, Kailą L. Makavojų ir Alaną B. Stroką“ Žemiau nurodytas 
registracijos numeris, bylos numeris ir kiti oficialūs žyminiai. 

Raitas išsitraukė žirkles ir rūpestingai perkirpo savo vairuotojo 
pažymėjimą į dvi lygias dalis. 

Pirmasis paragrafas skelbė: „Pensilvanijos valstija, naudodamasi 
jai suteiktais įgaliojimais, skelbia kaltinimą aukščiau išvardytiems kal- 
tinamiesiems...“ 

Raitas tebekarpė kitas plastikines korteles, kurios visos atrodė 
kaip vairuotojų pažymėjimai arba kredito kortelės. 

„Kurie, pagal šio teismo jurisdikciją... 

Raitas nuplėšė nuo odinės piniginės bronzinį ženklelį ir sviedė 
ant stalo. 

— Ką jūs darote? — pagaliau neišlaikė Kailas. 

— Naikinu įkalčius. 

— Kokius įkalčius? 

— Atsiversk antrą puslapį. 

Kailas, kuris dabar skaitė pirmo puslapio apačioje, atsivertė 
antrą. Šis buvo tuščias — nė vieno žodžio, raidės, taško — nieko. Jis 
atvertė trečią, paskui ketvirtą, penktą puslapius. Visi tušti. Raitas pa- 
skubomis dorojo kitus ženklelius. Kailas kilstelėjo netikrą kaltinimą ir 
išsižiojęs pažiūrėjo į detektyvą. 

— Prisėsk, Kailai, — šyptelėjo Raitas, pamodamas į tuščią kėdę. 

Kailas norėjo kažką pasakyti, bet iš jo lūpų teišsprūdo tyli aima- 
na. Tada atsisėdo. 

— Nėra jokio kaltinimo, Kailai, — tęsė Raitas, tarsi tik dabar 
būtų paaiškėjusi tiesa. — Jokių prisiekusiųjų, jokios policijos, suėmi- 
mo, teismo. Nieko nėra, tik vaizdo įrašas. 

— Jokios policijos? 

— O, ne. Visa tai netikra. — Jis mostelėjo į krūvą sunaikintų pa- 
žymėjimų. — Aš ne policininkas. Tie vyrukai kitame kambaryje — ne 
FTB agentai. 

Kailas loštelėjo galvą tarytum smūgį gavęs boksininkas ir pasi- 
trynė akis. Kaltinimas nukrito ant žemės. 

— Tuomet kas jūs? — kimiai išspaudė jis. 

— Labai geras klausimas, Kailai, toks, į kurį atsakyti reikės daug 
laiko. 

Apstulbęs Kailas paėmė nuo stalo vieną ženklelį — Ginjardas, 
ETB. Jis patrynė jį ir tarė: 

— Bet aš patikrinau šį vyruką internete. Jis tikrai dirba FTB. 

— Taip, šie vardai tikri. Mes tik pasiskolinome juos nakčiai. 

— Vadinasi, apsimetinėjate pareigūnu? 

— Taip, bet tai smulkus nusižengimas. Nevertas tavo rūpesčio. 

— Bet kodėl? 

— Kad patraukčiau tavo dėmesį, Kailai. Kad įtikinčiau tave ateiti 
čionai ir pasikalbėti su manimi. Antraip būtum pabėgęs. Be to, mes 
norėjome padaryti tau įspūdį savo žiniomis. 

— Mes? 

— Taip, mano firma. Supranti, Kailai, aš dirbu privačiam užsako- 
vui, mus pasamdė atlikti darbą. Mums reikia tavęs, o tokiu būdu mes 
samdome žmones. 

Kailas nervingai susijuokė. Jo skruostai ėmė šilti, kraujas pradėjo 
cirkuliuoti. Jį apėmė didžiulis palengvėjimas, kad nebus jokio teismo, 
kad niekas jo nesušaudys. Tačiau viduje ėmė kunkuliuoti pyktis. 

— Samdote šantažuodami? — paklausė jis. 

— Jei būtina. Mes turime diską. Žinome, kur mergina. Ir ji iš 
tiesų turi advokatą. 

— Arji žino apie vaizdo įrašą? 

— Ne, bet jeigu jį pamatytų, tavo gyvenimas labai pasunkėtų. 

— Nesu tikras, kad suprantu. 

— Nagi, Kailai. Pensilvanijoje išžaginimo byloms senaties terminas 
įsigalioja tik po dvylikos metų. Tau liko dar septyneri. Jei Eleina ir jos ad- 
vokatas sužinos apie vaizdo įrašą, jie pagrasins baudžiamąja atsakomybe, 
kad patenkintų civilinį ieškinį. Tai bus, kaip tu ir sakai, niekas kitas kaip 
pinigų išmušinėjimas, bet veiksmingas. Gyvensi kur kas ramiau, jei žaisi 
pagal mūsų taisykles, o mes niekam nerodysime vaizdo įrašo. 

— Tai jūs mane samdote? 

— Taip. 

— Ką turėsiu daryti? 

— Dirbti savo darbą. 

5 SKYRIUS 


taiga pajutęs nuo pečių nuslenkančią gniuždančią naštą ir be- 

“2 atgavęs normalų kvėpavimą Kailas žvilgtelėjo į laikrodį. 
Buvo po vidurnakčio. Jis pažiūrėjo į Raitą, ar koks būtų jo vardas, ir 
panoro nusišypsoti, netgi apkabinti tą žmogų, nes jis nebuvo polici- 
ninkas iš Pitsbergo ir neturėjo jokio kaltinimo. Niekas jo neareštuos, 
neteis, nepažemins, ir dėl to Kailas nepaprastai džiaugėsi. Tačiau tuo 
pat metu norėjo pulti per stalą ir trenkti Raitui į veidą, taip smarkiai, 
kiek pajėgtų, tada pargriauti jį ant grindų ir spardyti, kol tas nebega- 
lėtų pajudėti. 

Jis atsisakė abiejų minčių. Raitas tvirtas, tikriausiai apmokytas 
kovoti ir gali apsiginti. Ir jis tikrai ne tas žmogus, kurį norėtųsi ap- 
kabinti. Kailas atsilošė kėdėje, užsikėlė dešinę koją ant kairiojo kelio ir 
pirmą kartą po ilgo laiko atsipalaidavo. 

— Tai koks tavo tikrasis vardas? — paklausė jis. 

Raitas ruošė naują bloknotą naujiems užrašams. Kairiajame 
kampe jis užrašė datą. 

— Negaiškime laiko tuštiems klausimams, Kailai. 

— Kodėl ne? Negi negali pasakyti net savo vardo? 

— Kuriam laikui palikime Benį Raitą. Iš tiesų tai nėra svarbu, nes 
tikrojo vardo tu niekuomet nesužinosi. 

— Nuostabu. Visos tos paslaptys. O jūs, vyručiai, kieti. Keturias 
valandas mane kankinote. Velniškai išgąsdinote. Jau maniau, kad teks 
šokti nuo tilto. Be galo nekenčiu jūsų ir niekada to nepamiršiu. 


— Kai užsičiaupsi, galėsime eiti prie reikalo. 

— Ar galiu išeiti, dabar, šią akimirką? 

— Žinoma. 

— Ir niekas manęs nesulaikys? Jokie netikri ženkleliai ir apsi- 
metėliai FTB agentai? 

— Niekas. Eik. Tu laisvas. 

— O, dėkoju. 

Stojo tylos minutė. Mažos ir įdėmios Raito akutės nė sekundę 
nepaliko Kailo veido, o tuo tarpu Kailas, kad ir kaip stengėsi, tuo pa- 
čiu atsakyti negalėjo. Jo koja nervingai trūkčiojo, akys lakstė į šalis, o 
pirštai barbeno į stalą. Vaikino galvoje sukosi šimtai scenarijų, bet jis 
nedrįso išeiti. 

— Pakalbėkime apie tavo ateitį, Kailai, — pagaliau prakalbo Raitas. 

— Kodėl gi ne. Dabar, kai man negresia areštas, ateitis atrodo 
gerokai šviesesnė. 

— Darbas, kurio ketini imtis. Pjemonto teisinės pagalbos organiza- 
cija. Kodėl nori iššvaistyti dvejus gyvenimo metus gelbėdamas pasaulį? 

— Nemanau, jog tai švaistymas. Virdžinijoje daug migrantų, 
dauguma jų nelegalūs, todėl yra visokeriopai išnaudojami. Jie gyvena 
kartono dėžėse, dukart per dieną valgo ryžius, dirba už du dolerius per 
valandą, dažnai negauna atlygio už sunkų darbą ir taip toliau. Manau, 
kad jiems praverstų pagalba. 

— Bet kodėl? 

— Tai viešųjų interesų teisė. Akivaizdu, kad nesupranti. Teisinin- 
kai skiria dalį savo laiko, kad padėtų kitiems. Šios teisės vis dar moko- 
ma teisės fakultetuose. Ir kai kurie iš mūsų ja tiki. 

Raitui tai nepadarė įspūdžio. 

— Pakalbėkime apie „Skalį ir Peršingą“. 

— O kąjie? Esu tikras, kad jais pasidomėjai. 

— Jie pasiūlė tau darbą? 

— Taip. 

— Nuo kada? 

— Nuo šių metų rugsėjo 2-os. Liepą laikau advokatūros egzami- 
nus, 0 nuo rugsėjo turėčiau pradėti dirbti. 

— Kaip bendradarbis? 

— Ne, kaip lygiateisis partneris. O gal kaip sekretorius ar techni- 
kas? Liaukis, Beni, juk žinai tvarką. 

— Nepyk, Kailai. Mums dar daug ką teks išsiaiškinti. 

— Mat kaip. Ir todėl dabar turėtume bendradarbiauti, būti bi- 
čiuliai, nes siekiame bendro tikslo. Tik tu ir aš, ar ne, Beni? Pora senų 
bičiulių. Kur, velniai rautų, tai nuves? 

— Pas „Skalį ir Peršingą . 

— Kas, jei aš nenoriu ten dirbti? 

— Neturi didelio pasirinkimo. 

Kailas pasirėmė ant alkūnių ir pasitrynė akis. Sulankstomasis 
stalas buvo mažas, ir jų veidai beveik lietėsi. 

— Tu atsisakei dirbti „Skaliui ir Peršingui?“ 

— Spėju, kad jau žinai atsakymą. Spėju, kad jau kurį laiką klau- 
saisi mano telefoninių pokalbių. 

— Ne visų. 

— Tu — banditas. 

— Banditai laužo kojas, Kailai. Mes per daug protingi, kad taip 
elgtumėmės. 

— Ne, aš neatsisakiau dirbti „Skaliui ir Peršingui . Informavau 
juos, kad rimtai galvoju porą metų skirti viešajai teisei, ir mes netgi 
aptarėme termino atidėjimą. Jie leido man dar pagalvoti, bet aš turiu 
priimti sprendimą. 

— Taijie vis dar nori tavęs? 

— Taip. 

— Su pradine 200 000 dolerių alga? 

— Panašiai. Tu žinai, kokie ten pinigai. 

— Viena iš didžiausių ir prestižiškiausių teisininkų firmų pa- 
saulyje. 

— Didžiausia, bent jau taip jie visiems sako. 

— Didžiulė firma, svarbūs klientai, turtingi partneriai, turintys 
ryšių visur. Pagalvok, Kailai, tai pasiūlymas, dėl kurio dauguma teisės 
studentų galėtų nužudyti. Kodėl juo nepasinaudojus? 

Kailas pašoko, nuėjo prie durų ir vėl sugrįžo. Jis piktai nužvelgė 
Raitą ir tarė: 

— Išsiaiškinkime, ar aš teisingai suprantu. Tu nori, kad priimčiau 
„Skalio ir Peršingo“ darbo pasiūlymą dėl priežasčių, kurios, neabejoju, 
prieštaraus mano įsitikinimams, ir jei atsisakysiu, tada imsi šantažuo- 
ti mane tuo vaizdo įrašu ir tariamais kaltinimais dėl išprievartavimo. 
Taip? Ar ta linkme einame, Beni? 

— Daugmaž. „Šantažas“ — toks bjaurus žodis. 

— Nenorėčiau nieko įžeisti, Beni. Neabejoju, kad esi labai jaut- 
rus. Tačiau tai šantažas, arba prievartavimas, kad ir kaip pavadinsi. Tai 
nusikaltimas, Beni. O tu nusikaltėlis. 

— Užsičiaupk ir liaukis vadinęs mane nusikaltėliu! 

— Rytoj galėčiau nueiti į policiją ir įduoti tavo subinę. Apsimeti- 
nėjimas pareigūnu, bandymas šantažuoti. 

— To nebus. 

— Galiu pasirūpinti, kad būtų. 

Raitas lėtai atsistojo, ir vieną siaubingą akimirką atrodė, kad jis tuoj 
smogs. Tada lyg niekur nieko bedė į Kailą pirštu ir ramiai prabilo: 

— Tu vaikigalis su pilnu snukiu teisės. Nori bėgti į policiją — pir- 
myn. Vadovaukis savo knyginėmis tiesomis apie tai, kas gera ir kas 
bloga, ir žinai, kas bus, Kailai? Aš pasakysiu tau, kas bus. Tu niekada 
daugiau manęs nepamatysi. Tie vyrukai kitame kambaryje, FTB agen- 
tai — jie jau seniai dingo. Be pėdsakų. Išgaravo amžiams. Aš nedels- 
damas aplankysiu Eleinos Kynan advokatę, parodysiu jai vaizdo įrašą, 
dar kartą įvertinsime Baksterio Teito vertę, duosiu jai tavo, Alano 
Stroko ir Džojaus Bernardo adresus bei telefonų numerius, paskatin- 
siu ją susitikti su Pitsbergo prokuroru, ir tu nespėsi nė apsidairyti, kai 
viskas ims slysti tau iš rankų. Galbūt bus pateikti kaltinimai, o gal ne. 
Bet patikėk, aš tave sunaikinsiu. 

— Kur Eleina? Gal laikai ją kokiame bunkeryje? 

— Nesvarbu. Mes turime priežastį tikėti, kad ji tikrai mano, jog 
buvo išprievartauta tavo bute. 

— Tik nereikia. 

— Ji tiksinti bomba, Kailai, ir vaizdo įrašas privers ją sprogti. 
Tavęs laukia septyneri nerimo metai. — Raitas vėl atsisėdo ir kažką 
užsirašė. Kailas prisėdo ant lovos krašto priešais veidrodį. 

— Gali būti labai bjauru, — tęsė Raitas. — Pagalvok apie tai, Kai- 
lai. Geriausias Jeilio universiteto Teisės fakulteto studentas suimtas 
įtariant išprievartavimu. Moterų organizacijos pareikalaus visų aštuo- 
nių kiaušų. Nufilmuoti vaizdai pateks į internetą. Kankinantis teismo 
procesas. Galimybė būti nuteistam, kalėjimas. Sužlugdyta karjera. 

— Užsičiaupk! 

— Ne. Tad jei manai, kad aš baiminuosi dėl tavo apgailėtinų 
grasinimų, gali nusiraminti — tikrai ne. Pakalbėkime rimtai. Užrakin- 
kime diską su vaizdo įrašu, kur jo niekas niekada nepamatys. Ką tu į 
tai, Kailai? 

Tą akimirką tai nuskambėjo kaip velniškai geras pasiūlymas. Kai- 
las pasikasė barzdos šerius. 

— Ko tu nori? 

— Noriu, kad priimtum „Skalio ir Peršingo' pasiūlymą. 

— Kodėl? 

— Čia jau panašiau į kalbą, Kailai. Dabar galime kalbėtis rimtai. 
Maniau, niekada nepaklausi kodėl. 

— Kodėl? Kodėl? Kodėl? 

— Nes man reikia informacijos. 

— Puiku. Tai daug ką paaiškina. Labai ačiū. 

— Kantrybės, Kailai. Pradžiai turi šį tą žinoti. Yra dvi milžiniš- 
kos korporacijos, kurios varžosi tarpusavyje. Abi negailestingos, abi 
vertos milijardų ir abi labai nekenčia viena kitos. Buvo iškelta ne viena 
byla, surengtas ne vienas bjaurus viešas vaidinimas, tačiau nei laimė- 
tojas, nei pralaimėtojas nėra aiškus. Daugelį metų jos stengėsi išvengti 
teismo salės. Iki šiol. Dabar jos rengiasi didžiausiai visų laikų kovai. Po 
kelių savaičių byla pateks į Niujorko federalinį teismą. Ant kortos sta- 
toma maždaug 800 milijardų, ir pralaimėjusioji pusė gali neišgyventi. 
Tai bus bjaurus, įnirtingas teisminis ginčas. Aukso gysla advokatams. 
Abi pusės naudojasi didžiųjų Volstrito teisininkų firmų paslaugomis, 
ir žinai ką? Tos dvi teisinės firmos nekenčia viena kitos. 

— Nekantrauju ten pakliūti. 

— Ten tuir eini. Viena firma yra „Skalis ir Peršingas.“ Kita — „Ei- 
dži, Po ir Epsas'. 

— Kitaip žinoma kaip EPE. 

— Taip. 

— Aš kalbėjausi su jais. 

— Arjie pasiūlė darbą? 

— Maniau, kad viską žinai. 

— Tik tai, ką reikia žinoti. 

— Man nepatiko toji firma. 

— Šaunuolis berniukas. Dabar gali oficialiai jų nemėgti. 

Kailas nuėjo į vonią, atsuko šaltą vandenį, apsišlakstė veidą ir 
kaklą, tada ilgai žiūrėjo į save veidrodyje. Nepavark, kalbėjo jis sau. 
Nekreipk dėmesio į nuovargį ir baimę. Bandyk nuspėti, kas bus toliau. 
Stenkis išmušti jį iš vėžių, tempk laiką, blaškyk dėmesį. 

Jis atsisėdo priešais Raitą. 

— Kur radote vaizdo įrašą? — paklausė Kailas. 

— Kailai, Kailai, kam gaišti laiką. 

— Jei vaizdo įrašas bus panaudotas teisme, jo savininkas turės 
duoti parodymus. Tuomet nebegalėsite slėpti jo tapatybės. Ar jis tai 
žino? Ar jam tai paaiškinote? Jis vienas iš mano brolijos narių, galiu 
lažintis, kad jis atsisakys liudyti teisme. 

— Teisme? Nori stoti prieš teismą? Teismas gali nuteisti, o tai 
reiškia kalėjimą, o kalėjimas dailiems baltiems vaikinams, nuteistiems 
už išprievartavimą, nėra gerai. 

— Kertu lažybų, kad ji nepateiks kaltinimų. 

— Neturi iš ko lažintis. Jai reikia pinigų. Jei ji galės išspausti jų 
iš pono Teito, dar keletą žalių iš tavęs ir kitų dviejų, tai taip ir padarys. 
Patikėk. 

— Nepatikėčiau tau nė savo nešvarių skalbinių. 

— Gana tų įžeidinėjimų. Eisime pas jos advokatę ir parodysime, 
ką jai daryti. O gal neisime. Gal tiesiog dar šįvakar įdėsime į internetą 
redaguotą vaizdo įrašo versiją. Iškirpsime išprievartavimą ir visiems 
suteiksime galimybę pamatyti vakarėlį. Išsiuntinėsime ją visiems tavo 
draugams, šeimai, būsimiems darbdaviams, visam pasauliui, Kailai. 
Pažiūrėsim, kas.bus tada. Paskui vėl paredaguosime, galbūt įterpsime 
išprievartavimą ir vėl išsiuntinėsime. Kai Eleina tai pamatys, tavo vei- 
das jau puikuosis laikraščiuose. 

Kailas neišlaikęs išsižiojo ir nunarino pečius. Jis nesugalvojo 
jokio skubaus atsakymo, tačiau jam skaudžiai kirto mintis, jog jis gali 
būti filmuojamas. Šis ponas Raitas yra negailestingas žudikas, dirban- 
tis kokiai nors neribotų galimybių ir nieko nebojančiai organizacijai. 
Jie jį sužlugdys. Gal net nužudys. 

Tarsi skaitydamas jo mintis, Raitas palinko artyn ir tarė: 

— Kailai, mes ne skautų draugija. Ir man nusibodo šie pokštai. 
Esu čia ne tam, kad derėčiausi. Esu tam, kad įsakinėčiau. Arba tu klau- 
sai mano įsakymų, arba aš skambinu į biurą ir liepiu savo bičiuliams 
tave sunaikinti. 

— Aš nekenčiu taves. 

— Tebūnie. Aš tik dirbu savo darbą. 

— Apgailėtinas darbas. 

— Gal galime pasikalbėti apie tavo naująjį? 

— Ne tam mokiausi teisės, kad tapčiau šnipu. 

— Nevadinkime to šnipinėjimu, Kailai. 

— Tai pavadink kitaip, Beni. 

— Informacijos perdavimas. 

— O, nesąmonė. Tai tas pats šnipinėjimas. 

— Iš tiesų man nerūpi, kaip tu tai vadinsi. 

— Kokios informacijos? 

— Bylos svarstymas pareikalaus milijono dokumentų. Gal net 
dešimties milijonų, kas žino? Daugybė dokumentų ir daugybė paslap- 
čių. Mes manome, kad abi teisinės firmos skirs bylai po penkiasdešimt 
teisininkų — dešimt iš jų bus partneriai, likusieji bendradarbiai. Tu 
dirbsi „Skalio ir Peršingo“ teisminių ginčų skyriuje, tad galėsi prieiti 
prie daugybės dokumentų. 

— Šiose firmose labai griežta apsauga. 

— Mes žinom. Bet mūsų apsaugos specialistai yra geresni nei jų. 
Mes sukūrėme sistemą, Kailai. 

— Neabejoju. Ar galiu paklausti, dėl ko kovoja tos dvi didelės 
kompanijos? 

— Dėl paslapčių. Technologijų. 

— Nuostabu. Ačiū. Ar šios kompanijos turi pavadinimus? 

— „Fortune 500“.* Vėliau suteiksiu daugiau informacijos. 

— Tai kurį laiką būsi mano gyvenimo dalimi? 

— Aš tavo oficialus prižiūrėtojas, Kailai. Mudu daug laiko pra- 
leisime kartu. 

— Tada aš pasitraukiu. Pirmyn, nušauk mane. Aš neketinu nei 
šnipinėti, nei vogti. Tą akimirką, kai išeisiu iš „Skalio ir Peršingo “su 
dokumentu ar disku, kurio neturėčiau turėti, ir perduosiu tau ar kam 
nors kitam, pažeisiu įstatymą ir sugriausiu pusę etikos taisyklių. Mane 
pašalins iš advokatūros ir nuteis. 

— Tik tuo atveju, jei sugaus. 

— Sugaus. 

— Ne. Mes per daug protingi, Kailai. Esame tai darę ir anksčiau. 
Tai mūsų darbas. 

— Tavo firma specializuojasi vogti dokumentus? 

— Pavadinkime tai korporaciniu šnipinėjimu. Mes darome tai 
visą laiką, ir mums puikiai sekasi. 

— Tai eikit šantažuoti ką nors kitą. 

— Ne. Mums reikalingas tu, Kailai. Tik pagalvok. Tu užsiimsi 
darbu, kurio visuomet norėjai, gausi nepadoriai gerą algą, gyvensi 
turiningą gyvenimą dideliame mieste. Kurį laiką jie kankins tave 
apkraudami darbu, bet tau bus atlyginta. Trisdešimties tu jau būsi 
vyresnysis bendradarbis, uždirbantis keturis šimtus gabalų per metus. 
Turėsi puikų butą Soho rajone. Dalį vasarnamio kur nors Hemptone. 
Poršė. Protingų, turtingų ir sparčiai kylančių karjeros laiptais draugų 
ratą. Tada vieną dieną byla bus išspręsta. Mes dingsime. Pitsberge įsi- 
galios senaties įstatymas. Diskas su vaizdo įrašu pagaliau bus pamirš- 
tas, ir, kai būsi trisdešimt dvejų ar trisdešimt trejų, tau pasiūlys tapti 
lygiateisiu „Skalis ir Peršingas“ partneriu. Už milijoną ar du per metus. 
Sėkmės viršūnė. Prieš akis nuostabi karjera. Gyvenimas puikus. Ir nie- 
kas niekada nesužinos apie informacijos perdavimą. 

Galvos skausmas, įkyriai maudęs pastarąją valandą, pagaliau 


* Žurnalas Fortune kasmet sudaro 500 sėkmingiausiai dirbančių kompanijų 
sąrašą. 

subrendo ir skaudžiai smogė į tarpukaktį. Kailas išsitiesė ant lovos 
ir ėmė masažuoti smilkinius. Jis užsimerkė, tačiau tamsoje negalėjo 
kalbėti. 

— Klausyk, Beni, žinau, kad tau nerūpi moralė, etika ir panašūs 
dalykai, bet man rūpi. Kaip, pasakyk, aš galėsiu gyventi su savimi, 
jei išduosiu savo firmos ir jos klientų pasitikėjimą? Patikimumas yra 
svarbiausia teisininko savybė. Išmokau to iš savo tėvo, kai buvau 
vaikas. 

— Mums terūpi gauti informaciją. Mes neturime laiko mąstyti 
apie moralę. 

— Taip ir maniau. 

— Man reikia tavo pasižadėjimo, Kailai. Tavo žodžio. 

— Ar turi tailenolio? 

— Ne. Ar mes susitariame, Kailai? 

— Ar turi ko nors nuo galvos skausmo? 

— Ne. 

— Ar turi ginklą? 

— Švarke. 

— Duokš man jį. 

Stojo tylos minutė. Raitas nenuleido akių nuo Kailo, kuris gulėjo 
nejudėdamas, tik pirštais švelniai masažuodamas kaktą. Tada Kailas 
pamažu atsisėdo ir pašnibždomis paklausė: 

— Ar dar ilgai ketini čia būti? 

— O, turiu dar daug klausimų. 

— To ir bijojau. Aš daugiau nebegaliu. Man plyšta galva. 

— Kaip nori, Kailai. Turi nuspręsti tu. Bet man reikia atsakymo. 
Ar mes susitariame, sudarome sandėrį? 

— Ar aš turiu pasirinkimą? 

— Aš jo nematau. 

— Aširgi. 

— Tai? 

— Jei neturiu pasirinkimo, vadinasi, neturiu pasirinkimo. 

— Puiku. Išmintingas sprendimas, Kailai. 

— O, dėkoju. 

Raitas atsistojo ir pasirąžė, tarsi ilga diena biure pagaliau būtų 
baigta. Jis susirinko dokumentus, išjungė vaizdo kamerą, uždarė 
kompiuterį. 

— Ar norėtum pailsėti, Kailai? 

— Taip. 

— Mes čia turime keletą kambarių. Gali nusnausti, jei nori, o 
rytoj galėsime pratęsti. 

— Jau rytojus. 

Raitas laukė prie durų. Jis atidarė jas, ir Kailas išsekė įkandin į 
koridorių, paskui į 222-ąjį kambarį. Buves FTB valdymo centras da- 
bar buvo pavirtęs įprastu motelio kambariu už 89 dolerius nakčiai. 
Ginjardo, Planto ir kitų apsimetėlių agentų nebebuvo nė žymės, ir jie 
pasiėmė viską — aplankus, kompiuterius, padidintas nuotraukas, tri- 
kojus, lagaminėlius, dėžes, sulankstomuosius stalus. Lova vėl stovėjo 
kambario viduryje nepriekaištingai paklota. 

— Ar pažadinti tave po kelių valandų? — maloniai pasiteiravo 
Raitas. 

— Ne. Palik mane ramybėje. 

— Būsiu kitame kambaryje. 

Likęs vienas Kailas nutraukė nuo lovos užtiesalą, išjungė šviesą 


ir tučtuojau užmigo. 

ad ir kaip nepageidavo, Kailas pabudo po kelių valandų. Jis 

eviltiškai troško miegoti amžinai, tiesiog nugrimzti ir pa- 

sislėpti. Pabudo šiltame tamsiame kambaryje ant kietos lovos ir aki- 

mirką nesusigaudė, kur esąs ir kaip čia pakliuvęs. Galvą tebeskaudėjo, 

burna buvo išdžiūvusi. Košmaras netruko sugrįžti, ir jis pajuto nenu- 

galimą norą sprukti kuo greičiau į lauką, kur galės atsigręžti į motelį ir 

įsitikinti, kad jokio susitikimo su detektyvu Raitu iš tiesų nebuvo. Jam 
reikėjo gryno oro ir galbūt su kuo nors pasikalbėti. 

Kailas išsliūkino iš kambario, nutipeno koridoriumi ir nusileido 
laiptais. Vestibiulyje kažkokie prekeiviai godžiai gėrė kavą ir paskubo- 
mis kalbėjosi nekantraudami pradėti dieną. Saulė jau buvo patekėjusi, 
nebesnigo. Lauke oras buvo šaltas ir kandus, ir jis įtraukė gurkšnį giliai 
į plaučius tarsi dustų. Įsėdęs į džipą užvedė variklį, įjungė šildymą ir 
ėmė laukti, kol nuo stiklo atitirps sniegas. 

Šokas pamažu blėso, tačiau realybė atrodė dar baisesnė. 

Jis pasitikrino mobiliojo telefono pranešimus. Jo mergina skam- 
bino šešis kartus, kambario draugai — tris. Jie buvo susirūpinę. 9.00 
jo laukė paskaita ir begalė darbo teisės žurnalo redakcijoje. Ir niekas 
— neijo mergina, nei kambario draugai, universitetas ar darbas — šią 
akimirką nekėlė nė menkiausio susidomėjimo. Jis nuvažiavo tolyn nuo 
viešbučio, keletą mylių važiavo į rytus 1-uoju greitkeliu, kol Niu Hei- 
venas liko už nugaros. Pasivijo sniego valytuvą ir patenkintas slinko 
jam iš paskos trisdešimties mylių per valandą greičiu. Už jo išsirikiavo 
virtinė kitų automobilių, ir Kailas pirmą kartą pagalvojo, kad gali būti 
sekamas. Ėmė žvalgytis per galinio vaizdo veidrodėlį. 

Mažame Gilfordo miestelyje stabtelėjo prie parduotuvės ir pa- 
galiau gavo tailenolio. Vaistus užgėrė sultimis ir jau ketino grįžti į Niu 
Heiveną, kai kitapus gatvės pastebėjo užkandinę. Paskutinį kartą buvo 
valgęs vakar per pietus, todėl staiga pasijuto išbadėjęs. Beveik galėjo 
užuosti kepamos šoninės kvapą. 

Užkandinėje pusryčiavo vietinių minia. Kailas susirado vietą 
prie baro ir užsisakė plaktos kiaušinienės su šonine, bulvinių blynų, 
skrebutį, kavos ir apelsinų sulčių. Jis valgė tylėdamas, klausydamasis 
aplinkui aidinčio juoko ir vietinių paskalų. Galvos skausmas rimo, 
ir jis pradėjo planuoti dieną. Gali kilti problemų su mergina: jokios 
žinutės per dvylika valandų, nenakvota namuose — tokiam discip- 
linuotam žmogui kaip Kailas visiškai nebūdingas elgesys. Bet juk 
jis negali papasakoti jai tiesos? Ne, tiesa dabar praeities atgyvena. 
Dabartis ir ateitis susidės iš melo, paslapčių, vagysčių, šnipinėjimo ir 
dar daugiau melo. 

Olivija buvo pirmo kurso teisės studentė iš Kalifornijos, baigusi 
Kalifornijos Los Andželo universitetą, nepaprastai protinga, ambicin- 
ga ir neieškanti rimtų santykių. Jie susitikinėjo keturis mėnesius, ir jų 
ryšys buvo labiau draugiškas nei romantiškas. Vis dėlto Kailas nenorė- 
jojai meluoti, kur praleido naktį. 

Už jo stabtelėjo žmogaus figūra. Kailas pamatė ranką su balta 
vizitine kortele. Jis grįžtelėjo ir akis į akį susidūrė su žmogumi, kurį 
vakar žinojo kaip specialųjį agentą Ginjardą. Dabar jis vilkėjo kupranu- 
garių vilnos sportinę striukę ir džinsus. 

— Ponas Raitas norėtų tave matyti 15.00, po paskaitų, tame pa- 
čiame kambaryje, — tarė jis ir pradingo. 

Kailas nespėjo nė išsižioti. Jis paėmė kortele. Joje nieko nebuvo, 
tik ranka rašytas pranešimas: „15.00, šiandien, 225-asis kambarys, 
„Holiday Inn“. Kailas kurį laiką spoksojo į ją jausdamas, kaip staiga 
dingsta susidomėjimas likusiu maistu. 

Ar tai mano ateitis? — paklausė jis savęs. Kažkas visą laiką ste- 
bės, seks, tykos šešėliuose, persekios, klausysis? 

Prie durų laukdami vietų stoviniavo žmonės. Padavėja pakišo jo 
sąskaitą po kavos puodeliu ir skubiai šyptelėjo tarsi sakydama: „Laikas 

baigėsi. Jis susimokėjo prie kasos ir išėjo į lauką, pabrėžtinai nesi- 
dairydamas persekiotojų automobilių. Tada paskambino Olivijai, kuri 
dar miegojo. 

— Ar viskas gerai? — paklausė ji. 

— Taip. 

— Daugiau nieko nenoriu žinoti, tik pasakyk, kad tu sveikas ir 
gyvas. 

— Aš sveikas ir gyvas. Viskas gerai, ir aš atsiprašau. 

— Neatsiprašinėk. 

— Vis tiek atsiprašau. Turėjau paskambinti. 

— Aš nenoriu žinoti. 

— Nori. Ar priimi mano atsiprašymą? 

— Nežinau. 

— Taip jau geriau. Tikiuosi, kad šiek tiek pyksti. 

— Neužvesk manes. 

— Gal kartu papietaukim? 

— Ne. 

— Kodėl ne? 

— Aš užsiėmusi. 

— Bet valgyti reikia. 

— Kur tu? 

— Gilforde. 

— Ir kur tai būtų? 

— Netoli Niu Heiveno. Čia yra nebloga užkandinė. Kada nors 
atsivešiu tave čionai. 

— Negaliu sulaukti. 

— Susitikim „Kepsninėje“ vidurdienį. Prašau. 

— Aš pagalvosiu. 

Jis važiavo atgal į Niu Heiveną, tramdydamas save kas pusę my- 
lios nežvilgčioti į veidrodėlį. 

Tyliai įslinko į butą ir išsimaudė po dušu. Mičas, jo kambario 
draugas, galėjo miegoti net žemei drebant, ir kai jis pagaliau išsvirdu- 
liavo iš miegamojo, Kailas gurkšnojo kavą ir skaitė internete laikraštį. 
Mičas uždavė keletą miglotų klausimų apie praeitą naktį, bet Kailas 

sklandžiai atrėmė juos leidęs suprasti, kad susipažino su kita mergina 
ir viskas klojosi kuo puikiausiai. Mičas grįžo atgal į lovą. 


Prieš keletą mėnesių jie susitarė dėl visiškos ištikimybės, ir kai 
Olivija įsitikino, kad Kailas jos neapgaudinėjo, šiek tiek atlėgo. Isto- 
rija, kurią jis kūrė keletą valandų, buvo tokia: jis negalėjo apsispręsti, 
ar imtis viešosios teisės praktikos, ar priimti pasiūlymą dirbti didelėje 
firmoje. Jis neketina siekti karjeros viešojoje teisėje, tad kam išvis jos 
imtis? Po kurio laiko jis dirbsiąs Niujorke, todėl nėra reikalo atidėlioti 
tai, kas neišvengiama? Ir taip toliau. Todėl vakar vakare, po krepšinio 
rungtynių, jis nutarė galutinai apsispręsti. Išjungė telefoną, sėdo į 
automobilį ir ėmė važiuoti, kažkodėl į rytus, 1-uoju greitkeliu, pro 
Naująjį Londoną į Rodo salą. Važiuodamas prarado laiko nuovoką. 
Po vidurnakčio pradėjo snigti, todėl jis susirado pigų motelį, kuriame 
keletą valandų numigo. 

Jis persigalvojo. Važiuos į Niujorką, pas „Skalį ir Peršingą“ 

Visa tai jis išklojo per pietus, valgydamas sumuštinį „Kepsninė- 
je . Olivija skeptiškai klausėsi, tačiau nepertraukinėjo. Ji, rodės, pati- 
kėjo jo istorija apie praeitą naktį, tačiau staiga pasikeitę Kailo karjeros 
planai jai kėlė abejonių. 

— Tikriausiai juokauji, — rėžė ji, kai jis baigė pasakoti. 

— Man buvo nelengva apsispręsti, — gindamasis atsiliepė jis. 
Žinojo, kad malonu nebus. 

— Tu, ponas Pro Bono“, ponas Viešųjų Interesų Gynėjas? 

— Žinau. Žinau. Jaučiuosi išverstakailis. 

— Tu ir esi išverstakailis. Parsiduodi, kaip ir visi kiti trečiakursiai. 

— Prašyčiau tyliau, — tarė Kailas apsidairydamas. — Nekelkime 
scenų. 

Ji nuleido balsą, bet ne antakius. 

— Šimtus kartų sakei, Kailai. Mes visi stojame į teisės mokyklas 
turėdami kilnų tikslą daryti gera, padėti kitiems, kovoti su neteisybe, 


* Lot. pro bono — dirbantis be atlygio visuomenės labui. 

tačiau pakeliui parsiduodame. Mus suvedžioja dideli pinigai. Mes tam- 
pame korporacinėmis prostitutėmis. Tai tavo žodžiai, Kailai. 

— Jie išties pažįstami. 

— Negaliu patikėti. 

Jie paragavo sumuštinių, tačiau maistas nebebuvo svarbus. 

— Mes turime trisdešimt metų pinigams uždirbti, — tarė ji. — 
Kodėl negalime paaukoti kelerių, kad padėtume kitiems? 

Kailas jautėsi priremtas prie sienos. 

— Žinau, žinau, — vebleno jis. — Bet mane spaudžia laikas. Nesu 
tikras, kad „Skalis ir Peršingas“ lauks ilgiau. — Dar vienas melas, bet 
velniop viską. Kartą pradėjus, kam sustoti? Vienas melas gimdo kitą. 

— O, tik nereikia. Gali gauti darbą bet kurioje firmoje — dabar ar 
po penkerių metų. 

— Nesu toks tikras. Darbo rinka traukiasi. Kai kurios didelės 
firmos grasina atleidimais. 

Olivija atstūmė lėkštę, sukryžiavo rankas ir lėtai papurtė galvą. 

— Netikiu, — pasakė ji. 

Tą akimirką Kailas irgi netikėjo, tačiau buvo svarbu sudaryti 
įspūdį, kad jis viską rūpestingai apgalvojo, pasvėrė ir priėmė sprendi- 
mą. Kitaip tariant, Kailas turėjo tai parduoti. Olivija bus pirmasis iš- 
mėginimas. Paskui jis pamėgins įtikinti draugus, vėliau savo mylimus 
profesorius. Kai melą bus pakartojęs keletą kartų ir niekas juo nesu- 
abejos, jis turės sukaupti drąsą aplankyti tėvą ir paskelbti naujieną, 
kuri įžiebs bjaurų ginčą. Džonui Makavojui labai nepatiks mintis, kad 
jo sūnus dirbs korporacinei firmai Volstrite. 

Deja, Kailo mėginimai įtikinti Oliviją nelabai pavyko. Jie dar kurį 
laiką svaidėsi kandžiomis pastabomis, paskui pamiršę valgį išsiskyrė 
ir patraukė savais keliais. Nebuvo jokio bučinio į skruostą, jokio ap- 
kabinimo, jokio pažado vėliau paskambinti. Valandą praleidęs žurnalo 


redakcijoje, Kailas nenoromis nuvažiavo į viešbutį. 


Kambarį rado beveik nepasikeitusį. Nebebuvo tik vaizdo kameros 
ir kompiuterio, tiesą sakant, jokios elektronikos, tačiau Kailas neabe- 

jojo, kad bus įrašytas kiekvienas jo žodis. Sulankstomasis stalas pa- 
stumtas arčiau langų. Tebestovėjo tos pačios sulankstomosios kėdės. 
Aplinka asketiška kaip policijos tardymo kambaryje kur nors giliai 
rūsyje. 

Vėl ėmė skaudėti galvą. 

Kailas numetė ant stalo Ginjardo paliktą kortelę ir pradėjo nuo 
malonaus pasisveikinimo: 

— Prašau pasakyti tam kalės vaikui, kad liautųsi mane sekiojęs. 

— Mums tiesiog šiek tiek smalsu, Kailai, tik tiek. 

— Aš nesileisiu persekiojamas, Beni, ar supratai? 

Benis gudriai šyptelėjo. 

— Sandėris atšaukiamas, Beni. Neketinu gyventi stebimas būrio 
banditų. Pamiršk stebėjimą, pamiršk klausymosi įrangą, paslėptus 
mikrofonus ir elektroninio pašto šnipinėjimą, Beni. Ar girdi? Neketinu 
vaikščioti Niujorko gatvėmis svarstydamas, kas ten už manęs. Neketi- 
nu kalbėtis telefonu galvodamas, kad koks nors mulkis gali klausytis. 
Tu ką tik sugadinai man gyvenimą, Beni, tad bent jau galėtum palikti 
šiek tiek privatumo. 

— Mes neketiname... 

— Melas, ir tu tai žinai. Štai naujasis sandėris, Beni. Dabar, šią 
akimirką, susitariame, kad nei tu, nei tavo parankiniai nesikišite į 
mano gyvenimą. Nesiklausysite, neseksite, nesislėpsite šešėliuose ir 
nežaisite savo kvailų žaidimų. Aš padarysiu, ko iš manęs norite, kad ir 
kas tai būtų, bet turite palikti mane ramybėje. 

— Antraip? 

— Taip, antraip. Antraip aš surizikuosiu susitikti su Eleina ir iš- 
klausyti jos tariamus kaltinimus išprievartavimu. Žinai, Beni, jei jau 
mano gyvenimas bus sugadintas, tai koks, po velnių, skirtumas? Aš 
pats galiu pasirinkti nuodus. Iš vienos pusės Eleina, iš kitos — tavo 
parankiniai. 

Benis lėtai iškvėpė, atsikrenkštė ir tarė: 

— Suprantu, Kailai, bet mums su tavimi matytis būtina. Toks 
mūsų darbas. Taip mes dirbame. 


— Santažuodami, viskas aišku ir paprasta. 

— Kailai, Kailai, nereikia. Taip nepavarysi kamuolio. 

— Prašyčiau, gal galime pamiršti apie tą kamuolį? Man jau įgriso. 

— Bet mes negalime paleisti tavės vieno Niujorke. 

— Aš pasakiau ir dar kartą nekartosiu — nepakęsiu, kad mane 
persekiotų, stebėtų ar sektų. Ar supranti, Beni? 

— Tai gali sukelti problemų. 

— Problema jau egzistuoja. Ko tu nori? Žinosi, kur gyvenu ir kur 
dirbu — bent jau tai kitus penkerius metus nesikeis. Būsiu biure aštuo- 
niolika valandų per dieną, jei ne daugiau. Kam, sakyk, mane stebėti? 

— Yra tam tikra tvarka, kurios privalome laikytis. 

— Tai pakeisk ją. Daugiau nesiderėsiu. — Kailas pašoko ir pasuko 
durų link. — Kada vėl susitiksime? 

— Kur eini? — atsistodamas paklausė Benis. 

— Ne tavo reikalas, ir nesek manęs. Nesekite manes. — Kailas 
uždėjo ranką ant durų rankenos. 

— Gerai, gerai. Klausyk, Kailai, mes padarysime, kaip prašai. Aš 
suprantu tave. 

— Kada ir kur? 

— Dabar. 

— Ne, aš turiu kai ką nuveikti nestebimas. 

— Bet mes turime tiek daug apie ką pasikalbėti, Kailai. 

— Kada? 

— Gal šeštą, šįvakar? 

— Ateisiu aštuntą, ir tik valandai. O rytoj neateisiu. 


7 SKYRIUS 


iu Heiveno traukinių stotyje Kailas įsėdo į 7.22 traukinį, 

ši Ianas į Niujorko „Grand Central“. Jis vilkėjo geresnįjį 

iš savo dviejų kostiumų, paprastus baltus marškinius su absoliučiai 

nykiu kaklaraiščiu, avėjo juodus pusbačius ir nešėsi dailų juodą odinį 

portfelį, kurį tėvas jam buvo padovanojęs per praeitas Kalėdas. Taip 

pat nešėsi rytinius New York Times ir Wall Street Journal laikraščius 

ir niekuo nesiskyrė nuo kitų apsimiegojusių tarnautojų, skubančių į 
biurus. 

Stebėdamas pro langą nuo šalčio sustingusį gamtovaizdį, jis pa- 
dėjo laikraščius į šalį ir užsigalvojo. Klausė savęs, ar vieną dieną gyvens 
priemiestyje ir turės tris valandas per dieną dardėti traukiniu, kad jo 
vaikai galėtų lankyti geras mokyklas ir važinėtis dviračiais lapų prikri- 
tusiomis gatvėmis. Kai tau dvidešimt penkeri, ši mintis neatrodo labai 
patraukli. Bet dabar dauguma minčių apie ateitį atrodė sudėtingos ir 
bauginamos. Jam pasiseks, jei jo neapkaltins ir/arba neuždraus verstis 
advokato praktika. Gyvenimas didelėse firmose pakankamai žiaurus, 
o dabar jam teks dorotis su pirmųjų metų sunkumais, vogti slaptą in- 
formaciją ir kasdien melstis, kad nebūtų sučiuptas. 

Galbūt važinėjimas į darbą vis dėlto nėra taip blogai. 

Po trijų dienų ir daugybės valandų pašnekesių, derybų, ginčų ir 
grasinimų Benis Raitas pagaliau išvyko iš miesto. Jis pasitraukė į šešė- 
lius, bet, žinoma, netrukus vėl išlįs. Kailas nekentė jo balso, jo veido, 
jo manierų, ramių plaukuotų rankų, glotnios galvos, jo pasitikėjimo 
savimi ir sugebėjimo spausti. Jis nekentė visko, kas buvo susiję su 

Beniu Raitu ir jo kompanija, firma ar kas ji tokia būtų, ir per praeitą 
savaitę ne kartą apsigalvodavo vidury nakties ir pasiųsdavo juos visus 
velniop. 

Paskui, kaip visuomet tamsoje, pajusdavo antrankius, išvysdavo 
savo bjaurią nuotrauką laikraščiuose, pamatydavo tėvų žvilgsnius, o 
blogiausia — pamatydavo save, bijantį net žvilgtelėti į prisiekusiuo- 
sius, nuščiuvusioje salėje žiūrinčius vaizdo įrašą. 

„Ar ji gyva?“ — klausia Džojus Bernardas, kol Baksteris Teitas 
tvarko ant sofos Eleiną. 

Ar ji gyva? Šie žodžiai aidi teismo salėje. 

Gamtovaizdį pakeitė namai, kai traukinys įlėkė į priemiesčius ir 
miestelius; tada jis smigo į tunelį, kažkuriuo metu pranėrė po Ist upe 
ir įvažiavo į Manhataną. Kailas perėjo per „Grand Central“ terminalą 
ir Lekso bei 44-osios gatvių kampe susistabdė taksi. Nė karto neatsi- 
gręžęs per petį. 

„Skalis ir Peršingas“ nuomojosi pusę viršutinių aukštų 110-uoju 
numeriu pažymėto Brodo gatvės pastate, keturiasdešimt keturių aukš- 
tų stikliniuose rūmuose finansinio rajono centre. Praeitą vasarą Kailas 
praleido jame dešimt savaičių kaip stažuotojas — taip didelės firmos 
vilioja būsimus darbuotojus. Studentai bendrauja, pietauja, vaikšto po 
barus, žiūri beisbolo varžybas ir šiek tiek dirba. Tas darbas buvo vieni 
juokai, ir visi suinteresuotieji tai žinojo. Jei studentai susigundydavo 
vaišėmis, o taip beveik visuomet atsitikdavo, baigę mokslus stažuoto- 
jai tapdavo bendradarbiais ir jų gyvenimai iš esmės būdavo baigti. 

Buvo beveik dešimta ryto, ir liftas buvo tuščias. Advokatai jau 
seniai darbuojasi savo vietose. Jis sustojo trisdešimtajame aukšte, 
pagrindiniame firmos vestibiulyje, ir akimirką grožėjosi masyviomis 
bronzinėmis raidėmis, informuojančiomis visus lankytojus, kad jie 
įžengė į pašventintą „Skalio ir Peršingo' žemę. Du tūkstančiai šimtas 
advokatų; didžiausia teisininkų firma, kokią žino pasaulis. Pirmoji, 
ir vis dar vienintelė, firma, galinti pasigirti daugiau nei dviem tūks- 
tančiais teisininkų. Dirbanti su daugiau kompanijų iš „Fortune 500“ 
sąrašo nei bet kuri kita firma Amerikos teisės istorijoje. Dešimt biurų 
JAV miestuose ir dvidešimt užsienyje. Šimto trisdešimties metų kailio 

lupimo tradicijos. Magnetas geriausiems teisės protams, kuriuos gali 
įpirkti pinigai. Galia, pinigai, prestižas. 

Jis jau jaučiasi kaip įsibrovėlis. 

Sienas puošė abstraktaus meno kūriniai, baldai prabangūs ir šiuo- 
viskas kaip žurnale, o ant stalo gulėjo brošiūra su detalia informacija. 
Tarsi čia dirbantieji turėtų laiko stabtelėti ir įsigilinti į interjero dizai- 
no schemas. Gražuolė administratorė su aukštakulniais pasiteiravo jo 
vardo ir maloniai paprašė palaukti. Kailas nuo visko atsiribojo ir pa- 
sinėrė į meno kūrinį, tokį keistą, kad nė nesuvokė, į ką žiūri. Po kelių 
minučių buko spoksojimo išgirdo administratorės balsą. 

— Ponas Pekhemas laukia jūsų. Dviem aukštais aukščiau. 

Kailas užlipo laiptais. 

Kaip ir dauguma Manhatano teisinių firmų, „Skalis ir Peršingas“ 
leido pinigus liftams, priimamiesiems ir konferencijų salėms — vie- 
toms, kurias gali matyti klientai ir kiti lankytojai, — tačiau firmos 
gilumoje, kur dirbo pėstininkai, karaliavo praktiškumas. Holuose ri- 
kiavosi dokumentų spintos. Sekretorės ir mašininkės — visos moterys 
— dirbo ankštose kabinose viena šalia kitos. Technikai ir kiti pasiunti- 
nukai dirbo stovėdami; Niujorko nekilnojamasis turtas paprasčiausiai 
buvo per brangus, kad skirtum jiems kokią vietelę. Vyresnieji bendra- 
darbiai ir jaunesnieji partneriai džiaugėsi mažais kabinetais prie išori- 
nės sienos, iš kur galėjo matyti panašius pastatus. 

Naujai priimti bendradarbiai buvo sukišti į ankštas belanges 
patalpas; kabinose, juokais vadinamose „kubais“, spaudėsi po tris 
ar keturis. Tokie „kabinetai“ buvo nugrūsti į pačias firmos gelmes ir 
niekam nerodomi. Varganos sąlygos, žudančios valandos, sadistiški 
viršininkai, nepakeliamas spaudimas — visa tai buvo pelningos ir sau- 
gios teisininkų firmos patirties dalis. Kailas prisiklausė tokių siaubo 
istorijų dar pirmame kurse. „Skalis ir Peršingas “buvo nė kuo negeres- 
ni ir tikrai neblogesni nei kitos didžiulės firmos, perkančios, o vėliau 
sudeginančios protingiausius studentus. 

Kiekvieno aukšto kampuose, didžiausiuose kabinetuose, buvo 
įsitvirtinę tikrieji partneriai, turintys šiokią tokią įtaką interjero kū- 

rimui. Vienas iš jų — Dagas Pekhemas, keturiasdešimt vienerių metų 
teisminių ginčų skyriaus partneris, Jeilio žmogus, kuravęs Kailą jo 
stažuotės metu. Ir jie kažkaip susidraugavo. 

Kailas buvo palydėtas į Pekhemo kabinetą kelios minutės po 
dešimtos, kai iš jo išeidinėjo pora bendradarbių. Kad ir koks buvo susi- 
tikimas, akivaizdu, kad jis nepavyko. Bendradarbiai atrodė išsigandę, 
o Pekhemas bandė nusiraminti. 

Jie pasisveikino, persimetė mandagybėmis, įprastais pajuoka- 
vimais apie senąjį gerąjį Jeilį. Kailas žinojo, kad Pekhemas ima 800 
dolerių už valandą ir dirba mažiausiai dešimt valandų per dieną, tad 
laikas, kurį Kailas dabar švaisto, yra gana brangus. 

— Nesu tikras, kad noriu praleisti porą metų dirbdamas teisinės 
pagalbos organizacijoje, — tarė Kailas be didelės įžangos. 

— Negaliu tavęs kaltinti, Kailai, — atsiliepė Pekhemas skubiai 
kapodamas žodžius. — Tavęs laukia šimtai galimybių realiame pasau- 
lyje. Štai tavo ateitis. 

Jis išskėtė rankas, demonstruodamas savo imperiją. Kabinetas 
buvo gražus, palyginti didelis, bet toli gražu ne karalystė. 

— Labai norėčiau darbuotis teisminių ginčų srityje. 

— Nematau jokios problemos. Tu puikiai pasirodei praeitą va- 
sarą. Mes visi buvome sužavėti. Aš pats pateiksiu prašymą. Juk žinai, 
kad ne kiekvienas gali čia dirbti. 

Visi taip sako. Vidutiniškai teismų advokato karjera trunka 
dvidešimt penkerius metus. Darbas labai įtemptas, labai sunkus. Pek- 
hemui keturiasdešimt vieneri, bet jam laisvai galima duoti penkias- 
dešimt. Visiškai žilas, pajuodę paakiai, pernelyg nukaręs pagurklis ir 
pilvas. Tikriausiai jau seniai nesportavo. 

— Mano terminas jau pasibaigė, — tarė Kailas. 

— Kada? 

— Prieš savaitę. 

— Nieko tokio. Nagi, Kailai, juk esi Yale Law Journal vyriausiasis 
redaktorius. Mes tau atleisime. Pasikalbėsiu su Vudžiu iš personalo 
skyriaus ir mes viską sutvarkysime. Mūsų atranka praėjo puikiai. Tu 
prisijungsi prie geriausių naujokų komandos per pastaruosius metus. 

Tas pat sakoma apie kiekvieną naujokų komandą kiekvienoje 
didelėje firmoje. 

— Dėkoju. Labai norėčiau dirbti teisminių ginčų praktikos grupėje. 

— Supratau, Kailai. Manyk, kad tai jau padaryta. — Tai taręs 
Pekhemas žvilgtelėjo į laikrodį — susitikimas baigtas. 

Skambėjo jo telefonas, o už durų girdėjosi tylūs balsai. Spausda- 
mas ranką ir sakydamas atsisveikinimo žodžius Kailas nusprendė, kad 
nenori tapti kitu Dagu Pekhemu. Jis nežinojo, kuo norėtų tapti ir ar 
išvis taps kuo nors, išskyrus diskvaliikuotą advokatą, tačiau parduoti 
sielą, kad taptų partneriu, neįėjo į jo planus. 

Prie durų laukė bendradarbiai, rūpestingai apsirengę jauni vyrai, 
neką vyresni už Kailą. Patenkinti savimi, nerimastingi, įsitempę, jie 
suėjo į liūto narvą, ir durims užsiveriant Dagas jau kėlė balsą. Tai bent 
gyvenimas. O tai tėra lengva diena teisminių ginčų skyriuje. Tikrasis 
spaudimas vyksta teismo salėje. 

Leisdamasis žemyn Kailas staiga suvokė savo užduoties absur- 
diškumą. Išėjęs iš „Skalio ir Peršingo “ ir leisdamasis liftu kaip šimtais 
kitų, jis privalės turėti kažkur paslėptą itin slaptą informaciją, kuri 
priklauso ne jam, o firmai ir ypač jos klientams. Ir jis privalės atiduoti 
tą vertingą informaciją Beniui su plaukuotomis rankomis, ar koks jo 
tikrasis vardas, kuris vėliau panaudos ją prieš firmą ir jos klientus. 

Ką aš bandau apgauti? — tarė jis sau. Be jo, lifte buvo dar keturi 
žmonės. Jo kakta išrasojo. 

Tai štai kur ritasi mano gyvenimas. Kalėjimas už išprievartavimą 
Pensilvanijoje arba kalėjimas Niujorke už slaptos informacijos vogi- 
mą. Kodėl negali būti trečio pasirinkimo? Ketveri metai koledže, treji 
metai Teisės universitete, septyneri gana sėkmingi metai, visos pasau- 
lio galimybės, ir aš tapsiu gerai apmokamu vagimi. 

Ir nėra su kuo pasikalbėti. 

Jis panoro ištrūkti. Iš lifto, iš pastato, iš miesto. Iš šios nemalo- 
nios padėties. Jis užsimerkė kalbėdamasis su savimi. 

Pensilvanija turi įrodymų, o Niujorkas ne. Dar ne. Nors jis neabe- 
jojo, kad jį sučiups. Jį sučiups gerokai anksčiau, nei bus įvykdytas bet 
koks nusikaltimas. 

Už dviejų kvartalų jis susirado kavinę. Atsisėdo ant baro kėdės 
prie lango ir ilgą laiką beviltiškai žiūrėjo į 110-uoju numeriu pažymėtą 
Brodo gatvės pastatą, bokštą, kuris netrukus taps jo namais arba ka- 
lėjimu. Jis žinojo skaičius, statistiką. „Skalis ir Peršingas“ pasamdys 
150 naujų bendradarbių visame pasaulyje, iš jų vien tik Niujorko biure 
dirbs 100. Jie mokės jiems gerą atlyginimą, maždaug 100 dolerių už 
valandą, o firma savo turtingiems klientams pateiks keletą kartų di- 
desnes sąskaitas. Kailas, kaip ir kiti Volstrito pėstininkai, turės išdirbti 
mažiausiai du tūkstančius valandų per metus, nors įspūdžiui padaryti 
reikėtų daugiau. Šimto valandų darbo savaitės taps įprastu dalyku. Po 
dvejų metų bendradarbiai pradės skirstytis ir ieškoti ne tokio bepro- 
tiško darbo. Po ketverių metų pusės iš jų nebebus. Išgyvens dešimt 
procentų naujokų, kurie visomis išgalėmis skinsis kelią į viršūnę, ir 
po septynerių ar aštuonerių metų bus apdovanoti partneryste. Tuos, 
kurie neiškris pakeliui, išstums firma, jei matys, jog iš jų nepavyks nu- 
lipdyti partnerių. 

Darbas buvo tapęs tokiu siaubu, kad firmos ėmė vis dažniau save 
pristatinėti kaip „gyvenimo kokybės“ įstaigas. Bendradarbiai buvo 
skatinami dirbti mažiau valandų, ilgiau atostogauti ir panašiai. Deja, 
dažniau tai buvo verbavimo triukas nei tiesa. „Darboholinė“ kiekvie- 
nos didelės firmos tvarka net pačius žaliausius bendradarbius vertė 
dirbti beveik tiek pat valandų, kiek ir partneriai, neatsižvelgiant į bū- 
simųjų darbdavių pažadus per pietus prieš keletą mėnesių. 

Žinoma, pinigai buvo geri. Mažiausiai 200 000 dolerių pradžiai. 
Dvigubai tiek po penkerių metų, kai tampi vyresniuoju bendradarbiu. 
Dar dvigubai tiek po septynerių metų kaip jaunesniajam partneriui. 
Sulaukęs trisdešimt penkerių ir tapęs visateisiu partneriu gali uždirbti 
gerokai per milijoną žalių ir tikėtis netgi dar didesnių pajamų. 

Skaičiai, skaičiai. Kailui buvo bloga nuo skaičių. Jis troško Mė- 
lynųjų kalnų ir nepelningos 32 000 algos be streso, įtampos ir miesto 
gyvenimo triukšmo. Jis troško laisvės. 

Vietoje to jo laukė susitikimas su Beniu Raitu. Taksi sustojo 
priešais „Millenium Hilton“ viešbutį Bažnyčios gatvėje. Kailas sumo- 


kėjo vairuotojui, linktelėjo durininkui ir pasikėlė į ketvirtą aukštą, kur 

laukė jo prižiūrėtojas. Benis mostelėjo į apskritą stalą, kurio vidury 
stovėjo dubuo su ryškiai žaliais obuoliais, bet Kailas atsisakė prisėsti 
ar nusirengti. 

— Pasiūlymas tebegalioja, — pasakė jis. — Pradėsiu rugsėjį su 
kitais bendradarbiais. 

— Gerai. Manęs tai nestebina. Ir dirbsi teisminių ginčų skyriuje? 

— Pekhemas taip mano. 

Benis turėjo Dago Pekhemo ir kitų teisminių ginčų skyriaus part- 
nerių, o ką jau kalbėti apie kitus advokatus, bylas. 

— Nors garantijos nėra, — pridūrė Kailas. 

— Bet tu gali pasistengti, kad taip atsitiktų. 

— Pažiūrėsim. 

— Arjau pagalvojai apie butą čia, Manhatane? 

— Ne, dar ne. 

— Ką gi, mes čia pasižvalgėme. 

— Keista, neprisimenu, kad būčiau prašęs jūsų pagalbos. 

— Ir radome porą vietų, kurios tiktų idealiai. 

— Idealiai kam? 

— Tau, žinoma. Abu butai Tribekoje, gana arti biuro. 

— Kodėl manai, kad norėčiau gyventi ten, kur tu nori? 

— Ir mes apmokėsime nuomą. Tai gana brangus rajonas. 

— A, dabar suprantu. Surasi man butą, Beni, ir sumokėsi nuo- 
mą, kad man nereikėtų ieškoti kambario draugo. Ar ne, Beni? Turėsi 
mažiau rūpesčių, jei gyvensiu vienas. Galėsi mane izoliuoti. Be to, 
mokėdamas už nuomą pririši mane finansiškai. Tu man sumoki, aš 
perduodu tau paslaptis, tiesiog pora gudrių verslininkų, ar ne, Beni? 

— Šiame mieste sunku susirasti būstą. Aš tik bandau padėti. 

— Labai ačiū. Neabejoju, kad tuos butus nesunku stebėti, galbūt 
netgi įrengti pasiklausymo aparatūrą ar kitaip paruošti. Puikus ban- 
dymas, Beni. 

— Nuoma penki tūkstančiai žalių per mėnesį. 

— Pasilaikyk juos sau. Manęs nenupirksi. Akivaizdu, kad gali 
šantažuoti, bet ne nupirkti. 

— Kur ketini gyventi? 

— Kur panorėsiu. Aš ką nors sugalvosiu, ir sugalvosiu be jūsų 
pagalbos. 

— Kaip nori. 

— Velniškai teisingai. Apie ką dar norėjai pasikalbėti? 

Benis nuėjo prie stalo, paėmė bloknotą ir ėmė skaityti, tarsi ne- 
prisimintų, ką buvo užsirašęs. 

— Ar kada nors lankeisi pas psichiatrą? — pasiteiravo jis. 

— Ne. 

— Pas psichologą? 

— Ne. 

— Pas bet kokį kitą gydytoją? 

— Taip. 

— Prašyčiau smulkiau. 

— Tai nereikšminga. 

— Tai pakalbėkime apie tą nereikšmingą reikalą. Kas atsitiko? 

Kailas atsirėmė į sieną ir susidėjo ant krūtinės rankas. Jis beveik 
neabejojo, kad Benis žino, apie ką jis papasakos. Jis žino pernelyg 
daug. 

— Po incidento su Eleina ir po to, kai policija baigė tyrimą, aš 
pasikalbėjau su studentų sveikatos priežiūros skyriaus psichologe. Ji 
nukreipė mane pas daktarą Torpą, priklausomybės nuo narkotikų ir 
alkoholio specialistą. Jis gerokai pataršė mane, prasiskverbė į mano 
vidų, privertė gerai įsižiūrėti į save veidrodyje ir įtikino, kad polinkis 
girtuokliauti gali tik sustiprėti. 

— Tu buvai alkoholikas? 

— Ne. Daktaras Torpas taip nemanė. Aš irgi. Bet progų išgerti 
buvo per daug, ypač visokiausių išgertuvių. Kartais rūkydavau žolę. 

— Vis dar negeri? 

— Mečiau. Aš užaugau, susiradau kitus kambario draugus ir da- 
bar net nekyla pagunda. Tikrai nepasiilgau pagirių. 

— Neišgeri net alaus? 

— Ne. Net negalvoju apie tai. 

Benis linktelėjo, tarsi tam pritartų. 

— O mergina? — paklausė jis. 

— Kas dėljos? 

— Arjūsų santykiai rimti? 

— Nesuprantu, kuo tu čia dėtas, Beni? Gal galėtum paaiškinti? 

— Tavo gyvenimas bus pakankamai sudėtingas ir be romanų. 
Rimti santykiai gali sukelti problemų. Būtų geriausia, jei tai keleriems 
metams atidėtum. 

Kailas susijuokė, apimtas nevilties ir nuostabos. Jis papurtė 
galvą ir pamėgino sugalvoti tinkamą atsaką, bet galvoje buvo tuščia. 
Gaila, tačiau teko pritarti savo kankintojui. Santykiai su Olivija vis 
tiek nieko nežada. 

— Kas dar, Beni? Ar galiu turėti draugų? Ar galiu retsykiais ap- 
lankyti tėvus? 

— Tau neliks laiko. 

Kailas ūmai pasuko prie durų, atplėšė jas ir išeidamas smarkiai 


užtrenkė. 


8 SKYRIUS 


irmame Jeilio universiteto Teisės fakulteto aukšte yra 
| holas, o ant jo sienų kabo plakatai ir skelbimai, 
reklamuojantys stažuotes ir netgi darbą viešųjų interesų teisinėse 
organizacijose. Studentai raginami kelerius metus skirti darbui su 
smurtą patyrusiomis moterimis, apleistais vaikais, besikivirčijančiais 
kaliniais, imigrantais, iš namų pabėgusiais paaugliais, neturtingais 
teisiamaisiais, benamiais, prieglobsčio prašytojais, pabėgėliais iš 
Haičio, amerikiečiais, kalinčiais užsienio kalėjimuose, ir užsieniečiais, 
kalinčiais Amerikos kalėjimuose, Pirmosios pataisos projektais, nekal- 
tumo projektais, gamtosaugininkų grupėmis, aplinkosaugos aktyvis- 
tais ir taip toliau. 

Jeilio teisės mokykloje giliai įsišaknijęs tikėjimas visuomenine 
pareiga. Priėmimą dažnai nulemia kandidato savanoriška veikla arba 
jo ar jos raštiškos mintys apie tai, kaip teisės diplomas prisidėtų prie 
pasaulio gerovės. Pirmo kurso studentai užtvindomi viešųjų interesų 
teisės dorybėmis ir skatinami kuo greičiau prisidėti prie darbų. 

Ir dauguma paklūsta. Apie 80 procentų visų pirmakursių tvir- 
tina, kad pasirinko teisę vedami troškimo padėti kitiems. Deja, tam 
tikru metu, paprastai antro kurso vidury, padėtis ima keistis. Į univer- 
sitetą ima plūsti didžiosios firmos ir pradeda savo atrankos procesą. 
Jos siūlo vasaros stažuotes su puikiu atlyginimu ir galimybę smagiai 
praleisti dešimt savaičių Niujorke, Vašingtone ar San Franciske. O 
svarbiausia, jų rankose — viliojančios karjeros. Jeilio teisės mokykloje 
įvyksta pasidalijimas — kaip ir visose prestižinėse mokyklose. Daugu- 

ma besižavėjusių teisuoliškomis svajonėmis padėti paniekintiesiems 
staiga perjungia pavarą ir ima svajoti apie vietą vienoje iš didžiausių 
Amerikos teisinių firmų. Kiti šias viliones atstumia ir išlieka ištikimi 
savo idiliškiems įsitikinimams apie visuomeninę pareigą. Pasidaliji- 
mas aiškus ir civilizuotas. 

Kai Yale Law Journal redaktorius nueina dirbti mažai apmokamo 
teisininko darbą, jis tampa didvyriu tiems, kurie jį palaiko, ir didžiu- 
mai fakulteto. O, kai jis staiga neria į Volstritą, tie patys žmonės žiūri į 
jį nebe taip palankiai. 

Kailo gyvenimas tapo apgailėtinas. Jo draugai iš viešųjų interesų 
teisės stovyklos negalėjo patikėti tuo, ką išgirdo. Tie iš korporacinės 
pusės buvo per daug užsiėmę, kad kreiptų dėmesį. Jo santykiai su Oli- 
vija apsiribojo seksu vieną kartą per savaitę ir tik todėl, kad jiems to 
reikėjo. Ji pasakė, jog jis pasikeitė. Jis tapo niūresnis, irzlesnis; atrodė, 
kažkas neduoda jam ramybės, o kas, jis negalėjo jai pasakyti. 

Jei tik tu žinotum, mąstė jis. 

Ji priėmė pasiūlymą atlikti vasaros stažuotę Teksase su akty- 
vistais, kovojančiais prieš mirties bausme; taigi ji buvo kupina užsi- 
degimo ir didelių planų pakeisti ten padėtį. Jie matėsi vis rečiau, bet 
kažkaip sugebėjo dažniau vaidytis. 

Vienas iš mėgstamiausių Kailo profesorių buvo senas radikalas, 
kuris beveik visą septintą dešimtmetį praleido protestuodamas už 
arba prieš kažką; ir dabar jis pirmasis organizuodavo peticiją prieš bet 
kokią naujausią, jo manymu, neteisybę universitete. Išgirdęs naujieną 
apie Kailą, jis paskambino ir pareikalavo kartu papietauti. Sėdėdami 
meksikietiškame bare netoli universiteto jie ginčijosi ištisą valandą. 
Kailas apsimetinėjo, kad kišimasis jį žeidžia, tačiau širdyje žinojo esąs 
neteisus. Profesorius plūdosi ir įkyriai įrodinėjo, bet nieko nepešė. Jis 
atsisveikino Kailą nuliūdinusia fraze: 

— Aš labai nusivyliau tavimi. 

— Ačiū, — atrėžė Kailas ir visą kelią į universitetą keikė save. Pas- 
kui ėmė plūsti Benį Raitą ir Eleiną Kynan, „Skalį ir Peršingą“ ir visus ki- 
tus jo gyvenime tuo momentu. Šiomis dienomis jis dažnai bambėdavo 
ir plūdosi. 

Po keleto nesmagių pokalbių su draugais Kailas pagaliau sukaupė 
drąsą grįžti namo. 


Makavojai atklydo į rytų Pensilvaniją aštuoniolikto amžiaus 
pabaigoje kartu su tūkstančiais kitų škotų naujakurių. Kelios kartos 
dirbo žemę, paskui persikėlė tolyn, į Virdžiniją, abi Karolinas ir netgi 
gilyn į pietus. Kai kurie liko, įskaitant ir Kailo senelį, presbiterionų 
pastorių, kuris mirė prieš gimstant Kailui. Garbusis Makavojus vado- 
vavo keletui bažnyčių Filadelfijos pakraščiuose, o 1960-aisiais buvo 
pervestas į Niujorką. Jo vienintelis sūnus Džonas baigė ten mokyklą ir 
sugrįžo namo po koledžo, Vietnamo ir teisės mokyklos. 

1975-aisiais Džonas Makavojus metė menkai apmokamą rašti- 
ninkėlio darbą mažoje nekilnojamojo turto teisininkų firmoje Jorke. 
Jis perėjo Turgaus gatve, išsinuomojo dviejų kambarių „apartamen- 
tus“ perstatytame vienbučių name, iškabino iškabą ir paskelbė esąs 
pasirengęs bylinėtis. Darbas nekilnojamo turto teisininkų firmoje 
buvo per daug nuobodus. Džonas troško veiksmo, teismo salės, dra- 
mos, nuosprendžių. Gyvenimas Jorke buvo pakankamai nykus. Jis, 
buvęs jūrų pėstininkas, norėjo kovos. 

Jis dirbo labai sunkiai ir su kiekvienu elgėsi sąžiningai. Klientai 
galėjo nevaržomi skambinti jam į namus, ir jei būdavo būtina, jis su- 
tikdavo susitikti su jais sekmadieniais. Jis lankė klientus jų namuose, 
ligoninėse, kalėjimuose. Vadino save gatvės advokatu, klientų, kurie 
dirbo gamyklose, kurie susižeisdavo arba būdavo diskriminuojami, 
arba šiaip susidurdavo su įstatymu, gynėju. Jis niekada nesiimdavo 
bankų, draudimo kompanijų, nekilnojamojo turto agentūrų ar įmonių 
bylų. Klientai nemokėjo jam už valandą. Dažnai išvis nemokėdavo. 
Kartais jam būdavo atsilyginama malkomis, kiaušiniais ir paukštiena, 
mėsa ir nemokama pagalba namų ūkyje. Biuras augo, plėtėsi, ir po kiek 
laiko Džonas nusipirko visą namą. Jauni advokatai ateidavo ir išeida- 
vo, nė vienas neišbūdavo daugiau nei trejus metus. Ponas Makavojus 
buvo reiklus savo bendradarbiams. Sekretorėms šiek tiek švelnesnis. 
Viena iš jų, jauna išsiskyrusi moteris vardu Petė, ištekėjo už boso po 
dviejų mėnesių draugystės ir netrukus pastojo. 

Džono L. Makavojaus advokatų kontora neturėjo jokios ypatin- 
gos specializacijos, išskyrus atstovavimą neturtingiems klientams. Į jį 
galėjo kreiptis kiekvienas, iš anksto susitaręs arba ne, ir Džonas, kai 
tik galėdavo, priimdavo jį. Jis tvarkė testamentų ir turto klausimus, 
skyrybas, sužalojimus, smulkius baudžiamuosius nusižengimus ir 
šimtus kitų reikalų, kurie surasdavo kelią į jo biurą Turgaus gatvėje. 
Žmonės plūste plūdo; biuro durys atsiverdavo anksti ryte ir užsiver- 
davo vėlai vakare, o priimamasis retai būdavo tuščias. Gausus klientų . 
kiekis ir įgimtas presbiterionų taupumas biurui padėdavo padengti 
išlaidas ir aprūpinti Makavojų šeimą pajamomis, kokias gaudavo 
Jorko aukštesnė vidurinioji klasė. Jei būtų buvęs godesnis arba iš- 
rankesnis, ar nors šiek tiek griežtesnis dėl valandinio mokesčio, 
Džonas būtų galėjęs padvigubinti savo pajamas ir įstoti į užmiesčio 
klubą. Bet jis nekentė golfo ir nemėgo miesto turtuolių. Dar svarbiau, 
kad teisininko profesiją jis laikė pašaukimu, misija padėti vargingiau 
gyvenantiesiems. 

1980-aisiais Petė pagimdė dvynukes. Kailas gimė 1983 metais ir 
dar nė nepradėjęs lankyti darželio jau sukiojosi tėvo biure. Kai jo tėvai 
išsiskyrė, jis išmainė bendros globos įtampą į biuro stabilumą ir kas- 
dien po pamokų įsikurdavo mažame kambarėlyje viršuje, kur baigdavo 
daryti namų darbus. Būdamas dešimties jis jau kopijavo dokumentus, 
virė kavą ir tvarkė nedidelę biblioteką. Už valandą jam mokėdavo 
vieną dolerį. Penkiolikos jau buvo perpratęs teisinį tyrimą ir sugebė- 
davo atmintinai išvardyti pagrindinius dalykus. Dar besimokydamas 
gimnazijoje, kai nežaisdavo krepšinio, jis padėdavo tėvui biure arba 
teisme. 

Kailui patiko sukiotis biure. Jis kalbindavo klientus, kol šie 
laukdavo eilėje pas poną Makavojų, fAlirtuodavo su sekretorėmis ir 
kamuodavo bendradarbius. Kai atmosfera įkaisdavo, ypač kai ponas 
Makavojus supykdavo ant bendradarbio, jis išsklaidydavo įtampą 
pokštais, krėsdavo išdaigas užsukantiems advokatams. Visi Jorko ad- 
vokatai ir teisėjai pažinojo Kailą; dažnai jis įsliūkindavo į tuščią teismo 
salę, įteikdavo teisėjui prašymą, įrodydavo, jei būtina, faktines bylos 
aplinkybes ir išeidavo su parašu. Teismo sekretoriai elgėsi su juo taip, 
tarsi jis būtų vienas iš advokatų. 

Prieš išvykdamas į koledžą jis visuomet pasistengdavo būti biu- 
re antradienio popietėmis, apie penktą valandą, kai ponas Rendolfas 
Vyksas užsukdavo su maisto kroviniu — vaisiais ir daržovėmis iš 
savo sodo pavasarį ir vasarą, kiauliena, paukštiena ar žvėriena ru- 
denį ir žiemą. Kiekvieną antradienį, penktą po pietų, jau mažiausiai 
dešimt metų ponas Vyksas atvykdavo apmokėti dalį mokesčio. Nie- 
kas tiksliai nežinojo, kiek jis skolingas ir kiek jau sumokėjo, tačiau 
ponas Vyksas nuoširdžiai jautėsi esąs vis dar skolingas ponui Maka- 
vojui. Prieš daugelį metų jis papasakojo Kailui, kad šio tėvas, didis 
advokatas, padarė stebuklą ir išgelbėjo pono Vykso vyriausią sūnų 
nuo kalėjimo. 

O pats Kailas, nors dar tik paauglys, buvo tapęs panelės Brili, 
pamišusios senės, kurios baidėsi visos kitos Jorko teisinės firmos, ne- 
oficialiu advokatu. Ji tursendavo miesto gatvėmis stumdama medinę 
spintą ant ratų su krūvomis dokumentų, aiškiai įrodančių, kaip tvir- 
tino ji, kad jos tėvas, kuris mirė būdamas devyniasdešimt šešerių (o ji 
vis dar įtarė, jog jis buvo nužudytas), buvo teisėtas didžiulės anglies 
kasyklos rytų Pensilvanijoje paveldėtojas. Kailas perskaitė daugumą 
jos „dokumentų“ ir tučtuojau suprato, kad ji dar labiau pakvaišusi, nei 
manė didžiuma advokatų. Bet jis priėmė ją ir išklausė visas jos versijas 
apie slaptus sąmokslus. Tuo metu jis uždirbdavo keturis dolerius už 
valandą ir buvo vertas kiekvieno cento. Tėvas dažnai jį pasodindavo 
priimamajame, kad Kailas atsijotų tuos naujus klientus, kurie jau iš 
pirmo žvilgsnio žada tik gaišinti laiką. 

Kailas visuomet žinojo, kad bus advokatas, išskyrus akimirkas 
paauglystėje, kai svajodavo tapti profesionaliu sportininku. Nežinojo, 
kokios srities ar kur, bet išvykdamas iš Jorko į Diukeiną abejojo, ar 
sugrįš. Džonas Makavojus irgi abejojo, nors, kaip ir kiekvienas tėvas, 
dažnai pagalvodavo, kaip didžiuotųsi, jei firmos pavadinimas būtų 
„Makavojus ir Makavojus“. Jis reikalavo, kad sūnus daug dirbtų ir 
gautų puikius įvertinimus, bet netgi pats šiek tiek stebėjosi Kailo aka- 
demine sėkme koledže ir Jeilio teisės mokykloje. Kai Kailas pradėjo 
pokalbius dėl darbo su didelėmis korporacinėmis firmomis, Džonas 
turėjo daug ką pasakyti. 

**x* 


Kailas paskambino tėvui ir pasakė atvyksiąs į Jorką vėlyvą 
penktadienį popietę. Jie susitarė pavakarieniauti. Kaip paprastai, kai 
jis atvyko, pusę šeštos vakaro biure virė darbas. Dauguma advokatų 
kontorų penktadieniais užsidaro anksti ir dauguma advokatų sėdi 
arba bare, arba užmiesčio klube. Džonas Makavojus dirbo iki vėlumos, 
nes dauguma jo klientų gaudavo algas savaitės pabaigoje ir kai kurie 
užsukdavo išrašyti nedidelį čekį ar pasiteirauti apie bylos eigą. Kailas 
paskutinį kartą svečiavosi namuose per Kalėdas, prieš šešias savaites, 
ir dabar biuras atrodė dar vargingesnis. Kilimas nusidėvėjęs. Lentynos 
dar labiau nusvirusios. Jo tėvas niekaip negalėjo liautis rūkęs; todėl 
rūkyti buvo leidžiama, ir į dienos pabaigą palubėje susikaupdavo tirš- 
tas dūmų debesis. 

Kailui įėjus pro duris, Sibilė, vyresnioji sekretorė, staiga padėjo 
ragelį, pašoko, sucypė, griebė jį į glėbį ir prisispaudė prie savo gigantiš- 
kų krūtų. Jie pabučiavo vienas kitam į skruostus ir meiliai apsikabino. 
Jo tėvas padėjo Sibilei mažiausiai dviejose skyrybų bylose, ir jos dabar- 
tinis vyras netrukus atsidurs gatvėje. Kailas sužinojo smulkmenas per 
Kalėdas. Šiuo metu firma turėjo tris sekretores ir du bendradarbius, ir 
Kailas ėjo iš kabineto į kabinetą, pirma pirmame aukšte, paskui viršu- 
je, kur dirbo jauni advokatai, šią akimirką besikalbantys su darbuoto- 
jais ir besiruošiantys namo. Gal bosui ir patinka dirbti penktadieniais 
iki vėlumos, bet visi kiti buvo pavargę. 

Kailas gėrė dietinį sodos vandenį kavos kambarėlyje ir klausėsi 
tuštėjančio biuro balsų ir garsų. Kontrastai buvo stulbinami. Čia, Jor- 
ke, firmoje dirba du bendradarbiai, du draugai, kuriais gali pasitikėti. 
Kartais tempas didelis, tačiau niekuomet pašėlęs. Viršininkas — geras 
vyrukas, toks, kokio norėtum kaip savo advokato. Klientai turi veidus 
ir vardus. Kitapus gatvės dirbantys advokatai — seni bičiuliai. Šis pa- 
saulis visiškai skiriasi nuo negailestingų Niujorko gatvių. 

Jau ne pirmą kartą jis klausė savęs, kodėl visko nepapasakojo tė- 
vui. Tiesiog išsilietų. Pradėtų nuo Eleinos, jos tariamų kaltinimų, farų 
ir jų klausimų. Prieš penkerius metus jis vos neparlėkė namo prašyti 

tėvo pagalbos. Bet paskui viskas praėjo, užsimiršo, ir Džonas Makavo- 
jus taip niekada ir nesužinojo apie tą nemalonų atsitikimą. Nė vienas 
iš jų ketverto — Kailas, Džojus Bernardas, Alanas Strokas ir Baksteris 
Teitas — nepasakė savo tėvams. Tyrimas išsikvėpė, ir jiems neprireikė 
to daryti. 

Jei papasakotų tėvui dabar, pirmas klausimas būtų: „Kodėl ne- 
papasakojai tuomet?“ Kailas nebuvo tam pasiruošęs. Paskui sektų 
sunkesni klausimai, įprasta teismo salės rėksnio, kuris tardė sūnų nuo 
tada, kai šis buvo dar vaikas, kryžminė apklausa. Geriau jau pasilaikys 
savo paslaptis ir tikėsis geriausio. 

Nes tai, ką rengiasi papasakoti tėvui, yra pakankamai sunku. 

Kai paskutinis klientas ir Sibilė atsisveikino ir durys buvo užra- 
kintos, tėvas ir sūnus įsitaisė didžiajame kabinete ir ėmė šnekučiuotis 
apie krepšinį ir ledo ritulį. Paskui apie šeimą, iš pradžių, kaip visuo- 
met, apie dvynes seseris, po to apie Petę. 

— Ar motina žino, kad tu mieste? — paklausė Džonas. 

— Ne. Paskambinsiu jai rytoj. Kaip ji? 

— Vis taip pat. Jai viskas gerai. 

Petė gyveno ir dirbo seno Jorko sandėlio viršutiniame aukšte. Tai 
buvo didžiulė patalpa su daugybe langų, kurie teikė pakankamai švie- 
sos, būtinos jos darbui. Džonas kiekvieną mėnesį pervesdavo jai 3000 
dolerių, mokėjo už nuomą, paslaugas ir visa kita. Tai nebuvo alimentai 
ir tikrai ne parama vaikui išlaikyti, o tiesiog dovana, kurią jis jautėsi 
privaląs jai duoti, nes pati išsilaikyti negalėjo. Jei per pastaruosius 
devyniolika metų ji ir pardavė kokį paveikslą ar skulptūrą, tai niekas 
šeimoje apie tai nežinojo. 

— Skambinu jai kiekvieną antradienio vakarą, — tarė Kailas. 

— Taip, žinau. 

Petė nesinaudojo nei kompiuteriu, nei mobiliuoju. Joje gyveno dvi 
visiškai priešingos asmenybės, o jos nuotaikų kaita kartais tiesiog pri- 
blokšdavo. Džonas tebemylėjo ją ir antrą kartą nevedė, nors turėjo ne 
vieną moterį. Petė išgyveno mažiausiai du gniuždančius romanus, abu 
su kolegomis menininkais, daug jaunesniais vyrais, ir Džonas visuomet 
padėdavo jai atsigauti. Jų santykiai buvo sudėtingi, švelniai tariant. 

— Kaip mokslai? — pasiteiravo Džonas. 

— Į pabaigą. Po trijų mėnesių baigsiu. 

— Sunku patikėti. 

Kailas sunkiai nurijo ir nusprendė nebedelsti. 

— Aš persigalvojau dėl darbo. Eisiu į Volstritą. Pas „Skalį ir Per- 
šingą.. 

Džonas lėtai prisidegė kitą cigaretę. Sulaukęs šešiasdešimt dvejų, 
jis buvo tvirto sudėjimo, bet nestoras, su kupeta banguotų žilų plau- 
kų, kurie prasidėjo beveik iškart virš antakių. Kailas, dar tik dvidešimt 
penkerių, buvo netekęs daugiau plaukų nei jo tėvas. 

Džonas giliai įtraukė dūmą ir pro skaitomuosius akinius su vieli- 
niais rėmeliais, kybančiais ant nosies, įsmeigė akis į sūnų. 

— Ar tam yra kokia nors ypatinga priežastis? 

Kailas atmintinai mokėjo priežasčių sąrašą, bet žinojo, kad jos 
nuskambės blankiai, nesvarbu, kaip sklandžiai pateiktų. 

— Teisinių paslaugų darbas yra laiko švaistymas. Po kurio laiko 
vis tiek atsidursiu Volstrite, tai kodėl nepradėjus ten karjeros? 

— Negaliu patikėti. 

— Žinau, žinau. Tai netikėta. 

— Tai parsidavimas. Niekas neliepia tau siekti karjeros korpora- 
cinėje firmoje. 

— Tai žingsnis į didžiausių firmų lygą, tėti. 

— Kuria prasme? Pinigų? 

— Tai pradžia. 

— Nesąmonė. Teismų advokatas kasmet gali uždirbti dešimterio- 
pai daugiau nei didžiųjų firmų partneriai Niujorke. 

— Taip, ir vienam geram teismų advokatui tenka apie penkis 
tūkstančius badaujančių praktikuojančių teisininkų. Didelėje firmoje 
pinigai geresni. 

— Tu gailėsies kiekvienos minutės, praleistos didelėje firmoje. 

— Ogalirne. 

— Aišku, kad gailėsies. Tu užaugai čia, tarp žmonių ir tikrų klien- 
tų. Niujorke per dešimt metų nepamatysi nė vieno kliento. 


— Tai gera firma, tėti. Viena iš geriausių. 

Džonas išsitraukė iš kišenės rašiklį. 

— Leisk man tai užrašyti, kad po metų galėčiau tau perskaityti. 

— Prašom. Aš pasakiau: „Tai gera firma. Viena iš geriausių.“ 

Džonas užsirašė. 

— Tu nekęsi šios firmos, jos advokatų ir bylų, tikriausiai netgi 
nekesi sekretorių ir kitų savo bendradarbių. Nekesi nuobodaus darbo, 
rutinos, katorginio arimo apdirbant visą tą nesąmoningą mėšlą, kurį 
suvers ant tavęs. Ką atsakysi? 

— Nesutinku. 

— Puiku, — teberašydamas atsiliepė Džonas. Tada užtraukė 
dūmą, išpūtė įspūdingą kamuolį ir padėjo rašiklį. — Maniau, kad no- 
rėjai išmėginti ką nors kita ir padėti žmonėms, kuriems iš tiesų reikia 
pagalbos. Argi ne taip kalbėjai prieš šešias savaites? 

— Aš persigalvojau. 

— Tai persigalvok dar kartą. Dar nevėlu. 

— Ne. 

— Bet kodėl? Juk turi būti kokia nors priežastis. 

— Tiesiog nenoriu praleisti trejų metų Virdžinijos gilumoje 
stengdamasis pramokti ispaniškai, kad galėčiau išklausyti problemas 
žmonių, kurie, beje, ten gyvena neteisėtai. 

— Atleisk, bet man atrodo, kad tai puikus būdas praleisti kitus 
trejus metus. Neįtikinai. Bandyk dar kartą. — Džonas atstūmė odinę 
sukamąją kėdę ir pašoko. 

Kailas tai buvo matęs milijonus kartų. Kai tėvas susijaudindavo 
ir imdavo klausinėti, jis visuomet žingsniuodavo ir mojuodavo ranko- 
mis. Tai buvo senas įprotis iš teismo salės, todėl Kailas nenustebo. 

— Norėčiau užsidirbti šiek tiek pinigų. 

— Kam? Kad ką nors nusipirktum, kokių nors naujų žaislų? Tu 
neturėsi kada su jais žaisti. 

— Noriu susitaupyti... 

— Žinoma, susitaupysi. Gyvenimas Manhatane toks pigus, kad 
sutaupysi krūvą pinigų. — Jis vaikštinėjo priešais savo ego sieną, be- 
veik iki pat lubų nukabinėtą sertifikatais ir nuotraukomis. — Aš tuo 
netikiu, ir man tai nepatinka. — Jo skruostai vis labiau raudo. Ryškėjo 


škotiškas temperamentas. 

Kalbėk ramiai, priminė sau Kailas. Bet koks aštresnis žodis dar 
labiau pablogins situaciją. Jis išgyvens šį nedidelį susirėmimą, kaip 
išgyveno kitus, nes netrukus aštrūs žodžiai baigsis ir jis išvažiuos į 
Niujorką. 

— Viskas dėl pinigų, ar ne, Kailai? — tarė Džonas. — Ne taip tave 
auklėjau. 

— Aš čia ne tam, kad klausyčiausi įžeidinėjimų, tėti. Tai mano 
sprendimas. Prašau jį gerbti. Dauguma tėvų džiaugtųsi tokiu darbu. 

Džonas Makavojus liovėsi žingsniavęs ir rūkęs ir pažvelgė į gražų 
savo vienintelio sūnaus veidą, dvidešimt penkerių metų sūnaus, kuris 
jau gana subrendęs ir neįtikimai protingas. Ir nusprendė atsitraukti. 
Sprendimas priimtas. Jis pasakė pakankamai. Dar akimirka, ir gali pa- 
sakyti per daug. 

— Gerai, — ištarė jis. — Gerai. Tai tavo gyvenimas. Esi pakanka- 
mai protingas, kad žinotum, ko nori, bet aš esu tavo tėvas ir visuomet 
turėsiu savo nuomonę apie kitą svarbų tavo sprendimą ir dar kitą. Tam 
aš čia ir esu. Jei susimausi, aš tikrai netylėsiu. 

— Nesusimausiu, tėti. 

— Nenoriu bartis. 

— Ar galime eiti vakarieniauti? Mirštu iš bado. 

— O man reikia išgerti. 


Jie nuvažiavo į „Victor's“, itališką restoraną, kuriame, kiek Kailas 
prisiminė, tėvas lankydavosi kiekvieno penktadienio vakarą. Džonas 
užsisakė įprastą, savaitės pabaigą vainikuojantį martinį. Kailas kaip 
visuomet paprašė sodos vandens su citrina. Jie valgė makaronus su 
mėsos kukuliais, ir po antrojo martinio Džonas pamažu atsileido. Vis 
dėlto malonu, kad jo sūnus dirbs tokioje didelėje ir prestižinėje teisi- 
ninkų firmoje. 

Tačiau jį vis dar glumino toks staigus planų pasikeitimas. 

Jei tik tu žinotum, kartojo sau Kailas. Ir jautė didelę gėlą, kad ne- 
gali papasakoti tėvui tiesos. 

o SKYRIUS 


T Jailas pajuto palengvėjimą, kai motina neatsiliepė. Jis laukė 
eveik iki vienuoliktos šeštadienio rytą, kol susiruošė pa- 
skambinti. Paliko jai malonią trumpą žinutę, kad ketina užsukti pasi- 
sveikinti, nes kaip tik keliaująs per Jorką. Ji arba miega, arba prisigėrė 
vaistų, nebent šiandien būtų gera diena ir ji dirbtų studijoje, visiškai 
pasinėrusi į kokio nors šiurpinančio meno, kurio niekas nepamatys 
jokioje galerijoje ar parodoje, kūrimą. Apsilankymai pas motiną visuo- 
met būdavo skausmingi. Ji dėl kažkokios priežasties beveik neišeidavo 
iš savo palėpės, todėl visuomet atsisakydavo jo kvietimų išgerti kavos 
ar papietauti. Jei vaistai suveikdavo tinkamai, kalbėdavo nesustoda- 
ma, versdama Kailą žavėtis jos naujausiais šedevrais. Jei ne — gulė- 
davo ant sofos užmerktomis akimis, nesipraususi, nesusitvarkiusi, 
dažnai nepaguodžiama savo liūdesy ir varge. Ji beveik niekuomet ne- 
siteiraudavo apie jo gyvenimą — koledžą, teisės mokyklą, merginas, 
ateities planus. Buvo pernelyg pasinėrusi į savo mažą liūdną pasaulėlį. 
Kailo dvynės seserys vengė užsukti į Jorką. 

Jis paliko jai žinutę atsakiklyje, kai jau rengėsi išvykti iš miesto, 
ir tikėjosi, kad ji greitu metu neatsilieps. Ji ir neatsiliepė; tiesą sakant, 
taip ir neatskambino, kas nebuvo neįprasta. Po keturių valandų jis jau 
buvo Pitsberge. Džojus Bernardas šeštadienio vakarui turėjo bilietus į 
ledo ritulio rungtynes. 

Jie susitiko „Bumerange“, mėgstamoje koledžo laikų „girdykloje“. 
Kai Kailas metė gerti (Džojus nemetė), jis vengė barų. Važiuodamas į 
Pitsbergą Kalas tikėjosi ramaus vakaro su senu kambario draugu, bet 
taip nebuvo lemta. 

Trečiasis bilietas buvo skirtas Blerai, Džojaus merginai, kurią jis 
tučtuojau pristatė kaip savo sužadėtinę. Vos tik jie įsitaisė ankštoje 
kabinoje ir užsisakė gėrimus, Džojus ėmė kloti naujienas, kad jie ką 
tik susižadėję ir dabar svarstą vestuvių datas. Abu spinduliavo meile 
ir jausmais ir beveik nepastebėjo nieko aplinkui. Jie laikėsi už rankų, 
glaustėsi, netgi kikeno tarpusavyje, ir po penkių minučių Kailas pasi- 
juto nepatogiai. Kas nutiko jo draugui? Kur senasis Džojus — kietas 
vyrukas iš Pietų Pitsbergo, gaisrinės vado sūnus, patyręs boksininkas, | 
sportininkas, mergišius, ciniškas šiknius, kuris tikėjo, kad merginos 
yra vienkartinės, vyrukas, kuris prisiekė nevesiąs bent jau iki ketu- 
riasdešimties? 

Blera pavertė jį pliurza. Kailą pritrenkė jo pasikeitimas. 

Pagaliau jiems nusibodo dalytis vestuvių planais ir galimomis 
medaus mėnesio vietomis, tad prakalbo apie karjeras. Blera, tikra tauš- 
kalė, pradedanti kiekvieną sakinį nuo „aš“, „man“ arba „mano“, dirbo 
reklamos agentūroje ir daug laiko praleisdavo planuodama naujausius 
agentūros manevrus rinkoje. Džojus ryte rijo kiekvieną jos žodį, tuo 
tarpu Kailas pradėjo žvilgčioti į laikrodį už jų nugarų, aukštai virš eilės 
langų. Kol ji tarškėjo, Kailas apsimestinai domėdamasis labai stengėsi 
palaikyti akių kontaktą, tačiau mintyse galvojo apie vaizdo įrašą. 

„Arji gyva? — klausia Džojus, kai Baksteris mylisi su pavojingai 
apgirtusia Eleina Kynan. 

— Blera gana dažnai keliauja į Monrealį, — pasakė Džojus, ir 
Blera įsileido pasakoti apie Monrealį ir jo grožį. Ji mokosi prancūzų 
kalbos! 

Ar ji gyva? Džojus, kuris sėdi čia, po stalu nuleidęs ranką, ir ne- 
abejotinai glosto Bleros šlaunį, nė nenutuokia apie vaizdo įrašą. Kada 
jis paskutinį kartą bent probėgšmiais pagalvojo apie tą incidentą? Ar 
išvis jis jį prisimena? Gal visiškai pamiršo? Ir kas iš to, jei Kailas dabar 
apie tai užsimins? | 

Po to, kai Pitsbergo policija patyliukais užgesino Eleinos išžagi- 
nimo bylą, Beta broliai irgi ją palaidojo. Kailas neprisiminė, kad per 
paskutiniuosius dvejus koledžo metus kuris nors būtų apie tai užsi- 


minęs. Eleina dingo ir buvo greitai pamiršta. 

Jei Benis Raitas ir jo operatyvininkai pastarosiomis savaitėmis 
šniukštinėjo Diukeine ir Pitsberge, Kailas norėjo tai žinoti. Gal Džojus 
ką nors matė ar girdėjo. O gal ir ne. Šiomis dienomis Džojus mato tik 
Blerą. 

— Ar kalbėjaisi su Baksteriu? — paklausė Džojus, kai pagaliau 
Blera nutilo įkvėpti oro. 

— Maždaug prieš gerą mėnesį. 

— Žinai, pagaliau jis gavo vaidmenį. 

— Tikrai? Jis man nesakė. 

Blera sukikeno kaip pirmokė, nes akivaizdžiai žinojo visą istoriją. 

— Todėl, kad nenori, jog žinotum, — tęsė Džojus. 

— Tikriausiai labai geras filmas. 

— Aha, vieną vakarą jis prisigėrė — beje, dabar jis geria nesusto- 
damas — todėl paskambino man ir papasakojo apie savo debiutą. Tai 
pigus filmas apie jauną merginą, kuri paplūdimy randa išplautą žmo- 
gaus koją, ir visą likusį filmą ją kankina košmarai apie persekiojantį 
vienakojį žudiką. 

— Ir ką jame vaidina Baksteris Teitas? 

— Žinai, turi labai atidžiai žiūrėti, antraip nepastebėsi. Filme yra 
tokia scena, kur farai žvalgosi į vandenyną, tikriausiai ieško likusio 
kūno, nors taip ir lieka neaišku. Jame daug neaiškumų. Vienas iš pa- 
vaduotojų prieina prie šerifo ir sako: „Sere, mums baigiasi kuras. Tai 
mūsų žvaigždė. 

— Baksteris vaidina šerifo pavaduotoją? 

— Ir labai blogą. Jis turi tik tą vieną eilutę ir pateikia ją kaip koks 
išsigandęs moksleivis per mokyklos vaidinimą. 

— Arjis buvo blaivus? 

— Kas žino, bet man regis, taip. Jei būtų buvęs girtas kaip papras- 
tai, būtų neištaręs nė to sakinio. 

— Nekantrauju pamatyti. 

— Nežiūrėk ir nesakyk jam, kad tau sakiau. Jis paskambino kitą 
rytą melsdamas mane nežiūrėti ir prigrasino niekam nesakyti. Jis vi- 


siškai susivėlęs. 

Ir tai priminė Blerai vieną jos draugę, kuri pažįsta kažką „iš ten“, 
todėl gavo vaidmenį naujame seriale, ir ji vėl puolė čiauškėti. Kailas 
šypsojosi ir linksėjo, nors jo mintys buvo kitur. Iš visų trijų kambario 
draugų Džojus vienintelis galėjo padėti, jei iš viso įmanoma padėti. 
Baksteriui Teitui aiškiai reikėjo intensyvios reabilitacijos. Alanas 
Strokas buvo visiškai pasinėręs į medicinos studijas Ohajuje ir iš visų 
keturių tikriausiai norėtų būti mažiausiai įveltas. 

Džojus turėtų būti labiausiai suinteresuotas. Jis yra vaizdo įraše, 
garsiai klausia, ar Eleina gyva ir sąmoninga, kol Baksteris darbuojasi, 
paskui pats perima pamainą. Šiuo metu jis tvarko dviejų regioninių 
brokerinių firmų sąskaitas Pitsberge ir tikisi būti paaukštintas. Jis 
pakvaišęs iš meilės Plepiajai Blerai, ir bet kokia užuomina apie senus 
kaltinimus išprievartavimu sujauktų jų tobulus gyvenimus. 

Viena vertus, Kailas jautėsi tarsi atliktų bausmę už Džojų. Tą 
naktį jis nelietė Eleinos, tačiau jo karjerai ir gyvenimui grasina Benis 
Raitas ir tas sumautas vaizdo įrašas. Argi Džojus bent jau neturėtų 
apie tai sužinoti? 

Antra vertus, Kailas niekaip nepajėgė savęs įtikinti, kad šiuo 
metu turėtų numesti bombą ant Džojaus. Jei jis, Kailas, priims „Skalio 
ir Peršingo“ pasiūlymą, įvykdys Benio Raito reikalavimus ir nebus su- 
čiuptas, visiškai įmanoma, kad vaizdo įrašas kada nors bus pamirštas. 

Po kurio laiko, per rungtynių pertrauką, kai Blera nuėjo į tualetą, 
Kailas pasiūlė Džojui sekmadienio rytą kartu papusryčiauti. Jis turįs 
anksti išvykti, tad gal jiedu galėtų susitikti kokiai valandėlei be Bleros? 
Tegu ji ilgiau pamiega, a? 

Jiedu susitiko kavinukėje paragauti riestainių; kai Kailas mokėsi 
Diukeine, jos dar nebuvo. Blera tebemiegojo, ir Džojus prisipažino, 
kad trumpas išsiskyrimas bus į naudą. „Miela mergina, — ne kartą 
pakartojo Kailas ir pasijusdavo kaltas dėl melavimo. Jis negalėjo įsi- 
vaizduoti gyvenimo su tokia tauškale. Nors jos gražios kojos, tokios, 
kokios visada patikdavo Džojui. 

Jie ilgai kalbėjosi apie Niujorką — darbą didelėje firmoje, miesto 
triukšmą, sporto komandas, kitus mieste gyvenančius draugus ir taip 
toliau. Pagaliau Kailas užsiminė apie senąją Beta broliją, ir jie kurį 

laiką dalijosi prisiminimais. Juokėsi prisiminę išdaigas, pokštus, va- 
karėlius ir kvailus triukus, kuriuos krėsdavo patys arba kiti iškrėsdavo 
jiems. Dabar jiems po dvidešimt penkerius, koledžo dienų kvailystės 
pasimiršusios, todėl nostalgija to meto linksmybėms ilgai netruko. 
Keletą kartų jie buvo visai arti to „Eleinos reikalo“; tereikėjo užsiminti 
ar paklausti, bet Džojus neužsiminė. Viskas buvo pamiršta. 

Jiems atsisveikinus Kailas įsitikino, jog Džojus palaidojo tą atsi- 
tikimą amžiams ir — tai svarbiausia — niekas pastaruoju metu jam 
apie tai neužsiminė. 

Jis važiavo į šiaurę 80-ąja magistrale, paskui pasuko į rytus. Niu- 
jorkas jau visai čia pat tiek laiko, tiek atstumo požiūriu. Dar keletas 
savaičių jaukaus universiteto gyvenimo, paskui du mėnesiai pasiren- 
gimo advokatūros egzaminams, ir rugsėjo pradžioje jis prisistatys į di- 
džiausią teisės firmą pasaulyje. Jo skyriuje bus šimtais bendradarbių, 
visi geriausių mokyklų protai, visi išsičiustiję ir pasidabinę geriausiais 
drabužiais, visi nekantraujantys pradėti savo puikią advokato karjerą. 

Kailas sulig kiekviena diena jautėsi vis vienišesnis. 


Tačiau jis nebuvo visiškai vienišas, nė iš tolo. Benis Raitas ir jo 
žmonės atidžiai stebėjo Kailo kelionę iš Niujorko ir atgalios, veiksmus 
Jorke ir Pitsberge. Po užpakaliniu Kailo džipo buferiu, pasislėpęs po 
purvo sluoksniu, tūnojo mažas, vyriškos piniginės dydžio magnetinis 
siųstuvas. Jis buvo prijungtas prie kairiojo užpakalinio žibinto ir siun- 
tė pastovų GPS signalą, kuris leido sekti automobilį, kad ir kur jis va- 
žiuotų. Sėdėdamas savo biure Žemutiniame Manhatane, Benis tiksliai 
žinojo, kur yra džipas. Jo nenustebino Kailo kelionė į namus, tačiau 
apsilankymas pas Džojų Bernardą buvo kur kas įdomesnis. 

Beniui įrangos nestigo — ir aukštesnės technologijos, ir žemes- 
nės, tačiau ji visa buvo pakankamai efektyvi, nes jis sekė paprastus 
civilius, o ne tikrus šnipus. Korporacinis šnipinėjimas gerokai papras- 
tesnis nei karinis ar nacionalinio saugumo. 

Kailo mobiliojo jau seniai buvo klausomasi, ir jie girdėjo kiekvie- 
ną pokalbį. Kol kas vaikinas dar niekam nepapasakojo apie savo keblią 

padėtį. Jie taip pat klausėsi Olivijos pokalbių, kaip ir Mičo, Kailo kam- 
bario draugo. Kol kas nieko. 

Jie skaitė Kailo elektroninį paštą. Jis gaudavo maždaug dvidešimt 
septynis laiškus per dieną, ir beveik jie visi buvo susiję su studijomis. 

Kitos pastangos pasiklausyti buvo kur kas sunkesnės. Vienas 
agentas valgė „Victor's“ restorane Jorke, sėdėjo per dvidešimt pėdų 
nuo Kailo ir jo tėvo, bet beveik nieko negirdėjo. Kitam šiaip ne taip 
pavyko gauti vietą į ledo ritulio rungtynes per dvi eiles nuo Kailo, bet. 
pastangos buvo bevaisės. Vienai iš geriausių Benio agenčių, dvidešimt 
šešerių metų blondinei su aptemptais džinsais, „Bumerange“ pavyko 
atsisėsti prie gretimo stalelio, šalia Kailo, Džojaus ir Bleros. Ji dvi 
valandas gėrė vieną alaus bokalą, skaitė knygą ir pranešė tik tiek, jog 
mergina kalbėjo neužsičiaupdama — apie nieką. 

Iš esmės Benis buvo patenkintas padaryta pažanga. Kailas staiga 
atsisakė teisininko darbo Virdžinijoje. Jis nuskubėjo į Niujorką ir su- 
sitarė dėl darbo pas „Skalį ir Peršingą . Jis vis rečiau matėsi su Olivija; 
buvo akivaizdu, bent jau Beniui, kad jų santykiai neturi ateities. 

Tačiaujam nedavė ramybės netikėta kelionė į Pitsbergą. Ar Kailas 
ketino išsipasakoti Džojui? Ar jis tai padarė? Ar kitas bus Alanas Stro- 
kas? Ar Kailas mėgins susisiekti su juo ir/arba Baksteriu Teitu? 

Benis klausėsi visur, kur tik reikėjo, ir laukė. Jis išsinuomojo dvie- 
jų tūkstančių kvadratinių pėdų pastatą kitapus Brodo gatvės, per du 
kvartalus nuo „Skalio ir Peršingo“. Nuomininkas pasivadino „Francher 
Group , finansinių paslaugų firma, registruota Bermuduose. Jos regis- 
truotasis agentas Niujorke buvo Aronas Kurcas, taip pat žinomas kaip 
Benis Raitas, taip pat žinomas kaip tuzinas kitų asmenų, turintis ne- 
priekaištingus dokumentus, įrodančius bet kurią pasirinktą tapatybę. 
Nuo savo naujosios laktos Benis galės dairytis pro langą į Brodo gatvę, 
o po kelių mėnesių stebėti, kaip jų berniukas Kailas įeina ir išeina iš 
savo darbovietės. 


10 SKYRIUS 


yla buvo užregistruota Niujorko Manhatano skyriaus Pietų 
apylinkės federaliniame teisme be dešimties minučių penktą 
penktadienį po pietų; toks laikas buvo pasirinktas tam, kad registraci- 
ja patrauktų kuo mažiau žiniasklaidos dėmesio. „Penktadienio vakaro 
atkratas“ Ją pasirašęs teisininkas buvo žymus teismų advokatas, 
vardu Vilsonas Rašas, vyresnysis „Skalio ir Peršingo“ partneris; jis 
visą dieną skambinėjo teismo sekretoriui, kad įsitikintų, jog byla bus 
tinkamai priimta ir užregistruota prieš teismui užsidarant savaitga- 
liui. Kaip ir visos bylos, ji buvo užregistruota elektroniniu būdu. Nie- 
kam iš firmos nereikėjo eiti į Danielio Patriko Mojnihano JAV teismo 
rūmus Perlo gatvėje su stora šūsnimi dokumentų, kad būtų iškelta 
byla. Iš maždaug keturiasdešimties bylų, tą dieną užregistruotų Pietų 
apylinkėje, ši buvo svarbiausia, sudėtingiausia ir labiausiai laukiama. 
Abi šalys kovojo jau ne pirmus metus, ir nors daugelis ginčų buvo iš- 
samiai nušviesti, dauguma klausimų per daug jautrūs, kad būtų iškelti 
į viešumą. Pentagonas, daugelis vyresniųjų Kongreso narių ir netgi 
Baltieji rūmai dėjo visas pastangas, kad būtų išvengta teisminio bylos 
nagrinėjimo, bet viskas nuėjo veltui. Buvo pradėtas kitas karo mūšis, 
ir niekas nesitikėjo greitos atomazgos. Šalys ir jų advokatai kausis pli- 
kais kumščiais metų metus, kol ginčas bus sprendžiamas federalinia- 
me teisme ir tik gerokai vėliau atsidurs Aukščiausiajame Teisme, kuris 
priims galutinį sprendimą. 
Sekretorius, priėmęs ieškinį, skubiai patalpino jį į saugią laikme- 
ną, kad apsaugotų jo turinį nuo viešumo. Ši procedūra buvo išskirtinai 

reta ir atlikta vyriausiojo apylinkės teisėjo paliepimu. Žiniasklaidai 
paruošta svarbiausių bylos faktų santrauka. Ją sudarė pats ponas Ra- 
šas, o teisėjas patvirtino. 

Ieškovas buvo „Trylon Aeronautics“ — gerai žinomas krašto ap- 
saugos tiekėjas, registruotas Niujorke, privati kompanija, jau keturis 
dešimtmečius konstruojanti ir gaminanti karinius lėktuvus. Atsako- 
vas buvo „Bartin Dynamics", kitas krašto apsaugos tiekėjas, registruo- 
tas Betesdoje, Merilando valstijoje. Per metus „Bartin“ iš valstybinių . 
sutarčių uždirbdavo apie 15 milijardų; 95 procentai šios sumos sudarė 
jų metines bendrąsias pajamas. „Bartin“, atsižvelgiant į poreikį, nau- 
dojosi įvairių advokatų paslaugomis, tačiau didžiuosiuose mūšiuose 
jiems atstovavo Volstrito firma „Eidži, Po ir Epsas“. 

„Skalis ir Peršingas“ šiuo metu turėjo du tūkstančius šimtą ad- 
vokatų ir teigė esanti didžiausia firma pasaulyje. „Eidži, Po ir Epsui“ 
dirbo dviem šimtais advokatų mažiau, tačiau jie gyrėsi turį pasaulyje 
daugiau biurų; vadinasi, jie esą didžiausi. Abi firmos skyrė per daug 
laiko pastangoms pergudrauti viena kitą ir girdamosi savo dydžiu, įta- 
ka, prestižu, sąskaitomis už advokatų paslaugas, partnerių profiliais ir 
visu kuo, kas galėjo pakelti jų reitingus. 

Ginčo esmė buvo naujausias Pentagono sumanymas sukurti 
B-10 ultragarsinį bombonešį, kosminio amžiaus lėktuvą, apie kurį 
svajota ištisus dešimtmečius ir kuris dabar tapo beveik įmanomas. 
Prieš penkerius metus Karinės oro pajėgos buvo paskelbusios ge- 
riausių tiekėjų konkursą; naujasis B-10, modernios konstrukcijos 
bombonešis, turėjo pakeisti senstančius B-52 ir B-22 modelius bei 
tarnauti kariuomenei iki 2060-ųjų. Buvo tikimasi, kad konkursą 
laimės „Lockheed“, didžiausias krašto apsaugos tiekėjas, tačiau jį ne- 
trukus aplenkė bendra „Trylon“ ir „Bartin“ įmonė. Užsienio kompa- 
nijų — britų, prancūzų ir izraeliečių — konsorciumo vaidmuo buvo 
ne toks reikšmingas. 

Prizas buvo milžiniškas. Karinės oro pajėgos laimėtojui sumokės 
10 milijardų avansą už pažangių technologijų išvystymą ir prototipo 
sukūrimą, o vėliau trisdešimčiai metų pasirašys kontraktą, pagal kurį 
įsipareigos įsigyti nuo 250 iki 450 B-10 modelių. Maždaug 800 milijar- 

dų vertės kontraktas bus brangiausias Pentagono istorijoje. Numato- 
mo išlaidų viršijimo nebuvo įmanoma apskaičiuoti. 

„Trylon-Bartin“ konstrukcija buvo stulbinanti. Jų B-10 galės pa- 
kilti iš bazės Jungtinėse Valstijose su tokio paties dydžio kroviniu kaip 
B-52, skristi septynių tūkstančių šešių šimtų mylių per valandą grei- 
čiu ir pristatyti krovinį į bet kurią pasaulio vietą per valandą — tokiu 
greičiu ir iš tokio aukščio, kuris bus neįveikiamas visoms esamoms ir 
numatomoms gynybos priemonėms. Pristatęs krovinį, kad ir kokį būtų 
gabenęs, B-10 galės grįžti į bazę nepasipildęs kuro nei ore, nei žemėje. 
Lėktuvas tikrąja žodžio prasme peršuoliuos per atmosferos pakraštį. 
Pakilęs į 130 000 pėdų aukštį, iškart už stratosferos, B-10 išjungs varik- 
lius ir parsklęs atgal į atmosferos paviršių. Vos tik tai atsitiks, varikliai 
vėl įsijungs ir pakels lėktuvą atgal į 130 000 pėdų aukštį. Ši eiga, prime- 
nanti plokščio akmenuko šokinėjimą virš ramaus vandens paviršiaus, 
bus kartojama tol, kol lėktuvas pasieks tikslą. Kad nugabentų bombą 
iš Arizonos į Aziją, B-10 turės atlikti apie trisdešimt šuolių, išnirdamas 
pro atmosferą kas devyniasdešimt sekundžių. Kadangi varikliai dirbs 
tik protarpiais, bus sunaudojama kur kas mažiau kuro. Be to, išnėrus iš 
atmosferos į šaltą kosmosą, išsisklaidys susikaupęs karštis. 

Po trejų intensyvių ir kartais pašėlusių tyrimų ir kūrimo metų 
Karinės oro pajėgos paskelbė pasirinkusios „Trylon-Bartin konstruk- 
ciją. Tai buvo padaryta be didelių fanfarų, nes sumos gniaužė kvapą, 
šalis kariavo du karus, ir Pentagonas nusprendė, jog būtų neišmintin- 
ga plačiai skleisti tokį ambicingą įsigijimo planą. Karinės oro pajėgos 
labai stengėsi sumenkinti B-10 programą, bet tik veltui gaišo laiką. 
Vos buvo paskelbtas laimėtojas, visuose frontuose prasidėjo mūšiai. 

„Lockheed“ užsiundė savo senatorius, lobistus ir advokatus. 
„Trylon“ ir „Bartin“, istoriškai nuožmūs konkurentai, nieko nelaukda- 
mi ėmė puldinėti vienas kitą. Galimybė užsidirbti tokią krūvą pinigų 
užgožė bet kokį ketinimą bendradarbiauti. Abi pusės pasidalijo į at- 
skiras stovyklas su savo politikais, lobistais ir ėmė kautis dėl didesnio 
grobio kąsnio. Britai, prancūzai ir izraeliečiai atsitraukė už užribio 
linijos, tačiau tikrai neketino visiškai trauktis. 

Ir „Trylon“, ir „Bartin“ tvirtino esą konstrukcijos ir technologijų 

autoriai. Iš pradžių pastangos pasiekti susitarimą tarpininkaujant pa- 
vyko, bet vėliau nebepadėjo. „Lockheed“ grėsmingai niūksojo netoliese 
laukdama. Pentagonas pagrasino nutraukti kontraktą ir paskelbti kitą 
konkursą. Kongresmenai rengė posėdžius. Gubernatoriai reikalavo 
darbo vietų ir ekonominės plėtros. Žurnalistai rašė ilgus straipsnius. 
Stebėjimo ir kontrolės komitetų nariai protestavo prieš B-10, tarsi tai 
būtų erdvėlaivis į Marsą. 
O advokatai patyliukais rengėsi teismo procesui. 


Praėjus dviem valadoms po to, kai byla buvo užregistruota, 
Kailas pamatė ją federalinio teismo tinklalapyje. Jis darbavosi prie 
savo stalo Yale Law Journal redakcijoje, redaguodamas ilgą straipsnį. 
Jau trečia savaitė jis tikrino registruojamas bylas visuose Niujorko 
federaliniuose teismuose, taip pat ir kituose valstijos teismuose. Per 
jų pirmąjį nelinksmą susitikimą Benis Raitas paminėjo, kad Niujorke 
laukiama didžiulės bylos — tos, į kurią Kailas dabar turėjo įsifiltruo- 
ti. Per paskesnius susitikimus Kailas ne kartą bandė išpešti infor- 
maciją, bet Benis tik abejingai numodavo ranka, neva „pakalbėsime 
vėliau“. 

Keista, bet internetinė bylos versija neatskleidė nieko, išskyrus 
jos pavadinimą, pavardes, adresą, teisinės firmos pavadinimą ir Vil- 
sono Rašo advokato sertifikato numerį. Po pavadinimu buvo įterptas 
žodis APSAUGOTA, ir Kailas negalėjo prieiti prie ieškinio turinio. Niu- 
jorko Pietų apylinkės teisme per pastarąsias tris savaites jokia kita 
byla nebuvo taip apsaugota. 

Pasirodė raudonos vėliavėlės. 

Jis atsidarė „Eidži, Po ir Epso' svetainę ir išstudijavo jų korpora- 
cinių klientų sąrašą. Firma atstovauja „Bartin“ nuo 1980-ųjų. 

Kailas pamiršo savo darbą, gulintį ant stalo ir aplink kėdę, ir pa- 
sinėrė į internetą. Įvedus „Trylon“, netrukus pasirodė informacija apie 
B-10 ultragarsinio bombonešio projektą, problemas, kurias jis sukėlė 
ir, akivaizdu, tebekelia. 


Kailas uždarė savo mažo kabineto duris ir pasitikrino, ar spaus- 

dintuve yra popieriaus. Buvo jau beveik aštuonios vakaro, penktadie- 
nis, ir nors redakcijos darbuotojai garsėja ilgomis darbo valandomis, 
šį kartą visi buvo išsivažinėję pavasario atostogų. Jis atsispausdino 
visą prieinamą informaciją apie „Trylon“ ir „Bartin“, tada įkišo dar po- 
pieriaus. Kailą sudomino keletas laikraščių ir žurnalų straipsnių apie 
B-10 nesėkmę. Juos atsispausdino ir ėmė skaityti rimčiausius. 

Jis aptiko šimtą krašto apsaugos ir karinių tinklalapių, ir viena- 
me iš jų, apie futuristinę ginkluotę, rado informacijos apie B-10. Tada 
patikrino ankstesnius teismo įrašus — ar dažnai „Skalis ir Peršingas“ 
teikdavo ieškinius „Trylon“ vardu arba gindavo juos; tą patį padarė su 
„Eidži, Po ir Epsu“ bei jų klientu „Bartin“. Slinko valandos, ir kuo dau- 
giau storėjo jo aplankas, tuo blogiau jis jautėsi. 

Gali būti, kad jis vaikosi ne tą bylą. Negali būti tikras, kol Benis 
nepatvirtino. Tačiau abejonių beveik nebuvo. Viskas sutampa — bylos 
registracijos laikas, teisinių firmų pavadinimai. Ant kortos pastatyti 
milijardai, kaip Benis ir sakė. Dvi korporacijos, dvi senos varžovės. Dvi 
viena kitos nekenčiančios teisinės firmos. 

Karinės paslaptys. Pavogtos technologijos. Korporacinis šnipi- 
nėjimas. Užsienio žvalgyba. Grasinimai teismais ir netgi baudžiamąja 
atsakomybe. Nepaprastai bjauri, nešvari situacija, ir dabar jis, Kailas 
Makavojus, turi veltis į tas peštynes. 

Pastaruoju metu jis dažnai svarstydavo, kokia byla būtų verta to- 
kio išmoningo šnipinėjimo išlaidų. Dvi konkuruojančios korporacijos, 
kovojančios dėl aukso puodo, gali reikšti bet kokį ginčą. Galbūt kuri 
nors pažeidė konkurencijos įstatymus, gal kilo nesutarimų dėl patento 
arba pora farmacijos įmonių pešasi dėl naujausių lieknėjimo piliulių. 
Bet ką tik jam atsiskleidė blogiausias scenarijus — paauksuota Pen- 
tagono aprūpinimo programa su slaptomis technologijomis, kariau- 
jančiais politikais, negailestingais vadovais ir taip toliau. Sąrašas buvo 
ilgas ir šiurpinantis. 

Kodėl jis negalėtų tiesiog grįžti į Jorką ir užsiimti advokato prak- 
tika kartu su tėvu? 

Pirmą valandą ryto jis susikišo užrašus į kuprinę ir keletą se- 
kundžių beviltiškai bandė tvarkyti savo stalą. Tada apsidairė, išjungė 

šviesas, užrakino duris ir dar kartą pagalvojo, kad bet kuris išmanantis 
operatyvininkas galėtų patekti į vidų kada panorėjęs. Jis neabejojo, 
kad Benis ir jo parankiniai jau pabuvojo jo kabinete, galbūt paliko „bla- 
kių“, mikrofonų ir kito mėšlo, apie kurį Kailas stengėsi negalvoti. 

Jis neabejojo ir tuo, kad yra stebimas. Nepaisant reikalavimų 
palikti jį ramybėje, Kailas žinojo, jog yra sekamas. Keletą kartų pa- 
stebėjo Benio žmones. Jie sumanūs, tačiau padarė keletą klaidų. 
Svarbiausia, kartojo jis sau, elgtis taip, tarsi visiškai nenutuoktų, jog 
jie stebi. Tiesiog vaidink naivų, nerūpestingą studentą, maklinėjantį 
po universitetą su kuprine ir besidairantį į merginas. Jis niekada ne- 
keitė savo rutinos, maršrutų ar automobilio stovėjimo vietos. Beveik 
kasdien pietaudavo toje pačioje vietoje. Kartais po paskaitų toje pačio- 
je kavinėje susitikdavo su Olivija. Jis būdavo arba universitete, arba 
namuose — išimčių pasitaikydavo labai retai. Ir kadangi jis nekeitė 
įpročių, jo šešėliai atsipalaidavo. Jie aptingo, nes jis buvo toks lengvas 
taikinys. Kailas, nekaltasis, juos užliūliavo, o kai jie užsnūdo, sučiupo. 
Vieną veidą jis pastebėjo jau tris kartus — rausvaskruostį vaikiną su 
skirtingais akiniais ir ūsais, kurie tai dingdavo, tai atsirasdavo. 

Naudotų knygų krautuvėlėje šalia universiteto Kailas pradėjo pir- 
kinėti senus minkštais viršeliais detektyvus apie šnipus, po dolerį už 
vieną. Jis nusipirkdavo, skaitomą laikydavo kuprinėje, o kai perskaity- 
davo, išmesdavo į šiukšlių dėžę universitete ir pirkdavo kitą. 

Jis numanė, kad visų jo pokalbių klausomasi. Buvo tikras, kad 
Benio žmonės bus prikišę nagus prie jo mobiliojo telefono ir kompiu- 
terio. Jis nežymiai padidino elektroninių laiškų skaičių Džojui Bernar- 
dui, Alanui Strokui ir Baksteriui Teitui, tačiau tai tebuvo trumpi „kaip 
gyvuoji?“ pobūdžio laiškeliai be jokios temos. Tą patį darė ir su kitais 
Beta broliais, neva skatindamas juos stengtis palaikyti ryšį. Kartą per 
savaitę jiems skambindavo ir plepėdavo apie sportą, studijas ir darbą. 

Jei Benis iš tiesų klausėsi, jis neišgirdo nė vieno žodžio, kuris 
būtų rodęs, jog Kailas kažką įtaria. 

Kailas įtikino save, kad norėdamas išgyventi kitus septynerius 
metus jis turi išmokti galvoti ir veikti taip, kaip jo priešininkai. Išeitis 
turi būti. Kažkur. 

*** 


Benis grįžo į miestą. Jie susitiko šeštadienį užkandinėje šiaurinė- 
je miesto dalyje, atokiau nuo universiteto. Jis buvo pažadėjęs pavasarį 
lankytis kas antrą savaitę ar panašiai, kol gegužę Kailas baigs mokslus. 
Kailas pasiteiravo, kodėl tai būtina. Benis neaiškiai numykė, kad reikia 
palaikyti ryšį. 

Per paskesnius susitikimus Benio elgesys šiek tiek sušvelnėjo. Jis 
visuomet liks nemėgstančiu tuščių kalbų, turinčiu tikslą prižiūrėtoju, 
tačiau dabar elgėsi taip, tarsi norėtų, kad jų kartu praleistas laikas 
būtų malonesnis. Pagaliau juk jiems teks kartu praleisti nemažai laiko, 
kalbėjo jis, ir tai išgirdęs Kailas visuomet susiraukdavo, nes nenorėjo 
būti jokių malonių pokalbių dalyvis. 

— Ką veiksi per pavasario atostogas? — paklausė Benis, kai jie 
išsivyniojo sumuštinius. 

— Dirbsiu, — atsakė Kailas. 

Atostogos jau buvo prasidėjusios, ir pusė Jeilio dabar ilsėjosi kaž- 
kur Pietų Floridoje. 

— Eik jau. Paskutinės pavasario atostogos, o tu nevažiuosi į pap- 
lūdimį? 

— Ne. Važiuosiu į Niujorką. Kitą savaitę ieškosiuos buto. 

Benis nustebo. 

— Mes galim padėti. 

— Jau kalbėjomės apie tai, Beni. Man nereikia jūsų pagalbos. 

Benis atsikando didžiulį kąsnį ir ėmė tylėdamas kramtyti. Po 
kurio laiko prakalbo Kailas. 

— Ar yra kokių naujienų apie bylą? 

Skubus abejingas galvos krestelėjimas. Nieko. 

— Ar ji jau užregistruota? — paklausė Kailas. — Kodėl negali 
man pasakyti? 

Benis atsikrenkštė ir atsigėrė vandens. 

— Kitą savaitę. Susitikime kitą savaitę, kai būsi Niujorke, ir aš 
papasakosiu tau apie bylą. 

— Nekantriai lauksiu. 

Kitas godus kąsnis. Kurį laiką jie kramtė. 

— Kada laikysi advokatūros egzaminus? — pasiteiravo Benis. 

— Liepą. 

— Kur? 

— Niujorke. Kažkur Manhatane. Šito tikrai nelaukiu. 

— Tau pavyks. Kada žinosi rezultatus? 

Benis žinojo, kur ir kada vyks egzaminas Niujorke. Žinojo, kada 
internete pasirodo rezultatai. Žinojo, kas nutinka jauniesiems bendra- 
darbiams, jei jie susikerta. Jis viską žinojo. 

— Lapkričio pradžioje. Ar studijavai teisę? 

Benis šyptelėjo, beveik susijuokė. 

— O ne. Visuomet stengiuosi vengti teisininkų. Tačiau kartais 
priverčia darbas. 

Kailas atidžiai klausėsi jo akcento. Šis tai atsirasdavo, tai dingda- 
vo. Jis pagalvojo apie izraeliečius ir jų gabumus kalboms, ypač Mosade 
ir kariuomenėje. 

Ir jau ne pirmą kartą savęs paklausė, kieno naudai ar prieš ką jis 


šnipinės. 


Jiedu susitiko po penkių dienų „Ritz-Carlton“ viešbutyje Žemu- 
tiniame Manhatane. Kailas paklausė, ar Benis turįs biurą mieste, o 
gal dirbąs tik viešbučių kambariuose. Benis neatsakė. Iki susitikimo 
Kailas buvo apžiūrėjęs keturis butus, visus Soho rajone arba Tribeko- 
je. Pigiausias buvo aštuonių šimtų kvadratinių pėdų daugiaaukščiame 
name be lifto — 4200 dolerių per mėnesį, o brangiausias, 6500 dolerių 
per mėnesį, — tūkstančio kvadratinių pėdų renovuotame sandėlyje. 
Kad ir kokia būtų nuoma, Kailas ketino mokėti pats, nes nenorėjo 
turėti kambario draugą. Jo gyvenimas bus pakankamai sudėtingas ir 
be papildomos įtampos gyvenant su kuo nors kitu. Be to, Beniui irgi 
nepatiko mintis apie kambario draugą. 

Benis ir jo žmonės sekiojo paskui Kailą ir brokerį po visą Že- 
mutinį Manhataną ir tiksliai žinojo, kur tie butai. Kai Kailas atvyko į 
viešbutį, Benio žmonės jau skambino tam pačiam nekilnojamojo turto 

agentui, teiravosi apie butus ir tarėsi dėl jų apžiūrėjimo. Kailas iš tiesų 
galės gyventi kur panorės, bet kol jis įsikraustys, jie spės pasidarbuoti 
jo bute. 

Viešbučio kambaryje, ant staliuko, gulėjo keletas storų aplankų. 

— Byla buvo užregistruota praeitą penktadienį, — pradėjo Be- 
nis, — Manhatano federaliniame teisme. Ieškovas — „Trylon Aero- 
nautics“ kompanija. Atsakovas — „Bartin Dynamics“. 

Kailas abejingai išklausė. Jo informacija apie bylą ir bylos šalis 
dabar užėmė tris keturių colių storio sąsiuvinius, iš viso per du tūks- 
tančius puslapių, ir sulig kiekviena diena vis didėjo. Jis neabejojo, kad 
žino mažiau nei Benis, bet vis tiek žino velniškai daug. 

O Benis žinojo, jog Kailas žino. Iš savo patogaus biuro Brodo 
gatvėje Benis ir jo technikai atidžiai sekė Kailo nešiojamojo kompiu- 
terio ir stacionaraus kompiuterio redakcijoje darbą. Jie stebėjo ne- 
atsitraukdami, ir kai Kailas atsidarydavo savo nešiojamąjį kompiuterį 
namuose, kad parašytų laišką kuriam nors dėstytojui, Benis tučtuojau 
apie tai sužinodavo. Benis žinojo, kada Kailas redaguoja bylos tekstą. 
Benis žinojo ir tai, kad Kailas stebi visas Niujorke registruojamas bylas 
ir kaupia informaciją apie „Trylon“ ir „Bartin“ kompanijas. 

Sėdėk čia ir vaidink kvailą, sūnau. Aš tau padėsiu. Tu velniškai 
protingas, tačiau per daug kvailas suvokti, jog tai ne tavo nosiai. 

Naująją Angliją nenoromis atėjo pavasaris, ir gyvenimas uni- 

versiteto teritorijoje atgijo, išsivadavo iš vis dar tvyrojusio 
šaltuko ir žiemiško niaurumo. Sužydėjo augmenija, žolė įgavo šio- 
kią tokią spalvą, ir dienoms ilgėjant studentai rasdavo vis daugiau 
priežasčių likti lauke. Ore skraidė šimtai plastikinių lėkščių. Saulei 
leidžiantis, ant žolės priguldavo vis daugiau užkandžiautojų ar net iš- 
kylautojų. Dėstytojai darėsi tingesni, paskaitos trumpesnės. 

Kadangi tai buvo paskutinis semestras universitete, Kailas nu- 
sprendė atsisakyti pramogų. Jis leido laiką savo kabinete karštligiškai 
tvarkydamas Yale Law Journal birželio numerį. Norėjo, kad jo paskuti- 
nysis darbas būtų geriausias. Užimtumu teisindavosi atsisakydamas bet 
kokios draugijos. Olivijai pagaliau visa tai nusibodo, ir jie draugiškai išsi- 
skyrė. Jo draugai, bebaigią trečią kursą studentai, susiskirstė į dvi grupes. 
Pirmoji leido laiką girtuokliaudama ir šėldama, skubėdama pasimėgauti 
kiekviena paskutine studentiško gyvenimo akimirka, kol jų neištrėmė į 
realų pasaulį. Antroji grupė jau galvojo apie karjerą, advokatūros egzami- 
nus ir dairėsi butų dideliuose miestuose. Kailas lengvai išvengė abiejų. 

Gegužės 1-ą jis išsiuntė laišką Džojui Bernardui, kuriame parašė: 


Brangusis Džojau, 

gegužės 25-ą baigiu mokslus. Gal kartais galėtum atvykti? 
Alanas negali, o Baksterio bijau ir klausti. Būtų smagu pasiausti porą 
dienelių. Tik prašyčiau be merginų. Atsakyk man paprastu paštu šiuo 
adresu. Nerašyk elektroniniu paštu ir neskambink. Vėliau paaiškinsiu. 


Linkėjimai, Kailas. 

Laišką jis parašė ranka ir išsiuntė iš žurnalo redakcijos. Po savai- 
tės atėjo atsakymas. 


Sveikas, Kailai, 

kaip tau šovė į galvą naudotis įprastu paštu? Tavo rašysena — 
tikra keverzonė. Bet tikriausiai geresnė už manąją. Atvyksiu į 
diplomų teikimą, turėtų būti smagu. Kokių turi paslapčių, kad negali 
kalbėtis telefonu ar naudotis elektroniniu paštu? Ar ir tau jau negera? 
Baksteriui tai tikrai blogai. Jis žlugęs. Po metų kris negyvas, jei ko 
nors nesiimsime. A, tiek to, man jau skauda ranką ir rašydamas 
parkeriu jaučiuosi kaip koks senas pirdžius. Nekantriai laukiu kito 
tavo laiškelio. 


Myliu, Džojus. 


Kitas Kailo laiškas buvo ilgesnis ir išsamesnis. Džojaus atsakas 
buvo toks pat sarkastiškas, su dar daugiau klausimų. Kailas išmetė jį 
vos perskaitęs. Jie dar kartą apsikeitė laiškais, ir savaitgalis buvo su- 
planuotas. 


Petės Makavoj nepavyko įkalbėti atvykti į diplomų teikimo cere- 
moniją — nors niekas labai ir nesistengė. Iš tiesų tiek Džonas Makavo- 
jus, tiek Kailas buvo patenkinti jos apsisprendimu likti namuose, nes 
Petės buvimas Jeilyje būtų tik viską apsunkinęs. Prieš trejus metus 
ji atsisakė vykti į ceremoniją Diukeine, nepasirodė ir abiejų dukterų 
diplomų teikimo iškilmėse. Trumpai tariant, Petė nedalyvaudavo dip- 
lomų teikimo ceremonijose, kad ir kokie svarbūs jie būtų. Ji sugebėjo 
pasirodyti abiejų dukterų vestuvėse, tačiau niekuo neprisidėjo jas ren- 
giant. Džonas paprasčiausiai išrašė čekius, ir šeima kažkaip išgyveno 
abu išbandymus. 

Džojus Bernardas atvyko į Niu Heiveną šeštadienį po pietų, dieną 
prieš ceremoniją universitete, ir, kaip buvo nurodyta JAV Pašto tarny- 
bos pristatytame laiške, nuvažiavo į niūrią, urvą primenančią piceriją 
„Pas Santosą , už mylios nuo universiteto. Lygiai trečią valandą šešta- 
dienį po pietų, gegužės 24-ą, jis atsisėdo į kabiną tolimajame picerijos 

gale ir ėmė laukti. Jam buvo linksma ir smalsu, ir jis vis tebesvarstė, 
ar tik jo draugas nesikraustąs iš proto. Po minutėlės iš gilumos išniro 
Kailas ir atsisėdo priešais jį. Jie pasisveikino, tada Kailas pažvelgė į 
priešakines duris, nužvelgė salę ir pažiūrėjo dešinėn. Restoranas buvo 
pustuštis, o pro garsiakalbį jiems dainavo Briusas Springstynas. 

— Kalbėk, — staiga surimtėjęs tarė Džojus. 

— Mane seka. 

— Tau galvoj negerai. Tikriausiai nuo įtampos. 

— Užsičiaupk ir paklausyk. 

Jaunutė padavėja stabtelėjo prie stalo ir abejingai pasiteiravo, ko 
jie norėsią. Abu užsisakė dietinės kolos, o Kailas dar ir didelę „Pepero- 
ni picą. 

— Aš ne toks jau ir alkanas, — pasakė Džojus, kai ji nuėjo. 

— Mes picerijoje, tad turime užsisakyti picą. Antraip įtartinai 
atrodysime. Po kelių minučių pro duris įeis toks tipas nublukusiais 
džinsais ir tamsiai žaliais regbio marškinėliais. Jis nekreips į mus 
jokio dėmesio ir tikriausiai atsisės prie baro. Pabus maždaug dešimt 
minučių, tada išeis. Ir nors jis nė karto nežvilgtelės į mus, matys viską. 
Kai tu išeisi, jis arba vienas iš jo draugų paseks tave, patikrins automo- 
bilio numerius ir netruks išsiaiškinti, kad aš pusiau slaptai susitikau 
su savo senu bičiuliu Džojumi Bernardu. 

— Tie tipai — tavo draugai? 

— Ne. Jie profesionalūs operatyvininkai, tačiau kadangi esu ne 
koks nors specialiai apmokytas žudikas, jie mano, kad nenutuokiu, jog 
esu sekamas. 

— Nuostabu. Tai daug ką paaiškina. Kodėl, senasis bičiuli, jie tave 
seka? 

— Ilga istorija. 

— Tu juk nepradėjai vėl gerti, a? Negrįžai prie heroino? 

— Niekada nevartojau heroino, ir tu tai žinai. Ne, aš negeriu ir 
nesikraustau iš proto. Reikalas velniškai rimtas, ir man reikia tavo pa- 
galbos. 

— Tau reikia psichiatro, Kailai. Tu mane gąsdini, žmogau. Tavo 
akys įtartinai spindi. 

Atsidarė durys, ir į vidų įėjo vyras. Jis buvo apsirengęs visiškai 
taip, kaip sakė Kailas, tik su apskritais vėžlio kiauto akiniais. 

— Nespoksok, — sušnabždėjo Kailas, kai Džojus išsižiojo. 

Padavėja atnešė gėrimus, ir jie pakėlė stiklines. 

Vyras nuėjo prie baro, užsisakė alaus iš statinės ir iš savo vietos 
galėjo stebėti jų stalą ilguose veidrodžiuose už gėrimų butelių, tačiau 
negalėjo girdėti. 

— Jis užsidėjo akinius, — plačiai šypsodamasis tarė Kailas, tarsi 
pasakotų anekdotą. — Akiniai nuo saulės čia pernelyg kristų į akis. 
Be to, didelius ir apskritus, kad galėtų dairytis nepastebimas. Prašau 
šypsokis. Juokis. Mudu tik du seni draugužiai, besidalijantys prisimi- 
nimais. Nieko rimta. 

Džojus buvo toks apstulbęs, kad negalėjo išspausti nei šypsenos, 
nei juoko. Todėl Kailas pratrūko garsiai kvatotis, o kai atnešė picą, iš- 
kart čiupo gabalėlį. Jis gyvai gestikuliavo ir šypsojosi, tada pilna burna 
tarė: 

— Valgyk, Džojau, šypsokis ir ką nors pasakyk. 

— Ką tu padarei? Jis faras, ar ką? 

— Ar ką. Aš nieko nepadariau, tačiau istorija vis dėlto sudėtinga. 
Tu irgi įsivėlęs. Pakalbėkime apie „Piratų“ komandą. 

— „Piratai yra paskutinėje vietoje ir liks paskutinėje, kad ir kas 
atsitiktų. Pasirink kitą temą arba kitą komandą. — Pagaliau Džojus 
paėmė gabalėlį picos ir atsikando. — Man reikia alaus. Negaliu valgyti 
picą be alaus. 

Kailas pamojo tingiai jaunai padavėjai ir užsakė vieną alaus. 

Viename salės kampe kabojo didžiulis ekranas. Sporto kanalas 
transliavo įspūdingiausias beisbolo akimirkas. Kurį laiką jie valgė picą 
ir žiūrėjo filmuotus vaizdus. Tipas regbio marškinėliais maukė savo 
alų ir maždaug per dešimt minučių ištuštino bokalą. Jis sumokėjo gry- 
naisiais ir išėjo. Kai durys paskui jį užsidarė, Džojus neišlaikė: 

— Kas čia vyksta, velniai rautų? 

— Apie tai ir turime pasikalbėti, bet ne čia. Užtruktume valandą 
ar dvi, o po pirmojo pokalbio sektų kitas ir dar vienas. Jei kalbėsimės 


čia šį savaitgalį, mus sugaus. Tie tipai stebi, ir jei jie pamatys mus rim- 

tai besikalbančius, viską supras. Mes turime baigti valgyti picą, išeiti 
pro priekines duris ir daugiau kartu nebesirodyti, kol rytoj išvyksi iš 
miesto. 

— Ačiū, kad mane pakvietei. 

— Kviečiau ne į diplomų teikimą, Džojau. Atleisk. Kviečiau tave 
dėl šito. — Kailas pastūmė per stalą sulankstytą popieriaus lapą. — 
Įsidėk į kišenę, tik greičiau. 

Džojus pagriebė popierių, apsižvalgė, lyg jį suptų žudikai, ir įsi- | 
kišo į džinsų kišene. 

— Kas tai, Kailai? 

— Prašau, pasitikėk manim, Džojau. Pakliuvau į bėdą, ir man 
reikia pagalbos. Daugiau niekas negali padėti, tik tu. 

— Aš irgi į tai įsivėlęs? 

— Gali būti. Užbaikime picą ir eikime iš čia. Štai koks mano 
planas. Neilgai trukus Liepos 4-oji. Tau šauna į galvą puiki min- 
tis — plaukti Niu Riverio upe Vakarų Virdžinijoje. Trys dienos upėje, 
dvi nakvynės krante. Aš, tu ir dar keletas iš senosios Diukeino šutvės. 
Bernų savaitgalis, kol dar galime. Sąraše dešimt vardų ir elektroninio 
pašto adresų, tu visa tai jau turi. Jame rasi ir sporto reikmenų par- 
duotuvės pavadinimą Beklyje, Vakarų Virdžinijoje. Aš atlikau namų 
darbus. . 

Džojus suglumęs linktelėjo. 

Kailas kalbėjo toliau. 

— Kelionės tikslas — atsikratyti sekimo. Kai tik atsidursime 
upėje kalnuose, jie nebegalės mūsų sekti. Tada galėsime kalbėtis ne- 
bijodami, kad mus stebi. 

— Beprotybė. Tu beprotis. 

— Užsičiaupk, Džojau. Aš ne beprotis. Tai velniškai rimta. Jie 
stebi mane ištisą parą. Klausosi mano telefoninių pokalbių, seka kom- 
piuterio darbą. 

— Irjie ne farai? 

— Ne, jie daug baisesni už farus. Jei dabar per ilgai užsibūsime, 
jie ims įtarinėti, ir tavo gyvenime atsiras problemų. Valgyk picą. 

— Aš nealkanas. 

Stojo ilga tyla. Kailas valgė. Džojus žiūrėjo sporto kanalą. Springs- 
tynas dainavo. 

Po kurio laiko Kailas tarė: 

— Klausyk, mums reikia eiti. Turiu daug ką papasakoti, bet dabar 
negaliu. Jei suplanuosi tą kelionę upe, galėsime pasilinksminti, ir aš 
papasakosiu tau visą istoriją. 

— Ar esi kada nors plaukęs upe? 

— Aišku. O tu? 

— Ne. Nemėgstu vandens. 

— Ten duoda gelbėjimosi liemenes. Nagi, Džojau, pramogauk. Po 
metų būsi vedęs ir tavo gyvenimas bus baigtas. 

— Ačiū, drauguži. 

— Tai tik vyrukų kelionė upe, būrys senų koledžo draugų. Išsiun- 
tinėk laiškus ir suorganizuok. Ką pasakysi? 

— Gerai, Kailai. Kaip nori. 

— Bet rašydamas man elektroninį laišką naudok klaidingą nuo- 
rodą. 

— Klaidingą nuorodą? 

— Taip, ten parašyta. Savo laiškuose man rašyk, kad vykstame 
prie Potomako upės Merilando vakaruose. Nenoriu, kad tie tipai per 
greitai išsiaiškintų. 

— Kąjie padarys, seks mus upe greitaeigiu kateriu? 

— Ne. Tai tik atsargumo priemonė. Nenoriu, kad jie sukiotųsi 
aplinkui. 

— Tai tikrai keista, Kailai. 

— Bus dar keisčiau. 

Staiga Džojus atstūmė picą, palinko į priekį, įsmeigė akis į Kailą 
ir tarė: 

— Aš tai padarysiu, bet turi bent užsiminti, kas čia vyksta. 

— Vėl išdygo Eleina su savo išžaginimo versija. 

Taip pat greitai, kaip palinko į priekį, Džojus atšoko ir suglebo. 
Eleina — kokia? Jis pamiršo jos pavardę, jei apskritai kada nors ją 
žinojo. Tai buvo prieš penkerius, gal šešerius metus, ir policija ne tik 
nutraukė bylą, bet trenkte užtrenkė tą prakeiktą reikalą. Ir kodėl? 

Nes nieko neįvyko. Nebuvo jokio išžaginimo. Gal jie ir santykiavo, 
bet toji mergina su viskuo sutikdavo. Gruodį jis planuoja vestuves su 
savo svajonių moterimi, ir niekas, visiškai niekas negali to sugadinti. 
Jis turi perspektyvų darbą, ateitį, gerą vardą. Kaip galėjo atgyti šis 
košmaras? 

Turėdamas tiek daug ką pasakyti, jis nepasakė nieko. Tik stebeili- 
josi į Kailą, kuris prieš savo valią jo gailėjosi. 

Arji gyva? — klausia Džojus. 

Baksteris Teitas neatsako. Neatsiliepia ir mergina. 

— Mes susitvarkysime, Džojau. Padėtis bauginanti, bet mes ga- 
lime išsisukti. Mums reikia pasikalbėti, ilgai pasikalbėti, bet ne čia, ne 
dabar. Eime iš čia. 

— Gerai. Kaip pasakysi. 


Tą vakarą Kailas susitiko su tėvu graikų restorane „Atėnietis“. 
Prie jų prisijungė Džojus Bernardas. Ruošdamasis vakarui jis išgėrė 
keletą taurelių, todėl buvo toks apsvaigęs, kad net nuobodus. O gal 
tiesiog pritrenktas ar išsigandęs, bet neabejotinai susimąstęs. Džonas 
Makavojus dar prieš atsiversdamas meniu išgėrė porą martinio taurių 
ir netrukus jau pasakojo istorijas apie senus teismo procesus ir senas 
bylas. Džojus gėrė lygiai su juo, ir džinas apsunkino jam liežuvį, tačiau 
nepraskaidrino nuotaikos. 

Kailas pakvietė Džojų tam, kad tėvas nepultų dar kartą įtikinėti 
atsispirti korporacinės teisės blogybėms ir raginti nuveikti ką nors 
produktyvesnio. Tačiau po kažkelintos martinio taurės, šalia sėdint 
sunkiai susivokiančiam Džojui, Džonas Makavojus vis dėlto pamė- 
gino. Kailas nusprendė nesiginčyti. Jis valgė česnakinius trapučius, 
humusą ir klausėsi. Atnešė raudonojo vyno, ir tėvas ėmė pasakoti kitą 
istoriją, kaip jis atstovavo vienai dorai sielai, turėjusiai gerų ketinimų, 
tačiau neturėjusiai pinigų; ir, žinoma, jis laimėjo — taip savo pasako- 
jimus užbaigia didžioji dauguma advokatų. Džonas Makavojus buvo 
savo istorijų didvyris. Vargšai išgelbėti. Silpnieji apginti. 

Kailas beveik pasigailėjo, kad nėra motinos. 

Vėliau tą vakarą, gerokai po vakarienės, Kailas perėjo per Jeilio 
universiteto teritoriją paskutinį kartą kaip studentas. Jis stebėjosi, 
kaip greitai pralėkė treji metai, tačiau kartu jautėsi pavargęs nuo 
teisės studijų. Jam nusibodo paskaitos, auditorijos, egzaminai ir var- 
ganas egzistavimas iš studento biudžeto. Dvidešimt penkerių jis buvo 
visiškai suaugęs vyras, įgijęs puikų išsilavinimą, sveikas, nesugadintas 
jokių blogų įpročių. 

Tokią akimirką ateitis turėtų teikti didelių vilčių ir kelti jaudulį. 

Tačiau jis nejautė nieko, tik baimę ir nuogąstavimus. Septyneri 
studijų metai, puikūs rezultatai, o jo laukia tik apgailėtinas prieš savo 


valią šnipu tapusio žmogaus gyvenimas. 

š dviejų butų, kuriuos apžiūrėjo Kailas, Beniui labiau patiko ta- 

| sename mėsinių rajone, netoli „Gansevoort viešbučio, 120 
metų senumo pastate, buvusioje kiaulių ir karvių skerdykloje. Dabar 
skerdimas jau tapo istorija, o statybų kompanija puikiai pasidarbavo 
ir iš esmės pakeitė pastatą — pirmame aukšte buvo įsikūrusios nedi- 
delės brangių moteriškų drabužių parduotuvės, antrame — modernūs 
biurai, o likusiuose — šiuolaikiniai butai. Beniui nerūpėjo nei mada, 
nei modernumas, o ką jau kalbėti apie pastato vietą. Labiausiai jį jau- 
dino tai, kad buvo įmanoma pernuomoti butą, esantį tiesiai virš 5D. 
Benis nieko nelaukdamas išsinuomojo 6D už 5200 dolerių per mėnesį 
pusei metų ir ėmė laukti, kol Kailas išsinuomos 5D. 

Kailas, deja, buvo linkęs išsinuomoti butą antrame aukšte name 
be lifto, Bykmano gatvėje, netoli Rotušės ir Bruklino tilto. Jis buvo 
mažesnis ir pigesnis, už 3800 dolerių, nors ir ši suma atrodė nepado- 
riai didelė už tokį mažą plotą. Niu Heivene Kailas mokėjo 1000 dolerių 
per mėnesį už tikrą skylę, tačiau ji buvo triskart didesnė už bet kurį jo 
apžiūrėtą butą Manhatane. 

„Skalis ir Peršingas“ jam išmokėjo 25 000 dolerių sutarties pa- 
sirašymo premiją, ir Kailas ketino panaudoti ją jaukaus buto nuomai 
vasaros pradžioje, kai pasirinkimas didesnis. Jis užsidarys naujai išsi- 
nuomotame bute, šešioms savaitėms kibs į mokslus ir liepos pabaigoje 
laikys Niujorko advokatūros egzaminą. 

Kai paaiškėjo, kad Kailas ketina išsinuomoti butą Bykmano gat- 
vėje, Benis liepė vienam iš savo žmonių staiga pasirodyti, perkalbėti 
nekilnojamojo turto agentą ir pasiūlyti daugiau pinigų. Planas pavyko, 

ir Kailui teko keliauti į mėsinių rajoną. Kai buvo žodžiu susitarta iš- 
sinuomoti 5D už 5100 dolerių per mėnesį metams ir įsikelti birželio 
15-ą, Benis dviem savaitėmis anksčiau nusiuntė technikų komandą 
„papuošti“ buto. Klausymosi įranga buvo įmontuota į visų kambarių 
sienas. Telefono ir interneto linijos prijungtos prie kompiuterių imtu- 
vų 6D bute. Įmontuotos keturios slaptos kameros — viena svetainėje, 
kita virtuvėje ir po vieną dviejuose miegamuosiuose. Kiekvieną iš jų 
buvo galima tučtuojau pašalinti, jei kartais Kailas ar kas nors kitas 
imtų kaišioti nosį. Jos irgi buvo prijungtos prie kompiuterių 6D bute, 
tad Benis ir jo žmonės galėjo stebėti Kailą visur, išskyrus vonią ir tua- 
letą. Juk turi būti išlaikytas šioks toks privatumas. 

Birželio 2-4 Kailas susikrovė visą savo turtą į džipą ir išvažiavo 
iš Jeilio ir Niu Heiveno. Dalį kelio jį lydėjo įprasta nostalgija studen- 
tiškoms dienoms, tačiau pravažiavęs Bridžportą ėmė galvoti apie ad- 
vokatūros egzaminą ir kas jo laukia po to. Jis nuvažiavo į Manhataną, 
kur ketino praleisti keletą dienų su draugais, o 15-ą dieną įsikelti į savo 
butą. Jis dar nebuvo pasirašęs nuomos sutarties, ir nekilnojamojo tur- 
to agentė jau nerimavo. Kailas į jos skambučius nekreipė dėmesio. 

Kaip buvo sutarta, birželio 3-ią jis sėdo į taksi, nuvažiavo į „Pe- 
ninsula“ viešbutį miesto centre ir dešimto aukšto kambaryje rado Benį 
Raitą. Jo prižiūrėtojas vilkėdavo įprastais nuobodžiais drabužiais 
— tamsiu kostiumu, baltais marškiniais, nykiu kaklaraiščiu, juodais 
batais, tačiau birželio 3-ią jis atrodė šiek tiek kitaip. Benis buvo be 
švarko, o ant marškinių blizgėjo juoda odinė perpetė su devynių 
milimetrų bereta, jaukiai prigludusia po kairiąja pažastimi. Greitas 
judesys dešiniąja ranka, ir pistoletas paruoštas. Kailo galvoje sukosi 
spiečius sarkastiškų pastabų, kurias galėtų pasakyti apie tokią gin- 
kluotę, tačiau paskutinę akimirką nusprendė patylėti. Buvo akivaizdu, 
jog Benis nori, kad bereta būtų pastebėta ir galbūt netgi paminėta. 

Tiesiog nekreipk dėmesio. 

Kailas atsisėdo, kaip visuomet sėdėdavo Benio akivaizdoje — de- 
šinė kulkšnis ant kairiojo kelio, rankos sukryžiuotos ant krūtinės, 
veide absoliučios paniekos išraiška. 

— Sveikinu gavus diplomą, — tarė Benis gurkšnodamas iš po- 

pierinio puodelio kavą ir stovėdamas prie lango, išeinančio į Penktąjį 
aveniu. — Ar viskas pavyko gerai? 

Tu ten buvai, žąsine. Tavo žmonės stebėjo mane ir Džojų picerijo- 
je. Tu žinai, ką mano tėvas valgė per vakariene ir kiek taurių martinio 
išmaukė. Matei, kaip Džojus išsvirduliavo iš graikų restorano girtas 
kaip kiaulė. Kai jie fotografavo mane su absolvento kepuraite ir manti- 
ja, tavo parankiniai irgi tikriausiai spragsėjo fotoaparatais. 

— Puikiai, — atsakė Kailas. 

— Tai gerai. Ar jau radai butą? 

— Lyg ir. 

— Kur? 

— O kas tau darbo? Maniau, susitarėm, kad laikysies atokiau. 

— Tik stengiuosi būti mandagus, Kailai, daugiau nieko. 

— Kodėl? Mane nervina, kad mums susitikus imi pliaukšti tas 
nesąmones, tarsi būtume porelė senų bičiulių. Aš čia ne savo noru. Ir 
kalbuosi su tavim ne savo noru. Šią akimirką mieliau būčiau bet kur 
kitur pasaulyje. Bet aš čia, nes tu mane šantažuoji. Aš nekenčiu tavęs, 
supranti? Niekuomet to nepamiršk. Ir liaukis buvęs mandagus. Tai tau 
netinka. 

— O, aš galiu būti labai bjaurus. 

— Tuir esi bjaurus! 

Benis gurkšnojo kavą nesiliaudamas šypsotis. 

— Ką gi, judam toliau. Ar galiu paklausti, kada laikysi advokatū- 
ros egzaminą? 

— Ne, nes tu tiksliai žinai, kada aš jį laikysiu. Kam kvietei mane, 
Beni? Koks šio susitikimo tikslas? 

— Tiesiog draugiškai pasikalbėti. Pasveikinti tave atvykus į Niu- 
jorką. Pasveikinti baigus studijas. Pasiteirauti, kaip šeima. Ir panašiai. 

— Aš sujaudintas. 

Benis pastatė kavos puodelį ir paėmė storą sąsiuvinį. Jis ištiesė 
jį Kailui. 

— Čia naujausia informacija apie „Trylon-Bartin“ bylą. Prašymas 
palikti ieškinį nenagrinėtą, raštiški, priesaika patvirtinti pareiškimai, 
daiktiniai įrodymai, patvirtinamieji ir prieštaraujantys paaiškinimai. 

Nurodymas atmesti prašymą nenagrinėti ieškinio. Atsakovo „Bartin“ 
atsakymas ir taip toliau. Kaip žinai, byla įslaptinta, todėl tai, ką tu da- 
bar laikai rankose, yra neteisėta. 

— Iš kur visa tai gavai? — paklausė Kailas. 

Benis kreivai šyptelėjo, kaip visuomet, kai negalėdavo atsakyti į 
Kailo klausimus. 

— Kai ištaikysi laisvą minutę ruošdamasis egzaminui, galėsi pa- 
tyrinėti bylą. 

— Noriu paklausti. Man atrodo, naivu manyti, kad „Skalis ir Per- 
šingas“ paskirs mane į teisminių ginčų skyrių, o dar naiviau manyti, 
kad jie leis tokiam žaliam bendradarbiui bent prisiartinti prie šios 
bylos. Esu tikras, kad apie tai pagalvojai. 

— Ir nori paklausti?.. 

— Kas bus, jei aš nė neprisiliesiu prie šios bylos? 

— Tavo grupėje bus apie šimtas naujų bendradarbių, kaip pra- 
eitais ir užpraeitais metais. Maždaug 10 procentų bus paskirti į teis- 
minių ginčų skyrių. Kiti paklius į kitus skyrius — įmonių susiliejimo, 
teisių įgijimo, mokesčių, konkurencijos įstatymų, sandorių, vertybinių 
popierių, finansų, turto ir kitas puikias tarnybas, kuriomis rūpinasi 
firma. Tu būsi žvaigždė tarp naujokų, patekusių į teisminių ginčų sky- 
rių, nes esi protingiausias, be to, dirbsi aštuoniolika valandų per dieną, 
septynias dienas per savaitę, gerinsies, bučiuosi užpakalius, lanksty- 
sies ir darysi viską, ko reikia karjerai didelėje firmoje. Tu rodysi norą 
dirbti su šia byla, reikalausi to, ir kadangi tai didžiausia firmos byla, su 
laiku tave paskirs prie jos dirbti. 

— Gailiuosi, kad paklausiau. 

— O kol skinsies kelią prie šios bylos, teiksi mums kitą vertingą 
informaciją. 

— Pavyzdžiui? 

— Dabar dar per anksti kalbėti. Šiuo metu tau reikia susitelkti į 
advokatūros egzaminą. 

— Dievaži! Nė nepagalvojau apie tai. 

Jie kivirčijosi dar dešimtį minučių, paskui Kailas kaip visuomet 
susierzinęs išėjo. Įsėdęs į taksi, jis paskambino nekilnojamojo turto 

agentei ir pasakė persigalvojęs dėl buto mėsinių rajone. Agentė nusi- 
minė, tačiau susitvardė nepratrūkusi. Kailas nebuvo pasirašęs jokios 
sutarties, ir moteris neturėjo jokio teisinio ginklo jį užsipulti. Jis pa- 
žadėjo paskambinti jai po keleto dienų, tuomet jiedu atnaujinsią pa- 
ieškas — ko nors mažesnio ir pigesnio. 

Kailas paliko savo daiktus laisvame kambaryje Soho rajone, pas 
du Čarlzus, prieš metus baigusius Jeilį, o dabar dirbančius skirtingose 
didelėse firmose. Jie žaidė vartinį tenisą Hopkinse, tikriausiai buvo 
pora, nors apie tai nesiskelbė, bent jau Jeilyje. Kailo nedomino jų 
santykiai. Jam kuriam laikui reikėjo lovos ir vietos, kur galėtų pasi- 
dėti daiktus. Ir, jei įmanoma, pasirodyti sąžiningam prieš Benį. Abu 
Čarlzai pasiūlė kambarį, kuriame laikė įvairų šlamštą, už dyką, tačiau 
Kailas įkalbėjo juos priimti 200 dolerių už savaitę. Čia bus labai patogu 
mokytis, nes Čarlzai retai būna namuose. Abu aria po šimtą valandų 


per savaitę. 


Kai paaiškėjo, kad Benio operacija, kainavusi šešių mėnesių 
nuomą po 5200 dolerių už 6D butą buvusioje skerdykloje, įskaitant 
brangią 5D buto apačioje klausymosi įrangą ir metinę buto Bykmano 
gatvėje nuomą už 4100 dolerių, žlugo, Benis įniršo, bet nepuolė į pa- 
niką. Jis pyko ne dėl prarastų pinigų. Jį neramino tai, kad jis to nenu- 
matė. Per pastaruosius keturis mėnesius Kailas nebuvo padaręs beveik 
nieko, kas juos nustebintų. Jo stebėjimas didelių pastangų nereikala- 
vo. Kelionė į Pitsbergą vasario mėnesį buvo smulkiai išanalizuota ir 
daugiau jiems nebekėlė jokio rūpesčio. Bet dabar Kailas buvo mieste, 
kur stebėti sudėtingiau. Sekti civilius paprastai nesunku, nes galima 
numatyti jų mintis ir ėjimus. Kodėl jis bando atsikratyti sekimo, jei 
nežino, kad yra sekamas? Kiek iš tiesų Kailas žino arba įtaria? Ar jis 
lengvai nuspėjamas? 

Benis valandą laižėsi žaizdas, paskui pradėjo planuoti kitą projektą 
— surinkti informaciją apie du Čarlzus bei skubiai patikrinti jų butą. 

Antroji Baksterio Teito detoksikacija prasidėjo nuo beldimo į du- 
ris. Po to dar vieno. Jis neatsiliepė į mobiliojo skambučius. Iš madingo 
naktinio klubo Beverli Hilse ketvirtą ryto jį parvežė taksi. Vairuotojas 
padėjo išlipti ir palydėjo iki buto. 

Po ketvirto beldimo durys tyliai ir be pastangų atsivėrė, nes Baks- 
teris nepasivargino užsirakinti. Du vyrai, kurių darbas buvo gelbėti 
nepaklusnius šeimų narius, turinčius priklausomybės problemų, rado 
Baksterį lovoje, vis dar vilkintį praeito vakaro drabužiais — baltais li- 
niniais marškiniais, suteptais kažkokiu gėrimu, juodu lininiu „Zegna' 
sportiniu bluzonu, balintais madingais džinsais, „Bragano“ pusbačiais, 
be kojinaičių ant labai įdegusių kulkšnių. Jis buvo komos būsenos, 
sunkiai šnopavo, bet neknarkė. Vis dar gyvas, bet neilgam, turint gal- 
voje jo gyvenimo būdą. 

Jie paskubomis patikrino miegamąjį ir vonios kambarį ieško- 
dami ginklų. Abu vyrai buvo ginkluoti, tačiau jų ginklai slypėjo po 
švarkais. Tada susisiekė su jų laukiančiu automobiliu, ir į butą įžengė 
dar vienas vyras. Tai buvo Baksterio dėdė Volteris Teitas. Dėdė Volis, 
Baksterio tėvo brolis, vienintelis iš penkių vaikų, šio to pasiekęs gy- 
venime. Šeimos turtas iš bankininkystės verslo dabar skaičiavo trečią 
kartą ir mažėjo pastoviu, tačiau nekeliančiu nerimo greičiu. Paskutinį 
kartą Volteris buvo matęs savo sūnėną Pitsberge, advokato kontoroje, 
kai reikėjo jį gelbėti iš eilinės bėdos po vairavimo išgėrus. 

Kadangi kiti keturi broliai nesugebėjo netgi elementariai tvar- 
kytis savo gyvenime, Volteris jau seniai buvo tapęs šeimos galva. Jis 
rūpinosi investicijomis, dirbo su teisininkais, darydavo pranešimus 
spaudai, kai to būtinai reikėdavo, ir nenoromis įsikišdavo, kai kuris 
nors iš jo sūnėnų ar dukterėčių įsiveldavo į bėdą. Jo paties sūnus žuvo 
skraidydamas skraidykle. 

Šis jo įsikišimas į Baksterio gyvenimą buvo antrasis. Ir paskutinis. 
Pirmas kartas buvo prieš dvejus metus, taip pat Los Andžele; jie nu- 
gabeno vaikiną į rančą Montanoje, kur jis išsiblaivė, jodinėjo, susirado 
naujų draugų, pamatė šviesą. Jam grįžus į Holivudą prie savo niekam 
tikusios karjeros, blaivybė truko tik dvi savaites. Volterio limitas buvo 


dvi reabilitacijos. Paskui tegu jie žudosi kiek nori, kas jam darbo. 

Baksteris išbuvo abejingas pasauliui apie devynias valandas, kai 
dėdė Volis ėmė jį purtyti už kojos, ir pakankamai stipriai, kad prikeltų 
iš girto miego. Pamatęs tris nepažįstamus vyrus, stovinčius palei lovą, 
Baksteris išsigando. Puolė trauktis, kepurnėtis į kitą lovos galą, bet 
tada atpažino dėdę Volį. Šis buvo praplikęs, priaugęs svorio. Kiek laiko 
jie nesimatė? Šeima nebendravo; tiesą sakant, šeima kaip įmanydama 
stengėsi vienas kito vengti. 

Baksteris pasitrynė akis, paskui smilkinius. Staiga galvą per- 
smelkė žudantis skausmas. Jis pažiūrėjo į dėdę Volį, paskui į kitus du 
vyrus. 

— Ką gi aš matau, — ištarė jis. — Kaip gyvuoja dėdienė Rošelė? 

Rošelė buvo pirmoji Volterio žmona, tačiau vienintelė, kurią 
Baksteris prisiminė. Kai buvo mažas, ji nežmoniškai jį baugino, ir 
Baksteris visuomet jos neapkentė. 

— Ji mirė praeitais metais, — atsiliepė Volteris. 

— Kaip siaubinga. Ką veiki Los Andžele? — Baksteris nusispyrė 
pusbačius ir apsikabino pagalvę. Jam jau buvo aišku, kur link viskas 
krypsta. 

— Važiuosime pasivažinėti, Baksteri. Visi keturi. Užregistruosi- 
me tave į kitą kliniką, išblaivinsime, vėliau pažiūrėsime, ar jiems pa- 
vyks tave vėl sulipdyti. 

— Tai čia intervencija? 

— Taip. 

— Jėga. Čia tai įprasta. Būtų stebuklas, jei nors vienas filmas 
būtų užbaigtas be tos prakeiktos intervencijos, kuri tokia populiari 
Holivude. Visi visų prašo padėti. Žinai, tu nepatikėsi, bet prieš porą 
mėnesių aš pats dalyvavau teikiant pagalbą. Jungtis, štai kaip jie mane 
pavadino, bet jūs tikriausiai apie tai žinote. Ar gali įsivaizduoti? Sėdžiu 
viešbučio kambaryje su kitomis jungtimis, kai kuriuos pažįstu, kai ku- 
rių ne, tada įeina vargšelis Džimis su alaus buteliu ir patenka į visišką 
pasalą. Jo brolis jį pasodina, tada mes visi einame ratais po kambarį 
ir aiškiname tam vargšeliui, koks jis sumautas šūdo gabalas. Jis pra- 
virksta, bet juk jie visuomet verkia, ar ne? Aš verkiau, argi ne? Dabar 
prisimenu. Būtum girdėjęs, kaip pamokslavau Džimiui apie degtinės ir 

kokaino blogį. Jei jis nebūtų taip bliovęs, tikriausiai būtų man smogęs. 
Gal galėčiau gauti stiklinę vandens? Kas jūs? 

— Jie su manimi, — pasakė dėdė Volis. 

— Taip ir supratau. 

Vienas iš specialistų padavė Baksteriui vandens butelį. Jis ištušti- 
no jį vienu godžiu šliurptelėjimu; dalis vandens nutekėjo smakru. 

— Gal turit ko nors nuo skausmo? — desperatiškai pasiteiravo. 
Vyrai jam padavė keletą piliulių ir kitą vandens butelį. Viską susipylęs 
į vidų Baksteris paklausė: — Kur važiuosime šį kartą? 

— Į Nevadą. Netoli Rino, kalnuose, gražioje vietoje, yra klinika. 

— Tikiuosi, tai nebus dar viena kaimiečių ranča? Aš nepakelsiu 
dar trisdešimties dienų ant arklio. Mano užpakalis vis dar jautrus po 
paskutinės detoksikacijos. 

Dėdė Volis tebestovėjo lovos galvūgaly. Nepajudėjo nė per žingsnį. 

— Šįkart jokių žirgų. Tai kitokia vieta. 

— Ką tu sakai? Girdėjau, jos visos vienodos. Čia, Holivude, visi 
pasakoja apie tai, kur gydėsi paskutinį kartą. Dalijasi patirtimi. Ne- 
blogas būdas pakabinti mergiotę bare. — Jis kalbėjo stipriai užmerkęs 
akis, kęsdamas plėšiantį galvos skausmą. 

— Ne, ši kitokia. 

— Kuo ji skiriasi? 

— Griežtesne tvarka, ir tu būsi ten ilgiau. 

— Maldauju, pasakyk. Kiek laiko? 

— Tiek, kiek reikės. 

— Gal galėčiau pažadėti, kad tučtuojau mesiu gerti, ir mes pa- 
mirštume visą šį sumautą reikalą? 

— Ne. 

— Spėju, kad jei jau tu esi čia kaip didysis šios apgailėtinos gen- 
ties vadas, mano dalyvavimas nėra visiškai savanoriškas? 

— Teisingai. 

— Nes jei liepsiu tau nešdintis po velnių, dingti iš mano namų, 
pagrasinsiu iškviesti policiją, nes jūs trys įsilaužėte, ir kad jokiu būdu 
nevažiuosiu su jumis — jei visa tai pasakysiu, tada tiesiog priminsi 
man apie mano patikos fondą. Tiesa? 

— Taip. 

Šleikštulys kirto it žaibas. Baksteris puolė iš lovos, pakeliui nu- 
siplėšė bluzoną ir įvirto į vonios kambarį. Jis vėmė garsiai ir ilgai, 
retsykiais pažerdamas krūvą nešvankybių. Paskui nusiprausė veidą, 
pažiūrėjo veidrodyje į savo raudonas užtinusias akis ir pripažino, kad 
keletas blaivybės dienų būtų ne pro šalį. Tačiau viso gyvenimo be svai- 
galų ir narkotikų jis negalėjo įsivaizduoti. 

Patikos fondus įsteigė vienas iš proprosenelių, kuris nė nenu- 
tuokė, ką darąs. Tomis dienomis, kai dar nebuvo privačių lėktuvų, pra- 
bangių jachtų, kokaino ir kitų nesuskaičiuojamų būdų deginti šeimos 
pinigus, buvo išmintingiausia išsaugoti pinigus ateities kartoms. Bet 
Baksterio senelis pastebėjo įspėjamuosius ženklus. Jis pasamdė teisi- 
ninkus ir pakeitė fondus taip, kad patarėjų taryba galėtų valdyti juos 
savo nuožiūra. Todėl Baksteris kiekvieną mėnesį gaudavo tam tikrą 
pinigų sumą, kuri leido jam gana patogiai gyventi nedirbant. Tačiau 
rimtus pinigus buvo galima užsukti kaip čiaupą, ir dėdė Volis kontro- 
liavo juos savo geležiniu kumščiu. 

Jei dėdė Volis sako, kad važiuosi į reabilitacijos kliniką, vadinasi, 
teks džiūti. 

Baksteris stovėjo vonios kambario tarpduryje remdamasis į sieną 
ir žiūrėjo į trejetą vyrų. Jie nebuvo pajudėję iš vietos. Jis pažvelgė į 
arčiausiai stovintį ir tarė: 

— Arjūs sulaužysite man pirštus, jei aš priešinsiuos? 

— Ne, — pasigirdo atsakymas. 

— Važiuojam, Baksteri, — tarė Volteris. 

— Man pasiimti daiktus? 

— Ne. 

— Skrisime tavo lėktuvu? 

— Taip. 

— Praeitą kartą man buvo leista nusigerti. 

— Gydytojai sako, kad kelionės metu gali gerti kiek nori. Baras 
pilnas. 

— Kiek laiko skrisime? 

— Pusantros valandos. 

— Tada turėsiu greitai gerti. 

— Esu tikras, kad tau pavyks. 

Baksteris sumojavo rankomis ir apsidairė. 

— O kaip butas? Sąskaitos, tarnaitė, paštas? 

— Aš viskuo pasirūpinsiu. Eime. 

Baksteris išsivalė dantis, susišukavo, persivilko marškinius ir iš- 
sekė paskui dėdę Volį ir kitus du į gatvę, kur jų laukė juodas furgonas. 
Kurį laiką jie važiavo tylėdami, tačiau netrukus tylą suardė Baksterio 
kūkčiojimas ant užpakalinės sėdynės. 


13 SKYRIUS 


P ijuniss kartojimo kursas buvo suorganizuotas Fordha- 
o universitete Šešiasdešimt antrojoje gatvėje, didžiulėje 
auditorijoje, pilnoje susirūpinusių buvusių teisės studentų. Kiekvieną 
dieną nuo 9.30 iki 13.30 įvairūs dėstytojai iš netoliese esančių teisės 
mokyklų nagrinėjo konstitucinės teisės, korporacijų, baudžiamosios, 
nuosavybės, parodymų, sandorių ir kitokių teisių subtilybes. Kadangi 
beveik visi auditorijoje buvo ką tik baigę teisės mokyklas, medžiaga 
atrodė pažįstama ir nesunkiai suprantama. Tačiau apimtis stulbino. 
Trejus intensyvių studijų metus reikės suspausti į šešiolikos valandų 
egzamino košmarą, kuris tęsis dvi dienas. Iš pirmo karto paprastai ne- 
išlaiko apie trisdešimt procentų, todėl visi beveik nedvejodami klojo 
3000 dolerių už kartojimo kursą. Už Kailą ir kitus savo naujokus su- 
mokėjo „Skalis ir Peršingas“. 

Vos įžengęs į auditoriją Fordhame Kailas pajuto apčiuopiamą 
įtampą, kuri taip ir neišsisklaidė. Trečiąją dieną jis jau sėdėjo su grupe 
draugų iš Jeilio, ir netrukus jie susibūrė į moksladraugių grupę, kuri 
susitikdavo kiekvieną popietę ir dažnai dirbdavo iki gilaus vakaro. Per 
trejus metus teisės mokykloje jie dažnai baisėdamiesi pagalvodavo 
apie dieną, kai teks prisiminti klaidžius federalinių mokesčių įstaty- 
mus ar nuobodų Vieningos prekybos kodeksą, ir toji diena jau buvo čia 
pat. Jie gyveno vien mintimi apie advokatūros egzaminą. 

Buvo žinoma, kad „Skalis ir Peršingas“ atleisdavo pirmąją nesėk- 
mę, tačiau ne antrąją. Du nepavykę bandymai, ir eini lauk. Kai kurios 


žiauresnės firmos suteikdavo tik vieną šansą, tačiau kitos, supratin- 

gesnės, atleisdavo dukart, jei bendradarbis rodydavo pažangą visose 
kitose srityse. Nepaisant to, nesėkmės baimė degino iš vidaus ir daž- 
nai neleisdavo užmigti. 

Norėdamas suardyti monotoniją ir praskaidrinti galvą, Kailas 
leisdavosi į ilgus pasivaikščiojimus po miestą, nesvarbu, koks būtų 
dienos metas. Tie pasivaikščiojimai buvo pažintiniai ir kartais netgi 
smagūs. Jis susipažino su gatvėmis, metro, autobusų maršrutais, tvar- 
ka šaligatviuose. Sužinojo, kuri kavinė dirba visą naktį, kurioje kepyk- 
lėlėje penktą ryto galima nusipirkti šiltų prancūziškų batonų. Vilidže 
aptiko nuostabią senų knygų parduotuvę ir grįžo prie savo aistringo 
domėjimosi romanais apie šnipus ir šnipinėjimą. 

Po trijų savaičių jis pagaliau susirado tinkamą butą. Vieną ankstų 
rytą Kailas sėdėjo prie lango kavinėje Septintajame aveniu Čelsyje, 
gurkšnojo dvigubą ekspreso, skaitė Times ir tuomet pamatė du vyrus, 
išnešančius pro duris sofą iš buto kitoje gatvės pusėje. Vyrai aiškiai 
buvo ne profesionalūs perkraustytojai ir nesivargino sofos tausoti. Jie 
meste įmetė ją į furgoną ir vėl dingo už durų. Po keleto minučių pasiro- 
dė su gremėzdišku odiniu krėslu, kuris susilaukė tokio pat likimo. Vy- 
rai skubėjo ir, atrodė, nesidžiaugė, kad išsikrausto. Šalia tų durų buvo 
sveiko maisto parduotuvė, o virš jų, trečiame aukšte, kabėjo iškaba, 
skelbianti apie pernuomojamą butą. Kailas skubiai perėjo per gatvę, 
stabtelėjo prie vieno iš vyrų, tada nusekė paskui jį į viršų apsižvalgyti. 
Butas buvo vienas iš keturių trečiame aukšte. Jame buvo trys nedideli 
kambariai ir siaura virtuvė. Pasikalbėjęs su Stivu Kažkokiu, Kailas 
sužinojo, kad butą nuomojasi Stivas, bet jam reikia skubiai išvykti iš 
miesto. Jie sukirto rankomis dėl aštuonių mėnesių nuomos už 2500 
dolerių per mėnesį. Tą pačią dieną jie dar kartą susitiko bute, pasirašė 
dokumentus ir Kailas pasiėmė raktus. 

Kailas padėkojo abiem Čarlzams, susikrovė savo varganą mantą 
į džipą ir po dvidešimties minučių kelio buvo Septintosios ir Vakarų 
Dvidešimt šeštosios gatvių kampe. Jo pirmasis pirkinys buvo gerokai 
padėvėta lova ir naktinis staliukas iš sendaikčių turgaus. Antrasis 
— penkiasdešimties colių plokščiaekranis televizorius. Nebuvo rei- 
kalo skubėti butą apstatyti ar remontuoti. Kailas abejojo, ar gyvens 

jame praėjus tiems aštuoniems mėnesiams, o apie svečius nė galvoti 
negalvojo. Tai buvo tinkama vieta pradžiai, o vėliau jis susirasiąs ką 
nors geresnio. 

Prieš išvykdamas į Vakarų Virdžiniją Kailas rūpestingai paspendė 
spąstus. Jis sukarpė rudą siuvamąjį siūlą į keletą keturių colių ilgumo 
atkarpėlių ir vašku prilipdė jas prie trejų vidinių durų apačios. Ažuo- 
linės medienos fone siūlų beveik nesimatė, bet jei kas nors eitų į butą 
ir atidarytų duris, jie pajudėtų iš vietos. Palei vieną svetainės sieną 
jis sukrovė vadovėlius, sąsiuvinius, įvairius aplankus, žodžiu, bevertį 
šlamštą, su kuriuo vis dar negalėjo išsiskirti. Iš pažiūros krūva atrodė 
sumesta kaip pakliuvo, bet iš tiesų Kailas ją sudėjo tam tikra tvarka ir 
nufotografavo skaitmeniniu fotoaparatu. Jei kas nors po ją šniukšti- 
nėtų, tikriausiai tvarką suardytų ir Kailas tai pastebėtų. Jis perspėjo 
savo naująją kaimynę, pagyvenusią ponią iš Tailando, kad jo nebus ke- 
turias dienas ir kad jis nelaukiąs jokių lankytojų. Jei ji ką nors išgirstų, 
tegu skambina policijai. Toji palinksėjo galva, tačiau Kailas abejojo, ar 
ji bent žodį suprato. 

Jo kontržvalgybos taktika buvo elementari, tačiau, pasak roma- 
nų apie šnipus, elementarūs būdai dažnai būna veiksmingi. 


Niu Riverio upė teka per Alegenio kalnus Vakarų Virdžinijos 
pietuose. Kai kur ji srauni, kitur lėtesnė, tačiau kiekvienas žingsnis 
yra nepaprastai vaizdingas. Rimti kajakininkai jau seniai pamėgo šios 
upės slenksčius. O ten, kur srovė lėtesnė, kasmet suplūsta tūkstančiai 
plaustininkų. Kadangi ji tokia populiari, šalia įsikūrė keletas sporto 
reikmenų parduotuvių. Kailas rado vieną netoli Beklio. 

Pirmąjį vakarą jie susitiko motelyje. Džojus, Kailas ir dar keturi 
Beta broliai. Švęsdami Liepos 4-ąją jie išgėrė dvi dėžes alaus ir pra- 
budo kamuojami pagirių. Kailas, žinoma, gėrė dietinę kolą ir prabudo 
svarstydamas bankroto įstatymo paslaptis. Užteko pažiūrėti į penketą 
bičiulių, ir jis pajuto pasididžiavimą savo blaivybe. 

Jų vadovas buvo gana netašytas vietinis, vardu Klemas, ir Klemas 
turėjo keletą taisyklių, kaip naudotis dvidešimt keturių pėdų guminiu 

plaustu, kuris buvo jo pragyvenimo šaltinis. Šalmai ir gelbėjimosi 
liemenės privalomi. Jokio rūkymo, taškas. Jokio girtuokliavimo „val- 
tyje“, kol ji plaukia upe. Kai sustos pavalgyti arba nakčiai, galės gerti 
kiek panorėję. Klemas suskaičiavo dešimt dėžių alaus ir suprato, kas 
jo laukia. Pirmasis rytas praėjo be nuotykių. Kepino saulė, ir įgula 
jautėsi prislėgta, netgi kenčianti. Po pietų jie ėmė taškytis ir šokinėti 
į vandenį. Apie penktą po pietų pasijuto perdžiuvę, ir Klemas surado 
jiems smėlingą krantą, ant kurio įsikūrė pirmajai nakčiai. Kai kiekvie- 
nas išlenkė po porą alaus, netgi pats Klemas išgėrė vieną, jie ištempė 
keturias palapines. Klemas pakepė ant kepamųjų grotelių kepsnių, ir 
po vakarienės įgula patraukė pasižvalgyti po apylinkes. 

Kailas ir Džojus pusę mylios ėjo palei upę, o kai įsitikino, kad nie- 
kas jų nemato, atsisėdo ir panardino kojas į vandenį. 

— Klok, — nieko nelaukdamas tarė Džojus. 

Pokalbio, kuris dabar turėjo įvykti, Kailas baiminosi ištisas sa- 
vaites, netgi mėnesius. Jam buvo labai nesmagu, kad teks apsunkinti 
draugo gyvenimą, tačiau nematė kitos išeities, kaip tik viską papa- 
sakoti. Viską. Jis teisino tokį sprendimą save įtikinėdamas, kad pats 
tikrai norėtų žinoti, jei viskas būtų atvirkščiai. Jei pirmasis vaizdo 
įrašą būtų pamatęs Džojus ir supratęs jo keliamą pavojų, jis, Kailas, 
norėtų žinoti. Tačiau buvo ir kita priežastis, gerokai svarbesnė ir ver- 
čianti Kailą jaustis kaip savanaudį, — jam reikėjo pagalbos. Jis buvo 
apmąstęs planą, bet vienas pats negalėjo jo įvykdyti, ypač kai šešėliuo- 
se tykojo Benis. Gali būti, kad planas neišdegs arba pasirodys pernelyg 
pavojingas, tačiau bet kuriuo metu jo galima atsisakyti. Taip pat gali 
būti, kad Džojus Bernardas jį atmes. Pirmasis žingsnis buvo susijęs su 
Eleina Kynan. 

Džojus atidžiai klausėsi, kol Kailas smulkiai pasakojo apie pirmąjį 
susitikimą su žmogumi, vardu Benis. Jis ganėtinai apstulbo, išgirdęs 
apie vaizdo įrašo egzistavimą. Buvo priblokštas šantažo. Pasibaisėjo 
mintimi, kad kažkokia pamiršta mergina kaltina jį išprievartavimu ir 
ruošia įkalčius, kad tai įrodytų. 

Kailas papasakojo viską, išskyrus bylos pagrindą. Jis dar nebuvo 
išlaikęs advokatūros egzamino ir neturėjo advokato licencijos, tačiau 

buvo pasirašęs darbo sutartį su „Skaliu ir Peršingu ', todėl jautė mora- 
linę pareigą saugoti firmos verslo paslaptis. Atsižvelgiant į tai, ką jis 
turės daryti, tai buvo kvaila, tačiau šią akimirką jo karjera buvo neprie- 
kaištinga ir jis jautėsi gana moralus. 

Iš pradžių Džojus lyg ir bandė neigti bet kokius santykius su Elei- 
na, bet Kailas jį nutildė. 

— Tu nufilmuotas vaizdajuostėje, — kaip įmanydamas švelniau 
tarė Kailas. — Besimylintis su mergina, kuri tikriausiai nieko nesu- 
vokė. Mūsų bute. Baksteris eina pirmas, po to tu. Ir aš mačiau tai 
dvylikos colių kompiuterio ekrane. Jei vaizdo įrašas pasieks teismą, jis 
bus parodytas dideliame ekrane. Tarsi sėdėtum kine, apsuptas vaizdų 
ir garsų, ir visi jame, įskaitant prisiekusiuosius, nė nesuabejos, kad tai 
tu. Atleisk, Džojau, bet tu ten esi. 

— Visiškai nuogas? 

— Nuogutėlaitis. Ar prisimeni? 

— Tai buvo prieš penkerius metus, Kailai. Aš labai stengiausi 
viską pamiršti. 

— Bet ar prisimeni? 

Džojus nenoromis pripažino. 

— Taip, bet niekas jos neprievartavo. Prakeikimas, ji pati norėjo 
sekso. 

— Bet vaizdo įrašas to neatspindi. 

— Ką gi, jame trūksta keleto svarbių detalių. Pirma, kai tą va- 
karą pasirodė farai, mes išsilakstėme. Mudu su Baksteriu nubėgome į 
gretimą butą, pas Telą, kur vyko mažesnis ir ramesnis vakarėlis. Ten 
buvo ir Eleina, kaip visuomet girtutėlė ir smagiai leidžianti laiką. Mes 
pabuvome keletą minučių, palaukėme, kol išvažiavo farai, tada Eleina 
man pasakė, kad norėtų išeiti, norėtų eiti pas mus „sesijai“, kaip ji tai 
vadindavo. Su Baksteriu ir manimi. Tokia ji buvo, Kailai, visuomet pa- 
sirengusi. Ji buvo lengviausias laimikis Diukeine. Visi tai žinojo. Labai 
daili ir labai lengvai prieinama. 

— Aš puikiai prisimenu. 

— Niekada nebuvau matęs tokios pasileidusios ir tokios agre- 
syvios merginos. Todėl mes ir apstulbome, kai ji ėmė tvirtinti buvusi 
išprievartauta. 


122 


— Todėl ir policija daugiau nebesidomėjo. 

— Būtent. Ir dar kai kas, ko nėra vaizdo įraše. Vakarą prieš tai tu, 
Alanas ir kiti ėjote į „Piratų rungtynes, taip? 

— Taip. 

— Eleina buvo pas mus bute — nieko nauja. Ir mes mylėjomės 
trise. Aš, Baksteris ir Eleina. O po dvidešimt keturių valandų tame pa- 
čiame bute su tais pačiais vaikinais viskas pasikartoja, tik ji išsijungia, 
o paskui pabunda ir nusprendžia, kad buvo išprievartauta. 

— Šito aš neprisimenu. 

— Tai nebuvo verta dėmesio, kol ji nepradėjo virkauti apie išprie- 
vartavimą. Mudu su Baksteriu pasikalbėjome ir nusprendėme tylėti, 
nes ji galėjo pasakyti, kad išprievartavome ją dukart. Todėl nutylėjo- 
me. Kai mus ėmė spausti policija, jiems papasakojome. Tada ir paliko 
mus ramybėje. Byla baigta. Jokio išprievartavimo nebuvo. 

Mažas vėžliukas priplaukė prie rąsto ir, rodės, įsispoksojo į juos. 
Jie irgi žiūrėjo į jį ir tylėjo. 

— Ar Baksteris su Alanu apie tai žino? — pagaliau paklausė Džojus. 

— Ne, dar ne. Man buvo pakankamai sunku pasakyti ir tau. 

— Ačiū už nieką. 

— Atleisk. Man reikia draugo. 

— Kam? 

— Nežinau. Šiuo metu man tiesiog reikia su kuo nors pasikalbėti. 

— Ko tie tipai iš tavęs nori? 

— Viskas labai paprasta. Jie nori, kad šnipinėčiau savo firmą ir 
teikčiau jiems slaptą informaciją, kad kita pusė galėtų ja pasinaudoti ir 
laimėti svarbią bylą. 

— Tikrai paprasta. Kas bus, jei tave sučiups? 

— Pašalins iš advokatūros, teis, pasodins penkeriems metams į 
kalėjimą — valstijos, ne federalinį. 

— Ir tai viskas? 

— Aš bankrutuosiu, būsiu pažemintas — sąrašas ilgas. 

— Tau reikia daugiau nei draugo. 

Vėžliukas iššliaužė ant smėlio ir palindo po nudžiūvusio medžio 
šaknimis. 

— Galjau grįžkime, — tarė Kailas. 

— Dar pasikalbėkime. Leisk man pagalvoti. 

— Vėliau išspruksime. 

Jie grįžo palei upę į stovyklą. Saulė buvo nusileidusi už kalnų, 
sparčiai artinosi naktis. Klemas pažarstė žarijas ir įmetė dar malkų. 
Įgula susirinko aplink laužą, atsikimšo alaus ir pasipylė kalbos. Kailas 
pasiteiravo, ar kuris nors turįs žinių iš Baksterio. Sklido gandai, kad 
šeima uždarė jį griežto režimo reabilitacijos klinikoje, bet niekas iš 
tikro nežinojo. Jau trečia savaitė niekas negauna iš jo jokios žinios. Jie 
ilgokai aptarinėjo Baksterio gyvenimą. 

Džojus buvo pastebimai tylus, akivaizdžiai susimąstęs. 

— Rūpesčiai dėl merginos? — vienu metu paklausė Klemas. 

— Ne, tiesiog noriu miego. 

Pusę dešimtos jie pasijuto mieguisti. Alus, saulė ir kepsniai paga- 
liau visus pribaigė. Kai Klemas baigė pasakoti paeiliui trečią ilgą anek- 
dotą su nevykusia pabaiga, visi buvo pasirengę lįsti į savo miegmai- 
šius. Kailas su Džojumi miegojo vienoje palapinėje, ir kai jie ėmė tiesti 
savo gana plonus čiužinius, Klemas garsiai šūktelėjo per visą stovyklą: 
„Pažiūrėkit, ar nėra gyvačių“ Paskui nusijuokė, ir jie pamanė, jog tai 
buvo dar vienas bandymas pajuokauti. Po dešimties minučių išgirdo jį 
knarkiant. Netrukus ir juos užliūliavo upės garsai. 

Dvidešimt minučių po trečios ryto Kailas pažiūrėjo į laikrodį. Po 
trijų savaičių kurso kartojimo jis miegojo labai neramiai. O tai, kad 
miegojo beveik ant plikos žemės, reikalą tik pablogino. 

— Nemiegi? — sušnabždėjo Džojus. 

— Ne. Matau, tu irgi. 

— Negaliu užmigti. Eime pasikalbėti. 

Jie patyliukais atsegė palapinės užtrauktuką ir ištipeno iš stovyk- 
los. Pasišviesdamas prožektoriumi, atsargiai žengdamas, kad neuž- 
mintų ant gyvatės, priekyje ėjo Kailas. Takas vedė į akmenuotą keliuką, 
ir po kelių minučių nedrąsaus žygio jie sustojo šalia didžiulio akmens. 
Kailas išjungė prožektorių, ir jų akys ėmė pratintis prie tamsos. 

— Dar kartą, — pasakė Džojus. — Papasakok, ką matei tame 
vaizdo įraše. 

Filmuoti vaizdai įsirėžė Kailui į atmintį, tad jis nesunkiai atkūrė 
tikslų laiką, kameros vietą, rakursą, nufilmuotus žmones, policijos 
atvykimą ir Eleinos Kynan laikyseną. Džojus vėl išklausė netaręs nė 
žodžio. 

— Gerai, Kailai, — pagaliau ištarė jis. — Tu gyveni su tuo nuo 
vasario. Turėjai daug laiko pagalvoti. Aš šiuo metu negaliu blaiviai 
mąstyti. Pasakyk, ką turėtume daryti. 

— Svarbiausias sprendimas jau padarytas. Aš oficialiai dirbu 
pas „Skalį ir Peršingą“ ir kuriuo nors metu turėsiu pradėti tą nešvarų 
reikalą. Bet yra du dalykai, kuriuos noriu išsiaiškinti. Pirmasis susijęs 
su Eleina. Žinau, kur ji, bet privalau sužinoti, kokia ji dabar. Ar norėtų 
vėl prikelti šį reikalą, o gal numojo į jį ranka? Kokios jos gyvenimo per- 
spektyvos, o gal ji gyvena praeitimi? Pasak Benio, ji turi advokatę ir 
trokšta teisingumo. Gal taip, o gal ne, bet aš norėčiau žinoti tiesą. 

— Kodėl? 

— Nes Benis melagis iš profesijos. Jei ji tebepyksta ir svajoja iš 
mūsų, o ypač iš Baksterio išspausti pinigų, mes turime tai žinoti. Tai 
gali paveikti mano darbą firmoje. 

— Kurji? 

— Ji gyvena Skrentone, bet tai viskas, ką žinau. Už maždaug du 
tūkstančius žalių galime pasamdyti privatų detektyvą, kad surinktų 
apie ją informaciją. Aš sumokėsiu, bet negaliu to padaryti pats, nes jie 
stebi mane ir klausosi mano pokalbių. 

— Vadinasi, tu nori, kad tai padaryčiau aš? 

— Taip. Tačiau turi būti atsargus. Jokių skambučių ir elektroni- 
nių laiškų. Vieną gerą detektyvą rasi Pitsberge, netoli savo biuro. Aš 
duosiu tau grynųjų, tu jam sumokėsi, jis pašniukštinės, pateiks infor- 
maciją ir niekas apie tai nesužinos. 

— O toliau? 

— Noriu sužinoti, kas tas Benis ir kam jis dirba. 

— Sėkmės. 

— Sėkmė abejotina. Gali būti, kad jis dirba konkuruojančiai tei- 
sinei firmai arba klientui, susijusiam su didele byla, arba gali būti, kad 
jis dirba žvalgybai, vidaus arba užsienio. Jei esu verčiamas šnipinėti, 


norėčiau žinoti, kieno naudai šnipinėju. 

— Tai pernelyg pavojinga. 

— Labai pavojinga, bet įmanoma. 

— Kokiu būdu? 

— Taip toli dar negalvojau. 

— Nuostabu. Spėju, kad į tą būsimą planą būsiu įveltas ir aš. 

— Man reikia pagalbos, Džojau. Daugiau neturiu į ką kreiptis. 

— Turiu geresnę mintį. Kodėl tau tiesiog nenuėjus į ETB ir visko 
nepapasakojus? Pasakyk jiems, kad tas bjaurybė bando šantažuoti 
tave versdamas vogti firmos paslaptis. 

— O, patikėk, galvojau apie tai. Valandų valandas svarsčiau šią 
galimybę, bet tai netikusi mintis. Nėra nė menkiausios abejonės, kad 
Benis panaudos vaizdo įrašą. Jis nusiųs kopiją Pitsbergo policijai, ko- 
piją Eleinai ir kopiją jos advokatei kartu su smulkiomis instrukcijomis, 
kaip ją panaudoti, kad sukeltų kuo daugiau problemų man, tau, Alanui 
ir ypač Baksteriui. Jis patalpins vaizdo įrašą į internetą. Ir jis sujauks 
mūsų gyvenimą. Nori, kad apie tai sužinotų Blera? 

— Ne. 

— Tas tipas nežino, kas yra gailestis, Džojau. Jis profesionalas, 
korporacinis šnipas su neribotu biudžetu ir daugybe pagalbininkų, 
kad pasiektų tai, ko nori. Jis stebėtų, kaip mes degame, ir kokioje nors 
vietelėje, kur jo negali pasiekti FTB, tikriausiai iš mūsų juoktųsi. 

— Tikras princas. Geriau palik jį ramybėje. 

— Aš neketinu elgtis kvailai. Žinai, Džojau, gali būti, kad visa tai 
aš netgi išgyvensiu. Keletą metų dirbsiu tą nešvarų darbą, o kai nebe- 
būsiu naudingas, Benis dings. Tuo metu būsiu pažeidęs visas moralės 
taisykles ir sulaužęs tiek įstatymų, kad neverta nė skaičiuoti, bet ne- 
sučiuptas. 

— Skamba siaubingai. 

Taip ir buvo. Kailas pasiklausė savo žodžių ir jį dar kartą pribloš- 
kė šio reikalo beprotybė ir liūdna ateitis. 

Jie kalbėjosi dvi valandas, kol ėmė keistis dangus, ir nė nepagal- 
vojo grįžti į palapinę. Ant skardžio buvo vėsiau. 

Senasis Džojus būtų pašokes abiem kojomis, pasirengęs kovai. 


Naujasis buvo daug atsargesnis. Jam reikėjo galvoti apie vestuves, 

ateitį su Blera. Jie jau nusipirko butą, ir Džojus nė kiek nesigėdinda- 
mas tvirtino, esą jam patinka rūpintis remontu. Džojus Bernardas ir 
remontas? 

Pusryčiams buvo plakta kiaušinienė su aštriu padažu, šonine ir 
svogūnais. Klemas kepė ją ant laužo, o įgula tuo metu išardė palapines 
ir paruošė plaustą. Aštuntą ryto jie jau tingiai suposi Niu Riverio upėje 
neturėdami jokio konkretaus tikslo. 

Po mieste praleisto mėnesio Kailas godžiai gėrė gryną orą ir svai- 
go nuo neaprėpiamos erdvės. Jis pavydėjo Klemui, gerajam senoliui 
iš kalnų — nors šis uždirbo mažai, bet jo poreikiai buvo dar mažesni. 
Šiose upėse Klemas darbavosi jau dvidešimt metų ir mėgavosi kiekvie- 
na akimirka. Koks nesudėtingas gyvenimas. Kailas nė nemirktelėjęs 
apsikeistų su juo vietomis. 

Mintis, kad reikės grįžti į Niujorką, sukėlė jam šleikštulį. Buvo 
liepos 6 diena. Po trijų savaičių advokatūros egzaminas. Po dviejų mė- 
nesių — darbas pas „Skalį ir Peršingą . 

ntradienio rytas, rugsėjo 2-a, lygiai aštunta valanda. Šimtas 

AT“ dailiai apsirengę ir ganėtinai susirūpinę naujieji ben- 
dradarbiai susirinko firmos keturiasdešimt ketvirto aukšto mezonine 
kavos ir sulčių. Užsiregistravę ir gavę korteles su pavardėmis, jie ner- 
vingai šnekučiavosi, pažindinosi ir dairėsi draugiškų veidų. Penkiolika 
minučių po aštuntos visi ėmė plūsti į didžiulę posėdžių salę ir pakeliui 
kiekvienas buvo apdovanotas keturių colių storio knygele, ant kurios 
viršelio ryškiomis gotikinio šrifto raidėmis buvo įspaustas „Skalio ir 
Peršingo' ženklas. Joje buvo įprastinė informacija — firmos istorija, 
adresų knyga, ištisi puslapiai apie firmos veiklos kryptis, sveikatos 
draudimo formos ir taip toliau. Skiltyje „Įvairūs“ buvo informacija 
apie jų grupę: vyrų 71, moterų 32; baltųjų 75, afroamerikiečių 13, 
žydų 9, musulmonų 2, nepasiskelbusių 12. Knygelėje buvo visų narių 
nespalvotos fotografijos ir trumpos biografijos. Dominavo geriausi 
šalies universitetai, tačiau buvo nemažai atstovų ir iš kitų gerą var- 
dą turinčių mokyklų, tokių kaip Niujorko, Džordžtauno, Stenfordo, 
Mičigano, Teksaso, Čikagos, Šiaurės Karolinos, Virdžinijos ir Diuko 
universitetai. Nebuvo nė vieno iš antros pakopos mokyklų. 

Kailas atsisėdo su grupe iš Jeilio ir ėmė nagrinėti skaičius. Ketu- 
riolika iš Harvardo, ir nors šiuo metu jie niekuo neišsiskiria, netrukus 
likusi grupės dalis sužinos, kas jie tokie. Penki iš Jeilio. Nė vieno iš 
Prinstono, nes Prinstonas niekada neturėjo Teisės fakulteto. Devyni 
iš Kolumbijos. 

Šimtas trys bendradarbiai gaus pradinius 200 000 dolerių atlygi- 
nimus, vadinasi, šioje salėje sėdi šviežio teisinio proto už daugiau nei 
20 milijonų. Tai krūva pinigų, bet per kitus dvylika mėnesių kiekvienas 
išdirbs mažiausiai du tūkstančius valandų, kurių kiekviena bus verta 
300-400 dolerių. Valandų skaičius keisis, tačiau jau dabar galima nu- 
matyti, kad kiekvienas naujokas per ateinančius metus firmai uždirbs 
mažiausiai 75 milijonus. Šie skaičiai negalutiniai, tačiau matematika 
paprasta. 

Reikia atsižvelgti ir į kitus skaičius. Iš 103 naujokų 15 procentų 
išeis iš firmos jau po antrų metų. Išliks tik 10 procentų, kuriems po 
septynerių ar aštuonerių metų pavyks tapti partneriais. Skaičius su- 
mažės drastiškai, tačiau „Skaliui ir Peršingui' tai nerūpėjo. Disponuo- 
jamos darbo jėgos srautas neišsenkamas, net tokios kaip iš Harvardo 
ar Jeilio. 

Pusę devintos į salę įėjo keletas vyresnio amžiaus vyrų ir susėdo 
į kėdes palei siaurą sceną. Vadovaujantis partneris Hovardas Myzeris 
išėjo ant pakylos ir ėmė rėžti įmantrią sveikinimo kalbą, kurią, be 
jokios abejonės, per ilgus metus buvo išmokęs atmintinai. Pasakęs 
jiems, kaip rūpestingai naujokai buvę atrinkti, jis keletą minučių gyrė 
firmos didybę. Tada nubrėžė likusių savaitės dienų planą. Kitas dvi 
dienas jie praleisią šioje salėje klausydamiesi įvairių kalbų apie visus 
jų naujosios karjeros aspektus ir gyvenimą senojoje gerojoje „Skalis ir 
Peršingas“ firmoje. Trečiadienį jie būsią supažindinti su kompiuteriais 
ir technologijomis. Ketvirtadienį susiskirstysią į mažesnes grupes ir 
pradėsią trumpas pažintis su specializuotomis sritimis. Nuobodulys 
artinosi sparčiai. 

Kitas kalbėtojas papasakojo apie kompensacijas ir išmokas. Po 
jo kalbėjo firmos bibliotekininkas, kuris ilgai dėstė apie teisinius ty- 
rimus. Psichologas šnekėjo apie stresą bei įtampą ir mandagiai leido 
suprasti, kad neskubėtų vesti ar tekėti. Pasak dešimties geriausių tei- 
sininkų firmų Niujorke statistikos, iš vedusiųjų iki trisdešimties metų 
porų išsiskiria 72 procentai. Pamokslų monotoniją suardė „technikų 
komanda, kuri kiekvienam padalijo po spindintį naują nešiojamąjį 
kompiuterį. Paskui sekė išsami konsultacija. Kai kompiuteriai buvo 
pramankštinti, kitas technikos konsultantas išdalijo „FirmFone“ tele- 

fonus, kurių visi taip bijojo. Jie buvo panašūs į tuos daugiafunkcinius, 
kuriais prekiaujama rinkoje, tačiau šie specialiai pritaikyti sunkiai 
dirbantiems „Skalio ir Peršingo“ teisininkams — sukurti ir pagaminti 
elektronikos kompanijos, kurią firma sėkmingai išgarsino dar prieš 
dešimtmetį. Juose jau buvo įvesta kontaktinė ir biografinė informaci- 
ja apie kiekvieną firmos teisininką iš visų trijų dešimčių biurų, taip pat 
informacija apie kiekvieną padėjėją ir sekretorių, kurių vien Niujorke 
buvo beveik penki tūkstančiai. Čia galėjai rasti detalius duomenis apie 
visus „Skalio ir Peršingo' klientus, nedidelę biblioteką, dažniausiai 
naudojamą darbui, naujausius valstijos ir federalinius įstatymus bei 
visų Niujorko ir Naujojo Džersio teisėjų ir sekretorių registrą. Telefo- 
nai buvo aprūpinti didelės spartos internetu ir svaiginamu skambučių 
bei švilpukų asortimentu. Tai buvo vertingas ir neįkainojamas prie- 
taisas, kurį pametus ar kitaip praradus savininko lauktų dideli nema- 
lonumai. Jį būtina turėti prie savęs dvidešimt keturias valandas per 
dieną, septynias dienas per savaitę, kol bus nurodyta kitaip. 

Kitaip tariant, šis prašmatnus mažas daikčiukas nuo šiol kontro- 
liuos jų gyvenimą. Didelių firmų tautosakoje apstu siaubingų istorijų 
apie piktnaudžiavimą mobiliaisiais ir elektroniniu paštu. 

Iš minios pasigirdo kandžios pastabos ir švelnios dejonės, bet ne 
per garsiausiai. Niekas nenorėjo pasirodyti pernelyg gudrus. 

Per pietus jie paskubomis užkando čia pat esančiame bufete. 
Diena tęsėsi, bet susidomėjimas nenyko. Tai ne nuobodžios paskaitos 
teisės mokykloje. Tai svarbu. Įvadas baigėsi šeštą vakaro, ir skubėdami 
lauk jie ėmė aptarinėti artimiausius barus. 


Trečiadienį Kailas išlaikė savo pirmąjį testą. Jis ir vienuolika kitų 
buvo paskirti į teisminių ginčų praktikos grupę ir nuvesti į konferen- 
cijų salę trisdešimt pirmame aukšte. Juos pasveikino Vilsonas Rašas, 
pagrindinis firmos teismų advokatas ir „Trylon Aeronautics atstovas 
byloje prieš „Bartin Dynamics, nors apie tą bylą nebuvo užsiminta. 
Kailas buvo tiek daug skaitęs apie poną Rašą, jog jautėsi.tarsi jį pažino- 
tų. Žymusis advokatas papasakojo keletą karo laikų istorijų, paminėjo 
didžiąsias savo garsios karjeros bylas, paskui išskubėjo, be jokios abe- 

jonės, patraukti į teismą dar vienos didelės korporacijos. Buvo išdalyta 
dar daugiau storų sąsiuvinių, ir jie išklausė paskaitą apie pasirengimą 
bylai, atsakymus, prašymus ir kitus dokumentus, kurie arba pastūmės 
bylą į priekį, arba bandys ją nugramzdinti amžiams. 

Pasirodė pirmasis „kanonierius“. Kiekvienoje grupėje jų pasitaiko 
mažiausiai po vieną, nesvarbu, ar tai būtų pirmi metai teisės mokyklo- 
je, ar pirmi darbo metai Volstrite. Kanonierius paprastai sėdi pirmoje 
eilėje, užduoda sudėtingus klausimus, kimba prie kalbėtojo, išnagrinė- 
ja kiekvieną aspektą, pjauna gerkles dėl geresnių įvertinimų, smogia į 
nugarą dėl gerų atsiliepimų, kalbasi dėl darbo tik su pelningiausiomis 
firmomis, nepaisant galbūt blogos jų reputacijos, ir atvyksta į firmą 
turėdamas ketinimą tapti partneriu greičiau už kitus. Kanonieriams 
nepaprastai sekasi; jų dauguma tampa partneriais. 

Jo vardas buvo Džefas Taboras, ir jie iškart suprato, iš kur jis, 
nes jau užduodamas pirmąjį klausimą sugebėjo pasakyti: „Matot, mus 
Harvarde mokė, jog ne visi žinomi faktai turėtų būti įtraukti į pradinę 
bylos medžiagą“ 

Į tai penktus metus dirbantis bendradarbis, kuris skaitė paskaitą, 
skubiai atrėžė: 

— Čia tau ne Kanzasas, Toto. Bus taip, kaip aš pasakiau, arba eik 
iš kur atėjęs. 

Visi nusijuokė, išskyrus kanonierių. 

Devintą vakaro dvylika naujųjų teisminių ginčų grupės narių 
susitiko trijų žvaigždučių restorane miesto centre neva maloniai pa- 
vakarieniauti su Dagu Pekhemu, partneriu, kuris globojo Kailą praeitą 
vasarą. Belaukdami bare, jie išgėrė po taurę, o penkiolika minučių po 
devintos pasigirdo pirmasis komentaras dėl Dago vėlavimo. Visi dvyli- 
ka turėjo kišenėse „EFirmFone“ telefonus. Tiesą sakant, kiekvienas tu- 
rėjo po du. Kailo senasis buvo dešinėje kelnių kišenėje, o „FirmFone“ 
— kairėje. Pusę dešimtos jie ėmė svarstyti, ar nepaskambinus ponui 
Pekhemui, bet nusprendė to nedaryti. Tada, be dvidešimt dešimtą, jis 
paskambino Kailui ir paskubomis atsiprašė. Jis buvęs teisme, viskas 
labai užsitęsę, o dabar grįžęs į savo biurą sutvarkyti vieno skubaus rei- 
kalo. Tegu bendradarbiai vakarieniauja ir nesirūpina dėl sąskaitos. 


131 


Tai, kad partneris dirba iki dešimtos valandos trečiadienio va- 
karą, prigesino norą skaniai pavalgyti. Šis faktas nulėmė ir pokalbio 
toną. Liejantis vynui jie ėmė pasakoti vieną už kitą baisesnes istorijas 
apie bendradarbių išnaudojimą. Varžybas laimėjo Džefas Kanonierius, 
kuris pasivaišinęs alkoholiu pasirodė esąs ne toks šiknius, koks buvo 
dieną. Prieš metus, per atvirų durų dieną, Taboras aplankė koledžo 
laikų draugą. Tas draugas jau antrus metus buvo kitos didelės firmos 
bendradarbis ir jautėsi gana nelaimingas savo naujajame darbe. Jo 
kabinetas buvo mažytis, o kol jiedu šnekučiavosi, Taboro draugas ban- 
dė pastumti po stalu miegmaišį, kad nesimatytų. Smalsusis Taboras 
pasiteiravo: „Kam tu jį čia laikai? Ir vos paklausęs viską suprato. Jo 
draugas susidrovėjęs paaiškino, kad jam dažnai tenka kelias valandas 
numigti savo darbo vietoje, kai triūsia iki vėlaus vakaro. Taboras ne- 
atlyžo ir ištraukė tiesą. Toji firma buvo siaubingiausia vieta. Dauguma 
naujokų plušo tame pačiame aukšte, kuris buvo pravardžiuojamas 


„Stovykla“. 


Devyniasdešimtą Baksterio gydymosi Vašu klinikoje dieną į ne- 
didelę konferencijų salę įžengė Volteris Teitas ir paspaudė sūnėnui 
ranką. Tada pasisveikino su daktaru Buniu, pagrindiniu Baksterio 
gydytoju. Volteris porą kartų kalbėjosi su Buniu telefonu, tačiau jiedu 
nebuvo susitikę. 

Baksteris buvo įdegęs, fiziškai sustiprėjęs ir sąlyginai geros nuo- 
taikos. Jis iškentė devyniasdešimt dienų be alkoholio ir narkotikų, ir 
tai buvo ilgiausias laikotarpis per mažiausiai dešimt metų. Dėdės Vo- 
lio nurodymu jis nenoromis pasirašė dokumentus, kurie leido klinikai 
laikyti jį uždarytą iki šešių mėnesių. Dabar jis buvo pasirengęs išvykti. 
Deja, dėdė Volis nebuvo toks užtikrintas. 

Susitikimui vadovavo daktaras Bunis, ir jis pateikė gana išsamią 
ataskaitą apie Baksterio pažangą. Visiškai išblaivintas Baksteris ne- 
sunkiai įveikė pradines gydymo pakopas. Jis suvokė savo problemą. 
23-iąją dieną prisipažino esąs alkoholikas ir narkomanas. Tačiau jis 
vis dar neprisipažįsta esąs fiziškai priklausomas nuo kokaino, savo 

mėgstamiausio narkotiko. Jis visą laiką mielai bendradarbiavo su savo 
psichologais, netgi padėjo kitiems pacientams. Kasdien aktyviai spor- 
tavo ir ėmė fanatiškai laikytis dietos. Jokios kavos, arbatos, cukraus. 
Trumpai tariant, Baksteris buvo gero elgesio pavyzdys. Jo reabilitacija 
buvo sėkminga, bent jau iki šiol. 

— Arjis pasirengęs būti paleistas? — paklausė dėdė Volis. 

Daktaras Bunis nutilo ir pažiūrėjo į Baksterį. 

— Ką tu manai? — pasiteiravo jis. 

— Žinoma, pasirengęs. Jaučiuosi puikiai. Man patinka blaivus 
gyvenimas. 

— Jau esu tai girdėjęs, Baksteri, — pasakė Volteris. — Paskutinį 
kartą ištempei — kiek, dvi savaites? 

— Daugumai priklausomybės ligomis sergančių pacientų reikia 
daugiau nei vienos reabilitacijos, — pridūrė daktaras Bunis. 

— Tada viskas buvo kitaip, — tarė Baksteris. — Reabilitacija 
truko tik trisdešimt dienų, ir aš išeidamas žinojau, kad vėl pradėsiu 
gerti. 

— Los Andžele tu neiškęsi, — pasakė Volteris. 

— Galiu iškęsti bet kur. 

— Abejoju. 

— Netiki manimi? 

— Taip, netikiu. Tau teks daug ką įrodyti, sūnau. 

Abu atsiduso ir pažiūrėjo į daktarą Bunį. Atėjo laikas išgirsti nuos- 
prendį, galutinį šios siaubingai brangios įstaigos žodį. 

— Noriu išgirsti, ką iš tiesų galvojate, — tarė Volteris. 

Daktaras Bunis linktelėjo ir neatitraukdamas akių nuo Baksterio 
prabilo: 

— Tu nesi pasirengęs. Nesi pasirengęs, nes nepyksti, Baksteri. 
Privalai pasiekti ribą, kai pradedi pykti ant savo senojo aš, ant senojo 
gyvenimo, polinkių. Turi nekęsti savęs, koks buvai. Kai tave užvaldys 
toji neapykanta ir pyktis, tuomet pasiryši ten negrįžti. Aš matau tai 
tavo akyse. Tu pats tuo netiki. Grįši į Los Andželą, pas tuos pačius 
draugus, nueisi į vakarėlį ir vėl išgersi. Sakysi sau, kad viena taurė ne- 


pakenks. Kad gali susitvarkyti su tuo, jokių problemų. Taip yra buvę ir 

anksčiau. Pradedi nuo poros bokalų alaus, paskui seka trečias, ketvir- 
tas, paskui jau nebeskaičiuoji. Iš pradžių geri, bet netrukus griebiesi 
kokaino. Jei pasiseks, grįši čionai ir mes pamėginsime iš naujo. Jei 
nepasiseks, tu mirsi. 

— Aš tuo netikiu, — tarė Baksteris. 

— Kalbėjausi su kitais psichologais. Mes visi priėjome vieningą 
išvadą. Jei dabar išeisi, labai tikėtina, kad vėl susimausi. 

— Jokiu būdu. 

— Kiek dar laiko jis turėtų pabūti? — paklausė Volteris. 

— Priklauso nuo Baksterio. Lūžis dar neįvyko, nes jis nepyksta 
ant savo senojo aš. — Daktaras Bunis pažvelgė Baksteriui į akis. — Tu 
vis dar svajoji patekti į Holivudą. Nori būti įžymus, žvaigždė: daug 
merginų, vakarėliai, žurnalų viršeliai, sėkmingi kino filmai... Kol viso 
šito neatsisakysi, negalėsi išlikti švarus. 

— Aš surasiu tau tikrą darbą, — tarė Volteris. 

— Aš nenoriu tikro darbo. 

— Dabar supranti, apie ką kalbu? — nusitvėrė jo žodžių daktaras 
Bunis. — Tu sėdi čia bandydamas išsiprašyti, kad galėtum lėkti atgal 
į Los Andželą ir pradėti nuo ten, kur baigei. Tu nesi pirmoji Holivudo 
auka, kurią matau, Baksteri. Esu sutikęs ne vieną tokią. Jei ten sugrįši, 
mažiau nei po savaitės dalyvausi vakarėlyje. 

— O ką,jeijis išvažiuotų kur nors kitur? — paklausė Volteris. 

— Kai nuspręsime jį paleisti, tikrai rekomenduosime naują gy- 
venamąją vietą, kuo toliau nuo jo senų draugų. Žinoma, alkoholio yra 
visur, bet jam būtina pakeisti gyvenimo būdą. 

— Ką manai apie Pitsbergą? — pasiūlė Volteris. 

— Na, jau ne, velniai griebtų! — tarė Baksteris. — Mano šeima 
Pitsberge, ir tik pažiūrėk į juos. Geriau mirsiu kokiame nors landynių 
rajone. 

— Padirbėkime dar trisdešimt dienų, — pasakė daktaras Bu- 
nis. — Tada įvertinsime iš naujo. 

Kai diena kainuoja 1500 dolerių, Volteris norėjo žinoti, už ką 
mokės. 

— Ką veiksite kitas trisdešimt dienų? — pasiteiravo jis. 

— Dar intensyviau dirbsime. Kuo ilgiau Baksteris čia išbus, tuo 
bus didesni jo šansai grįžti į normalų gyvenimą. 

— Grįžimas į normalų gyvenimą... Kaip man patinka toks pasaky- 
mas, — tarė Baksteris. — Negaliu patikėti, kad manęs neišleidžiate. 

— Pasitikėk manim, Baksteri. Mes praleidome kartu ne vieną 
valandą, ir aš žinau, kad tu nesi pasirengęs. 

— Aš net labai pasirengęs. Jūs nežinote, kaip aš pasirengęs. 

— Pasitikėk manim. 

— Ką gi, tuomet pasimatysime po mėnesio, — tarė Volteris. 


15 SKYRIUS 


vadas tęsėsi visą ketvirtadienį ir pasidarė toks nuobodus, kaip 

ir dauguma teisminių bylų, prie kurių dirbti netrukus bus pas- 
kirti naujieji bendradarbiai. Penktadienį pagaliau buvo prieita prie 
klausimo, kurio pastebimai vengta visą savaitę — kabinetų dalijimosi. 
Nekilnojamasis turtas. Beveik niekas neabejojo, kad jų erdvė bus už- 
kimšta, menkai apstatyta ir atokiau nuo akių, todėl beliko. sužinoti, 
kaip iš tiesų bus blogai. 

Teisminių bylų skyrius užėmė 32-ą, 33-ią ir 34-ą aukštus, ir kaž- 
kur ten, toli nuo langų, buvo kabinos, o prie jų kilnojamų sienų pri- 
lipdytos lentelės su naujomis pavardėmis. Kailą palydėjo į trisdešimt 
trečią aukštą. Jo kabina buvo padalyta į keturias vienodo dydžio dalis, 
kurias skyrė storos drobės pertvaros, todėl sėdint prie stalo, tyliai kal- 
bantis telefonu ir naudojantis kompiuteriu buvo galima išlaikyti šiokį 
tokį privatumą. Iš tiesų jo niekas negalėjo matyti; tačiau jei Taboras, 
sėdintis iš dešinės, ar daktarė Deilė Armstrong iš kairės atsistumtų su 
kėde nuo stalo per dvi pėdas, jie galėtų matyti Kailą, o Kailas matytų 
juos. 

Ant stalo pakako vietos tik nešiojamajam kompiuteriui, blok- 
notui ir biuro telefonui. Dizaino struktūrą užbaigė keletas lentynų. 
Kailas pastebėjo, kad čia beveik nėra kur pasitiesti miegmaišį. Penkta- 
dieniui įpusėjus, jis jau jautėsi pavargęs nuo firmos. 

Daktarė Deilė buvo prieš tai dėsčiusi koledže matematikė, bet 
paskui kažkodėl nutarusi tapti advokate. Ji buvo trisdešimties, ne- 
tekėjusi, patraukli, nesišypsanti ir ganėtinai atšiauri, kad būtų pa- 
likta ramybėje. Taboras buvo kanonierius iš Harvardo. Ketvirtasis 

jų mažosios kabinos narys buvo Timas Reinoldsas iš Pensilvanijos, 
kuris jau nuo trečiadienio nenuleido akių nuo Deilės. Ji, rodės, nė kiek 
juo nesidomėjo. Tarp daugybės firmos nuostatų ir taisyklių, kurių jie 
klausėsi visą savaitę, garsiausiai skambėjo griežtas draudimas megzti 
tarnybinius romanus. Jei vis dėlto meilė sužydėtų, tuomet vienam iš 
dviejų reikėtų išeiti. Už atsitiktinius santykius grėsė bausmė, nors 
instrukcijose nebuvo nurodyta, kokios rūšies. Jau sklido pikantiški 
gandai, kad prieš metus viena netekėjusi bendradarbė buvo atleista, o 
vedęs partneris, kuris lakstė paskui ją, išsiųstas į Honkongo biurą. 

Ketvertui buvo paskirta sekretorė, vardu Sandra; ji firmoje 
dirbo jau aštuoniolika metų. Kartą ji šoktelėjo į aukštesnę lygą, tapo 
vyresniojo partnerio vykdančiąja sekretore, tačiau nepakėlė įtampos 
ir buvo pamažu nusmukdyta žemyn, iki pat naujokų lygos, kur daž- 
niausiai tekdavo drąsinti vaikus, dar prieš keturis mėnesius buvusius 
studentus. 

Baigėsi pirmoji savaitė. Kailas neužrašė nė vienos išdirbtos valan- 
dos, nors pirmadienį viskas keisis. Jis susistabdė taksi ir nuvažiavo į 
„Mercer“ viešbutį Soho rajone. Automobilių srautas slinko lėtai, todėl 
jis atsidarė lagaminėlį ir išsitraukė „FedEx“ voką, atsiųstą iš Pitsbergo 
brokerių rūmų. Viduje buvo Džojaus ranka rašytas laiškelis: „Siunčiu 
ataskaitą. Nesuprantu, ką visa tai reiškia. Brūkštelk porą žodžių. 

Kailui buvo sunku patikėti, kad Benis galėtų stebėti visą tą srautą 
laiškų, kuriuos „Skalis ir Peršingas išsiunčia ar gauna kiekvieną dieną 
— tūkstantis penki šimtai advokatų kepte kepa naujus dokumentus, 
nes toks jų darbas. Pašto kambarys buvo didesnis už mažo miestelio 
paštą. Jiedu su Džojumi nusprendė pasisaugoti ir naudotis paprastu, 
nors ir lėtesniu, paštu. 

Ataskaitą buvo parengusi Pitsbergo privati apsaugos firma. Ji 
buvo aštuonių puslapių ir kainavo 2000 dolerių. Joje kalbama apie 
Eleiną Kynan, dabar dvidešimt trejų, šiuo metu gyvenančią bute 
Skrentone, Pensilvanijoje, su kita moterimi. Pirmieji du puslapiai 
pateikė informaciją apie jos šeimą, išsilavinimą ir darbą. Ji mokėsi 
Diukeine tik vienerius metus, ir skubus žvilgsnis į gimimo datą pa- 
tvirtino, kadincidento metu jai nebuvo nė aštuoniolikos. Po Diukeino 
mokėsi poroje mokyklų Eryje ir Skrentone, tačiau laipsnio neįgijo. Per 

praeitą pavasario semestrą lankė užsiėmimus Skrentono universitete. 
Demokratų partijos narė, ir ant jos 2004-ųjų nisano buferio puikuojasi 
du kampanijos lipdukai. Pasak prieinamų šaltinių, ji neturi jokio nekil- 
nojamojo turto, ginklo ar vertybinių popierių užsienio bankuose. Jos 
biografijoje — du nedideli teisės pažeidimai, abu susiję su girtavimu 
nesulaukus pilnametystės ir abu operatyviai išnagrinėti teisme. Po 
antrojo nusižengimo ji buvo nusiųsta į paramos grupę dėl alkoholio ir 
narkotikų vartojimo. Jos advokatė — vietinė moteris, vardu Mišelina 
Čiz, geriau žinoma kaip Maikė. Tai buvo įdomu, nes Eleina pusę dienos 
dirbo advokatų kontoroje „Mišelina Čiz ir bendradarbiai“. Ponia Maikė 
Čiz garsėjo kaip arši skyrybų advokatė, visuomet žmonų pusėje ir vi- 
suomet pasirengusi kastruoti nuklydusius vyrus. 

Visą etatą Eleina turėjo Skrentono savivaldybėje, dirbo direkto- 
riaus, atsakingo už parkus ir rekreaciją, padėjėja. Atlyginimas 24 000 
dolerių. Dirba ten jau beveik dvejus metus. Prieš tai šokinėjo nuo vie- 
no darbo ne visu etatu prie kito. 

Jos santykiai su kambario drauge neaiškūs. Kambario draugė 
dvidešimt aštuonerių, dirba ligoninėje, taip pat lanko paskaitas vie- 
tiniame koledže, niekada nebuvo ištekėjusi ir neturi jokių teistumų. 
Eleina buvo stebima trisdešimt šešias valandas. Pirmą dieną po darbo 
ji susitiko su kambario drauge įvairios publikos mėgstamo baro stovė- 
jimo aikštelėje. Susitikusios jos susikibo už rankų ir patraukė į barą. 
Viduje prisijungė prie dar trijų moterų. Eleina gėrė dietinį gėrimą, nie- 
ko stipriau. Rūkė plonas rudas cigaretes. Moterys buvo labai draugiš- 
kos viena kitai, ir, žinoma, akivaizdus dalykas tapo dar akivaizdesnis. 

Skrentone yra moterų prieglauda, vadinama „Heiven', ir ji skel- 
biasi mušamų ir seksualiai išnaudojamų aukų prieglobsčiu. Tai ne pel- 
no įmonė, privačiai finansuojama, joje dirba savanorės, dauguma iš jų 
teigia buvusios aukomis. 

Mėnesiniame „Heiven“ biuletenyje Eleina Kynan buvo įvardyta 
kaip „patarėja . Apsaugos firmos darbuotoja paskambino Eleinai į na- 
mus iš mokamo telefono Skrentono centre ir pasisakė esanti išprievar- 
tavimo auka, teigė, jog jai reikia su kuo nors pasikalbėti. Ji dėl įvairiau- 
sių priežasčių bijanti išeiti iš namų. Kažkas iš „Heiven“ prieglaudos 
pataręs jai kreiptis į Eleiną. Jos kalbėjosi pusę valandos, ir per tą laiką 

Eleina prisipažino, kad ir ji buvo išprievartauta, kad prievartautojai 
(daugiau nei vienas) niekada nebuvo patraukti atsakomybėn. Ji labai 
norėjo padėti, ir jos susitarė susitikti kitą dieną „Heiven“ biure. Visas 
pokalbis buvo įrašytas; žinoma, kitą dieną joks susitikimas neįvyko. 

— Vis dar auka, — sumurmėjo sau Kailas sėdėdamas ant užpa- 
kalinės taksi sėdynės. Tą naktį, kai Kailas su ja mylėjosi — maždaug 
mėnuo prieš tariamą išprievartavimą — jis gulėjo savo lovoje, giliai 
miegojo, kai ji įšliaužė po antklode ir greitomis pasiėmė tai, ko norėjo. 

Taksi privažiavo prie viešbučio. Jis sukišo ataskaitą į lagaminėlio 
kišenę, sumokėjo vairuotojui ir įėjo į viešbutį. Benis buvo kambaryje 
ketvirtame aukšte, kaip visuomet laukė su įprastu ryžtingumu ir at- 
rodė, tarsi būtų laukes ištisas valandas. Jie nesivargino mandagiai 
sveikintis. 

— Kaip praėjo pirma savaitė? — pasiteiravo Benis. 

— Puikiai. Daug informacijos. Mane paskyrė į teisminių ginčų 
skyrių, — pasakė Kailas, tarsi būtų padaręs kažką, kuo galėtų didžiuo- 
tis. Jam pavyko. 

— Labai geros naujienos. Puiku. Ar pavyko užmesti akį į „Trylon“ 
bylą? 

— Ne, prie tikrų bylų mums dar nebuvo leista artintis. Pradeda- 
me dirbti pirmadienį. Ši savaitė tebuvo apšilimas. 

— Žinoma. Ar jie davė tau kompiuterį? — paklausė Benis. 

— Taip. 

— Kokį? 

— Neabejoju, kad jau žinai. 

— Ne, nežinau. Technologijos keičiasi kas pusmetį. Norėčiau jį 
pamatyti. 

— Ašjo neatsivežiau. 

— Kitą kartą atsivežk. 

— Pagalvosiu. 

— O telefonas koks? „BlackBerry? 

— Kažkas panašaus. 

— Norėčiau jį pamatyti. 

— Ašjo neatsivežiau. 

— Bet firma reikalauja, kad jį visuomet turėtum prie šono, argi ne? 

— Taip. 

— Tai kodėl neturi? 

— Dėl tos pačios priežasties, dėl kurios neatsivežiau kompiute- 
rio. Nes tu nori juos pamatyti, bet nepamatysi, kol aš nebūsiu pasiren- 
gęs. Šiuo metu jie tau neturi jokios vertės ir tu nori pamatyti juos tik 
tam, kad galėtum įmontuoti „blake“ ar ką nors panašaus, tiesa, Beni? 
Vos tik duosiu tau ką nors, tu iškart sulaužysi įstatymą, pažeisi etiką ir 
galėsi mane valdyti. Aš nesu kvailas, Beni. Mes niekur neskubėsime. 

— Mes susitarėme prieš daugelį mėnesių, Kailai. Negi pamiršai? 
Tu jau sutikai sulaužyti įstatymą, pažeisti etiką, daryti tai, ko aš prašy- 
siu. Tu rasi informaciją ir perduosi ją man. Ir jei man ko nors prireiks iš 
firmos, tu turėsi tai gauti. Dabar man reikia telefono ir kompiuterio. 

— Ne. Ne dabar. 

Benis nuėjo prie lango. Jis prašneko po ilgos pauzės. 

— Žinai, kad Baksteris Teitas gydosi reabilitacijos klinikoje? 

— Žinau. 

— Jau kurį laiką. 

— Girdėjau. Galbūt jis pasveiks ir susitvarkys gyvenimą. 

Benis atsigręžė ir priėjo grėsmingai arti. 

— Tau reikia priminti, Kailai, kas čia vadovauja. Jei nevykdysi 
mano įsakymų, aš rasiu būdą, kaip tau apie tai priminti. Šią akimirką 
rimtai svarstau, ar nepaleidus pirmos vaizdo įrašo dalies. Internete, 
visiems pranešus, kam gali būti įdomu, kad galėtų pasismaginti. 

Kailas gūžtelėjo pečiais. 

— Tai tik būrys girtų koledžo vaikių. 

— Tiesa, nieko ypatinga. Bet ar tikrai norėtum ten atsidurti, 
Kailai, kad tave pamatytų visas pasaulis? Ką pagalvotų tavo naujieji 
kolegos firmoje? 

— Tikriausiai pamanytų, kad buvau tik dar vienas kvailas gir- 
tuoklėlis, kaip ir dauguma jų, kai buvo jaunesni. 

— Pažiūrėsim. — Benis paėmė ploną aplanką, atvertė jį ir ištrau- 
kė lapą su atvaizdu jame. — Pažįsti šį vyruką? — paklausė jis, ištiesda- 
mas lapą Kailui, kuris tik žvilgtelėjo ir papurtė galvą. 

Ne. Baltasis, trisdešimties, su kostiumu, bent jau sprendžiant iš 
viršutinės dalies. 

— Jo vardas Geivinas Mydas, jau ketvirtus metus dirba pas „Ska- 
lį ir Peršingą teisminių ginčų skyriuje, vienas iš trisdešimties bendra- 
darbių, plušančių prie bylos „Trylon prieš „Bartin . Jei viskas vyktų 
normaliai, tikriausiai susipažintum su juo po keleto savaičių, tačiau 
poną Mydą netrukus atleis. 

Kailas laikė popieriaus lapą žiūrėdamas į gražų Geivino Mydo 
veidą ir svarstydamas, kokią nuodėmę jis padarė. 

— Pasirodo, praeityje jis irgi turėjo problemų, — kalbėjo Benis, 
mėgaudamasis budelio vaidmeniu. — Pasirodo, jam irgi patikdavo 
šiurkščiai elgtis su merginomis. Beje, jis jų neprievartavo. 

— Aš nieko neišprievartavau, ir tu tai žinai. 

— Galir ne. 

— Turi dar vieną vaizdo įrašą, Beni? Knaisiojaisi po šiukšles ieš- 
kodamas, ką dar sužlugdyti? 

— Ne, ne vaizdajuostę. Tik šiokius tokius rašytinius parodymus. 
Ponas Mydas neprievartauja moterų; jis tiesiog jas muša. Prieš dešimt 
metų koledže jis turėjo merginą, kuri dažnai vaikščiodavo sumušta. 
Vieną vakarą jis nuvežė ją į ligoninę. Pagaliau buvo iškviesta policija, ir 
tiesa apie poną Mydą išaiškėjo. Jis buvo suimtas, pasodintas į kalėji- 
mą, jam buvo pateikti oficialūs kaltinimai, grėsė teismo procesas. Pas- 
kui jie susitarė, jis jai sumokėjo, mergina nenorėjo stoti prieš teismą 
ir reikalas buvo užmirštas. Mydas išsisuko, bet teistumas liko. Jokių 
problemų, jis tiesiog melavo. Stodamas į teisės mokyklą Mičigane me- 
lavo pildydamas pareiškimą. Kai buvo tikrinami biografijos faktai pas 
„Skalį ir Peršingą , jis vėl melavo. Tokiu atveju sutartis nutraukiama 
automatiškai. 

— Aš taip džiaugiuosi dėl tavęs, Beni. Žinau, ką tau reiškia šios 
pasakaitės. Pirmyn, čiupk jį. Sužlugdyk jį. Šaunuolis. 

— Visi turi paslapčių, Kailai. Galiu sužlugdyti bet ką. 

— Tu čia bosas. — Kailas trenkė durimis ir išskubėjo iš viešbučio. 


Šeštadienio vidurdienį trys užsakyti autobusai pajudėjo nuo 
„Skalio ir Peršingo biuro pastato ir išsuko iš miesto. Jie gabeno šimtą 

tris naujuosius bendradarbius. Kiekviename autobuse buvo pilnas 
baras ir daugybė užkandžių, tad visi nieko nelaukdami puolė gerti. Po 
trijų valandų jie atvyko į jachtklubą Hemptonuose. Pirmasis vakarėlis 
vyko palapinėje netoli Montuko paplūdimio. Vakarienė buvo pateikta 
kitoje palapinėje viešbučio teritorijoje. Antrasis, paskutinis, vakarėlis 
įvyko vieno iš Skalių palikuonių dvare. Prie baseino grojo regio grupė. 

Renginys buvo skirtas ledams pralaužti ir naujokams pradžiugin- 
ti, kad jie prisijungė prie firmos. Jame dalyvavo ir daug firmos partne- 
rių, kurie nusigėrė taip pat, kaip ir bendradarbiai. Vakaras užsitęsė, ir 
rytas nebuvo labai malonus. Po ankstyvų priešpiečių, išgėrę litrus ka- 
vos, jie susėdo nedideliame kambaryje pasiklausyti išmintingų senių 
patarimų, kaip padaryti sėkmingą karjerą. Keletas atsistatydinusių 
partnerių, legendinių firmos darbuotojų, pasakojo karo laikų istorijas, 
pokštavo ir dalijo patarimus. Atmosfera buvo neoficiali, ir visi galėjo 
klausti ko panorėję. 

Kai seni ožiai pasišalino, į priekį išėjo labai mišri grupė ir tęsė 
pasakojimus. Juodaodis vyras, baltoji moteris, lotynų amerikietis ir 
korėjietis — visi partneriai — kalbėjo apie firmos pagarbą tolerancijai, 
lygias teises ir taip toliau. 

Vėliau jie užkando krevečių ir austrių privačiame paplūdimyje, 
grįžo į autobusus ir pasuko atgal į Manhataną. Jie atvyko jau sutemus, 
ir jauni išvargę advokatai išsiskirstė po namus trumpai numigti. 

Jie dar nežinojo, ką reiškia nuovargis. 

isos viltys užsiimti prasmingų darbu akimirksniu užgeso 

Vi aštuntos pirmadienio rytą, kai visi dvylika naujųjų 
teisminių ginčų skyriaus bendradarbių buvo nusiųsti į dokumentų 
peržiūros gelmes. Jau per pirmus metus teisės mokykloje Kailas pri- 
siklausė siaubo istorijų, kaip protingi ir darbštūs jauni bendradarbiai 
išsiunčiami į kokį nors baisų rūsį, prikaustomi prie stalo ir apkrau- 
nami kalnais smulkiai prirašytų dokumentų, kuriuos jiems tenka 
perskaityti. Ir nors Kailas žinojo, kad pirmaisiais darbo metais tokių 
bausmių bus gana daug, jis paprasčiausiai nebuvo tam pasirengęs. Jį ir 
Deilę, kuri sulig kiekviena diena atrodė vis geriau, tačiau nerodė jokių 
individualybės bruožų, paskyrė peržiūrėti bylą, kurioje klientą slėgė 
finansiniai sunkumai. 

Jų naujoji viršininkė šiai dienai, vyresnioji bendradarbė vardu 
Karlina, pasikvietė juos į savo kabinetą ir išaiškino situaciją. Per kitas 
keletą dienų jie turėsią peržiūrėti kai kuriuos nepaprastai svarbius do- 
kumentus dirbdami mažiausiai aštuonias valandas per dieną po 300 
dolerių už valandą. Toks būsiąs jų tarifas, kol lapkritį paaiškės advo- 
katūros egzamino rezultatai; tuomet, jei jie išlaikysią, valandos atlygis 
pašoksiąs iki 400 dolerių. 

Niekas neketino atsakyti į paskubomis užduotą klausimą, kas 
bus, jei jie neišlaikysią. Praeitais metais išlaikė 92 procentai „Skalio ir 
Peršingo bendradarbių, todėl buvo laikoma, kad išlaikė visi. 

Aštuonios valandos buvo minimumas, bent jau kol kas, o pri- 


dėjus pietų ir kavos pertraukėlių laiką susidarys maždaug dešimties 

valandų darbo diena. Pradėti reikia ne vėliau kaip aštuntą ryto ir nė 
negalvoti išeiti anksčiau nei penktą po pietų. 

Jei jiems įdomu, Karlina pernai išdirbusi du tūkstančius keturis 
šimtus valandų. Ji dirbo firmoje penkerius metus ir elgėsi kaip tikra 
senbuvė. Būsimoji partnerė. Kailas apsižvalgė po jos geroje vietoje 
esantį kabinetą ir pastebėjo Kolumbijos universiteto Teisės fakulteto 
diplomą. Kabinete buvo ir jaunesnės Karlinos nuotrauka ant žirgo, 
tačiau nesimatė nei vyro, nei draugo, nei vaikų. 

Ji aiškino, kad kuriam nors partneriui gali prireikti Kailo arba 
Deilės pagalbos skubiam projektui, tad jie turį būti pasirengę. Doku- 
mentų peržiūra, žinoma, ne pats maloniausias darbas, tačiau tai esąs 
pajamų saugumo garantas visiems naujiems bendradarbiams. „Ten 
visuomet galite rasti darbo, už kurį bus sumokėta“, — sakė Karlina. 
— Aštuonios valandos yra minimumas, tačiau maksimumo nėra. 

Kaip nuostabu, galvojo Kailas. Jei dėl kokios nors priežasties de- 
šimties valandų per dieną nepakaktų, dokumentų peržiūros kambario 
durys visuomet plačiai atviros. 

Jų pirmosios bylos kliento pavardė buvo gana absurdiška — Pla- 
cidas Morgidžas* — absurdiška Kailo nuomone, tačiau jis laikė liežuvį 
už dantų, kol Karlina bėrė pagrindinius bylos faktus. 2001-aisiais, 
kai valdžią perėmė naujoji reguliuotojų banga ir nusprendė laikytis 
nešališkesnių pozicijų, Placidas ir kiti dideli namų hipotekos bankai 
pradėjo dar įžūliau siūlyti naujas paskolas. Jie plačiai reklamavo- 
si, ypač internete, ir įtikino milijonus žemesnės ir vidutinės klasės 
amerikiečių, kad šie iš tiesų galį įpirkti namus, nors ir neturį pinigų. 
Masalu tapo reguliuojama palūkanų norma už įkeistą turtą, o tokių 
sukčių kaip Placidas rankose ji tapo tokia reguliuojama, kad niekas nė 
negalėjo įsivaizduoti. Placidas priviliodavo klientus, nesunkiai sutvar- 
kydavo dokumentus, susirinkdavo apvalų išankstinį mokestį, o tada 
parduodavo mėšlą antrinėse rinkose. Kompanija nebegalėjo tesėti 
savo įsipareigojimų, kai perkaitusi nekilnojamojo turto rinka pagaliau 
sprogo, namų kainos smarkiai krito ir iš gyventojų buvo masiškai pra- 
dėtos atiminėti naudojimosi teisės. 


“ Angl. mortgage — nekilnojamo turto įkeitimas, hipoteka. 

Karlina pasakodama vartojo kur kas švelnesnius žodžius, tačiau 
Kailas jau kurį laiką žinojo, kad jo firma atstovauja Placidui. Jis buvo 
skaitęs ne vieną straipsnį apie hipotekos bankų krachą ir ne kartą 
pastebėjęs „Skalio ir Peršingo“ vardą, visuomet teisinantį naujausias 
Placido nesėkmes. 

Dabar advokatai bandė tvarkyti jovalą. Placidą griūte užgriuvo 
bylos, tačiau blogiausias buvo grupinis trisdešimt penkių tūkstančių 
buvusių paskolų gavėjų ieškinys. Jis užregistruotas prieš metus Niu- 
jorke. 

Karlina nuvedė juos į pailgą požeminį kalėjimą, primenantį kam- 
barį be langų, su betoninėmis grindimis, prastu apšvietimu ir tvarkin- 
gai sudėtomis balto kartono dėžėmis su užrašu „Placidas Morgidžas“ 
ant galų. Tai buvo kalnas, apie kurį Kailas tiek daug girdėjo. Dėžėse, 
kaip paaiškino Karlina, yra visų trisdešimt penkių tūkstančių ieškovų 
dokumentai. Kiekvieną iš jų reikia peržiūrėti. 

— Jūs ne vieninteliai, — dirbtinai nusijuokė Karlina, kai Kailas 
ir Deilė jau norėjo atsisakyti. — Jums padės kiti bendradarbiai ir netgi 
keletas firmos darbuotojų. 

Ji atidarė dėžę, ištraukė colio storumo aplanką ir paskubomis pa- 
aiškino, ko ieško teisminių ginčų skyriaus komanda. 

— Vieną dieną, — rimtai tarė ji, — mūsų advokatams teisme bus 
nepaprastai svarbu pasakyti teisėjui, kad mes išnagrinėjome visus šios 
bylos dokumentus. 

Kailo nuomone, firmai taip pat buvo nepaprastai svarbu turėti 
klientų, kurie galėtų mokėti didžiulius pinigus už tokį beprasmį darbą. 
Staiga Kailui ėmė svaigti galva suvokus, kad vos po kelių minučių jam 
ims plaukti po 300 dolerių už kiekvieną darbo valandą. Jis nėra vertas 
nė dalies tų pinigų. Jis dar netgi ne advokatas. 

Karlina paliko juos tame kambarėlyje ir skubiai nukaukšėjo per 
išblizgintas betono grindis. Kailas išpūtęs akis pažiūrėjo į dėžes, tada į 
Deilę, kuri atrodė taip pat pritrenkta kaip ir jis. 

— Jie tikriausiai juokauja, — pasakė jis. 

Bet Deilė buvo pasiryžusi kažką įrodyti; ji griebė dėžę, numetė ją 
ant stalo ir piktai ištraukė keletą segtuvų. Kailas nuėjo į kitą kambario 
galą, kaip įmanoma toliau, ir susirado sau keletą segtuvų. 

Jis atvertė vieną ir žvilgtelėjo į laikrodį — buvo 7.50. „Skalio“ 
advokatams buvo mokama už dešimtąsias dalis. Valandos dešimtąją 
dalį sudaro šešios minutės. Dvi dešimtosios — dvylika minučių ir taip 
toliau. 1,6 valandos sudaro vieną valandą ir trisdešimt šešias minutes. 
Galjam atsukus laikrodį atgal, iki 7.48, tada galės užrašyti dvi dešimtą- 
sias iki aštuntos valandos? O gal tiesiog pamankštinti rankas, išgerti 
kavos, apsiprasti ir luktelėti iki 7.54, o tada pradėti savo pirmąsias 
kaip advokato minutes? Nėra čia ką galvoti. Čia Volstritas, kur viskas 
daroma įžūliai. Kai abejoji, dėk iš peties. Jei ne, tai padarys kuris nors 
kitas, tada tu jo nepasivysi. 

Kad perskaitytų kiekvieną žodį, prireikė valandos. 1,2 valandos, 
jei tiksliai, ir staiga pajuto, kad visos abejonės dėl valandų skaičiaus ir 
360 dolerių už jas išsisklaidė. Dar visai neseniai, maždaug prieš pusan- 
tros valandos, Kailui buvo sunku patikėti, kad jis vertas 300 dolerių už 
valandą. Juk jis dar nė egzamino neišlaikė! Tačiau ūmai atitoko. Pla- 
cidas skolingas jam, nes buvo patrauktas į teismą dėl savo nesąžinin- 
gumo. Dabar kažkam reikia srėbti šitą košę. Jis iš keršto kompanijai 
pateiks įžūlią sąskaitą. Prie stalo Deilė dirbo nepakeldama akių. 

Kažkur trečio segtuvo vidury Kailas liovėsi dirbęs, kad apmąstytų 
keletą dalykų. Nors tiksėjo darbo minutės, jis ėmė galvoti, kur galėtų 
būti „Trylon-Bartin“ kambarys. Kur laikomi didžiai slapti dokumentai 
ir kaip jie apsaugoti? Kokioje saugykloje jie slepiami? Šis požeminis 
kalėjimas, rodos, nesaugomas, bet kas gi leis pinigus krūvai nesėk- 
mingos hipotekos dokumentų apsaugoti? Jei Placidas ir turi ką slėpti, 
galima kirsti lažybų, kad jie ne ten, kur Kailas galėtų juos surasti. 

Tada jis įsileido galvoti apie savo gyvenimą. Na štai, dar tik trečia 
jo profesinės karjeros valanda, o jis jau abejoja savo sveiku protu. Koks 
žmogus galėtų rymoti prie šių beprasmių lapų valandas ir dienas ne- 
išsikraustęs iš proto? Kokio pirmųjų metų bendradarbio gyvenimo jis 
tikėjosi? Ar būtų geriau kitoje firmoje? 

Deilė išėjo dešimčiai minučių, tada sugrįžo. Tikriausiai ėjo į tua- 
letą. Kailas neabejojo, kad ji atidžiai seka laiką. 

Pietavo firmos kavinėje keturiasdešimt trečiame aukšte. Maisto 
kokybei čia buvo skiriama daug dėmesio. Virėjus konsultavo geriausi 
šefai, buvo naudojami šviežiausi produktai, galėjai pasirinkti daugybę 

įvairiausių lengvų užkandžių. Jie galėjo išeiti iš pastato ir drožti į res- 
toraną, tačiau nedaugelis drįso. Firmos politika buvo aiškiai skelbiama 
ir skleidžiama, tačiau turėjo daug nerašytų taisyklių; viena iš jų buvo 
ta, kad naujokai valgo firmos viduje, nebent klientui galima pateikti 
sąskaitą už tikrus pietus. Dauguma partnerių irgi maitinosi kavinėje. 
Jiems buvo svarbu būti matomiems pavaldinių, girti puikų maistą, o 
svarbiausia — pavalgyti per pusvalandį ir taip parodyti efektyvumo 
pavyzdį. Interjeras buvo art deco, gražus, tačiau atmosfera vis dėlto 
priminė kalėjimo valgyklą. 

Ant kiekvienos sienos kabėjo po laikrodį; beveik galėjai girdėti 
juos tiksint. 

Kailas ir Deilė prisėdo prie Timo Reinoldso, kuris sėdėjo prie ne- 
didelio stalelio netoli plataus lango su nuostabiu vaizdu į kitus aukštus 
pastatus. Timas atrodė priblokštas — jo akys blizgėjo, žvilgsnis buvo 
tuščias, balsas slopus. Jie apsikeitė siaubo istorijomis apie dokumentų 
peržiūrą ir ėmė juokauti apie pasitraukimą iš teisės pasaulio. Maistas 
buvo skanus, nors pietūs atrodė labiau skirti ne valgymui. Pietūs buvo 
dingstis pabėgti nuo dokumentų. 

Tačiau jie ilgai netruko. Bendradarbiai susitarė susitikti po dar- 
bo išgerti — Deilė pirmą kartą parodė gyvybės ženklą — ir pasuko į 
savo kalėjimus. Po dviejų valandų Kailą ėmė kankinti haliucinacijos ir 
prisiminimai apie šlovingas dienas Jeilyje, kai jis redagavo prestižinį 
teisės žurnalą savo paties kabinete ir vadovavo tuzinui kitų protingų 
studentų. Jo ilgos valandos duodavo vaisių — svarbų žurnalą, kuris 
buvo spausdinamas aštuonis kartus per metus ir plačiai skaitomas 
advokatų, teisėjų bei mokslo žmonių. Jo kaip vyriausiojo redaktoriaus 
vardas puikavosi pirmojo puslapio viršuje. Tik keletas studentų buvo 
pagerbti tokiu titulu. Vienerius metus jis buvo Svarbus Asmuo. 

Kaip čia atsitiko, kad jis taip greitai ir taip skaudžiai nukrito? 

Tai tik dalis naujokų gyvenimo, kartojo jis sau. Bazinis mokymas. 

Bet kokia gaišatis! Placidas, jo akcininkai, kreditoriai ir tikriau- 
siai amerikiečiai mokesčių mokėtojai įklimps į teisinius mokesčius, 
kuriuos iš dalies padidins dabar jau abejingos tokio Kailo Makavojaus 
pastangos, kuris peržiūrėjęs devynias iš trisdešimt penkių tūkstančių 
bylų buvo įsitikinęs, kad jo firmos klientą reikia uždaryti į kalėjimą. 

Vadovaujančius asmenis, vadybininkus, direktorių tarybą — visus. Ne- 
galima pasodinti į kalėjimą korporacijos, tačiau reikia padaryti išimtį 
visiems tarnautojams, kurie kada nors dirbo Placidui Morgidžui. 

Ką pagalvotų Džonas Makavojus, jei pamatytų savo sūnų? Kailas 
nusijuokė ir nusipurtė pagalvojęs. Žodinis išsityčiojimas būtų juokin- 
gas ir žiaurus, ir šią akimirką Kailas priimtų jį tylėdamas. Šiuo metu 
jo tėvas tikriausiai biure, konsultuoja kokį nors klientą, arba teismo 
salėje bendrauja su kitu advokatu. Nesvarbu, jis vis tiek tarp realių 
žmonių, dalyvauja realiame pokalbyje ir jo gyvenimas tikrai ne nykus. 

Deilė sėdėjo už penkiasdešimties pėdų, atsukusi jam nugarą. Nu- 
gara, kiek jis matė, buvo daili, liekna, gracinga. Šią minutę jis negalėjo 
matyti nieko daugiau, bet jau buvo ištyrinėjęs kitas dalis — grakščias 
kojas, liekną juosmenį, nelabai didelę krūtinę, bet juk negali visko tu- 
rėti. Kas būtų, mąstė jis, jei (1) jis pamažu per kitas dienas ar savaites 
imtų jai meilintis, (2) ir jam pavyktų, ir (3) jis pasirūpintų, kad juos 
sučiuptų? Jį išmestų iš firmos, kas šiuo metu atrodė puiki mintis. Ką 
pasakytų Benis? Bjaurus, nesavanoriškas išėjimas iš „Skalio ir Peršin- 
go?“ Kiekvienas jaunas vyras turi teisę meilintis moterims, o jei tave 
sugauna, tai kas? Bent jau atleidžia dėl vertos priežasties. 

Benis netektų šnipo. Jo šnipas būtų išspirtas, bet nebūtų diskva- 
lifikuotas. 

Įdomu. 

Žinoma, turint galvoje, kaip jam sekasi, tikriausiai atsirastų kitas 
vaizdo įrašas, šįkart su Kailu ir Deile, ir Benis uždėtų ant jo savo pur- 
vinas letenas, o paskui — kas žino? 

Kailas svarstė apie visa tai už 300 dolerių per valandą. Jis nė ne- 
pagalvojo išjungti skaitiklį, nes norėjo, kad Placidas kraujuotų. 

Jis išsiaiškino, kad Deilė matematikos daktarės laipsnį įgijo bū- 
dama dvidešimt penkerių Masačusetso technologijos institute ir kad 
kelerius metus dirbo mokytoja, kol nusprendė, jog tai nuobodu. Teisę 
ji studijavo Kornelyje. Kodėl ji sumanė pereiti iš klasės į teismo rūmus, 
buvo neaišku, bent jau Kailui. Šią akimirką besikamuojančių geomet- 
rijos studentų klasė atrodytų kaip paradas. Jai trisdešimt, niekada 
nebuvo ištekėjusi, ir jis ką tik panoro atskleisti jos uždarą ir sudėtingą 
asmenybę. 


148 


Jis atsistojo ketindamas pasivaikščioti, kad į atbukusias smege- 
nis imtų plūsti kraujas. 

— Gal nori kavos? — paklausė Deilės. 

— Ne, ačiū, — atsiliepė ji ir beveik nusišypsojo. 

Po poros puodelių stiprios kavos Kailas žvalumo nepajuto, užtat 
vakarop ėmė nerimauti dėl neatitaisomos žalos smegenims. Dėl visa 
kojiedu su Deile nusprendė palaukti iki 17.00, ir tik tada išsiregistruo- 
ti. Jie išėjo kartu, tylėdami nusileido liftu, abu mintyse galvodami tą 
patį — išeidami taip anksti pažeidžia dar vieną nerašytą taisyklę. Bet 
jie užgniaužė tą mintį ir pėsčiomis nužingsniavo keturis kvartalus į 
airišką aludę, kur Timas Reinoldsas laukė užėmęs staliuką ir jau buvo 
bebaigiąs pirmąją pintą. Jis buvo su Everetu, naujuoju bendradarbiu iš 
Niujorko universiteto, kurį paskyrė į komercinio nekilnojamojo turto 
praktikos grupę. Atsisėdę ir patogiai įsitaisę jie išsitraukė savuosius 
„FirmFone“ telefonus. Ant stalo jų gulėjo keturi, tarytum užtaisyti 
ginklai. 

Deilė užsisakė martinio. Kailas paprašė sodos vandens, o kai pa- 
davėja nuėjo, Timas paklausė: 

— Tu negeri? 

— Ne. Buvau priverstas mesti koledže. — Kailas visuomet taip 
atsakydavo ir žinojo, kokių klausimų galėjo tikėtis toliau. 

— Buvai priverstas mesti? 

— Aha. Per daug gėriau, todėl mečiau. 

— Reabilitacija, Anoniminiai alkoholikai ir panašiai? — pasitei- 
ravo Everetas. 

— Ne. Pasikalbėjau su psichologu, ir jis mane įtikino, kad mano 
įprotis tik gilės. Išsigandau ir daugiau niekada nebebandžiau. 

— Nuostabu, — tarstelėjo Timas ištuštindamas bokalą. 

— Aširgi negeriu, — pasakė Deilė. — Bet po šios dienos galėčiau 
išgerti visą butelį. 

Tokie žodžiai iš absoliučiai humoro jausmo neturinčio žmogaus 
lūpų nuskambėjo gana juokingai. Pasijuoke jie ėmė aptarinėti pirmąją 
dieną. Timas užregistravo 8,6 valandos — per tą laiką jis skaitė senų 
Niujorko teisė įstatymų, nukreiptų prieš bendrus ieškinius, istoriją. 

Everetas išdirbo 9 valandas studijuodamas nuomos sutartis. Tačiau 
žaidimą laimėjo Kailas su Deile, apsakę savo požeminį kalėjimą su jo 
trisdešimt penkiais tūkstančiais bylų. 

Kai buvo atnešti gėrimai, jie pakėlė tostą už Placidą Morgidžą ir 
400 000 naudojimosi teisės atėmimų. Išgėrė už Taborą, kuris prisiekė 
liksiąs prie stalo iki vidurnakčio. Pakėlė stiklus už „Skalį ir Peršingą“ 
ir puikias pradines algas. Kai išgėrė pusę taurės martinio, džinas mušė 
į minkštas Deilės smegenis ir ji pradėjo kikenti. Kai ji užsisakė antrą, 
Kailas atsiprašė ir patraukė namo. 


Antradienį, 17.30, Kailas baiginėjo savo antrą dieną požeminia- 
me kalėjime ir mintyse kūrė atsistatydinimo laišką. Jis mielai pasiųs 
Benį po velnių, mielai stos akis į akį su Eleina ir Pitsbergo teismo rū- 
muose išklausys jos kaltinimą išprievartavimu. Bet kas bus geriau nei 
tai, ką dabar jam tenka kęsti. 

Jis išgyveno dieną nepaliaujamai kartodamas mantrą: „Bet jie 
man moka 200 000 per metus.“ 

Tačiau 17.30 jam neberūpėjo, kiek jie jam moka. Jo „FirmFone“ 
skambtelėjo pranešdamas apie gautą žinutę iš Dago Pekhemo. Jis rašė: 
„Kailai, man reikia pagalbos. Mano kabinete. Dabar, jei gali.“ 

Kailas pamiršo atsistatydinimo laišką, pašoko ant kojų ir puolė 
prie durų. Prabėgdamas tarstelėjo Deilei: 

— Turiu bėgti pas Dagą Pekhemą, teisminių ginčų skyriaus part- 
nerį. Jis turi projektą. 

Ji atrodė nustebusi ir įsižeidusi, bet jis paliko ją vienui vieną Placi- 
do požeminiame kalėjime. Nubėgo tekinas du aukštus žemyn ir netekęs 
kvapo įžengė į Pekhemo kabinetą. Partneris kalbėjosi telefonu, stovėda- 
mas, nekantriai mindžikuodamas. Jis parodė Kailui į gražų odinį krėslą 
priešais jo stalą. Atsidusęs ir užbaigęs pokalbį žodžiais: „Tu kvailys, Slei- 
dai, tikras idiotas“, pažiūrėjo į Kailą, išspaudė šypseną ir tarė: 

— Kaip tau sekasi? 

— Dirbu dokumentų peržiūroje. — Daugiau nieko nereikėjo 
sakyti. 

— Apgailestauju, bet mes visi tai išgyvenome. Klausyk, man rei- 
kia pagalbos. Padėsi? — Pekhemas krito į krėslą ir ėmė suptis, įnirtin- 
gai siūbuodamas pirmyn atgal ir neatitraukdamas nuo Kailo akių. 

— Žinoma. Šią akimirką aš pasirengęs nublizginti jums batus. 

— Jie švarūs. Turiu vieną bylą Niujorko Pietų apylinkės teisme, 
gana svarbią. Keletas žmonių iškėlė grupinį ieškinį mūsų klientui 
„Barksui“. Jie vartojo vaistus nuo širdies ir po kurio laiko apsirgo. 
Didelė, paini ir sudėtinga byla, sulaukusi atgarsio ne vienoje valstijoje. 
Ketvirtadienio rytą mes stosime prieš teisėją Kafertį. Pažįsti jį? 

Aš čia tik antra diena, vos nešūktelėjo Kailas. Dar nieko nepa- 
žįstu. 

— Ne. 

— Kofeininis Kafertis. Jį kamuoja kažkoks cheminis disbalansas, 
kuris neleidžia miegoti nei dieną, nei naktį; jei neišgeria vaistų, susi- 
kviečia advokatus ir ima rėkauti, kad bylos juda taip lėtai. Kai išgeria 
vaistų, irgi rėkia, bet tiek daug nesikeikia. Kad ir kaip būtų, jo grafikas 
vadinamas „Reaktyviniu parengtų bylų nagrinėjimu“, nes jis visus sku- 
bina. Geras teisėjas, bet tikra rakštis subinėje. Tai va, ši byla užsitęsė, 
ir dabar jis grasina perduoti ją kitai jurisdikcijai. 

Kailas užsirašinėjo kaip galėdamas skubiau. Vos tik Pekhemas 
nutilo, jis pasiteiravo: 

— Vaistai nuo širdies? 

— Tiesą sakant, tai vaistas, kuris valo didžiąsias kraujagysles, 
įskaitant kairįjį ir dešinįjį skilvelius. Tai sudėtingas medicininis rei- 
kalas, bet tau nėra reikalo nerimauti. Pas mus dirba du partneriai, 
turintys medicininį išsilavinimą, tad jie pasirūpins šia bylos puse. Iš 
viso byla rūpinasi keturi partneriai ir dešimt bendradarbių. Aš esu 
vadovaujantis patarėjas. — Jis ištarė tai su pernelyg dideliu pasi- 
tenkinimu. Tada pašoko iš krėslo ir nudrimblino prie lango pažiūrėti 
į miestą. Jo balti iškrakmolyti marškiniai buvo per dideli, tad puikiai 
slėpė riebų pilvą. 

Benio informacija buvo kaip paprastai tiksli. Pirmoji Pekhemo 
santuoka iširo praėjus trylikai mėnesių po to, kai jis atėjo pas „Skalį 
ir Peršingą tiesiai iš Jeilio. Jo dabartinė žmona irgi buvo advokatė, 
kitos firmos toje pačioje gatvėje partnerė. Ji irgi dirbo ilgas valandas. 

Jie augina du mažus vaikus. Jų butas Aukštutiniame Vestsaide verti- 
namas 3,5 milijono dolerių, ir jie turi privalomą namą Hemptonuose. 
Praeitais metais Dagas uždirbo 1,3 milijono, jo žmona — 1,2 milijono. 
Jis laikomas geriausiu teismų advokatu, kurio specializacija — ginti 
dideles farmacijos įmones, nors jis pats retai dalyvauja teismo procese. 
Prieš šešerius metus jis pralaimėjo svarbią bylą dėl nuskausminamųjų, 
kurie skatindavo savižudybes, bent jau taip manė prisiekusiųjų žiuri. 
„Skalis ir Peršingas“ išsiuntė jį dviem savaitėms į sanatoriją Italijoje. 

— Kafertis nori atsikratyti byla, — tarė jis tiesindamas skau- 
damą nugarą. — Mes, žinome, priešinsimės. Nors, atvirai kalbant, 
aš būčiau ne prieš, jei ją perduotų kitai jurisdikcijai. Yra keturios 
galimybės: Diuvalio apygarda Floridoje, Memfio centras, mažas mies- 
teliūkštis Filimoras Nebraskoje arba De Pleinas Ilinojuje. Tavo misija, 
jei sutiksi padėti, bus ištirti šias keturias jurisdikcijas. — Jis sudribo 
į kėdę ir vėl ėmė suptis. — Man reikia žinoti, kokie ten prisiekusieji. 
Kokie nuosprendžiai? Kaip šiose vietose vertinamos didelės kompani- 
jos? Žinoma, yra keletas specialių organizacijų, kurios parduoda savo 
informaciją, ir mes ją perkame, tačiau ji ne visuomet tiksli. Daug skai- 
čių, bet mažai naudingos informacijos. Tau reikės gerokai pasiknisti. 
Susiskambinti su šių keturių vietų advokatais ir išsiaiškinti, ko galima 
tikėtis. Ar sutinki, Kailai? 

Tarsi jis turėtų pasirinkimą. 

— Žinoma. Puikus pasiūlymas. 

— Nevadinčiau jo puikiu. Man reikia šios informacijos iki pusės 
aštuntos ketvirtadienio rytą. Ar jau teko nakvoti čia naktį? 

— Ne. Aš čia tik... 

— Taip, tiesa. Ką gi, imkis darbo. Paruošk memorandumą, nieko 
įmantraus. Susitiksime čia pusę aštuonių ketvirtadienio rytą, kartu su 
kitais dviem bendradarbiais. Turėsi dešimt minučių padaryti praneši- 
mui. Klausimų bus? 

— Kolkas ne. 

— Būsiu čia iki dešimtos vakaro, tad atsiųsk žinutę, jei ko nors 
prireiks. 

— Ačiū, ir ačiū už tai, kad ištraukėte mane iš dokumentų per- 
žiūros. 

— Koks nereikalingas darbas. 

Ėmė skambėti biuro telefonas, ir Kailas išskubėjo pro duris. Jis 
patraukė tiesiai į savo kabiną, pasiėmė kompiuterį ir nuskubėjo į urvą 
primenančią biblioteką trisdešimt devintame aukšte. Pastate buvo 
mažiausiai dar keturios mažesnės bibliotekos, bet Kailas kol kas ne- 
žinojo kur. 

Jis neprisiminė, kada taip džiaugėsi dėl tyrimo projekto. Tai buvo 
tikra byla, su nustatyta data, piktu teisėju ir strateginiais sprendimais. 
Pranešimas, kurį jis parengs, bus skaitomas ir vertinamas tikrų advo- 
katų mūšio įkarštyje. 

Kailas beveik gailėjosi vargšų naujokų, likusių dokumentų peržiū- 
roje. Bet žinojo, kad netrukus vėl ten sugrįš. Jis netgi pamiršo vaka- 
rienę ir tik dešimtą vakaro suvalgė šaltą sumuštinį iš aparato, tuo pat 
metu skaitydamas informaciją apie prisiekusiuosius. Neturėdamas po 
ranka miegmaišio, išėjo iš bibliotekos vidurnaktį — joje liko mažiau- 
siai dar dvidešimt bendradarbių — ir taksi grįžo į savo butą. Numigęs 
keturias valandas, pusvalandžio kelią atgal į Brodo gatvę įveikė tik per 
dvidešimt dvi minutes. Negalima leisti sau priaugti svorio. Visi juo- 
kėsi iš privačios firmos sporto salės keturiasdešimtame aukšte, nes ji 
visuomet būdavo tuščia. Per pietus ja naudodavosi keletas sekretorių, 
tačiau advokato nė už ką nebūtum ten rades. 

Jis įjungė skaitiklį lygiai penktą ryto. Devintą jau skambino teis- 
mo advokatams į Diuvalio apygardą Floridoje, į Džeksonvilį. Jis turėjo 
ilgą teisme nagrinėtų bylų sąrašą ir ketino pasikalbėti su kiekvienu 
advokatu, kurį tik pavyks pasiekti telefonu. 

Kuo daugiau skambino, tuo labiau ilgėjo sąrašas. Advokatai 
Floridoje, Memfyje, vakarų Tenesyje, Linkolne ir Omahoje, tuzinas Či- 
kagoje. Kailas rado dar daugiau bylų ir dar daugiau teismo procesų ir 
skambino dar daugiau advokatų. Jis atsekė visus „Barkso“ teisminius 
ginčus per pastaruosius dvidešimt metų ir palygino nuosprendžius. 

Dagas Pekhemas tylėjo, neatsiuntė nė vienos žinutės ir nė vieno 
elektroninio laiško į „FirmFone“ telefoną, kuris visuomet gulėjo ant 
stalo šalia bloknoto. Kailas džiaugėsi tokia laisve, tokiu pasitikėjimu. 
Deilė atsiuntė elektroninį laišką teiraudamasi dėl pietų. Jis susitiko su 
ja kavinėje pirmą valandą ir paskubomis užkando salotų. Ji tebebuvo 

įkalinta Placido mauzoliejuje, bet, laimė, jai į pagalbą atsiuntė kitus 
tris naujokus. Visas trejetas mąstė apie pasitraukimą iš firmos. Ji at- 
rodė nuoširdžiai patenkinta, kad kažkas iš jos pažįstamų gavo tikrą 
užduotį. 

— Palik man keletą Placido bylų, — tarė Kailas, kai jie išėjo iš 
kavinės. — Rytoj grįšiu. 

Trečiadienį jis vėl išėjo iš bibliotekos vidurnaktį, pateikęs „Bark- 
sui“ aštuoniolikos valandų sąskaitą. Dieną prieš — šešių. Dar dvi 
pridėjo ankstų ketvirtadienio rytą, kai tobulino penkiolikos puslapių 
pranešimą ir repetavo dešimties minučių kalbą Pekhemui ir visai vy- 
resniųjų bendradarbių komandai. Lygiai pusę aštuonių jis priėjo prie 
partnerio durų ir rado jas uždarytas. 

— Jis laukia manęs pusę aštuonių, — mandagiai tarė sekretorei. 

— Aš jam pranešiu, — atsiliepė ji nė nemėgindama siekti telefono. 

Praslinko penkios minutės. Kailas bandė raminti save ir nerodyti 
susijaudinimo. Paširdžiuose susimezgė mazgas, sprandą išmušė pra- 
kaitas. Kodėl? — klausė jis save. Tai tik trumpas pranešimas draugiš- 
kai nusiteikusiai auditorijai. Mes juk toje pačioje komandoje, tiesa? 
Dešimt minučių, penkiolika. Jis girdėjo balsus Pekhemo kabinete. 
Pagaliau vienas iš bendradarbių atidarė duris, ir Kailas įėjo. 

Pekhemas nustebo jį pamatęs. 

— O taip, Kailai, aš pamiršau, — tarė jis spragteldamas pirštais ir 
susiraukdamas. — Turėjau tau pranešti. Bylos nagrinėjimas atidėtas. 
Tu laisvas. Pasilaikyk memorandumą. Man gali prireikti jo vėliau. 

Kailas išsižiojęs apsidairė. Du bendradarbiai rymojo virš mažo 
darbo stalo, nukrauto dokumentais. Dar du sėdėjo netoli Pekhemo 
stalo. Visi keturi smalsiai į jį spoksojo. 

Netikras Paskutinis Terminas. 

Kailas, žinoma, buvo girdėjęs apie tokius triukus. Vargšelis 
bendradarbis iš paskutiniųjų stengiasi parengti niekam nereikalingą 
memorandumą ar pranešimą, kurį būtina pristatyti laiku, nors šis nie- 
kuomet nebus panaudotas. Tačiau klientas turės apmokėti sąskaitą ir 
apmokės, tad net jei tyrimas nereikalingas, jis bent jau pelningas. 

Kailas buvo girdėjęs apie Netikrą Paskutinį Terminą, bet nebuvo 
jo numatęs. 

— A, taip, jokių problemų, — ištarė jis traukdamasis. 

— Ačiū, — metė Pekhemas vartydamas kitą dokumentą. — Iki 
pasimatymo. 

— Taip. 

Kailas buvo prie durų, kai Pekhemas paklausė: 

— Sakyk, Kailai, tai kur geriausia būtų nagrinėti „Barkso“ bylą? 

— Filimore, Nebraskoje, — nuoširdžiai atsiliepė Kailas. 

Du bendradarbiai garsiai nusijuokė, kitiems dviem irgi buvo be 
galo linksma. 

— Nebraskoje? — tarė vienas iš jų. — Niekas nenagrinėja bylų 
Nebraskoje. 

— Ačiū, Kailai, — globėjiškai pasakė Pekhemas. — Puikiai pa- 
dirbėjai. — O dabar prašyčiau nešdintis. 

Už 200 000 dolerių per metus ir dar vaišes darbe neišvengiamai 
pasitaikys žeminančių akimirkų. Tau už tai mokama, kartojo sau Kai- 
las, lėtai leisdamasis laiptais. Susitaikyk su tuo. Būk tvirtas. Taip atsi- 
tinka kiekvienam. 

Grįžęs į požeminį kalėjimą Kailas išspaudė šypseną. Kai Deilė 
pasiteiravo: „Kaip sekėsi?', jis atsiliepė: „Sunku pasakyti.“ Tolimaja- 
me kambario gale pora bendradarbių vertė bylą po bylos. Kailas jiems 
linktelėjo, tada įsitaisė šalia Deilės ir pasiruošė rašiklį, bloknotą ir 
„EirmFone“. Paskui atidarė dėžę, išsitraukė segtuvą ir grįžo į Placido 
Morgidžo pasaulį. Tai buvo pažįstama teritorija, ir joje jis jautėsi keis- 
tai saugus. Čia jo niekas nepažemins ir neįskaudins. Ilga dokumentų 
tikrintojo karjera bus neabejotinai nyki, tačiau ne tokia pavojinga kaip 
teismų advokato. 

šėjęs iš biuro vėlyvą penktadienio popietę Kailas nusprendė, 

kad pirmoji savaitė buvo sėkminga, nors ir nyki. Jis pateikė 
Placidui trisdešimties valandų sąskaitą, o „Barx Biomed“ — dvidešimt 
šešių, ir nors faktiškai šis brangus laikas neduos beveik jokios naudos 
nė vienam klientui, jam mokama ne už tai, kad jaudintųsi dėl tokių 
dalykų. Jis čia dėl vienintelio dalyko — pinigų. Jei išlaikytų tokį patį 
tempą ir dirbtų tik po penkiasdešimt valandų per savaitę, per metus 
susidarytų du tūkstančiai penki šimtai, o tai didelis skaičius kaip nau- 
jokui — toks, kuris patrauktų viršininkų dėmesį. 

Taboras Kanonierius šią savaitę išdirbo penkiasdešimt valandų. 
Deilė — keturiasdešimt keturias. Timas Reinoldsas — keturiasdešimt 
tris. 

Stebėtina, kaip atidžiai jie skaičiuoja laiką išbuvę darbe tik pen- 
kias dienas. 

Jis grįžo į butą, persirengė džinsais, susikišo į kišenes telefonus 
ir patraukė į beisbolo aikštę. „Mets“* namuose žaidė prieš „Piratus,** 
kurie jau buvo užsigarantavę dar vieną nesėkmingą sezoną. Likus 
septyniolikai žaidimų, „Mets“ buvo pirmoje vietoje, dviem pozicijom 


“** ir taikėsi į dar vieną pergalę šiame etape. 


aukščiau už „Phillies 
Kailas buvo nusipirkęs du bilietus iš brokerio, kurį jam rekomen- 
davo vienas firmos darbuotojas, ir sumokėjęs grynaisiais. Eidamas į 


Šijos stadioną jis pastebėjo prisikabinančią „uodegą“. 


* New York Mets — beisbolo komanda. 
** Philadelphia Phillies — beisbolo komanda. 

Jo vieta buvo penkioliktoje eilėje už trečiosios bazės žaidėjų ir 
trenerių suolelio. Vakaras buvo įtemptas; „Mets“ pirmą kartą žaidė 
namuose; stadionas sausakimšas. Jis puikiai apskaičiavo kada ateiti ir 
atsisėdo tą akimirką, kai buvo išmestas pirmasis kamuoliukas. Jam iš 
dešinės jaunas vaikinukas laikė beisbolo pirštinę ir valgė ledus. Iš kai- 
rės sėdėjo tikras sirgalius su „Mets“ kepuraite, „Mets“ marškinėliais, 
mėlynomis ir oranžinėmis juostelėmis prakaitui sulaikyti, netgi kvai- 
lais „Mets“ akiniais. Po kepuraite ir akiniais slėpėsi Džojus Bernardas, 
kuris visą savo gyvenimą praleido Pitsberge ir nekentė „Mets“ beveik 
taip pat, kaip nekentė „Phillies“. 

— Neišsiduok, kad mane pažįsti, — tarė Kailas stebėdamas 
aikštę. 

— Nesijaudink. Šią akimirką aš nekenčiu tavęs. Ir nekenčiu 
„Mets“ beveik taip pat stipriai, kaip nekenčiu tavęs. 

— Ačiū. Gražūs akiniai. 

— Gal galiu juos nusiimti? Nė velnio nematau. 

— Ne. 

Jie kalbėjosi puse lūpų, tik tiek, kad girdėtų vienas kitą. Šijos sta- 
dionas ūžte ūžė, todėl vargu ar kas nors būtų galėjęs juos nugirsti. 

Džojus gurkštelėjo alaus. 

— Arjie tave seka? 

— O taip. Kiekvieną dieną, visur. 

— Arjie žino, kad tu žinai? 

— Nemanau. 

— Bet kodėl? 

— Elementaraus šnipinėjimo pagrindai. 

— Na, žinoma. 

— Svarbiausia yra informacija. Kuo daugiau jie stebi ir klausosi, 
tuo daugiau sužino apie mane. Jeigu jie žino, ką aš valgau, geriu, dėviu, 
žiūriu, ko klausausi, su kuo kalbu ir bendrauju, kur mėgstu apsipirkti, 
užsukti ar slėptis, tuomet vieną dieną gali pasinaudoti ta informacija 
savo naudai. Man ir tau tai atrodo nuobodu, bet ne jiems. 

Džojus atsigėrė dar alaus. 

Kamuolys atšoko nuo kairės aikštės sienos, ir minia pakilo. Kai- 
las ir Džojus elgėsi kaip ir kiti sirgaliai. Kai viskas aprimo, Kailas tęsė: 

— Pavyzdžiui, miesto centre aptikau nuostabią mažą krautuvėlę, 
kurioje prekiaujama įvairiausiais šnipinėjimo prietaisais. Mažytės fll- 
mavimo kameros, slapti mikrofonai, telefonų pasiklausymo įranga ir 
netgi gana sudėtingi daikčiukai, kuriuos paliko kariškiai. Ji priklauso 
dviem nevykėliams, kurie teigia dirbę CŽV, bet paprastai žmonės, ku- 
rie iš tiesų yra dirbę CŽV, apie tai nešneka. Susiradau ją internetu, per 
firmos kompiuterį, ne iš savo buto, ir jau porą kartų lankiausi joje, kai 
pavykdavo atsikratyti „uodegos“. Vieną dieną man tos krautuvės gali 
prireikti, bet jei tie tipai sužinotų, kad ją atradau, labai susidomėtų. 

— Viskas per daug keista. 

Moteris priešais Džojų atsisuko ir keistai juos nužvelgė. Likusį 
pirmojo padavimo laiką jie tylėjo. 

— Ką manai apie informaciją dėl Eleinos? — sušnabždėjo Džojus. 

— Ji mane neramina. 

— Tai kas toliau? 

— Manau, tau derėtų nuvažiuoti ir su ja pasimatyti. 

— Na, jau ne. 

— Viskas paprasta. Tiesiog lyg netyčia sutinki ją gatvėje ir žiūri, 
kas bus. 

— Kurgi ne! Nuvažiuoti į Skrentoną, kuriame nebuvau gerą 
dešimtį metų, kažkaip susirasti ją, atpažinti, tikėtis, kad ji atpažins 
mane, o paskui? Draugiškai paplepėti apie paskutinį kartą, kai buvo- 
me kartu? Smagiai prisiminti senas geras dienas? Velniai rautų, Kailai, 
ji apkaltino mane išprievartavimu. | 

— Ššš, — patyliukais sušnypštė Kailas. Žodis „išprievartavimas“ 
pakibo tvankiame ore, tačiau niekas į jį nesureagavo. 

— Atsiprašau, — sušnabždėjo Džojus, ir kurį laiką jie stebėjo 
žaidimą. 

Pirmoje bazėje kilo įnirtingas ginčas, ir visi penkiasdešimt tūks- 
tančių sirgalių turėjo savo nuomonę. Pasinaudojęs triukšmu Kailas 
tarė: 

— Būtų įdomus susitikimas. Pažiūrėtum, kaip ji reaguos. Ar 
kalbėsis su tavim? Bus kandi, pikta, kupina neapykantos? Tu suvai- 
dintum kilnų, pasakytum, kad tas įvykis neduoda tau ramybės, kad 

nori pasikalbėti apie tai. Galbūt ji sutiktų susitikti taurelei ir rimtam 
pokalbiui. Tu neketini nieko pripažinti, tiesiog nori pažiūrėti, kaip ji 
jaučiasi. Galbūt padėti tašką. Ką gi tu prarastum? 

— Kas bus, jeiji atpažins mane, išsitrauks ginklą ir nušaus? 

— Aš pasirūpinsiu Blera. — Kailui pavyko išspausti šypseną, nors 
mintis apie dar vieną susitikimą su Džojaus mergina nebuvo maloni. 

— Ačiū. Beje, ji nėščia. Ačiū, kad paklausei. 

— Kodėl ji nėščia? 

— Elementari biologija. Bet mes abu nustebę. 

— Sveikinu, tėtuk. 

— Vedybos — tai viena, bet tėvystė mane šiek tiek gąsdina. 

— Maniau, ji sėkmingai daro karjerą. 

— Aha. Aš irgi. Ji sakė, jog vartoja piliules, bet dabar nesu toks 
tikras. 

Kailas nenorėjo gilintis į šią temą. Kuo daugiau jiedu kalbėjosi, 
tuo nerūpestingesnis darėsi pokalbis, o tai buvo neprotinga. 

— Einu į tualetą, — tarė Kailas. 

— Atnešk man alaus. 

— Ne. Aš tavęs nepažįstu, pameni? 

— Baik, Kailai. Negi manai, kad tave kas nors stebi? 

— Pro žiūronus. Mažiausiai dviese. Jie atsekė mane čia, tikriau- 
siai nusipirko bilietus iš perpardavinėtojų už vartų ir dabar stebi. 

— Bet kodėl? 

— Elementarus sekimas, Džojau. Aš vertingas turtas, tačiau jie 
manimi nepasitiki. Turėtum paskaityti kokį romaną apie šnipus. 

— Čia ir yra tavo problema. Per daug prisiskaitei. 

Kailas pasinaudojo pertraukėle tarp padavimų. Jis nuėjo į tua- 
letą, paskui nusipirko sodos vandens ir žemės riešutų. Sugrįžęs į 
savo vietą užmezgė pokalbį su vaikinuku iš dešinės, ištikimu „Mets“ 
sirgaliumi, kuris žinojo visus žaidėjus ir jų statistinius duomenis. Jo 
tėvas dirbo reklamos srityje, ir Kailas sugebėjo parodyti susidomėjimą 
tuo darbu. Jis traiškė riešutus, mėtė lukštus sau prie kojų ir ilgą laiką 
ignoravo Džojų. 

Džojus, vis dar pusiau aklas dėl per didelių „Mets“ akinių, kentėjo 
tylėdamas. „Piratai“ po keturių padavimų buvo atsilikę keturiais taš- 

kais, ir jis būtų mielai išėjęs. Pagaliau Kailas pasisuko jo pusėn ir ėmė 
tyrinėti švieslentę centrinėje aikštės dalyje. 

— Turi žinių iš Baksterio? — paklausė jis nekrutindamas žandi- 
kaulių. 

— Ne. Tikriausiai jie uždarė jį į kokį urvą. 

— Pažįstamas jausmas. Aš visą savaitę praleidau požemiuose. 

— Nenoriu apie tai nė girdėti. Už tuos pinigus, kuriuos jie tau 
moka — nesiskųsk. 

— Gerai, gerai. Jie žino, kad jis reabilitacijos klinikoje, ir tikriau- 
siai žino kur, — pasakė Kailas, stebėdamas skriejantį kamuolį. 

— Jie? 

— Tie tipai. Jų vadas pasakė man praeitą savaitę, kad jis gydosi. 

— Ar dažnai su juo susitinki? 

— Per dažnai. 

— Arjau perdavei jiems kokių nors paslapčių? 

— Ne. Aš dar nesusitepiau. 

Džojus gurkštelėjo alaus, pamažu nurijo ir prisidengęs burną po- 
pieriniu puodeliu tarė: | 

— Jei jie žino apie Baksterį, tai gal seka ir mane? 

— Gali būti. Būk atsargus. Keisk savo įpročius. Būk atsargus su- 
sirašinėdamas. 

— Tiesiog nuostabu. 

— Mano bute pilna kamerų ir mikrofonų. Jie ateina ir išeina kada 
panorėję. Neturiu signalizacijos ir jos nenoriu, bet žinau, kada jie apsi- 
lanko. Viskas, ką darau savo bute, yra stebima ir įrašinėjama. Tačiau jie 
nežino, kad aš žinau, todėl negauna jokios reikšmingos informacijos. 

— Tai tu apmauni tuos profesionalius žvalgybos agentus? 

— Aš taip manau. 

Stojo dar viena ilga pauzė, kurios metu „Piratai pakeitė metikus. 

— Kaip baigsis šis žaidimas, Kailai? 

— Nežinau. Aš žengiu po mažą atsargų žingsnelį. Dabar turime 
susisiekti su mergina ir pažiūrėti, kaip iš tiesų yra blogai. 

— Gana'blogai, manyčiau. 

— Pažiūrėkim. 

Kailas įkišo ranką į vibruojančią kišenę ir išsitraukė firmos tele- 
foną. Jis įėjo į pranešimų meniu, susirado žinutę ir vos susilaikė nenu- 
sikeikęs. 

— Kas yra? — paklausė Džojus, stengdamasis nežiūrėti į telefoną. 

— Vienas iš partnerių turi projektą. Nori matyti mane biure 
septintą ryto. 

— Rytoj šeštadienis, Kailai. 

— Biure tai tik dar viena diena. 

— Arjie ten išprotėję? 

— Ne, tiesiog gobšūs. 

Per septintųjų padavimų etapą Kailas išsliuogė iš savo vietos ir 
nusiyrė vartų link. Džojus liko iki aštuntųjų ir pagaliau, kai jo numylėti 
„Piratai buvo bepralošią devynioliktas rungtynes, jis irgi išėjo. 


Šeštadieniais ir sekmadieniais buvo leidžiama ateiti į darbą su 
džinsais. Tai, kad egzistavo savaitgalio aprangos taisyklės, kad ir ko- 
kios laisvos, daug ką sakė apie korporacinės teisės Volstrite praktiką. 

Kodėl jie išvis čia? 

Kailas mūvėjo džinsus, kaip ir Deilė, kuri atrodė nepaprastai dai- 
liai su aptemptomis kelnėmis. Timas Reinoldsas mūvėjo iškrakmoly- 
tas chaki kelnes. Visi trys negalėjo atsitokėti, kad iš tiesų sėdi mažoje 
konferencijų salėje trisdešimt ketvirtame aukšte septintą ryto, antrą 
jų netvirtos karjeros šeštadienį. Kartu su jais buvo keturi vyresnieji 
bendradarbiai, keturi jauni vyrai, su kuriais Kailas neturėjo malonumo 
susipažinti ar bent susitikti per pirmas dvi darbo savaites. Jie buvo 
paskubomis supažindinti, bet tik tam, kad to reikalavo elementarus 
mandagumas. 

Partnerio, kuris sušaukė susitikimą, niekur nesimatė. Jo vardas 
buvo Tobijas Rolandas, už akių Tobis, ir iš visų sklandančių gandų, ku- 
riuos Kailas spėjo išgirsti, blogiausi buvo apie Tobį. Istorijų apie Tobį 
buvo sočiai, ir tik vienoje kitoje apie jį buvo atsiliepiama palankiai. Jei- 
lio auklėtinis, Kolumbijos universiteto Teisės fakulteto absolventas, 
vargšas vaikis iš vargingo rajono, visad pasirengęs kovoti. Protingas, 

negailestingas, suktas, jis tapo partneriu per vos penkerius metus, 
daugiausia todėl, kad dirbo sunkiau nei kiti „darboholikai“ ir niekuo- 
met neatsipalaiduodavo. Jo supratimas apie laisvalaikį apsiribodavo 
dešimties minučių pasimatymu su sekretore ant sofos jo kabinete. 
Dauguma sekretorių jo per daug bijojo, kad pasiskųstų ar kreiptųsi į 
teismą. Antra vertus, kitoms jis atrodė gana seksualus greitam pasi- 
mylėjimui. Jis su malonumu bardavo jaunuosius bendradarbius, daž- 
nai iškeikdavo juos bjauriausiais žodžiais už menkiausius pažeidimus. 
Jo vengė ir kiti partneriai, nes buvo protingesnis ir visuomet geriau 
pasiruošęs. Sulaukęs keturiasdešimt ketverių jis buvo produktyviau- 
sias (pinigų prasme) teismų advokatas firmoje ir per aštuonerius me- 
tus nebuvo pralaimėjęs nė vienos bylos. Tobio troško daugelis didžiųjų 
korporacijų. Prieš metus Kailas buvo perskaitęs ir išsikirpęs straipsnį 
iš Fortune, giriantį „Skalio ir Peršingo“ „puikiausio teismų advokato“ 
didybę. 

Kai Tobis pamodavo pirštu, turėjai bėgte atbėgti, nors ir drebė- 
damas. 

Vietoje jo tą rytą atėjo vyresnysis bendradarbis Bronsonas ir be 
lašelio entuziazmo paaiškino atstovausiąs ponui Rolandui, kuris čia 
pat, kitoje salėje, nagrinėjąs kitą labai svarbų bylos aspektą. Jis galįs 
pasirodyti kiekvieną akimirką. Ši galimybė privertė visus pabusti. 

Jų klientas buvo didžiulė naftos kompanija, kurią olandų firma 
ketino paduoti į teismą dėl ginčo objektu tapusių rezervų Meksikos 
įlankoje. Buvo tikimasi, jog byla bus nagrinėjama Naujajame Orleane, 
tačiau ponas Rolandas nusprendė pasinaudoti pirmumo teise ir užre- 
gistruoti bylą Niujorke. Tai turėjo būti padaryta pirmadienį iš pat ryto. 
Tai buvo pasala, įžūli taktika, kuri galėjo atsirūgti, rizikingas manev- 
ras, kuriais garsėjo Tobis. 

Bylos apibūdinimas priminė dalijimąsi prisiminimais apie ant- 
rojo fronto atidarymo dieną, ir po keleto minučių Kailas suprato, kad 
jo šeštadienis ir sekmadienis nuėjo šuniui ant uodegos ir kad jie bus 
praleisti teisės bibliotekoje knisantis po teisės žinynus. Jis dirstelėjo į 
firmos telefoną, atsivertė elektroninių laiškų meniu ir kažkas patraukė 
jo akį. Pusę aštuntos šeštadienio rytą firma buvo išsiuntinėjusi laiškus 

visiems advokatams, skelbdama apie Geivino Mydo, ketvirtų metų 
teisminių ginčų skyriaus bendradarbio, atsistatydinimą. Jokių paaiš- 
kinimų. Jokių komentarų. Nieko, tik tylus ir skubus išėjimas. 

Visi turi paslapčių, sakė Benis. Kaip jis tai padarė? Tikriausiai nu- 
siuntė anoniminį paketą į personalo skyrių. Rašytiniai parodymai, po- 
licijos protokolai, įprasti dalykai. Vargšelis Mydas, nuo jo nusikaltimo 
praėjo dešimt metų; jis sparčiai artėjo prie išsvajotų 400 000 dolerių 
per metus, bet staiga gavo kvietimą į susitikimą už uždarų durų. 

Bronsonas tauškė apie medinio rato stebulę, kurios stipinai re- 
miasi į septynetą bendradarbių po juo ir keletas kyla prie pono Rolan- 
do ir kitų teisminių ginčų skyriaus partnerių. Prie stebulės jis, Bron- 
sonas, vadovaus tiesioginiam eismui tarp stambiųjų figūrų ir naujokų. 
Jis organizuos darbą, vadovaus tiriamajam darbui ir tvarkys partnerių 
korespondenciją. Viskas eis per jo stalą. 

Laikas gyvybiškai svarbus. Jei nutekės bent žodis, olandų firma 
ir jos advokatai gali pridaryti daug blogų dalykų. Šalies, galbūt net vi- 
sos Vakarų civilizacijos naftos atsargos kybo ant plauko,. 

Ir jie patraukė į biblioteką. 

o daugybės telefoninių pokalbių, kurie darėsi vis labiau 
P. pagaliau buvo pasiektas susitarimas. Daktaras Bunis 
ir dėdė Volis nenoromis susitarė, tačiau su viena sąlyga. Baksterį išleis 
anksčiau, tačiau prieš grįždamas į realų pasaulį jis turės praleisti tris 
naktis laikinoje prieglaudoje Rino mieste. Praėjus šimtui penkioms 
dienoms po to, kai atvyko čionai visiškai girtas, su 2,8 promilės alko- 
holio kraujyje ir organizme likusiais kokaino pėdsakais, Baksteris išva- 
žiavo pro vartus ir paliko Vašu klinikos prieglobstį. Jis buvo švarutėlis, 
dešimčia svarų lengvesnis ir ne tik atsisakęs alkoholio bei narkotikų, 
bet ir metęs rūkyti. Jis buvo sutvirtėjęs, įdegęs, skaidrios galvos ir 
nuoširdžiai tikėjo, kad nugalėjo savo demonus ir nuo šiol gyvens blai- 
vų gyvenimą. Jautėsi pasirengęs mūšiui, apsiginklavęs daktaro Bunio 
ir kitų patarėjų mokymais. Jis išpažino savo nuodėmes ir atsidavė 
aukštesnei jėgai, kad ir kas tai būtų. Dvidešimt penkerių, jis pradeda 
naują gyvenimą. Baksteris jautėsi išdidus, bet kartu ir būgštavo, netgi 
bijojo. Skriejant pro šalį mylioms, jis ėmė jaustis vis nedrąsiau. Pasi- 
tikėjimas savimi sparčiai nyko. 

Jis jau tiek daug kartų suklydo. Tokia šeimos tradicija. Gal tai jo 
genuose? 

Prižiūrėtojas vežė jį iš klinikos Lakštingalų kalnuose į Riną, ir 
per dviejų valandų kelionę jiedu beveik neištarė nė žodžio. Artėdami 
prie miesto jie pravažiavo pro spindinčią švieslentę, reklamuojan- 
čią importinį alų šaltame žaliame butelyje. Jį laikanti liekna jauna 
moteris galėjo sugundyti vyrą bet kam. Baksterį apėmė dar didesnė 

baimė. Jo kaktą išpylė prakaito lašai. Jis norėjo apsisukti ir dumti 
atgal į kliniką, kur nebuvo nei alkoholio, nei kitų pagundų. Bet jis 
nutylėjo. 

Vilties Kaimas buvo apleistoje Rino dalyje — apgriuvę pastatai, 
pigūs lošimo namai ir barai. Tai buvo brolio Menio, Vilties Kaimo įkū- 
rėjo, ganytojo ir vado, valdos. Jis laukė prie šaligatvio krašto priešais 
bažnyčios duris, kai Baksteris išlipo ant įkaitusio šaligatvio. Tada su- 
griebė Baksterį už rankos ir stipriai papurtė. 

— Pone Teitai, ar galiu vadinti jus Baksteriu? 

Klausimas pats pasiūlė atsakymą. Jis ir yra Baksteris, o ne ponas 
Teitas. 

— Žinoma, — atsiliepė Baksteris įsitempusia nuo šio fizinio pri- 
silietimo nugara. 

— Aš brolis Menis, — tarė jis, uždėdamas tvirtą kairę ranką 
Baksteriui ant peties ir taip užbaigdamas gana šiurkštų pasisveikini- 
mą. — Sveikas atvykęs į Vilties Kaimą. 

Menis buvo penkiasdešimtmetis lotynų amerikietis bronzine 
oda, į ilgą uodegą, kuri krito iki juosmens, surištais žilais plaukais, šil- 
tomis akimis, plačia šypsena, nedideliu randu prie kairiosios šnervės 
ir šiek tiek didesniu ant dešiniojo skruosto. Jo veidą puošė švelni žila 
barzdelė, puoselėjama ne vienerius metus. 

— Dar vienas pabėgėlis iš Vašu klinikos, — tarė jis giliu, melodin- 
gu balsu. — Kaip sekasi gerajam daktarui Buniui? 

— Puikiai, — atsakė Baksteris. Brolio Menio nosis buvo per pen- 
kis colius nuo jo. Akivaizdu, kad toks artimas kontaktas nė kiek jo ne- 
trikdė, užtat Baksteris pasijuto nepatogiai. — Siunčia linkėjimus. 

— Koks geras žmogus. Eime, aprodysiu tau viską. Kaip suprantu, 
tu čia tik trims naktims. 

— Taip. 

Jie pamažu pajudėjo. Brolis Menis viena ranka apkabino Baksterį 
per pečius. Jis buvo stambus vyras, plačia kaip statinė krūtine, vilkėjo 
šiurkštaus audinio darbines kelnes bei baltus drobinius marškinius, 
— dvi viršutinės sagos buvo prasegtos, — kurių ilgas skvernas plevė- 


savo iš paskos. Su sandalais, be kojinių. 


165 


Bažnyčia kadaise priklausė turtingiems baltiesiems parapijie- 
čiams, kurie išsikėlė į priemiesčius. Baksteris, tingiai vilkdamas kojas, 
išklausė ir Menio gyvenimo istoriją. Menis Liusera atrado Viešpatį 
atlikinėdamas antrąją bausmę kalėjime — už ginkluotą apiplėšimą, 
kai už pagrobtus pinigus ketino įsigyti narkotikų asmeniniam nau- 
dojimui. Kai jį paleido anksčiau laiko, Dievas atvedė į Riną pradėti 
dvasininko darbą. Tai buvo prieš septyniolika metų, ir Viešpats jį dos- 
niai palaimino. Bažnyčia išsiplėtė, ir dabar jos rūsyje buvo benamių 
prieglauda, sriubos valgykla, kuri pamaitindavo kiekvieną užklydusijį, 
bendruomenės centras neturtingiems rajono vaikams, globos centras 
moterims ir vaikams, pabėgusiems nuo smurtaujančių vyrų, taip pat 
buvo planuojama įkurti našlaičių prieglaudą. Jau nupirktas ir reno- 
vuotas senas pastatas šalia bažnyčios. Komplekse knibždėte knibždėjo 
žmonių — darbuotojų, savanorių, gatvės žmonių — ir jie beveik lanks- 
tėsi iš pagarbos broliui Meniui. 

Jiedu prisėdo ant pikniko stalo pavėsyje ir ėmė gurkšnoti iš skar- 
dinių limonadą. 

— Kuo tu svaiginiesi? — pasiteiravo Menis. 

— Kokainu, alkoholiu, tačiau nespjaudavau į nieką, — prisipa- 
žino Baksteris. Po penkiolikos savaičių sielos nuoginimo žmonėms, 
kurie jau viską žinojo, jis nedvejodamas sakė tiesą. 

— Ar seniai? 

— Pradėjau po truputį, kai buvau maždaug keturiolikos. Vėliau 
dozės vis didėjo. Dabar man dvidešimt penkeri, tad vienuolika metų. 

— Iš kur tu? | 

— Iš Pitsbergo. 

— Kilmė? 

— Privilegijuotųjų. 

Brolis Menis klausinėjo ir klausėsi atsakymų taip lengvai, kad po 
penkiolikos minučių Baksteris pasijuto taip, tarsi galėtų plepėti su juo 
ištisas valandas ir pasipasakoti viską. 

— Pirmą kartą gydeisi? 

— Antrą. 


— Aš dvidešimt metų vartojau visus įmanomus narkotikus, netgi 

tokius, apie kuriuos tu nė nesi girdėjęs. Pirkdavau, pardavinėdavau, 
slapčia gabendavau, gaminau. Keturis kartus buvau sužeistas peiliu, tris 
pašautas, du kartus sėdėjau kalėjime už narkotikus. Per narkotikus ir al- 
koholį praradau pirmąją žmoną ir du vaikus. Praleidau progą įgyti išsila- 
vinimą. Aštuonerius metus praleidau kalėjime. Vos išsikapsčiau. Žinau 
viską apie priklausomybes, nes pats esu tai patyręs. Esu diplomuotas 
psichologas narkotikų ir alkoholio klausimais ir dirbu su priklausomy- 
bės ligomis sergančiais pacientais. Ar tu narkomanas ir alkoholikas? 

— Taip. 

— Būk palaimintas, broli. Ar išpažįsti Kristų? 

— Manyčiau, taip. Mano motina per kiekvienas Kalėdas vesda- 
vosi mane į bažnyčią. 

Brolis Menis nusišypsojo ir pamažu nukėlė nuo stalo savo didžiu- 
lį užpakalį. 

— Eime, parodysiu tau tavo kambarį. Tai ne „Ritz“ viešbutis, bet 
teks pasitenkinti. 

Benamių prieglauda buvo erdvus pusrūsio kambarys, perskirtas 
laikina pertvara — moterys vienoje pusėje, vyrai — kitoje. Jis buvo at- 
viras, su tvarkingai išrikiuotomis sulankstomomis lovomis, gautomis 
iš armijos sandėlių. 

— Dauguma šių žmonių dieną dirba. Jie ne valkatos, — kalbėjo bro- 
lis Menis. — Jie pradės rinktis apie šeštą valandą. Štai tavo kambarys. 

Netoli dušų buvo du mažesni uždari kambariai su geresnėmis 
lovomis ir nešiojamaisiais ventiliatoriais. Brolis Menis pravėrė vieno 
iš jų duris ir tarė: 

— Gali apsistoti šiame. Jis skirtas prižiūrėtojui. Kad gautum 
asmeninį kambarį, turi dirbti, todėl padėsi ruošti vakarienę, o vėliau, 
kai visi suguls, padėsi budėti. — Jis ištarė šiuos sakinius prieštarauti 
neleidžiančiu tonu, tad Baksteriui nė minties nekilo pasipriešinti. 

Jam sukosi galva. Baksteris pradėjo dieną patogioje keturių 
žvaigždučių klinikoje svaigdamas nuo minties, jog tuoj ją paliks, o da- 
bar jis tūno tvankiame senos bažnyčios pusrūsyje, kur glaudžiasi pen- 
kiasdešimt du didžiausi Amerikos vargšai, ir jis turės gyventi su jais 
kitas tris dienas. Dar gaminti jiems maistą ir stebėti, kad nesimuštų. 

Baksteris Teitas iš Pitsbergo Teitų dinastijos. Bankininkai, mėly- 
nas kraujas, kurie gyvena rūmuose, perduodamuose iš kartos į kartą, 
išdidūs ir arogantiški žmonės, kurie tuokiasi su kitais panašiais kla- 
nais, taip prigamindami vis gležnesnių genofondų. 

Kaip jis tokioje jaunystėje pasiekė tokį tašką? 

Teisiškai jis galėtų išeiti kada panorėjęs. Trenkti durimis, susi- 
stabdyti taksi ir nuvažiuoti neatsigręžęs. Jo nevaržo joks teismo nuo- 
sprendis. Dėdė Volis tikriausiai supyktų, bet labiausiai sunerimtų pats * 
Baksteris, jei pabėgtų. 

— Ar gerai jautiesi? — pasiteiravo brolis Menis. 

— Ne. — Kaip gera būti tokiam atviram. 

— Prigulk. Atrodai pabalęs. 


Karštis neleido jam užmigti. Po valandos jis išsliūkino pro duris ir 
susizgribo, kad klaidžioja po Rino centrą. Užkandinėje pavalgė vėlyvus 
pietus — pirmąjį po ilgo laiko mėsainį su keptomis bulvytėmis. Turėjo 
pinigų, kurių jam būtų užtekę dienai ar dviem išsinuomoti viešbučio 
kambarį, ir šis planas vis labiau nedavė jam ramybės vinguriuojant 
gatvėmis. Jis praėjo pro kazino, tada apsisuko ir praėjo dar kartą. Pa- 
prastai niekada nelošdavo, bet juk kiekviename kazino yra baras, ar 
ne? Žinoma, į barus jam negalima, tačiau buvo sunku pagalvoti apie 
sugrįžimą į Vilties Kaimą, bent jau dabar. 

Prie akies stalo jis išsitraukė penkis banknotus po dvidešimt do- 
lerių, gavo krūvelę žalių žetonų ir kurį laiką žaidė už penkis dolerius. 
Pro šalį prasiūbavo senstanti kokteilių padavėja, pasiteiravo, ko jis no- 
rėtų išgerti. „Butelį vandens“, — atsiliepė jis nedvejodamas ir patapš- 
nojo sau per petį. Vienintelis kitas žaidėjas prie stalo buvo kaubojus 
su juoda skrybėle ir visais kitais atributais, priešais kurį stovėjo alaus 
butelis. Baksteris gėrė savo vandenį, žaidė ir retsykiais užmesdavo akį 
įalų. Šis atrodė toks nekaltas. Toks nuostabus. 

Kai kortų dalytojas susirinko visus jo žetonus, Baksteris atsistojo 
nuo stalo ir ėmė vaikštinėti po kazino. Tai buvo siaubinga skylė su šen 


bei ten šmėžuojančiais lankytojais, kurie neturėjo čia būti, lošiančiais 

iš pinigų, kurių negalėjo sau leisti pralošti. Jis praėjo pro sporto barą, 
kur dideli ekranai rodė senas futbolo rungtynes. Baras buvo tuščias. 
Jis įsitaisė ant kėdės prie baro ir užsisakė vandens. 

Ką apie tai pasakytų daktaras Bunis? Dar nepraėjo nė šešios va- 
landos nuo grįžimo į normalų gyvenimą, o jis jau bare. Atsipalaiduok, 
daktare Buni. Tai tik vanduo. Jei galiu atsispirti norui čia, sprogimo 
epicentre, tai kitur bus lengviau. Jis gurkšnojo vandenį ir kartkartė- 
mis nužvelgdavo lentynas su gėrimų buteliais. Kam tiek daug įvairiau- 
sių formų ir dydžių? Tiek daug rūšių? Viena lentyna buvo nukrauta 
vien įvairaus skonio degtine, kurią jis maukdavo statinėmis tomis 
dienomis, kai gerdavo. 

Ačiū Dievui, tos dienos jau praeityje. 

Kažkur tolėliau kauktelėjo sirena ir suskambo varpeliai. Kažkam 
pasisekė laimėti žaidžiant prie lošimų aparatų, ir triukšmas visiems 
priminė, kaip yra paprasta išlošti. Barmenas prileido bokalą pilstomo 
alaus ir trankiai pastatė priešais Baksterį. 

— Baras vaišina! — paskelbė jis. — Laimėtas aukso puodas! 

Nemokami gėrimai visiems baro lankytojams, kurių čia nebuvo, 
išskyrus Baksterį. Jis vos nešūktelėjo: „Ei, drauguži, pasiimk jį. Aš ne- 
begeriu.“ Bet barmeno jau nebebuvo, be to, tai būtų kvailai nuskambė- 
ję. Kiek blaivininkų užsuka į kazino barą trečią valandą po pietų? 

Bokalas buvo apšarmojęs, alus šaltas kaip ledas. Jo spalva šiek 
tiek tamsesnė, ir Baksteris pažiūrėjo į čiaupą. „Nevados šviesusis. 
Tokio jis nebuvo ragavęs. Jo burna išdžiūvo, ir jis gurkštelėjo van- 
dens. Per 105 dienas Vašu klinikoje daktaras Bunis ir kiti specialistai 
jam į galvą įkalė, kad vienas bokalas pažadins senus įpročius. Jis 
stebėjo ir klausėsi, kaip kiti pacientai, arba svečiai — taip jie ten 
buvo vadinami — kovoja su savo priklausomybėmis ir pasakoja apie 
nesėkmingus bandymus jų atsikratyti. Nesileisk apkvailinamas, vis 
kartojo jie, nevalia išgerti nė vienos taurės. Būtina laikytis visiškos 
abstinencijos. 

Gal ir taip. 

Ant bokalo susiformavo maži vandens burbuliukai, paskui pra- 


dėjo tekėti žemyn ant padėkliuko. 

Jam dvidešimt penkeri, ir jis niekada nuoširdžiai netikėjo, netgi 
blaiviausiomis akimirkomis Vašu klinikoje, kad nugyvens likusį gyve- 
nimą be taurelės. Kažkur giliai sieloje žinojo, kad galėtų rasti valios 
išgerti vieną, galbūt porą, ir tada liautis, kol reikalai neišslydo iš ran- 
kų. Jei planuoja išgerti, kodėl nepradėjus dabar? Paskutinį kartą prieš 
pradėdamas jis kankinosi keturiolika dienų. Dvi savaites melavo sau, 
O ypač draugams, kaip jam patinka blaivus gyvenimas, nors kiekvieną 
akimirką troško išgerti. Kam dar kartą tai išgyventi? 

Alus šilo. 

Jis išgirdo paramos grupės specialistų balsus. Prisiminė kitų sve- 
čių ašaras ir išpažintis. Girdėjo save, traukiantį blaivybės giesmę: „Aš 
alkoholikas, silpnas ir bevalis, prašantis jėgų aukštesnės būtybės.“ 

Jie iš tiesų silpni, tie kiti nevykėliai iš Vašu klinikos. Bet ne 
Baksteris. Jis gali susidoroti su keliomis taurėmis, nes dabar yra 
tvirtesnis. Jis racionaliai sau įrodinėjo, kad jokiomis aplinkybėmis 
nepasiduos kokaino palaimai ir siaubui. Nesimėgaus stipriaisiais 
gėrimais. Tik alumi, labai nedaug, retsykiais, nors vyno tikriausiai 
išgers dažniau. 

Nieko baisaus. 

Vis dėlto jis neprisivertė ištiesti ranką ir paliesti bokalą. Šis buvo 
vos už aštuoniolikos colių, ranka pasiekiamas, stovėjo kaip išsirietusi, 
pasirengusi pulti barškuolė. O gal tai viliojantis skanėstas, sukeliantis 
malonų svaigulį? Už ir prieš, už ir prieš. Blogis prieš gėrį. 

„Tau reikia naujų draugų, — vis kartojo daktaras Bunis. — Negali 
grįžti pas savo senąsias šmėklas. Susirask naujų vietų, naujų draugų, 
naujų iššūkių, pakeisk gyvenamąją vietą.“ 

Ką dabar pasakysi, daktare Buni? Pirmą kartą sėdžiu kažkokiame 
apšnerkštame Rino kazino, kurio nė pavadinimo neprisimenu. Nieka- 
da nesate čia buves? Cha-cha. 

Abi rankos buvo laisvos, ir vienu metu Baksteris pastebėjo, kad jo 
dešinioji lengvai virpa. O kvėpavimas tampa vis sunkesnis. 

— Viskas gerai, bičiuli? — praeidamas pasiteiravo barmenas. 

Taip. Ne. Baksteris linktelėjo, bet negalėjo prakalbėti. Jo akys 
buvo prirakintos prie bokalo. Kur jis? Ką jis čia veikia? Praėjo vos še- 

šios valandos, kai išvažiavo iš klinikos, o jis jau sėdi bare ir svarsto, ar 
neišgėrus. Jis jau pralaimėjo. Tik pažiūrėkit, kur jis. 

Baksteris ištiesė kairiąją ranką, palietė stiklą, tada lėtai jį prisi- 
traukė. Sustabdė, kai buvo likę šeši coliai. Jis užuodė miežius ir apy- 
nius. Stiklas tebebuvo šaltas, bent jau pakankamai šaltas. 

Karą tarp blogio ir gėrio pakeitė kova tarp minties bėgti ar pasi- 
likti. Jam beveik pavyko atsiplėšti nuo baro ir bėgti pro lošimo auto- 
matus durų link. Beveik. Kad ir kaip būtų keista, jam padėjo apsispręs- 
ti Kyfis. Kyfis buvo jo geriausias draugas Vašu klinikoje, Kyfis buvo iš 
turtingos šeimos, kuri mokėjo už jo trečiąją reabilitaciją. Pirmosios 
dvi baigėsi nesėkmingai, kai Kyfis įtikino save, kad žiupsnelis žolės 
nepakenks. 

Baksteris sau sušnabždėjo: 

— Jei dabar išgersiu šį alų ir jei viskas baigsis blogai, visuomet 
galėsiu grįžti į Vašu, ir po dviejų nesėkmių būsiu įsitikinęs, kad būtina 
visiška abstinencija. Kaip ir Kyfis. Bet šią akimirką aš noriu šito alaus. 

Jis abiem rankomis sugriebė bokalą, lėtai pakėlė ir įkvėpė jo kva- 
po. Kai šaltas stiklas palietė jo lūpas, Baksteris nusišypsojo. Pirmasis 
„Nevados šviesiojo“ gurkšnis pasirodė kaip skaniausias nektaras. Jis 
mėgavosi juo užsimerkęs, romiu veidu. 

— Štai kur tu, Baksteri! — kažkas garsiai šūktelėjo jam už nu- 
garos. 

Jis vos nepaspringo ir vos nepaleido iš rankų bokalo. Kai pa- 
skubomis atsisuko, prie jo sparčiai artinosi brolis Menis, akivaizdžiai 
susirūpinęs. 

— Ką tu darai? — piktai paklausė jis, uždėdamas ant peties savo 
sunkią ranką, tarsi norėtų Baksteriui tvoti. 

Baksteris nesuvokė, ką darąs. Jis geria alų, kurio jam tikrai ne- 
valia gerti, bet jis tą akimirką buvo toks išsigandęs, kad neįstengė pra- 
kalbėti. Brolis Menis atsargiai paėmė bokalą ir pastūmė tolyn. 

— Išpilk tai, — piktai paliepė barmenui, tada atsisėdo ant kėdės 
šalia Baksterio ir lenkėsi tol, kol jo nosis vėl atsidūrė per penkis colius 
nuo Baksterio. — Paklausyk manęs, sūnau, — tarė jis tyliai. — Ne- 
galiu priversti tave išeiti iš čia. Tai tavo reikalas. Bet jei nori, kad padė- 

čiau tau, tada taip ir pasakyk. Aš ištrauksiu tave iš čia, nusivesiu atgal 
į bažnyčią, išvirsiu kavos ir mes pasikalbėsime. 

Baksterio pečiai nulinko, smakras nukaro. Jo skonio receptoriai 
tebejautė alų. 

— Tai gali būti svarbiausias sprendimas tavo gyvenime, — tarė 
brolis Menis. — Dabar, šią akimirką. Likti ar išeiti. Jei liksi, po penke- 
rių metų būsi negyvas. Jei nori išeiti, pasakyk, ir mes išeisime kartu. 

Baksteris užsimerkė. 

— Aš toks silpnas. 

— Taip, bet aš ne. Leisk man tau padėti iš čia išeiti. 

— Gerai. 

Brolis Menis beveik kelte nukėlė jį nuo kėdės, paskui tvirta ranka 
apkabino per pečius. Jie lėtomis praslinko pro lošimo aparatus, tuš- 
čius ruletės ratus ir buvo beveik prie durų, kai brolis Menis suprato, 
jog Baksteris verkia. Pamatęs ašaras jis nusišypsojo. Alkoholikas turi 
pasiekti dugną, kad pradėtų kopti į viršų. 


Pastoriaus kabinetas buvo didžiulis užgriozdintas kambarys ša- 
lia prieglaudos. Sekretorė, brolio Menio žmona, atnešė jiems stiprios 
kavos kavinuką ir du skirtingus puodelius. Baksteris sėdėjo ant žemos 
senos sofos ir įnirtingai gurkšnojo kavą, tarsi būtų norėjęs ištrinti 
alaus skonį. Ašaros liovėsi, bent jau kuriam laikui. 

Brolis Menis sėdėjo netoliese, mediniame supamajame krėsle, ir 
kalbėdamas lėtai suposi. 

— Sėdėjau kalėjime Kalifornijoje, — pasakojo jis. — Tai buvo ant- 
ras kartas, ir aš susidėjau su gauja, išdarinėjančia blogesnius dalykus 
viduje, nei mes darydavome gatvėse. Vieną dieną neapsižiūrėjęs atsi- 
skyriau nuo savo gaujos, ir mane užpuolė kita grupuotė. Atsigaivelė- 
jau kalėjimo ligoninėje su sulaužytais kaulais, supjaustytas, sutrenkta 
galva. Skaudėjo nežmoniškai. Prisimenu, galvojau, kad geriau būčiau 
miręs. Buvau siaubingai pavargęs gyventi, šlykštėjausi savo gyvenimu 
ir savimi. Žinojau, kad jei išgyvensiu ir jei mane vieną dieną vėl išleis 


anksčiau laiko, aš atsidursiu gatvėje ir vėl imsiu žaisti tuos pačius žai- 

dimus. Ten, kur aš užaugau, tu arba sėsdavai į kalėjimą, arba mirdavai 
jaunas. Visiška tavojo gyvenimo priešingybė, ar ne, Baksteri? 

Šis truktelėjo pečiais. 

— Iš dalies taip, iš dalies ne. Mano gyvenimas rūpėjo tik man 
pačiam, kaip ir tau. Mane traukė blogi dalykai, kaip ir tave. Malonu- 
mai, savanaudiškumas, puikybė — toks buvo mano gyvenimas, kaip 
ir tavo, manyčiau. 

— O taip. 

— Visa tai nuodėmė, ir ji atveda į tą pačią pabaigą — vargą, 
skausmą, susinaikinimą, žlugimą, paskui mirtį. Štai kur link tu eini, 
sūnau, ir netgi labai sparčiai. 

Baksteris nežymiai linktelėjo. 

— Kas buvo toliau? 

— Man pasisekė, aš išgyvenau, ir netrukus po to susipažinau 
su kaliniu, amžinu nusikaltėliu, kuriam niekada nesišvies paleidimas 
anksčiau laiko, ir jis buvo švelniausias, mieliausias ir laimingiausias 
žmogus, su kokiu kada nors teko kalbėtis. Jis dėl nieko nesijaudino, 
kiekviena diena jam buvo graži, gyvenimas nuostabus, ir taip kalbėjo 
žmogus, penkiolika metų praleidęs griežto režimo sąlygomis. Kalėji- 
mo kunigas supažindino jį su Kristaus mokymu, ir jis tapo tikinčiuoju. 
Jis sakė, kad melsis už mane, kaip meldžiasi dėl daugelio kitų blogiečių 
kalėjime. Vieną vakarą jis mane pakvietė į Biblijos skaitymus, ir aš iš- 
girdau, kaip kiti kaliniai pasakoja savo istorijas ir šlovina Dievą už jo 
atlaidumą, meilę, stiprybę ir pažadą visuomet gelbėti. Tik įsivaizduok, 
būrys užkietėjusių nusikaltėlių, uždarytų purvinoje kalėjimo kamero- 
je, gieda giesmes šlovindami Viešpatį. Gana įspūdingas vaizdas, o man 
to reikėjo. Man reikėjo atleidimo, nes praeityje buvau pridaręs daug 
nuodėmių. Man reikėjo ramybės, nes visą gyvenimą buvau kariavęs. 
Reikėjo meilės, nes nekenčiau visų. Reikėjo stiprybės, nes giliai širdyje 
žinojau, koks esu silpnas. Reikėjo laimės, nes ilgai buvau nelaimingas. 
Todėl mes meldėmės kartu, aš ir tie kiti blogiečiai, kurie buvo kaip 
maži avinėliai, ir aš išpažinau Dievui, kad buvau nuodėmingas ir kad 
ieškau išsigelbėjimo per Jėzų Kristų. Mano gyvenimas pasikeitė aki- 
mirksniu, Baksteri, taip pasikeitė, kad dar ir dabar negaliu patikėti. 

Mano sielą apšvietė Šventoji dvasia, ir senasis Menis Liusera mirė. 
Gimė naujasis, kuriam buvo atleista už jo praeitį ir kuriam buvo iš- 
saugota amžinybė. 

— O kaip su narkotikais? 

— Viskas pamiršta. Šventosios dvasios galia yra daug didingesnė 
už žmogaus troškimus. Esu matęs tūkstančius narkomanų ir alkoholi- 
kų, kurie išmėgino viską, kad atsikratytų priklausomybės — reabilita- 
cijos klinikas, valstybines ligonines, psichiatrus ir daktarus, brangius 
vaistus kaip pakaitalus. Kai esi priklausomas, neturi jėgų atsispirti 
alkoholiui ir narkotikams. Stiprybė ateina iš kažkur kitur. Man ją su- 
teikė Šventosios dvasios galia. 

— Šiuo metu nesijaučiu labai tvirtas. 

— Tuir nesi tvirtas. Pažiūrėk į save. Išėjęs iš Vašu klinikos vos po 
keleto valandų atsidūrei pigiame kazino bare. Tai tikriausiai rekordas, 
Baksteri. 

— Aš nenorėjau eiti į tą barą. 

— Žinoma, ne. Bet nuėjai. 

— Kodėl? — slopstančiu balsu paklausė jis. 

— Nes nepasakei sau „ne“. 

Baksterio veidu nusirito ašara. Jis nusišluostė ją atgalia ranka. 

— Aš nenoriu grįžti į Los Andželą. 

— Tu negali, sūnau. 

— Ar padėsi man? Aš ganėtinai sutrikęs. Tiesą sakant, man labai 
baisu. 

— Pasimelskime kartu, Baksteri. 

— Aš pamėginsiu. 


19 SKYRIUS 


raėjus šešiems mėnesiams po to, kai buvo užregistruotas 

„Trylon-Bartin“ ginčas ir byla paviešinta, susitarta dėl mūšio 
lauko ir kariai užėmė savo vietas. Abi pusės teikė įvairiausius siūly- 
mus, kad užgrobtų didesnį teritorijos plotą, tačiau iki šiol nė viena ne- 
buvo pasistūmėjusi į priekį. Žinoma, buvo deramasi dėl galutinių datų, 
grafikų, klausimų, leidimų susipažinti su kitos pusės dokumentais, kas 
ir kada turi teise juos pamatyti. 

Sutartinai dirbant miniai advokatų, byla sunkiai stūmėsi į priekį. 
Teismo proceso nebuvo matyti, tačiau juk buvo dar per anksti. Kai per 
mėnesį „Trylon“ pateikiama vidutiniškai 5,5 milijonų dolerių sąskaita, 
kam skubinti įvykius? 

Kita pusė, „Bartin Dynamics“, mokėjo nė kiek ne mažiau už ener- 
gingą ir paauksintą gynybą, kurią plikais kumščiais derino „Eidži, Po ir 
Epso“ kontora. EPE buvo paskyrusi bylai keturiasdešimt advokatų ir, 
kaip ir „Skalis“, turėjo didžiules atsargas kitų, kuriuos prireikus buvo 
galima pasiųsti į kovą. 

Karščiausias bylos klausimas kol kas nestebino nė vienos pusės 
teismų advokatų. Kai iširo priverstinė „Trylon“ ir „Bartin“ santuoka, 
kai subliūško jų gremėzdiška sąjunga, prasidėjo tikra kova dėl do- 
kumentų. Kuriant B-10 ultragarsinį bombonešį, buvo „prigimdyta“ 
šimtai tūkstančių, gal net milijonai dokumentų. „Trylon“ pasamdyti 
mokslininkai griebė visus dokumentus, kokius galėjo. Tą patį darė ir 
„Bartin tyrinėtojai. Programinė įranga buvo skirstoma ir perskirsto- 
ma, dalis jos sunaikinta. Vienos kompanijos techninė įranga nukeliavo 

į kitą. Dingo tūkstančiai slaptų dokumentų. Buvo kaupiamos ir slepia- 
mos dėžės spausdintų dokumentų. Ir per visas tas grumtynes viena 
kompanija kaltino kitą melu, šnipinėjimu ar atvira vagyste. Kai dulkės 
nusistovėjo, nė viena nežinojo, ką turi kita. 

Kadangi projektas buvo ypač slaptas, Pentagonas su siaubu ste- 
bėjo įnirtingą dviejų kompanijų kovą. Pentagonas, kaip ir keletas kitų 
žvalgybos tarnybų, spaudė „Trylon“ ir „Bartin“ kompanijas neskalbti 
savo nešvarių skalbinių viešai, tačiau jiems visiškai nesisekė. Dabar 
kovą kontroliavo advokatai ir teismai. 

Pagrindinė pono Vilsono Rašo ir jo komandos iš „Skalio ir Per- 
šingo" kontoros užduotis buvo surinkti, sužymėti, nukopijuoti ir 
išsaugoti dokumentus, priklausančius „Trylon“. Šiaurės Karolinoje, 
Vilmingtone, maždaug už mylios nuo „Trylon“ bandymų bazės, kur 
buvo atliekami pagrindiniai B-10 kūrimo darbai, buvo išnuomotas 
sandėlis. Tada jį iš pagrindų renovavo, padarė atsparų ugniai, vėjui 
ir vandeniui. Visus langus išėmė ir pakeitė šešių colių šlakbetonio 
bloko siena. Apsaugos firma iš Vašingtono apraizgė sandėlį dvide- 
šimčia vidinių kamerų. Keturiose didžiulėse duryse buvo įmontuota 
infraraudonųjų spindulių signalizacija ir metalo detektoriai. Ginkluoti 
sargybiniai ėmė patruliuoti tuščiame sandėlyje dar gerokai prieš at- 
vežant dokumentus. 

Pagaliau juos atgabeno traktorių su priekabomis ekipažai be ski- 
riamųjų ženklų, lydimi dar didesnio ginkluotų sargybinių skaičiaus. 
Per dvi rugsėjo savaites buvo atgabentas tuzinas krovinių. Kai tonos 
dokumentų, tvarkingai sudėtų į baltas kartono dėžes, sugulė laukda- 
mos, kol bus pertvarkytos į sistemą, suprantamą tik Niujorko advoka- 
tams, sandėlis, pavadintas Rašo fortu, pradėjo savo gyvenimą. 

Sandėlis išnuomotas „Skalio ir Peršingo“ vardu. Visas sutartis 
pasirašydavo Vilsonas Rašas — dėl renovacijos, apsaugos operacijų, 
dokumentų transportavimo, dėl visko. Vos tik dokumentai patekdavo 
į sandėlį, jie buvo laikomi ADP — Advokato Darbo Produktu — ir var- 
žomi įvairiausių jų atskleidimo kitai pusei taisyklių. 

Ponas Rašas iš teisminių ginčų skyriaus komandos išsirinko de- 


šimt bendradarbių, dešimt protingiausių ir patikimiausių. Šios vargšės 

sielos buvo nugabentos į Vilmingtoną, į Rašo fortą — ilgą belangį an- 
garą spindinčiomis betono grindimis ir atsiduodantį aitriu pramoni- 
niu tvaiku. Jo vidury dunksojo kalnas dėžių. Palei abi sienas stovėjo 
tuščių sulankstomųjų stalų eilė, o už stalų rikiavosi dešimt didžiulių, 
grėsmingai atrodančių kopijavimo aparatų su visur besiraizgančiais 
laidais ir kabeliais. Be abejo, kopijavimo aparatai buvo moderniausių 
modelių, galintys akimirksniu skenuoti, jungti, netgi susegti. 

Toli nuo Niujorko biurų bendradarbiams buvo leidžiama mūvėti 
džinsus ir avėti sportinius batelius; jiems pažadėtos didesnės premijos 
ir kitos gėrybės. Bet niekas negalėjo kompensuoti slogaus darbo kopi- 
juoti ir skenuoti milijonus dokumentų. Ir dar Vilmingtone! Dauguma 
buvo vedę, namuose jų laukė sutuoktiniai ir vaikai, nors iš dešimties 
keturi jau buvo išgyvenę skyrybas. Ir buvo galima tikėtis, kad Rašo 
fortas sukels dar daugiau santuokinių problemų. 

Jie pradėjo savo atgrasų darbą vadovaujami paties pono Rašo. 
Per sekundę reikėjo padaryti po dvi kiekvieno dokumento kopijas ir 
tučtuojau jį nuskenuoti firmos virtualiai bibliotekai. Po kelių savaičių, 
kai užduotis bus atlikta, į biblioteką bus galima patekti tik įvedus sau- 
gos kodą, o tada jau advokatas galės susirasti bet kurį dokumentą per 
porą sekundžių. Biblioteką sukūrė firmos kompiuterių specialistai, ir 
jie buvo visiškai tikri, kad jų saugumo sistema neįveikiama. 

Kad padarytų įspūdį bendradarbiams ir suteiktų tokiam, atro- 
dytų, beprasmiškam darbui svarbos, ponas Rašas dirbo sandėlyje tris 
dienas — pats traukė dokumentus iš dėžių, rūšiavo, skenavo, kopijavo 
ir vėl dėjo į dėžes. Jam išvykus, darbą prižiūrėjo kiti du teisminių gin- 
čų skyriaus partneriai. Tokį nuobodų darbą paprastai atlikdavo kopi- 
javimo tarnyba, prižiūrima firmos teisminių ginčų skyriaus padėjėjų, 
tačiau patikėti jiems šiuos dokumentus būtų buvę per daug rizikinga. 
Juos turėjo sutvarkyti tikri advokatai, suvokiantys jų svarbą. Tikri ad- 
vokatai, stovintys prie kopijavimo aparatų, uždirbdavo apie 400 000 
dolerių ir dauguma buvo įgiję mažiausiai vieną laipsnį prestižiniuose 
universitetuose. Baigdami studijas jie nė neįsivaizdavo, kad teks sto- 
vėti prie kopijavimo aparatų, tačiau po ketverių ar penkerių metų dar- 
bo pas „Skalį ir Peršingą jų jau niekas nebestebino. 

Rotacija prasidėjo po pirmosios savaitės. Aštuonios dienos san- 
dėlyje, tada keturios dienos Niujorke, o paskui vėl atgal į Vilmingtoną. 
Išskirsčius užduotis pasirodė, kad reikės penkiolikos bendradarbių. 
Visiems buvo uždrausta kalbėtis apie darbą Rašo forte su kolegomis 
ar kitais žmonėmis Niujorke. Saugumas ir konfidencialumas buvo 
pirmoje vietoje. 

Pirmasis projektas užtruko šešias savaites. 2,2 milijono doku- 
mentų buvo nukopijuoti, sužymėti ir perduoti bibliotekai. Bendra- 
darbiai išlaisvinti iš Rašo forto ir išnuomotu lėktuvu nuskraidinti į 
Niujorką. 

Tuo metu Benis jau tiksliai žinojo, kur yra sandėlis, ir numanė 
apie apsaugos sistemą, tačiau jo susidomėjimas juo buvo gana pavir- 
šutiniškas. Beniui reikėjo tik priėjimo prie virtualiosios bibliotekos, 


priėjimo, kurį galėjo parūpinti tik jo šnipas. 


20 SKYRIUS 


ita saugos firma Pitsberge už 1000 dolerių pakankamai ilgai 

K Eleiną Kynan, kad nustatytų jos kasdienę rutiną. Ji 
paprastai pietaudavo su kuria nors bendradarbe kavinėje netoli nuo 
parkų ir poilsio zonų komplekso, kuriame dirbo. 

Netikėtas susitikimas turės atrodyti įtikinamai, ir Džojus ne- 
norėjo nė pagalvoti, kad galėtų ją atsitiktinai sutikti lesbiečių bare, 
kuriame ji su savo kambario drauge dažnai lankydavosi. Jis apskritai 
negalėjo pagalvoti apie susitikimą su Eleina. Išskyrus atsitiktinį seksą 
prieš penkerius su puse metų, jis jos visiškai nepažįsta. Ji buvo viena 
iš keleto merginų, nuolat besisukiojančių aplink Beta brolijos narius, 
ir jis pasistengė jas visas užmiršti. 

Saugos firma pateikė tris spalvotas nuotraukas. Džojus tyrinėjo 
jas ištisą valandą ir nebuvo tikras, kad kada nors yra matęs tą merginą. 

Dabar Eleinai dvidešimt treji, jos tamsūs plaukai nudažyti sodria 
raudona spalva ir trumpai pakirpti. Ji nebuvo pasidažiusi, netgi lūpų, 
tik ant abiejų dilbių turėjo vienodas tatuiruotes. Jei ji ir siekė atrodyti 
patraukli, tai to nebuvo matyti. Kažkur po šia išvaizda slėpėsi daili 
mergina, tačiau seksualumas jai neatrodė svarbus. 

Džojus sunkiai nurijo, dar kartą iškeikė Kailą ir įžengė į mažą ka- 
vinukę. Jis atsistojo už jos eilėje ir po kelių minučių, kai eilė pajudėjo, 
lyg netyčia atsitrenkė į ją. 

— Atsiprašau, — paskubomis sumurmėjo jis, priverstinai plačiai 


nusišypsodamas. 

Ji irgi nusišypsojo, bet nieko neatsakė. Jis žengė žingsnį arčiau. 

— Ei, tujuk mokeisi Diukeine prieš kelerius metus, ar ne? 

Jos dvi kolegės atsisuko, tačiau neparodė jokio susidomėjimo. 

— Trumpai, — atsiliepė ji, atsargiai stebėdama, ieškodama ko 
nors, kas padėtų jai prisiminti. 

Džojus spragtelėjo pirštais tarsi prisiminęs. 

— Eleina? Taip? Neprisimenu pavardės. 

— Taip. O kas tu? 

— Džojus Bernardas. Priklausiau Beta brolijai. 

Jos veidą iškreipė siaubas, ir mergina nuleido akis į grindis. Aki- 
mirką stovėjo sustingusi, negalėdama prakalbėti, pasirengusi, kaip jam 
atrodė, sprukti. Tada pajudėjo kartu su eile. Ji atsuko nugarą žmogui, 
kuris kažkada ją išprievartavo, žmogui, kuris išsisuko nuo bausmės ne 
tik nenubaustas, bet netgi visiškai išteisintas. Džojus stebėjo ją akies 
kampeliu ir jautėsi nesmagiai dėl kelių priežasčių. Pirma, ji aiškiai jo 
bijo, bet kadangi Eleina laiko save auka, o jį — prievartautoju, tai nėra 
ko stebėtis. Be to, Džojui buvo nemalonu stovėti taip arti žmogaus, 
su kuriuo kažkada mylėjosi, nesvarbu, kaip nereikšminga ar nesvarbu 
dabar tai atrodytų. 

Ji pasisuko į jį ir sušnypštė: 

— Ką čia veiki? 

— Pietauju, kaip ir tu. 

— Gal malonėtum išeiti? — Ji kalbėjo vos girdimai, tačiau viena 
jos kolegė atsisuko ir dėbtelėjo į Džojų. 

— Ne. Noriu nusipirkti sumuštinį. 

Jie tylėdami užsisakė ir perėjo prie užsakymų išdavimo prekys- 
talio. Eleina nuskubėjo prie tolimiausio staliuko ir ėmė su savo drau- 
gėmis paskubomis valgyti. Džojus sėdėjo vienas prie mažo staliuko 
netoli durų. Raštelis jau buvo paruoštas. Jame parašyta: „Eleina, no- 
rėčiau pasikalbėti su tavimi apie tai, kas buvo. Prašau, paskambink 
man į mobilųjį 412-866-0940. Būsiu Skrentone iki rytojaus devintos 
ryto. Džojus Bernardas. Jis nunešė padėklą ant prekystalio, tada 
priėjo prie jos staliuko, tylėdamas padavė raštelį ir išėjo. 


Ji paskambino po dviejų valandų. 

Lygiai 17 valandą, kaip sutarta, Džojus sugrįžo į tą pačią kavi- 
nukę. Jis rado Eleiną prie to paties stalelio, kur ji sėdėjo pietaudama, 
tačiau vietoje draugių ją atlydėjo jos advokatė. Jie šaltai pasisveikino, 
ir Džojus atsisėdo priešais jas sunkiai rydamas gumulą gerklėje ir 
trokšdamas užmušti Kailą Makavojų. Beje, kur Kailas, velniai rautų? 
Jis juk advokatas. 

Eleinos advokatė buvo patraukli vidutinio amžiaus moteris. Ir 
perdėm juoda: kelnių kostiumėlis, stori koralų karoliai, batai, akių 
šešėliai, o blogiausia — ir jos nuotaika. Ši moteris griebia tiesiai už 
gerklės. Vizitinė kortelė, kurią laikė Džojus, skelbė, jog tai Mišelina 
„Maikė“ Čiz, advokatė. Ji prakalbo dalykiniu tonu: 

— Mano pirmasis klausimas jums, pone Bernardai, būtų toks: ką 
jūs čia veikiate? 

— O ar daug klausimų turite? — pasiteiravo Džojus kaip įmany- 
damas šmaikščiau. 

Jo pseudoadvokatas ir beveik gynėjas, toks Kailas Makavojus, ne 
kartą jį tikino, kad toks atsitiktinis susitikimas su Eleina jam nekelia 
jokios grėsmės. Jei ji būtų norėjusi pradėti kokius nors teisinius veiks- 
mus, jau seniai būtų pradėjusi. Praėjo penkeri su puse metų. 

— Ką gi, pone Bernardai, ar galiu vadinti jus Džojumi? 

Nebuvo beveik jokios tikimybės, kad ji leisis vadinama Maike, 
todėl jis paskubomis atsakė ne. 

— (Gerai, pone Bernardai, turiu tik keletą klausimų. Jau kurį lai- 
ką atstovauju panelei Kynan. Tiesą sakant, ji pusę dienos dirba mano 
biure, yra puiki tarnautoja ir aš esu susipažinusi su jos istorija. Taigi, 
ką jūs čia veikiate? 

— Visų pirma neprivalau jums aiškintis. Bet pasistengsiu būti 
mandagus, bent jau kitas šešiasdešimt sekundžių. Aš dirbu brokerių 
firmai Pitsberge, ir mes turime klientų Skrentone. Atvažiavau susitikti 
su šiais klientais. Apie vidurdienį išalkau. Atsitiktinai pasirinkau šį ke- 
turių žvaigždučių restoraną, įėjau, pamačiau panelę Kynan, pasisveiki- 
nau, ji išsigando, aš norėjau paplepėti, o dabar štai mane klausinėja jos 
advokatė. Kodėl, sakyk, tau reikia advokatės, Eleina? 

— Tu išprievartavai mane, Džojau, — prapliupo Eleina. — Tu 

ir Baksteris Teitas, galbūt net Kailas Makavojus. — Jos akys sudrėko 
bekalbant. Ji ėmė sunkiai kvėpuoti, beveik dūsuoti, tarsi bet kurią 
akimirką galėtų jį pulti. 

— Gal taip, o gal ir ne. Tu taip dorai ir nepaaiškinai. 

— Kodėl norėjote pasikalbėti su mano kliente? — griežtai pa- 
klausė panelė Čiz. 

— Nes tai buvo nesusipratimas, ir aš norėjau atsiprašyti už tą ne- 
susipratimą. Tai viskas. Po to, kai ji ėmė kaltinti mus išprievartavimu, 
mes daugiau jos nebematėme. Policija atliko tyrimą, bet nieko neišsi- 
aiškino, nes nieko ir nebuvo, o Eleina tuo metu jau buvo dingusi. 

— Tu išprievartavai mane, Džojau, ir tu tai Žinai. 

— Nebuvo jokio išprievartavimo, Eleina. Mes mylėjomės — aš ir 
tu, tu ir Baksteris, tu ir dauguma kitų Beta brolijos vaikinų — tačiau 
viskas vyko abipusiu sutikimu. 

Eleina užsimerkė ir ėmė drebėti, tarsi ją kratytų šaltis. 

— Kodėljai reikia advokato? — paklausė Džojus panelės Čiz. 

— Ji daug iškentėjo. 

— Nežinau, kiek ji kentėjo, panele Čiz, bet žinau, kad Diukeine 
ji visiškai nekentėjo. Neturėjo laiko, nes visą laiką linksminosi. Daug 
alkoholio, narkotikų, sekso — nemažai vaikinų ir merginų galėtų pui- 
kiai atšviežinti jai atmintį. Patarčiau geriau susipažinti su savo kliente, 
prieš imantis kokių nors tariamai teisinių veiksmų. Jos praeityje daug 
blogų dalykų. 

— Užsičiaupk! — iškošė Eleina. 

— Jūs norite jos atsiprašyti? — tarė advokatė. 

— Taip, Eleina, aš atsiprašau už tą nesusipratimą, kad ir kas, po 
galais, būtų įvykę. Ir manau, kad tu turėtum atsiprašyti mūsų, kad kal- 
tinai nebūtais dalykais. O šią akimirką aš noriu atsiprašyti net už tai, 
kad esu čia. — Džojus pašoko. — Netikusi buvo mintis. Iki. 

Jis paskubomis išėjo iš kavinės, nužingsniavo prie savo auto- 
mobilio ir išvažiavo iš Skrentono. Vairuodamas atgal į Pitsbergą, kai 
nekeikdavo Kailo Makavojaus, nuolat išgirsdavo jos balsą: „Tu išprie- 
vartavai mane, Džojau“ Jos žodžiai buvo skausmingi ir be lašelio 
abejonės. Prieš penkerius su puse metų ji galbūt tiksliai nežinojo, kas 
atsitiko jų bute, bet dabar tikrai žino. 

Jis nieko neišprievartavo. Tai, kas prasidėjo kaip abipusis seksas, 
nors jos iniciatyva, dabar virto kažkuo kitu, bent jau Eleinos galvoje. 

Jei mergina sutinka mylėtis, ar gali persigalvoti reikalams įpusė- 
jus? Arba jei ji sutinka mylėtis, o paskui išsijungia veiksmo vidury, kaip 
ji gali vėliau teigti, kad persigalvojo? Sudėtingi klausimai, ir Džojus 
narpliojo juos važiuodamas. 

„Tu išprievartavai mane, Džojau.“ 

Paprasčiausiame kaltinime skambėjo didžiulė įtarumo dozė, ir 
pirmą kartą Džojus suabejojo savimi. Negi tikrai jis ir Baksteris ja pa- 


sinaudojo? 


Po keturių dienų Kailas užsuko į „Skalio ir Peršingo“ pašto kam- 
barį ir pasiėmė laišką nuo Džojaus. Jame Džojus smulkiai aprašė su- 
sitikimą, įskaitant tai, kokius sumuštinius valgė, kokia Eleinos plaukų 
spalva ir kokias tatuiruotes ji turi. Išdėstęs faktus, Džojus pateikė savo 


nuomonę. 


EK tikrai įtikino save, jog buvo išprievartauta keleto iš mūsų, DB ir 


- „66 


BT tikrai, ir „galbūt“ KM. Ji atrodė silpna, pažeidžiama, emociškai 
nestabili, susirūpinusi, tačiau kartu tam tikra prasme patenkinta 
šiuo aukos vaidmeniu. Ji pasirinko tinkamą advokatę, tokią kietą 
mergšę, kuri tiki ja ir nedvejodama imtųsi teisminių veiksmų, jei 
surastų įkalčių. Ji laiko pirštą ant gaiduko. Jei tas vaizdo įrašas 
tikrai toks pavojingas, kaip tu sakai, tada daryk viską, kad jis ne- 
patektų į tų moterų rankas. Eleina ir jos advokatė kaip dvi kobros, 


įniršusios ir pasiruošusios kirsti. 


Jis užbaigė laišką žodžiais: „Nesu tikras, koks bus kitas mano 
projektas, bet daugiau nenorėčiau artintis prie Eleinos. Man nepa- 
tinka, kad mane vadina prievartautoju. Visas šis reikalas sugadino 
man daug nervų, be to, turėjau meluoti Blerai, kad galėčiau išvažiuoti 
iš miesto. Turiu du bilietus į „Steelers“ ir „Giants“ rungtynes spalio 
26 dienai. Ar man paskambinti tau, kad tie tipai sužinotų apie tai? 

Manau, mums derėtų nueiti į tas rungtynes ir aptarti kitus veiksmus. 
Tavo ištikimas tarnas Džojus.“ 

Kailas perskaitė laišką pagrindinėje bibliotekoje, slėpdamasis 
tarp lentynų su knygomis apie senovės teisę. Laiškas patvirtino jo 
blogiausius nuogąstavimus, bet jis neturėjo laiko apmąstymams. Pa- 
tyliukais suplėšė laišką į šimtus gabalėlių ir išeidamas iš bibliotekos 
išmetė juos į šiukšlių dėžę. Tučtuojau sunaikink visą korespondenciją 
— taip jis mokė ir Džojų. 

Arčiausiai jo buto, už penkiolikos minučių kelio, buvo viešbutis 
„Chelsea Garden“. Tą vakarą, vienuoliktą valandą, Kailas sliūkino Sep- 
tintuoju aveniu ieškodamas viešbučio. Jei nebūtų buvęs toks pavargęs, 
būtų pasimėgavęs vėsiu rudens vakaru su ant šaligatvio čežančiais la- 
pais ir vis dar nemiegančiu miestu. Bet Kailas buvo apdujęs iš nuovar- 
gio ir galėjo galvoti tik apie vieną dalyką vienu metu, nors ir tai dažnai 
pasirodydavo per daug. 

Benis laukė trečio aukšto kambaryje, laukė jau dvi valandas, nes 
jo „turtas“ negalėjo išsprukti iš biuro. Bet Benis nesinervino. Jo turto 
vieta biure, ir kuo daugiau jis ten praleis laiko, tuo greičiau Benis galės 
imtis darbo. 

Nepaisant to, atidaręs duris Benis suniurzgė: 

— Vėluoji dvi valandas. 

— Paduok mane į teismą. 

Kailas išsitiesė ant lovos. Tai buvo jų ketvirtas susitikimas Niu- 
jorke nuo tada, kai Kailas persikraustė čionai, ir jis dar nebuvo perda- 
vęs Beniui nieko, ko šiam nederėjo turėti. Jo moralė vis dar buvo švari. 
Įstatymai nesulaužyti. 

Tai kodėl jis jautėsi it koks išdavikas? 

Benis baksnojo į pritvirtintą prie stovo didelį baltą lapą. 

— Norėčiau dėmesio, — tarė jis. — Ilgai neužtruksime. Turiu 
kavos, jei nori. 

Kailas neketino nusileisti nė per nago juodymą. Jis pašoko, įsi- 
pylė į popierinį puodelį kavos ir atsisėdo ant lovos krašto. 

— Kalbėk. 


— Čia dabartinė „Trylon“ komanda. Viršuje — Vilsonas Rašas, 

o žemiau aštuoni teisminių ginčų skyriaus partneriai — Meisonas, 
Bredlis, Vymsas, Kohranas, Grynas, Ebotas, Eteridžas ir Vitenbergas. 
Kiek iš jų pažįsti? 

Kailas peržvelgė aštuonetą kvadratėlių su jų vidury įrašytais var- 
dais ir akimirką galvojo. 

— Vilsonas Rašas kalbėjo per pristatymą, bet nuo tada daugiau 
jo nemačiau. Ebotui rengiau memorandumą saugumo klausimais, esu 
trumpai jį sutikęs, o su Vitenbergu vieną dieną pietavau kavinėje. Esu 
matęs Bredlį, Vymsą, galbūt Eteridžą, bet negaliu sakyti, kad juos pa- 
žįstu. Firma didelė. 

Kailą vis dar stebino nepažįstami veidai, kuriuos kasdien su- 
tikdavo koridoriuose, liftuose, kavinėje, bibliotekoje ir kavos gėrimo 
kambarėliuose. Jis bandė su jais susipažinti, bent jau pasisveikinti, 
tačiau laikrodis tiksėjo ir pinigai buvo kur kas svarbesni. 

Jį kuruojantis partneris buvo Dagas Pekhemas, ir jam palengvėjo 
pamačius, kad Pekhemo pavardės lape nėra. 

Po partnerių pavardėmis rikiavosi dar mažesni kvadratėliai. Be- 
nis pabaksnojo į juos smiliumi. 

— Čia šešiolika vyresniųjų bendradarbių, o po jais dar šešiolika 
jaunesniųjų. Pavardės štai aname segtuve. Tau reikia jas įsiminti. 

— Būtinai, Beni. — Kailas dirstelėjo į dviejų colių storio mėlyną 
segtuvą. Paskutinieji trys buvo juodi ir storesni. Tada vėl ėmė tyrinėti 
pavardes lape. 

— Su keliais iš šių bendradarbių esi dirbęs? 

— Penkiais, šešiais, o gal septyniais, — atsakė jis nė nesistengda- 
mas būti tikslus. 

Iš kur Benis galėtų žinoti, su kuo jis yra dirbęs? Iš kur Benis žino 
visas keturiasdešimt vieno advokato, paskirto prie „Trylon“ bylos, pa- 
vardes, Kailas nenorėjo nė svarstyti. Kai kurios pavardės pasirodys 
teismo dokumentuose, bet tik svarbiausių vyrukų. Kiek informatorių 
jis turi? 

Benis parodė į mažesnį kvadratėlį. 

— Tai vyresnioji bendradarbė Šerė Ebni. Pažįsti ją? 

— Ne. 

— Kylanti žvaigždė, sparčiai besiskinanti kelią į partnerystę. Du 
Harvardo laipsniai ir federalinė sekretorės tarnyba. Ji pavaldi part- 
neriui Meisonui, kuris atsakingas už dokumentų pateikimą teismui. 
Po ja — antrus metus dirbantis bendradarbis Džekas Makduglas. 
Makduglas turi problemų dėl kokaino. Niekas firmoje to nežino, bet 
netrukus jis bus apieškotas, tad visi sužinos. Jis ilgai neužsibus. 

Kailas stebeilijosi į kvadratą su Makduglo pavarde ir jo galvoje su- 
kosi tiek daug klausimų, kad net nežinojo, nuo ko pradėti. Iš kur Benis 
apie tai žino? 

— Ir tu nori, kad aš užimčiau jo vietą? 

— Noriu, kad prisigretintum prie Šerės Ebni. Pašnekink ją, su- 
sipažink. Jai trisdešimt, netekėjusi, bet gyvena su investicijų banki- 
ninku iš Čeiso, kuris dirba tiek pat valandų kiek ir ji, tad jiems nelieka 
laiko linksmybėms. Kol kas vestuvių data nepaskirta, bent jau viešai 
nepaskelbta. Kai turi laiko, mėgsta žaisti skvošą, o kaip žinai, firma 
turi dvi aikštes šalia sporto salės keturiasdešimtame aukšte. Tu žaidi 
skvošą? 

— Spėju, kad jau žaidžiu. — Kailas buvo žaidęs keletą kartų Jei- 
lyje. — Tik nežinau, ar rasiu laiko. 

— Ką nors sugalvok. Ji gali padėti tau įsijungti į „Trylon“ ko- 
mandą. 

| Pirmyn, komanda, pirmyn. Kailas ketino kaip įmanydamas rū- 
pestingiau vengti „Trylon“ ir jo advokatų komandos. 

— Yra nedidelė problemėlė, Beni, — tarė Kailas. — Puikiai atlikai 
namų darbus, bet nepastebėjai to, kas akivaizdu. Prie šios bylos nepri- 
leidžiami naujokai. Dėl poros priežasčių. Pirma, mes nieko neišmano- 
me — prieš penkis mėnesius dar tebesimokėme teisės mokyklose — o 
antra, „Trylon“ išminčiai jau tikriausiai prisakė savo advokatams 
neprileisti prie bylos naujokų. Taip būna, pats žinai. Ne visi mūsų 
klientai tokie kvaili, kad mokėtų 300 dolerių už valandą krūvai neiš- 
manėlių. Tai ar turi planą B, Beni? 

— Tam reikia kantrybės, Kailai. Ir diplomatijos. Pradėsi domėtis 
„Trylon“ byla, kontaktuoti su vyresniaisiais bendradarbiais, bučiuoti 
reikiamus užpakalius, ir mums gali pasisekti. 

Kailas norėjo pratęsti kalbą apie Makduglą. Jis buvo pasiryžęs 
sužinoti daugiau, kai staiga iš svetainės, sujungtos su miegamuoju, 
pasirodė dar vienas vyras. Kailas taip apstulbo, kad vos nepaleido iš 
rankos artipilnio puodelio. 

— Tai Naidželas, — pasakė Benis. — Jis trumpai papasakos apie 
sistemas. 

Naidželas atsistojo priešais Kailą ir atkišo ranką. 

— Malonu susipažinti, — išdainavo jis smagia britiška tarme. 
Tada nuėjo prie trikojo ir ėmė montuoti ekraną. 

Svetainė buvo maždaug dvylikos iš dvylikos pėdų. Kailas žiūrėjo į 
ją pro atviras dvigubas duris. Naidželas slėpėsi ten ir klausėsi kiekvie- 
no žodžio. 

— „Skalis ir Peršingas“ naudojasi teismine paramos sistema, kuri 
vadinasi „Prisiekusiųjų vieta teismo salėje, — paskubomis pradėjo jis. 
Jo judesiai buvo skubūs ir tikslūs. Britas, bet kalba su keistu akcentu. 
Maždaug keturiasdešimties. Penkių pėdų dešimties colių, 150 svarų. 
Tamsūs trumpi plaukai, beveik pražilę. Rudos akys. Jokių išskirtinių 
bruožų, išskyrus šiek tiek išsišovusius skruostikaulius. Plonos lūpos. 
Be akinių. 

— Arjus supažindino su šia sistema? — norėjo žinoti Naidželas. 

— Tik su pagrindais. Esu naudojęsis ja keletą kartų. — Kailas vis 
dar negalėjo atsitokėti nuo netikėto Naidželo pasirodymo. 

— Tai įprasta teisminių ginčų paramos sistema. Visi dokumen- 
tai skenuojami į virtualią biblioteką, į kurią gali patekti tik prie bylos 
dirbantys advokatai. Ji padeda skubiai rasti reikiamą dokumentą. Ne- 
paprastai greita paieškos sistema pagal pagrindinius žodžius, frazes, 
terminologiją, bet ką, tiesą sakant. Ar spėji sekti? 

— Taip. 

— Ji gana saugi ir gana įprasta šiomis dienomis. Be to, kaip ir 
visos kitos protingos teisininkų firmos, „Skalis“ taip pat naudojasi 
saugesne sistema ypatingesniems dokumentams ir byloms. Ji vadina- 
si „Advokatas“. Žinai ją? 

— Ne. 

— Nenuostabu. Jie laiko ją paslaptyje. Veikia panašiai, kaip ir 

„Prisiekusiųjų vieta teismo salėje“, bet į ją sunkiau patekti ar įsilaužti. 
Atidžiai klausykis, ar neišgirsi apie ją. 

Kailas linktelėjo, tarsi žadėdamas daryti viską, ką jam sako. Nuo 
to siaubingo vakaro vasario mėnesį, kai pakliuvo į pasalą po jaunimo 
lygos rungtynių šaltose Niu Heiveno gatvėse, jis buvo matęs tik Benį 
Raitą. Ar kas jis iš tiesų būtų. Ir nepagalvojęs nusprendė, kad Benis, 
kaip jo prižiūrėtojas, bus vienintelis veidas šioje operacijoje. Žinoma, 
jis matė ir kitų veidų; ypač tų dviejų seklių, kurie sekė jį dieną ir naktį 
ir kurie pridarė pakankamai klaidų, kad Kailas juos pastebėtų. Tačiau 
jam niekada nešovė į galvą, kad bus supažindintas su dar vienu apsi- 
metėliu, kuris irgi dirbtų Benio labui. 

Ir kodėl jis čia? Benis puikiausiai galėjo atlikti šį darbą vietoje 
Naidželo. 

— „Trylon“ byla, — dainavo Naidželas, — deja, yra visiškai kito- 
kia. Daug sudėtingesnė ir saugesnė. Tai visiškai kitokia įranga, iš tiesų. 
Tikriausiai sukurta vien šiai bylai. Dokumentai laikomi užrakinti san- 
dėlyje, kurį saugo uziais ginkluoti sargybiniai. Bet mums pavyko šį tą 
sužinoti. — Jis nutilo ir pritariamai šyptelėjo Beniui. 

Argi mes ne protingi? 

— Mes žinome, kad programa užkoduota pavadinimu „Garsinė, 
kaip ir B-10 ultragarsinis bombonešis, nelabai išradinga, jei paklaus- 
tum manęs, bet juk jie neklausė, ar ne? Cha, cha. Į šią sistemą nega- 
lima patekti iš to gražaus mažo kompiuterio, kuriuos jums davė aną 
dieną, ne, pone. Nė vienas kompiuteris neturi priėjimo prie „Garsinės“ 
sistemos. 

Naidželas peršoko į kitą trikojo pusę. 

— Aštuonioliktame jūsų pastato aukšte yra slaptas kambarys, iš 
tiesų rūpestingai saugomas, jame stovi stacionarių kompiuterių blo- 
kas. Kai kurie išjų tikrai gana kokybiški, ir būtent tame kambaryje rasi 
„Garsinę sistemą. Leidimo kodai keičiami kas savaitę. Slaptažodžiai 
— kasdien, kartais dukart per dieną. Reikia turėti visus reikiamus įga- 
liojimus prieš prisiregistruojant, o jei išsiregistruosi nesilaikydamas 
reikalavimų, jie tave įrašys į sąrašą ir galbūt net parodys duris. 

Parodykit man duris, vos nepasakė Kailas. 

— „Garsinė“ sistema yra tikriausiai iškraipyta „Advokato“ versi- 
ja, tad kai tik turėsi galimybę, būtinai susipažink su „Advokatu . 

Nekantrauju, vos nepasakė Kailas. 

Pamažu per nuostabą ir nuovargį Kailo galvoje materializavosi 
mintis, jog jis kerta liniją ir daro tai nenumatytu būdu. Savo baisiau- 
siame košmare jis įsivaizdavo, kad išeis iš „Skalio ir Peršingo“ su pa- 
slaptimis, kurių neturėtų žinoti, ir kaip koks Judas parduos jas Beniui 
už trisdešimt sidabrinių. O dabar jis sužino firmos paslapčių iš išorinio 
šaltinio. Nors jis dar nieko nepavogė, buvo velniškai tikras, kad netu- 
rėtų žinoti apie „Garsinę“ sistemą ir slaptą kambarį aštuonioliktame 
aukšte. Galbūt tai nėra nusikaltimas ar etikos normų pažeidimas, 
tačiau jis jautėsi bjauriai. 

— Šiam kartui pakaks, — pasakė Benis. — Atrodai pavargęs. Eik, 
pailsėk. 

— O, dėkoju. 

Grįžęs į Septintąjį aveniu, Kailas pažvelgė į laikrodį. Buvo beveik 
vidurnaktis. 

ygiai penktą ryto, dabar jau įprastą valandą, visu garsu su- 
| Eanta žadintuvas, ir Kailas turėjo dukart per jį tekštelėti, 
kad nutiltų. Jis paskubomis nusimaudė, nusiskuto ir po penkiolikos 
minučių jau kulniavo šaligatviu madingai apsirengęs, nes galėjo sau 
leisti pirkti gerus drabužius. Jo gyvenimas greitai tapo niokojančia, 
varginančia painiava, tačiau jis buvo pasiryžęs atrodyti gražiai. Visą 
parą dirbančioje jo mėgstamoje kavinėje nusipirko kavos, riestainį 
ir Times laikraštį; tada Dvidešimt ketvirtosios ir Septintosios gatvių 
kampe susistabdė taksi. Po dešimties minučių jau buvo papusryčiavęs, 
peržvelgęs laikraštį ir išgėręs pusę puodelio kavos. Į firmos pastatą 
Brodo gatvėje jis įžengė šeštą valandą, pagal grafiką. Nepaisant tokio 
ankstyvo ryto, lifte jis niekuomet nebūdavo vienas. Paprastai kartu 
keldavosi du ar trys apsiblausę, ištįsusiais veidais bendradarbiai, neiš- 
simiegoję, vengiantys žiūrėti vienas kitam į akis. Kol liftas tyliai ūžda- 
mas ir siūbuodamas keldavo juos į viršų, jie visi patyliukais galvodavo 
apie tą patį. 

Ir ką aš sau maniau, kai pasirinkau teisės studijas? 

Ar dar ilgai trauksiu šioje mėsmalėje? 

Koks kvailys sugalvojo šį teisės praktikos metodą? 

Jie retai kada persimesdavo vienu kitu žodžiu, nes neturėjo apie 
ką kalbėti. Tarytum kaliniai, vežami į kartuves, jie mieliau medituoda- 
vo ir galvodavo apie ateitį. 

Atėjęs į savo kabiną, Kailas nenustebo pamatęs dar vieną jauną 
advokatą. Timas Reinoldsas buvo pirmasis, pasitiesęs miegmaišį — 

naują, šalčiui ir karščiui nepralaidų „Eddie Bauer“ firmos gaminį, kurį 
Timas tvirtino turįs jau ne pirmus metus ir vežiojąsis po visą šalį. Bet 
miegmaišis skleidė naujumo kvapą. Timas — be batų, kaklaraiščio, 
marškinių ir švarko, tik su senais marškinėliais — buvo beveik susi- 
rangęs po stalu miegmaišyje, miręs visam likusiam pasauliui. Kailas 
paspyrė jam į koją, pažadino ir maloniai pasisveikino: 

— Atrodai šūdinai. 

— Labas rytas, — atsiliepė Timas, paskubomis lįsdamas iš mieg- 
maišio ir siekdamas batų. — Kiek valandų? 

— Dešimt po šeštos. Kelintą nuėjai miegoti? 

— Neprisimenu. Regis, apie antrą ryto. — Jis paskubomis vilkosi 
marškinius, tarsi bet kurią akimirką galėtų pasirodyti koks grėsmingas 
partneris ir paskirtų drausminę nuobaudą. — Septintą valandą turiu 
pristatyti Tobiui Rolandui memorandumą, o aš nė nežinau, ką darau. 

— Tiesiog mušk sąskaiton pinigėlius, — atidarydamas lagaminė- 
lį ir išsitraukdamas kompiuterį atsakė Kailas be lašelio užuojautos. 

Timas baigė rengtis ir griebė segtuvą. 

— Būsiu bibliotekoje, — tarė jis, jau pavargęs. 

— Nepamiršk išsivalyti dantis, — pasakė Kailas. 

Reinoldsui išėjus, Kailas įsijungė internetą ir susirado OuickFa- 
ce.com tinklalapį. Jame buvo keletas puslapių, kurie leido mėgėjams 
sekliams fotorobotu sudarinėti atvaizdus, ir Kailas peržiūrėjo juos vi- 
sus. Jis pradėjo nuo Naidželo akių, visuomet svarbiausio bruožo. Rask 
tinkamas akis, ir pusė darbo bus padaryta. Puslapis siūlė daugiau nei 
du šimtus įvairiausių akių tipų — visų rasių, spalvų, kilmių ir mišinių. 
Kailas skubiai juos peržvelgė, susirado panašiausią porą ir pradėjo 
kurti veidą. Nosis — plona ir smaila. Antakiai — vidutinio storio ir 
šonuose ilgesni. Lūpos — labai plonos. Skruostikauliai — aukštesni ir 
platesni. Smakras — neilgas, bet labai plokščias, be duobutės. Ausys 
— ovalo formos ir prisiplojusios prie kaukolės. Pridėjęs plaukus jis grį- 
žo prie akių ir išmėgino kitą porą, paskui dar vieną. Ausys pasirodė per 
aukštai, tad jas nuleido. Jis derino ir lipdė iki pusės septynių — pusva- 
landis neapmokamo ir iššvaistyto laiko, nebent pamėgintų atsigriebti 


dienos metu — ir kai Naidželas buvo tinkamai sudėtas ir lengvai atpa- 

žįstamas iš keturiasdešimties pėdų atstumo, Kailas atspausdino veidą 
ir nuskubėjo į biblioteką, nešinas storu segtuvu, nes visi ėjo į bibliote- 
ką su storais segtuvais. Jo asmeninė vieta buvo aklagatvis tamsiame 
trečio aukšto kampe, atoki vietelė, kur buvo laikomi dešimtmečiais ne- 
liečiami anotacijų tomai. Nuo antros lentynos iš apačios jis pakėlė tris 
knygas ir ištraukė nepažymėtą vyniojamojo popieriaus voką. Atvertė 
jį ir išėmė kitus tris fotorobotu darytus atvaizdus — puikiai sudarytą 
jo didžiausio priešo Benio ir kitų dviejų banditų, sekiojančių paskui 
jį po visą Niujorką. Kailo manymu, jis niekada nebuvo atsidūręs šalia 
jų arčiau nei per penkiasdešimt pėdų, niekada nežiūrėjo jiems į akis, 
tačiau matė abu ne kartą ir tikėjo, kad jo meno kūriniai buvo mažų 
mažiausiai nebloga pradžia. Kraupus Naidželo veidas kolekcijoje ne- 
padidino jos bendro patrauklumo. 

Kailas paslėpė voką ir sugrįžo į savo kabiną, kur Taboras Kano- 
nierius kaip paprastai triukšmingai ruošėsi dienai. Svarstymai, kieno 
karjera teikia daugiausia vilčių, buvo prasidėjusi jau prieš keletą savai- 
čių. Taboras buvo tas išrinktasis, žvaigždė, sparčiai kopiantis į būsimų- 
jų partnerių viršūnes, tad visi kiti galėjo trauktis jam iš kelio. Jis įrodė 
savo sugebėjimus išdirbęs dvidešimt vieną valandą per vieną dieną. 
Per pirmąjį mėnesį jis išdirbo daugiau valandų nei visi kiti teisminių 
ginčų skyriaus naujokai, nors Kailas atsiliko vos keliomis valandomis. 

— Šiąnakt miegojau bibliotekoje, — pasakė jis vos pamatęs Kailą. 

— Labas rytas, Taborai. 

— Pagrindinės bibliotekos kilimas yra plonesnis nei kilimas 
bibliotekos dvidešimt trečiame aukšte, ar žinojai tai, Kailai? Mieliau 
miegočiau dvidešimt trečiame aukšte, bet ten daugiau triukšmo. O 
kur tau labiau patinka? 

— Mes visi sugniuždyti, Taborai. 

— Taip. 

— Timas šiąnakt miegojo miegmaišyje. 

— Kodėl? Gal pagaliau susikukavo su daktare Deile? 

— Apie tai aš nežinau. Pažadinau jį prieš valandą. 

— Tai tu ėjai namo? Miegojai savo lovoje? 

— O taip. 

— Šiandien vidurdienį turiu pristatyti du projektus, abu labai 
svarbūs ir skubūs, tad negaliu sau leisti tokios prabangos kaip miegas: 
— Tu geriausias, Taborai. Pirmyn, supermene. 


Ir Taboras išlėkė. 


Deilė Armstrong atvyko lygiai septintą, savo įprastu laiku, ir 
nors atrodė šiek tiek užsimiegojusi, buvo kaip visuomet susikaupusi. 
Didžiumą savo geros algos ji akivaizdžiai skyrė dizainerių drabužiams, 
ir Kailas kartu su Timu ir Taboru laukdavo jos kasdienio madų šou. 

— Šiandien puikiai atrodai, — nusišypsojo Kailas. 

— Ačiū. 

— „Prada“? 

— „Dolce X Gabbana“. 

— Nuostabūs bateliai. „Blahniks'? 

— „Jimmy Choo“. 

— Penki šimtai žalių? 

— Neklausk. 

Kiekvieną dieną žavėdamasis ja, Kailas netruko sužinoti mote- 
riškų drabužių didžiųjų guru vardus. Tai buvo viena iš temų, kurią ji 
teikdavosi aptarti. Po šešių savaičių viename kabinete jis vis dar mažai 
ką apie ją žinojo. Kai ji prašnekdavo, — o tai atsitikdavo nedažnai, 
— visuomet kalbėdavo apie darbą ir apie apgailėtiną pirmųjų metų 
bendradarbių gyvenimą. Jei ji ir turėjo draugą, jie to dar nežinojo. Porą 
kartų ji prarado budrumą ir sutiko išgerti po darbo, bet dažniausiai 
atsisakydavo. Ir nors visi naujokai garsiai dejavo ir skundėsi darbo 
valandomis bei įtampa, Deilė Armstrong, rodės, kentėjo dėl to labiau 
nei dauguma. 

— Ką veiksi per pietus? — paklausė Kailas. 

— Aš dar nė nepusryčiavau, — šaltai atsiliepė ji ir pasitraukė į 


savo mažą kabiną. 

— 
viesos prieglaudoje užsižiebdavo šeštą ryto, ir dauguma 


benamių pabudę imdavo ruoštis artėjančiai dienai. Taisyk- 
lės neleisdavo jiems likti ilgiau nei ligi aštuntos. Didžiuma turėjo 
darbą, tačiau jo neturintieji privalėjo eiti į gatves ir jo ieškotis. 
Brolis Menis ir jo pagalbininkai labai sėkmingai įdarbindavo savo 
„draugus“, net jei darbas dažnai būdavo ne visą darbo dieną ir už 
minimalų atlygį. 

Pusryčiai buvo tiekiami viršuje, bendroje salėje, kur mažoje 
virtuvėlėje sukosi savanoriai ir ruošė kiaušinius, skrebučius, avižinę 
košę bei dribsnius. Ir buvo tiekiami su šypsena, šiltu kiekvieno pa- 
sveikinimu ir greita padėkos maldele visiems susėdus. Brolis Menis, 
pagarsėjęs miegalius, mielai pavesdavo ankstyvo ryto pareigas kam 
nors kitam. Pastarąjį mėnesį virtuvei vadovavo ir ją prižiūrėjo Baks- 
teris Teitas, besišypsantis jaunas vyras, kuris savo ankstesniame gy- 
venime nė vandens neužsivirdavo. Baksteris plakė tuzinus kiaušinių, 
skrudino kepalus baltos duonos, virė avižinę košę — tikrą, ne greitai 
paruošiamą — taip pat rūpinosi atsargomis, plovė indus. Ir jis, Bakste- 
ris Teitas, dažnai melsdavosi. Jis žvalino kitus savanorius, kiekvienam 
surasdavo gerą žodį ir žinojo daugumos benamių, kuriems taip ma- 
loningai patarnaudavo, vardus. Kai šie pavalgydavo, jis susodindavo 
juos į tris senus bažnyčios furgonus, kurių vieną vairuodavo pats, ir 
išvežiodavo juos po įvairias Rino darbovietes. O vakarop visus surink- 


davo ir parveždavo. 

Vilties Kaime anoniminiai alkoholikai rinkdavosi tris kartus per 
savaitę — pirmadieniais ir ketvirtadieniais vakare, o trečiadieniais vi- 
durdienį. Baksterį šiltai sutiko jo likimo broliai, ir jis tylomis žavėjosi 
grupės sudėtimi. Visos rasės, įvairūs amžiai, vyrai ir moterys, turintys 
profesijas ir benamiai, turtingi ir vargšai. Alkoholizmas buvo prasisky- 
nes platų, dantytą taką per kiekvieną klasę, kiekvieną socialinė grupę. 
Susirinkimus lankydavo seni, savimi pasitikintys girtuokliai, jau de- 
šimtmečius nevartoją alkoholio, ir nauji, tokie kaip Baksteris, kurie 
nevaržomai prisipažindavo, jog vis dar biją. Veteranai juos guosdavo. 
Baksteris susigadino sau gyvenimą, tačiau jo istorija buvo vieni juokai, 
palyginti su kai kurių kitų. Jų istorijos buvo prikaustančios dėmesį, 
dažnai šokiruojančios, ypač buvusių kalinių. 

Per trečiąjį AA susitikimą, iš užnugario stebint broliui Meniui, 
Baksteris išėjo priešais grupę, atsikrenkštė ir tarė: 

— Mano vardas Baksteris Teitas, ir aš esu alkoholikas iš Pits- 
bergo. 

Ištaręs šiuos žodžius jis nusišluostė nuo veido ašaras ir išgirdo 
plojimus. 

Vykdydamas Dvylikos žingsnių programą, jis sudarė sąrašą 
žmonių, kuriuos buvo įskaudinęs, tada sudarė planus, kaip atitaisyti 
padarytą žalą. Sąrašas nebuvo ilgas, daugiausia jame — šeimos narių 
vardų. Tačiau jis visiškai netroško grįžti į Pitsbergą. Jis pasikalbėjo 
su dėde Voliu. Šeima žinojo, kad jis tebėra blaivus, o tai buvo svar- 
biausia. 

Po mėnesio jį apėmė nerimas. Jis nenorėjo palikti saugaus Vilties 
Kaimo prieglobsčio, tačiau žinojo, jog šis laikas artinasi. Brolis Menis 
ragino jį kurti planus. Jis esąs per jaunas, per daug protingas ir talen- 
tingas, kad praleistų likusį gyvenimą benamių prieglaudoje. 

— Dievas tau turi didelių planų, — pasakė brolis Menis. — Tikėk 
juo, ir jis tau juos atskleis. 


Kai pasirodė, kad penktadienį pavyks baigti darbą gana anksti, 
Timas Reinoldsas ir kiti skubiai suorganizavo gėrimo vakarėlį ir išsku- 

bėjo iš pastato. Šeštadienis žadėjo kaip reta būti laisvas. Šį šeštadienį 
negalėjai tikėtis pamatyti darbe bent vieną „Skalio ir Peršingo' teismi- 
nių ginčų skyriaus darbuotoją, nes tai buvo kasmetinė šeimyninių pik- 
nikų Centriniame parke diena. Vadinasi, penktadienio vakarą galėjai 
rimtai paūžti. 

Kailas atsisakė kvietimo, Deilė irgi. Apie septintą vakaro, kai 
jiedu buvo bebaigią tvarkyti paskutinius begalinės savaitės reikalus ir 
kai šalia nieko kito nebebuvo, ji iškišo galvą pro pertvarą, skiriančią jų . 
ankštas kabinas, ir tarė: 

— Gal pavakarieniaukim? 

— Puiki mintis, — nedvejodamas atsiliepė Kailas. — Turi nu- 
mačiusi kokią nors vietelę? 

— Mano namuose. Galėsime atsipalaiduoti, pasikalbėti, ar ką. 
Tau patinka kinų maistas? 

— Labai. — Jo apdujusiose smegenyse ėmė šokinėti žodis „ar ką“. 

Deilė — vieniša daili trisdešimtmetė, akivaizdžiai normalios 
orientacijos, graži moteris, viena dideliame mieste. Bent kartais ji turi 
pagalvoti apie seksą, nors Kailui buvo neramu, kaip retai jis pats apie 
tai galvoja. 

Ar jinai jį „kabina“? Mintis jį apstulbino. Deilė tokia drovi ir už- 
dara — sunku patikėti, kad ji galėtų ką nors „kabinti“. 

— Gal ateidamas atneštum? — pasiūlė ji. 

— Puiku. 

Ji gyveno viena Grinvič Vilidže, keturių aukštų name be lifto. 
Jie aptarė keletą restoranų kaimynystėje, tada kartu išėjo iš biuro. Po 
valandos Kailas, nešinas dėžutėmis su keptomis krevetėmis, vištiena 
ir ryžiais, užlipo laiptais ir pasibeldė į duris. Deilė atvėrė jas su šyp- 
sena ir pakvietė užeiti. Du kambariai, svetainė sujungta su virtuve ir 
vienas miegamasis. Butas mažas, tačiau gražiai įrengtas, neperkrautas 
nereikalingomis detalėmis. Į akis krito oda, chromas ir nespalvotos fo- 
tografijos ant sienos. Ji irgi atrodė gražiai, akivaizdžiai laikėsi principo 
„mažiau, bet geriau“. Jos baltas medvilninis sijonėlis buvo nepaprastai 
trumpas ir atidengė dar daugiau lieknų kojų, kuriomis taip grožėjosi 
Kailas ir kiti grobuonys. Ji avėjo žemakulnius raudonos odos batelius 

su atviromis nosimis, be dirželių — aukštosios mados pavyzdys. Kai- 
las pažiūrėjo į juos. 

— „Jimmy Choo'? 

— „Prada“. 

Juodas medvilninis megztukas glaudžiai aptempė jos krūtinę, 
nevaržomą liemenėlės. Pirmą kartą per daugelį savaičių Kailas pajuto 
kylantį susijaudinimą. 

— Čia gražu, — tarė jis, žiūrėdamas į fotografiją. 

— Keturi tūkstančiai per mėnesį, ar gali patikėti? 

Ji atidarė šaldytuvą, didžiulio stacionaraus kompiuterio dydžio, 
ir ištraukė baltojo vyno butelį. 

— O taip, galiu. Čia Niujorkas. Bet niekas mūsų nevertė čionai 
atvažiuoti. 

Ji laikė rankoje butelį „Chardonnay“. 

— Atleisk, bet neturiu sodos vandens. Tik vynas arba paprastas 
vanduo. 

— Išgersiu vyno, — tarė jis akimirką padvejojęs. 

Ir čia pat nusprendė nekankinti savęs argumentais, kodėl turėtų 
gerti ar negerti po penkerių su puse blaivybės metų. Jis niekada nesi- 
gydė reabilitacijos klinikoje, niekada nebuvo blaivinamas, niekada ne- 
laikė savęs alkoholiku. Tiesiog liovėsi gerti, nes gėrė per daug, o dabar 
norėjo taurės vyno. 

Jie valgė prie nedidelio kvadratinio stalelio, beveik liesdamiesi 
keliais. Nors ir namuose, visiškai atsipalaidavusi, Deilė, matematikė, 
sunkiai rezgė pokalbį. Jis negalėjo įsivaizduoti jos, stovinčios priešais 
penkiasdešimties studentų auditoriją. O dar sunkiau įsivaizdavo ją 
teismo salėje, priešais teisėją. 

— Susitarkim nesikalbėti apie darbą, — tarė Kailas, perimdamas 
vadovavimą. Jis nugėrė ketvirtą gurkšnį vyno. 

— Sutarta, bet pirma noriu papasakoti, ką girdėjau. 

— Klok. 

— Ar girdėjai gandus apie skilimą? 

— Ne. 

— Sklinda kalbos, šiandien net du kartus girdėjau, kad Tobis 

Rolandas ir keturi kiti partneriai, visi iš teisminių ginčų skyriaus, 
ketina atsiskirti ir atidaryti savo firmą. Jie gali išsivesti net dvidešimt 
bendradarbių. 

— Kodėl? 

— Nesutarimai dėl mokesčių. Kaip visuomet. 

Teisininkų firmos garsėja savo staigiais padidėjimais, vidiniais 
sprogimais, susiliejimais ir visapusiška plėtra. Tai, kad keli nepaten- 
kinti partneriai nori turėti nuosavą šou, nieko nestebino nei „Skalio“,. 
nei kitoje firmoje. 

— Ar tai reiškia, kad mes turėsime daugiau darbo? — paklau- 
sė jis. 

— Labai tikiuosi. 

— Ar pažįsti Tobį? 

— Taip. Ir tikiuosi, kad gandai pasitvirtins. 

— Kuris iš jų tau atrodo didesnė bjaurybė? 

Ji gurkštelėjo vyno ir susimąstė. 

— Sunkus klausimas. Tiek daug pretendentų. 

— Pernelyg daug. Pakalbėkime apie ką nors kita. 

Kailui pavyko pakreipti pokalbį apie ją. Kilmė, išsilavinimas, 
vaikystė, šeima, koledžas. Ji niekada nebuvo ištekėjusi. Vis dar kenčia 
dėl vieno nenusisekusio romano. Išgėrusi vieną taurę, ji įsipylė kitą, ir 
alkoholis ją atpalaidavo. Jis pastebėjo, kad ji beveik nieko nevalgė. O 
tuo tarpu jis surijo viską, kas buvo ant stalo. Ji ėmė klausinėti jį, ir Kai- 
las papasakojo jai apie Diukeiną ir Jeilį. Kartkartėmis kalba nevalingai 
pakrypdavo apie darbą, ir jie susigriebdavo vėl į jį neriantys. 

Kai vynas buvo išgertas, o maistas suvalgytas, ji tarė: 

— Pažiūrėkim filmą. 

— Gera mintis, — pritarė Kailas. 

Kol ji rinko filmą, jis dirstelėjo į laikrodį. Dvidešimt po dešimt- 
os. Per praeitas šešias dienas jis du kartus nakvojo darbe — dabar jis 
irgi jau turėjo miegmaišį — o likusį laiką miegojo po keturias valandas 
per naktį. Jis buvo fiziškai ir dvasiškai išvargęs, o tos dvi su puse gana 
skanaus vyno taurės, kurias ką tik išgėrė, baigė užtvindyti jo smegenų 
likučius. 

— Meilė, veiksmas, komedija? — šūktelėjo ji vartydama gana 
didelę diskų kolekciją. Ji tai darė klūpėdama, tad sijonas beveik ne- 
dengė užpakalio. Kailas išsitiesė ant sofos, nes nė viena iš kėdžių jam 
nepatiko. 

— Tiks bet kas, išskyrus romantinę komediją. 

— „Vabalų sultys“? 

— Tinka. 

Ji įkišo diską, paskui nusispyrė batelius, pasigriebė užtiesalą ir 
prigulė šalia Kailo. Kurį laiką pasimuisčiusi ir pasirangiusi, ji pagaliau 
įsitaisė ir užklojo juos abu užtiesalu. Dabar jų kūnai glaudžiai lietėsi. Ir 
jie lietė vienas kitą. Kailas pauostė jos plaukus ir pagalvojo, kaip viskas 
paprasta. 

— Argi firmos taisyklės to nedraudžia? — tarė jis. 

— Mes tik žiūrime filmą. 

Ir jie žiūrėjo. Sušildyti užtiesalo, vyno ir vienas kito kūnų, jie žiū- 
rėjo filmą ištisas dešimt minučių. Vėliau nė vienas negalėjo pasakyti, 
kuris užmigo pirmas. Deilė pabudo, kai filmas jau buvo seniai pasibai- 
gęs. Jinai užklojo jį ir nuėjo į lovą. Kailas pabudo pusę dešimtos šeš- 
tadienio rytą tuščiame bute. Ant stalo gulėjo raštelis, kuriame ji sakė 
esanti kavinėje už kampo, skaitanti laikraščius, tad tegu jis užsukąs, 


jei esąs alkanas. 


Jie kartu nuvažiavo metro į Centrinį parką. Buvo jau beveik 
vidurdienis. Firmos teisminių ginčų skyrius rengdavo šeimyninius 
piknikus kiekvienais metais, trečią spalio šeštadienį, netoli valčių pa- 
stogės. Pagrindinis renginys buvo mažojo beisbolo turnyras, tačiau 
buvo galima žaisti kroketą, ridenti kamuolius, mėtyti pasagas arba 
žaisti vaikiškus žaidimus. Maisto ir gėrimų tiekėjas čirškino šonkau- 
liukus ir viščiukus. Kažką grojo repo grupė. Ant žolės rikiavosi šalto 
„Heineken“ alaus statinaičių virtinė. 

Pikniko tikslas buvo skatinti draugiškus santykius ir įrodyti, kad 
firma iš tiesų moka linksmintis. Dalyvavimas buvo būtinas. Telefonai 
draudžiami. Žinoma, dauguma bendradarbių per tą laiką būtų mieliau 

pamiegoję. Užtat bent jau galėjo nesibaiminti, kad bus iškviesti į biurą 
dar vienai bemiegei nakčiai. Toks ramus galėjai jaustis tik per Kalėdas, 
Naujuosius metus, Padėkos dieną, žydų Naujuosius metus ir Atpirki- 
mo dieną, svarbiausią žydų švente. 

Diena buvo giedra, oras puikus, ir nuvargę advokatai atsikratė 
nuovargio. Netrukus jie jau aktyviai žaidė ir dar aktyviau gėrė. Kailas 
ir Deilė, bijodami sukelti bent menkiausius gandus, netrukus išsiskyrė 
ir ištirpo minioje. 

Po kelių minučių Kailas išgirdo naujieną, kad Džekas Mak- 
duglas, antrųjų metų bendradarbis iš Diuko, buvo areštuotas vakar 
vakare, kai kovos su narkotikais skyriaus pareigūnai išspyrė jo buto 
duris Soho rajone ir rado gana nemažą kiekį kokaino. Jis laikomas 
areštinėje ir tikriausiai praleis ten visą savaitgalį, kol pirmadienį bus 
suorganizuotas užstatas. Firma daro viską, kad jį ištrauktų, tačiau 
firmos pagalba jam tik tuo ir apsiribos. „Skalis ir Peršingas“ tokiais 
atvejais laikėsi griežtos politikos. Makduglą atleis, kai bus pateikti 
kaltinimai. Jei gandai pasirodys esą teisingi, po kelių savaičių jis taps 
bedarbiu. 


Kailas prisiminė Benį. Jo kraują stingdanti pranašystė išsipildė. 


Teisminių ginčų skyriuje dirbo 28 partneriai ir 130 bendradarbių. 
Du trečdaliai buvo vedę, todėl aplinkui netrūko mažų, gerai aprengtų 
vaikų. Mažojo beisbolo turnyrą pradėjo ponas Vilsonas Rašas, vyriau- 
siasis iš vyriausiųjų, paskelbdamas grupes, taisykles ir paskirdamas 
save sporto federacijos pirmininku. Keletas advokatų išdrįso jį nu- 
švilpti, tačiau tokią puikią dieną buvo leidžiama viskas. Kailas pasi- 
rinko žaisti — buvo galima rinktis — ir atsidūrė padrikoje komandoje 
su dviem pažįstamais ir septyniais nepažįstamais žmonėmis. Jų tre- 
neris buvo partneris, vardu Sesilis Ebotas (iš „Trylon“ komandos), su 
„Yankee“ kepuraite ir „Derek Jeter“' marškinėliais. Netrukus paaiškėjo, 
kad treneris Ebotas niekada gyvenime nebuvo nubėgęs iki pirmosios 
bazės. Laikydamas rankoje šalto „Heineken“ butelį, jis paruošė tokį 
derinį, kuris nebūtų sumušęs ir didžiausių nevykėlių, bet kamgi rūpi? 

Kailas, akivaizdžiai geriausias sportininkas, įstrigo dešiniajame lauke. 
Centre stovėjo Šerė Ebni, penktųjų metų bendradarbė, kurią Benis 
buvo numatęs kaip Kailo kelrodę į „Trylon-Bartin“ bylą. Kai jie susi- 
dūrė per pirmąjį padavimą, Kailas prisistatė jai ir jiedu trumpai pa- 
sikalbėjo. Moteris buvo pastebimai nusiminusi dėl Makduglo arešto. 
Jiedu kartu dirbo dvejus metus. Ne, ji nė nenutuokusi, kad jis turįs 
problemų dėl narkotikų. 

Darbuotojai buvo skatinami bendrauti, tad kai trenerio Eboto ko- 
mandą pagaliau išgelbėjo gailestingas teisėjo sprendimas per ketvirtąjį 
padavimą, Kailas nėrė į minią ir ėmė sveikintis su visais nepažįsta- 
mais, kokius sutikdavo. Daugelį vardų jis žinojo. Galų gale juk jis šešias 
savaites studijavo jų biografijas. Liūdnai pagarsėjęs partneris Berčas 
Meisonas, taip pat pasipuošęs „Yankee“ atributika ir antrą valandą die- 
nos beveik girtas, apkabino Kailą tarsi seną draugą ir supažindino su 
savo žmona ir dviem paaugliais vaikais. Dagas Pekhemas supažindino 
jį su kai kuriais kitais partneriais. Visi kalbėjo apie tą patį — kur mo- 
keisi, kaip sekasi, lažinuosi, kad nerimauji dėl advokatūros egzamino, 
po pirmųjų metų gyvenimas pagerės ir taip toliau. 

Ir: „Ar gali patikėti, kas nutiko Makduglui?“ 

Turnyras vyko atkrintamųjų rungtynių principu, ir Kailo koman- 
da iškrito pirmoji, pralaimėjusi du žaidimus. Jis susirado Deilę, kuri 
rideno kamuolius, ir jie patraukė į maisto palapinę. Apsikrovę lėkštė- 
mis su kepsniais ir buteliais su vandeniu, jie prisėdo prie Taboro ir jo 
gana negražios merginos, susėdusių prie stalo po medžiu. Taboras, be 
abejo, buvo nenugalimųjų komandoje, ir jis kol kas buvo pelnęs dau- 
giausia taškų. Jo laukė skubus darbas biure, todėl jis ketino ten būti 
kitą rytą šeštą valandą. 

Tu laimėsi, norėjo pasakyti Kailas. Laimėsi. Kodėl jiems tiesiog 
nepasiskubinus ir nepaskelbus tavęs partneriu? 

Vėlyvą popietę, kai saulė ėmė leistis už aukštų pastatų vakarinė- 
je Centrinio parko dalyje, Kailas atsiskyrė nuo šurmulio ir susirado 
suoliuką ant kalniuko po ąžuolu. Aplinkui jį krito auksiniai lapai. 
Jis stebėjo žaidimą, klausėsi džiaugsmingų balsų, uostė paskutinius 
kepsninės dūmus. Jei labai pasistengtų, beveik galėtų save įtikinti, 

kad jo vieta tame vakarėlyje, kad jis tėra tik dar vienas iš daugelio 
sėkmingai dirbančių advokatų, nusprendęs trumpai atsikvėpti nuo jų 
beprotiškai įtempto gyvenimo. 

Tačiau realybė neleido jam atsikvėpti. Jei jam pasiseks, jis įvyk- 
dys bjaurų nusikaltimą prieš firmą ir nebus sugautas. Bet jei laimė nuo 
jo nusigreš, tada vieną dieną per panašų šeimyninį pikniką visi kalbės 
apie jį, kaip dabar kalba apie Makduglą. 


23 SKYRIUS 


— kai dauguma teisminių ginčų skyriaus advokatų 
gydėsi pagirias, Kailas pabudo anksti, skaidria galva, išgėrė 
didelį puodelį kavos, įsispyrė į sportinius batelius ir patraukė į miestą. 
Firmos telefonas buvo jo kišenėje, bet firmos telefonas neskambės, 
nes sekmadieniai po pikniko irgi būdavo laisvi. Biure pasirodys keletas 
kanonierių ir įpročių vergų, tačiau dauguma firmos advokatų mėgau- 
sis dar viena gražia rudens diena neuždirbdami nė dolerio. 

Jis pasuko į pietus, per Vilidžą į Tribeką, paskui į rytus, į kinų 
kvartalo siautulį. Soho rajone jam pavyko gauti vietą „Baltazaro“ 
bare, populiariame restorane, mėgdžiojančiame paryžietiškus bistro, 
kuriuo gyrėsi visi turistų vadovai. Jis suvalgė kiaušinį „Benedict“ ir 
išgėrė pomidorų sulčių, nuoširdžiai gėrėdamasis triukšminga minia. 
Tada susirado Bruklino tiltą, užlipo į viršų, į pasivaikščiojimo taką, ir 
nukulniavo palei Ist upę į Brukliną. Užtruko keturiasdešimt minučių, 
po to dar keturiasdešimt kelionei atgal į Manhataną, iš kur nuklydo 
į Brodvėjų, perėjo per drabužių parduotuvių rajoną, teatrų rajoną, 
Taimso aikštę į Kolumbo aikštę. 

Vėlyvi pusryčiai buvo pusę dvyliktos, Dago ir Šelės Pekhemų 
apartamentuose Aukštutiniame Vestsaide. Tai buvo senas pastatas Še- 
šiasdešimt trečiojoje gatvėje, per du kvartalus nuo Centrinio parko, ir 
Kailas, keldamasis ankštu liftu į trečią aukštą, susizgribo darąs tai, ką 
dauguma niujorkiečių daro laisvalaikiu ir netgi dirbdami. Jis svarstė 
nekilnojamo turto kainas. Dagas Pekhemas, keturiasdešimt vienerių 


visateisis firmos partneris, pernai uždirbo 1,3 milijono. Jo pajamos 

nebuvo jokia paslaptis. „Skalis ir Peršingas“, kaip ir dauguma didžiųjų 
firmų, viešai skelbdavo savo darbuotojų pajamas. Pekhemas galėjo 
tikėtis uždirbti mažiausiai dar tiek per likusius karjeros metus, tad 
galėjo sau leisti gražius namus. Tačiau 1,3 milijono Niujorke nėra di- 
delis uždarbis. Nė iš tolo. Daugiausia uždirba investicijų bankininkai, 
apribotos rizikos fondų apsukruoliai, verslininkai, prekiaujantys aukš- 
tosiomis technologijomis, ir korporacijų direktoriai, kurie buvo verti 
milijardų ir galėjo negalvodami išleisti 20 milijonų už apartamentus 
miesto centre. Ir, žinoma, kiekvienas turėjo po privalomą vasaros 
namą Hemptonuose ir dar vieną Palm Biče žiemos savaitgaliams. 

Pekhemai turėjo namą Rytų Hemptone. Kailas tikėjosi, kad Šelei 
ir vaikams patinka leisti laiką jų vasaros name, nes žinojo, jog Dagas 
tam neturi laiko. Daugumą šeštadienių ir dažną sekmadienį jis pra- 
leisdavo biure. 

Šelė pasisveikindama jį apkabino, nes dabar jis buvo dar vienas 
senas draugas, ir pakvietė į erdvų ir nepretenzingą butą. Dagas pasiro- 
dė su džinsais, basas, nesiskutęs ir primygtinai siūlė svečiams „Kruvi- 
nąsias Meri“. Dalyvavo dar keturi bendradarbiai, visi prižiūrimi part- 
nerio Pekhemo. Vėlyvi pusryčiai buvo dar vienas jo ir frmos bandymas 
sušvelninti kampus ir parodyti, kad „Skalis“ vis dėlto gana žmoniška 
vieta. Šio susibūrimo tikslas buvo pasikalbėti. Dagas norėjo išgirsti jų 
problemas ir rūpesčius, įspūdžius ir jų tikslus. Jis taip pat norėjo pa- 
skubėti ir baigti vėlyvus pusryčius ar ankstyvus pietus anksčiau, kad 
pirmą valandą jie galėtų pažiūrėti „Giants“ rungtynes su „49-ers“ ir 
išgerti alaus. 

Šelė pati gamino maistą, o Dagas padėjo tiekti į stalą ir pilstė vyną. 
Po valandos betikslių tauškalų apie tas pačias nuobodžias bylas, prie 
kurių jie vargo visą praeitą savaitę, atėjo laikas žiūrėti „Giants“. Kailas, 
vienintelis pirmųjų metų bendradarbis prie stalo, kalbėjo mažiau už 
kitus. Netrukus jis jau ėmė planuoti, kaip grįš į miestą pasivaikščioti. 
Po deserto visi susirinko svetainėje, kur nedidelis židinys kūrė jaukią 
atmosferą, o Dagas knebinėjosi su raiškiojo vaizdo plokščiaekranio te- 
levizoriaus valdymo pulteliu. Kad pagyvintų gęstantį vakarėlį, Kailas 
apsimetė esąs „49-ers“ sirgaliumi, „Giants“ priešininku, ir jam pavyko 

įžiebti banalią diskusiją. Du vyresnieji bendradarbiai užmigo jau pir- 
mojo kėlinio pabaigoje. Dagas irgi ėmė snausti, o Kailas įpusėjus rung- 
tynėms sugalvojo nevykusį pasiteisinimą ir nėrė į gatves. 

Pirmadienį, penktą ryto, jis jau buvo biure ir ruošėsi dar vienai 


ilgai savaitei. 


Kitos „Giants“ rungtynės vyko Pitsberge, ir prieš dvi valandas iki 
prasidedant žaidimui Kailas su Džojumi Bernardu įsitaisė savo vietose 
ties keturiasdešimties jardų linija stengdamiesi sušilti. Šalto oro banga 
išginė rudenį, ir virš naujojo stadiono tvyrojo stingdanti migla. Kaip 
ištikimi „Steelers“ sirgaliai jie pradrebėjo daug rungtynių „Trijų upių“ 
stadione, bet dabar senosios vietos nebebuvo. O šaltis jiems per daug 
netrukdė. Tai tikrasis futbolo oras. 

Laimė, Blera didelio susidomėjimo futbolu nerodė. Penktą mė- 
nesį nėščia, ji buvo priaugusi daug svorio ir ne itin džiūgavo dėl būsi- 
mos motinystės. Džojus jau abejojo, ar verta tuoktis, tačiau kažkodėl 
jautėsi įspraustas į kampą. Kailas neką galėjo patarti. Jei ji nebūtų 
nėščia, lieptų draugui sprukti. Bet juk negali palikti besilaukiančios 
sužadėtinės, ar ne? Būtų kažkaip negražu. Ir ką jis išmano apie tokius 
reikalus? 

Kai susirinko sirgalių minia ir komandos apšilo, Kailas buvo pa- 
sirengęs kalbėti. 

— Kalbėk tyliai ir papasakok apie Eleiną Kynan, — tarė jis. 

Džojus turėjo gertuvę su degtine, kuri jam atstojo antifrizą. Jis 
užsivertė ją, gurkštelėjo, susiraukė, tarsi būtų neskanu, ir atsiliepė: 

— Vienos bėdos. 

Jų vienintelis pokalbis apie Eleiną buvo Džojaus laiškas apie susi- 
tikimą su ja. Kailas norėjo išgirsti smulkmenas, ir jiems reikėjo plano. 

— Dabar ji jauna pikta moteris, — tarė Džojus. — Bet ne tokia 
bjauri kaip jos advokatė. 

— Pradėk nuo pradžių ir papasakok viską. 

Truktelėjęs dar gurkšnį, Džojus sučepsėjo, apsidairė, ar niekas 
nekreipia į juos dėmesio, ir ėmė neskubėdamas smulkiai pasakoti apie 

savo kelionę į Skrentoną. Kailas retsykiais pertraukdavo jį klausimais, 
bet pasakojimas nenutrūko. Kaip tik prieš metant burtus, ūžiant sta- 
dionui, Džojus pagaliau užbaigė perspėjimu: 

— Jei jos jaus bent menkiausią galimybę, puls mus kaip pasiutu- 
sios. Nesuteikime joms tos galimybės. Palaidokime šį nesusipratimą. 

Kurį laiką jie stebėjo žaidimą ir kalbėjosi tik apie futbolą. Per per- 
trauką Džojus tarė: 

— Tai koks mūsų planas? 

— Ar gali kitą savaitgalį atvažiuoti į Niujorką? „Steelers“ prieš 
„Jets“. Ketvirtą valandą sekmadienį Medoulendo stadione. Aš nupirk- 
siu bilietus. 

— O, varge. Nežinau. 

Problema buvo Blera, pinigai irgi kėlė rūpesčių. Džojus neblogai 
uždirbdavo, jei pridėtume komisinius, tačiau turtingesnis netapo. Da- 
bar dar reikės rūpintis kūdikiu, paskui žmona, o gal atvirkščiai — jie 
negalėjo apsispręsti. Vieną dieną Blera norėdavo atidėti vestuves, kol 
gims kūdikis, kad galėtų atgauti ankstesnę figūrą. Kitą dieną ji užsi- 
manydavo paskubėti ir susituokti, kad kūdikis nebūtų nesantuokinis. 
Džojus sėdėjo apžergęs tvorą, kabindamasis į ją nagais, plakamas iš 
abiejų pusių. Dabar jie jau moka už brangų naują kooperatinį butą. Jis 
negali sau leisti per dažnai žiūrėti futbolą. 

— Kam tau manęs reikia Niujorke? — paklausė jis. 

— Noriu pamėginti nufotografuoti Benį. 

— Ir kam tau to vyruko nuotrauka? Tie žmonės juk pavojingi, 
tiesa? 

— O taip. Mirtinai. 

— Tai kodėl mes kišame nosį? 

— Noriu sužinoti, kas jie tokie. 

Džojus papurtė galvą ir nukreipė žvilgsnį į švieslentę, tada gurkš- 
telėjo degtinės ir palinko arčiau Kailo. 

— Geriau palikim juos ramybėje. Verčiau padaryk tai, ko jie nori, 
žaisk jų žaidimą, pasistenk, kad tavęs nesučiuptų, paslėpk tą prakeiktą 
vaizdo įrašą, ir gyvenimas mums visiems vėl nušvis. 

— Galbūt. Ar gali atvažiuoti į Niujorką? 

— Nežinau. Reikia pagalvoti. 

— Tai labai svarbu. Prašau. 

— Kaip, senasis drauguži, tu ketini nufotografuoti tą Benį? Juk 
jis — profesionalas, ar ne? 

— Kažkas panašaus. 

— Tu esi advokatas, aš — biržos makleris. Mes visiškai nenuma- 
nome, ką darome, todėl galime lengvai papulti į bėdą. 

— Taip, galime. 

Iš storos, juodos ir geltonos spalvų striukės su „Steelers“ atribu- 
tika Kailas ištraukė mažą paketėlį. 

— Paimk, — tarė jis, laikydamas jį žemai, kad niekas nepastebė- 
tų. Džojus paėmė jį ir įsikišo į tokią pačią savąją striukę. 

— Kas tai? 

— Filmavimo kamera. 

— Nepanašu į filmavimo kamerą. 

— Tai filmavimo kamera, bet ne tokia, kokią pamatytum par- 
duotuvės vitrinoje. 

„Steelers“ pataikė iš toli, įmušė savo pirmąjį įvartį, ir minia džiū- 
gavo penkias minutes. Per kitą pertraukėlę Kailas pratęsė: 

— Ji ne didesnė už rašalinį parkerį. Telpa į marškinių ar švar- 
ko kišenę, o ploną laidą, sujungtą su valdymo pulteliu, laikai kairėje 
rankoje. Gali kalbėtis su kuo nors akis į akį ir nufilmuoti pokalbį be 
pašnekovo žinios. 

— Tai ką, aš prieisiu prie Benio, kuris tikriausiai apsiginklavęs iki 
ausų ir saugomas dar kelių smarkiai apsiginklavusių bičų, prisistatysiu 
ir paprašysiu nusišypsoti? 

— Ne. Yra geresnis būdas. Bet šią savaitę turi pasimokyti ja nau- 
dotis. 

— Ar ji turi pavadinimą? 

— Viską rasi dokumentuose — specifikaciją, naudojimosi ins- 
trukciją ir visa kita. Tiesiog pasitreniruok per šią savaitę ir išmok ja 
naudotis. Jei viskas vyks pagal planą, turėsi maždaug tris sekundes, 
kad nufilmuotum Benį. 

— Ojei ne? 

— Aš tave išgelbėsiu. 

— Nuostabu. — Džojus užsivertė gertuvę ir nervingai truktelėjo 
didelį gurkšnį. — Gerai, Kailai, tarkim, mes nufilmuojame Benį. Kaip 
tu — neaš, otu — nustatysijo tapatybę? 

— Apie tai aš dar nepagalvojau. 

— Tu dar daug apie ką nepagalvojai. 

— Antradienį tau atsiųsiu elektroninį laišką, pasakysiu, kad ga- 
vau bilietus, kaip visuomet. Tai ar padėsi, Džojau, senasis drauguži? 

— Nežinau. Manau, kad esi išprotėjęs ir vedi mane iš proto. 

— Nagi. Pasilinksmink, kol gali. 


Ketvirtadienį po pietų, kai Kailas susikaupęs dirbo pagrindinėje 
bibliotekoje, tyliai suburzgė jo firmos telefonas. Pranešimas skelbė 
esąs skubus ir liepė pirmųjų metų bendradarbiams tučtuojau susi- 
rinkti keturiasdešimt ketvirto aukšto mezonine, didžiausioje „Skalio 
ir Peršingo“ susirinkimų vietoje. Pranešimas reiškė tik viena — gauti 
advokatūros egzamino rezultatai. O tai, kad Kailas kviečiamas, reiškė, 
jog jis išlaikė. 

Ištisas savaites jie dirbo aplenkdami laiką ir dažnai kentė nepake- 
liamą įtampą mėgindami prisitaikyti prie gyvenimo didelėje firmoje; 
negana to, virš jų nuolat it juodas debesis kabėjo advokatūros egza- 
minas. Jis niekuomet neišsisklaidė, tačiau buvo retai aptarinėjamas, 
nes egzaminas buvo baigtas ir kalbos apie jį tik dar labiau sunkino 
gyvenimą. Užtat jis neleisdavo jiems užmigti, kai beviltiškai norėda- 
vosi miego. Atsekdavo įkandin prie pietų stalo ir galėdavo akimirksniu 
sugadinti apetitą. Advokatūros egzaminas. Kas bus, jei jie susikirs? 

Kiekviena firma turėjo savą ritualą, bet „Skalis ir Peršingas“ 
naujieną pranešdavo gana maloniai. Jie surinkdavo laiminguosius ir 
surengdavo vakarėlį. Nors tai turėjo būti siurprizas, jau antrą rugsėjo 
savaitę naujokai sužinojo, kaip viskas vyksta. Žiaurioji šventės dalis 
buvo ta, kad nelaimėlių tiesiog nepakviesdavo. Juos palikdavo vienus, 
kad jie paslapčia išsliūkintų iš pastato ir likusią dienos dalį klajotų 


gatvėmis. 

Lipdamas laiptais ir bėgdamas koridoriais, Kailas dairėsi draugų. 
Visi sveikinosi susidauždami delnais, džiaugsmingai šūkavo, žmonės 
bėgo su batais, kurie nebuvo skirti bėgti. Jis pamatė Deilę, apkabino ją 
ir jie nuskubėjo kartu. Mezonine minia jau gyvai šurmuliavo dar prieš 
ponui Hovardui Myzeriui, vadovaujančiam firmos partneriui, užlipant 
ant nedidelės pakylos ir pranešant: 

— Sveikinu. Švęskime. Šiandien daugiau nebedirbsime. 

Netrukus ėmė skraidyti šampano kamščiai. Barmenai sukosi it 
vijurkai, padavėjai pradėjo nešioti gardžius užkandžius. Visus buvo 
apėmusi euforija, netgi svaigulys, nes košmaras baigėsi ir dabar jie 
tapo advokatais amžiams. 

Kailas gurkšnojo šampaną su Deile ir keliais kitais, kai pokalbis 
pasisuko apie kolegas, kuriems pasisekė mažiau. 

— Ar kas nors matė Garvudą? 

Ir jie ėmė ieškoti minioje Garvudo, kurio ten nebuvo, tad greitai 
paaiškėjo, jog jis kitame sąraše. 

Prie jų piktdžiugiškai šypsodamasis prisiartino Timas Reinold- 
sas. Vienoje rankoje jis laikė taurę, kitoje — spausdintą lapą. 

— Taboras susikirto, — išdidžiai pranešė jis. — Ar galit patikėti? 
Dar viena Harvardo auka. 

Kailas taip nedžiūgavo. Žinoma, Taboras koktus oportunistas, 
tačiau jis jų kabineto draugas, ir ši nesėkmė jį pribaigs. Ne toks jau jis 
ir blogas. 

Žinia pasklido; visi ėmė skaičiuoti išlaikiusiuosius. Iš 103 neiš- 
laikė 8, išlaikymo procentas — 92, puikus rezultatas bet kurios firmos 
naujokams. Dar kartą paaiškėjo, kad jie — ryškiausios žvaigždės ir jų 
laukia dar didingesnė ateitis. 

Naujokai žiauriai nusigėrė, ir privatūs firmos limuzinai išvežiojo 
juos po namus. Kailas išgėrė tik dvi taures, tad parėjo į Čelsį pėsčiomis. 
Pakeliui paskambino tėvui ir pranešė puikią naujieną. 


24 SKYRIUS 


o susitikimas su Dagu Pekhemu penktadienio vidurdienį 

buvo įvardytas kaip dalykiniai pietūs, susipažinimas su tam 
tikrais dokumentais, bet kai Kailas atvyko dešimčia minučių anksčiau, 
partneris tarė: 

— Papramogaukim. 

Jie išėjo iš pastato ir įsliuogė į juodą limuziną, vieną iš tų nesu- 
skaičiuojamų „juodųjų automobilių“, kurie vežiojo po visą miestą, kad 
darbuotojams nereikėtų naudotis geltonais taksi. Firma turėjo visą 
parką tokių juodų automobilių. 

— Ar esi buvęs Medisono parko 11? — pasiteiravo Dagas. 

— Ne. Šiomis dienomis retai kur išeinu, Dagai, nes esu pirmųjų 
metų bendradarbis ir jaučiuosi arba per daug pavargęs, arba neturiu 
laiko, arba tiesiog pamirštu. 

— ŽirzZi, a? 

— Tikrai ne. 

— Sveikinu išlaikius egzaminą. 

— Ačiū. 

— Tau čia patiks. Puikus maistas, graži aplinka. Papietaukim 
neskubėdami, su vynu. Kaip tik žinau klientą, kuriam galima pateikti 
sąskaitą. 

Kailas linktelėjo. Jau antras mėnuo firmoje, o jis vis dar jaučiasi 
nesmagiai pateikdamas sąskaitą klientui. Išpūsdamas bylą. Išrašyda- 
mas per didelę sąskaitą. Didindamas išlaidas. Jis norėjo paklausti, už 
ką tiksliai mokės klientas. Tik už pietus, kas buvo savaime supranta- 
ma, ar taip pat už dvijo ir dvi Pekhemo valandas? Bet nepaklausė. 

Restoranas buvo sename Metropoliteno pastate, su vaizdu į Me- 
disono aikštės parką. Modernaus interjero, su aukštomis lubomis ir 
plačiais langais. Dagas, žinoma, pareiškė pažįstas šefą, metrdotelį ir 
someljė, tad Kailas nenustebo, kai jie buvo pasodinti prie staliuko su 
vaizdu į parką. 

— Pirmiausia pakalbėkime apie tavo įvertinimą, — tarė Dagas, 
atsilauždamas duonos lazdelės ir ant nepriekaištingai baltos staltiesės 
paberdamas trupinius. 

— Įvertinimą? 

— Aš, kaip kuruojantis partneris, turiu įvertinti tave po advoka- 
tūros egzamino. Žinoma, jei būtum susikirtęs, dabar čia nesėdėtume 
ir aš neturėčiau ką pasakyti. Tikriausiai stovėtume prie vieno iš gatvės 
prekeivių su vežimėliais ir pirktume riebią dešrelę, paskui eitume pa- 
sivaikščioti ir aš pasakyčiau tau šį tą nemalonaus. Bet tu išlaikei, todėl 
būsiu malonus. 

— Dėkoju. 

Padavėjas atnešė meniu ir įpylė vandens. Dagas dorojo duonos 
lazdelę, barstydamas ant stalo dar daugiau trupinių. 

— Tavo išdirbtų valandų skaičius didesnis už vidutinį; tiesą sa- 
kant, labai įspūdingas. 

— Ačiū. 

Nėra ko stebėtis, kad kiekvienas įvertinimas „Skalio ir Peršingo“ 
firmoje prasideda nuo to, kiek pinigų jiems uždirbi. 

— Kiti partneriai ir vyresnieji bendradarbiai atsiliepia apie tave 
teigiamai. 

— Ko norėtumėt išgerti? Nuo ko pradėsite? — paklausė pada- 
vėjas. 

— Mes užsisakysime vyno su maistu, — atsiliepė Dagas, gana 
šiurkščiai, ir padavėjas dingo. 

— Tačiau kartais atrodo, tarsi tau trūktų atsidavimo, tarsi nesi- 
jaustum esąs organizacijos narys. Aš teisus? 

Kailas papurtė galvą galvodamas, ką atsakyti. Dagas dalykiškas 
žmogus, tad kodėl neatsakius tuo pačiu? 

— Aš gyvenu, valgau ir miegu firmoje, kaip ir visi kiti pirmųjų 
metų bendradarbiai, nes kažkas jau seniai sugalvojo tokį verslo mode- 

lį. Taip pat gyvena medicinos rezidentai, dirba po dvidešimt valandų 
per parą, kad įrodytų, ką gali. Ačiū Dievui, mes negydome ligonių. Ne- 
žinau, ką dar galiu padaryti, kad įrodyčiau savo atsidavimą. 

— Puikiai pastebėta. 

Dagas staiga susidomėjo meniu. Padavėjas stovėjo lūkuriuodamas. 

— Išsirinkai? — paklausė Dagas. — Mirštu iš alkio. 
kritikos. 

— Taip, — atsiliepė jis. 

Viskas atrodė labai skanu. Jie užsisakė, padavėjas linktelėjo, tada 
priėjo someljė. Kažkuriuo metu rimtai aptarinėjant vyną, Dagas pa- 
minėjo „pirmą butelį“ ir „antrą butelį“. 

Pirmas buvo baltasis burgundiškas. 

— Tau patiks, — pasakė Dagas. — Vienas iš mano mėgstamiausių. 

— Neabejoju. 

— Ar turi kokių problemų, nusiskundimų? — paklausė Dagas, 
tarsi žymėtųsi varneles vertinimo lape. 

Kaip tik laiku suvibravo firmos telefonas. 

— Pačiu laiku užsiminėt, — tarė Kailas išsitraukdamas jį iš ki- 
šenės ir peržvelgdamas elektroninį laišką. — Karlina Sanborn prašo 
pagalbos tvarkant Placido Morgidžo bylas. Ką jai atsakyti? 

— Kad pietauji su manimi. 

Kailas parašė žinutę, tada pasiteiravo: 

— Žinoma. 

Padavėjas atnešė vyną. Dagas jo paragavo, pavartė akis, ir pada- 
vėjas įpylė dvi taures. 

Kailas tęsė pradėtą temą. 

— Man nepatinka šis prakeiktas telefonas. Jis tapo mano gyve- 
nimo dalimi. Kai jūs buvote bendradarbiu prieš penkiolika metų, jie: 
neturėjo nei mobiliųjų telefonų, nei „FirmFone“, tai... 

— Mes dirbome taip pat sunkiai, — numojo ranka Dagas. — 
Liaukis skųstis. Daugiau ryžto. Kita ranka jis kėlė taurę, tikrindamas 


jos turinį. Pagaliau gurkštelėjo ir patenkintas linktelėjo. 

— Ką gi, mano nusiskundimas — šis telefonas. 

— Gerai, kas dar? — Dar viena varnelė langelyje. 

— Daugiau nieko, tik įprastiniai nusiskundimai bendradarbių 
išnaudojimu. Esate juos girdėjęs ir anksčiau, tad nemanau, kad norė- 
tumėt išgirsti dar kartą. 

— Tu teisus, Kailai, nenorėčiau. Supranti, mes, partneriai, žino- 
me, kas vyksta. Mes ne akli. Mes tai išgyvenome ir dabar susilaukėme 
atlygio. Tai prastas verslo modelis, nes visi nelaimingi. Manai, aš noriu 
keltis kiekvieną rytą penktą valandą, kad dvylika beprotiškų valandų 
kentėčiau darbe, o metų pabaigoje galėtume pasidalyti laimikį ir būti 
tarp geriausiųjų? Praeitais metais EPE firmos partneriai uždirbo apie 
1,4 milijono. Mes uždirbome 1,3 milijono, ir visi supanikavo. Reikia 
mažinti išlaidas! Turime dirbti ilgesnes valandas! Turime pasamdyti 
dar daugiau bendradarbių ir išspausti iš jų paskutinius syvus, nes mes 
didžiausi! Beprotybė. Niekas nestabteli ir nepasako: „Ei, žinai, aš galiu 
pragyventi už milijoną per metus ir praleisti daugiau laiko su savo vai- 
kais ar daugiau laiko paplūdimy.“ O ne. Mes turime būti pirmieji. 

— Aš paimčiau milijoną per metus. 

— Ateis tas laikas. Įvertinimas baigtas. 

— Vienas trumpas klausimas. 

— Klausk. 

— Man vis labiau pradeda patikti viena daili pirmųjų metų ben- 
dradarbė. Ar tai labai didelis nusižengimas? 

— Griežtai draudžiama. Ar labai daili? 

— Dailėja sulig kiekviena diena. 

— Vardas? 

— Atleiskit, nesakysiu. 

— Ketini tai daryti biure? 

— Taip toli dar nenuėjome. Jame ir taip jau daug miegmaišių. 

Dagas atsiduso ir pasirėmė ant alkūnių. 

— Darbe daug sekso. Ką čia ir kalbėti, tai juk biuras. Sukišk į 
vieną vietą penkis tūkstančius vyrų ir moterų, ir tai atsitiks. Yra viena 
nerašyta taisyklė: nesidulkink su darbuotojais. Sekretorėmis, advoka- 
tų padėjėjomis, aprūpinimo skyriaus ar kanceliarijos darbuotojomis, 

tomis, kurios yra žemiau už mus. Mes vadiname jas ne teisininkėmis. 
O dėl kolegių bendradarbių ar partnerių, jei apie tai prakalbom, nie- 
kam iš tiesų nerūpi, kol tavęs neužklumpa. 

— Girdėjau keletą įdomių istorijų. 

— Jos tikriausiai tikros. Ne vienas taip susigadino karjerą. Pra- 
eitais metais du partneriai, abu turintys sutuoktinius, užmezgė karštą 
romaną. Juos užklupo ir išspyrė lauk. Jie vis dar tebeieško darbo. 

— Bet jeigu tai du bendradarbiai ir abu laisvi? 

— Tiesiog saugokis, kad niekas nepamatytų. 

Padavėjas atnešė pirmuosius patiekalus, ir sekso tema buvo 
pamiršta. Kailas valgė porų ir sūrio pyragą. Dagas pasirinko sotesnį 
užkandį — Meino salotas su omaru, pankoliais ir juodosiomis vove- 
raitėmis. Kailas gėrė mažiau vyno ir daugiau vandens. Dagas buvo pa- 
siryžęs ištuštinti pirmąjį butelį ir imtis antrojo. 

— Artinasi tam tikri pokyčiai, — pasakė Dagas tarp kąsnių. — 
Neabejoju, kad girdėjai. 

Kailas linktelėjo pilna burna. 

— Tikriausiai taip ir atsitiks. Penki mūsų skyriaus partneriai išei- 
na su grupe bendradarbių ir keliais klientais. Maištui vadovauja Tobis 
Rolandas, ir tai nėra gražu. 

— Kiek bendradarbių išeina? — paklausė Kailas. 

— Naujausiomis žiniomis, dvidešimt šeši. Kiekvienas gali rink- 
tis. Jie mojuoja pinigais ir naudoja spaudimą, tad niekas nežino, kiek 
iš tiesų išeis, tačiau teisminių ginčų skyriuje atsivers skylė. Mes išgy- 
vensime. 

— Kaip mes užpildysime skylę? 

— Tikriausiai atakuosime kitą firmą. Negi jūsų šito nemokė tei- 
sės mokykloje? 

Jie abu nusijuokė ir kurį laiką sukaupė dėmesį į maistą. 

— Ar padidės darbo krūvis tiems, kurie liks? — ištaikęs momen- 
tą paklausė Kailas. 

Dagas truktelėjo pečiais, labiau pritardamas. 

— Gali būti. Dar per anksti kalbėti. Jie ketina išsivesti keletą 
stambių klientų su didelėmis bylomis. Tiesą sakant, todėl jie ir išeina. 

— „Trylon“ išeina ar lieka? 

— „Trylon“ — senas klientas, išskirtinai globojamas pono Vilso- 
no Rašo. Ką tu žinai apie „Trylon ? — Dagas atidžiai jį stebėjo, tarsi jie 
žengtų į draudžiamą teritoriją. 

— Tik tai, ką skaičiau laikraščiuose ir žurnaluose. Ar esate jiems 
dirbes? 

— Taip, keletą kartų. 

Kailas nusprendė žengti dar vieną žingsnį, atsargų. Padavėjas nu- 
nešė jų lėkštes. Kitas įpylė dar vyno. 

— Dėl ko kilo tas ginčas su „Bartin'“? Journal sako, kad teismo 
byla įslaptinta, nes tema labai jautri. 

— Karinės paslaptys. Sukasi didžiuliai pinigai. Viskam vadovauja 
Pentagonas. Jie labai stengėsi sustabdyti kompanijas, kad šios nesi- 
kreiptų į teismą, bet jiems nepavyko. Ginčijamasi dėl technologijų, o 
ką jau kalbėti apie keletą šimtų milijardų dolerių. 

— Jūs irgi priklausote komandai? 

— Ne. Aš atsisakiau. Nors komanda gana nebloga. 

Gomuriui nuvalyti buvo atnešta šviežios duonos. Pirmasis bute- 
lis ištuštėjo, ir Dagas užsakė antrąjį. Kailas stengėsi per daug negerti. 

— Iš tų partnerių ir bendradarbių, kurie išeina, — tarė Kailas, — 
kiek jų dirba prie „Bartin“ bylos? 

— Nežinau. Kodėl taip domiesi? 

— Nes nenoriu prie jos dirbti. 

— Kodėl? 

— Nes manau, kad „Trylon“ yra negarbinga krašto apsaugos tie- 
kėja, turinti nešvarią pigių prekių gaminimo istoriją, apgaudinėjanti 
valstybę ir mokesčių mokėtojus, mėtanti savo nešvarius ginklus po 
visą pasaulį, žudanti nekaltus žmones, skatinanti karą ir gimdanti 
niekšingus diktatorius; ir viskas tik tam, kad pagerintą galutinį rezul- 
tatą ir turėtų ką parodyti akcininkams. 

— Dar kas nors? 

— Daug kas. 

— Tau nepatinka „Trylon'? 

— Ne. 


215 


— Ši kompanija nepaprastai vertingas klientas. 

— Puiku. Tegu jai dirba kas nors kitas. 

— Bendradarbiams neleidžiama rinktis, kam dirbti. 

— Žinau. Aš tik reiškiu savo nuomone. 

— Ką gi, geriau pasilaikyk ją sau. Taip kalbėdamas užsitrauksi 
blogą reputaciją. 

— Nesijaudinkit. Aš atliksiu man paskirtą darbą. Bet jūsų, kaip 
kuruojančio partnerio, prašau paslaugos — duokite man kitą užduotį. 

— Pažiūrėsiu, ką galima padaryti, tačiau paskutinis žodis pri- 
klauso ponui Rašui. 

Antrasis vynas buvo pinot noir iš Pietų Afrikos, ir Dagas paragavęs 
vėl užvertė akis. Netrukus atnešė pirmuosius patiekalus — troškintą 
kiaulės mentę ir minkštą jautienos šoninę — ir jiedu įniko valgyti. 

— Tu žinai, kad dabar tavo tarifas yra keturi šimtai už valan- 
dą, — kramtydamas tarė Dagas. 

— Ojums vis dar mokama aštuoni šimtai? 

— Taip. 

Kailas abejojo, ar turėtų drąsos pateikti tokią sąskaitą klientui 
— 400 dolerių už valandą už savo nepatyrusio teisininko darbą, ne- 
svarbu, kad korporacija milžiniška. Bet jis neturėjo pasirinkimo. 

— Beje, dar apie pinigus, — tarė Dagas. — Noriu, kad įvertintum, 
kiek valandų išdirbau prie Ontarijo banko bylos per spalio mėnesį. Per 
visus darbus pamiršau suskaičiuoti. 

Kailas vos nepaspringo kramtydamas troškintą mentę. Ar jis 
pasakė „įvertinti valandas“? Taip, tikrai, o tai kažkas nauja. Apie tai 
nekalbėjo nei per įvadą, nerašė instrukcijose, niekur. Atvirkščiai. Jie 
buvo mokomi valandų apskaitą laikyti svarbiausiu jų praktikos dalyku. 
Paimi bylą, pasižiūri į laikrodį. Paskambini ir užregistruoji laiką. Sėdi 
susitikime, skaičiuoji minutes. Už kiekvieną valandą reikia atsiskaityti 
ir iškart pateikti sąskaitą. Niekada negali delsti, ir ji turi būti tiksli. 

— Kaip vertinamos valandos? — atsargiai pasiteiravo Kailas. 

— Paimk kokią nors bylą. Suskaičiuok, kiek valandų prie jos 
dirbai. Tada paimk mano darbą ir apskaičiuok, kiek valandų galėjau 
išdirbti per spalio mėnesį. Nieko ypatinga. 

Tikrai nieko ypatinga už 800 dolerių per valandą. 

— Tik nenuvertink, — tarė Dagas teliūskuodamas taurėje vyną. 

Kurgi ne. Jei leistų spėti, nesuklysčiau pasakęs, jog reiktų užmes- 
ti vieną kitą valandą viršaus. 

— Ar taip priimta? — paklausė Kailas. 

Dagas prunkštelėjo iš netikėtumo ir nurijo jautienos gabalą. Ne- 
būk kvailas, berneli. Visi taip daro. 

— Ir kadangi kalbame apie Ontarijo banką, — tarė jis su mėsos 
gabaliuku tarp dantų, — pateik jiems sąskaitą už šiuos pietus. 

— Apmokėti sąskaitą ketinau aš, — mėgino nevykusiai pajuo- 
kauti Kailas. 

— Jokiu būdu. Įrašysime į banko kreditą ir pateiksime sąskaitą 
bankui. Kalbu apie mūsų laiką. Dvi tavo valandas, dabar jau už keturis 
šimtus, ir dvi mano valandas. Bankas praeitais metais uždirbo didžiulį 
pelną. 

Malonu girdėti. Jiems prireiks nemažai pinigų, jei norės ir toliau 
bendradarbiauti su „Skaliu ir Peršingu“. Du tūkstančiai keturi šimtai 
dolerių už pietus, į kuriuos neįeina maistas, vynas ir arbatpinigiai. 

— Be to, dabar, kai išlaikei advokatūros egzaminą, — kalbėjo 
Dagas, atsikąsdamas dar vieną kąsnį, — turi teisę naudotis firmos 
limuzinais ir teikti klientams sąskaitas už vakarienes. Taisyklė tokia: 
jei dirbi iki aštuonių vakaro, gali išsikviesti automobilį. Aš duosiu tau 
numerį ir kodą, tik nepamiršk pateikti klientui sąskaitą už automobilį. 
Jei nori, gali eiti į restoraną, išleisti ne daugiau kaip šimtą dolerių ir 
taip pat klientui pateikti sąskaitą. 

— Juokaujate? 

— Kodėl? 

— Nes aš sėdžiu biure beveik kiekvieną vakarą iki aštuntos, o 
jei kas nors kitas apmoka vakarienę, tuomet pasistengsiu daryti tai 
dažniau. 

— Šaunuolis. 

— Kažkaip keista, ar ne? 

— Kas? 

— Teikti sąskaitas klientams už prabangias vakarienes, pietus ir 


automobilius. 

Dagas vėl pateliūskavo vyną, mąsliai pažiūrėjo į raudoną skystį ir 
nugėrė didelį gurkšnį. 

— Kailai, mano berniuk, pažiūrėk iš šios pusės. Mūsų didžiau- 
sias klientas yra BLX, septinta didžiausia kompanija pasaulyje, per- 
nai gavusi 200 milijonų pardavimo pelną. Joje dirba labai gudrūs 
verslininkai, kurie turi biudžetą visiems reikalams. Jie gyvena pagal 
biudžetą. Jie pamišę dėl biudžeto. Praeitais metais jų biudžetas teisi- 
nėms išlaidoms buvo vienas procentas nuo pardavimo, kitaip tariant, 
2 milijonai. Mes visko negavome, nes jie naudojasi dvidešimties įvai- 
rių teisininkų firmų pasaulyje paslaugomis, tačiau gavome savo dalį. 
Spėk, kas atsitiktų, jei jie neišleistų turimų pinigų, jei teisinės išlaidos 
pasirodytų esą per mažos? Jų kompanijos teisininkai stebi mūsų pa- 
teikiamas sąskaitas ir, jei jos per mažos, skambina mums ir užkuria 
tikrą pragarą. Ką mes, advokatai, darą ne taip? Ar mes nepakankamai 
juos saugą? Esmė ta, kad jie tikisi išleisti pinigus. Jei mes jų nepaimsi- 
me, jų biudžetas išsibalansuos, jie sunerims ir galbūt ims dairytis kitos 
firmos, tokios, kuri labiau stengtųsi teikti sąskaitas. Supranti? 

Taip, Kailas suprato. Pamažu viskas ėmė aiškėti. Brangūs val- 
giai buvo skirti ne palaikyti alkanų advokatų dvasiai, bet ir tam, kad 
kompanija galėtų tinkamai subalansuoti finansines ataskaitas. Beveik 
išmintinga. 

— Taip, — atsiliepė Kailas, ir pirmą kartą vynas sušildė jo smege- 
nis bei privertė atsipalaiduoti. | 

Dagas išskėtė rankas ir apsidairė. 

— Ir pažiūrėk, kur mes esame, Kailai. Volstritas. Aukščiausia sėk- 
mės viršūnė Amerikoje. Mes čia, viršuje, mes protingi, nepalenkiami ir 
talentingi, ir tai įrodydami uždirbame krūvas pinigų. Mes turime tei- 
sę, Kailai, nepamiršk šito. Mūsų klientai moka mums, nes jiems mūsų 
reikia, o mes teikiame geriausią teisinį patarimą, kokį tik gali nupirkti 
pinigai. Niekados šito nepamiršk. 

Džonas Makavojus kasdien pietaudavo prie to paties staliuko 
senoje kavinėje Karalienės gatvėje Jorke, ir dešimtmetis Kailas, jau 
besisukiojantis biure, mėgdavo pietauti kartu su tėvu. Kavinės ypatin- 


gasis patiekalas buvo daržovių troškinys, kurį kasdien keisdavo ir jis 

mažai kainavo, su naminėmis bandelėmis ir šalta arbata be cukraus. 
Kavinėje pietaudavo advokatai, bankininkai ir teisėjai, tačiau ateidavo 
mechanikai bei mūrininkai. Visi liežuvaudavo ir nuolat erzindavo vie- 
nas kitą. Advokatai visuomet juokaudavo: „Kas moka už pietus?“ ir gy- 
rėsi turtingais klientais, kuriems galės pateikti 3,99 dolerių sąskaitą. 

Kailas abejojo, ar jo tėvui kada nors buvo kilusi mintis pateikti 
klientui sąskaitą už pietus. 

Dagas pareikalavo deserto. Praėjus dviem valandoms nuo įžengi- 
mo į restoraną, jie išslinko pro duris ir sugriuvo į juodą limuziną. Per 
penkiolikos minučių kelionę atgal į biurą abu užsnūdo. 


25 SKYRIUS 


irmą kartą per devynis operacijos mėnesius Kailas paskambi- 
| Beniui ir pasiūlė susitikti. Visus ankstesnius susitikimus 
organizuodavo jo prižiūrėtojas, ne Kailas. Kailas nepasakė priežasties, 
kodėl nori susitikti, tačiau to ir nereikėjo. Buvo manoma, kad Kailas 
pagaliau turi kokios nors vertingos informacijos. Buvo penktadienis, 
beveik šešta valanda vakaro, ir Kailas dirbo pagrindinėje bibliotekoje 
trisdešimt devintame aukšte. Benis elektroniniame laiške pasiūlė su- 
sitikti viešbutyje „60 Thomson“ Soho rajone, ir Kailas sutiko. Kailas 
visuomet sutikdavo, nes jam nebuvo leidžiama nesutikti ar siūlyti kitą 
vietą. Tačiau tai nebuvo svarbų; jis nė neketino pasirodyti, bent jau ne 
tą penktadienio vakarą. Džojus dar nebuvo atvykęs į miestą. 

Po keturių valandų Kailas tebetūnojo Placido Morgidžo kapavie- 
tėje, be tikslo vartydamas bylas — dabar už 400 per valandą — kai 
pranešė Beniui liūdną žinią, kad artimiausiu laiku jam nepavyks iš- 
trūkti iš biuro. Gali būti, užtruks visą naktį. Nors jis nekentė šio darbo, 
nekentė kapavietės ir pats stebėjosi, kad tokį vėlyvą penktadienio va- 
karą tebesėdi darbe, jam buvo gana smagu įsivaizduoti Benį, viešbučio 
kambaryje kantriai laukiantį susitikimo, kuris neįvyks, nes jo „turtas“ 
užstrigo biure. Prižiūrėtojas negali skųstis, kad jo „turtas“ sunkiai 
dirba. 

Kailas pasiūlė susitikti šeštadienį po pietų, ir Benis prarijo masa- 
lą. Po kelių minučių atskriejo nurodymai: 19.00, šeštadienį, 42 kam- 
barys, „Wooster“ viešbutis Soho rajone. Iki šiol jis visuomet naudojosi 
vis kitais viešbučiais. 

Kailas iš kabineto telefono paskambino Džojui į mobilųjį ir per- 
davė informaciją. Jo lėktuvas iš Pitsbergo leisis šeštadienį, 14.30, 
LaGardijos oro uoste. Jis nuvažiuos taksi į „Mercer“ viešbutį, užsi- 
registruos ir ką nors nuveiks, kol jo draugas dirbs. Tegu pasivaikšto 
gatvėmis, įeina į barus pro priekines duris, o išeina pro užpakalines, 
užsuka į knygynus, pakeičia keletą taksi ir, kai įsitikins, kad jo niekas 
neseka, tegu užeina į „Wooster“ viešbutį ir pasitrainioja vestibiulyje. 
Jo kišenėje guli Benio Raito fotorobotu darytas atvaizdas, kurį Kailas 
tobulino ištisas savaites. Džojus keletą valandų tyrinėjo jį ir buvo įsi- 
tikinęs, kad atpažins tą žmogų bet kur. Dabar Kailas nori geros skait- 
meninės spalvotos nuotraukos. 

19.30 Kailas įžengė į viešbučio vestibiulį ir liftu pasikėlė į ketvirtą 
aukštą. Šį kartą Benis buvo užsisakęs mažą kambarį, ne apartamen- 
tus. Mesdamas ant lovos lietpaltį ir lagaminėlį, Kailas žvilgtelėjo į 
vonios kambarį. 

— Tik dairausi Naidželo ar galbūt kokio kito siurprizo, — tarė jis 
įjungdamas šviesą. 

— Šį kartą aš vienas, — tarė Benis. Jis patogiai drybsojo aksomi- 
niame fotelyje. — Išlaikei egzaminą. Sveikinu. 

— Ačiū. 

Baigęs tikrinti Kailas prisėdo ant lovos krašto. Kambaryje buvo 
tik Benis, tačiau jame nebuvo nei lagamino, nei skutimosi reikmenų, 
nieko, kas rodytų, jog Benis liks viešbutyje Kailui išėjus. 

— Daug dirbi, — tarė Benis, dar kartą mėgindamas užmegzti 
lengvą pokalbį. 

— Dabar aš diplomuotas advokatas, natūralu, jog turiu dirbti 
daugiau. 

Kailas nužvelgė jo marškinius — šviesiai mėlyna medvilnė, 
vienspalviai, prasegta apykaklė, be kaklaraiščio. Kelnės tamsiai rudos, 
vilnonės, klostytos. Švarkas, matyt, kabėjo spintoje šalia vonios kam- 
bario, ir Kailas mintyse susikeikė, kad jo nepastebėjo. Tamsios kojinai- 
tės, be jokios išskirtinės spalvos. Juodi nudėvėti batai, gana bjaurūs. 

— Naujausios žinios, — tarė Kailas. — Ketina atsiskirti penki teis- 


minių ginčų skyriaus partneriai — Abrahamas, DeVeris, Hanrahanas, 

Rolandas ir Bredlis. Jie atidaro savo firmą ir išsiveda mažiausiai tris 
klientus. Paskutiniais skaičiavimais, kartu su jais išeina dvidešimt šeši 
bendradarbiai. Vienintelis iš partnerių Bredlis dirba su „Trylon-Bartin' 
byla. Tačiau prie jos priskirti mažiausiai septyni bendradarbiai. 

— Neabejoju, kad turi viską užsirašęs. 

Kailas ištraukė triskart perlenktą lapą ir ištiesė Beniui. Jame 
buvo „Skalį ir Peršingą paliekančių advokatų pavardės. Jis žinojo, kad 
Benis norės raštiško įrodymo, ko nors, ką galėtų išsaugoti ir laikyti. 
kaip jo išdavystės įrodymą. Na, štai. Pagaliau jis tai padarė. Jis perdavė 
firmos paslaptį, ir dabar kelio atgal nebeliko. 

Tačiau informacija nebuvo visiškai tiksli. Gandai keitėsi kas va- 
landą, ir, regis, niekas tiksliai nežinojo, kas planuoja išeiti. Kailas leido 
sau pakoreguoti pavardes, ypač bendradarbių. Be to, ši informacija ne- 
buvo labai slapta. New York Lawyer, teisininkų dienraštis, išspausdino 
mažiausiai dvi trumpas istorijas apie pasikeitimus „Skalio ir Peršingo“ 
teisminių ginčų skyriuje. Turint omenyje nuolat besikeičiantį teisinin- 
kų firmų personalo pobūdį, tai nesukėlė jokios sensacijos. Ir Benis jau 
žinojo tiek pat, kiek ir Kailas. O Kailas žinojo, jog Benis žino. 

Sąraše, kurį padavė Kailas, nebuvo jokių duomenų apie klientų 
verslą. Tiesą sakant, klientų pavardės išvis nebuvo minimos. Nors 
atrodė, kad sąrašas sudarytas paskubomis, Kailas tam skyrė nemažai 
laiko ir buvo įsitikinęs, jog etikos nepažeidė. 

Benis išlankstė lapą ir ėmė atidžiai tyrinėti. Kailas akimirką jį 
stebėjo, tada tarė: 

— Norėčiau pasinaudoti tualetu. 

— Ten, — nežiūrėdamas parodė Benis. 

Žingsniuodamas į vonios kambarį, Kailas praėjo pro spintą. Jos 
durys buvo pravertos, o ant pakabo kabėjo pigus tamsiai mėlynas 
sportinis švarkas ir tamsiai pilkas lietpaltis. 

— Nežinau, ar tai ką nors reiškia, — sugrįžęs tarė Kailas. — „Try- 
lon“ teisininkai — veiklūs žmonės, ir jie teikia pirmenybę labiau paty- 
rusiems bendradarbiams. Tuos, kurie išeina, tikriausiai pakeis trečiųjų 
ar ketvirtųjų metų bendradarbiai. Man dar toli gražu. 

— Kas užims Bredlio vietą? 

— Nežinau. Sklinda daug gandų. 

— Ar susipažinai su Šere Ebni? 

— Taip, per pikniką Centriniame parke kartu žaidėme mažąjį 
beisbolą. Mudu visai neblogai sutarėme, tačiau ji nėra atsakinga už 
bendradarbių paskyrimą prie bylos. Šį sprendimą priima ponas Vilso- 
nas Rašas. 

— Kantrybės, Kailai, kantrybės. Gera žvalgyba pagrįsta ilgalai- 
kiais paskyrimais ir gerais santykiais. Tau pavyks. 

— Neabejoju, kad pavyks, jei ir toliau skinsi man kelią. Kaip pa- 
vyko atsikratyti Makduglo? Pakišai jo bute narkotikų? 

— Nagi, Kailai. Tas vyrukas turėjo rimtų problemų su kokainu. 

— Jam nereikėjo tavo pagalbos. 

— Jis pakeliui į sveiką gyvenimo būdą. 

— Niekše tu! Jis pakeliui į kalėjimą. 

— Jis prekiavo kokainu, Kailai. Kėlė grėsmę visuomenei. 

— O tau labai rūpi visuomenė. 

Kailas atsistojo ir suskato rinktis daiktus. 

— Turiu bėgti. Mano senas bičiulis Džojus Bernardas atvažiavo iš 
Pitsbergo į rytojaus „Jets“ rungtynes. 

— Kaip miela, — atsistodamas tarė Benis. 

Jis žinojo Džojaus reiso numerį, atvykstančio ir išvykstančio, 
žinojo jų sekcijos ir vietų numerius rytojaus rungtynėse. 

— Prisimeni Džojų? Tą antrąjį iš tavo filmuko? 

— Tai ne mano filmukas, Kailai. Aš jo nefilmavau. Tik radau. 

— Bet negalėjai palikti jo ten, kur radęs, a? Iki. 

Kailas trenkė durimis ir nuskubėjo koridoriumi. Tada bėgte nu- 
bėgo laiptais į apačią ir išniro vestibiulyje netoli liftų. Jis akimis davė 
ženklą Džojui ir nuėjo tiesiai į vyrų tualetą už kampo. Dešinėje buvo 
trys pisuarai. Jis apsižergė vidurinį, luktelėjo dešimt sekundžių, kol 
Džojus atsistojo iš kairės. Daugiau tualete nieko nebuvo. 

— Šviesiai mėlyni marškiniai, be kaklaraiščio, tamsiai mėlynas 
sportinis švarkas, tamsiai pilkas lietpaltis. Kartais būna su skaitymo 
akiniais juodais rėmeliais, šiandien tikriausiai bus be jų, kai nusileis. 
Nemačiau jokio lagaminėlio, skrybėlės, skėčio ar dar ko nors. Jis tu- 

rėtų būti vienas. Nakčiai nelieka, tad manau, kad netrukus nusileis. 
Sėkmės. 

Kailas nuleido vandenį, išėjo iš tualeto ir išskubėjo iš viešbučio. 
Džojus palaukė porą minučių, tada sugrįžo į vestibiulį, kur pasiėmė 
nuo kėdės laikraštį ir atsisėdo. Prieš dieną jis nusikirpo trumpai plau- 
kus, ir jie atrodė beveik visiškai žili. Buvo su netikrais akiniais storais 
juodais rėmeliais. Kamera, vos didesnė už vienkartinį rašiklį, tačiau iš 
esmės niekuo nuo šio nesiskirianti, buvo rudo velvetinio švarko kiše- 
nėje šalia raudonos kišeninės nosinaitės. 

Viešbučio apsaugininkas dailiu juodu kostiumu atidžiai jį stebėjo, 
nors jo smalsumas buvo labiau susijęs su neturėjimu ką veikti nei su 
tikru įtarinėjimu. Prieš pusvalandį Džojus apsaugininkui paaiškino, 
kad laukiąs draugo, kuris yra kambaryje. Pora tarnautojų už adminis- 
tracijos stalo tvarkė savo reikalus nuleidę galvas, nieko nematydami, 
tačiau beveik nieko nepraleisdami pro akis. 

Praėjo dešimt minučių, penkiolika. Kaskart atsivėrus lifto du- 
rims, Džojus įsitempdavo. Jis laikė laikraštį ant kelių, kad galėtų apsi- 
mesti skaitąs, o kamera galėtų susifokusuoti tiesiai į taikinį. 

Skambtelėjo varpelis, atsidarė lifto durys ir pro jas su ilgu pilku 
lietpalčiu išžengė Benis Prižiūrėtojas. Jo fotorobotu darytas atvaizdas 
buvo stebėtinai tikslus — glotni plika galva, palei ausis keletas juo- 
dų susiriebalavusių sruogelių, ilga, tiesi nosis, kvadratinis smakras, 
vešlūs antakiai virš tamsių akių. Džojus sunkiai nurijo, nuleido galvą 
ir kairiąja ranka nuspaudė įjungimo mygtuką. Benis žengė aštuonis 
žingsnius jo link, tada pasuko prie marmurinio išėjimo ir dingo. Džo- 
jus nežymiai pasisuko, kad kamera galėtų sekti, tada išjungė, giliai at- 
siduso ir įsigilino į laikraštį. Kai atsiverdavo lifto durys, jis kilsteldavo 
galvą, o po ilgų dešimties minučių atsistojo ir dar kartą nuėjo į tualetą. 
Palūkuriavęs dar pusvalandį, jis suvaidino pasipiktinimą draugo ne- 
rangumu ir išžygiavo iš viešbučio. Niekas jo nesekė. 

Džojus įsiliejo į šeštadienio vakaro spūstį Žemutiniame Manha- 
tane ir be tikslo nužingsniavo su tiršta pėsčiųjų minia, dairydamasis 
į vitrinas, užsukdamas į muzikos parduotuves ir kavines. Jis buvo 
tikras, kad atsikratė uodegos dar prieš dvi valandas, bet nerizikavo. 

Paskubomis apeidavo kampus ir perkirsdavo siauras gatveles. Nau- 
dotų knygų parduotuvėje, kurią buvo nusižiūrėjęs dar po pietų, jis 
užsirakino ankštame tualete ir išsiplovė plaukus valomuoju šampūnu, 
kuris pašalino didžiąją dalį žilumo. Tą, kas liko, uždengė juoda „Stee- 
lers“ kepuraitė. Netikrus akinius išmetė į šiukšlių krepšį. Filmavimo 


kamera gulėjo giliai dešinėje priekinėje kišenėje. 


Kailas nervingai laukė „Gothemo baras ir kepsniai bare Dvylik- 
tojoje gatvėje. Jis gurkšnojo baltąjį vyną ir retsykiais persimesdavo 
žodžiu kitu su barmenu. Jų staliukas buvo rezervuotas 21.00. 

Blogiausia, kas galėtų atsitikti, ir, tiesą sakant, vienintelis daly- 
kas, galintis sužlugdyti operaciją — jei Benis atpažintų Džojų ir su- 
sidurtų su juo „Wooster“ viešbučio vestibiulyje. Nors mažai tikėtina. 
Benis žino, jog Džojus mieste, bet jis neatpažins jo užsimaskavusio, 
tuo labiau nesitikės pamatyti jį šalia viešbučio. Kadangi šiandien šeš- 
tadienio vakaras, mąstė Kailas, ir kadangi per du mėnesius nepadariau 
nieko, kas sukeltų jų įtarimą, Benis tikriausiai bus atvykęs su pagrin- 
diniais parankiniais. 

Džojus pasirodė lygiai devintą. Jo plaukai buvo beveik natūralios 
spalvos; tiesą sakant, kai jis įėjo pro duris, Kailas nepastebėjo nė še- 
šėlio žilumo. Kažkokiu būdu jam pavyko pasikeisti gerokai padėvėtą 
rudą velvetinį švarką į madingesnį juodą. Jo šypsena pasakė viską. 

— Pavyko, — tarė jis sėsdamasis ant kėdės ir imdamas dairytis 
gėrimo. 

— Na, ir? — tylomis atsiliepė Kailas, stebėdamas duris. 

— Dvigubą „Absolut“ su ledukais, — tarė Džojus barmenui. Tada 
tyliau, jau Kailui, pridūrė: — Regis, pričiupau jį. Pasirodė po šešiolikos 
minučių, nusileido liftu, ir aš filmavau jį mažiausiai penkias sekundes, 
kol jis praėjo pro mane. 

— Arjis į tave pažiūrėjo? 

— Nežinau. Aš skaičiau laikraštį. Pats sakei, jokio akių kontakto. 
Bet jis praėjo nestabtelėjęs. 

— Lengvai atpažinai? 

— Taip. Tavo fotorobotas nuostabus. 

Kurį laiką jie gurkšnojo savo gėrimus, o Kailas stebėjo priekines 
duris ir šaligatvį, kurį galėjo matyti pats išlikdamas nematomas. Pri- 
ėjo metrdotelis ir nuvedė juos prie staliuko restorano gale. Kai atnešė 
meniu, Džojus perdavė Kailui kamerą. 

— Kada galėsime pažiūrėti? — paklausė jis. 

— Po kelių dienų. Aš pasinaudosiu biuro kompiuteriu. 

— Nesiųsk man filmo elektroniniu paštu, — perspėjo Džojus. 

— Nesirūpink. Padarysiu kopiją ir atsiųsiu paprastu paštu. 

— Kas toliau? 

— Puikiai pasidarbavai, drauguži. Dabar skaniai pavalgysime — 
su vynu, kaip tikriausiai pastebėjai... 

— Didžiuojuosi tavim. 

— O rytoj žiūrėsime, kaip „Steelers triuškina „Jets.“ 


Jie triumfuodami susidaužė. 


Benis šaukė ant trijų operatyvininkų, kurie pametė Džojų jam at- 
vykus į miestą. Pirmą kartą pametė vėlyvą popietę, netrukus po to, kai 
jis užsiregistravo „Mercer“ viešbutyje ir išėjo pasivaikščioti. Temstant 
atrado jį Vilidže, bet po to vėl pametė. Dabar jis vakarieniavo su Kailu 
„Gothemo baras ir kepsniai restorane, bet ten jis ir turėjo būti. Opera- 
tyvininkai prisiekinėjo, jog jis elgėsi tarsi žinodamas, kad yra sekamas. 
Jis sąmoningai bandė jų atsikratyti. 

— Ir jam velniškai puikiai pavyko, ar ne? — šaukė Benis. 

Dvi viena paskui kitą futbolo rungtynės, vienos Pitsberge, dabar 
Niujorke. Vis dažnesnis susirašinėjimas. Džojus buvo vienintelis ko- 
ledžo laikų draugas, su kuriuo Kailas palaikė pastovius ryšius. Kažkas 
čia ne taip. Jie kažką rezga. 

Benis nutarė sustiprinti pono Džojaus Bernardo stebėjimą. 

Taip pat stebės Baksterį Teitą ir jo stebuklingą persimainymą. 


26 SKYRIUS 


| Asp rytą, pusę penkių, Kailas vienas išskubėjo iš lifto 
trisdešimt trečiame aukšte ir patraukė į savo kabiną. Kaip 
visuomet durys buvo atdaros, kava virė, kažkas dirbo. Kas nors visuo- 
met dirbo, nepaisant dienos ar valandos. Administratoriai, sekretoriai 
ir raštvedžiai ateidavo tik devintą, bet jie ir dirbo tik keturiasdešimt 
valandų per savaitę. Vidutinė partnerių darbo savaitė truko apie sep- 
tyniasdešimt. O bendradarbis kartais galėdavo išdirbdavo ir šimtą 
valandų. 

— Labas rytas, pone Makavojau. — Tai buvo Alfredas, vienas iš 
apsaugininkų civiliais drabužiais, kurie klaidžiodavo koridoriais nak- 
timis. 

— Labas rytas, Alfredai, — pasisveikino Kailas, sulankstydamas 
ir mesdamas į kampą šalia miegmaišio lietpaltį. 

— Na, ir kaip jums „Jets“? — paklausė Alfredas. 

— Nenoriu nė kalbėti, — atšovė Kailas. Prieš dvylika valandų 
„Jets“ sutriuškino „Steelers“ merkiant smarkinam lietui. 

— Geros dienos, — nužirgliodamas patenkintas metė Alfredas. 
Akivaizdu, kad jo diena tikrai bus gera, nes jo komanda pasmaugė 
„Steelers“; dar smagiau buvo tai, jog jis rado ką paerzinti. 

Kailas murmėdamas atsidarė spintelę ir išsitraukė kompiuterį. 
Laukdamas, kol šis įsikraus, apsižvalgė ir įsitikino, kad yra vienas. 
Deilė nusprendė nesirodyti iki šeštos. Timas Reinoldsas nekentė 
ryto valandų ir mieliau atkvykdavo apie aštuntą, užtat dirbdavo iki 
vidurnakčio. Vargšas Taboras. Nuo tada, kai kanonierius susikirto per 

egzaminą, jo niekas nematė. Praeitą penktadienį, kai buvo paskelbti 
rezultatai, jis paskambino ir pranešė sirguliuojąs; akivaizdu, kad jo 
liga tęsėsi visą savaitgalį. Bet nėra laiko rūpintis Taboru. Jis gali pats 
savimi pasirūpinti. 

Kailas paskubomis išėmė iš filmavimo kameros mažytę kortelę ir 
įkišo į adapterį, kurį prijungė prie kompiuterio. Palaukęs porą sekun- 
džių, dukart spustelėjo pelę, ir sustingęs vaizdas atgijo: Benis, visame 
gražume, stovi prie lifto durų, kantriai laukia, kol jos visiškai atsidarys, 
tada žengia į priekį, tvirtu, užtikrintu žingsniu, kaip žmogus, neturin- 
tis jokių baimių, niekur neskubantis; keturi žingsniai marmurinėmis 
grindimis, ilgas, bet abejingas žvilgsnis į Džojų; dar penki žingsniai, ir 
jis dingo iš kadro. Ekranas pabalo. Kailas atsuko vaizdą, dar kartą per- 
žiūrėjo, lėčiau. Po ketvirto žingsnio, kai Benis nerūpestingai pažiūrėjo 
į Džojų, Kailas sustabdė vaizdą ir ėmė tyrinėti Benio veidą. Vaizdas 
buvo aiškus, pats geriausias vaizdo įraše. Jis nuspaudė „spausdinti“ ir 
skubiai pasidarė penkias kopijas. 

Jis jį turi, bent jau vaizdo įraše. Ir kaip tau šis filmukas, Beni? 
Regis, ne tu vienas moki žaisti su slaptomis kameromis. Kailas nu- 
skubėjęs atsinešė kopijas iš spausdintuvo šalia Sandros stalo. Visa 
spausdinama medžiaga turėjo būti užregistruota ir išlaidos pateiktos 
klientui, tačiau sekretorės paprastai neklausinėdavo, jei pasidaryda- 
vai keletą lapų asmeniniams tikslams. Kailas peržiūrėjo kopijas ir 
patapšnojo sau per petį. Kurį laiką jis stebeilijosi į savo kankintojo 
veidą, šantažuotojo, to susmirdusio kalės vaiko veidą, kuris šiuo 
metu valdė jo gyvenimą. 

Jis padėkojo Džojui už puikų darbą. Ir kaip puikiai jis pakeitė 
savo išvaizdą, pabėgo nuo persekiotojų, puikiai viską nufilmavo. 

Netoliese pasigirdo balsai. Kailas padėjo atgal kompiuterį, pa- 
slėpė kortelę ir užlipo šešis aukštus į pagrindinę biblioteką trisdešimt 
devintame aukšte. Ten, tarp tomų rietuvių, jis paslėpė keturias nuot- 
raukas. Penktąją išsiųs Džojui kartu su sveikinimo laišku. 

Jis pažvelgė į centrinį bibliotekos aukštą iš viršutinio balkono. Ei- 
lės stalų ir darbo kabinų, krūvos knygų, išsibarsčiusių aplinkui skubius 
projektus. Jis suskaičiavo aštuonis bendradarbius, giliai panirusius į 

darbą, nugrimzdusius į memorandumų, paaiškinimų ir siūlymų pasaulį. 
Ankstyvo lapkričio pirmadienis, penkta ryto. Tai bent savaitės pradžia. 

Kito žingsnio Kailas dar nebuvo apgalvojęs. Net nebuvo tikras, 
ar jį žengs. Tačiau šią akimirką jis džiaugėsi galėdamas atsidusti, pasi- 
mėgauti maža pergale ir patikinti save, jog išeitis yra. 


Pirmadienį, vos tik atsidarius biržoms, Džojus kalbėjosi su klien- 
tu, kuris norėjo atsikratyti naftos akcijų, kai suskambo antrasis stalo 
telefonas. Paprastai jis vienu metu kalbėdavosi daugiau nei vienu te- 
lefonu, tačiau kai antrasis skambintojas ištarė: „Sveikas, Džojau, čia 
Baksteris. Kaip gyvuoji?“, Džojus baigė šnekėtis su klientu. 

— Kur tu? — pasiteiravo Džojus. 

Baksteris išvyko iš Pitsbergo prieš trejus metus, kai jie baigė 
Diukeiną, ir retai kada besugrįždavo. Bet sugrįžęs surinkdavo senąją 
šutvę, tuos, kurie negalėdavo jo išvengti, ir surengdavo visą savaitgalį 
trunkantį pašėlusį girtuokliavimą. Kuo ilgiau jis gyveno Los Andžele 
ir siekė aktoriaus karjeros, tuo darydavosi nepakenčiamesnis sugrįžęs 
namo. 

— Čia, Pitsberge, — atsiliepė jis. — Jau 160 dienų blaivus ir 
švarus. 

— Puiku, Baksteri. Nuostabu. Žinojau, kad gydeisi. 

— Taip, vėl padėjo dėdė Volis. Telaimina jį Dievas. Ar turi laiko 
greitiems pietums? Noriu apie kai ką pasikalbėti. 

Jie niekada nepietaudavo, bent jau nuo tada, kai baigė koledžą. 
Pietūs Baksteriui buvo per daug civilizuotas dalykas. Kai jis susitikda- 
vo su draugais, tai visuomet bare ir ilgai nakčiai. 

— Žinoma. Kas atsitiko? 

— Nieko ypatinga. Tiesiog noriu pasisveikinti. Griebk kokį su- 
muštinį ir susitikime Point Steito parke. Man patinka sėdėti lauke ir 
stebėti laivus. 

— Gerai, Baksteri. 

Kadangi viskas buvo akivaizdžiai suplanuota, Džojui kilo įtarimas. 

— Vidurdienį tinka? 


229 


— Taip, tuomet ir pasimatysime. 

Vidurdienį Baksteris pasirodė tuščiomis rankomis, išskyrus van- 
dens butelį. Jis buvo sulysęs, apsirengęs senu kombinezonu, nubluku- 
siu tamsiai mėlynu megztiniu, avėjo juodais auliniais batais — viskas 
iš padėvėtų drabužių parduotuvės, įsikūrusios virš brolio Menio be- 
namių prieglaudos. Pamiršk vardinius džinsus, „Armani“ švarkus ir 
krokodilo odos batelius. Senasis Baksteris buvo tapęs istorija. 

Jie apsikabino, paerzino vienas kitą ir susirado suoliuką netoli 
Alegenio ir Monongahylos upių santakos. Už jų didžiulis fontanas 
spjaudė vandenį. 

— Tu nevalgai, — tarė Džojus. 

— Nealkanas. O tu valgyk. 

Džojus padėjo į šalį savo sumuštinį ir įsistebeilijo į kariškus batus. 

— Ar matei Kailą? — paklausė Baksteris, ir jie keletą minučių 
kalbėjosi apie Kailą, Alaną Stroką ir kai kuriuos kitus brolijos narius. 
Baksteris kalbėjo tyliai ir lėtai, o jo žvilgsnis slydinėjo virš upių, tarsi 
jo liežuvis dirbtų, tačiau mintys klaidžiotų kažkur kitur. Kai kalbėdavo 
Džojus, Baksteris klausėsi, tačiau nelabai ką tegirdėjo. 

— Tu kažkur skrajoji, — kaip visuomet tiesmukiškai tarė Džojus. 

— Tiesiog keista būti namuose, supranti. Be to, aš dabar kitoks, 
nes esu blaivus. Aš alkoholikas, Džojau, visiškai smukęs alkoholikas, 
bet dabar, kai lioviausi gerti ir visi tie nuodai pasišalino iš mano 
organizmo, aš į viską žiūriu kitaip. Aš daugiau niekada nebegersiu, 
Džojau. 

— Jei jau taip sakai. 

— Aš nebesu tasai Baksteris Teitas, kurį kadaise pažinojai. 

— Džiaugiuosi dėl tavęs, bet senasis Baksteris nebuvo toks jau 
blogas vyrukas. 

— Senasis Baksteris buvo savanaudiška, pasipūtusi, egoistiška 
girta kiaulė, ir tu tai žinai. 

— Tas tiesa. 

— Jis būtų miręs po penkerių metų. 

Upe praslinko sena barža, ir kurį laiką jie ją stebėjo. Džojus pamažu 


išsivyniojo sumuštinį su kalakutiena ir rugine duona ir pradėjo valgyti. 

— Aš stengiuosi pasveikti, — tyliai pranešė Baksteris. — Ar esi 
girdėjęs apie Anoniminių alkoholikų draugiją? 

— Šį bei tą. Turiu dėdę, kuris prieš keletą metų tapo blaivininku 
ir vis dar aktyviai dalyvauja AA veikloje. Puiki programa. 

— Mano patarėjas ir ganytojas yra buvęs kalinys, kurį visi meiliai 
vadina broliu Meniu. Jis surado mane Rino bare praėjus šešioms va- 
landoms po išvykimo iš klinikos. 

— Čia tai senasis Baksteris. 

— Iš tiesų. Jis padėjo man įveikti Dvylikos žingsnių programą. 
Jo vadovaujamas aš sudariau sąrašą žmonių, kuriuos įskaudinau per 
savo gyvenimą. Tai siaubinga. Turėjau sėdėti prie stalo ir galvoti, ką 
įžeidžiau, nes buvau girtas. 

— Ir aš tame sąraše? 

— Ne, tau nepavyko. Atleisk. 

— Prakeikimas. 

— Daugiausia tai šeimos nariai. Jie mano sąraše, ir aš greičiausiai 
būsiu jų sąrašuose, jei jie kada nors rimtai susimąstys apie gyvenimą. 
Dabar, kai sudariau sąrašą, turiu žengti kitą žingsnį ir viską ištaisyti. 
Tai dar baisiau. Brolis Menis prieš pakliūdamas į kalėjimą mušė savo 
žmoną. Ji išsiskyrė su juo, o po daugelio metų, kai jis išblaivėjo, su- 
sirado ją, kad atsiprašytų. Jis buvo palikęs jai randą virš lūpos, o kai 
pagaliau ji sutiko su juo pasimatyti, jis ėmė maldauti atleidimo. Ji vis 
baksnojo į randą. Ir verkė. Jis irgi verkė. Siaubinga, ar ne? 

— Taip. 

— Kartą aš išprievartavau merginą. Ji mano sąraše. 

Kalakutiena su rugine duona sustojo stemplėje. Džojus nesiliovė 
kramtęs, bet maistas nejudėjo. 

— Ką tu sakai. 

— Eleina Kynan, prisimeni? Ji tvirtino, kad mes ją išprievartavo- 
me per vakarėlį mūsų bute. 

— Kaip galėčiau pamiršti? 

— Ar tu kada nors apie ją galvoji, Džojau? Ji kreipėsi į policiją. 
Velniškai mus išgąsdino. Mes jau ketinome ieškotis advokatų. Labai 
stengiausi tai pamiršti, ir man beveik pavyko. Bet dabar, kai esu blai- 

vas, o Mano protas skaidrus, prisimenu viską geriau. Mes pasinaudo- 
jome ta mergina, Džojau. 

Džojus padėjo sumuštinį į šoną. 

— Galbūt tavo atmintis nėra tokia gera, kaip tu manai. Aš pri- 
simenu pašėlusią mergiotę, kuri mėgo siausti vakarėliuose, gerti ir 
šniaukšti kokainą, bet labiausiai mėgo atsitiktinį seksą. Mes niekuo 
nepasinaudojome. Bent jau aš ne. Jei nori atkurti istoriją, prašom, bet 
manęs įją nepainiok. 

— Ji išsijungė. Aš ėjau pirmas ir tai darydamas supratau, kad ji 
išsijungusi. Tada, pamenu, tu priėjai prie sofos ir pasakei kažką pana- 
šaus į: „Arji gyva?“ Ar prisimeni tai, Džojau? 

— Ne. 

Kai kas buvo pažįstama, bet Džojus jau nebežinojo, kuo tikėti. Jis 
taip stengėsi pamiršti tą incidentą, bet buvo priverstas grįžti į realybę, 
kai Kailas papasakojo apie vaizdo įrašą. 

— Ji tvirtino buvusi išprievartauta. Galbūt ji teisi. 

— Jokiu būdu, Baksteri. Leisk man atgaivinti tavo atmintį. Tu ir 
aš mylėjomės su ja naktį prieš tai. Matyt, jai tai patiko, nes tą lemtingą 
vakarą mes vėl su ja susidūrėme ir ji pasakė: „Eime. Ji davė sutikimą 
dar prieš grįžtant į mūsų butą. 

Stojo ilga tyla, nes abu bandė numatyti, kas bus toliau. 

— Tu ketini pasikalbėti su Eleina? — paklausė Džojus. 

— Galbūt. Turiu kažką daryti, Džojau. Nesmagiai jaučiuosi dėl 
to, kas atsitiko. 

— Liaukis, Baksteri, mes buvome mirtinai girti. Aš nieko neprisi- 
menu. 

— O, alkoholio stebuklai. Mes darome dalykus, kurių neprisime- 
name. Iš savanaudiškumo skaudiname kitus. O kai pagaliau išsiblaivo- 
me, privalome bent atsiprašyti. 

— Atsiprašyti? Leisk papasakoti tau trumpą istoriją, broli Bakste- 
ri. Prieš keletą savaičių netikėtai sutikau Eleiną. Ji gyvena Skrentone. 
Važiavau pro šalį verslo reikalais, pamačiau ją kavinėje per pietus. Ban- 
džiau būti mandagus, tačiau ji manęs išsigando, apšaukė prievartauto- 
ju. Pasiūliau jai susitikti po kelių valandų ir ramiai išgerti po puodelį 

kavos. Ji atėjo su savo advokate, tikrai labai kieta boba, kuri mano, jog 
visi vyrai niekšai. Taigi, tarkim, nuvažiuosi į Skrentoną, susirasi ją ir 
pasakysi, kad gailiesi, nes gali būti, kad ji vis dėlto sakė tiesą, ir tu nori 
gyventi ramiau, nes dabar esi blaivus ir trokšti likti geru girtuoklėliu. 
Žinai, kas nutiks, Baksteri? Kaltinimai, areštas, byla, teismo procesas, 
kalėjimas — viskas, ką išvardijau. Ir ne tik tau, broli Baksteri, bet ir kai 
kuriems tavo draugams. 

Džojus trumpam nutilo, kad atgautų kvapą. Jis pričiupo Bakste- 
rį, laikas jį pribaigti. 

— Jos advokatė paaiškino, kad Pensilvanijoje senaties terminas 
išprievartavimo bylose įsigalioja po dvylikos metų, tad laikas dar ne- 
praėjo. Mūsų dar laukia ilgas kelias. Tu pasirodysi ten su iš anksto 
paruoštais beveik nuoširdžiais atsiprašymais ir sužinosi, ką reiškia 
išprievartavimas, kai būsi uždarytas į cypę. 

Džojus pašoko, perėjo per lentinį taką ir nusispjovė upių link. 
Tada sugrįžo prie suolelio, bet nesisėdo. Baksteris nejudėjo, tik purtė 
galvą. 

— Ji norėjo sekso, Baksteri, o mes mielai pasitarnavome. Tu vis- 
ką pernelyg išpūti. 

— Turiu su ja pasikalbėti. 

— Jokiu būdu! Tu nė nesiartinsi prie jos, kol mes — aš, tu, Kailas 
ir Alanas — nepasikalbėsime. Bus bjauru, ar ne? 

— Reikia pasikalbėti su Kailu. Jis protingesnis už mus visus. 

— Taip, bet jis užsivertęs darbais. Nepaprastai užsiėmęs. 

Džojus pamėgino įsivaizduoti jų susitikimą. Kailas, galvojantis 
apie vaizdo įrašą, ir Baksteris su savo stulbinamai nauja atmintimi pa- 
tvirtinantis faktus. Katastrofa. 

— Važiuosiu į Niujorką, — tarė Baksteris. 

— Nedaryk šito. 

— Kodėl ne? Norėčiau pasimatyti su Kailu. 

— Gerai, bet jei kalbėsies su Kailu, tada pasikalbėk ir su Alanu. 
Visi turime pasikalbėti, kol tu nenurūkai į Skrentoną ir nesugadinai 
mums gyvenimo. Sakau tau, Baksteri, toji mergina trokšta kraujo, o 

Vėl stojo tyla. Pagaliau Džojus atsisėdo ir patapšnojo draugui 
per kelį. Tik pora senų bičiulių, vis dar jaučiančių vienas kitam šiltus 
jausmus. 

— Negali šitaip pasielgti, Baksteri, — kaip įmanydamas įtikina- 
miau tarė Džojus. 

Tą akimirką jis galvojo apie savo kailį. Ką jis pasakytų Blerai, kuri 
jau penktą mėnesį nėščia? „Ei, mažule, man kai kas paskambino. Regis, 
esu kviečiamas į apklausą dėl kaltinimų išprievartavimu. Gali būti, jog tai 
rimta. Vakarienei galiu negrįžti. Kažkas sakė, kad ten laukia reporteriai. 
Įsijunk 4 kanalą. Iki. Apkabinu ir bučiuoju.“ 

— Aš nežinau, kas ten atsitiko, Džojau, — tyliai ir pamažu ištarė 
Baksteris. — Bet žinau, kad pasielgiau negerai. 

— Mano dėdė, tas alkoholikas, irgi sudarinėjo tokį sąrašą, kai 
lankydavosi AA užsiėmimuose. Jis buvo pavogęs mano tėvo šautuvą, 
tad sutaupė pinigų, kad galėtų nupirkti jam kitą. Vieną vakarą jis at- 
nešė jįį namus — kaip visi stebėjosi, kaip džiūgavo. Bet jei aš neklystu, 
tu, kaip alkoholikas, dalyvaujantis Dvylikos žingsnių programoje, ne- 
gali taisyti klaidų, jei jų taisymas kenktų kitiems. Argi ne? 

— Taip. 

— Štai tau ir atsakymas. Jei nuvažiuosi pas ją ir imsi maldauti 
atleidimo, ji su savo advokate pasius ir nusitemps mane ir tikriausiai 
Kailą su Alanu į teismą. Tu negali šito daryti, nes tai pakenktų mums. 

— Jei tu nieko bloga nepadarei, tau nėra dėl ko nerimauti. Aš iš- 
pažįstu tai, ką padariau aš, o tai, ką padariau, buvo blogai. 

— Nesąmonės, Baksteri. Pažiūrėk į save, tu švarus, blaivas, pil- 
nas tikėjimo, džiaugiuosi tavimi. Didžiuojuosi. Ateitis atrodo šviesi, 
o tu nori atsisakyti jos ir rizikuoti sėsti į kalėjimą dvidešimčiai metų. 
Baik! Tai pamišimas. 

— Tai ką man daryti? 

— Tempk savo subinę atgal į Riną ar dar kur nors toliau ir pamiršk 
apie tai. Susikurk ten gerą gyvenimą. Tiesiog palik mus ramybėje. 

Pro šalį juokdamiesi praėjo du policininkai, ir Džojus įsispitrijo į 
antrankius prie jų diržų. 

— Nedaryk šito, Baksteri, — pakartojo jis. — Dar palauk. Pasi- 
melsk. Pasikalbėk su savo pastoriumi. 

— Jau kalbėjausi. 

— Ir ką jis pasakė? 

— Jis liepė pasisaugoti. 

— Protingas vyrukas. Klausyk, tu dabar persimainymo būsenos. 
Viskas atrodo netvirta. Bet tu ne Los Andžele, esi švarus ir blaivas. 
Tai gerai. Dar kartą sakau, aš didžiuojuosi tavimi. Nepadaryk klaidos, 
skubėdamas nepridaryk kvailysčių. 

— Pasivaikščiokim, — atsiliepė Baksteris ir lėtai atsistojo. 

Jie pajudėjo palei upę, beveik nesikalbėdami, tik stebėdami laivus. 

— Turiu pasimatyti su Kailu, — pagaliau pasakė Baksteris. 


27 SKYRIUS 


er keturis su puse mėnesio, kol Kailas gyveno savo niūriame 

mažame butuke, jam pavyko išvengti svečių. Deilė keletą 
kartų užsiminė, bet po to nutilo. Kailas nupasakojo, kad jo butas 
esąs tikra skylė, beveik be baldų, su drungnu vandeniu, vabalais ir 
neizoliuotomis sienomis. Jis tvirtino ieškąs geresnės vietos, tačiau 
kuris pirmųjų metų bendradarbis turi laiko ieškotis buto? Tiesa buvo 
ta, kad toji skylė jam ir buvo reikalinga būtent dėl šios priežasties 
— svečiams atbaidyti ir taip išvengti galimų pokalbių klausymųsi bei 
įrašų. Nors Kailas nemėgino ieškoti paslėptų mikrofonų ir elektroni- 
nių „blakių“, žinojo, kad jų yra. Jis įtarė, kad bute esama ir kamerų, 
visuomet stebinčių, bet kadangi jis buvo užliūliavęs juos savo neva 
naiviu elgesiu, tai ir toliau gyveno kaip atsiskyrėlis. Neprašyti svečiai 
mažiausiai kartą per savaitę ateidavo ir išeidavo, tačiau kviestiniai 
svečiai nesilankydavo. 

Deilę tenkino, kad jie susitinka jos bute. Ji bijojo vabalų. Jei tik 
tu žinotum, galvojo Kailas. Mano butas pilnas įvairiausių rūšių vabalų, 
žinomų tik slaptam pasauliui. 

Su laiku jiems pavyko išmokti neužmigti anksčiau laiko. Bet po to 
abu iškart smigdavo. Jie jau buvo keturis kartus pažeidę firmos taisyk- 
les ir neketino sustoti. 

Kai paskambino Baksteris ir pasiteiravo, ar galėtų keletui dienų 
pas jį apsistoti, Kailas buvo paruošęs visą pynę melo, kuris vargu ar 
skambėjo įtikinamai. Džojus, vos atsisveikinęs su Baksteriu, iškart 
davė įspėjamąjį signalą Kailui. „Mes turime kažką daryti“, — vis kar- 
tojo Džojus, kol Kailas liepė jam užsičiaupti. 

Mintis, kad Baksteris galėtų apsistoti jo bute ir iškloti viską apie 
incidentą su Eleina, atrodė sunkiai suvokiama. Kailas jau įsivaizdavo 
Benį su savo technikais, apsiginklavusius ausinėmis ir besiklausančius 
Baksterio, postringaujančio apie būtinybę stoti akis į akį su praeitimi, 
viską prisipažinti ir taip toliau. Jei Pitsberge bus atgaivintas inciden- 
tas su Eleina, Kailas kurį laiką irgi bus įtrauktas. Ir Beniui kils pavojus 
netekti savo įtakos Niujorke. 

— Atleisk, Baksai, — smagiai kalbėjo Kailas į mobilųjį. — Turiu 
tik vieną miegamąjį, jei galima jį taip pavadinti, o ant sofos jau ištisą 
mėnesį miega mano pusseserė. Ji ieško darbo Niujorke — pats su- 
pranti, pas mane ankšta. 

Baksteris apsistojo „Soho Grand“ viešbutyje. Jie susitiko visą 
parą dirbančioje picerijoje Blikerio gatvėje Vilidže. Kailas išsirinko 
šią vietą, nes jau buvo joje lankęsis ir įsidėmėjęs jos tinkamumą 
būsimiems apsilankymams. Vienos durys įeiti ir išeiti, dideli langai 
priešais šaligatvį, daug triukšmo ir per maža, kad kuris nors iš seklių 
įeitų nepastebėtas. Kailas atėjo 21.45, penkiolika minučių anksčiau, 
kad užimtų staliuką ir atsisėstų veidu į duris. Jis apsimetė įsigilinęs 
į storą dokumentą — nepavargstantis bendradarbis, visuomet atsi- 
daves savo darbui. 

Baksteris buvo su tuo pačiu kombinezonu, megztiniu ir kariškais 
batais, kaip Džojus ir buvo sakęs. Jiedu apsikabino, paskui susėdo ne- 
siliaudami kalbėtis. Abu užsisakė nealkoholinių gėrimų, ir Kailas tarė: 

— Kalbėjausi su Džojumi. Sveikinu. Atrodai puikiai. 

— Ačiū. Per pastaruosius mėnesius daug apie tave galvojau. Tu 
metei gerti antrame kurse, tiesa? 

— Taip. 

— Neprisimenu kodėl. 

— Psichologas pasakė, kad mano įprotis gerti gali tik sustiprėti. 
Tuo metu mano problema nebuvo rimta, tačiau ateitis nieko gera ne- 
žadėjo. Todėl ir mečiau. Negėriau nė lašo iki šiol, tik prieš keletą savai- 
čių paragavau truputį vyno. Kol kas viskas gerai. Jei pastebėsiu, kad tai 
tampa įpročiu, vėl mesiu. 


— Kaijie mane uždarė, turėjau tris kraujuojančias opas. Galvojau 

apie savižudybę, bet iš tiesų nenorėjau žudytis, nes pasiilgčiau degti- 
nės ir kokaino. Buvau visiškas griuvena. 

Jie užsisakė picą ir dar ilgai kalbėjosi apie praeitį, daugiausia 
Baksterio. Jis papasakojo apie paskutiniuosius trejus metus Los An- 
džele — bandymus prasimušti į kino verslą, vakarėlius, narkotikus, 
gražuoles iš įvairiausių Amerikos kampelių, kurios daro viską, kas 
fiziškai įmanoma, kad prasimuštų arba ištekėtų už turtuolio. Kailas 
atidžiai klausėsi ir tuo pat metu stebėjo duris ir langus. Nieko. 

Jie kalbėjosi apie senus draugus, naująjį Kailo darbą, naująjį 
Baksterio gyvenimą. Po valandos, kai pica buvo suvalgyta, atėjo laikas 
pasikalbėti apie svarbesnius reikalus. 

— Tikriausiai Džojus sakė tau apie Eleiną, — tarė Baksteris. 

— Taip, sakė. Netikusi mintis, Baksteri. Aš išmanau teise, o tu 
ne. Tu vaikštai per slankųjį smėlį ir gali nusitempti mus kartu. 

— Bet tu nieko nepadarei. Kodėl nerimauji? 

— Leisk nupasakoti tau scenarijų, — tarė Kailas, palinkdamas 
arčiau, nekantraudamas iškloti tai, apie ką galvojo ištisas valandas. — 
Tu nuvažiuoji pas Eleiną ieškodamas kažkokio atpirkimo, atleidimo ar 
ką ten tikiesi gauti. Tu atsiprašai žmogaus, kurį kažkada įskaudinai. 
Galbūt ji atsuks kitą skruostą ir priims atsiprašymą; judu apsikabin- 
site ir atsisveikinsite. Bet to greičiausiai nebus. Labiau tikėtina, kad ji 
nepriims tavo krikščioniško požiūrio, nė nepagalvos atsukti tau kitą 
skruostą ir nuspręs — padedama gana bjaurios advokatės — kad iš 
tiesų ji nori teisingumo. Nori įrodyti savo tiesą. Kartą ji tvirtino bu- 
vusi išprievartauta, bet niekas nesiklausė. Tu su savo geriausiais ke- 
tinimais ir nevykusiais atsiprašymais įrodysi, kad ji buvo teisi. Dabar 
ji pasijus nuskriausta — jai patinka jaustis auka. Jos advokatė imsis 
veiksmų, ir viskas labai sparčiai išsirutulios. Pitsberge atsiras prokuro- 
ras, kuriam, nieko nuostabaus, patiks pamatyti tavo veidą pirmajame 
puslapyje. Kaip ir visi prokurorai, jis pavargęs nuo įprastų nusikaltimų 
— gaujų susišaudymų ar kasdienių nusižengimų. Staiga jis gauna pro- 
gą priremti prie sienos keturis baltaodžius vyrukus iš Diukeino, kurių 
vienas lyg tyčia Teitas! Ne vieną Svarbų Baltaodį Kaltinamajį, bet ke- 
turis! Įsivaizduok antraštes, spaudos konferencijas, interviu. Jis taps 

didvyriu, o mes nusikaltėliais. Žinoma, mes turime teisę į teisminį 
nagrinėjimą, bet tai būtų po metų, po pragariškai siaubingų metų. Ne- 
daryk šito, Baksteri. Įskaudinsi pernelyg daug žmonių. 

— Ojei pasiūlyčiau jai pinigų? Sudaryčiau sandėrį tik tarp dviejų 
pusių — manęs ir jos? 

— Tai gali suveikti. Esu tikras, kad jai ir jos advokatei patiktų 
toks pokalbis. Tačiau siūlydamas pinigus tarsi pripažintum savo kaltę 
ir tam tikra prasme prisipažintum. Aš nepažįstu Eleinos, tu irgi nepa- 
žįsti, tačiau sprendžiant iš to, ką pasakojo Džojus, jos būsena nėra sta- 
bili. Mes negalime numatyti, kaip ji reaguos. Tai per daug rizikinga. 

— Aš negaliu gyventi santaikoje su savimi, kol nepasikalbėjau su 
ja, Kailai. Jaučiuosi ją įskaudinęs. 

— Suprantu. Skamba gražiai, kai skaitai AA vadovą, bet viskas 
kitaip, kai į tai įvelti kiti žmonės. Turi tai pamiršti ir niekada nebe- 
prisiminti. 

— Nesu tikras, kad galėsiu. 

— Tai tam tikras savanaudiškumas, Baksteri. Tu nori padaryti 
kai ką, kas, tavo nuomone, privers tave pasijusti geriau. Ką gi, tau ge- 
rai. O kaip mes? Tavo gyvenimas taps geresnis, o mūsų gyvenimai gali 
būti sužlugdyti. Šioje situacijoje tu velniškai neteisus. Palik tą merginą 
ramybėje. 

— Aš galiu atsiprašyti Eleinos nepripažindamas, kad padariau 
nusikaltimą. Tiesiog pasakysiu, kad buvau neteisus ir noriu atsipra- 
šyti. 

— Jos advokatė — ne kvailė, ir ji sėdės šalia su magnetofonu, gal 
net vaizdo kamera. 

Kailas atsigėrė sodos vandens ir pagalvojo apie Benio vaizdo įra- 
šą. Jei Baksteris dabar jį pamatytų ir išvystų, kaip su Džojumi dalijasi 
nejudančia Eleina, kaltė visiškai jį prislėgtų. 

— Aš turiu ko nors imtis. 

— Ne, neturi, — tarė Kailas, pirmą kartą pakeldamas balsą. Jį 
nustebino draugo atkaklumas. — Tu neturi teisės gadinti mūsų gyve- 
nimus. 

— Aš negadinu tavojo, Kailai. Tu nieko bloga nepadarei. 

Arji gyva? — klausia Džojus. Žodžiai aidi teismo salėje. Prisieku- 
sieji piktai dėbso į keturis kaltinamuosius. Galbūt jie pajus užuojautą 
Kailui ir Alanui, nes nėra įrodymų, jog jie pasinaudojo mergina, ir pri- 
pažins juos nekaltais. O galbūt jiems nepatiks visi keturi ir jie pasiųs 
visus į kalėjimą. 

— Aš prisiimsiu visą kaltę, — pasakė Baksteris. 

— Kodėl tu taip trokšti prisidaryti didesnių rūpesčių, nei gali įsi- 
vaizduoti? Kalbame apie kalėjimą, Baksteri. Pabusk, žmogau! 

— Aš prisiimsiu kaltę, — pakartojo jis, dabar kaip tikras kanki- 
nys. — Jums nieko neatsitiks. 

— Tu manęs nesiklausai, Baksteri. Viskas daug sudėtingiau, nei 
tu manai. 

Baksteris gūžtelėjo pečiais. 

— Gal ir taip. 

— Paklausyk manęs, velniai rautų! 

— Aš klausau tavęs, Kailai, bet taip pat klausau Viešpaties. 

— Ką gi, negaliu varžytis su... 

— Ojis veda mane pas Eleiną. Atleidimo. Ir aš tikiu, kad ji iš- 
klausys mane ir atleis, ir pamirš. — Baksterio balsas buvo tvirtas ir 
pamaldus, ir Kailas suprato, kad jam nebepavyks jo perkalbėti. 

— Palūkėkime dar mėnesį, — tarė Kailas. — Neskubėkime. Džo- 
jus, Alanas ir aš taip pat turime tarti savo žodį. 

— Eime. Man čia nusibodo. 

Jie dar pusvalandį vaikščiojo po Vilidžą, kol pagaliau Kailas pa- 
vargęs atsisveikino. 

Jis giliai miegojo, kai po trijų valandų suskambo mobilusis. 
Skambino Baksteris. 

— Aš kalbėjausi su Eleina, — išdidžiai pranešė jis. — Susiradau 
ją, paskambinau, pažadinau ir mes pasikalbėjome. 

— Idiote, — nesusivaldė Kailas. 

— Tiesą sakant, visai neblogai pasikalbėjome. 

— Ką tu pasakei? — Kailas vonioje viena ranka šlakstė sau veidą, 
kita laikė telefoną. 

— Pasakiau, kad visą laiką graužiausi dėl to, kas buvo. Niekuo 
neprisipažinau, tik pasidalijau savo būgštavimais. 

Ačiū Dievui. 

— Kąji sakė? 

— Padėkojo, kad paskambinau, paskui apsiverkė ir pasakė, kad 
niekas niekada ja netikėjo. Ji vis dar jaučiasi buvusi išprievartauta. Ji 
visuomet žinojo, kad tai padarė Džojus ir aš, o judu su Alanu buvote 
kažkur netoliese ir viską stebėjote. 

— Tai netiesa. 

— Mes susitarėme susitikti po poros dienų, papietauti — tik aš 
ir ji, Skrentone. 

— Nedaryk šito, Baksteri, maldauju, nedaryk. Paskui gailėsies 
visą likusį gyvenimą. 

— Aš žinau, ką darau, Kailai. Daug meldžiausi ir tikiu, kad Dievas 
man padės. Ji pažadėjo nesakyti savo advokatei. Turi ja tikėti. 

— Ji dirba savo advokatei, pusę dienos, ar ji tau tai sakė, Bakste- 
ri? Ne, nesakė. Tu pakliūsi į spąstus, ir tavo gyvenimas bus baigtas. 

— Mano gyvenimas dar tik prasideda, senasis bičiuli. Tikėjimo, 
Kailai, tikėjimo. Labanakt. — Pasigirdo spragtelėjimas; ryšys nu- 
trūko. 


Kitą rytą Baksteris išskrido į Pitsbergą, atsiėmė iš ilgalaikės sto- 
vos aikštelės automobilį — poršė, kurį ketino parduoti — ir užsiregis- 
travo motelyje šalia oro uosto. Kreditinių kortelių ataskaitos atskleidė, 
kadjis praleido dvi naktis motelyje, iš kurio taip ir neišsiregistravo. Jo 
mobiliajame telefone buvo rasta daugybė skambučių ir gautų prane- 
šimų iš Džojaus Bernardo ir Kailo Makavojaus, tačiau Baksteris jiems 
nepaskambino. Jis du kartus ilgai kalbėjosi su broliu Meniu iš Rino, 
keletą kartų trumpai su tėvais ir broliu Pitsberge. Du skambučiai buvo 
skirti Eleinai Kynan. 

Paskutinę savo gyvenimo dieną jis išvyko iš Pitsbergo dar prieš 
auštant ir nuvažiavo Skrentono kryptimi. Trijų šimtų mylių kelią būtų 
įveikęs per maždaug penkias valandas. Pagal kreditinės kortelės nau- 
dojimo įrašus jis sustojo įsipilti benzino „Shell“ degalinėje netoli I-79 
ir I-80 kelių sankirtos, už maždaug devyniasdešimties minučių kelio 

į šiaurę nuo Pitsbergo. Tada pasuko į rytus I-80-uoju ir keliavo dvi 
valandas, kol jo kelionė pasibaigė. Netoli mažo miestelio Snou Šu jis 
sustojo poilsio aikštelėje ir nuėjo į vyrų tualetą. Buvo maždaug 10.40, 
penktadienis, lapkričio vidurys. Judėjimas buvo nedidelis, poilsio 
aikštelėje stovėjo vos vienas kitas automobilis. 

Ponas Dvaitas Novoskis, pensininkas iš Deitono, kuris keliavo į 
Vermontą su žmona, jau pabuvojusia moterų tualete, aptiko Baksterį 
netrukus po to, kai jis buvo nušautas. Jis dar tebebuvo gyvas, tačiau 
jo gyvybė sparčiai geso nuo šautinės žaizdos galvoje. Ponas Novoskis 
rado jį ant grindų šalia pisuarų, atsegtais džinsais; grindys skendėjo 
kraujyje ir šlapime. Jaunuolis dejavo ir inkštė, krūpčiodamas it auto- 
mobilio partrenkta stirna. Kai ponas Novoskis įėjo ir pamatė tą siau- 
bingą vaizdą, tualete daugiau nieko nebuvo. 

Akivaizdu, kad žudikas atsekė paskui Baksterį į tualetą, apsižvalgė, 
norėdamas įsitikinti, kad jie vieni, tada greitai prikišo Baksteriui prie 
galvos devynių milimetrų pistoletą, beretą, pasak ekspertų, ir iššovė. 
Duslintuvas nuslopino šūvį. Poilsio aikštelėje stebėjimo kamerų nebuvo. 

Pensilvanijos valstijos policija uždarė poilsio aikštelę ir aptvėrė 
vietovę. Šešetas keliautojų, įskaitant poną ir ponią Novoskius, buvo 
smulkiai apklausti nusikaltimo vietoje. Vienas ponas prisiminė ma- 
tęs geltoną „Penske“ firmos sunkvežimį, tačiau negalėjo prisiminti, 
kiek laiko jis ten stovėjo. Tyrėjai nustatė, kad po to, kai buvo rastas 
kūnas, bet prieš atvykstant policijai, iš aikštelės išvažiavo dar keturi 
ar penki automobiliai. Niekas neprisiminė matęs Baksterį, einantį į 
vyrų tualetą, niekas nematė paskui jį sekančio žudiko. Viena ponia iš 
Rodo salos prisiminė pastebėjusi vyriškį, stovėjusį prie vyrų tualeto 
durų tuo metu, kai ji ėjo į moterų, ir dar kurį laiką pasvarsčiusi sutiko, 
jog taip, jis galėjo būti sargybinis. Jis nėjo vidun, bet ir neišeidinėjo. 
Tačiau jis jau seniai buvo dingęs, o jos žodinis apibūdinimas buvo labai 
skurdus: vyras, baltasis, maždaug nuo trisdešimties iki keturiasdešimt 
penkerių, mažiausiai penkių pėdų ir aštuonių colių, bet ne aukštesnis 
nei šešių pėdų ir keturių colių, tamsiu švarku, kuris galėjo būti odinis, 
drobinis, vilnonis, medvilninis ar kitoks. Šis portretas buvo pridėtas 
prie kitų ekspertų ir skrodimo išvadų. 

Baksterio piniginė, joje buvę grynieji ir laikrodis nepaimti. Polici- 
ja patikrino jo kišenes, bet nerado nieko, išskyrus keletą monetų, au- 
tomobilio raktelius ir lūpų balzamo tūbelę. Vėliau ekspertai nustatys, 
kad nei jo organizme, nei ant drabužių ar automobilyje nebuvo rasta 
nė lašelio alkoholio ar neleistinų narkotikų. 

Tačiau patologai pažymėjo, kad dvidešimt penkerių metų vyro 
kepenys smarkiai pažeistos. 

Apiplėšimo motyvas buvo tučtuojau atmestas dėl akivaizdžių 
priežasčių — niekas nepaimta, nebent auka turėjo ką nors vertinga, 
apie ką niekas nežinojo. Bet koks gi ginkluotas plėšikas paliktų 513 
dolerių grynaisiais ir aštuonias kreditines korteles? Kodėl nepavogė 
poršė, jei turėjo galimybę? Nebuvo jokių įrodymų, siejančių nusikal- 
timą su seksu. Nužudymas dėl narkotikų irgi atrodė mažai tikėtinas. 
Tokie atvejai paprastai būna bjauresni. 

Atmetus sekso, apiplėšimo ir narkotikų versijas, tyrėjai ėmė 
krapštytis galvas. Stebėdami lavonmaišį, dingstantį už greitosios 
pagalbos automobilio durų, jie suprato susidūrę su rimta problema. 
Neva atsitiktinis aukos nužudymo būdas, ginklas su duslintuvu ir ap- 
galvotas pasitraukimas vertė juos daryti išvadą, bent jau stovint nusi- 
kaltimo vietoje, kad turi reikalą su profesionalais. 


Patvirtinimas, kad tokios žinomos šeimos narys baigė gyvenimą 
tokiomis keistomis ir žiauriomis aplinkybėmis, pagyvino nuobodžias 
Pitsbergo dienos naujienas. Televizijos stočių komandos apgulė Teitų 
valdas Šeidisaide, tačiau juos sulaikė asmeniniai apsaugos darbuotojai. 
Iš kartos į kartą Teitų šeima į kiekvieną klausimą atsakydavo įprastu 
„jokių komentarų, ir šis atvejis nebuvo išimtis. Šeimos advokatas pa- 
darė trumpą pranešimą ir paprašė melstis, suprasti ir gerbti šeimos 
privatumą. Ir vėl vadovauti ėmėsi dėdė Volis. 

Kailas sėdėjo prie savo darbo stalo ir su Deile aptarinėjo jų vaka- 
ro planus, kai paskambino Džojus. Buvo beveik 17.00, penktadienio 
pavakarė. Nuo tada, kai jis su Baksteriu valgė picą vėlų antradienio 
vakarą ir po kelių valandų kalbėjosi telefonu, Kailas su juo daugiau 

nebesikalbėjo. Jiedu su Džojumi nusprendė, kad Baksteris dingo arba 
ignoruoja jų skambučius. 

— Kas atsitiko? — paklausė Deilė, pastebėjusi išgąstį jo veide. 

Bet Kailas neatsakė. Jis prispaudė ragelį prie ausies ir patraukė 
koridoriumi, pro administracijos stalą, klausydamasis Džojaus pasa- 
kojimo apie naujieną, trimituojamą per visus televizijos kanalus. Lifte 
ryšys nutrūko, tad vos išėjęs iš pastato Kailas perskambino Džojui ir 
klausėsi toliau. Brodo šaligatviais skubėjo vėlyvos popietės minia. Kai- 
las žingsniavo kartu su ja, be palto, nesuvokdamas, kur einąs. 

— Jie jį nužudė, — pagaliau ištarė jis Džojui. 

—-Kas? 


— Man regis, tu žinai. 

aidotuvės trunka dvi valandas, — kalbėjo Dagas Pekhe- 
mas, piktai žiūrėdamas į Kailą. — Nesuprantu, kam tau 
reikia dviejų dienų. 

— Laidotuvės Pitsberge. Turiu ten nuskristi, paskui parskristi. 
Jis buvo brolijos narys. Aš nešiu karstą. Turėsiu būti su šeima. Nagi, 
Dagai. 

— Esu buves laidotuvėse! 

— Dvidešimt penkerių metų buvusio kambario draugo, nušauto 
į galvą? 

— Aš viską suprantu, bet dvi dienas? 

— Taip. Pavadinkite tai atostogomis. Asmeniniu laiku. Negi mes 
negauname kelių dienų per metus asmeniniams reikalams? 

— Aišku, instrukcijose apie tai parašyta, bet niekas jų neima. 

— Tuomet aš paimsiu. Arba galite mane atleisti, man nerūpi. 

Gilus atodūsis abiejose stalo pusėse, tada Dagas prabilo ramiau. 

— Gerai, gerai. Kada tos laidotuvės? 

— Antrą valandą, trečiadienį. 

— Tuomet išskrisi rytoj po pietų, o į darbą grįši pusę šešių ket- 
virtadienio rytą. Sakau tau, Kailai, ši vieta tikra parako statinė. Tasai 
Tobio Rolando atsiskyrimas darosi vis bjauresnis ir skaudesnis, tad 
viskas kris ant tų, kurie lieka. 

— Jis buvo mano kambario draugas. 

— Užjaučiu. 

— O, dėkoju. 

Dagas numojo ranka į paskutinę pastabą, paėmė nuo stalo storą 
aplanką ir atkišo Kailui. 

— Gali perskaityti tai lėktuve? — Nors ištartas klausiama into- 
nacija, tai buvo tiesioginis įsakymas. 

Kailas paėmė aplanką ir sukando žandikaulius, kad nepasakytų: 
aišku, Dagai, aš peržiūrėsiu jį lėktuve, užmesiu akį per budynes, iš- 
analizuosiu tą prakeiktą dokumentą per pamaldas ir sustyguosiu savo 
mintis per laidotuves, kai jie leis Baksterį į kapą, o paskui, kai skrisiu 
atgal į LaGardiją, perversiu jį dar kartą, ir už kiekvieną minutę, kai 
aš nors prabėgomis prisiminsiu tą dokumentą, pateiksiu tam vargšui 
klientui, kuris padarė klaidą pasirinkdamas šią prakaitą spaudžiančią 
įstaigą atstovauti jo teisiniams interesams, sąskaitą, galbūt net dvi- 
gubą ar trigubą. 

— Gerai jautiesi? — paklausė Dagas. 

— Ne. 

— Klausyk, man labai gaila. Nežinau, ką dar pasakyti. 

— Nėra ką sakyti. 

— Ar jau žinoma, kas nuspaudė gaiduką? — Dagas pasimuistė 
kėdėje, bandydamas užmegzti pokalbį. Jis suvaidino — prastai — besi- 
domįis tuo, kas atsitiko. 

— Ne. 

Jei tik tu žinotum, pagalvojo Kailas. 

— Man labai gaila, — pakartojo Dagas, ir jo pastangos parodyti 
susidomėjimą baigėsi. 

Kailas pasuko prie durų, bet stabtelėjo išgirdęs: 

— Prašiau tavęs įvertinti mano valandas, skirtas Ontarijo banko 
bylai, ar ne? Per pietus, prisimeni? Man jų reikia. 

Pats susiskaičiuok savo prakeiktas valandas, troško pasakyti Kai- 
las, arba būtų dar geriau, jei skaičiuotum savo laiką kaip visi kiti. 

— Beveik baigiau, — atsakė Kailas ir išėjo pro duris susilaikęs 
nuo piktų žodžių. 


Baksterį Farnsvortą Teitą laidojo drėgną ir apniukusią dieną 
šeimos kapavietėje Houmvudo kapinaitėse centriniame Pitsberge. 


246 


Prieš tai visi išklausė senamadiškas episkopalines pamaldas, kurios 
buvo uždaros visuomenei, o ypač uždaros žiniasklaidai. Baksteris 
turėjo brolį, kuris dalyvavo pamaldose, ir seserį, kuri nepasirodė. Visą 
savaitgalį brolis aktyviai stengėsi, kad laidotuvės būtų pertvarkytos į 
Baksterio gyvenimo „šventę“, tačiau jos subliūško suvokus, jog beveik 
nėra ko švęsti. Brolis turėjo nusileisti kunigui, kuris privertė dalyvauti 
standartiniame rituale paminint žmogų, kurio jis, kunigas, niekada 
nebuvo sutikęs. Oliui Gaisui, Beta brolijos nariui iš Klivlendo, gyvenu- 
siam su Baksteriui dvejus metus Diukeine, pavyko išspausti šiokią to- 
kią panegiriką, kuri paskatino keletą šypsenų. Iš aštuonių likusių gyvų 
grupės narių dalyvavo septyni. Atitinkamą pagarbą pareiškė ir senasis 
Pitsbergas — keletas vaikystės draugų ir tie, kurie privalėjo dalyvauti, 
nes priklausė aukštajam visuomenės sluoksniui. Pasirodė ketvertas 
senai pamirštų bičiulių iš pensiono, į kurį Teitai buvo išsiuntę Bakste- 
rį, kai jam buvo keturiolika. 

Kailas ir kiti to nežinojo, bet į bažnyčią bandė patekti ir Eleina 
Kynan, tačiau buvo sulaikyta, nes jos vardo nebuvo sąraše. 

Laidotuvėse nedalyvavo niekas iš Holivudo. Nebuvo nė vieno iš 
Los Andželo sąrašo, kuriems Baksterio agentas siųsdavo gėles. Buvusi 
kambario draugė atsiuntė trumpą elektroninį laišką, kurį būtinai liepė 
perskaityti garsiai. Ji buvo „filmavimo aikštelėje“ ir negalėjo ištrūkti. 
Jos kalboje buvo minimi Buda ir Tibetas, o tai Pitsberge nelabai pri- 
imtina. Kunigas tylėdamas įbruko kalbą šeimai. 

Brolis Menis šiaip ne taip įsiprašė į bažnyčią, bet tik po to, kai 
Džojus Bernardas įtikino šeimą, jog Baksteris labai gerai atsiliepė apie 
pastorių iš Rino. Šeima kartu su kitais gedėtojais įtariai stebėjo brolį 
Menį. Jis vilkėjo sau įprastą aprangą — plačias baltas kelnes ir ple- 
vėsuojančius marškinius, buvo apsigaubęs audiniu, kuris tikriausiai 
buvo kažkoks rūbas, tačiau labiau priminė baltą paklodę. Vienintelė 
nuolaida rimtai akimirkai buvo juoda odinė beretė, kuri dengė jo ne- 
klusnias žilas garbanas ir darė jį keistai panašų į senstantį Če Gevarą. 
Jis raudojo per visas pamaldas ir išliejo daugiau ašarų nei visi kiti iner- 
tiški ir stoiški gedėtojai kartu paėmus. 

Kailas neverkė, tačiau jį giliai liūdino toks beprasmiškai iššvais- 
tytas gyvenimas. Stovėdamas prie kapo ir žiūrėdamas į ąžuolinį karstą 

jis negalėjo galvoti apie geras dienas, kurias jie leido kartu. Jis buvo 
pernelyg įsigilinęs į karštą ginčą su savimi dėl to, ką jis turėjo padaryti 
kitaip. Ar jis turėjo papasakoti Baksteriui apie vaizdo įrašą, apie Benį 
ir jo parankinius, apie viską? Jei jis būtų papasakojęs, ar Baksteris 
būtų įvertinęs pavojų ir pasielgęs kitaip? Galbūt. O gal ir ne. Pagautas 
įkarščio išvalyti savo praeitį, Baksteris galėjo išsikraustyti iš proto, jei 
būtų sužinojęs, jog buvo nufilmuotas darantis tai, ką darė su Eleina. 
Prisaikdintas jis galėjo prisipažinti ir būti pasiųstas į pragarą kartu su 
visais kitais. Buvo sunku numatyti, nes Baksteris nemąstė racionaliai. 
Ir dabar sunku pasakyti, nes Kailas nenumatė pavojaus masto. 

Bet dabar jis jį tikrai mato. 

Aplink kapą būriavosi koks šimtas gedėtojų; visi spaudėsi artyn, 
norėdami išgirsti paskutinį kunigo žodį. Šalti lietaus lašai paspartino 
vyksmą. Tamsiai raudona palapinė teikė priedangą karstui ir šalia sė- 
dinčiai šeimai. Kailas nusuko akis į eiles antkapių, kur ilsėjosi senieji 
turčiai, paskui į akmeninius vartelius prie įėjimo į kapinaites. Kita- 
pus įėjimo sukinėjosi reporterių ir žurnalistų šutvė, tarytum grifai 
tykančių žinioms tinkamo žodžio. Policija ir privatūs apsaugininkai 
apsaugojo bažnyčią nuo jų paruoštų kamerų, prožektorių ir mikro- 
fonų, tačiau jie atsekė paskui procesiją kaip vaikai paskui paradą ir 
dabar beviltiškai ieškojo progos nufotografuoti karstą arba alpstančią 
motiną. Kažkur tarp jų sukiojosi mažiausiai vienas iš Benio vyrukų, 
galbūt net du ar trys. Kailas svarstė, ar jie turi kamerą — ne karstui 
nufotografuoti, bet nufilmuoti tuos iš Baksterio draugų, kurie teikėsi 
atvykti. Tiesą sakant, bevertė informacija, tačiau jie daro daug bepra- 
smių dalykų. 

Užtat jie moka žudyti. Tuo neverta abejoti. Valstijos policija kol 
kas neturėjo ką pasakyti, ir dienoms einant tapo aišku, kad jie ne 
šiaip sau nusprendė tylėti. Tiesiog nerado jokių įkalčių. Skubus, gerai 
apgalvotas užpuolimas, tylus šūvis, skubus pasitraukimas ir jokio 
motyvo. 

Brolis Menis garsiai užraudojo prie palapinės krašto, ir visi 
sutriko. Kunigas akimirką nutilo, tada ėmė toliau monotoniškai 

Kailas stebeilijosi į minią tolumoje, per toli, kad atpažintų nors 
vieną veidą. Jis žinojo, kad jie čia, stebi, laukia, smalsauja, ką toliau 
darys jis, Džojus ir Alanas Strokas, kuris atvažiavo iš medicinos mo- 
kyklos Ohajuje. Keturi kambario draugai, dabar likę trise. 

Kunigui baigiant kalbėti, pasigirdo padriki kūkčiojimai. Paskui 
būrelis ėmė trauktis nuo tamsiai raudonos palapinės, pamažu skirs- 
tytis nuo kapo. Laidojimas buvo baigtas, ir Baksterio tėvai su broliu 
negaišo laiko. Kailas su Džojumi pasiliko ir trumpam stabtelėjo prie 
dar vieno Teito kapo. 

— Tai bus mūsų paskutinis pokalbis ilgam, — tyliai, bet tvirtai 
ištarė Džojus. — Tu žaidi su pavojingais žmonėmis, Kailai. Nevelk 
manęs į tai. 

Kailas pažiūrėjo į šviežios žemės krūvelę, kuria netrukus užpils 
Baksterį. 

Džojus kalbėjo toliau, beveik nejudindamas lūpų, tarsi kas nors 
stovėtų šalia ir klausytųsi. 

— Pamiršk apie mane, gerai? Aš ir taip turiu ką veikti. Reikia 
rūpintis vestuvėmis, būsimu kūdikiu. Daugiau nebenoriu žaisti kvailų 
šnipų žaidimų. Tu, jei nori, žaisk, bet aš nebenoriu. 

— Suprantu, Džojau. 

— Daugiau nerašyk man jokių elektroninių laiškų ir neskambink. 
Aš daugiau nebeatvažiuosiu į Niujorką. Negaliu tau uždrausti atva- 
žiuoti į Pitsbergą, bet jei atvažiuosi, man neskambink. Vienas iš mūsų 
bus kitas, Kailai, ir juo būsi ne tu. Tu per daug vertingas. Jiems tavęs 
reikia. Tad spėk, kas gaus kitą kulką, jei padarysime dar vieną klaidą. 

— Mes nekalti dėl jo mirties. 

— Tu tikrai taip manai? 

— Taip. 

— Tie tipai turi priežastį sukiotis aplinkui, ir ta priežastis esi tu. 

— Ačiū, Džojau. 

— Nedėkok. Dabar aš eisiu. Prašau, nevelk manęs į tai, Kailai. Ir 
pasistenk, kad niekas nepamatytų to vaizdo įrašo. Iki. 

Kailas palaukė, kol Džojus nuėjo, tada pasuko vartų link. 

etvirtadienio rytą pusę septynių Kailas įėjo į Dago Pekhemo 
abinetą ir pranešė atvykęs į darbą. Dagas stovėjo prie savo 
stalo, kuris kaip visuomet priminė šiukšlių krūvą. 

— Kaip laidotuvės? — pasiteiravo jis, nepakeldamas akių nuo 
dokumento rankoje. 

— Kaip ir visos laidotuvės, — atsiliepė Kailas. Jis ištiesė Dagui 
popieriaus lapą. — Štai jūsų Ontarijo banko valandos. 

Dagas stvėrė lapą jam iš rankų, peržvelgė ir susiraukė: 

— Tik trisdešimt valandų? 

— Daugiausia. 

— Tu suklydai. Padvigubinkime ir parašykime šešiasdešimt. 

Kailas gūžtelėjo pečiais. Daryk, ką nori. Tu čia partneris. Jei 
klientas gali mokėti 24 000 dolerių už darbą, kuris nebuvo atliktas, 
tada jis tikrai gali sumokėti dar 24 000. 

— Devintą bylos svarstymas federaliniame teisme. Išvažiuosime 
pusę devynių. Užbaik 10-osios nutarties memorandumą ir aštuntą 
būk čia. 

Pirmųjų metų teisminių ginčų skyriaus bendradarbiui pakliūti į 
teismo salę buvo negirdėtas dalykas, ir staiga niūri Kailo diena pra- 
skaidrėjo. Iš dvylikos bendradarbių jo grupėje nė vienas, bent jau kiek 
jis žinojo, nebuvo dalyvavęs bylos svarstyme. Jis nuskubėjo į savo 
kabiną ir ėmė tikrinti elektroninį paštą. Pasirodė Taboras su dideliu 
kavos puodeliu ir išvargusiu veidu. Nuo tada, kai susimovė per egza- 
miną, jis jau buvo pamažu beatsigaunąs, ir nors iš pradžių vaikščiojo 
nusižeminęs, jo pasipūtėliškumas jau reiškėsi. 

— Apgailestauju dėl tavo draugo, — tarė jis, mesdamas ant kėdės 
paltą ir lagaminėlį. 

— Ačiū, — tarstelėjo Kailas. Taboras tebestovėjo šalia šliurpda- 
mas kavą ir nekantraudamas pasikalbėti. 

— Ar pažįsti H. V. Pruitą, teisminių ginčų skyriaus partnerį? — 
paklausė jis. 

— Ne, — vis dar nenoromis atsiliepė Kailas. 

— Maždaug penkiasdešimties, stambus teksasietis. Už akių jį 
vadina Harviu Veinu. Supranti? Harvis Veinas iš Teksaso, su dviem 
vardais? 

— Suprantu. 

— Dar jį vadina Teksaso Skiedra, nes jis sveria maždaug keturis 
šimtus svarų. Piktas kaip velnias. Mokėsi bendruomenės koledže, pas- 
kui ARM ir Teksaso teisės mokykloje. Nekenčia visų iš Harvardo. Jis 
jau kurį laiką persekiojo mane, o prieš porą dienų pasigavo ir davė už- 
duotį, su kuria susidorotų bet kuri sekretorė. Visą antradienio vakarą 
šešias valandas skirsčiau daiktinių įrodymų aplankus, ruošdamas juos 
didžiajam vakarykščiam pasirodymui. Išskirsčiau juos, paskui sudėjau 
taip, kaip norėjo Harvis Veinas. Tų aplankų buvo tuzinas, kiekviename 
po porą šimtų puslapių, tonos dokumentų. Vakar devintą ryto sukro- 
viau viską į vežimėlį, nustūmiau į konferencijų salę, kur buvo susirinkę 
apie šimtas advokatų, ir žinai, ką padarė Harvis Veinas? 

— Ką? 

— Ten yra durys, kurios veda į kitą konferencijų salę, ir jos neuž- 
sidaro, vis varstosi pirmyn atgal. Taigi tas Harvis Veinas, storašiknis, 
kad jį kur, liepia man iškrauti aplankus ant grindų ir paremti jais duris. 
Padarau, ką jis man liepia, o išeidamas girdžiu, kaip jis sako kitiems: 
„Iš tų harvardiečių išeina neblogi padėjėjai.“ 

— Kiek kavos puodelių jau išgėrei? 

— Šis antras. 

— Aš tebegeriu pirmąjį ir turiu skubiai iškepti šį memorandumą. 

— Atleisk. Ei, ar matei Deilę? 

— Ne. Išvažiavau antradienį po pietų į laidotuves. Kas nors atsi- 
tiko? 

— Antradienio vakarą jai užkrovė kažkokį bjaurų projektą — 
man regis, ji visiškai nemiegojo. Prižiūrėkime ją. 

— Būtinai. 

Pusę devynių Kailas išėjo iš kabineto su Dagu Pekhemu ir vyres- 
niuoju bendradarbiu Noeliu Bardu. Jie nuskubėjo į stovėjimo aikštelę 
už poros kvartalų, ir kai prižiūrėtojas atvarė Bardo naujausio modelio 
jaguarą, Pekhemas tarė: 

— Kailai, vairuosi tu. Važiuosime į Folio aikštę. 

Kailas norėjo paprieštarauti, bet nutylėjo. Bardas ir Pekhemas at- 
sisėdo ant užpakalinės sėdynės ir Kailą, šoferį, paliko vieną priekyje. 

— Aš nelabai žinau, kur važiuoti, — prisipažino Kailas, staiga 
apimtas baimės, kas bus, jei jis pasiklys ir du svarbūs asmenys pavė- 
luos į teismą. 

— Važiuok Brodo gatve, kol privažiuosi Nasau. O tada tiesiu 
taikymu į Folio aikštę, — pasakė Bardas, tarsi važinėtų ten kiekvieną 
dieną. — Ir būk atsargus. Šis mažylis visiškai naujas ir man kainavo 
šimtą gabalų. Jis mano žmonos. 

Kailas neprisiminė, kada taip nervinosi vairuodamas. Pagaliau jis 
surado veidrodėlių reguliavimo sistemą ir dairydamasis į visas puses 
įsiliejo į automobilių srovę. Tarsi dar būtų negana, Pekhemas panoro 
pasišnekėti. 

— Kailai, noriu paklausti apie kai kuriuos bendradarbius; visi jie 
pirmamečiai. Darenas Bartkovskis? 

Nė nežvilgtelėjęs į Pekhemą galinio vaizdo veidrodėlyje Kailas 
patylėjo, tada tarė: 

— Ir ką? 

— Pažįsti jį? 

— Aišku. Pažįstu visus pirmamečius teisminių ginčų skyriaus 
bendradarbius. 

— Koks jis? Ar esi su juo dirbęs? Geras, blogas, kalbėk, Kailai. 
Kaip jį vertintum? 

— Chm, puikus vyrukas, pažinojau jį Jeilyje. 

— Jo darbas, Kailai, kaip jis dirba? 

— Aš dar su juo nedirbau. 


252 


— Kalbama, kad jis tinginys. Vengia partnerių, vėluoja rašyti 
projektus, dirba mažai valandų. 

Įdomu, kaip jis vertina savo laiką, pagalvojo Kailas, tačiau su- 
sikaupęs stebėjo geltonus taksi — lenkiančius jį, šokinėjančius iš 
juostos į juostą, staigiai apsisukančius, pažeidinėjančius kiekvieną 
įmanomą kelių eismo taisyklę. 

— Ar esi girdėjęs, kad jis dykūnas, Kailai? 

— Taip, — nenoromis atsiliepė Kailas. Tai buvo tiesa. 

Bardas nusprendė padėti sutriuškinti vargšelį Bartkovskį. 

— Kol kas jis išdirbo mažiausiai valandų jūsų grupėje. 

Kolegų apkalbinėjimas firmoje buvo tarsi kontaktinis sportas, ir 
partneriai niekuo nenusileido bendradarbiams. Bendradarbis, kuris 
per daug skuba taupydamas laiką ar vengia projektų, užsidirba tingi- 
nio etiketę, ir ji prilimpa visam laikui. Daugumai dykūnų tai buvo nė 
motais. Jie dirbdavo mažiau, gaudavo tą pačią algą ir beveik nerizikavo 
būti atleisti, nebent vogtų pinigus iš kliento arba įsipainiotų į sekso 
skandalą. Jų premijos buvo mažos, bet kas nori premijos, kai gauna 
įspūdingą čekį? Karjeros dykūnai galėdavo išlikti firmoje šešerius ar 
net septynerius metus, kol būdavo informuoti, jog partneriais netaps, 
ir paprašyti išeiti. 

— O Džefas Taboras? — paklausė Dagas. 

— Jį gerai pažįstu. Tikrai ne dykūnas. 

— Kalbama, kad jis karjeristas, — pasakė Dagas. 

— Taip, tas tiesa. Jis mėgsta pirmauti, tačiau ne iš tų, kurie per- 
kąstų gerklę. 

— Taujis patinka, Kailai? 

— Taip. Taboras geras vyrukas. Ir velniškai protingas. 

— Akivaizdu, kad ne toks jau ir protingas, — tarė Bardas. — Su- 
simovė per egzaminą. 

Kailas neturėjo ką atsakyti, bet nieko ir nereikėjo sakyti, nes 
prieš juos išlindo geltonas taksi, priversdamas Kailą užminti stabdžius 
ir tuo pat metu nuspausti signalą. Pro langą išlindo kumštis, tada pa- 
sirodė piktas didysis pirštas, ir Kailas pirmą kartą buvo iškeiktas. Ne- 


sinervink, tarė jis sau. 

— Tų idiotų reikia saugotis, — tarė Dagas. 

Nuo užpakalinės sėdynės atsklido traukiamo popieriaus čežėji- 
mas, ir Kailas suprato, kad jie peržiūrinėja kažkokį dokumentą. 

— Dalyvaus teisėjas Henesis ar jo magistratas? — paklausė Da- 
gas Bardo. 

Kailas buvo paliktas ramybėje, ir jis tik apsidžiaugė tuo. Geriau 
jau sukoncentruoti dėmesį į gatves, nei aptarinėti kolegų darbą. 

Po dešimties minučių važiavimo Kailas buvo šlapias nuo prakaito 
ir sunkiai kvėpavo. 

— Nasauir Čamberso gatvių kampe yra aikštelė, per du kvartalus 
nuo teismo rūmų, — pranešė Bardas. 

Kailas nervingai linktelėjo. Jis rado aikštelę, tačiau ji buvo pilna, 
ir tai sukėlė didžiulį nepasitenkinimą ant užpakalinės sėdynės. 

Vadovavimą perėmė Pekhemas. 

— Klausyk, Kailai, mes labai skubame. Tiesiog išleisk mus prie- 
šais teismo rūmus Folio aikštėje, tada apsuk kvartalą ir susirask vietą 
gatvėje. 

— Kurioje gatvėje? 

Dagas kišosi dokumentus atgal į lagaminėlį. Bardui staiga prirei- 
kė paskambinti telefonu. 

— Nesvarbu. Bet kurioje, o jei nerasi, apvažiuok ratą dar kartą. 
Išleisk mus čia. 

Kailas sustojo prie šaligatvio, ir už jų pasigirdo piktas trimitavi- 
mas. Abu advokatai išsiropštė lauk. Paskutiniai Pekhemo žodžiai buvo 
tokie: „Tiesiog pasivažinėk, gerai? Ką nors surasi. 

Bardas sugebėjo atsiplėšti nuo pokalbio telefonu ir pasakyti: „Ir 
būk atsargus. Tai mano žmonos automobilis“ 

Likęs vienas Kailas atsipūtė ir pamėgino atsipalaiduoti. Jis pasu- 
ko šiaurės kryptimi į Centro gatvę, pavažiavo keturis kvartalus, tada 
pasuko kairėn į Leonardo gatvę ir nuvažiavo į vakarus. Visur, kur tik 
galėjai pastatyti automobilį, stovėjo stulbinama gausybė ženklų, drau- 
džiančių tai daryti. Jis nepravažiavo nė vienos stovėjimo aikštelės, už- 
tat matė kelis policininkus, kaišiojančius už valytuvų baudos talonus. 
Pamažu praslinkęs dar vieną kvartalą, Kailas įsuko į Brodvėjų, kur 

eismas buvo dar intensyvesnis. Pasistūmėjęs per šešis kvartalus, pa- 
suko kairėn į Čamberso gatvę. Pravažiavęs du kvartalus vėl atsidūrė 
prie teismo rūmų, kuriuose turėjo debiutuoti kaip teismų advokatas, 
nesvarbu, kad atsarginis. 

Kairėn į Centro, kairėn į Leonardo, kairėn į Brodvėjų, kairėn į 
Čamberso, vėl prie teismo rūmų. Įpratęs skaičiuoti darbo laiką, jis 
stebėjo laikrodį. Antras ratas užtruko septyniolika minučių, ir Kailas 
vėl nerado kur pastatyti automobilį. Jis pamatė tuos pačius ženklus, 
tuos pačius eismo policininkus, tuos pačius gatvės valkatas ir tą patį 
narkotikų prekeivį, sėdintį ant suoliuko ir kalbantį telefonu. 

Rodyklė atslinko ties devinta valanda, praslinko tolyn, o iš Pekhe- 
mo nebuvo nė žinios, netgi skubaus „kur, po galais, esi? Bylos svars- 
tymas tikriausiai jau įsibėgėjo be teismų advokato Kailo. Užtat šoferis 
Kailas dirbo visu smarkumu. Po trečio rato maršrutas taip įkyrėjo, kad 
jis pridėjo dar porą kvartalų į šiaurę ir į vakarus. Norėjo stabtelėti ir 
nusipirkti kavos išsinešti, bet pabijojo aplaistyti Bardo žmonos nau- 
jojo jaguaro smėlio spalvos odinę sėdynę. Jis buvo nugrimzdęs į ją 
ir prie vairo jautėsi gana patogiai. Labai puikus automobilis. Šimtas 
tūkstančių dolerių, tačiau neabejotinai vertas kiekvieno cento. Kuro 
bakas buvo pustuštis, ir Kailą tai neramino. Toks lėtas važiavimas su 
dažnais sustojimais vargina galingą variklį. Svarstymas, į kurį jis nepa- 
teko, buvo svarbus, į jį susirinko daug įtakingų advokatų, kurie norės 
pareikšti savo nuomonę, tad jis gali užsitęsti. Tačiau visos leistinos 
automobilių statymo vietos Žemutiniame Manhatane užimtos, o jis 
gavo gana aiškius nurodymus „pasivažinėti, tad jam nelieka nieko 
kita, kaip deginti kurą. Kailas ėmė dairytis degalinės. Jis pripildys 
baką, pateiks klientui sąskaitą ir užsidirbs pliusą nuo Bardo. 

Kai bakas buvo pilnas, ėmė svarstyti kitas galimybes užsidirbti 
pliusų. Gal skubiai nuplovus mašiną? Gal skubiai pakeitus tepalą? Kai jis 
pravažiavo pro teismo rūmus septintą ar aštuntą kartą, gatvės prekeivis, 
pardavinėjantis šviežius riestainius, pažiūrėjo į jį, skėstelėjo rankomis ir 
pasakė kažką panašaus į „gal tu pamišęs, žmogau?“ Tačiau Kailas išliko 
ramus. Jis nusprendė nekeisti tepalo ir neplauti automobilio. 

Apsipratęs su judėjimu jis paėmė telefoną ir paskambino Deilei. 
Ji atsiliepė po trečiojo signalo ir pašnibždomis tarė: 

— Aš bibliotekoje. 

— Ar gerai jautiesi? 

— Taip. 

— Iš balso taip neatrodo. 

Tyla. 

— Ašjau antra naktis be miego. Man regis, kliedžiu. 

— Tavo balsas siaubingas. 

— Kur tu? 

— Šiuo metu esu Leonardo gatvėje, važinėjuosi Noelio Bardo 
žmonos naujuoju jaguaru. Ką gi dar galėčiau daryti? 

— Gailiuosi, kad paklausiau. Kaip laidotuvės? 

— Klaikios. Pavakarieniaukime šįvakar. Man reikia su kuo nors 
pabūti. 

— Aš eisiu namo, tiesiai į lovą, miegoti. 

— Tau reikia pavalgyti. Pakeliui nupirksiu kinų maisto, išgersi- 
me po taurę vyno, tada eisime miegoti. Jokio sekso. Esame tai darę ir 
anksčiau. 

— Pažiūrėsim. Turiu eiti iš čia. Iki. 

— Kaip manai, tau pavyks? 

— Abejoju. 

Vienuoliktą valandą Kailas pasveikino save, nes dabar galėjo pa- 
teikti klientui 800 dolerių sąskaitą už važinėjimąsi ratais. Tada nusi- 
juokė. Yale Law Journal vyriausiasis redaktorius sėdi už vairo, tobulai 
sukiojasi gatvėmis, sklandžiai ir laiku sustoja bei pajuda, stebi žen- 
klus, sumaniai išvengia geltonųjų taksi automobilių — ach, štai koks 
įtakingo Volstrito advokato gyvenimas. 

Jei tik jį dabar matytų jo tėvas. 

Telefonas suskambo 11.40. 

— Mes jau išeiname iš teismo rūmų, — tarė Bardas. — Kas tau 
atsitiko? 

— Neradau, kur pastatyti automobilį. 

— Kur esi? 

— Už dviejų kvartalų nuo teismo rūmų. 

— Paimk mus ten, kur išleidai. 

— Su malonumu. 

Po poros minučių Kailas pričiuožė prie šaligatvio it patyręs vai- 
ruotojas, ir du jo keleiviai sušoko ant užpakalinės sėdynės. Pajudėjęs 
jis pasiteiravo: 

— Kur važiuojam? 

— Į biurą, — pasigirdo irzlus Pekhemo atsakymas, ir kurį laiką 
visi tylėjo. 

Kailas tikėjosi, kad jie ims tardyti, kur jis buvęs pastarąsias kelias 
valandas. Kur tu buvai, Kailai? Kodėl praleidai bylos svarstymą, Kai- 
lai? Bet nieko. Jis liūdnai suvokė, kad jo visiškai niekas nepasigedo. 
Kad suardytų tylą, pagaliau pasiteiravo: 

— Kaip sekėsi bylos svarstymas? 

— Nesisekė, — atsiliepė Pekhemas. 

— Koks svarstymas? — tarė Bardas. 

— Tai ką veikėte nuo devintos ryto? — paklausė Kailas. 

— Laukėme, kol garbusis Teodoras Henesis atsikratys pagirių ir 
pamalonins mus savo apsilankymu, — pasakė Bardas. 

— Svarstymas buvo atidėtas dviem savaitėms, — tarė Pekhemas. 


Kai jie išlipo iš lifto trisdešimt antrame aukšte, suvibravo Kailo 
telefonas. „Skubiai laukiam kabinete. Problemos“, — perskaitė Taboro 
žinutę. 

Taboras pasitiko jį prie laiptų. 

— Kaip teisme? 

— Puikiai. Man be galo patinka teismų advokato darbas. Tai ko- 
kios problemos? — Jie skubėdami perėjo koridoriumi, pro sekretorę 
Sandrą. 

— Dėl Deilės, — sušnabždėjo Taboras. — Ji apalpo, pargriuvo, 
išsijungė, kažkas panašaus. 

— Kuri? 

— Aš paslėpiau kūną. 

Deilė nejudėdama gulėjo kabinete ant miegmaišio, kurį iš dalies 
slėpė Taboro stalas. Ji buvo atsimerkusi, atrodė sąmoninga, tačiau 
labai išblyškusi. 

— Ji pabudo penktą valandą antradienio rytą ir nuo tada ne- 
miegojo. Iš viso apie penkiasdešimt penkias valandas; tikriausiai tai 
rekordas. 

Kailas priklaupė šalia jos ir švelniai paėmė už riešo. 

— Ar gerai jautiesi? 

Ji linktelėjo, tačiau neįtikinamai. 

Taboras, sargybinis, kalbėjo dairydamasis: 

— Ji nenori, kad kas nors sužinotų, supranti. Aš sakau, kad reikia 
pakviesti slaugę. Ji sako, kad ne. Ką tu manai, Kailai? 

— Niekam nesakykit, — tyliu trūkinėjančiu balsu ištarė Dei- 
lė. — Aš tik apalpau, nieko rimta. Viskas gerai. 

— Tavo pulsas normalus, — tarė Kailas. — Ar gali paeiti? 

— Manyčiau. 

— Tuomet mes visi išsprūsime papietauti, — tarė Kailas. — Aš 
nuvešiu tave namo, ir tu turėsi pailsėti. Taborai, iškviesk automobilį. 

Suėmę už pažastų jie pamažu pastatė ją ant kojų. Deilė atsistojo, 
giliai įkvėpė ir tarė: 

— Aš paeisiu. 

— Mes eisime šalia, — tarė Kailas. 

Žengdami iš pastato jie sugavo vieną kitą smalsų žvilgsnį — 
smulki, dailiai apsirengusi jauna bendradarbė, labai išblyškusi, įsiki- 
busi į parankes dviem savo kolegoms — akivaizdu, kad skuba pietauti, 
bet kam tai rūpi. Taboras padėjo jai įsėsti į automobilį, tada sugrįžo į 
kabinetą pridengti pėdsakus, jei būtų būtina. 

Kailas beveik nešte užnešė merginą į jos butą, padėjo nusirengti 
ir paguldęs apkamšė. Tada pabučiavo į kaktą, išjungė šviesą ir uždarė 
duris. Ji iškart užmigo. 

Nuėjęs į svetainę Kailas nusivilko švarką, nusirišo kaklaraištį ir 
nusiavė batus. Ant mažo virtuvės stalo jis pasidėjo savo kompiuterį, 
firmos telefoną ir aplanką su medžiaga memorandumui, kurį buvo 
apleidęs. Kai patogiai įsitaisė, jo vokai pamažu apsunko ir Kailas nu- 
ėjo ant sofos nusnausti. Po valandos jį pažadino Taboro skambutis. 
Kailas jį patikino, jog Deilė mieganti ir viskas bus gerai, kai ji išsi- 
miegos. 

— Ketvirtą laukiama pranešimo, — tarė Taboras. — Svarbios 
naujienos apie atsiskyrimą. Pasitikrink savo paštą. 

Lygiai ketvirtą po pietų „Skalis ir Peršingas“ išsiuntinėjo savo ad- 
vokatams laiškus, skelbiančius apie šešių partnerių ir trisdešimt vieno 
bendradarbio išėjimą iš teisminių ginčų skyriaus. Buvo išvardytos 
pavardės. Potvarkis įsigaliojo tos dienos septynioliktą valandą. Toliau 
pranešime ėjo įprastas tuščiažodžiavimas apie firmos didybę ir patiki- 
nimas, kad atsiskyrimas neturės jokios įtakos visaverčiam firmos dar- 
bui teikiant paslaugas tokiai daugybei nuostabių ir vertingų klientų. 

Kailas atsargiai pravėrė miegamojo duris. Ligonė gulėjo kaip pa- 
guldyta ir ramiai kvėpavo. 

Jis prigesino svetainėje šviesas ir išsitiesė ant sofos. Tegu jį 
skradžiai tą memorandumą ir tas darbo valandas. Velniop firmą bent 
jau kelioms vogtoms akimirkoms. Ar dažnai jis turi progą šitaip atsi- 
palaiduoti ketvirtadienio popietę? Atrodė, kad laidotuvės vyko prieš 
mėnesį. Pitsbergas pasitraukė į kitą galaktiką. Baksterio nebėra, tačiau 
jis nepamirštas. Jam reikėjo Džojaus, bet Džojaus irgi nebėra. 

Jį vėl pažadino telefono vibravimas. Pranešimas nuo Dago Pek- 
hemo. „Kailai, dideli pokyčiai teisminių ginčų skyriuje. Mane paskyrė 
dirbti prie „Trylon“ bylos. Tave irgi. Rytoj rytą, lygiai septintą, Vilsono 
Rašo kabinete. 

yresniojo teisminių ginčų skyriaus partnerio ir firmos valdy- 

V. komiteto nario nejaudino kvadratinio metro kaina. Vil- 
sono Rašo kabinetas užėmė didesnįjį trisdešimt pirmo aukšto kampą, 
keturis kartus didesnį nei bet kuris kitas Kailo iki šiol matytas plotas. 
Buvo akivaizdu, kad ponui Rašui patiko laivai. Jo nupoliruotas ir spin- 
dintis ąžuolinis stalas stovėjo ant keturių vairų iš senų jachtų. Už jo 
ant ilgos komodos rikiavosi įmantrių modelių kolekcija — grakštūs 
kliperiai, škunos ir panašūs. Kiekviename paveiksle buvo po vieną didį 
laivą jūroje. Įėjęs ir paskubomis apsižvalgęs Kailas pasijuto beveik lau- 
kiąs, kada susiūbuos grindys ir ant kojų plūstelės sūrus vanduo. Tačiau 
mintys apie interjerą išgaravo, kai ponas Rašas tarė: 

— Labas rytas, Kailai. Prašom čionai. 

Didysis vadas stojosi nuo plataus konferencijų stalo tolimajame 
kabineto gale. Prie jo jau buvo susirinkęs didelis būrys; laukė dideli 
darbai. Kailas atsisėdo šalia Dago Pekhemo. Visi paskubomis susipa- 
žino. Susirinkime dalyvavo dar devyni, neskaitant pono Rašo ir pono 
Pekhemo, ir Kailas atpažino daugumą veidų. Tarp jų buvo ir Šerė Ebni, 
vyresnioji bendradarbė, kurią stebėjo Benis. Ji nusišypsojo jam. Kailas 
atsakė tuo pačiu. 

Ponas Rašas, sėdintis stalo gale, ėmė paskubomis nagrinėti susi- 
dariusią padėtį. Du iš partnerių, kurie sukilo kartu su Tobiu Rolandu, 
ir septyni iš trisdešimt vieno bendradarbio, buvo priskirti prie bylos 
„Trylon“ prieš „Bartin“ — „netrukus apie tai sužinosite daug daugiau“ 


— todėl buvo būtina nedelsiant perskirstyti firmos pajėgas, nes klien- 

tas, „Trylon“, buvo svarbus ir reiklus. Dėl to į kovą stoja du partneriai, 
Dagas Pekhemas ir moteris, vardu Izabelė Gafni, bei aštuoni bendra- 
darbiai. 

Ponas Rašas aiškino, kaip įtariai „Trylon“ teisininkai žiūri į tokį 
dezertyravimą ir kaip yra svarbu didinti pajėgas, tikrąja žodžio prasme 
mesti daugiau advokatų prieš EPE ir „Bartin Dynamics. 

Izabelė, arba Izė, kaip ją vadino už akių, buvo tam tikra prasme 
pagarsėjusi, nes kartą liepė dviem bendradarbiams laukti gimdykloje, 
kur ji buvo trumpam užklydusi pagimdyti kūdikį. Firmoje buvo kalba- 
ma, kad niekas nėra matęs jos šypsantis. Ir dabar ji neketino šypsotis, 
kai ponas Rašas ėmė pergrupuoti pajėgas ir mikliai manevruoti turi- 
mais neribotais teisiniais talentais. 

Į komandą buvo paskirti du pirmųjų metų bendradarbiai — Kai- 
las ir kažkoks paslaptingas jaunuolis iš Pensilvanijos, vardu Etvoteris. 
Iš dvylikos teisminių ginčų skyriaus naujokų Etvoteris buvo tyliausias 
ir vienišiausias. Deilė buvo antra po jo, tačiau ji buvo gerokai „atšilusi“, 
bent jau Kailo nuomone. Jis vėl praleido naktį ant jos sofos, vienas, 
nes ji miegojo it užmušta. Kailas miegojo mažai. Pernelyg daug ką rei- 
kėjo apsvarstyti. Priblokštas žinios apie paskyrimą dirbti prie „Trylon“ 
bylos, jis ilgai stebeilijosi į lubas ir murmėjo sau po nosimi. Siaubingas 
Baksterio nužudymas, šermenų ir laidotuvių vaizdai, aštrūs Džojaus 
Bernardo žodžiai — kas galėtų miegoti su tokiais košmarais? 

Vėliau tą vakarą Kailas paskambino Pekhemui ir pamėgino iš- 
gauti, kodėl jis buvo atrinktas dirbti prie bylos, apie kurią gana garsiai 
išdėstė savo nuomonę. Pekhemas neišreiškė jokios užuojautos ir ne- 
buvo nusiteikęs kalbėti. Sprendimą priėmė Vilsonas Rašas. Pokalbis 
baigtas. 

Ponas Rašas dabar dėstė bylos pagrindus, informaciją, kurią Kai- 
las jau susidėjo į atmintį prieš mėnesius. Buvo išdalyti segtuvai. Taip 
praslinko pusvalandis, ir Kailas ėmė svarstyti, kaip toks nuobodus ir 
metodiškas žmogus kaip Vilsonas Rašas gali būti toks geras teismų 
advokatas. Netrukus šalims bus leista susipažinti su priešingos šalies 
keliamais faktais. Buvo numatyta mažiausiai dvidešimt liudytojų par- 
odymų dalyvaujant priešingos šalies advokatui. 

Kailas žymėjosi, nes visi kiti žymėjosi, tačiau jis galvojo apie 
Benį. Ar Benis jau žino, kad Kailas laimėjo šią prizinę vietą? Benis ži- 
nojo visus „Trylon“ komandos narius. Jis žinojo, kad Šerė Ebni kuravo 
Džeką Makduglą. Ar firmoje yra dar vienas šnipas? Dar viena Benio 
ir jo šantažo auka? Jei taip, ar tas žmogus stebi Kailą ir pranešinėja 
Beniui? 

Nors jis nekentė visų susitikimų su Beniu, jų kitas pasimatymas 
bus didžiausias iššūkis. Kailui teks bendrauti ir civilizuotai kalbėtis. 
su žmogumi, atsakingu už Baksterio Teito nužudymą, ir jis turės tai 
daryti neišsiduodamas, kad kažką žino. 

— Ar turite klausimų? — paklausė ponas Rašas. 

Kurgi ne, pagalvojo Kailas, daugiau klausimų, nei tu gali atsakyti. 

Po valandą užtrukusios apžvalgos ir nurodymų Kailas, Etvoteris 
ir kiti šeši bendradarbiai nuėjo paskui Šerę Ebni į slaptąjį kambarį aš- 
tuonioliktame aukšte. Gal kam ir slaptas, tačiau Benis su Noeliu jau 
žinojo ir apie jį. Pakeliui jie buvo supažindinti su Gantu, apsaugos spe- 
cialistu. Gantas sustabdė komandą prie durų ir paaiškino, jog tai vie- 
nintelės durys. Pro jas jie įeisią ir išeisią, o tam reikėsią koduotos plas- 
tikinės juostelės, mažesnės už kreditinę kortelę. Kiekvienas advokatas 
gaus po tokią kortelę, ir kaskart įeinant ar išeinant kortelės duomenys 
bus registruojami. Paskui Gantas linktelėjo į lubas ir informavo, kad 
patalpoje įrengtos vaizdo kameros, kuriomis viskas stebima. 

Kambarys buvo maždaug Vilsono Rašo kabineto dydžio. Be 
langų, plikomis sienomis, su apšiurusiu alyvuogių spalvos kilimu. 
Išskyrus dešimt keturkampių stalų su dideliais kompiuteriais ant jų, 
kambaryje daugiau nieko nebuvo. 

Vadovavimą perėmė Šerė Ebni. 

— Šioje byloje jau yra per keturis milijonus dokumentų, ir jie visi 
yra čia, mūsų virtualiame sandėlyje, — tarė ji, tarytum išdidi motina 
tapšnodama per kompiuterį. — Tikrieji dokumentai laikomi saugo- 
mame sandėlyje Vilmingtone, tačiau juos galima rasti bet kuriame 
iš šių kompiuterių. Pagrindinis serveris užrakintas šalia esančiame 
kambaryje. — Ji nesiliovė tapšnoti. — Tai labai protingi kompiuteriai, 
pagaminti kompanijos, apie kurią jūs niekada negirdėjote ir niekada 

neišgirsite, užsakymu. Jokiomis aplinkybėmis nebandykite taisyti, 
tikrinti ar šiaip kišti nagus prie įrangos. 

— Programinė įranga vadinasi „Garsinė“ ir ji taip pat sukurta 
būtent šiai bylai. Iš tiesų tai toks naminis darinys, kurį sukūrė mūsų 
kompiuterių specialistai, tam tikra „Advokato“ versija su visokiais 
skambučiais ir švilpukais apsaugos dėlei. Leidimo kodas keičiasi kiek- 
vieną savaitę. Slaptažodis keičiasi kiekvieną dieną, kartais dukart per 
dieną. Jam pasikeitus, jūs gausite koduotą elektroninį laišką. Jei ban- 
dysite įeiti naudodami neteisingą kodą ar slaptažodį, atsivers tikras 
pragaras. Jus gali atleisti. 

Ji nužvelgė visus kaip galėdama grėsmingiau, tada tęsė: 

— Sistema yra savarankiška, tad prie jos negalima prieiti iš ku- 
rios nors kitos firmos vietos ar už jos ribų. Ji susieta su pagrindiniu 
procesoriumi, jūs tiesiog negalėsite prie jos prisijungti. Tai vienintelė 
vieta, vienintelis kambarys, kuriame galite prieiti prie dokumentų, ir 
šis kambarys uždaromas 22.00, o atidaromas 6.00. Deja, čia nebus ga- 
lima nakvoti, tačiau jis veikia septynias dienas per savaitę. 

Jai paliepus, visi bendradarbiai susėdo priešais kompiuterius ir 
gavo leidimo kodus bei slaptažodžius. Ant ekranų nebuvo jokių gamin- 
tojų ar programinės įrangos kūrėjų logotipų. 

Šerė vaikštinėjo nuo advokato prie advokato, žiūrėdama į ekra- 
nus ir pamokslaudama kaip koledžo dėstytoja. 

— Pradžioje yra pateikta išsami mokymo programa, ir aš labai 
siūlyčiau susipažinti su ja šiandien. Prisitraukite rodyklę. Dokumen- 
tai yra suskirstyti į tris pagrindines grupes, kurios savo ruožtu turi 
šimtus pogrupių. A kategorijoje laikomas bevertis šlamštas, su kuriuo 
„Bartin“ jau susipažino — laiškai, elektroninė korespondencija, me- 
morandumai, sąrašas ilgas. B kategorijoje — svarbūs dokumentai, su 
kuriais reikės supažindinti priešingą bylos pusę, tačiau mes dar visų 
neparodėme. R kategorijoje — „Ribotas“ — laikomi tikrai svarbūs 
technologiniai tyrimai, dėl kurių ir kilo šis ginčas. Jų čia koks milijo- 
nas. Tai labai slapti, siauram ratui skirti dokumentai, ir niekas, išsky- 
rus teisėją, nežino, ar jie kada nors bus atskleisti „Bartin“. Ponas Rašas 
mano, kad ne. R kategorija yra konfidenciali, slapta, Advokato Darbo 

Produktas. Kai įeisite į R kategoriją, jūsų įėjimas bus automatiškai už- 
registruotas pono Ganto kompiuteryje. Ar turite klausimų? 

Visi aštuoni bendradarbiai spoksojo į ekranus galvodami tą patį 
— čia yra keturi milijonai dokumentų, ir kažkas turi juos peržiūrėti. 

— „Garsinė“ programa — nuostabi, — pasakė Šerė. — Kai ją įval- 
dysite, galėsite per sekundę rasti reikiamą dokumentą ar dokumentų 
grupę. Aš būsiu čia visą likusią dieną ir jums padėsiu. Kuo greičiau su- 
sipažinsite su virtualiąja biblioteka, tuo bus paprasčiau gyventi. 


Dvidešimt po ketvirtos penktadienį po pietų Kailas gavo laišką 
nuo Benio. Šis rašė: „Susitikime šįvakar devintą valandą. Smulkiau 
— vėliau. BV. 

Kailas atsakė: „Negaliu. 

Benis parašė: „Rytoj po pietų, tarkim, trečią ar ketvirtą?“ 

Kailas: „Negaliu. 

Benis: „Sekmadienį vakare, dešimtą?“ 

Kailas: „Negaliu. 


Kailas miegojo, kai kažkas pabeldė į jo buto duris dešimt minučių 
po septintos sekmadienio rytą. 

— Kas ten? — šūktelėjo jis, svirduliuodamas per užverstą sve- 
taine. 

— Benis, — pasigirdo atsakymas. 

— Ko tau reikia? — piktai pasiteiravo Kailas prie durų. 

— Atnešiau tau kavos. 

Kailas atrakino duris, atsegė grandinėlę, ir Benis įskubėjo į kam- 
barį. Rankose jis laikė du didelius kavos puodelius. Jis pastatė juos ant 
stalo ir apsidairė. 

— Nair skylė, — tarė jis. — Maniau, kad šiek tiek uždirbi. 

— Ko nori? — atkirto Kailas. 

— Man nepatinka, kai mane ignoruoja, — tokiu pačiu tonu 
atšovė Benis ir palinko į priekį, tarsi ketintų pulti. Jo veidas buvo 

įsitempęs, o akys liepsnojo. Jis atkišo pirštą beveik liesdamas Kailo 
veidą. — Tu manęs neignoruok, supratai? — sušnypštė jis. Tai buvo 
"pirmas pykčio protrūkis Kailo akivaizdoje. 

— Ramiau. 

Kailas praslydo pro jį stumtelėjęs pečiu ir nuėjo į miegamąjį, kur 
susirado marškinėlius. Kai sugrįžo į svetainę, Benis nuiminėjo nuo 
puodelių dangtelius. 

— Pasakok, kas nauja. 

Artimiausias ginklas buvo pigi keraminė lempa, kurią Kailas rado 
naudotų daiktų parduotuvėje. Jis paėmė kavą, bet nepadėkojo. Tada 
vėl žvilgtelėjo į lempą ir pagalvojo, kaip gražiai ji dužtų į Benio pliką 
galvą, kaip būtų malonu išgirsti dūžtant jas į šipulius, abi — lempą 
ir kaukolę, ir kaip lengvai jis galėtų pabėgti, kol tas mažas smirdžius 
kraujuotų ant pigaus kilimo ir galop nusibaigtų. Linkėjimai nuo mano 
seno bičiulio Baksterio. Kailas gurkštelėjo kavos ir atsiduso. Abu vyrai 
tebestovėjo. Benis buvo su savo pilku lietpalčiu, Kailas pasipuošęs rau- 
donomis trumpikėmis ir suglamžytais marškinėliais. 

— Vakar mane paskyrė prie „Trylon“ bylos. Gera žinia, a, o galjau 
žinojai apie tai? 

Benio akys neatskleidė nieko. Jis atsigėrė kavos, tada tarė: 

— O slaptasis kambarys aštuonioliktame aukšte? Papasakok 
apie jį. 

Kailas nupasakojo. 

— O kompiuteriai? 

— Gamintojas nežinomas. Elementarūs staliniai kompiuteriai, 
bet neva pagaminti specialiai šiam projektui, visi sujungti su serveriu, 
kuris užrakintas gretimam kambaryje. Daugybė atminties, su visais 
skambučiais ir švilpukais. Visur vaizdo kameros, gretimam kamba- 
ry — saugos specialistas, kuris viską stebi. Tuščias reikalas, jei pa- 
klaustum manęs. Iš ten nieko neįmanoma pavogti. 

Benis tik suniurnėjo ir kreivai šyptelėjo. 

— Esame ir ne tokias saugyklas įveikę, patikėk. Viską įmanoma 
pavogti. Bet palik tai mums. „Garsinė programa? 

— Taip. 

— Jau susipažinai su ja? 

— Dar ne. Šįryt eisiu į dar vieną pamoką. 

— Kiek dokumentų? 

— Per keturis milijonus. 

Pagaliau Benis nusišypsojo. 

— Kaip ir kada įmanoma patekti į kambarį? 

— Jis veikia septynias dienas per savaitę, tačiau uždaromas nak- 
čiai nuo dešimtos iki šeštos ryto. Jame yra tik vienos durys ir mažiau- 
siai trys stebėjimo kameros. 

— Ar kas nors jus registruoja, kai ateinatė? 

— Regis, ne. Bet raktas automatiškai registruoja kiekvieną įėjimą 
ir išėjimą. 

— Parodyk man raktą. 

Kailas nenoromis atnešė raktą ir padavė Beniui. Benis apžiūrėjo jį 
it chirurgas, tada grąžino. 

— Noriu, kad per kitas kelias dienas kaip galima dažniau lan- 
kytumeisi tame kambaryje, bet nesukelk įtarimų. Eik skirtingomis 
valandomis ir viską stebėk. Susitiksime antradienį vakare, dešimtą, 
1780-ajame kambaryje „Four Seasons“ viešbutyje Penkiasdešimt sep- 
tintojoje. Supratai? 

— O taip. 

— Irjokių netikėtumų. 

— Klausau tamsta. 

š septyniasdešimt aštuonių tūkstančių Manhatano advokatų 
112 būti taip sunku išsirinkti vieną. Kailas susiaurino są- 
rašą, surinko papildomos informacijos, kai kurias pavardes išbraukė, 
kitas pridėjo. Jis pradėjo šį slaptą projektą vos atvykęs į miestą ir ke- 
letą kartų buvo jo beatsisakąs. Jis niekada tikrai nežinojo, ar samdysis 
advokatą, tačiau dėl viso pikto norėjo turėti vieno gero pavardę. Baks- 
terio nužudymas viską pakeitė. Dabar Kailas norėjo ne tik apsisaugoti; 
jis troško teisingumo. 

Rojus Benediktas buvo baudžiamosios teisės gynybos advoka- 
tas, vadovaujantis dviejų šimtų darbuotojų firmai, įsikūrusiai aukš- 
tame pastate per kvartalą į rytus nuo „Skalio ir Peršingo“. Turint gal- 
voje dėmesį, teikiamą Kailo veiksmams, pasirinkto advokato buveinė 
buvo nepaprastai svarbi. Be to, Benediktas buvo pasižymėjęs ir kitose 
svarbiose srityse. Prieš įstodamas studijuoti teisę Niujorko universi- 
tete, jis dirbo FTB, o baigęs studijas šešerius metus dirbo Teisingumo 
departamente. Jis turėjo ryšių, senų draugų, žmonių, dabar atsidū- 
rusių kitoje barikadų pusėje, tačiau tokių, kuriais galėjo pasitikėti. Jo 
specializacija — tarnautojų nusikaltimai. Jis buvo geriausiųjų miesto 
gynybos advokatų šimtuke, bet ne dešimtuke. Kailui reikėjo gero pa- 
tarimo, tačiau jis nenorėjo turėti reikalų su pernelyg pasipūtusiu tipu. 
Benedikto firma buvo dažnai minima kaip priešingos šalies atstovė 
bylose su „Skaliu ir Peršingu“. O jo krepšininko karjera Diukeine prieš 
dvidešimt penkerius metus buvo papildoma puošmena. Kalbėdamas 
telefonu Benediktas leido suprasti, kad neturi laiko tuštiems po- 

kalbiams ir pasakė nesiimąs jokių naujų bylų, tačiau prakalbus apie 
krepšinį durys atsivėrė. 

Jie susitarė susitikti pirmadienį antrą valandą, ir Kailas atvyko 
anksti. Eidamas per firmą jis negalėjo susilaikyti nepalyginęs jos su 
savąja. Ji buvo mažesnė ir neskyrė tiek dėmesio abstrakčiam menui 
bei dizainerių baldams, kad padarytų įspūdį lankytojams. Administra- 
torės irgi nebuvo tokios dailios. 

Lagaminėlyje Kailas turėjo Rojaus Benedikto dosjė — senus sta- 
tistikos duomenis ir nuotraukas iš Diukeino, biografijas iš visų teisėtai 
prieinamų šaltinių, laikraščių straipsnius apie dvi jo garsesnes bylas. 
Rojus buvo keturiasdešimt septynerių, šešių pėdų ir šešių colių ir atro- 
dė puikios formos, pasirengęs perimti kamuolį. Jo kabinetas perkrau- 
tas, mažesnis nei daugumos partnerių pas „Skalį ir Peršingą , tačiau 
puikiai įrengtas. Benediktas nuoširdžiai džiaugėsi galėdamas susipa- 
žinti su kitu Niujorko advokatu, kuris žaidė „Diukų“ komandoje. 

Kailas paaiškino, kad ne tiek daug ir žaidė. Pokalbis apie krepšinį 
užsitęsė, ir Kailas jį nutraukė: 

— Pone Benediktai... 

— Rojus. 

— Gerai, Rojau, negaliu čia užsibūti, nes esu sekamas. 

Keletą akimirkų Rojus žiūrėjo į jį sugerdamas informaciją. 

— Ir kodėl didžiausios pasaulyje firmos pirmųjų metų bendra- 
darbis yra sekamas? 

— Turiu keletą problemų. Reikalas sudėtingas, ir aš manau, kad 
man reikia advokato. 

— Aš dirbu tik su nusikaltusiais tarnautojais, Kailai. Ar padarei 
ką nors neteisėto darbe? 

— Dar ne. Bet esu spaudžiamas padaryti daug nusikaltimų. 

Rojus pastukseno pieštuku į stalą bandydamas nuspręsti, kaip 
elgtis toliau. 

— Man tikrai reikia advokato, — pasakė Kailas. 

— Mano honoraras — penkiasdešimt gabalų, — pasakė Rojus 
atidžiai stebėdamas Kailo reakciją. Jis daugmaž numanė, kiek Kailas, 
kaip pirmųjų metų bendradarbis, uždirba. Jo firma nebandė varžytis 
su „Skaliu ir Peršingu", tačiau pinigai buvo panašūs. 

— Tiek daug negaliu sumokėti. Su savimi turiu penkis tūkstan- 
čius grynaisiais. — Kailas ištraukė iš kišenės voką ir metė ant stalo. — 
Duokit man laiko, ir aš gausiu likusius. 

— Kokia tai byla? 

— Išprievartavimas, nužudymas, vagystė, pasiklausymas, pinigų 
prievartavimas, šantažas ir dar kai kas. Negaliu visko atskleisti, kol 
mudu nesusitarėme. 

Rojus linktelėjo, paskui nusišypsojo. 

— Ir šiuo metu tave kažkas seka? 

— Taip. Esu stebimas nuo vasario, tuomet dar mokiausi Jeilyje. 

— Ar tavo gyvybei gresia pavojus? 

Kailas akimirką pagalvojo. 

— Taip, gali būti. 

Ore kybojo daugybė neatsakytų klausimų, ir Rojų užvaldė smal- 
sumas. Jis atidarė stalčių ir ištraukė kažkokius dokumentus. Pasku- 
bomis juos peržvelgęs — tris susegtus lapus — kažką prirašė, tada 
pastūmė per stalą. 

— Tai teisinių paslaugų sutartis. 

Kailas paskubomis ją perskaitė. Pradinis honoraras buvo suma- 
žintas iki 5000 dolerių. Valandinis tarifas sumažintas perpus, nuo 800 
iki 400 dolerių. Kailas dar visai neseniai apsiprato, kad jam bus moka- 
ma 400 dolerių už valandą. Dabar jis taps klientu, mokančiu tiek pat. 
Jis pasirašė ir padėkojo: 

— Ačiū. 

Rojus paėmė voką ir įkišo į stalčių. 

— Nuo ko pradėsime? — paklausė jis, ir Kailas patogiau įsitaisė 
kėdėje. Nuo jo pečių ėmė slinkti didžiulis svoris. Jis dar nežinojo, ar 
košmaras eina į pabaigą, o gal jis kasasi dar gilesnę duobę, tačiau fak- 
tas, kad jis turi su kuo pasikalbėti, nepaprastai guodė. 

Kailas užsimerkė. 

— Nežinau. Tiek daug turiu papasakoti. 

— Kas tave seka? Kokie nors valstybės agentai? 

— Ne. Samdyti banditai. Labai profesionalūs. Ir aš nė nenutuo- 
kiu, kas jie. 

— Tai gal pradėkim nuo pradžių? 

— Gerai. 

Kailas pradėjo nuo Eleinos, nuo vakarėlio, kaltinimų išprievarta- 
vimu, tyrimo. Jis papasakojo apie Benį ir jo žmones, šantažą, vaizdo 
įrašą, savo slaptą misiją vogti dokumentus iš „Skalio ir Peršingo . Jis 
išsitraukė iš lagaminėlio aplanką ir paskleidė ant stalo Benio, Naidželo 
ir kitų dviejų seklių fotorobotu darytus atvaizdus. | 

— Benis Raitas — netikra pavardė. Tas tipas tikriausiai turi dvi-. 
dešimt vardų. Jis kalba su nežymiu akcentu, greičiausiai Rytų Euro- 
pos. Aš tik spėju. 

Rojus tyrinėjo Benio nuotrauką. 

— Ar įmanoma nustatyti jo tapatybę? — paklausė Kailas. 

— Nežinau. Ar žinai, kur jis? 

— Čia, Niujorke. Mačiau jį šeštadienį, o rytoj vakare vėl susitik- 
siu. Jis — mano prižiūrėtojas. Aš — jo turtas. 

— Pasakok toliau. 

Kailas išsitraukė kitą aplanką ir bendrais bruožais nupasakojo 
apie „Trylon-Bartin“ karą, remdamasis tik faktais, kurie buvo nušvies- 
ti spaudoje. Nors Rojus — jo advokatas ir prisaikdintas tylėti, Kailas 
irgi advokatas, ir jo klientas tikisi to paties. 

— Tai didžiausias kontraktas Pentagono istorijoje, todėl byla irgi 
gali tapti viena iš didžiausių. 

Rojus kurį laiką žiūrinėjo straipsnius, tada tarė: 

— Esu girdėjęs apie ją. Kalbėk. 

Kailas ėmė pasakoti apie stebėjimą ir pasiklausymą, ir Rojus pa- 
miršo apie „Trylon“ su „Bartin“. 

— Už pasiklausymą gresia penkeri metai federalinio kalėjimo, — 
tarė jis. 

— Pasiklausymas — smulkmena. Kaip dėl žmogžudystės? 

— Kas buvo nužudytas? 

Kailas papasakojo apie Džojaus pagalbą, paskui apie netikėtą 
Baksterio pasirodymą ir jo norą atsiprašyti merginos. Jis padavė Rojui 
tuziną straipsnių apie Baksterio Teito nužudymą. 

— Kažką mačiau per žinias, — pasakė Rojus. 

— Aš nešiau jo karstą per laidotuves praeitą trečiadienį, — tarė 
Kailas. 

— Užjaučiu. 

— Ačiū. Policija neturi už ko užsikabinti. Esu tikras, kad nužudy- 
mą užsakė Benis, tačiau žudikai išgaravo. 

— Kam Beniui žudyti Baksterį Teitą? — Rojus kažką žymėjosi, 
retsykiais pažvelgdamas į Benio Raito veidą ir vartydamas aplanką, 
tačiau daugiausia tiesiog suglumęs purtė galvą. 

— Jis neturėjo kitos išeities, — pasakė Kailas. — Jei Baksteriui 
būtų pavykę atlikti Eleinai neapgalvotą išpažintį, kas tikriausiai būtų 
atsitikę, tuomet viskas išslystų jam iš rankų. Manau, mergina būtų 
paklaikusi, vėl puolusi šaukti apie išprievartavimą, mane kartu su 
Džojumi ir Alanu Stroku būtų iškvietę į Pitsbergą. Mano gyvenimas 
nueitų šuniui ant uodegos. Aš palikčiau firmą, išvykčiau iš Niujorko, o 
Benis netektų savo turto. 

— Bet dabar, kai Baksteris negyvas, argi išprievartavimo byla 
nepraranda svarbos? 

— Taip, bet vis dar tebėra tas vaizdo įrašas. Ir patikėk, mes tikrai 
nenorime, kad jis būtų paviešintas. Jis siaubingas. 

— Bet tavęs joje nėra? 

— Esu tik kaip girtas mulkis. Kai prasideda seksas, manęs niekur 
nesimato. Aš netgi to neprisimenu. 

— Ir tu nenutuoki, iš kur Benis gavo tą vaizdo įrašą? 

— Tai pats svarbiausias klausimas, kurio klausiu savęs kiekvieną 
pastarųjų devynių mėnesių valandą. Niekaip negaliu suvokti, kaip jis 
sužinojo, nugirdo apie vaizdo įrašą, o paskui pavogė arba jį nusipirko. 
Nežinau, kas kelia man didesnį siaubą — pats vaizdo įrašas ar tai, kad 
jį turi Benis. 

Rojus vėl ėmė purtyti galvą. Tada atsistojo išlankstydamas savo 
ištįsusį kūną ir pasirąžė nesiliaudamas purtyti galvą. 

— Kiek praktikantų „Skalis ir Peršingas“ pasamdė praeitą vasarą? 

— Apie šimtą. 

— Vadinasi, Benis ir jo žmonės sužino šimto vasaros praktikantų 
vardus ir ima darbuotis ieškodami Achilo kulno. Surade sąraše tavo 

vardą, jie ima šniukštinėti po Pitsbergą ir Diukeiną. Jie tikriausiai su- 
žino apie išprievartavimą, spusteli ką nors policijos nuovadoje, gauna 
išprievartavimo bylą ir nusprendžia pasiknisti giliau. Byla nutraukta, 
tad policininkai kalba daugiau nei turėtų. Sklido gandai apie vaizdo 
įrašą, bet policija jo neradusi. Beniui kažkaip pavyksta. 

— Taip. 

— Jis turi daug žmonių ir daug pinigų. 

— Akivaizdu, bet kam jis dirba? 

Rojus dirstelėjo į laikrodį, susiraukė ir tarė: 

— Trečią valandą turiu susitikimą. — Jis pačiupo telefono ragelį, 
luktelėjo, tada įsakmiai sukomandavo: — Atšauk trečios valandos su- 
sitikimą. Ir prašau manęs netrukdyti. — Tada sudribo į kėdę ir pasi- 
trynė krumpliais smakrą. 

— Abejoju, ar jis dirba EPE. Nepatikėčiau, kad konkuruojanti 
firma leistų tokius pinigus, idant būtų pažeista tiek daug įstatymų. Tai 
nesuvokiama. 

— „Bartin“? 

— Jau panašiau. Daug pinigų, daug motyvų. Esu tikras, „Bartin“ 
galvoja, kad dokumentai buvo iš jų pavogti, tai kodėl jų nesusigrąži- 
nus? 

— Kiti įtariamieji? 

— O, Kailai, mes kalbame apie karines technologijas. Kinai ir 
rusai mielai vagia tai, ko negali sukurti. Toks jau tas žaidimas. Mes 
stulbiname tyrimų rezultatais, o jie tiesiog juos vagia. 

— Bet naudojantis teisininkų firma? 

— Teisininkų firma tikriausiai tik viena dėlionės detalė. Jie turi 
šnipų kitur, o tokių kaip Benis, kurie neturi nei vardo, nei namų, bet 
turi dešimt pasų, yra daugiau. Jis veikiausiai yra gerai apmokytas bu- 
vęs žvalgybos agentas, kuris dabar parsiduoda už milijonus. 

— Jis nužudė Baksterį. 

Rojus truktelėjo pečiais. 

— Tokių tipų žudymai netrikdo. 

— Nuostabu. O aš kaip tik buvau bepradedąs jaustis geriau. 

Rojus nusišypsojo, tačiau raukšlės ant kaktos neišsilygino. 

— Duok man keletą dienų visam tam suvirškinti. 

— Mes turime paskubėti. Dabar aš galiu prieiti prie dokumentų, 
ir Benis ima nekantrauti. 

— Tu susitinki su juo rytoj vakare? 

— Taip. „Four Seasons“ viešbutyje Penkiasdešimt septintojoje. 
Gal norėtum prisijungti? 

— Ačiū. Kiek laiko paprastai trunka tokie susitikimai? 

— Jei pasiseka, dešimt minučių. Mes apsižodžiuojame, tada aš 
trenkiu durimis ir išeinu. Vaidinu kietą, nors iš tikrųjų visą laiką mir- 
tinai bijau. Man reikia pagalbos, Rojau. 

— Tu atėjai ten, kur reikia. 

— Ačiū. Turiu eiti. Manes laukia Dufus. 

— Dufus? 

Kailas atsistojo ir pasilenkė virš stalo. Jis išrinko vieną fotorobo- 
tu darytą nuotrauką ir padėjo ją ant krūvelės viršaus. 

— Susipažink su Dufu, tikriausiai blogiausiu gatvės sekliu, kuris 
sekioja paskui mane pastaruosius devynis mėnesius. Čia jo draugužis 
Rufus. Jis irgi prastas, bet ne toks blogas kaip Dufus. Aš išmokau vai- 
dinti tokį neišmanėlį, kad tie klounai galvoja, kad gali sekti mane netgi 
miegodami. Jie daro daugybę klaidų. 

Jie paspaudė vienas kitam rankas ir atsisveikino. Kailui išėjus, 
Rojus dar ilgai stovėjo spoksodamas pro langą ir bandydamas suvokti 
tai, ką išgirdo. Mirtinai pavojingų profesionalų grupė persekioja dvi- 
dešimt penkerių metų buvusį Yale Law Journal vyriausiąjį redaktorių 
ir šantažuoja jį, kad šis šnipinėtų savo firmą. 

Rojų pribloškė scenarijus. Jis nusišypsojo ir priminė sau, kaip 
myli savo darbą. 


Bjaurus teisminių ginčų skyriaus advokatų skilimas turėjo švie- 
sių pusių. Reikės daugiau partnerių, ir kuo greičiau. Buvo sukurtos pa- 
aukštinimo galimybės, kad užpildytų tuščias vietas. O pirmųjų metų 
bendradarbiams svarbiausia buvo tai, jog ištuštėjo kabinetai. Vietų 
persiskirstymas prasidėjo vos pasišalinus nepatenkintiesiems. Tabo- 

ras per savaitgalį sugebėjo gauti nuosavą kabinetą ir jau sekmadienio 
vakarą perkraustė ten visą savo mantą. 

Kailui darbo vieta rūpėjo mažiausiai. Jis jau buvo pripratęs prie 
savo mažos kabinos, tuo labiau kad šalia buvo Deilė. Kartais, kai būda- 
vo visiškai saugu, jiedu pasigrabaliodavo. Jis laukdavo jos pasirodant 
su naujais drabužiais ir tikėdavosi išgirsti, ką ji dėvi ir kas visa tai su- 
kūrė. Jos drabužių aptarinėjimas teikė beveik tokį pat malonumą, kaip 
ir jų nurenginėjimas. 

Jis nustebo, kai vėlyvą pirmadienio popietę į jų kabinetą užsuko 
Šerė Ebni ir paprašė eiti su ja. Jiedu užlipo laiptais į trisdešimt ketvirtą 
aukštą ir praėję pro eilę durų ties vienomis sustojo. 

— Čia tavo, — tarė ji įžengdama. 

Tai buvo dvylika iš dvylikos pėdų kambarys su stikliniu stalu, odi- 
niais krėslais, gražiu kilimu ir į pietus išeinančiu langu, pro kurį sklido 
tikra saulės šviesa. Kailas apstulbo. Kodėl aš? — norėjo paklausti jis. 
Tačiau apsimetė esąs ramus. 

— Su geriausiais linkėjimais nuo Vilsono Rašo, — tarė ji. 

— Gražu, — atsiliepė Kailas eidamas prie lango. 

— Sekretore dalysies su Kaninhemu. Jo kabinetas šalia. Manasis 
irgi netoliese, jei ko nors reikėtų. Tavim dėta, iškart persikraustyčiau, 
nes ponas Rašas gali užsukti apžiūrėti. 

Persikraustymas truko penkiolika minučių. Kailas keturis kartus 
suvaikščiojo pirmyn atgal, o paskutinį kartą Deilė padėjo atnešti jo 
miegmaišį ir kompiuterį. Ji nuoširdžiai džiaugėsi dėl jo, netgi pasiūlė 
keletą minčių, kaip apstatyti kabinetą. 

— Kaip negerai, kad čia nėra sofos, — tarė ji. 

— Tik ne biure, brangioji. 

— Tai kur ir kada? 

— Kaip suprantu, esi nusiteikusi? 

— Man reikia, kad mane mylėtų ar bent jau geistų. 

— Tai gal iš pradžių vakarienė, o po jos greitukas? 

— O gal geriau iš pradžių maratonas, o po jo greita vakarienė? 

— O, varge. 

Jie išsliūkino iš firmos septintą vakaro ir taksi nuvažiavo į jos 

butą. Kailas sagstėsi marškinius, kai suvibravo firmos telefonas. Ne- 
žinomas partneris išsiuntinėjo elektroninius laiškus tuzinui pėsti- 
ninkų. Visi buvo prašomi nedelsiant susirinkti skubiam darbui, kuris 
nepaprastai svarbus firmos ateičiai. Nekreipdamas į jį dėmesio, Kailas 
išjungė šviesą. 

ien tik iš gryno užsispyrimo Kailas atvyko į antradienio va- 

karo susitikimą „Four Seasons“ viešbutyje keturiasdešimt 
penkiomis minutėmis vėliau. Jis tikėjosi, kad dalyvaus Naidželas, 
todėl nenustebo, kai Benio parankinis pasitiko jį prie durų ir apsimetė 
besidžiaugiąs jį matydamas. 

— Kailai, seni, kaip laikaisi? — pračiulbo jis dirbtinai šypsoda- 
masis. 

— Nuostabiai. Koks tavo vardas? 

— Naidželas. 

— A, taip, pamiršau. O pavardė? 

— Atleisk, seni. 

— Ar turi vieną pavardę, ar tiek daug, kad negali prisiminti, kurią 
naudoji šiuo metu? 

— Labas vakaras, Kailai, — atsistodamas ir sulankstydamas laik- 
raštį tarė Benis. 

— Kaip malonu tave matyti, Beni. — Kailas padėjo lagaminėlį 
ant lovos, tačiau lietpalčio nenusivilko. — Taigi, kas sušaukė šį susi- 
tikimą? — paklausė jis. 

— Papasakok mums apie kambarį aštuonioliktame aukšte, — 
tarė Benis, nusprendęs praleisti visas kitas įžangas. 

— Jau pasakojau. 

Naidželas nelaukė. 

— Dešimt monitorių ant dešimties stalų, taip, Kailai? 

— Taip. 

— O kur patys kompiuteriai? 

— Ant stalų, šalia monitorių. 

— Kokie kompiuteriai, Kailai? Aukšti, ploni, žemi ir stori? Duokš 
mums užuominą! 

— Greičiau keturkampiai, stovi monitorių dešinėje. 

Ant staliuko šalia televizoriaus gulėjo plona knygelė, jau atversta. 
Naidželas skubiai ją sugriebė. 

— Pažiūrėk į šiuos kompiuterius, Kailai. Įvairiausios formos ir 
dydžiai, įvairūs pasaulio gamintojai. Gal matai ką nors panašaus? 

Kailas atidžiai vertė puslapius. Kiekviename buvo spalvotos aš- 
tuonių kompiuterių nuotraukos, iš viso dešimt puslapių, aštuoniasde- 
šimt aparatų, smarkiai besiskiriančių savo forma ir konstrukcija. Jis 
apsistojo ties vienu, kuris labiau priminė spalvotą spausdintuvą nei 
kompiuterį. 

— Taip, ganėtinai kampuoti, — pastebėjo Naidželas. — Kiek 
disko įtaisų? 

— Nė vieno. 

— Nė vieno? Tu tikras, Kailai? 

— Taip. Šie kompiuteriai buvo sukonstruoti užsakovo užsakymu 
su įdiegta didžiausia apsauga. Juose nėra disko įtaisų, jungčių, jokių 
būdų perduoti duomenis. | 

— Valdymo pultas? Jungtukai, mygtukai, lemputės, kas nors 
tokio, Kailai? 

— Nieko. Paprasta, niekuo neišsiskirianti dėžė. 

— Serveris? 

— Užrakintas gretimame kabinete. Kad niekas nematytų. 

— Įdomu. O ekranai, Kailai? 

— Eiliniai — skystųjų kristalų plokšti monitoriai. 

— Pažiūrėkim, — tarė Naidželas atversdamas kitą knygelės sky- 
rių su įvairiausiais monitoriais. — Dydis, Kailai? 

— Keturiolika colių. 

— Įvairiaspalvis ekranas, ar ne? 

— Taip. — Kailas stabtelėjo ties trečiu puslapiu ir parodė. — Šis 
labai panašus. 

— Puiku, Kailai. 

— Spausdintuvai? 

— Nėra. 

— Niekur? Nė vieno spausdintuvo? 

— Ne. 

Naidželas nutilo, pasikrapštė skruostą ir susimąstė. 

— Tarkim, tu rengi nurodymus arba memorandumą. Kai ateina 
laikas jį pagimdyti, ką darai? 

— Pranešu kuratoriui, kuris ateina į kambarį ir jį patikrina, per- 
žiūri. Jei dokumentą reikia perduoti į teismą arba atsakovo advoka- 
tams, tuomet jis išspausdinamas. 

— Kur? Sakei, kad spausdintuvų nėra. 

— Gretimame kambaryje stovi aparatas, kurį prižiūri vienas iš 
tarnautojų. Kiekvienas išspausdintas lapas yra užkoduojamas ir nu- 
kopijuojamas. Nieko neįmanoma išspausdinti nepalikus pėdsako. 

— Neblogai, iš tiesų. — Tai pasakęs Naidželas staiga atsitraukė 
ir atsipalaidavo. 

Vadovavimą perėmė Benis. 

— Kailai, kiek kartų esi buvęs tame kambaryje? 

— Per pastarąsias penkias dienas eidavau kartą per dieną. 

— Ir kiek žmonių paprastai jame būna? 

— Įvairiai. Sekmadienį po pietų visą valandą buvau vienas. Šį 
rytą buvo dar penki ar šeši. 

— Ar esi buvęs jame vėlai vakare, po uždarymo? 

— Ne, darne. 

— Tai padaryk tai, gerai? Kurį nors vakarą nueik ten dešimtą. 

— Negaliu eiti ten be priežasties, Beni. Tai ne kavos kambarėlis. 
Patalpa nuolat stebima, kameros ir visa kita. Turi būti priežastis, ne- 
galiu šiaip sau nueiti ir žvalgytis. 

— Ar kas nors pastebi, kada ateini ir išeini? 

— Prie durų sargybinio nėra. Raktas fiksuoja kiekvieną įėjimą ir 
išėjimą; neabejoju, kad vidaus televizija viską įrašo. 

— Ar nešiesi su savimi lagaminėlį? 

— Ne. 

— Draudžiama? 

— Ne. 

— Ar vilki švarką? 

— Ne. Švarkai viduje neprivalomi. 

Kurį laiką Benis ir Naidželas žiūrėjo vienas į kitą įtemptai mąs- 
tydami. 

— Ar eisi ten rytoj? — paklausė Benis. 

— Gal. Dar nežinau. Priklausys nuo to, ko manęs paprašys iš 
ryto. 

— Noriu, kad rytoj nueitum į tą kambarį su lagaminėliu ir švar- 
ku. Kai įsitaisysi, švarką nusivilk. Lagaminėlį pasidėk po stalu. 

— Kaip manai, ar tau pavyks, Kailai? — perdėtai nerimavo Nai- 
dželas. 

— Na, žinoma. Kodėl turėtų nepavykti? Dar kas nors? Gal nu- 
sitempti dėžę kukurūzų paplotėlių su įdaru ir pritrupinti į klaviatūrą 
čederio? Ką čia sumanėte? 

— Tiesiog pasitikėk mumis, Kailai, — tyliai ištarė Naidželas. — 
Mes žinome, ką darome. 

— Tavimi nė už ką nepasitikėčiau. 

— Nagi, Kailai. 

— Žinot, aš pavargau. Norėčiau eiti... 

— Kokie planai ateinančioms dienoms? — pasiteiravo Benis. 

— Rytoj dirbsiu, išeisiu iš biuro apie penktą, nuvažiuosiu trauki- 
niu į Filadelfiją, išsinuomosiu automobilį ir važiuosiu į Jorką. Ketvir- 
tadienį valgysiu Padėkos vakarienę su tėvu. Į miestą grįšiu penktadie- 
nį vakare, o šeštadienį iš ryto būsiu darbe. Tinka? 

— Susitiksime šeštadienį vakare, — pasakė Benis. 

— Pas tave ar pas mane? 

— Smulkmenas pranešiu vėliau. 

— Geros Padėkos dienos, vyručiai, — tarė Kailas išeidamas iš 
kambario. 


Ant savo naujojo kabineto durų Kailas pakabino du neperšlam- 
pamus lietpalčius — vieną juodą, kitą šviesiai rudą. Juodąjį jis vilkė- 

davo kasdien, eidamas į darbą ir iš jo bei vaikščiodamas po miestą. 
Ruduoju naudojosi rečiau, tik tais atvejais, kai labai nenorėdavo būti 
sekamas. Trečiadienį, 14.30, jis persimetė jį per ranką ir nusileido 
liftu į antrą aukštą. Iš ten tarnybiniu liftu nusileido į rūsį, apsivilko 
lietpaltį ir pro storus vamzdžius, elektros kabelius ir šildymo maz- 
gus išėjo prie metalinių laiptų. Ten jis persimetė keliais žodžiais su 
techniku, su kuriuo jau keletą kartų buvo kalbėjęsis. Siaura gatvelė, 
skirianti firmos pastatą nuo gretimo penkiasdešimties aukštų dango- 
raižio, buvo nušviesta saulės. Po dešimties minučių jis įžengė į Rojaus 
Benedikto kabinetą. 

Jie buvo trumpai šnektelėję telefonu, ir planas Kailą neramino. 

O Rojus jautėsi visiškai ramus. Jis išstudijavo informaciją, iš- 
analizavo faktus ir padarinius, pasvėrė galimas problemas ir buvo 
pasiengęs veikti. 

— Turiu draugą iš FTB, — prabilo jis. — Draugą, kuriuo visiškai 
pasitikiu. Prieš daugelį metų, prieš man tampant advokatu, mudu kar- 
tu dirbome, ir nors dabar esame skirtingose barikadų pusėse, aš pasi- 
tikiu juo netgi labiau. Jis labai įtakingas asmuo Niujorko skyriuje. 

Kailas prisiminė savo paskutinį susidūrimą su FTB. Netikri var- 
dai, netikri ženkleliai, ilga naktis su Beniu viešbučio kambaryje. 

— Aš klausau, — skeptiškai tarė Kailas. 

— Noriu su juo susitikti ir viską papasakoti. Viską. 

— Kąjis darys? 

— Buvo padaryti nusikaltimai. Kiti nusikaltimai yra daromi. Dar 
kiti — planuojami. Ir nemaži nusikaltimai. Spėju, kad tai jį apstulbins, 
kaip apstulbino mane. Spėju, kad įsikiš FTB. 

— Tai Benį prigriebs fedai? 

— Taip. Negi nenori, kad jį uždarytų? 

— Visam gyvenimui. Tačiau jis turi platų slaptą tinklą. 

— FTB išmano, kaip spęsti spąstus. Kartais jie susimauna, ta- 
čiau jų reputacija labai gera. Aš nuolat su jais bendradarbiauju, Kailai. 
Žinau, kokie protingi tie vyrukai. Jei pasikalbėsiu su jais dabar, jie pa- 
tyliukais įsitrauks į žaidimą ir paruoš dirvą. Panorėję galės mesti prieš 
priešą visą armiją. Nes dabar tau reikia armijos. 

— Ačiū. 

— Man reikia tavo leidimo pasikalbėti su FTB. 
— Ar gali būti, kad jie tik žvilgtelės ir nusisuks? 
— Gali, bet aš tuo abejoju. 

— Kada ketini pasikalbėti su savo draugu? 

— Galbūt net šią popietę. 

Kailas beveik nedvejojo. 

— Sutinku. 


33 SKYRIUS 


uvo beveik vidurnaktis, kai Kailas patyliukais įslinko pro ne- 

E - virtuvės duris į šeimos namą Jorke. Visos šviesos 
buvo išjungtos. Jo tėvas žinojo, kad Kailas atvyks vėlai, tačiau Džonas 
Makavojus niekam neleido trukdyti nakties miego. Zakas, senas kolių 
veislės šuo, dar nesutikęs tokio įsibrovėlio, kuris jam nepatiktų, tingiai 
pakėlė galvą nuo pagalvėlės savo jaukiame kampelyje ir pasisveikino. 
Kailas paglostė jam galvą su dėkingumu, kad gavo progą pamatyti šunį 
dar kartą. Zako amžius ir jo tiksli kilmė taip ir liko neaiškūs. Jį padova- 
nojo vienas klientas, iš dalies atsilygindamas už paslaugas, ir nuo tada 
jis mielai leisdavo dienas miegodamas po Džono Makavojaus stalu, kol 
šeimininkas narpliojo įvairiausias teisines problemas. Jis paprastai 
pietaudavo firmos virtuvėje su viena iš sekretorių. 

Kailas nusispyrė batus, nutipeno į miegamąjį viršuje ir palindęs 
po antklodė tučtuojau užmigo. 

Nepraėjus nė penkioms valandoms, Džonas beveik išspyrė duris 
ir sududeno: 

— Kelkis, žiopleli. Pamiegosi, kai numirsi. 

Kailas stalčiuje susirado senus šiltus apatinius, porą vilnonių ko- 
jinių, iš senų apdulkėjusių drabužių, dar menančių vidurinės mokyk- 
los laikus, išsitraukė medžioklės kostiumą. Kadangi namuose nebuvo 
moters, ant drabužių susikaupė dulkių ir voratinklių sluoksnis. Jo 
batai stovėjo ten, kur buvo palikęs prieš metus, per Padėkos dieną. 

Džonas prie virtuvės stalo ruošėsi karui. Priešais jį gulėjo trys 
šautuvai su teleskopiniais taikikliais, šalia keletas dėžučių su šoviniais. 

Kailas, dar vaikystėje išmokęs medžioklės meno ir taisyklių, žinojo, 
kad tėvas kruopščiai išvalė šautuvus iš vakaro. 

— Labas rytas, — tarė Džonas. — Pasiruošęs? 

— Aha. Kur kava? 

— Termose. Kada atvažiavai? 

— Vos prieš kelias valandas. 

— Tujaunas. Eime. 

Jie sukrovė įrangą į keturiais ratais varomą paskutinio modelio 
fordą pikapą, Džono mėgstamiausią transporto priemonę mieste ir už 
jo ribų. Praėjus penkiolikai minučių nuo tos akimirkos, kai iššliaužė iš 
lovos, Kailas jau važiavo per sustingusio Padėkos dienos ryto tamsą, 
gurkšnodamas juodą kavą ir kramsnodamas javainį. Netrukus miestas 
liko už jų. Keliai tapo siauresni. 

Džonas švampė cigaretę, pūsdamas dūmus pro mažą vairuotojo 
pusės lango plyšį. Paprastai rytais jis mažai kalbėdavo. Kaip žmogui, 
kurio diena prabėgdavo nedidelio miestelio advokatų kontoros šurmu- 
lyje su skambančiais telefonais, laukiančiais klientais ir skubančiomis 
sekretorėmis, Džonui reikėjo ankstyvo ryto tylumos. 

Kailas, vis dar mieguistas, beveik pastėro iš nuostabos matyda- 
mas tuščias erdves, tuščius kelius, nuostabų gamtovaizdį, kuriame 
dar nesimatė nė vieno žmogaus. Kuo jį iš tiesų patraukė didelis mies- 
tas? Jie stabtelėjo prie vartų. Kailas juos atidarė, ir Džonas įvažiavo; 
paskui jie toliau keliavo gilyn į kalvas. Rytuose vis dar nesimatė nė 
spindulėlio. 

— Tai kaip meilės reikalai? — ištarė Kailas, pagaliau pamėgin- 
damas užmegzti pokalbį. Jo tėvas buvo užsiminęs apie naują draugę, 
rimtą draugę. 

— Visaip būna. Šįvakar ji ruošia vakarienę. 

— Ir kuo ji vardu? 

— Zoja. 

— Zoja? 

— Zoja. Graikiškas vardas. 

— Ji graikė? 

— Jos motina graikė. O tėvas turi angliško kraujo. Ji maišyta, 


kaip ir mes visi. 

— Daili? 

Džonas nukratė pelenus pro langą. 

— Manai, susitikinėčiau su ja, jei nebūtų daili? 

— Taip. Prisimenu Rodą. Jergutėliau. 

— Roda buvo karšta. Tu tiesiog neįvertinai jos grožio. — Pikapas 
ėmė dardėti per nelygų žvyrkelį, mėtydamas juos į viršų. 

— Iš kur toji Zoja? 

— Iš Redingo. Kodėl taip domiesi? 

— Kiek jai metų? 

— Keturiasdešimt devyneri, bet karšta. 

— Vesi ją? 

— Nežinau. Mes dar apie tai nekalbėjome. 

Žvyrkelis virto išvažinėtomis vėžėmis. Lauko pakrašty Džonas 
sustojo ir išjungė šviesas. 

— Kieno čia nuosavybė? — tyliai pasiteiravo Kailas, kai jie išsi- 
traukė šautuvus. 

— Ji priklausė buvusio Zojos vyro šeimai. Per skyrybas atiteko 
jai. Du šimtai akrų, kurie knibžda elnių. 

— Eik jau. 

— Tikrai. Viskas teisėta ir sąžininga. 

— O tubuvaijos skyrybų advokatas? 

— Prieš penkerius metus. Bet pradėjau susitikinėti su ja tik per- 
nai. O gal metais anksčiau, neprisimenu. 

— Mes medžiojame Zojos valdose? 

— Taip, bet ji nieko prieš. 

Ach, mažų miestelių advokatai, pagalvojo Kailas. Jie dvidešimt 
minučių tylėdami žygiavo miško pakraščiu. Kai sustojo po guoba, į ne- 
didelį slėnį priešais jų akis nukrito pirmas šviesos spindulys. 

— Praeitą savaitę Bilas Henris sumedžiojo stambų elnią, štai ten, 
iškart už kalvagūbrio, — parodydamas tarė Džonas. — Čia daug dide- 
lių patinų. Jei jau jam pavyko, tai bet kuriam pavyks. 

Guoboje, maždaug dvidešimties pėdų aukštyje, buvo elnių stebė- 
jimo bokštelis. Į jį vedė išklerusios kopėčios. 

— Tu lipk į šį bokštelį, — tarė Džonas. — Aš būsiu už šimto 
žingsnių, kitame. Taikomės tik į patinus, supratai? 

— Taip. 

— Ar tavo medžioklės leidimas dar galioja? 

— Nemanau. 

— Nieko tokio. Čia Lesterio teritorija. Praeitą mėnesį išsukau jo 
sūnų nuo kalėjimo. Narkomanas. Ryja metadoną. 

Džonas nuėjo, bet prieš dingdamas tamsoje metė: 

— Tik neužmik. 

Kailas persimetė per petį šautuvą ir užšliaužė kopėčiomis. Bokš- 
telis buvo nedidelis, sukaltas iš lentų ir įspraustas į guobą; statant jį, 
kaip ir kitus medžioklės bokštelius, apie patogumą nepagalvota. Jis 
pasisuko į vieną pusę, tada į kitą, kol pagaliau atsisėdo ant lentų, atsi- 
rėmė nugara į žievę ir nukorė kojas. Jis tūnodavo bokšteliuose nuo 
tada, kai jam buvo penkeri, ir išmoko laikytis visiškai ramiai. Švelnus 
vėjelis pajudino keletą lapų. Saulė sparčiai kilo. Netrukus iš miško į pa- 
kraštį patyliukais išbris elniai, ieškodami eraičinų ir kukurūzų. 

Šautuvas buvo „Remington 30.06“, padovanotas per jo keturio- 
liktąjį gimtadienį. Kailas tvirtai prispaudė jį prie krūtinės ir akimirks- 
niu užsnūdo. 

Šūvio garsas išplėšė Kailą iš miego, ir jis atstatė šautuvą pasiren- 
ges šauti. Tada dirstelėjo į laikrodį — snaudė keturiasdešimt minučių. 
Kairėje, kur nuėjo jo tėvas, pasimatė keletas baltų uodegų, skubiai 
dingstančių iš akių. Praėjo dar dešimt minučių, tačiau iš Džono nebu- 
vo jokių žinių. Matyt, jis nepataikė ir tebestovi savo bokštelyje. 

Praslinko dar valanda. Kailas iš visų jėgų stengėsi neužmigti. 

Padėkos diena. „Skalio ir Peršingo“ biurai oficialiai nedirbo, tačiau 
jis žinojo, kad juose liko keletas kanonierių, kasdieniškai apsirengusių, 
su džinsais, skaičiuojančių darbo valandas. Liko ir keletas partnerių, 
turinčių neatidėliotinų darbų. Kailas papurtė galvą. 

Pasigirdo artėjantys žingsniai, aiškiai nebijantys sukelti triukš- 
mą. Greitai po guoba pasirodė Džonas. 

— Eime, — tarė jis. — Už to lauko teka upeliukas — jų mėgstama 
girdykla. 

Kailas pamažu nulipo, o kai jo kojos pasiekė žemę, Džonas tarė: 


— Tu nematei to patino? 

— Ne. 

— Nesuprantu, kaip jo nepamatei. Jis bėgo tiesiai į tave. 

— Tas, į kurį šovei? 

— Taip, toks nemažas. 

— Regis, ir tau nepavyko. 

Jie nuėjo prie pikapo ir išsitraukė termosą. Sėdėdamas ant nu- 
leidžiamojo užpakalinio borto, iš popierinio puodelio gerdamas stiprią 
kavą ir dorodamas paskutinį javainį, Kailas tarė: 

— Tėti, aš nebenoriu medžioti. Mums reikia pasikalbėti. 


Iš pradžių tėvas klausėsi ramiai, paskui prisidegė cigaretę. Pasa- 
kodamas apie išprievartavimo bylą Kailas tikėjosi proveržio, griežtų 
ir skausmingų klausimų, kodėl jis nepaskambinęs savo tėvui. Tačiau 
Džonas įdėmiai klausėsi netardamas nė žodžio, tarsi būtų žinojęs šią 
istoriją ir laukęs išpažinties. 

Pirmas pykčio blyksnis pasirodė paminėjus Benio vardą. 

— Jis šantažavo tave, — ištarė tėvas ir prisidegė dar vieną ciga- 
retę. — Kalės vaikas. 

— Pirma išklausyk, gerai? — paprašė Kailas ir ėmė pasakoti 
greičiau. Žodžiai vertėsi vienas paskui kitą, ir jis keletą kartų kilstelėjo 
ranką prašydamas jo nepertraukti. Po kurio laiko Džonas nuščiuvo, 
klausėsi apstulbęs, bet nieko nesakė. Apie vaizdo įrašą, Džojų, Baks- 
terį, nužudymą, „Trylon-Bartin“ bylą ir slaptąjį kambarį aštuoniolik- 
tame aukšte. Apie susitikimus su Beniu, Naidželu, planus vagiliauti 
dokumentus ir perduoti juos priešininkui. Ir pagaliau apie Rojų Be- 
nediktą bei FTB įsikišimą. 

Kailas vis atsiprašinėjo, kad nepasitikėjo tėvu. Jis pripažino savo 
klaidas, kurių padarė per daug, kad visas prisimintų. Jis atvėrė sielą, o 
kai baigė — rodės, po kelių valandų — saulė jau buvo aukštai danguje, 
kava seniai išgerta, elniai pamiršti. 

— Manau, man reikia pagalbos, — tarė Kailas. 

— Reikia išspardyti tau užpakalį, kad man nepapasakojai. 

— Taip. 

— O Dieve, sūnau. Kokia painiava. 

— Aš neturėjau pasirinkimo. Pamatęs tą vaizdo įrašą išsigandau 
ir pagalvojau, kad dar vieno tyrimo būtų per daug. Jei būtum matęs tą 
vaizdo įrašą, suprastum. 

Jie sudėjo šautuvus į pikapą ir nuėjo pasivaikščioti siauru taku 
per mišką. 


Šventinį kalakutą, padažą ir visus kitus priedus paruošė kulinari- 
jos parduotuvė, aprūpinanti gatavais valgiais tuos, kurie nenori vargti. 
Kol Džonas dengė stalą, Kailas nuvažiavo atvežti motinos. 

Petė atidarė duris su šypsena ir stipriai jį apkabino. Ji buvo pa- 
siruošusi ir išgėrusi visus reikiamus vaistus. Lydėdama Kailą per savo 
butą ji nekantravo parodyti jam savo naujausią šedevrą. Pagaliau jam 
pavyko nusivesti ją atgal prie durų, įsisodinti į išnuomotą automobilį, 
ir jie smagiai pervažiavo per Jorką. Motina buvo pasidažiusi ir vilkėjo 
gražią oranžinę suknelę, kurią Kailas prisiminė iš savo paauglystės 
metų. Jos plaukai buvo švarūs, tvarkingai sušukuoti ir beveik balti. 
Ji nesustodama kalbėjo apie vietinius, kuriuos pažinojo prieš daugelį, 
metų, plepėjo kas užeidavo ant liežuvio, šokinėdama nuo vienos te- 
mos prie kitos, kas kitomis aplinkybėmis būtų buvę juokinga. 

Kailas pajuto palengvėjimą. Ji galėjo neišgerti vaistų ir elgtis 
kaip pamišėlė. Jo tėvai pasisveikino, mandagiai apsikabino, ir maža 
besikamuojanti šeima ėmė šnekučiuotis apie dvynes dukteris, kurių 
nė viena jau ištisus metus nebuvo grįžusi į Jorką. Viena gyveno Santa 
Monikoje, kita — Portlende. Jie paskambino abiem, ir visi iš eilės pa- 
sikalbėjo. Svetainėje buvo be garso įjungtas televizorius; turėjo rodyti 
futbolo rungtynes. Kailas įpylė tris vyno taures, nors motina savosios 
nė nepalietė. 

— Matau, geri vyną, — pasakė Džonas Kailui, dėdamas ant stalo 
nedidelį kalakutą. 

— Nedaug. 

Abu vyrai patarnavo Petei, šokinėjo aplink ją, stengėsi, kad ji 
jaustųsi patogiai. Ji tauškė apie savo meną ir senus Jorko įvykius. Petė 

nepamiršo pasidomėti Kailo karjera, ir jis gyrėsi išsijuosęs. Įtampa, 
patirta Niujorke, buvo juntama, tačiau Petė nieko nepastebėjo. Ji be- 
veik nieko nevalgė, tačiau jos sūnus ir buvęs vyras rijo kaip įmanydami 
greičiau. Po riešutų pyrago ir kavos ji pranešė norinti namo, atgal prie 
savo darbo. Sakėsi esanti pavargusi, tad Kailas negaišdamas ją įsisodi- 
no ir per dešimt minučių nugabeno namo. 


Vienos futbolo rungtynės susiliejo su kitomis. Kai jiedu pabus- 
davo iš snaudulio — Kailas ant sofos, o Džonas supamajame krėsle 
— žiūrėjo rungtynes ir beveik nesikalbėjo. Ore tvyrojo neišsakyti žo- 
džiai, kartkartėmis kylantys ir išblėstantys klausimai, planai, kuriuos 
reikėjo aptarti. Tėvas norėjo pamokslauti ir šaukti, tačiau sūnus buvo 
per daug pažeidžiamas, šią akimirką pernelyg priklausomas. 

— Eime pasivaikščioti, — tarė Kailas, kai beveik sutemo. 

— Kur pasivaikščioti? 

— Po kvartalą. Man reikia pasikalbėti. 

— Argi negalime kalbėtis čia? 

— Pasivaikščiokime. 

Jie šiltai apsirengė ir pririšo prie pavadėlio Zaką. Beeinant šali- 
gatviu, Kailas tarė: 

— Nepyk, bet man nepatinka kalbėtis rimtais klausimais viduje. 

Džonas prisidegė cigaretę seno rūkaliaus įgudimu, nestabtelda- 
mas ir net nelėtindamas žingsnio. 

— Beveik bijau klausti kodėl. 

— „Blakės“, mikrofonai, bjaurūs pašlemėkai, besiklausantys po- 
kalbių. 

— Pala pala. Tu manai, kad tie tipai galėjo apsilankyti ir mano 
namuose? 

Jie ėjo gatve, kuria Kailas bėgiodavo dar būdamas vaikas. Jis 
žinojo, kas gyvena kiekviename name, bent jau kas gyveno anuomet, 
ir kiekvienas namas turėjo savo istoriją. Jis linktelėjo į vieną iš jų ir 
pasiteiravo: 

— Kas nutiko ponui Polkui? 

— Pagaliau mirė. Beveik penkiasdešimt metų gyveno invalido 
vežimėlyje. Labai liūdna. Grįžkim prie mano klausimo. Juk neišėjome 
pasivaikščioti tam, kad pasidalytume prisiminimais? 

— Ne, aš nemanau, kad tavo namuose yra klausymosi įrangos, 
kaip ir tavo biure, bet tokios galimybės negaliu atmesti. Tie tipai seka 
kiekvieną mano žingsnį ir turi neribotą biudžetą. Pakišti „blakę“ labai 
paprasta. Paklausk manęs, dabar esu ekspertas. Galėčiau per pusva- 
landį pagaminti paprastą klausymosi prietaisą iš kelių detalių, pirktų 
elektronikos parduotuvėje. 

— Ir iš kur įgijai tokių žinių? 

— Iš knygų. Vadovėlių. Manhatane yra tokia puiki krautuvėlė 
šnipams, į kurią aš kartais užsuku, kai pavyksta atsikratyti „uodegos“. 

— Neįtikima, Kailai. Jei nepažinočiau tavęs, pasakyčiau, kad tau 
važiuoja stogas. Kalbi kaip šizofrenikas, kaip vienas iš mano klientų. 

— Aš dar neišprotėjau, bet išmokau saugotis ir kalbėtis apie rim- 
tus reikalus lauke. 

— Tavo bute įtaisyta klausymosi aparatūra? 

— O taip. Žinau mažiausiai tris slaptus mikrofonus. Vienas oro 
kondicionieriuje virš sofos svetainėje. Kitas paslėptas miegamojo 
sienoje, iškart virš komodos, o trečias virtuvės duryse. Negaliu jų 
tinkamai apžiūrėti, nes kai esu bute, o jame būnu retai, mane nuolat 
stebi trys mažos kameros, mažiausiai trys. Aptikau jas apsimetęs, kad 
darau namuose tvarką — valiau ventiliacijos angas, ploviau langus, 
grandžiau grindis. Mano butas — tikra skylė, užtat gana švarus. 

— O telefonas? 

— Tebeturiu senąjį, kurį turėjau studijuodamas, ir jie jo klauso- 
si. Todėl ir nepasikeičiau. Žinau, kad jie klausosi, tad malu visokius 
niekus, kad tik jie būtų patenkinti. Taip pat įsivedžiau stacionarų 
telefoną, ir esu tikras, kad jo klausomasi. Nors negaliu apžiūrėti, nes 
stebi kameros. Naudojuosi juo tik kasdieniais atvejais — užsisakyti 


picai, pasiskųsti šeimininkui, paskambinti į servisą. — Kailas išsi- 
traukė „FirmFone“ ir pažiūrėjo į jį. — O šį davė firma. Jis tikriausiai 
švarus. 


— Kyla klausimas, kodėl jis tavo kišenėje per Padėkos dieną? 

— Iš įpročio. Jis išjungtas. Paprastai, kai reikia pasikalbėti rimtu 
klausimu, skambinu darbo telefonu. Galvoju, kad jeigu jie gali įtaisyti 
klausymosi aparatūrą į biuro telefonus, tada mes visi įklimpome. 

— O, tu tai tikrai įklimpai, nėra jokios abejonės. Turėjai man 
anksčiau papasakoti. 

— Žinau. Turėjau daug ką daryti kitaip, bet pritrūko įžvalgumo. 
Aš išsigandau. Ir dabar tebebijau. 

Zakas sustojo prie hidranto. Džonas prisidegė dar vieną cigaretę. 
Vėjas pakėlė lapus ir ėmė sukti aplink juos. Buvo tamsu, o jų dar laukė 
vakarienė pas Zoją. 

Jie apėjo kvartalą kalbėdamiesi apie ateitį. 


34 SKYRIUS 


endradarbiai, kurie išdrįso atsipalaiduoti ir išvykti trumpų 

B atostogų, šeštadienio rytą sugrįžo dar labiau įsitempę. Kelios 
laisvos dienos leido atsipūsti, tačiau karštligiškos kelionės įtampa dar 
labiau išvargino. Be to, už jas niekas nemokėjo. 

Kailas užsiregistravo lygiai aštuntą, kai įžengė į slaptąjį kambarį 
aštuonioliktame aukšte ir įsitaisė prie vieno iš darbo stalų. Kambaryje 
jau buvo kiti keturi „Trylon“ komandos nariai, pasinėrę į virtualų nesi- 
baigiančių tyrimų pasaulį. Jis porai linktelėjo, tačiau nė vienas nepra- 
kalbo. Kailas buvo su džinsais, vilnone sportine striuke ir atsinešė su 
savimi juodą „Bally“ lagaminėlį, šešių colių storio ir šiek tiek nusidė- 
vėjusį. Jis nusipirko jį vienoje iš Penktojo aveniu parduotuvių, savaitę 
prieš instruktažą. Visi lagaminėliai firmoje buvo juodi. 

Kailas pasistatė jį ant grindų šalia savęs, iš dalies paslėpdamas po 
stalu, tiesiai po niekuo neišsiskiriančiu kompiuteriu, kuris taip sudo- 
mino brangųjį Naidželą. Išsitraukė segtuvą, tada aplanką, ir netrukus 
jo darbo vieta atrodė taip, kaip turėjo atrodyti. Po kelių minučių jis 
nusivilko striukę, pasikabino ant kėdės atlošo ir atsiraitė rankoves. 
Dabar „Trylon“ senajam Skaliui mokėjo papildomus keturis šimtus už 
valandą. 

Greitomis apsižvalgęs po kambarį Kailas pastebėjo dar vieną 
lagaminėlį. Visi kiti švarkai ar paltai buvo palikti kabinetuose. Slinko 
valandos, ir Kailas pasinėrė į futuristinį B-10 ultragarsinio bombone- 
šio ir jį sukūrusių žmonių pasaulį. 

Vienintelis geras dalykas buvo tas, kad slaptajame kambaryje ne- 

buvo leidžiama naudotis mobiliaisiais. Po kelių valandų Kailas panoro 
padaryti pertrauką ir pasitikrinti pranešimus. Ypač jis laukė žinių iš 
Deilės, kuri tokį gražų rytą nesiteikė pasirodyti. Jis nuėjo į savo kabi- 
netą, uždarė duris, nors tai buvo smulkus firmos taisyklių pažeidimas, 
ir paskambino jai į asmeninį telefoną. Tarsi mesdami iššūkį taip ne- 
kenčiamam firmos telefonui, visi bendradarbiai nešiojosi asmeninius. 

— Klausau, — atsiliepė ji. 

— Kur tu? 

— Vis dar Providense. 

— Ar grįši į Niujorką? 

— Nežinau. 

— Ar turėčiau priminti, panele, kad jau trečią dieną iš eilės neiš- 
dirbote nė vienos valandos? 

— Kaip suprantu, tu biure. 

— Taip, kalu valandas kartu su visais kitais pirmamečiais pėsti- 
ninkais. Visi čia, išskyrus tave. 

— Atleisk mane. Paduok į teismą. Man nerūpi. 

— Su tokiu požiūriu niekada netapsi partnere. 

— Pažadi? 

— Tikėjausi šįvakar kartu pavakarieniauti. Ist Vilidže atsidarė 
naujas restoranas, kuris ką tik gavo dvi žvaigždutes iš Frenko Brunio. 

— Kvieti mane į pasimatymą? 

— Liaukis. Galėsime apmokėti sąskaitą perpus, kad jau dirbame 
belytėje firmoje. 

— Koks tu romantiškas. 

— Romantika užsiimsime po to. 

— Tai štai ko tu iš tiesų nori. 

— Visuomet. 

— Atvažiuosiu apie septintą. Tada ir paskambinsiu. 


Kailas pateikė „Trylon“ sąskaitą už dvylika valandų, tada išsi- 
kvietė sedaną ir nuvažiavo vakarieniauti. Restorane buvo dvidešimt 
staliukų, turkiškas meniu ir niekas nekėlė jokių reikalavimų aprangai, 

nors džinsai buvo labiau sveikintini. Po įvertinimo Times laikraštyje 
salė buvo sausakimša. Kailas gavo staliuką tik todėl, kad kažkas at- 
šaukė užsakymą. 

Deilė sėdėjo prie baro gurkšnodama baltąjį vyną ir atrodė neįpra- 
stai romi. Jie pakštelėjo vienas į kitam į skruostą, tada susiglaudė ir 
ėmė kalbėtis apie Padėkos dieną, tarsi būtų ką tik praleidę mėnesį prie 
jūros. Jos abu tėvai dėstė matematiką Providenso koledže ir, nors buvo 
puikūs žmonės, gyveno gana nuobodžiai. Deilės gabumai matematikai 
leido jai gana greitai įgyti daktaro laipsnį, tačiau ji ėmė baimintis, kad 
baigs gyvenimą kaip jos tėvai. Ją ėmė vilioti teisė. Teisė, kuri, kaip ro- 
doma filmuose ir per televiziją, yra nesibaigiantis iššūkis. Teisė kaip 
demokratijos kertinis akmuo ir daugybės socialinių konfliktų prieša- 
kinės linijos. Ji puikiai baigė teisės studijas, sulaukė pasiūlymų iš gerų 
firmų, ir dabar, praėjus trims praktikos mėnesiams, siaubingai ilgėjosi 
matematikos. 

Vėliau, atsisėdusi prie staliuko ir tebegurkšnodama vyną, ji pa- 
skubomis pažėrė džiugią naujieną. 

— Šįryt dalyvavau pokalbyje dėl darbo. 

— Juk tu turi darbą. 

— Taip, bet jis atgrasus. Providenso centre, sename gražiame 
pastate, yra nedidelė firma. Kai mokiausi koledže, vieną vasarą dirbau 
joje — kopijavau dokumentus, viriau kavą ir dariau viską, ką daro pa- 
siuntinukai. Joje dirba apie dvidešimt advokatų, užsiimančių bendrąja 
praktika. Pusė iš jų moterys. Įkalbėjau juos, kad priimtų mane pokal- 
biui šeštadienio rytą. 

— Betgi tu turi tokią branginamą bendradarbės vietą didžiausio- 
je pasaulio firmoje. Ko dar galėtum norėti? 

— Gyvenimo. To paties, ko nori tu. 

— Aš noriu būti partneriu, kad galėčiau miegoti iki penktos ryto 
ir numirčiau būdamas penkiasdešimties. Štai ko noriu. 

— Apsidairyk, Kailai. Tik vienas kitas išbūna ilgiau nei trejus me- 
tus. Gudresnieji pabėga jau po antrų. O pamišėliai daro karjerą. 

— Tai tu išeini? 

— Šis darbas — ne man. Maniausi esanti gana kieta, bet pats 


matai. 

Padavėjas priėmė jų užsakymus ir įpylė dar vyno. Jie sėdėjo šalia 
vienas kito siauroje kabinoje ir žiūrėjo į salę. Kailo ranka buvo tarp jos 
kelių po stalu. 

— Kada išeini? — paklausė jis. 

— Kai tik bus įmanoma. Galima sakyti, šįryt aš verkte išsiverkiau 
tą darbą. Jei jie manęs nepriims, ieškosiuos kitur. Bet tai, ką darome 
dabar, Kailai, yra beprotybė, ir aš nenoriu joje dalyvauti. 

— Sveikinu. Tau pavydės visa grupė. 

— O tu? 

— Aš dar nežinau. Jaučiuosi taip, tarsi ką tik būčiau atėjęs. Mes 
visi priblokšti, tačiau tai praeis. Tai naujokų stovykla, ir mes vis dar 
gydomės pirmąsias mėlynes. 

— Aš daugiau nebenoriu jokių mėlynių. Kartą jau nugriuvau. 
Daugiau to nebus. Nuo šiol dirbsiu tik penkiasdešimt valandų per 
savaitę, ir tegu tik pamėgina man ką nors pasakyti. 

— Šaunuolė. 

Padavėjas atnešė lėkštę su alyvuogėmis ir ožkos sūriu, ir jie ėmė 
neskubėdami užkandžiauti. 

— Kaip praleidai laiką Jorke? — pasiteiravo Deilė. 

— Taip pat. Pietavau su tikrąja motina, vakarieniavau su būsi- 
mąja, buvome nuvažiavę pamedžioti, bet nieko nenušovėme, daug 
kalbėjausi su tėčiu. 

— Apie ką? 

— Kaip paprastai. Apie gyvenimą. Praeitį. Ateitį. 


Naidželas dalyvavo antrame susitikime iš eilės, ir viskas buvo 
paruošta dar gerokai prieš Kailui atvažiuojant į viešbutį. Ant mažo sta- 
liuko Naidželas buvo pastatęs kompiuterį, kuris atrodė labai panašus į 
tuos aštuonioliktame aukšte. Šalia buvo monitorius, visiškai toks pat, 
į kokį Kailas praėjusią dieną stebeilijosi dvylika valandų. 

— Ar panašu, Kailai? — pragydo Naidželas, išdidžiai rodydamas 
į sumodeliuotą darbo stalą. — Prašom sėstis. 

Kailas atsisėdo prie darbo stalo, atidžiai stebimas Benio ir Nai- 
dželo. 

— Labai panašu, — tarė Kailas. 

— Kaip žinai, Kailai, čia tik techninė įranga. Ji nėra svarbi, mes 
tik bandome nustatyti gamintoją, daugiau nieko. Svarbiausia — pro- 
graminė įranga. Kaip mums pavyko? 

Nei ant kompiuterio, nei ant monitoriaus nebuvo jokių logotipų, 
žyminčių modelį ar gamintoją. Jie buvo tokie pat nuobodžiai vienodi 
kaip ir tie, kuriuos jie stengėsi imituoti. 

— Labai panašu, — pakartojo Kailas. 

— Žiūrėk įdėmiai, žmogau, rask kokį nors skirtumą, — spyrė jį 
Naidželas. Jis stovėjo Kailui už nugaros ir pasilenkes žiūrėjo į ekraną. 

— Kompiuteris šiek tiek tamsesnis, beveik pilkas, šešiolikos colių 
pločio ir dvidešimties aukščio. 

— Išmatavai, Kailai? 

— Taip. Pasinaudojau penkiolikos colių segtuvu. 

— Velniškai sumanu, — šūktelėjo Naidželas ir atrodė pasirengęs 
apkabinti Kailą. Benis negalėjo nuslėpti šypsenos. 

— Tada tai „Fargo“, — tarė Naidželas. 

— Kas? 

— „Fargo“, Kailai, kompiuterių kompanija San Diege, vykdanti 
valstybinius ir karinius užsakymus, daug dirbanti su CŽV. Jų kompiu- 
teriai patvarūs, su didesne apsauga ir daugiau įtaisų nei gali įsivaiz- 
duoti, patikėk. Tokių nepamatysi vietiniame prekybos centre, tikrai 
ne. O „Fargo“ savininkas yra „Deene“, pats žinai kieno klientas. Sena- 
sis Skalis saugo savo užpakalį už tūkstantį žalių per valandą. 

Čiulbėdamas Naidželas klaviatūroje nuspaudė klavišą. Ekrane 
atsivėrė puslapis, kokio Kailas nebuvo matęs. Tikrai ne „Microsoft“ ir 
ne „Apple“. 

— Papasakok, Kailai, kaip atrodo pirmas puslapis. Ar šis bent 
kuo nors panašus? 

— Ne, nė iš tolo. Pradiniame puslapyje yra tik viena piktograma 
mokymo programai, bet tai ir viskas — jokių kitų piktogramų, pra- 
nešimų lentelių, redagavimo ar tvarkyklės funkcijų, nieko, išskyrus 
nuorodą į dokumentus. Įjungi kompiuterį, įvedi leidimo kodus ir slap- 
tažodžius, tada apie dešimt sekundžių palauki, ir prašom — jūs biblio- 
tekoje. Nėra jokių sistemų profilių, specifikacijų, pradinio puslapio. 

— Nuostabu, — ištarė Naidželas tebežiūrėdamas į monitorių. — 
O rodyklė, Kailai? 

— Toji rodyklė — kietas riešutėlis. Ji prasideda nuo daugybės do- 
kumentų skyrių, po to skyla į mažesnes kategorijas, pogrupius ir taip 
toliau. Reikia gerokai paplušėti, kad rastum norimą dokumentą. 

Naidželas žengė atgal ir pasirąžė. Benis prisislinko artyn. 

— Tarkim, norėtum rasti tyrimo medžiagą apie B-10 oru alsuo- 
jančius variklius ir įvairius vandenilinio kuro tipus, kurie buvo išban- 
dyti. Kaip tai padarytum? 

— Nežinau. Dar nebandžiau. Nieko negirdėjau apie oru alsuojan- 
čius variklius. 

Tai buvo tiesa, bet Kailas nusprendė pabrėžti. Tarp keturių mi- 
lijonų dokumentų galima lengvai pasiklysti ir nerasti to, kuriuo jie 
domisi. 

— Bet ar galėtum rasti šią informaciją? 

— Galėčiau rasti gana greitai, jei žinočiau, kur ieškoti. „Garsinė“ 
programa gana greita, tačiau reiktų persijoti tonas dokumentų. 

Benio judesiai tapo greitesni, o žodžiai byrėjo sparčiau nei pa- 
prastai. Naidželas tiesiog svaigo iš laimės. Buvo akivaizdu, kad juos 
sujaudino jo pažanga. 

— Ar vakar buvai tame kambaryje? — paklausė Benis. 

— Taip, visą dieną. 

— Su lagaminėliu ir švarku? 

— Taip, su abiem, jokių problemų. Buvo ir dar vienas lagaminėlis. 
Niekas jų netikrino. 

— Kada vėl eisi į tą kambarį? — pasiteiravo Benis. 

— Komanda renkasi ryte; gali būti, kad aš gausiu kitą užduotį. 
Pirmadienį arba antradienį. 

— Susitikime antradienį vakare. 

— Nekantriai lauksiu. 

abar, kai tapo oficialiu „Trylon“ komandos nariu, Kailas 

Dz. garbę pradėti kiekvieną savaitę nuo septintos ryto. 
Pirmadienio pasitarimas vyko didžiulėje konferencijų salėje, kurios jis 
anksčiau nebuvo matęs. Po trijų mėnesių Kailas vis dar žavėjosi pasta- 
to posėdžių salėmis, balkonais, užslėptais mezoninais ir pirmą kartą 
aptiktomis mažomis bibliotekomis. Firmai būtų pravertusi atskira 
orientacinė schema. 

Konferencijų salė buvo keturiasdešimt pirmame aukšte ir tokia 
didelė, kad joje būtų išsitekę keletas mažesnių teisininkų biurų. Stalas 
centre atrodė ilgas kaip boulingo takas. Aplinkui jį būrėsi apie ketu- 
riasdešimt advokatų, jie godžiai gėrė kavą ir ruošėsi dar vienai ilgai 
savaitei. Vilsonas Rašas atsistojo tolimajame gale ir krenkštelėjo; visi 
nutilo ir sustingo. 

— Labas rytas. Pradėsime mūsų savaitinę sesiją. Prašom trumpai 
pateikti savo komentarus. Šis pasitarimas vyks tik vieną valandą. 

Niekas nesuabejojo, kad iš šio kambario išeis lygiai aštuntą. 

Kailas laikėsi kaip įmanydamas toliau nuo Rašo. Jis sėdėjo nuleidęs 
galvą ir įnirtingai užsirašinėjo kažką, ko vėliau niekas, net jis pats, nega- 
lės įskaityti. Kiekvienas iš aštuonių partnerių paeiliui stojosi ir glaustai 
pateikdavo paskutines naujienas tokiomis intriguojančiomis temomis 
kaip naujausi pasiūlymai, pateikti byloje, naujausios derybos dėl doku- 

mentų ir ekspertų, naujausi EPE ir „Bartin žingsniai. Dagas Pekhemas 
pateikė savo pirmąją ataskaitą apie sudėtingą bylos atsakovų supažindi- 


nimą su pasiūlymais. Kailas ir kiti vos neužmigo besiklausydami. 

Tačiau Kailas stengėsi išlikti budrus ir nesiliaudamas keverzoti į 
bloknotą tramdė save, kad nepradėtų šypsotis iš akimirkos absurdiš- 
kumo. Juk jis — šnipas, tobulai pakištas prižiūrėtojo, ir dabar sėdi vi- 
sai šalia paslapčių, kurios tokios svarbios, kad jis nė nepajėgia suvokti 
jų vertės. Jos tikrai pakankamai vertingos, kad priverstų žmones dėl 
to žudyti. 

Kailas dirstelėjo į Izabelę Gafni, kuriai atėjo eilė kalbėti, ir visiš- 
kai nesidomėdamas jos žodžiais pažiūrėjo į tolimąjį „boulingo tako“ 
galą, iš kur į jį dėbsojo Vilsonas Rašas. O galir ne — tarpjų toks didelis 
atstumas, be to, senis su skaityti skirtais akiniais, tad sunku pasakyti, 
į kąjis iš tiesų dėbso. 

Ką ponas Rašas padarytų, jei žinotų tiesą? Ką padarytų „Trylon“ 
komanda ir šimtai kitų „Skalio ir Peršingo“ partnerių bei bendradar- 
bių, jei jie sužinotų tiesą apie jaunąjį Kailą Makavojų, buvusį Yale Law 
Journal vyriausiąjį redaktorių? 

Pasekmės kėlė šiurpą. Konspiracijos mastas privertė Kailo širdį 
plakti smarkiau. Jo burna išdžiūvo, ir jis gurkštelėjo drungnos kavos. 
Labai norėjo pulti prie durų, nulėkti laiptais iš keturiasdešimt pirmo 
aukšto žemyn ir it pamišėlis skuosti Niujorko gatvėmis. 


Per pietų pertrauką jis pasinaudojo išėjimo pro rūsį gudrybe ir 
nuskubėjo į Rojaus Benedikto biurą. Jie trumpai pasikalbėjo, tada 
Rojus pasakė, kad su juo norį susitikti du vyrai. Pirmasis buvo Rojaus 
žmogus iš FTB, antrasis — vyresnysis advokatas iš Teisingumo depar- 
tamento. Kailas jaudindamasis sutiko, ir jie nuėjo į gretimą kabinetą. 

FTB pareigūnas Džo Bulingtonas buvo draugiškos išvaizdos vy- 
rukas — jis plačiai nusišypsojo ir tvirtai paspaudė ranką. Teisingumo 
departamento atstovas Driu Vingeitas buvo susiraukęs ir elgėsi taip, 
tarsi išvis nenorėtų spausti rankos. Visi keturi susėdo prie mažo stalo 
— Kailas su Rojumi iš vienos pusės, valdžios atstovai iš kitos. 

Kadangi susitikimą organizavo Rojus, jis ir ėmėsi vadovauti. 

— Visų pirma, Kailai, kiek turi laiko? 

— Apie valandą. 

— Situaciją visi žinome. Ne kartą kalbėjausi su ponu Bulingtonu 
ir ponu Vingeitu, todėl dabar pažiūrėkime, ką turime. Džo, papasakok, 
ką sužinojai apie poną Benį Raitą. 

Nesiliaudamas šypsotis Bulingtonas suglaudė delnus ir pradėjo: 

— Taigi mes patikrinome šį vyruką mūsų sistemoje. Nevarginsiu 
jūsų smulkmenomis, bet mes turime labai protingus kompiuterius, 
kuriuose laikomi milijonai žmonių atvaizdų. Kai įvedame įtariamąjį, 
kompiuteriai ima ieškoti, skenuoti, žodžiu, daro, ką reikia. Deja, pono 
Raito, ar kas jis toks būtų, paieška nieko nedavė. Jokių kabliukų. Jokių 
užuominų. Tada mes nusiuntėme nuotrauką į CŽV ir jie atliko panašią 
paiešką, tik pasitelkę kitokius kompiuterius, kitokias programas. Re- 
zultatas toks pat. Nieko. Jei atvirai, mes apstulbę. Buvome gana tikri, 
jog nustatysime šio vyruko tapatybę. 

Kailas nenustebo, tačiau jautėsi nusivylęs. Jis buvo skaitęs apie 
superkompiuterius, kuriais naudojasi žvalgybos tarnybos, ir dabar, 
praleidęs tiek daug laiko su Beniu, tikrai norėjo žinoti, kas jis toks. 

Bulingtono veidas šiek tiek praskaidrėjo. 

— Dėl Naidželo gali būti paprasčiau. Mes įvedėme fotorobotu da- 
rytąjo atvaizdą į mūsų sistemą, bet atsakymas buvo neigiamas. Tačiau 
CŽV, regis, pavyko. — Bulingtonas atvertė segtuvą, ištraukė nespalvo- 
tą nuotrauką ir padavė Kailui, kuris tučtuojau jį atpažino. 

— Tai jis. 

— Gerai. Jo tikrasis vardas yra Deris Hobartas, gimęs Pietų 
Afrikoje, užaugęs Liverpulyje, apmokytas techniku Britų žvalgybos 
tarnybos, išmestas prieš dešimt metų už įsilaužimą į slaptus kažkokių 
Šveicarijos turtuolių dokumentus, laikomas vienu iš geriausių progra- 
mišių pasaulyje. Protingas, tačiau tikras sukčius, samdinys, ieškomas 
mažiausiai trijose šalyse. 

— Ar daug papasakojai tiems žmonėms? — paklausė Vingeitas, 
bet nuskambėjo labiau kaip kaltinimas negu klausimas. 

Kailas pažiūrėjo į savo advokatą, kuris linktelėjo: 

— Gali kalbėti, Kailai. Tu niekuo neįtariamas. Nepadarei nieko 
bloga. 

— Papasakojau, kaip atrodo kompiuterių kambarys, dar šį bei 

tą. Tiek, kad jie liktų patenkinti, tačiau neperdaviau jokios konkrečios 
informacijos. 

— Kad ir kaip būtų, — tęsė Bulingtonas, — kiti du fotorobotu 
daryti atvaizdai nedavė jokių rezultatų. Kaip suprantu, tiedu vyrukai 
yra tiesiog stebėjimo komandos nariai ir nėra svarbūs. 

— Tas tiesa, — tarė Kailas. 

— Pono Hobarto atvaizdas tiesiog nuostabus, Kailai, — pasakė 
Bulingtonas. 

— Internetas padėjo. OuickFace.com. Bet kas galėtų. 

— Ką ketini daryti toliau? — pasiteiravo Vingeitas. 

— Rytoj vakare susitinkame aptarti naujienų. Jie nori, kad aš 
kokiu nors būdu įsilaužčiau į sistemą, parsisiųsčiau arba kitur nu- 
kreipčiau dokumentus ir juos perduočiau jiems. Nesuprantu, kaip tai 
įmanoma padaryti. Kompiuterių sistema atrodo absoliučiai saugi. 

— Kada tai turėtų įvykti? 

— Jie dar nepasakė, bet man atrodo, kad greitai. Aš norėjau jūsų 
paklausti. 

Kadangi nei Bulingtonas, nei Vingeitas nepasisiūlė atsakyti, Kai- 
las išrėžė: 

— Kas tie žmonės? Kam jie dirba? 

— Mes tikrai nežinome, Kailai. Hobartas — kekšė, kuri keliauja 
po pasaulį parsidavinėdama. Tačiau nė nenutuokiame, iš kur kilęs Be- 
nis. Sakai, kad jis ne amerikietis. 

— Jis kalba su akcentu. 

— Nežinodami, kas jis, negalime nė pradėti spėlioti, kam jis dirba. 

— Tą vasario vakarą, kai pirmą kartą sutikau Benį, dalyvavo dar 
mažiausiai penki agentai. Visi penki tikrai buvo amerikiečiai. 

Bulingtonas purtė galvą. 

— Tikriausiai samdiniai, Kailai, banditai, pasamdyti konkrečiam 
darbui, apmokėti ir paleisti. Egzistuoja atskiras tamsus pasaulis, ku- 
riame gyvena buvę policininkai ir agentai, buvę kariškiai ir žvalgybi- 
ninkai, išvaryti arba pašalinti dėl įvairiausių priežasčių. Dauguma jų 
yra nepritapėliai. Juos apmokė šešėlyje, ten jie ir dirba. Jie dirbs bet 

kam, kas jiems mokės. Tie penki tikriausiai nė nežinojo, ką Benis su- 
manęs. 

— Kokia tikimybė, kad bus sučiupti Baksterio Teito žudikai? 

Šypsena akimirkai dingo. Abu valdžios atstovai atrodė nuliūdę ir 
suglumę. Pagaliau prabilo Bulingtonas: 

— Pirmiausia mums reikia sučiupti Benį, tuomet galėsime prieiti 
prie užsakovų, kurie jam moka, paskui rasime ir tuos gatvės banditus, 
kurie atlieka nešvarų darbą. Tačiau jei jis profesionalas — o ganėtinai 
akivaizdu, kad jis toks ir yra — tada galimybė išgauti iš jo vardus labai 
maža. 

— Kaip jūs sučiupsite Benį? 

— Tai lengviausia dalis. Tu mus nuvesi pas jį. 

— Ir jūs jį suimsite? 

— O taip. Mes turėsime pakankamai orderių, kad galėtume areš- 
tuoti jį dešimt kartų — pasiklausymas, prievartavimas, sąmokslas 
— rinkis kurį nori. Mes įkišime jį giliai į kalėjimą — kartu su Hobar- 
tu — ir joks federalinis teisėjas pasaulyje jo neištrauks. Greičiausiai 
perkelsime jį į saugią vietą toli nuo Niujorko, kad galėtume pradėti 
tardymą. 

Vaizdas, kaip Benis sėdi prirakintas prie kėdės, o du pitbuliai šū- 
kauja ant jo, buvo gana malonus. 

Rojus atsikrenkštė, žvilgtelėjo į laikrodį ir tarė: 

— Prašau mums atleisti, bet man reikia pasikalbėti su Kailu. Pa- 
skambinsiu jums vėliau. 

Kailas atsistojo, paspaudė jiems rankas ir nuėjo paskui savo ad- 
vokatą į jo kabinetą. Rojus uždarė duris. 

— Ką manai? 

— Tujais pasitiki? — savo ruožtu paklausė Kailas. 

— Taip. O tu ne? 

— Ar patikėtum jiems savo gyvybę? 

— Taip. 

— Kaip tau toks scenarijus. Šiuo metu šalyje yra mažiausiai aš- 
tuoniolika žvalgybos organizacijų, ir tai tik tos, kurios oficialiai regis- 


truotos. Tikriausiai yra dar keletas, apie kurias mes nežinome. Kas, jei 

Benis dirba vienai iš jų? Tarkim, jo projektas yra vienas iš keleto, kad 
išgautų ir užvaldytų paslaptis? Kas, jei tie superkompiuteriai negalėjo 
rasti jo veido, nes neturėjo rasti? 

— Tai juokingas scenarijus, Kailai. Apsimetėlis agentas, dirbantis 
Jungtinėms Valstijoms, šnipinėjantis JAV teisininkų firmą, žudantis 
JAV piliečius? Aš taip nemanau. 

— Taip, juokingas, bet kai tavo galva gali tapti kitu taikiniu, vaiz- 
duotė ima daryti stebuklus. 

— Nusiramink. Tai tavo vienintelė išeitis. 

— Išeities nėra. 

— Yra. Neskubėkime, ženkime po žingsnelį. Nepanikuok. 

— Devynis mėnesius nepanikavau, bet tuoj pradėsiu. 

— Ne, nepradėsi. Būk ramus. Mes turime pasitikėti tais vyru- 
kais. 

— Paskambinsiu tau rytoj. — Kailas pasičiupo lietpaltį ir išsku- 


bėjo. 


36 SKYRIUS 


essna 182“ priklausė buvusiam gydytojui, kuris skraidė 

19 ė- giedru oru ir niekada naktimis. Jis pažinojo Džoną 
Makavojų daugiau nei keturiasdešimt metų ir buvo ne kartą skrai- 
dines jį po šalį darbo reikalais. Jų trumpos dalykinės išvykos abiem 
teikdavo nemažai malonumo; Džonas užsidėdavo ausines, perimdavo 
lėktuvo valdymą ir nuoširdžiai mėgaudavosi piloto vaidmeniu. Jie 
visuomet ginčydavosi dėl užmokesčio. Džonas mygo apmokėti ne tik 
kuro išlaidas, o gydytojas reikalaudavo mažiau, nes skraidymas buvo 
jo pomėgis ir pinigų jam nereikėjo. Kai jiems pavyko sutarti dėl 250 
dolerių sumos, jie susitiko ankstų antradienio rytą Jorko oro uoste ir 
pakilo į giedrą dangų. Po septyniasdešimt vienos minutės nusileido 
Skrentone. Džonas išsinuomojo automobilį, o gydytojas nuskrido ap- 
lankyti savo sūnaus Viljamsporte. 

Mišelinos Čiz advokatų kontora buvo Skrentono centre, seno pas- 
tato Sprus gatvėje antrame aukšte. Džonas įžengė į ją lygiai devintą. 
Sekretorė atsainiai pasisveikino. Jis niekada nebuvo sutikęs panelės 
Čiz, nieko nebuvo apie ją girdėjęs, tačiau valstijoje, turinčioje daugiau 
nei šešiasdešimt tūkstančių advokatų, tai nieko nestebino. Vienas 
Skrentono advokatas, kurį Džonas pažinojo, pasakė jam, jog ji vado- 
vauja moteriškam kolektyvui, susidedančiam iš poros bendradarbių, 
poros padėjėjų, atitinkamo sekretorių skaičiaus ir pagalbininkių, 
dirbančių ne visą darbo dieną. Vyrai galėjo nė nesikreipti. Panelė Čiz 
specializavosi skyrybų, globos, seksualinio priekabiavimo ir diskrimi- 
nacijos priimant į darbą bylose, visad iš moterų pusės, ir darbo jai ne- 

trūko. Jos reputacija buvo nepriekaištinga. Ji nuožmiai gindavo savo 
klientes, gebėjo puikiai derėtis ir nebijojo teismo salių. Ir buvo gana 
patraukli, informavo Džoną advokatas. 

Ir jis buvo teisus. Panelė Čiz laukė savo kabinete, kai Džonas įėjo 
ir pasisveikino. Ji dėvėjo juodą odinį sijoną, ne per trumpą, aptemptą 
tamsiai raudoną megztuką, avėjo juodos ir raudonos spalvos basutes 
tokiais smailiais kulniukais, kad net dauguma prostitučių būtų jų 
vengusios. Ji buvo įpusėjusi penktą dešimtį ir, pasak Džono šaltinio, 
mažiausiai dukart išsiskyrusi. Gausiai pasipuošusi papuošalais ir pasi- 
dažiusi, pernelyg ryškiai Džono skoniui, tačiau jis atvyko ne tam, kad 
vertintų jos išvaizdą. 

Džonas savo ruožtu vilkėjo nykų pilką vilnonį kostiumą ir ryšėjo 
paprastą raudoną kaklaraištį; nieko įsidėmėtino. 

Jie susėdo prie nedidelio staliuko kambaryje šalia jos kabineto, 
ir sekretorė buvo pasiųsta kavos. Kurį laiką jie žaidė žaidimą „ką tu 
pažįsti“, svaidydamiesi advokatų pavardėmis nuo Filadelfijos iki Eirio. 
Kai buvo atnešta kava ir durys užsidarė, panelė Čiz tarė: 

— Eikime prie reikalo. 

— Puiki mintis, — tarė ponas Makavojus. — Prašau vadinti 
mane Džonu. 

— Žinoma, o aš Maikė. Nesu tikra, kad tai tinkamas trumpinys 
Mišelinai, tačiau jis taip seniai man prilipo. 

— Tebūnie Maikė. — Kol kas ji spinduliavo vien žavesį ir sve- 
tingumą, tačiau Džonas jautė, kad už tos šypsenos slepiasi labai kieta 
advokatė. — Gal norėtumėt pradėti pirma? 

— Ne. Jūs man paskambinote. Jūs atvykote tokį kelią. Tad iš- 
klausykime jūsų. 

— Puiku. Mano klientas yra mano sūnus, ne pats geriausias san- 
dėris pasaulyje, bet taip jau yra. Kaip žinote, jis dirba advokatų firmoje 
Niujorke. Mokėsi Diukeine, po to Jeilyje. Neabejoju, kad žinote visas 
tariamo išprievartavimo smulkmenas. 

— Taip, žinau. Eleina dirba man ne visą darbo dieną, ir mes labai 
artimos. Ateityje ji nori stoti į teisės mokyklą. 

— Tikiuosi, jai pavyks. Kaip žinote, Pitsbergo policija nutraukė 
tyrimą vos jį pradėjusi. Jei atvirai, aš sužinojau apie tai visai neseniai. 

Ji akivaizdžiai nustebo, o Džonas kalbėjo toliau. 

— Ne, Kailas man tuomet nepapasakojo. Norėjo, bet tyrimas 
buvo nutrauktas. Man skaudu, nes mes labai artimi, tačiau ne tai 
svarbiausia. Kaip suprantu, prieš keletą savaičių jūs ir panelė Kynan 
sutikote Skrentone Džojų Bernardą ir tas susitikimas, pasak Džojaus, 
buvo nenusisekęs. Taip pat žinau, kad su jūsų kliente susisiekė Baks- 
teris Teitas; akivaizdu, kad jis važiavo čionai pasikalbėti su ja, kai buvo 
nužudytas. 

— Tiesa. 

— Jūs ketinote susitikti? 

— Taip. 

— Panašu, kad jūs, Maike, nepamiršote to epizodo, įvykusio 
prieš penkerius su puse metų. Mano klientas norėtų išspręsti šį reika- 
lą ir viską užbaigti. Virš šių vaikinų kybo tamsus debesis, ir aš atvykau 
išsiaiškinti būdus, kaip jo atsikratyti. Aš atstovauju tik savo sūnui. Kiti 
nieko nežino apie šį susitikimą. Teitų šeima, žinoma, nieko nenutuo- 
kia, bet jūs galite įsivaizduoti, ką dabar jie išgyvena. Džojus netrukus 
turės kūdikį ir ketina tuoktis. Alanas Strokas, kiek žinau, išvis pamiršo 
apie tai. 

Maikė nė neprisilietė prie rašiklio. Ji įdėmiai klausėsi švelniai 
barbendama į stalą pirštų pagalvėlėmis. Daugumą pirštų puošė žiedai, 
abu riešai sviro nuo pigių apyrankių. Žvitrios riešuto spalvos akys ne- 
mirksėjo. 

— Esu tikra, kad jūs turite pasiūlymą, — tarė ji patenkinta klau- 
sytojos vaidmeniu. 

— Bet aš nežinau, ko nori jūsų klientė. Galbūt ji apsidžiaugs, jei 
visi trys likę kambario draugai prisipažins išprievartavę ją, leisis nu- 
teisiami ir pasiunčiami į kalėjimą. Galbūt ją patenkins tylus atsiprašy- 
mas. O gal ją pradžiugins mintis apie finansinį susitarimą. Galėtumėt 
man padėti. 

Maikė apsilaižė dažytas lūpas ir sužvangino apyrankėmis. 

— Pažįstu Eleiną jau dveji metai. Praeityje ji turėjo problemų. Ji 
gležna, pažeidžiama ir kartais pasiduoda labai slegiančioms mintims. 
Galbūt tai depresija. Ji beveik metus nevartoja alkoholio, tačiau tebe- 
kovoja su potraukiu jam. Ji tapo man lyg dukra ir nuo pat pirmos die- 

nos tvirtino buvusi išprievartauta. Aš ja tikiu. Ji įsitikinusi, jog tyri- 
mas buvo nutrauktas įsikišus Teitų šeimai, kuri turi įtakingų draugų. 

Džonas papurtė galvą. 

— Netiesa. Nė vienas iš keturių nepasakė savo tėvams. 

— Galbūt, bet mes to nežinome. Kad ir kaip būtų, tas įvykis Elei- 
ną labai paveikė. Ji buvo sveika, linksma, gyvybinga studentė, kuriai 
patiko mokytis koledže. Ji turėjo didelių planų. Netrukus po išprie- 
vartavimo ji iškrito, ir nuo tada kovoja su sunkumais. 

— Ar matėte jos įvertinimus iš Diukeino? 

— Ne. 

— Per pirmąjį semestrą ji vieno egzamino neišlaikė, antrame at- 
sisakė dalyvauti, iš kitų trijų gavo siaubingus įvertinimus. 

— Kaip jums pavyko gauti jos koledžo bylą? 

— Antrame semestre reikalai šiek tiek pagerėjo, ir jai pavyko iš 
visų dalykų gauti C. Po tariamo išprievartavimo ji išlaikė visus keturis 
egzaminus, tada išvažiavo namo ir į Diukeiną nebegrįžo. 

Maikė išrietė antakius ir įtempė nugarą. 

— Kaip jums pavyko gauti jos koledžo bylą? — iškošė ji. Aha, vis 
dėlto toji moteris ne tokia rami kaip atrodo. 

— Aš jos negavau, bet tai nesvarbu. Ar dažnai jūsų klientės sako 
jums visišką tiesą? 

— Norite pasakyti, kad Eleina meluoja? 

— Šiuo atveju tiesa — labai slidus dalykas, Maike. Tačiau aišku 
viena — mes niekada nesužinosime, kas iš tiesų atsitiko tą naktį. Tie 
vaikiai gėrė ir rūkė žolę ištisas aštuonias valandas, ir jie buvo labiau 
pasileidę, nei mums norėtųsi tikėti. Yra žinoma, kad jūsų klientė mie- 
godavo su kuo papuola. 

— Jie visi miegodavo su kuo papuola. Tai nepateisina išprievar- 
tavimo. 

— Žinoma, ne. 

Ore tvyrojo pinigų kvapas. Reikėjo pašalinti dar keletą kliūčių, 
tačiau abu advokatai žinojo, kad po kurio laiko pereis prie galimybės 
aptarti „finansinį susitarimą “. 

— Ką jūsų klientas sako apie tą įvykį? — vėl šaltu tonu paklausė 
Maikė. Pykčio blyksnis užgeso, tačiau jų buvo galima tikėtis ir daugiau. 

— Jie visą dieną praleido prie baseino, paskui vakarėlis persikėlė 
į vidų, įjų butą. Apie penkiolika dalyvių, daugiau vyrukų nei merginų, 
tačiau Eleinos tarp jų nebuvo. Matyt, ji dalyvavo kitame vakarėlyje. 
Apie pusę dvyliktos pasirodė policininkai, ir vakarėlis baigėsi. Niekas 
nebuvo areštuotas, policija paliko juos ramybėje. 

Maikė kantriai linktelėjo. Visa tai buvo policijos protokole. 

— Išvažiavus policininkams, — tęsė Džonas, — pasirodė Eleina. 
Ji su Baksteriu ėmė glamonėtis ant sofos, paskui įsismarkavo. Mano 
klientas žiūrėjo televizorių tame pačiame kambaryje, kaip ir Alanas 
Strokas. Mano klientas buvo apsvaigęs — švelniai tariant — ir kažku- 
riuo metu išsijungė. Tą naktį jis tikrai nesimylėjo su Eleina ir negalėjo 
pasakyti, ar tai darė kiti. Jis buvo per girtas, kad kitą rytą ką nors 
prisimintų, ir, kaip gerai žinote, jūsų klientė kaltinimus pateikė tik po 
keturių dienų. Policija pradėjo tyrimą. Visi keturi vaikinai jau ketino 
pasipasakoti savo tėvams, tačiau netrukus tyrėjai suvokė, kad bylos 
užvesti nepavyks. Neseniai mano klientas kalbėjosi su Baksteriu Teitu 
ir Džojumi Bernardu; abu vaikinai prisipažino tą vakarą mylėjęsi su 
jūsų kliente. Abu tvirtina, kad viskas vyko abipusiu susitarimu. 

— Tai kodėl Baksteris taip troško atsiprašyti? 

— Negaliu atsakyti. Kalbu ne už Baksterį. 

— Kodėl atsiprašė Džojus? Jis padarė tai mano akivaizdoje. 

— Ar Džojus atsiprašė, kad išprievartavo Eleiną, ar atsiprašė už 
nesusipratimą? 

— Jis atsiprašė. Tai svarbiausia. 

— Bylos vis dar nėra, ir šis atsiprašymas nieko neįrodo. Neįma- 
noma įrodyti, kad išprievartavimas įvyko. Taip, jie užsiiminėjo seksu, 
bet daugiau nieko negalite įrodyti. 

Pagaliau ji kažką užsirašė. Šviesiai violetinės spalvos bloknotas, 
elegantiškas brūkštelėjimas, žvangantys riešai. Paskui giliai atsiduso 
ir trumpam įsmeigė akis į vaizdą už lango. 

Advokatui Makavojui atėjo metas mesti pagrindinį kozirį. Jie 
niekuomet neatskleis visų faktų, nes derybų sėkmė nepriklauso nuo 
visiško atvirumo. Tačiau vieną bombą, kuri gali sužlugdyti bet kokį 
sandėrį, reikia numesti. 

— Ar kalbėjotės su Pitsbergo detektyvais? — paklausė Džonas. 

— Ne, bet skaičiau visą bylą. 

— Arjoje užsimenama apie vaizdo įrašą? 

— Taip, byloje jis minimas. Tačiau policininkams nepavyko jo 
rasti. Eleina netgi girdėjo gandus. 

— Tai ne gandai. Toks vaizdo įrašas egzistuoja. 

Ji išklausė tai nė nemirktelėjusi. Nei jos akys, nei rankos ar kūnas 
neišdavė nuostabos. Puikiai tvardosi, mintyse pripažino Džonas. Ji 
tiesiog laukė. 

— Aš jo nemačiau, — tarė jis. — Bet mano klientas jį matė šių 
metų vasarį. Nežinau, kur jis dabar, ir nežinau, kas dar jį matė, tik- 
riausiai nedaug kas. Gali būti, kad jis išplauks į paviršių, greičiausiai 
internete, o gal jūsų pašto dėžutėje. 

— Ir ką šis vaizdo įrašas įrodys? 

— Jis įrodys, kad jūsų klientė buvo girta ir rūkė žolę, kai atsi- 
sėdo su Baksteriu ant sofos; po to pradėjo bučiuotis ir glamonėtis. 
Filmavimo rakursas neleidžia matyti, kaip jiedu mylisi, tačiau vaizdas 
nuo kelių žemyn rodo, jog jie puikiai leidžia laiką. Po Baksterio seka 
Džojus. Kartais Eleina labiau pasyvi; kitais kartais akivaizdžiai aktyvi. 
Mano klientas mano, kad kartkartėmis ji išsijungdavo, tačiau jis nėra 
tikras. Niekas nėra tikra, išskyrus tai, kad nei jis, nei Alanas Strokas su 
ja nesimylėjo. 

— Kur tas vaizdo įrašas? 

— Nežinau. 

— Ojūsų klientas žino? 

— Ne. 

— Kas turi vaizdo įrašą? 

— Nežinau. 

— Gerai, kas ją parodė jūsų klientui? 

— Jis nežino to asmens tikrojo vardo. Niekada nebuvo jo sutikęs 
iki tos akimirkos, kai minėtas asmuo parodė jam vaizdo įrašą. 

— Supratau. Nujaučiu, kad už to slepiasi kažkokia sudėtinga 
istorija. 


— Nepaprastai sudėtinga. 


308 


— Netikėtai išdygsta kažkoks nepažįstamasis, parodo jūsų sūnui 
vaizdo įrašą, po to dingsta? 

— Teisingai, išskyrus dingimą. Tas nepažįstamasis vis dar pa- 
laiko su juo ryšį. 

— Prievartavimas? 

— Kažkas panašaus. 

— Ar todėl ir atvykote čia? Jūsų klientas išsigando vaizdo įrašo? 
Norite susitaikyti su mumis, kad prievartautojas paliktų jį ramybėje? 

— Jūs labai nuovoki. — Ji vis dar nė nemirktelėjo. Rodės, tą aki- 
mirką ji skaitė jo mintis. 

— Įtariu, jog vaizdo įrašas velniškai įdomus, — ištarė ji. 

— Jis kelia susirūpinimą mano klientui, nors šis nedalyvavo toje 
dalyje, kur užsiiminėjama seksu. Vaizdo įraše aiškiai matoma, kaip 
jūsų klientė mielai leidžiasi į išdykavimus ant sofos. Ar ji tam tikromis 
akimirkomis buvo išsijungusi, ar ne, lieka neaišku, bent jau iš vaizdo 
įrašo. 

— Yra matoma, kaip ji vaikšto, kalba, juda? 

— Aiškiai. Šie vaikinai neatsitempė jos iš gatvės, Maike. Prieš tai 
ji daug kartų lankėsi jų bute, girta ir blaiva. 

— Vargšelė, — tarė Maikė. Pirmas klaidingas žingsnis. 

— Vargšelė puikiai leido laiką. Rankinėje ji visuomet turėdavo 
narkotikų bei krūvą padirbtų pažymėjimų ir visuomet ieškodavo pro- 
gos pasilinksminti. 

Maikė lėtai atsistojo ir tarė: 

— Trumpam atsiprašysiu. 

Ji nuėjo į kabinetą, ir Džonas su pasigėrėjimu nulydėjo ją akimis. 
Jis išgirdo tylų balsą, tikriausiai kalbėjosi telefonu, po to sugrįžo su 
apsimestine šypsena. 

— Mes galėtume diskutuoti ištisas valandas, — tarė ji. — Ir nie- 
ko nenutarti. 

— Sutinku. Prieš tris savaites Baksteris aplankė mano klientą 
Niujorke. Jiedu ilgai kalbėjosi apie tai, kas atsitiko, ir Baksteris pasakė 
mano klientui tikįs, kad panaudojo prieš Eleiną prievartą. Jį slėgė kal- 
tė. Gali būti, kad išprievartavimas įvyko. 

— O prievartautojas miręs. 

— Būtent. Tačiau mano klientas irgi buvo, kai visa tai atsitiko. 
Tai buvo jo butas, jo draugai, jo vakarėlis ir jo alkoholis. Jis nori atsi- 
kratyti šios naštos, Maike. 

— Už kiek? 

Džonas nervingai susijuokė. Koks tiesumas. Tačiau Maikė nė ne- 
šyptelėjo. 

Jis pasižymėjo bloknote ir tarė: 

— Ar įmanoma pasiekti finansinį susitarimą, paprašyti jūsų 
klientę atsiimti visus civilinius ieškinius ir susitarti, kad ji nesikreiptų 
į teismą? 

— Taip, jei susitarimas mus tenkins. 

Stojo tyla. Džonas dar kažką pasižymėjo bloknote. 

— Mano klientas neturi daug pinigų. 

— Žinau, kiek uždirba jūsų klientas. Praktikuoju teisę daugiau 
nei dvidešimt metų, o jis uždirba daugiau už mane. 

— O aš trisdešimt penkerius. Tačiau jis turi studento paskolą, o 
Niujorke pragyvenimas brangus. Tikriausiai man teks šiek tiek pridėti, 
o aš nesu turtingas. Aš niekam neskolingas, tačiau advokato praktika 
centrinėje Jorko gatvėje nesukrovė man turtų. 

Jo atvirumas ją nuginklavo; ji nusišypsojo ir šiek tiek atsipalai- 
davo. Jiedu su malonumu nukrypo į šoną ir aptarė iššūkius, su kuriais 
susiduria mažų Amerikos miestelių advokatai. Kai atėjo laikas, Džo- 
nas šiltai pasakė: 

— Papasakokit man apie Eleiną. Jos darbą, atlyginimą, finansus, 
šeimą ir panašiai. 

— Kaip sakiau, ji dirba man pusę dienos už centus. Kaip parkų 
ir rekreacinių zonų direktoriaus pavaduotoja uždirba 24 000 dolerių 
per metus, tačiau tame darbe karjeros nepadarysi. Ji nuomojasi kuklų 
butą, kuriuo dalijasi su savo kompanione Beverli, ir vairuoja nisaną, 
už kurį moka kas mėnesį. Jos šeima gyvena Eryje — kažkada jie buvo 
pasiturintys, tačiau reikalai pakrypo į blogąją pusę. Jai dvidešimt tre- 
ji, netekėjusi, šiaip ne taip prasimaitina. Ji vis dar svajoja pasiekti ką 
nors daugiau. 

Džonas vėl kažką pasižymėjo, tada tarė: 

— Vakar kalbėjausi su Teitų šeimos advokatu. Baksteris turėjo 
patikos fondą, iš kurio gaudavo šešis tūkstančius per mėnesį, nors jam 
niekad neužtekdavo. Ši suma su laiku padidės, tačiau dabar visus Teitų 
fondus griežtai kontroliuoja vienas dėdė, kuris turi gana sunkią ranką. 
Baksterio fondas žlugo jam mirus. Jis beveik neturėjo jokio turto, to- 
dėl bet kokia šeimos pagalba būtų tarsi labdara. O tie žmonės nelinkę 
užsiimti labdara; dar sunkiau įsivaizduoti juos išrašinėjančius čekius 
buvusioms Baksterio merginoms. 

Maikė pritariamai linksėjo. 

— O Džojus? — paklausė ji. 

— Jis sunkiai dirba, stengiasi aprūpinti būsimą šeimą. Jis tik- 
riausiai bepinigis ir toks liks visą likusį gyvenimą. Mano klientas ne- 
norėtų į tai velti nei Džojaus, nei Alano Stroko. 

— Pasigėrėtina. 

— Mes siūlome du mokėjimus. Vieną dabar, o vieną po septyne- 
rių metų, kai įsigalios senaties terminas išprievartavimo bylai. Jei jūsų 
klientė sutinka viską pamiršti, atsisako minties toliau persekioti šiuos 
vaikinus, tuomet jos laukia apvali suma. Dvidešimt penki tūkstančiai 
dabar, o kitus septynerius metus mano klientas pervedinės į investici- 
nę sąskaitą po dešimt tūkstančių. Kai Eleinai sukaks trisdešimt, ji gaus 
100 000 dolerių. 

Tas pats neįskaitomas veidas. 

— Dvidešimt penkių tūkstančių avansas skamba juokingai, — 
tarė ji. 

— Jis neturi dvidešimt penkių. Juos duosiu aš. 

— Mums nelabai rūpi, kas duos pinigus. Mus labiau domina 
suma. 

— Ką gi, šią akimirką jūs turite nulį, ir jei mes nepasieksime su- 
sitarimo, greičiausiai ir liksite su nuliu. Jūsų galimybės išieškoti per 
teismą geriausiu atveju labai menkos. 

— Tai kodėl išvis siūlote? 

— Dėl dvasios ramybės. Nagi, Maike, užbaikime šį reikalą, kad 
vaikinai galėtų toliau gyventi. Kailas buvo beveik užmiršęs tą inciden- 


311 


tą, prakeikimas, jis dirba šimtą valandų per savaitę, bet paskui Džojus 
sutinka Eleiną, tada pasirodo Baksteris, graužiamas kaltės, nes prisi- 
mena daugiau nei anksčiau. Kažkoks pamišimas. Jie pasielgė kaip girti 
vaikiščiai. 

Taip, Maikė negalėjo to nuginčyti. Ji perkryžiavo kojas, ir Džonas 
buvo priverstas pažiūrėti į jos aukštus kulniukus, tik akimirką, tačiau 
ji pastebėjo. 

— Leiskite man pasikalbėti su Eleina, ir mes pateiksime jums 
savo pasiūlymą. 

— Gerai, tačiau nėra čia ką labai svarstyti, Maike. Avansas bus 
mano paskola klientui, ir jis labai nerimauja, kad teks įsipareigoti sep- 
tyneriems metams. Jam tik dvidešimt penkeri, jis dar neplanuoja nė 
trejiems metams į ateitį. 

— Paskambinsiu Eleinai, ji tikriausiai norės atvažiuoti ir aptarti 
tai akis į akį. 

— Aš neišvyksiu iš miesto, kol mes nesusitarsime. Einu, susirasiu 


kokią kavinę ir palauksiu. 


Jis sugrįžo po valandos. Jie susėdo į tas pačias vietas, pasiruošė 
rašiklius ir tęsė derybas. 

— Kaip suprantu, jūs nesutinkate su pasiūlymu, — tarė Džonas. 

— Ir taip, ir ne. Septynerių metų planas mums tinka, tačiau 
Eleina nori didesnio avanso. Po dvejų metų ji baigs Skrentono uni- 
versitetą. Ji svajoja mokytis teisės mokykloje, o be paramos tai bus 
neįmanoma. 

— Kokio dydžio paramos? 

— Šimto tūkstančių. 

Sukrėtimas, nuostaba, netikėjimas, pasibaisėjimas. Džonas čiau- 
pėsi ir muistėsi košdamas pro dantis orą. Visa tai buvo vaidyba, ilgai 
praktikuotas apsimetinėjimas demonstruojant didžiulę nuostabą, ki- 
tai pusei pateikus savo pasiūlymą. Neviltis, beveik pralaimėjimas. 

— Klausykit, Maike, mes čia mėginame pasiekti susitarimą. Ojūs 
bandote apiplėšti banką. 

— Po dvejų metų Eleinos uždarbis bus tie patys 24 000 dolerių 
per metus. Tuo tarpu jūsų klientas uždirbs 400 000 ir daugiau. Tai ne- 
sukels jam jokių sunkumų. 

Džonas atsistojo tarsi norėdamas išeiti, baigti derybas. 

— Turiujam paskambinti. 

— Žinoma. Aš palauksiu. 

Džonas išėjo į lauką, prisidėjo prie ausies telefoną, tačiau su nie- 
kuo nesikalbėjo. Suma, kurią jie sumokės, skirta ne tam, ko Eleinai rei- 
kia, o tam, kad ji tylėtų. Atsižvelgiant į aplinkybes, šimtas tūkstančių 
buvo gana pagrįstas reikalavimas. 

— Mes sutinkame mokėti septyniasdešimt penkis, ir tai paskuti- 
nis mūsų žodis, — grįžęs prie stalo pareiškė Džonas. 

Dešinė advokatės ranka maloniai suskambo tiesiama per stalą. 

— Sutarta, — tarė ji. 

Jiedu paspaudė vienas kitam ranką sutardami, o paskui dvi va- 
landas derėjosi dėl dokumentų parengimo. Kai viskas buvo sutarta, jis 
pasisiūlė pavaišinti ją pietumis, ir ji mielai sutiko. 


37 SKYRIUS 


aujausia Naidželo darbo vieta buvo paskubomis surinkta ant 

N gražaus raudonmedžio staliuko svetainės vidury erdviame 
„Waldorf-Astoria“ numeryje Parko Aveniu. Šešiolikos iš dvidešimties 
colių kompiuteris buvo tiksli dešimties kompiuterių aštuonioliktaja- 
me aukšte kopija. Monitorius irgi buvo tobulai atkartotas. Šalia gulėjo 
tamsiai mėlyna, didesnio nešiojamojo kompiuterio matmenų dėžė. 

Kol Naidželas išdidžiai ir detaliai vardijo įvairius laidus bei kabe- 
lius, — spagečius, kaip jis pavadino, — Benis ir Kailas stebėjo tylėda- 
mi. Srovės laidas, garso, monitoriaus ir spausdintuvo kabeliai. 

— Garsas, Kailai? Ar tie niekšeliai skleidžia triukšmą? 

— Ne, garso nėra, — atsiliepė Kailas, ir Naidželas rūpestingai su- 
vyniojo garso kabelį ir padėjo į šalį. Tada pasilenkė žemai už kompiute- 
rio ir parodė į stebuklingą vietelę. — Štai, Kailai, pažadėtoji žemė, USB 
jungtis. Beveik paslėpta, bet aš žinau, kad ji ten yra, nes turiu ryšių 
„Fargo“ kompanijoje. Ji turi ten būti, patikėk. 

Kailas krenkštelėjo, bet nutylėjo. 

— Štai ką padarysime, Kailai, — džiugiai tarė Naidželas, nuošir- 
džiai žavėdamasis savo darbu. Iš savo mažo tvarkingo programišiaus 
lagaminėlio jis ištraukė du mažus prietaisus, vienodos formos ir ilgio, 
trijų ketvirčių colio pločio ir maždaug colio su pusė ilgio. — Tai be- 
laidis USB siųstuvas, ką tik nuo konvejerio, naujausias modelis, dar 
neprieinamas visuomenei, o ne, — tarė jis ir skubiai įjungė jį į lizdą 
po srovės įėjimu. Įkišus liko matytis apie pusė colio. — Tu tiesiog įkiši 
ir viskas, prašom, mes dirbam. Jis iš tiesų nematomas. — Jis parodė 


314 


į kitą ir paaiškino. — O šis daikčiukas yra USB resiveris, kuris jungia- 
mas prie šios mėlynos dėžutės. Suvoki, Kailai? 

— Taip. 

— Mėlynoji dėžutė keliauja į tavo lagaminėlį. Tu padedi laga- 
minėlį ant grindų, tiesiai po kompiuteriu, įjungi, ir dokumentai aki- 
mirksniu persikelia. 

— Kaip greitai? 

— Šešiasdešimt megabaitų per sekundę, apie tūkstantis doku- 
mentų, žinoma, jei laikysi resiverį per tris metrus nuo siųstuvo, kas 
neturėtų būti sunku. Kuo arčiau, tuo geriau. Supranti? 

— Ne, velniai rautų, — atsiliepė Kailas atsisėsdamas į kėdę 
priešais monitorių. — Aš kažkaip turiu užkišti ranką už kompiuterio, 
įjungti siųstuvą, palikti jį ten, perkelti dokumentus ir taip toliau, ir pa- 
daryti visa tai šalia kitų žmonių ir stebimas kamerų. Kaip, sakyk, man 
tai padaryti? 

— Numesk ant žemės rašiklį, — tarė Benis. — Išliek kavą. Nu- 
mesk kokį dokumentą. Nukreipk jų dėmesį. Eik į tą kambarį, kai jame 
nieko nebus, ir stovėk atsukęs kamerai nugarą. 

Kailas purtė galvą. 

— Per daug rizikinga. Tie žmonės nėra kvaili, suprantat. Greti- 
mame kambaryje sėdi apsaugos darbuotojas. Vardu Gantas. 

— Bet arjis dirba šešiolika valandų per dieną? 

— Nežinau, kada jis dirba. Čia ir esmė. Niekada nežinai, kas tave 
stebi. 

— Mes žinome, kaip dirba apsauga, Kailai, o pėstininkai, kuriems 
mokama, kad visą dieną stebėtų ekranus, paprastai pusę laiko pramie- 
ga. Tai siaubingai nuobodus darbas. 

— Tai ne kavos kambarėlis, Beni. Aš ten dirbu. Jums, vyručiai, 
svarbu, kad aš vogčiau, tačiau firma tikisi, kad aš arsiu. Turiu užbaigti 
projektą, kurio laukia partneris. 

Įsikišo Naidželas: 

— Tai užtruktų tik porą valandų, Kailai, aišku, jei greitai rasi rei- 
kiamus dokumentus. 

Benis ėmė aiškinti: 

— Svarbiausi yra oru alsuojantys varikliai, kuriuos „Trylon“ ir 
„Bartin sukūrė kartu. Technologija tokia protinga, kad Pentagonas 
vis dar negali atsitokėti. Toliau sąraše — kuro mišinys. Įvesk į paiešką 
„kriogeninis vandenilinis kuras“ ir pridėk žodį „viršgarsinis variklis“. 
Turėtum rasti tūkstančius dokumentų. Trečioje vietoje — „skriejan- 
tis bangomis“. Atlik paiešką. Tai speciali aerodinaminė technologija, 
padidinanti B-10 keliamąją jėgą. Štai atmintinė. — Benis ištiesė jam 
dviejų puslapių santrauką. 

— Ar esi ką nors apie tai girdėjęs? — maldaujamai klausinėjo 
Naidželas. 

— Ne, 

— Visa ši informacija yra ten, — spyrėsi Benis. — Tai tyrimų 
šerdis, bylos esmė, ir tu ją rasi, Kailai. 

— O, dėkoju. 

Norėdamas, kad Kailas pasitreniruotų, Naidželas ištraukė siųstu- 
vą ir padavė Kailui. 

— Pažiūrėkim, kaip tu tai padarysi. 

Kailas lėtai atsistojo, pasilenkė virš kompiuterio, pastūmė į šoną 
kai kuriuos kabelius ir šiaip ne taip pagaliau įkišo siųstuvą į USB jung- 
tį. Tada atsisėdo ir tarė: 

— Man nepavyks. 

— Aišku, kad pavyks, — pasipiktino Benis. — Pakrutink sme- 
genis. 

— Jos mirusios. 

Naidželas šokinėjo aplink mėlynąją dėžę. 

— Šią programą sukūriau aš. Kai įkiši siųstuvą, nuleisk ranką dar 
žemiau ir rasi tokį mažą jungiklį. Įjunk jį; dėžė automatiškai susiras 
kompiuterį ir ims siųsti duomenis. Viskas vyks labai greitai, Kailai, jei 
norėsi, galėsi pasiimti pertraukėlę, išeiti iš kambario, nueiti pasisioti, 
elgtis lyg niekur nieko. Per tą laiką mano mažasis genijus sutrauks 
dokumentus. 

— Velniškai sumanu, — tarė Kailas. 

Benis atnešė juodą „Bally“ lagaminėlį, visiškai tokį patį kaip 
Kailo, statmeną modelį su trumpu odiniu atlanku, užsisegančiu vie- 

noje pusėje. Jame buvo trys skyriai; vidurinis paruoštas nešiojamajam 
kompiuteriui. Jis turėjo lygiai tokias pačias nusidėvėjimo žymes bei į 
odą įspaustą Kailo „Skalio ir Peršingo' žymenį.. 

— Pasiimsi jį, — tarė jis, o Naidželas rūpestingai įkėlė mėlynąją 
dėžę į vidurinį lagaminėlio skyrių. — Kai atsegsi šį skyrių, — kalbėjo 
Naidželas, — resiveris jau bus vietoje. Jei dėl kokios nors priežasties 
tau tektų viską nutraukti, tiesiog uždaryk dėklą, nuspausk šį mygtuką 
ir jis automatiškai užsirakins. 

— Nutraukti? 

— Jei tektų, Kailai. 

— Išsiaiškinkime. Jei kas nors nepavyksta, kažkas mane pastebi 
arba superkompiuteris, apie kurį nieko nežinome, ima klykti vos man 
pradėjus pumpuoti duomenis, jūs norite, kad aš užrakinčiau lagami- 
nėlį, griebčiau siųstuvą, kuris beveik paslėptas, ir tada — kas? Pulčiau 
pro duris kaip parduotuvės vagišius, kurį ką tik sugavo? Ir kur man 
eiti, Naidželai? Ar galiu tikėtis pagalbos, Beni? 

— Atsipalaiduok, Kailai, — dirbtinai nusišypsojo Benis. — Tai 
visiškai nesudėtinga. Tau pavyks. 

— Niekas nepradės klykti, Kailai, — tarė Naidželas. — Mano 
programa per daug gera. Patikėk. 

— Gal galėtumei liautis tai kartojęs? 

Kailas nuėjo prie lango ir įsižiūrėjo į Manhatano dangų. Buvo 
antradienio vakaras, beveik pusė dešimtos. Paskutinį kartą jis valgė su 
Taboru firmos kavinėje pusę dvyliktos ryto, per penkiolikos minučių 
pertrauką. Tačiau alkis buvo vienas iš mažiausių rūpesčių ilgame prob- 
lemų sąraše. 

— Ar pasirengęs, Kailai? — šūktelėjo per kambarį Benis. 

Ne klausimas, o iššūkis. 

— Labiau pasirengęs nebūsiu, — atsiliepė jis neatsigręždamas. 

— Kada? 

— Kaip įmanoma greičiau. Noriu baigti šį reikalą. Rytoj keletą 
kartų užsuksiu į kambarį, pažiūrėsiu, kaip viskas klostosi. Veikiausiai 
tai padarysiu rytoj vakare, apie aštuntą ar vėliau, bet kad spėčiau viską 


perkelti — aišku, jei manęs nenušaus. 

— Ar turi klausimų dėl įrangos? — pasiteiravo Naidželas. 

Kailas lyg sukaustytas grįžo prie kompiuterio ir kurį laiką spok- 
sojo į prietaisus. Pagaliau truktelėjo pečiais. 

— Ne, viskas gana aišku. 

— Puiku. Paskutinis dalykas, Kailai. Toji mėlyna dėžė perduoda 
belaidį signalą, kad aš tiksliai žinočiau, ką tu perkėlinėji. 

— Kam to reikia? 

— Tiesiog stebime. Mes būsime netoliese. 

Kailas vėl patraukė pečiais. 

— Man tas pat. 

Mėlynoji dėžė tebebuvo viduriniame lagaminėlio skyriuje, ir 
Naidželas šokinėjo aplink ją tarsi tai būtų bomba. Kailas perdėjo į jį 
dokumentus iš savojo lagaminėlio, o pagriebęs už rankenos ir pakėlęs 
nuo stalo nusistebėjo jo svoriu. 

— Šiek tiek sunkesnis, Kailai? — nerimo Naidželas, stebėdamas 
kiekvieną judesį. 

— Taip, gerokai. 

— Nieko tokio. Mes sutvirtinome lagaminėlio dugną. Jis neiškris 
einant Brodo gatve. 

— Anas man patinka labiau. Kada jį atgausiu? 

— Greitai, Kailai, greitai. 

Kailas apsivilko lietpaltį ir pasuko prie durų. Benis nusekė jam iš 
paskos. 

— Sėkmės, Kailai. Pagaliau žinai, ko mums reikia. Mes tikime 
tavimi. 

— Eik velniop, — atrėžė Kailas ir išėjo iš kambario. 

er trumpą bemiegę naktį lagaminėlis dar labiau pasunkėjo, 

p. Kailas, ankstų trečiadienio rytą keldamas jį iš taksi, beveik 
norėjo, kad tas dugnas iš tiesų iškristų, mėlynoji dėžė sudužtų Brodo 
gatvėje į tūkstančius gabalėlių ir brangusis Naidželo gaminys atsi- 
durtų kanalizacijoje. Jis nežinojo, kas nutiktų po to, tačiau bet kuris 
scenarijus būtų daug geresnis už tai, kas planuojama. 

Praėjus dvidešimčiai minučių po to, kai jis pasikėlė liftu į tris- 
dešimt ketvirtą aukštą, į tą patį liftą įžengė Rojus Benediktas kartu 
su dviem jaunais vyrais, kurie neabejotinai buvo „Skalio ir Peršingo“ 
bendradarbiai. Požymiai akivaizdūs. Jaunesni nei trisdešimties. 6.35 
ryto. Jie atrodė išvargę ir nelaimingi, tačiau dėvėjo brangius drabužius 
ir nešėsi dailius juodus lagaminėlius. Rojus buvo nusiteikęs pamatyti 
pažįstamą veidą, nors nelabai tikėjo, kad taip galėtų atsitikti. Į firmą 
užsukdavo daug advokatų iš kitų firmų. Rojus pažinojo kai kuriuos 
„Skalio ir Peršingo“ partnerius, tačiau kai į darbą renkasi tūkstantis 
penki šimtai advokatų, šansai sutikti pažįstamą labai menki. Ir jis 
buvo teisus. Tiedu zombiai, kylantys su juo liftu, buvo tik pora bevei- 
džių sielų, kurių po metų kitų čia nebebus. 

Lagaminėlis Rojaus rankoje irgi buvo juodas „Bally“, visiškai toks 
pat, kokį Kailas pirko rugpjūtį, nes jų misijai reikėjo trečio tokio. Jis 
vienas išlipo iš lifto trisdešimt ketvirtame aukšte ir žengė pro tuščią 
administratorės stalą koridoriumi į dešinę, praėjo pro ketverias, pen- 
kerias, šešerias duris ir rado savo klientą, sėdintį prie stalo, gurkšno- 
jantį kavą ir laukiantį. Jų susitikimas buvo trumpas. Rojus apkeitė 


lagaminėlius ir jau gręžėsi eiti. 

— Kur fedai? — labai tyliai pasiteiravo Kailas, nors koridoriuje 
nieko nebuvo, o sekretorės dar tik kėlėsi iš lovų. 

— Eurgone už kampo. Jie skubiai jį patikrins ir įsitikins, ar jame 
nėra sekimo įrangos. Jei ką nors suras, aš tučtuojau jį atnešiu ir mes 
sukurpsime kokią nors istoriją. Jei ne, tuomet nusiveš į laboratoriją 
Kvynse. Koks sunkus. 

— Jame toji mėlyna dėžė. Specialiai sukurta kažkokių blogio 
genijų. 

— Kada tau jos reikia? 

— Tarkim, penktą po pietų. Dvylikos valandų turėtų užtekti, ar ne? 

— Jie taip sako. Pasak Bulingtono, jie turi nedidelę pamišusių 
technikų armiją, kuri tiesiog nekantrauja ją išardyti. 

— Kad tik jie nesusimautų. 

— Nesusimaus. Kaip tu? 

— Gerai. Ar jie turi arešto orderius? 

— O taip. Pasiklausymas, prievartavimas, sąmokslas, daug gerų 
dalykų. Jie pasikliauja tavimi. 

— Jei Benį netrukus areštuos, tada aš pasistengsiu. 

— Sėkmės. 

Rojus išėjo, palikęs „Bally“ su tokiomis pačiomis nusidėvėjimo 
žymėmis ir įspaudu odoje. Kailas paskubomis sukišo į jį aplankus, 
bloknotus ir rašiklius ir nuėjo ieškoti daugiau kavos. 


Po ilgų dvylikos valandų Rojus sugrįžo su antruoju lagaminėliu. 
Kailui uždarius duris, jis atsisėdo. 

— Na, ir? — paklausė Kailas. 

— Taip, čia tai bent daikčiukas. Pagamintas pagal užsakymą, ka- 
rinių kompiuterių modelio pavyzdžiu, labai sudėtingas. Sukurtas vien 
duomenims perkelti. Du standieji diskai, kiekvienas po 750 gigabaitų. 
Tiesą sakant, turi tiek atminties, kad tilptų visa informacija, esanti 
šiame pastate ir dar trijuose kaimyniniuose. Nepaprastai protinga 
programinė įranga, tokios FTB specialistai dar nebuvo matę. Tie tipai 
kieti, Kailai. 

— Gali man nepasakoti. 

— Irjis išties perduoda belaidį signalą, kad jie galėtų tave sekti. 

— Prakeikimas. Tai aš turiu ką nors perkelti? 

— Deja. Belaidis signalas negali nustatyti, ką tu perkėlinėji ar 
kiek. Jis tiesiog jiems praneša, kad tu vietoje ir pradėjai perkėlinėti 
duomenis. 

— Mėšlas! 

— Tu sugebėsi, Kailai. 

— Regis, visi taip nusprendė. 

— Ar žinai, kur sujais susitiksi? 

— Ne. Jie praneš paskutinę akimirką. Jei man pavyks perkelti 
duomenis nesukėlus aliarmo, aš paskambinsiu Beniui ir pranešiu 
džiugią naujieną. Tuomet jis man pasakys, kur susitinkame. Po valan- 
dos eisiu į tą kambarį, ir planuoju viską baigti devintą — nesvarbu, 
kiek perkelsiu. Tad penkiolika po devintos, jei pasiseks, turėčiau būti 
gatvėje. 

— Aš būsiu biure. Jei turėsi galimybę, paskambink. Gana įdomus 
reikalas, Kailai. 

— Įdomus? Gal greičiau baisus? 

— Viskas priklauso nuo tavęs. — Tai taręs, Rojus vėl apkeitė la- 
gaminėlius ir dingo. 

Visą valandą Kailas stebeilijosi į laikrodį nieko neveikdamas, tik 
didindamas „Trylon“ išlaidas, tada pagaliau pajudėjo. Jis atpalaidavo 
kaklaraištį, pasiraitojo rankoves ir nutaisęs kuo paprastesnį veidą nu- 
sileido liftu į aštuonioliktą aukštą. 

Kambaryje buvo Šerė Ebni, ir jam teko pasisveikinti. Sprendžiant 
iš jos stalo, ji ten sėdėjo jau ištisas valandas ir nelabai sėkmingai. Kai- 
las pasirinko darbo stalą kuo toliau nuo jos. Kad ji sėdėtų nugara į jį. 

Nepaisant bambėjimo ir piktinimosi, iš tiesų Kailas nelabai bijo- 
jo, kad jį pamatys kitas „Trylon“ komandos narys. Visi dešimt darbo 
stalų buvo atgręžti į išorines sienas, atokiau nuo kambario vidurio, 
tad dirbdamas nematei nieko, išskyrus monitorių, kompiuterį ir sieną 
už jų. Tikrasis pavojus slypėjo viršuje, vaizdo kameros objektyve. Vis 


dėlto jis norėjo turėti kuo daugiau erdvės. 

Po penkiolikos minučių nusprendė apsilankyti vyrų tualete. Pa- 
keliui jis pasiteiravo Šerės: 

— Galjums atnešti kavos? 

— Ne, ačiū. Aš netrukus eisiu. 

Puiku. Ji išėjo pusę devynių; geras laikas, nes taip lengviau ap- 
skaičiuoti pinigus. Kailas pasidėjo ant kompiuterio bloknotą ir porą 
tušinukų — daiktų, kurie galėjo nuslysti ir nusiridenti, o jam tektų 
juos pakelti. Priešais ekraną paskleidė porą aplankų ir padarė netvarką 
ant stalo. Be dvidešimt devintą jis pasibeldė į užrakintas metalines du- 
ris, vedančias į mažą spausdinimo kambarį, bet niekas neatidarė. Tada 
pamėgino antras metalines duris, kurios vedė nežinia kur, bet Kailas 
įtarė, kad už jų sėdi Gantas su savo monitoriais. Retsykiais jis matyda- 
vo Gantą ir nujautė, kad šis dirba netoliese. Vėlgi niekas neatsiliepė. Be 
penkiolikos devintą Kailas nusprendė pradėti, kol koks nors kitas ben- 
dradarbis nepasirodė paskutinei darbo valandai. Jis nuėjo prie savo 
stalo ir atsitrenkė į bloknotą ant kompiuterio. Tušinukai nusirito prie 
sienos. Jis kilstelėjo ranką, kaip galima garsiau sumurmėjo „mėšlas“, 
tada persilenkė per kompiuterį, tarsi norėdamas pakelti daiktus. Jis 
rado vieną tušinuką, tačiau negalėjo rasti kito, tačiau nesiliovė ieško- 
jęs. Ant grindų, už monitoriaus, po kėde, vėl už kompiuterio, kur jis 
vikriai įkišo mažytį siųstuvą į USB jungtį ir „rado“ antrą tušinuką, kurį 
iškėlė į viršų, kad matytų kameros. Jau nusiraminęs, susikaupęs, ne- 
besikeikdamas jis atsisėdo ir ėmė klaksėti klaviatūra. Kailas stumtelė- 
jo lagaminėlį arčiau po stalu, tiesiai po kompiuteriu, ir įjungė jungiklį. 

Jokio aliarmo. Nei perspėjimų, rėkiančių iš ekrano. Nei staigaus 
Ganto pasirodymo su ginkluota sargyba. Nieko. Programišius Kailas 
perkėlinėjo dokumentus, vogė svaiginančiu greičiu. Per devynias mi- 
nutes jis perkėlė visus A kategorijos dokumentus — laiškus, memo- 
randumus, šimtus nereikšmingos informacijos laikmenų, kurios jau 
buvo perduotos EPE ir „Bartin“. Baigęs su A kategorijos dokumentais, 
jis pakartojo viską nuo pradžių ir perkėlė juos dar kartą. Ir dar kartą. 

Po valandos jis pakartojo vaidinimą su nukritusiais tušinukais ir 
jų „ieškodamas“ ištraukė siųstuvą iš USB jungties. Tada sutvarkė stalą 


ir išėjo. Jis nuskubėjo į savo kabinetą, pasiėmė švarką su lietpalčiu ir 

nuėjo prie liftų nesutikęs nė gyvos dvasios. Be jokių trikdžių leisdama- 
sis žemyn jis suvokė, kad pagaliau atėjo akimirka, kurios jis visuomet 
baiminosi. Jis išeina iš firmos kaip vagis, su lagaminėliu dokumentų, 
kurių užtektų norint nuteisti jį už įvairius nusikaltimus ir visam gyve- 
nimui pašalinti iš advokatūros. 

Išžengęs į žvarbią gruodžio naktį, jis nieko nelaukdamas paskam- 
bino Beniui. 

— Misija įvykdyta! — išdidžiai pranešė. 

— Puiku, Kailai. „Oxford“ viešbutis, Lekso ir Trisdešimt penkto- 
sios kampas. 551-asis kambarys, po penkiolikos minučių. 

— Važiuoju. 

Kailas priėjo prie sedano, registruoto vienos gerai žinomos auto- 
mobilių kompanijos vardu, ir įšoko ant užpakalinės sėdynės. Nedidu- 
kas azijietis vairuotojas pasiteiravo: 

— Kur važiuojame? 

— O koks tavo vardas? 

— Elas Kaponė. 

— Kur gimei, Elai? 

— Tutvaileryje, Teksase. 

— Tu tas, kurio mano reikia, Elai. „Oksfordo“ viešbutis, 551-asis 
kambarys. 

Agentas Elas tučtuojau kažkam paskambino ir pakartojo infor- 
maciją. Važiuodamas labai lėtai kelias minutes klausėsi, tada tarė: 

— Štai koks planas, pone Makavojau. Mūsų komanda jau pajudė- 
jo, ir po dešimties minučių jie turėtų būti viešbutyje. Mes važiuosime 
neskubėdami. Kai operacijos vadas bus viešbutyje, jis paskambins ir 
pasakys, ką toliau daryti. Gal norėtumėt liemenės? 

— Ko? 

— Liemenės, neperšaunamos. Jei norite, bagažinėje turiu at- 
sarginę. 

Kailas buvo per daug susirūpinęs vagyste, kad pagalvotų apie tai, 
kaip iš tiesų vyks Benio suėmimas, tikėtina, ir Naidželo. Jis žinojo, 
kad turės nuvesti FTB agentus pas savo prižiūrėtoją, tačiau nesigilino į 
išdavystės smulkmenas. Kodėl, tiesą sakant, jam reikėtų neperšauna- 
mos liemenės? 

Na, žinoma, kad ji sustabdytų kulkas. Jo perkaitusioje galvoje 
šmėstelėjo Baksteris. 

— Ne, nereikia, — atsakė Kailas suvokdamas, kaip jam trūksta 
patyrimo priimti tokį sprendimą. 

— Gerai, pone. 

Elas ieškojo spūsčių, apvažiavimų, bet ko, kas padėtų vilkinti ke- 
lionę. Suskambo jo mobilusis. Jis atsiliepė ir pasiklausė. 

— Gerai, pone Makavojau. Aš sustosiu priešais viešbutį, ir jūs įei- 
site į vestibiulį vienas. Eikite į dešinę prie liftų ir nuspauskite ketvirto 
aukšto mygtuką. Išlipkite ketvirtame aukšte, pasukite kairėn ir eikite 
prie durų, vedančių į laiptinę. Ant laiptų jus pasitiks ponas Bulingto- 
nas ir dar keletas agentų. Toliau viskam vadovaus jie. 

— Kaip viskas paprasta. 

— Sėkmės, pone Makavojau. 

Po penkių minučių Kailas įėjo į „Oxford“ viešbučio vestibiulį ir 
pasuko prie liftų. Laiptų aikštelėje tarp ketvirto ir penkto aukštų jis 
sutiko Džo Bulingtoną ir du kitus agentus, visi apsirengę visiškai kaip 
tie, kurie jį nutvėrę prieš dešimt mėnesių po krepšinio rungtynių Niu 
Heivene. Tik šie buvo tikri, ir jam nekilo noro tikrinti jų ženklelius. 
Slėgė didžiulė įtampa, ir nuvargusi Kailo širdis smarkiai plakė. 

— Aš agentas Butas, o čia agentas Hardis, — pasakė vienas iš jų, 
ir Kailas nusistebėjo, kokie jie stambūs. 

— Eikite prie 551-ojo numerio durų, — tarė Butas. — Vos tik 
jos prasivers, stipriai spirkite į jas, tada atšokite į šoną. Mes būsime 
už jums už nugaros. Mes nemanome, kad jie imtų šaudyti. Žinoma, 
jie gali būti ginkluoti, tačiau nesitiki nieko panašaus. Kai pateksime į 
vidų, jūs pasitrauksite. 

Ką? Nebus jokio susišaudymo? — norėjo pajuokauti Kailas, bet 
staiga ėmė linkti keliai. 

— Supratot? — sududeno Butas. 

— Taip. Eime. 

Kailas įžengė į koridorių ir kaip įmanydamas tvirčiau žengė prie 
551-ojo numerio. Jis spustelėjo mygtuką, giliai įkvėpė ir apsižvalgė. 
Būtas su Hardžiu stovėjo už poros žingsnių pasirengę pulti, atkišę 

spindinčius juodus pistoletus. Iš kito koridoriaus galo artinosi dar du 
agentai, irgi ginkluoti. 

Vis dėlto reikėjo apsivilkti tą liemenę, pagalvojo Kailas. 

Jis dar kartą paskambino. Nieko. Iš vidaus nei balso, nei garso. 

Jo plaučiai liovėsi kvėpavę, o skrandis susisuko į mazgą. Lagami- 
nėlis svėrė visą toną, nes dabar jame buvo vogtos laikmenos. 

Jis paniuręs dėbtelėjo į Butą, kuris irgi atrodė nustebęs. Kailas 
nuspaudė mygtuką trečią kartą, paskui pabeldė ir šūktelėjo: 

— Ei, Beni. Čia Kailas. 

Tyla. Jis paskambino ketvirtą kartą, po to penktą. 

— Tai vienvietis kambarys, — sušnabždėjo Butas. Tada davė žen- 
klą, ir visi agentai užėmė pozicijas. 

— Prašom pasitraukti į šoną, — tarė jis Kailui. — Eikite štai ten 
ir laukite. 

Hardis išsitraukė elektroninį raktą ir įkišo. Užsidegė žalia lem- 
putė, ir keturi FTB agentai sugriuvo į kambarį: vienas pritūpęs, kitas 
stovėdamas visu ūgiu, trečias iš dešinės, ketvirtas iš kairės, šūkaudami 
ir visomis kryptimis kraipydami ginklus. Atbėgo Džo Bulingtonas ir 
dar daugiau agentų. 

Kambarys buvo tuščias, bent jau jame nebuvo įtariamųjų, o jeigu 
prieš tai kas ir buvo, tai nepaliko jokių pėdsakų. Bulingtonas iššoko į 
koridorių ir sukomandavo į telefoną, o gal į radijo stotelę: 

— Apsupkite pastatą! 

Jis metė į Kailą kupiną sutrikimo žvilgsnį, ir Kailui pasidarė silp- 
na. Aplinkui lakstė agentai, apimti neryžtingumo ir sutrikimo. Vieni 
skuodė prie laiptų, kiti prie liftų. 

— Tylos! — sušuko senyva moteriškė, išlindusi iš 562-ojo kam- 
bario, tačiau netrukus jos drąsa išblėso, kai du agentai atsisuko į ją su 
ginklais. Ji skubiai nėrė atgal į kambarį, nesužeista, tačiau praradusi 
visos nakties miegą. 

— Kailai, eikš čionai, — pašaukė Bulingtonas, modamas į 551-ąjį 
kambarį. Kailas prisispaudė prie savęs lagaminėlį ir įžengė į kamba- 
rį. — Šiedu agentai liks su tavim. 

Kailas atsisėdo ant lovos krašto, pasistatė lagaminėlį tarp kojų, 


325 


o jo sargybiniai uždarė duris ir paslėpė ginklus dėkluose. Slinko mi- 
nutės, o jo galvoje sukosi šimtai vaizdų ir scenarijų, kurių nė vienas 
neatrodė patrauklus. Jis prisiminė Rojų ir jam paskambino. Rojus 
tebebuvo biure, laukė naujienų. 

— Jie paspruko, — vos girdimu balsu lėtai ištarė Kailas. 

— Ką? 

— Mes viešbučio kambaryje, o jis tuščias. Jie pabėgo, Rojau. 

— Kur tu? 

— „Oxford“ viešbutis, 551-ajame kambaryje, saugomas. FTB nar- 
šo viešbutį, tačiau jie nieko nesuras. 

— Būsiu po penkiolikos minučių. 


Kol buvo šniukštinėjamas viešbutis, trys FTB agentai įėjo į Kailo 
butą Čelsyje. Pasinaudoję jo raktu, jie įsėlino tyliai ir suskato daryti 
tvarką, kuri užtruks keturias valandas. Rezultatas bus trys slaptos ka- 
meros, klausymosi prietaisas sieniniame telefone ir dar šeši kiti klau- 
symosi įtaisai. Daugybė įkalčių, kurie paremtų kaltinimus. Užtikrinta 
byla fedams, tik trūksta įtariamųjų. 

ojus atvyko 23.00. Prie lauko durų jį pasitiko Džo Bulingto- 

R ir palydėjo per vestibiulį. Viešbutis tebebuvo užrakintas, 
kambarys po kambario vyko kratos, svečiai piktinosi, administracijoje 
vyravo chaosas. 

— Kaip Kailas? — pirmiausiai pasiteiravo Rojus. 

— Gana sukrėstas, — atsakė Bulingtonas. — Lipkime laiptais. 
Liftai sustabdyti. Prakeikimas, mes visi sutrikę. 

Antrąjį klausimą buvo galima nuspėti. 

— Kas atsitiko? 

— Nežinau, Rojau. Sunku pasakyti. 

Kailas vis dar su lietpalčiu sėdėjo ant lovos krašto ir tebelaikė 
tarp kojų lagaminėlį. Jis tuščiu žvilgsniu stebeilijosi į grindis, nekreip- 
damas dėmesio į du jį saugančius agentus. Rojus uždėjo ranką jam ant 
peties, tada priklaupė, kad matytų veidą: 

— Kailai, ar gerai jautiesi? 

— Taip. — Buvo kažkaip ramiau matyti patikimą veidą. 

Bulingtonas kalbėjosi telefonu. Tada užvertė jį ir tarė: 

— Antrame aukšte yra apartamentai. Jie žymiai didesni ir leng- 
viau apsaugomi. Persikelkime tenai. 

Jiems išsirikiavus eiti, Kailas sumurmėjo savo advokatui: 

— Girdėjai, Rojau? Lengviau apsaugomi. Mane dabar saugo. 

— Viskas gerai, Kailai. 

Apartamentuose buvo trys kambariai, o vieną iš jų buvo galima 


laikyti biuru — jame buvo rašomasis stalas, faksas, belaidis interne- 

tas, keletas patogių kėdžių ir nedidelis kampelis pasitarimams tolima- 
jame gale. 

— Tiks, — pasakė Bulingtonas nusiplėšdamas paltą, paskui švar- 
ką, tarsi ketintų likti ten kuriam laikui. 

Kailas su Rojumi pasekė jo pavyzdžiu. Visi užsiėmė vietas ir įsi- 
taisė. Du jaunesnieji agentai liko stovėti prie durų. 

— Štai ką mums pavyko sužinoti, — kreipėsi Bulingtonas, įsijaus- 
damas į atsakingo specialiojo agento vaidmenį. — Tą kambarį šiandien. 
po pietų rezervavo toks ponas Rendelas Keras, kuris naudojosi netikra 
pavarde ir padirbta kredito kortele. Maždaug be penkiolikos minučių 
devintą pasirodo ponas Keras, vienas, nešinas vienu rankiniu krepšiu 
ir juodu lagaminėliu. Kalbėdamasis su registratore užsimena, jog ką 
nemėginęs maskuotis. Jis nuėjo į kambarį ir, pasak elektroninių rak- 
tų valdymo pulto, atidarė 551-ojo kambario duris be dviejų minučių 
devintą. Po aštuoniolikos minučių jis vėl jas atidarė, tikriausiai išėjo, 
nes daugiau durimis nebebuvo naudojamasi. Niekas neprisimena, kad 
būtų jį matęs išeinantį iš viešbučio. Koridoriuose ir vestibiulyje yra 
keletas kamerų, bet kol kas jokių rezultatų. Jis išnyko. 

— Aišku, kad išnyko, — tarė Kailas. — Jūs jo nesurasite. 

— Mes stengiamės. 

— Ką tu perkėlei, Kailai? — paklausė Rojus. 

— A kategorijos dokumentus. Penkis ar šešis kartus. Daugiau 
nieko neliečiau. 

— Ir viskas vyko sklandžiai? 

— Kiek žinau, taip. Nebuvo jokių problemų. 

— Kelintą pradėjai perkėlimą? — paklausė Bulingtonas. 

— Maždaug be penkiolikos devintą. 

— O kelintą paskambinai Beniui? 

— Be kelių minučių dešimtą. 

Bulingtonas sekundėlę patylėjo, tada paskelbė akivaizdų faktą: 

— Vadinasi, Benis palaukė, kol jie gavo tavo signalą, ir kai jie įsi- 
tikino, jog tu pradėjai perkėlimą, jis užsiregistravo į viešbutį. Po aštuo- 
niolikos minučių paspruko. Kažkaip nelogiška. 

— Logiška, jei pažįsti Benį, — tarė Kailas. 

— Nesuprantu, — pasakė Bulingtonas. 

— Kažkas informavo Benį apie mūsų planą, tai akivaizdu. Tai pa- 
dariau ne aš. Ir ne mano advokatas. Kita dalyvavusioji pusė būtų jūs, 
pone Bulingtonai, FTB, ir ponas Vingeitas su savo Teisingumo depar- 
tamentu. Šiuo metu mes nežinome ir tikriausiai niekada nesužinosi- 
me kas. Nepaisant to, Beniui buvo pranešta, ir jis nusprendė šiek tiek 
pasilinksminti. Jis žinojo, kad aš jus atvesiu pas jį, tad visa tai tebuvo 
gudrybė. Greičiausiai Benis stovi gatvėje, stebi, kaip šimtas FTB agen- 
tų puldinėja po viešbutį, ir susiriesdamas juokiasi. 

Bulingtono veidas smarkiai nuraudo. Staiga jam prireikė paskam- 
binti ir jis išėjo iš kambario. 

— Nusiramink, Kailai, — tyliai ištarė Rojus. 

Kailas sunėrė pirštus už galvos ir pasilenkė. Lagaminėlis tebes- 
tovėjo tarp kojų. Jis užsimerkė ir pabandė suvaldyti mintis, tačiau 
neįstengė. Rojus tylėdamas jį stebėjo. Nuėjo prie mini baro ir ištraukė 
porą vandens butelių. 

— Mums derėtų pasikalbėti, — tarė Rojus, ištiesdamas vieną 
butelį Kailui. — Turėsime priimti skubų sprendimą. 

— Gerai. Ką man daryti su šiuo prakeiktu daiktu? — paklausė 
Kailas, rodydamas į lagaminėlį. — „Skaliui“ jo nereikia, nes dokumen- 
tai nėra slapti. Aš pavogiau tik kopijas. Jie kol kas nieko neprarado. Jie 
ras laikmenas nepaliestas. 

— Esu tikras, FTB norės paimti jį kaip įkaltį. 

— Įkaltį prieš ką? 

— Prieš Benį. 

— Benį? Benio nebėra, Rojau, klausyk, ką sakau. Jie niekada ne- 
suras Benio, nes jis už juos daug gudresnis. Benis nebus areštuotas. 
Benis nestos prieš teismą. Šiuo metu Benis sėdi lėktuve, tikriausiai 
privačiame, žiūri į savo penkiolika pasų ir sprendžia, kurį pasirinkti. 

— Nebūk toks tikras. 

— Ir kodėl ne? Šįvakar Benis mus pergudravo, ar ne? Benis turi 
bičiulių, sėdinčių aukštuose postuose, galbūt ne čia, Niujorke, gal Va- 
šingtone. Įsivėlė per daug žmonių, Rojau. FTB, Teisingumo departa- 

mentas. Ir pasklido gandai. Čia planuojama, kitur tvirtinama, aukšto 
lygio susitikimai, į žaidimą įtraukiama vis daugiau ir daugiau žvalgy- 
bos žmonių. Tai buvo klaida. 

— Tu neturėjai pasirinkimo. 

— Mano pasirinkimai buvo riboti. Regis, pasirinkau klaidingai. 

— O kaip dėl darbo firmoje? 

— Neabejoju, kad ir čia susimausiu. Ką patartum? Dievas mato, 
aš už tai sumokėsiu, net jei ir su nuolaida. 

Abu šyptelėjo, bet labai trumpai. 

Rojus atsigėrė vandens, nusišluostė lūpas marškinių rankove ir 
palinko dar arčiau. Abu sargybiniai tebebuvo kambaryje, visai šalia. 

— Galėtum nieko nesakyti. Tiesiog nueik rytoj į darbą ir elkis, 
lyg nieko nebūtų atsitikę. Laikmenos saugios. Niekas nebuvo pavogta. 
Klausyk, Kailai, tu juk nieko neketinai perduoti Beniui. Tu buvai pri- 
verstas perkelti kai kuriuos dokumentus, kad padėtum jį areštuoti. 
Areštas nepavyko. Firma nieko nenutuokia. Jei nebus pateikti kaltini- 
mai, firma niekada nesužinos. 

— Tačiau mes planavome suimti Benį, viską papasakoti firmai ir 
maldauti pasigailėjimo. Kaip kad banko plėšikas, kuris grąžina pini- 
gus, atsiprašo ir paprašo viską pamiršti. Žinoma, šį tą nutylint. 

— Ar nori likti firmoje, Kailai? 

— Mano išėjimas iš „Skalio ir Peršingo buvo iš anksto nuspręs- 
tas tą dieną, kai įžengiau į tavo kabinetą. 

— Galima rasti būdą išsaugoti darbą. 

— Pasirinkau šį darbą, nes Benis įrėmė man į galvą ginklą. Šį 
ginklą pakeitė kitas, tačiau dabar bent jau dingo šantažo grėsmė. Gali 
būti, kad vaizdo įrašas dar sukels kokių nesmagumų, tačiau nieko dau- 
giau. Norėčiau nešdintis iš čia. 

Kambaryje sucypė radijo stotelė, ir abu agentai pašoko. Jokių 
naujienų. 

Pagaliau Kailas paleido lagaminėlį ir ištiesė kojas. Jis pažiūrėjo į 
advokatą. 

— Tu esi didelės firmos partneris. Ką darytum, jei bendradarbis 
iškrėstų tokį pokštą? 

— Tučtuojau atleisčiau. 

— Būtent. Negalvodamas, nesiaiškindamas. Kaip galėtų firma 
manimi pasitikėti? Už durų laukia tūkstančiai naujokų, pasirengusių 
mane pakeisti. Ir yra dar kai kas, Rojau, kai kas, ką „Skalis ir Peršingas“ 
turi žinoti. 

Kailas pažiūrėjo į kambario gilumą, kur jo sargybiniai žiūrėjo 
televizorių. 

— Aš ne vienintelis šnipas. Benis per daug žino. Firmoje yra dar 
vienas kurmis, teikiantis Beniui informaciją. Turiu jiems tai pasakyti. 

Prie durų pasigirdo šurmulys, ir abu sargybiniai tučtuojau pri- 
tildė televizorių ir pasiruošė. Kailas su Rojumi atsistojo, ir tą akimir- 
ką į kambarį įskubėjo Bulingtonas. Paskui jį įsekė nedidelis žmonių 
būrelis, kurio centre išsiskyrė žilas šešiasdešimtmetis vyriškis dailiu 
kostiumu ir stipria valdingumo aura. Bulingtonas pristatė jį kaip poną 
Marijų Delaną, FTB Niujorko skyriaus atsakingąjį direktorių. 

Jis kreipėsi į Kailą ir Rojų: 

— Ponai, akivaizdu, kad ponui Beniui Raitui pavyko pasprukti iš 
pastato, ir mes turime rimtą problemą. Aš nenutuokiu, iš kur nutekėjo 
informacija, bet patikinu, kad tikrai ne iš mano biuro. Abejoju, ar šią 
akimirką jus tai guodžia. Mes tęsiame paiešką mieste — traukinių 
stotyse, oro uostuose, metro, sraigtasparnių angaruose, mokamuose 
keliuose. Visi man pavaldūs agentai dirba gatvėse. 

Jei tai turėjo padaryti įspūdį Kailui, tikslas nebuvo pasiektas. Jis 
tik abejingai gūžtelėjo, tarsi sakytų: „Didelio čia daikto. Tai mažiausia, 
ką galėjote padaryti. 

Delanas neatlyžo. 

— Pone Makavojau, jūs turite kuo skubiau išvykti iš miesto. Būtų 
geriausia, jei saugumo sumetimais keletui dienų patalpintume jus į 
kamerą, leistume nusėsti dulkėms ir per tą laiką pamėgintume susekti 
Benį Raitą. 

— Ojeijūs jo nerasite? — paklausė Kailas. 

— Pakalbėkime apie tai vėliau. Teterboro oro uoste mūsų laukia 
nedidelis lėktuvas. Nugabensime jus ten per pusvalandį. Būsite saugo- 
mas ištisą parą, kol kas nors pasikeis. 

Kruopščiai apgalvotas Delano planas nepaliko abejonių, kad pa- 
vojus gana realus. Kailas negalėjo ginčytis. Dabar jis buvo dvigubas 
agentas, taip pat pagrindinis liudytojas, jei Benis būtų sugautas. Jei jie 
galėjo nužudyti Baksterį, kad šis nenuvažiuotų pas Eleiną, baisu net 
pagalvoti, ką galėtų padaryti Kailui. 

— Važiuojame, — tarė Delanas. 

— Vieną minutėlę, man reikia pasikalbėti su savo klientu, — pa- 
sakė Rojus. 

— Žinoma. — Delanas spragtelėjo pirštais, ir kambarys ištuštėjo. 

Rojus uždarė duris ir, kai jie liko vieni, tarė: 

— Aš paskambinsiu „Skaliui ir Peršingui“ ir išsuksiu tave. 

Kailas išsitraukė firmos telefoną. 

— Nereikia. Paskambinsiu Dagui Pekhemui ir pranešiu sergąs. 
Prie šio telefono Benis nesugebėjo prikišti nagų. 

— Puiku. Bus geriausia, jei lagaminėlį ir kompiuterį paliksi man. 

— Tik neatiduok jų FTB. 

— Neatiduosiu. 

Jie paspaudė vienas kitam rankas. 

— Tu pasielgei teisingai, — pasakė Rojus. 

— Teisingai ar ne, vis tiek nieko neišėjo. 

— Tu niekam nieko neperdavei, Kailai. Išsaugojai kliento konfi- 
dencialią informaciją. 

— Pasiginčysime vėliau. 

— Saugok save. 

žonas Makavojus mėgavosi ramiu ketvirtadienio rytu prie 

D darbo stalo, kai paskambino sekretorė ir pranešė, kad 
jį netikėtai aplankė du ponai iš FTB. Jie tučtuojau buvo palydėti į vidų. 
Nuskambėjo pavardės, švystelėjo ženkleliai, kavos buvo atsisakyta. 

— Arjam viskas gerai? — pasiteiravo Džonas. 

— O taip, — atsakė agentas, vardu Halsis. Kitas, vardu Merdo- 
kas, patvirtindamas linktelėjo. 

— Kas atsitiko? 

— Kailas informavo mus, kad jūs žinote apie planus kreiptis pa- 
galbos jo prižiūrėtojui sulaikyti, — tarė Halsis. 

— Taip. Žinau, kaip viskas prasidėjo, ir žinau, ką jis buvo suma- 
nes. Kas atsitiko? 

Agentai pasikeitė vaidmenimis. Dabar prakalbo Merdokas. 

— Na, ne viskas vyko taip, kaip buvo planuota. Kailas perkėlė 
dokumentus ir turėjo susitikti su savo prižiūrėtoju vakar vakare apie 
dešimtą viename iš miesto viešbučių. Prižiūrėtojas nepasirodė, pa- 
spruko paskutinę akimirką. Mes dar iki šiol jo neradome. 

Džonas užsimerkė, nusiėmė akinius ir prisidegė cigaretę. 

— Kur Kailas? 

— Pas mus, mes jį saugome. Jis nekantrauja pasikalbėti su jumis. 
Tačiau šiuo momentu tai neįmanoma. 

Nuo Džono stalo pakilo mėlynas dūmų kamuolys. 

— Jūs jį saugote? — pakartojo jis. Dūmų kamuolys ėmė slinkti 
Halsio ir Merdoko link. 

— Taip. Jam gali grėsti pavojus. 

— Kas sužlugdė operaciją? 

— Nesame tikri, kad ji buvo sužlugdyta, ar kaip, ar kodėl. Tiesiog 
tarkim, jog šiuo metu vyksta tyrimas. 

— Kada galėsiu su juo pasikalbėti? 

— Greitai, — tarė Halsis. 

— Mes iš Filadelfijos, — pasakė Merdokas. — Tačiau kitas kelias 
dienas būsime Jorke. Mūsų darbas — perduoti jums žinias. — Abu 
agentai išsitraukė tarnybines korteles. — Mobiliųjų telefonų numeriai 
užrašyti kitoje pusėje. Prašom skambinti nesivaržydamas. 


Kailas ilgai miegojo ir pabudo pažadintas į krantą riedančių ban- 
gų mūšos. Jis vartėsi it debesyse — stora balta antklodė, minkštos 
baltos pagalvės, storas baltas užtiesalas, susirangęs prie kojų. Plačią 
lovą dengė baltas baldakimas. Jis žinojo, kur esąs, tačiau prireikė kelių 
minučių save įtikinti, kad jis tikrai ten. 

Sienos išpuoštos pigiomis paplūdimio vaizdų pastelėmis. Da- 
žytos medienos grindys. Jis įsiklausė į vandenyno ošimą ir išgirdo 
tolimą žuvėdrų klykavimą. Daugiau jokių garsų — koks kontrastas 
ankstyvam Čelsio triukšmui. Joks žadintuvas nežadina jo nepadoriai 
ankstyvą valandą. Nereikia skubėti į dušą, rengtis ir lėkti į darbą. Nie- 
ko panašaus, bent jau ne šiandien. 

Gana malonus būdas pradėti likusį savo gyvenimą. 

Šis miegamasis buvo vienas iš trijų kukliame dviaukščiame nuo- 
mojamame paplūdimio kotedže, esančiame valanda kelio į rytus nuo 
Destino Floridoje ir dvi valandos keturiasdešimt aštuonios minutės 
kelio lėktuvu iš Teterboro oro uosto Naujajame Džersyje. Jie, jis ir jo 
naujieji draugai, nusileido Destine beveik ketvirtą ryto. Juos pasitiko 
furgonas su ginkluotu vairuotoju ir nugabeno 98-uoju greitkeliu, pro 
virtines tuščių kotedžų, paplūdimio namelių ir nedidelių viešbučių. 
Sprendžiant iš stovėjimo aikštelių, čia buvo apsistojęs vienas kitas po- 
ilsiautojas, o dauguma automobilių turėjo kanadietiškus numerius. 


Du langai buvo praviri, ir lengvas vėjelis judino užuolaidas. Kailui 

pavyko ištisas tris minutes negalvoti apie Benį — jis atsispyrė pagun- 
dai ir sutelkė dėmesį į žuvėdrų klykavimą. Pasigirdo tylus beldimas į 
duris. 

— Taip, — kimiu balsu atsiliepė Kailas. 

Durys prasivėrė, ir Todas, jo naujasis geriausias draugas, kyštelė- 
jo putlų veidą. 

— Prašei pažadinti dešimtą. 

— Ačiū. 

— Viskas gerai? 

— Taip. 

Todas prisijungė prie jų Destine, ir dabar buvo paskirtas saugoti 
jų liudytoją arba įskundinėti — atsižvelgiant į tai, kuo Kailas buvo 
laikomas. Jis buvo iš Pensakolos biuro, mokėsi Oburne, tik dviem 
metais vyresnis už patį Kailą, ir kalbėjo kur kas daugiau nei bet kuris 
kitas FTB agentas, tikras ar apsimetėlis, kokį jis buvo sutikęs per savo 
išmėginimus. 

Kailas vien su trumpikėmis išsiropštė iš debesų patalų ir nuėjo 
į gretimą kambarį, kur didelė virtuvė buvo sujungta su svetaine. To- 
das jau buvo apsilankęs parduotuvėje. Baras nukrautas dėžutėmis su 
dribsniais, įvairiais užkandžiais, sausainiais, traškučiais ir kitu fasuo- 
tu maistu. 

— Kavos? — pasiūlė Todas. 

— Taip. 

Ant virtuvės stalo gulėjo sulankstyti drabužiai. Kitas naujasis ge- 
riausias Kailo draugas buvo Baris, vyresnis, tylesnis tipas su per anksti 
pražilusiais plaukais ir daugiau raukšlių, nei keturiasdešimtmečiui 
derėtų turėti. 

— Labas rytas, — pasisveikino Baris. — Mes buvome apsipirkti. 
Nupirkome tau porą marškinėlių, šortus, chaki kelnes, batus. Labai 
puikūs daikčiukai iš vietinės „Kmart“ parduotuvės. Nesijaudink, už 
viską sumokėjo dėdė Semas. 

— Neabejoju, kad atrodysiu nuostabiai, — tarė Kailas, paimda- 
mas iš Todo kavos puodelį. 

Todas ir Baris, abu su chaki kelnėmis ir marškiniais, buvo negin- 

kluoti, tačiau ginklai gulėjo šalia. Kažkur netoliese sukiojosi dar tokie 
Nikas ir Metju. 

— Turiu paskambinti į biurą, — pasakė Kailas. — Reikia atsižy- 
mėti, pasakyti, kad sergu ir šiandien dirbti negalėsiu. Jie jau tikriau- 
siai manes ieško. 

Todas ištiesė jam „FirmFone . 

— Prašom. Mums sakė, kad jis saugus. Tik neužsimink, kur esi. 
Sutarta? 

— O kur aš esu? 

— Vakarų pusrutulyje. 

— Visai šalia. 

Su kava ir telefonu Kailas išėjo į plačią terasą, nuo kurios matėsi 
kopos. Paplūdimys buvo ilgas, gražus ir tuščias. Oras gaivus, vėsokas, 
tačiau gerokai šiltesnis nei stingdančiame Niujorke. Kailas nenoromis 
pažiūrėjo į telefoną. Elektroniniai laiškai, pranešimai ir balso pašto 
žinutės nuo Dago Pekhemo, Deilės, Šerės Ebni, Timo Reinoldso, Tabo- 
ro ir dar kelių bendradarbių, tačiau nieko, kas keltų nerimą. Jis viską 
skubiai peržvelgė; tiesiog kasdieninė bendravimo kruša iš labai veiklių 
žmonių, galinčių pernelyg laisvai pasiekti kitą žmogų. Deilė dukart 
teiravosi, ar jam viskas gerai. 

Jis paskambino Dagui Pekhemui ir paliko balso pašto pranešimą 
— susirgęs gripu, gulįs paslikas, velniškai prasta savijauta ir taip toliau. 
Tada paskambino Deilei, kuri buvo susitikime. Jis paliko tokį patį pra- 
nešimą. Vienas bevertis privalumas dirbant su „darboholikais“ buvo 
tas, kad jie neturėjo laiko rūpintis vienas kito negalavimais. Susirgai 
gripu, išgerk vaistų ir miegok, bet neskleisk savo bakterijų darbe. 

Rojus Benediktas, rodės, budėjo prie telefono. 

— Kur tu, Kailai? — iškvėpė jis vienu atsipūtimu. 

— Vakarų pusrutulyje. Man viskas gerai. Kaip tu? 

— Gerai. Tu saugus? 

— Saugus. Aš paslėptas, nukištas, saugomas mažiausiai keturių 
agentų būrio, kurie visi nekantrauja ką nors nušauti. Ar yra kokių ži- 
nių apie Benį? 


— Ne. Iki vidurdienio bus paruošti kaltinimai, dėl žmogžudystės 

irgi. Jie bus išsiuntinėti po visą pasaulį, o tada beliks laukti žinių. Tu 
buvai teisus. Tavo bute rasta daugybė klausymosi įrangos. Ir gana ge- 
ros, naujausių technologijų. 

— Jaučiuosi pagerbtas. 

— Jie taip pat rado siųstuvą po užpakaliniu tavo džipo buferiu. 

— Nė neįtariau apie tai. 

— Kadir kaip būtų, dabar, kol mes kalbamės, visa tai ruošiamasi 
pateikti didžiajai prisiekusiųjų žiuri, tad Benis turės storą kaltinimų 
pluoštą, jei kada padarytų klaidą. 

— Į tai nedėčiau daug vilčių. 

— Arjau kalbėjaisi su firma? 

— Palikau pranešimą Dagui Pekhemui, pasakiau, kad sergu gri- 
pu. Porą dienų galiu būti ramus. 

— Jokio aliarmo, nieko įtartina? 

— Ne. Kaip keista, Rojau. Dabar, būdamas už tūkstančio mylių, 
atsigręžiu atgal ir negaliu patikėti, kaip buvo paprasta įeiti su tinkama 
įranga ir išeiti su dokumentais. Galėjau pavogti visus dokumentus, 
daugiau nei keturis milijonus, ir perduoti juos Beniui ar kitam ban- 
ditui. O šįryt galėjau sugrįžti į biurą lyg niekur nieko. Reikia perspėti 
„Skalį ir Peršingą 

— Ir kas jiems pasakys? 

— Aš. Man reikia apvalyti savo sąžinę. 

— Pakalbėkime apie tai rytoj. Visą rytą kalbėjausi su Bulingtonu. 
Jis dukart užsiminė apie liudytojų apsaugos programą. FTB nusiteikę 
labai rimtai. Jie nerimauja dėl tavęs, Kailai. 

— Aš irgi nerimauju dėl savęs, bet liudytojų apsauga? 

— O ką? Tu įsitikinęs, kad jie nesuras Benio. Jie įsitikinę, kad su- 
ras. Jei suras ir atitemps į teismą su krūva neįtikėtinų kaltinimų, tada 
tu didvyris. Bet jei nebus kam liudyti, valstybės byla subliūkš. 

Malonus rytas paplūdimy darėsi vis sudėtingesnis. Ir kodėl ne? 
Jo gyvenimas jau ilgą laiką nebuvo paprastas. 

— Aš rimtai pagalvosiu, — tarė Kailas. 

— Tai pradėk galvoti. 


— Paskambinsiu vėliau. 

Kailas apsirengė chaki kelnėmis ir marškinėliais — visai neblogai 
atrodė, tada suvalgė du dubenėlius dribsnių. Jis perskaitė The Pensa- 
cola News Journal ir The New York Times. The Times nieko nerašė apie 
vakarykštį sąmyšį „Oxford“ viešbutyje. Žinoma, ne, tarė sau Kailas. 
Viskas atsitiko gana vėlai ir buvo pernelyg slapta. Tai kodėl jis ieško? 

Kai pavalgė pusryčius ir perskaitė laikraščius, į virtuvę atėjo 
Todas. 

— Mes turime keletą taisyklių, — kreipėsi jis draugišku veidu, 
tačiau su įtempta šypsena. 

— Koks netikėtumas. 

— Žinoma, tu gali skambinti, tačiau tik iš šio telefono. Negali 
niekam atskleisti, kur esi. Gali vaikštinėtis paplūdimiu, bet mes turi- 
me sekti iš paskos, per atstumą. 

— Juokauji? Aš vaikštau paplūdimiu, o man iš paskos dūlina vy- 
rukas su kulkosvaidžiu? Iškart pasijutau ramiau. 

Todas nusijuokė. 

— Be kulkosvaidžio, ir tu mūsų nematysi. 

— Jūs visi matomi. Galiu per mylią pastebėti agentą. 

— Kad ir kaip būtų, laikykis arčiau namo. 

— Kiek laiko čia būsiu? 

Todas truktelėjo pečiais. 

— Neįsivaizduoju. 

— Ar tai asmens saugojimas, ar liudytojo apsaugos programa? 

— Tikriausiai saugojimas. 

— Tu nežinai, Todai? Nagi. Saugojimas reiškia, kad aš esu įtaria- 
masis, ar ne, Todai? 

Šis vėl truktelėjo pečiais. 

— Bet aš nesu įtariamasis. Aš liudytojas, tačiau taip pat dar nesu- 
tikau dalyvauti programoje. Todėl, pasak mano advokato, su kuriuo ką 
tik kalbėjausi, aš galiu išeiti kada panorėjęs. Ką apie tai manai, Todai? 

— Tas kulkosvaidis, kurį ką tik minėjai? Mes jų čia turime ma- 
Žiausiai šešis. 

— Todėl turėčiau likti čia, taip? 

— Taip. 

— Ką gi, jau vidurdienis. Ką veiksime? 

Baris lūkuriavo netoliese, nepraleisdamas nė žodžio. Jis priėjo 
prie stalo su didžiuliu krepšiu įprastų stalo žaidimų, kuriuos palieka 
nuomojamų namelių savininkai. 

— Turime „Monopolį“, „Rizikuok“, „Melagį“, žodžių loto, kiniš- 
kas šaškes, kaip pasakysi, Kailai. 

Kailas apžiūrėjo krepšį. 

— Žodžių loto. 

ripas nesusilpnėjo ir penktadienį. Dagas Pekhemas, nors 

bandė dėtis užjaučiąs, nekantravo sužinoti, „ar jis jau jau- 
čiasi geriau . „Trylon“ byloje daugėjo dokumentų, ir jiems reikėjo visų 
rankų. Jo užuojauta neišsiplėtė į domėjimąsi, kur Kailas apsistojęs, 
kas, jei apskritai kas nors tą daro, juo rūpinasi, kokius vaistus jis geriąs 
ir taip toliau. Iš dalies Kailą gelbėjo gudrybė, kad šis gripo virusas esąs 
„nepaprastai užkrečiamas“. Kadangi Niujorkas gyveno kasmetiniais 
perspėjimais apie gruodžio mėnesio gripą, jo istorija buvo įtikinama. 
Deilė irgi patikėjo, nors jos užuojauta buvo kur kas didesnė. 

Po pietų temperatūra pakilo iki dvidešimt trijų laipsnių, ir Kailui 
atsibodo tūnoti namuose. 

— Norėčiau pasivaikščioti, — tarė jis Todui. — Gal malonėtumėt 
paruošti paplūdimį? 

— Su malonumu. Į kurią pusę trauksi? 

— Į rytus, Majamio link. 

— Perspėsiu būrį. Jie ima merdėti iš nuobodulio su tavim. 

Kailas ėjo apie valandą ir sutiko vos dešimtį bastūnų, traukiančių 
priešinga kryptimi. Atsilikę per trisdešimt metrų sekė jo sargybiniai, 
vyras ir moteris, laiminga porelė su mikrofonais ausyse ir ginklais ki- 
šenėse. 

Jis išgirdo muziką ir pamatė būrelį žmonių po netikrų šiaudų sto- 
gu. Tai buvo „Gator“ viešbutis, šeštojo dešimtmečio stiliaus šeimyninis 
motelis su nedideliu baseinu ir žemomis kainomis, nyki vieta, tačiau 
vienintelė paplūdimy, kurioje šis tas vyko. Šiaip sau, juoko dėlei ir no- 

rėdamas pakankinti savo sargybinius, jis nuslinko tolyn nuo vandens, 
praėjo tarp dviejų nedidelių kopų ir atsisėdo „Pedro“ bare. Džimis 
Bafetas švelniai traukė apie gyvenimą bananų respublikoje. Barmenas 
plakė romo kokteilius. Bare sėdėjo septyni svečiai, visi per šešiasde- 
šimt, visi gerokai nutukę, visi tarškiantys kapotu šiaurietišku akcentu. 
Ankstyvi šilumos ieškotojai. 

Kailas gurkštelėjo romo punšo ir užsisakė cigarą. Jį sekusi po- 
relė stabtelėjo tarp kopų ir sutrikę apsidairė bandydami nuspręsti, ką 
daryti. Netrukus prie motelio pasirodė kitas agentas. Jis perėjo per 
atvirą barą, mirktelėjo Kailui ir nuėjo. Mes čia, vyruti. 

Kurį laiką jis gėrė ir rūkė bandydamas įtikinti save, kad viskas ge- 
rai. Nėra ko nerimauti. Jis — tik dar vienas persidirbęs profesionalas, 
besimėgaujantis keliomis dienomis paplūdimy. 

Tačiau Niujorke laukė dar daug nebaigtų darbų. 


Po trijų rūpestingos apsaugos dienų Kailui įkyrėjo. Lėktuvas nu- 
sileido Teterbore šiek tiek po šeštos vakaro, šeštadienį, gruodžio 6-ą. 
Kailui reikalaujant, jis buvo nuvežtas į apartamentus „Tribeca Grand“ 
viešbutyje, tarp Volkerio ir Vaito gatvių, netoli Vilidžo. Jo prašymu visi 
FTB agentai liko apačioje, vestibiulyje ir atrijuje. Jam buvo nusibodu- 
sios jų perdėtos pastangos ir kvailos taisyklės — kvailos, jo nuomone. 

Deilė atvyko lygiai aštuntą. Ją atvežė du agentai ir paslapčia įve- 
dė per tarnybinį įėjimą. Kai jie liko vieni, Kailas pradėjo nuo išgalvotos 
istorijos apie gripą ir papasakojo viską atgaline tvarka. Pasakojimas 
buvo ilgas, ir ji klausėsi su tokia pačia nuostaba, kokią jis buvo matęs 
Rojaus Benedikto ir Džono Makavojaus veiduose. Jie užsisakė mais- 
to į kambarį, omaro ir puikaus balto burgundiško vyno — valstybės 
sąskaita — ir kalbėjosi toliau. Jis pasakė paliekąs firmą, bet dar ne- 
žinąs, kur pasuksiąs. Ji irgi paliekanti firmą, renkasi geresnį gyvenimą 
Providenso centre. Kailas norėjo pasikalbėti apie Deilės ateitį, tačiau 
jai labiau rūpėjo jo praeitis. Kailo istorija pasirodė jai jaudinanti, ne- 
įtikima, bauginanti, ir ji vis nesiliovė kartoti: „Kodėl tu nepapasakojai 
man?" Geriausia, ką jis tada galėjo atsakyti: „Aš nepasakojau niekam.“ 

Jie kalbėjosi dar gerokai po vidurnakčio. Dalijimasis praeitimi ir 
ateitimi labiau priminė pokalbį tarp dviejų gerų draugų nei tarp dvie- 
jų neįsipareigojusių meilužių. Atsisveikindami jiedu pasibučiavo ir 
pasižadėjo susitikti po kelių savaičių, kai tik Kailas išspręs kai kurias 
problemas. 

Pirmą valandą nakties jis paskambino į apačią ir pranešė sargybi- 
niams einąs miegoti. 


Kailas makavojus paskutinį kartą įžengė į prabangų „Skalio ir 
Peršingo' pastatą sekmadienio vidurdienį. Jį lydėjo Rojus Benediktas, 
ponas Marijus Delanas iš FTB ir ponas Driu Vingeitas iš Teisingumo 
departamento. Jie buvo nuvesti į konferencijų salę trisdešimt penkta- 
me aukšte, dar vieną kambarį, kurio Kailas nebuvo matęs. Juos pasi- 
tiko pustuzinis firmos partnerių, visi labai niūriais veidais. Visi šaltai 
susipažino. Tik Dagas Pekhemas parodė trupinėlį šilumos Kailui, ir tai 
tik sekundei. Jie susėdo priešingose stalo pusėse, kaip priešai, dėb- 
santys vieni į kitus iš priešingų kovos lauko pusių: Hovardas Myzeris, 
vadovaujantis partneris; Pekhemas, Vilsonas Rašas, kuris atrodė ypač 
nusiminęs; atsistatydinusi legenda Abrahamas Kincas ir du šiek tiek 
jaunesni partneriai iš firmos valdymo komiteto — pastarųjų Kailas 
niekada nebuvo matęs. 

Vėlų šeštadienio vakarą Rojus Benediktas nusiuntė jiems smulkią 
dvidešimt penkių puslapių santrauką apie didįjį Kailo nuotykį, ir be- 
veik nebuvo abejonės, kad visi šeši partneriai perskaitė kiekvieną žodį 
ne vieną kartą. Prie pasakojimo buvo pridėtas Kailo atsistatydinimo 
pareiškimas. 

Myzeris nutaisė malonų toną ir prabilo: 

— Pone Makavojau, jūsų atsistatydinimas buvo vienbalsiai pri- 
imtas. 

Ne tik priimtas, bet netgi vienbalsiai. Kailas linktelėjo, bet nieko 
nepasakė. 

— Mes perskaitėme santrauką, kurią parengė jūsų advokatas, — 
lėtai, metodiškai tęsė Myzeris. — Ji įdomi, kelianti nerimą ir daug 
klausimų. Siūlyčiau išdėstyti juos prioriteto tvarka. 

Taip, puiku, gerai, — pritarė visi prie stalo. 

— Pirmas klausimas būtų toks: ką daryti su jumis, pone Maka- 
vojau. Mes suprantame jūsų poelgio priežastis, tačiau vis tiek tai buvo 
vagystė. Jūs paėmėte konfidencialius gerbiamo kliento dokumentus ir 
ketinote panaudoti tikslams, kuriems ši firma nedavė sutikimo. Už tai 
gresia baudžiamoji atsakomybė, ar sutinkate? 

Kailui buvo liepta tylėti, nebent Rojus leistų atsakyti. 

— Baudžiamoji byla įmanoma, — pripažino Rojus. — Tačiau tuo 
nieko nepasieksite. Firma nieko neprarado. 

— Nebūtina kažką prarasti, pone Benediktai. 

— Formaliai taip. Tačiau būkime praktiški. Kailas neketino per- 
duoti paimtų dokumentų. Jis taip pasielgė tik tam, kad nutrauktų są- 
mokslą, kuris galėjo padaryti rimtų nuostolių šiai firmai ir jos klientui. 

— FTB nebendradarbiaus su jumis baudžiamojoje byloje, pone 
Myzeri, — pasakė Delanas, svari federalinės valdžios ranka. 

— Teisingumo departamentas irgi, — pridūrė Vingeitas. 

— Dėkoju, — tarė Myzeris. — Tačiau mums nereikia jūsų pa- 
galbos. Kaltinimą vagyste gali pateikti valstybė, o mes palaikome labai 
gerus santykius su miesto valdžia. Tačiau mes nelinkę to traktuoti 
kaip baudžiamosios atsakomybės. — Jis pabrėžė žodį „baudžiamo- 
sios . — Nauda būtų nedidelė, o prarastume daug. Mes nenorime, kad 
mūsų klientai nerimautų dėl konfidencialumo, o šis nedidelis įvykis 
sukeltų sensaciją spaudoje. 

Vilsonas Rašas piktai dėbsojo į Kailą, o Dagas žaidė su bloknotu. 
Jis atėjo, nes Kailas buvo jo tiesioginis pavaldinys ir todėl, kad firmai 
reikėjo atstovų, reikėjo pademonstruoti negailestingą jėgą šią liūdną 
akimirką. Kailas stebėjo Dagą, stengėsi nežiūrėti į Rašą ir galvojo, ku- 
rie iš šešių partnerių apmokestins „Trylon“ dvigubu tarifu, nes buvo 
atitempti čionai sekmadienį. 

Pinigai. Pinigai. Jis tikėjosi, kad niekada nebepamatys jokio ži- 
niaraščio, niekada nebežiūrės į laikrodį ir nebedalys valandos į dešimt- 
ąsias dalis, daugiau niekada nebeskaičiuos valandų mėnesio pabaigoje, 
kad įsitikintų, jog išdirbo daugiau nei du šimtus valandų, nebelopys 
skylių vienu ar kitu darbeliu, jei pritrūks kelių valandų. 

— Tačiau turint omeny etiką, — kalbėjo Myzeris, — tai yra rim- 
tas kliento konfidencialumo pažeidimas. Reikėtų pranešti valstijos 
drausmės komitetui. 

Jis nutilo, leisdamas atsiliepti kitai pusei. 

— Maniau, kad stengiatės išvengti viešumo, — tarė Rojus. — Šie 
klausimai turėtų būti sprendžiami viduje, tačiau mes žinome, jog 
informacija dažnai nuteka. Jei Kailas gaus papeikimą arba jam bus 
uždrausta verstis advokato praktika, tai taps žinoma visuomenei.. 
„Skalio ir Peršingo“ bendradarbis diskvalifikuotas už slaptų laikmenų 
pasisavinimą. Ar tokią antraštę norėtumėt pamatyti The New York 
Lawyer? 

Mažiausiai keturi iš šešių pamažu purtė galvas, ir staiga Kailas 
suvokė, kad jie nervinasi lygiai taip pat kaip jis. Jų išliaupsinta reputa- 
cija kybo ant plauko. Svarbus klientas gali pasitraukti iš jų firmos. Juo 
gali pasekti ir kiti. Spraga apsaugos sistemoje taps gardžiu kąsneliu 
„Skalio konkurentams ir jie paskleis paskalas po visą Volstritą. 

— Ar ketinate likti Niujorke, pone Makavojau? — paklausė My- 
zeris. 

Rojus linktelėjo, ir Kailas atsakė: 

— Ne, aš negaliu. 

— Puiku. Jei sutinkate atsisakyti advokato praktikos Niujorko 
valstijoje, mes sutiksime pamiršti etikos pažeidimus. 

— Sutarta, — ištarė Kailas, galbūt šiek tiek per skubiai, bet jis 
nekantravo išvykti iš miesto. 

Myzeris pervertė užrašus, tarsi turėtų daugiau rimtų klausimų, 
tačiau iš esmės susitikimas buvo baigtas. Jis buvo suorganizuotas 
tam, kad firma galėtų oficialiai atleisti Kailą, galbūt šiek tiek jį paplak- 
ti, išklausyti jo atsiprašymų, ir tada abi pusės laimingai nusikratytų 
viena kitos. 

— Kur toji mėlyna dėžė? — paklausė Vilsonas Rašas. 

— Užrakinta mano kabinete, — atsakė Rojus. 

— Ir joje nėra nieko daugiau, tik A kategorijos dokumentai? 

— Teisingai. 


— Aš norėčiau, kad ją apžiūrėtų mūsų apsaugos žmonės. 

— Prašom, kada tik norite. 

— Bet mes norėtume dalyvauti, — pridūrė Delanas. — Jei Benis 
bus sugautas, toji dėžė taps svarbiausiu įkalčiu. 

— Kaip sekasi paieška? — pasiteiravo Myzeris, nukrypdamas 
nuo scenarijaus. 

Delanas niekada nepasakytų, kad nesiseka, todėl išsisuko įpras- 
tiniu: „Mes tikriname visas versijas. Mes vis dar tikime, jog mums 
pavyks.“ 

Kitaip tariant, ne. 

Vėl sušlamėjo verčiami puslapiai, ant kėdžių sukrutėjo užpakaliai. 

— Šioje santraukoje, pone Makavojau, jūs užsimenate apie pa- 
pildomą apsaugą „Skalio ir Peršingo“ firmoje. Gal paaiškintumėt pla- 
čiau? 

Rojus linktelėjo, ir Kailas ėmė kalbėti: 

— Taip, bet pirma noriu atsiprašyti už savo veiksmus. Tikiuosi, 
jūs suprantate priežastis, pastūmėjusias mane tai padaryti, tačiau aš 
vis tiek pasielgiau negerai. Ir todėl atsiprašau. O dabar dėl apsaugos. 
Būdamas Niujorke susitikau su tais tipais dešimt kartų. Pirmasis su- 
sitikimas įvyko vasario mėnesį, dešimtasis — praeito antradienio va- 
karą. Aš kruopščiai užsirašinėjau kiekvieną susitikimą — datą, vietą, 
trukmę, kas dalyvavo, kas buvo pasakyta, viską, ką galėdavau po to 
prisiminti. Šiuos užrašus turi mano advokatas. FTB turi kopiją. Tris 
kartus man buvo suteikta tokia informacija, kurią galėjo žinoti tik 
žmogus, dirbantis firmoje. Aš manau, kad yra dar vienas šnipas. Pa- 
vyzdžiui, Benis, — labai nesinori vartoti šį vardą, nes jis netikras, bet 
tai viskas, ką mes turime, — taigi tas Benis žinojo apie sandėlį, pilną 
dokumentų, kažkur pietuose, kaip jis sakė. Per vieną susitikimą jis ir 
Naidželas — dar vienas išgalvotas vardas — užsiminė, kad jie gerokai 
pasistūmėjo rengdami įsilaužimą į sandėlio apsaugos sistemą. Jie ži- 
nojo apie slaptąjį kambarį aštuonioliktame aukšte. Benis žinojo visų 
partnerių ir bendradarbių, paskirtų dirbti prie bylos, vardus. Benis 
žinojo, kad netrukus išeis jaunasis advokatas Makduglas, kad „Try- 
lon“ byloje jis dirbo vyresniajai bendradarbei Šerei Ebni, ir Benis liepė 


man pradėti žaisti skvošą, nes Serei patinkąs šis žaidimas. Benis man 

perdavė prašymų, siūlymų, pareiškimų ir potvarkių kopijas — turiu 
daugiau nei šešis šimtus puslapių iš teismui pateiktos medžiagos, kuri, 
kaip žinote, yra laikoma užrakinta ir neviešinama. 

Trys iš šešių žandikaulių kitoje stalo pusėje atkaro, ne iki krū- 
tinės, ne iš didelės ar netikėtos nuostabos išgirdus naujienas, bet vis 
dėlto nuo gana stipraus smūgio. Vienas niekingas bendradarbis, ata- 
kuojantis jų neįveikiamą gynybą, yra pakankamai blogai. O dabar dar 
gali būti ir kitas? 

Ir kad suteiktų jiems dar daugiau kartėlio, Kailas pasakė tai, kuo 
pats nuoširdžiai tikėjo, bet negalėjo įrodyti. 

— Ir aš nemanau, kad tai bendradarbis, — pridūrė jis, tada pasi- 
traukė iš peštynių ir atsilošė kėdėje. 

Visi šeši partneriai pagalvojo tą patį. Jei ne bendradarbis, tada tai 
turi būti partneris. 

Dagas Pekhemas sunkiai nurijo, atsikrenkštė ir pamėgino pra- 
bilti. 

— Nori pasakyti... 

Šalia jo sėdintis Vilsonas Rašas skubiai kilstelėjo dešinę ranką, iš 
dalies Dagui prieš akis. Kaip karalius, liepiąs tylėti — skubus rankos 
kilstelėjimas, ir visi trumpam nutilo. 

— Dar kas nors? — pagaliau prakalbo Rojus. 

— Regis, tai viskas, — atsiliepė Myzeris. 

Po trumpos nesmagios akimirkos Rojus atsistojo; Kailas, Dela- 
nas ir Vingeitas pasekė jo pavyzdžiu. Šešetas partnerių nejudėjo. Jie 
sėdėjo sustingę, niūriais žvilgsniais lydėdami Kailą ir jo mažąją palydą 
iš kambario. 

astato vestibiulyje juos pasitiko tie patys trys stambūs jauni 

Pi kurie atgabeno Kailą iš viešbučio. Būrelis saugiai išėjo 
į lauką, į Brodo gatvę, tada paėjėjo vieną kvartalą į rytus, iki kaimyni- 
nio pastato, kurio šešioliktame aukšte dirbo Rojus. Trejetas agentų, 
tiksliau, asmens sargybinių, įsitaisė priimamajame ir vėl ėmė laukti. 
Rojaus kabinete Driu Vingeitas nusprendė, kad jo darbas baigtas. Jis 
atsiprašė ir pasišalino pažadėjęs visokeriopai padėti. Jam išėjus, Kai- 
las, Rojus ir Delanas susėdo aplink nedidelį Rojaus stalą. Viena vargše- 
lė sekretorė, iškviesta sekmadienį, su šypsena atnešė jiems kavos. 

— Kokie tavo planai, Kailai? — paklausė Delanas. 

— Ką gi, regis, Niujorke aš negalėsiu verstis advokato praktika. 
Važiuosiu namo, pailsėsiu keletą savaičių, pasimėgausiu atostogomis. 

— Nesu tikras, kad tai protingas sprendimas. 

— Dėkoju, pone Delanai. Vertinu jūsų rūpestį, tačiau aš neketinu 
slapstytis. Dėkoju už pasiūlymą prisijungti prie tamsaus liudytojų ap- 
saugos pasaulėlio, bet ne, ačiū. Man dvidešimt penkeri, aš suklupau, 
bet nepargriuvau, tad kuo puikiausiai susitvarkysiu pats. 

Rojaus kavos puodelis sustingo ore, pakeliui prie burnos. 

— Kailai, tu tikriausiai juokauji. 

— Kalbu velniškai rimtai, Rojau. Aš tris dienas gyvenau saugo- 
mas — tie visi sargybiniai aplink mane, slapstymasis ir laukimas, kada 
pasirodys blogietis. Ne, ačiū. Manau, kad mano ateitis žada daugiau 
nei išgalvotą vardą ir nesibaigiantį žodžių loto. 

— Žodžių loto? 

— Nesigilink. Klausykit, pastaruosius dešimt mėnesių aš gy- 
venau stebimas. Ar žinot, kaip tai paveikia žmogų? Pasidarai tikras 
paranoikas. Pradedi visus įtarinėti. Įvertini kiekvieną naują veidą, 
nes jis gali priklausyti blogiečiui. Pastebi kiekvieną kampą, skersgatvį, 
kiekvieną valkatą parke ant suoliuko, kiekvieną tipą tamsiu lietpalčiu. 
Pakeli ragelį ir galvoji, kas tavęs klausosi. Rašai laišką ir keiti žodžius, 
nes jį gali pamatyti svetimos akys. Savo bute persirenginėji skubė- 
damas, atsukęs nugarą kamerai, stengdamasis slėpti tarpkojį. Įeini į 
kavinę ir droži tiesiai prie lango, kad matytum, kas eina šaligatviu. Iš- 
moksti daugybės tų kvailų triukų, nes kuo daugiau žinai, tuo daugiau 
gali tekti sužinoti. Tave ima spausti sienos. Pasaulis tampa mažas, nes 
kas nors visą laiką tave stebi. Man tai nusibodo. Neketinu gyventi 
nuolat bėgdamas. 

— Tie tipai nedvejodami nužudė Baksterį Teitą, — tarė Rojus. — 
Kodėl manai, kad taip nepasielgs su tavimi? 

— Kai įsikišo Baksteris, operacija tebebuvo įkarštyje. Dabar 
operacija, bent jau su manimi susijusi jos dalis, baigta. Benis pabėgo. 
Operacija žlugo. Gali būti, kad jis grįš su kitu planu... 

— Neabejoju, kad pasirodys, — tarė Delanas. 

— Bet su manimi tai jau nebebus susiję. Ką laimės Benis mane 
pašalindamas? 

— Atsikratys svarbiu liudininku, — tarė Rojus. 

— Tik jei bus sugautas, kuo aš labai abejoju. Jei Benis atsidurs 
teisme, tuomet galėsime pakalbėti apie apsaugą. 

— O, tada bus per vėlu, Kailai, — pasakė Delanas. — Patikėk. Kai 
tik sučiupsime Benį, pas tave nedelsiant prisistatys keletas vyrukų. 

— Aš jų lauksiu. Namuose turime mažiausiai penkis medžiokli- 
nius šautuvus. Lagaminėlyje nešiosiuos lugerį. Jei jie pasirodys, pui- 
kiai pasišaudysime. 

— Surimtėk, Kailai, — maldavo Rojus. 

— Aš jau apsisprendžiau. FTB negali priversti manęs priimti 
liudytojų apsaugos, todėl aš oficialiai ir su visa pagarba pareiškiu: ne. 
Ačiū, pone Delanai, bet mano atsakymas yra ne. 


— Tikiuosi, nepasigailėsi šito, — tarė Delanas. 

— Ir aš tikiuosi, — atsiliepė Kailas. — Ir prašau, nesekiokite 
paskui mane. Galiu sužvėrėti ir nušauti bet ką, ką pamatysiu tykantį 
šešėliuose. 

— O, nesijaudink. Mes turime daugybę darbo kitur. — Delanas 
atsistojo ir paspaudė jiems rankas. — Kartą per savaitę paskambinsiu 
ir pranešiu naujienas, — tarė jis Rojui. 

Rojus palydėjo jį iki durų, ir FTB dingo iš Kailo gyvenimo. Kai 
durys užsidarė, Rojus atsisėdo ir pažiūrėjo į Kailą, tarsi negalėtų tuo 
patikėti. 

— Tu velniškai drąsus, — tarė jis. 

— Drąsus arba kvailas. Toji riba dažnai labai neryški. 

— Kodėl tau nedingus keletui mėnesių, gal net metams? Tegu 
viskas užsimiršta. 

— Vieneri metai nieko nereiškia. Tų tipų ilga atmintis. Jei Benis 
sieks keršto, jis anksčiau ar vėliau mane suras, nesvarbu, kur būčiau. 

— Tu nepasitiki FTB? 

— Ne. Aš pasitikiu tavim, savim, savo tėvu, mergina, vardu Deilė, 
ir daugiau tikriausiai niekuo. 

— Manai, tai vieno iš jų darbas? 

— Mes niekada to nesužinosime, ar ne? Gali būti, kad Benis dirba 
tai pačiai valdžiai, kuriai mudu abu mokame mokesčius. Štai kaip jam 
pavyko pasprukti. Štai kodėl jis niekada nebus surastas. 

— Aš vis tiek netikiu. 

Kailas gūžtelėjo, ir abu kurį laiką tylėjo. 

Pagaliau Kailas pažvelgė į laikrodį. 

— Klausyk, Rojau, šiandien sekmadienis, o tu turi šeimą. Eik 
namo. 

— O tu? 

— Aš? Aš išeisiu pro šias duris, neskubėdamas nužingsniuosiu į 
savo butą — nė karto neatsigręždamas per petį — o kai nueisiu, susi- 
rinksiu drabužius ir kaip įmanydamas daugiau daiktų, sukišiu viską į 
savo džipą, kurio rida 200 000 mylių, ir važiuosiu namo. Turėčiau su- 
spėti vėlyvai vakarienei su tėvu. Rytoj mudu sudarysime partnerystės 
sutartį — „Makavojus ir Makavojus, advokatai — ir aš tapsiu partne- 
riu greičiau nei bet kuris kitas absolventas Jeilio istorijoje. 

— Man patinka. Vyriausiasis Yale Law Journal redaktorius prak- 
tikuoja teisę Meino gatvėje Jorke, Pensilvanijoje. 

— Ir man patinka. Tikri klientai. Tikri žmonės. Tikros bylos. 
Elnių medžioklė šeštadieniais, „Steelers“ sekmadieniais. Tikras gyve- 
nimas. 

— Tu tikrai kalbi rimtai? 

— Niekada rimčiau nekalbėjau. 

— Eime. Išlydėsiu tave. 

Jie nusileido liftu į vestibiulį ir išėjo iš pastato. Paspaudė vienas 
kitam rankas, atsisveikino, ir Rojus nulydėjo akimis savo klientą, abe- 
jingai nužingsniuojantį Brodo gatve ir išnykstantį už kampo. 

